
În amintirea doctorului Alex Guilbert-Germain, 

Doamnei Alex Guilbert-Germain, 

Venezuelienilor, compatrioților mei, 

Miilor de prieteni francezi, spanioli, elveţieni, belgieni, 
italieni, iugoslavi, germani, englezi, greci, americani, turci, 
finlandezi, japonezi, israelieni, suedezi, cehoslovaci, 
danezi, argentinieni, columbieni, brazilieni şi tuturor celor 
pe care acum nu mi-i mai amintesc, tuturor prietenilor 
care mi-au făcut onoarea să-mi scrie sau să-mi spună: 

„Cine ai fost tu, Papillon? Şi ce-ai făcut ca să ajungi de 
la ocnă, aici, în paginile acestei cărți pe care o tinem în 
mână?” 


„Ceea ce gândeşti tu însuţi despre tine este mai 
important decât ceea ce gândesc ceilalți despre tine., 
(Autor necunoscut de către Papillon) 


Capitolul | - Primii paşi ai libertăţii 


— Noroc, Francés! Din acest moment sunteţi liberi. Adios! 

Ofiţerul care ne-a însoţit de la ocna din El Dorado ne întoarce 
spatele, după ce ne face un semn cu mâna. 

Cât de uşor poţi să te desparţi de lanţurile pe care le târai după 
tine de treisprezece ani. Luându-l pe Picolino de braţ, pornesc pe 
cărarea în pantă, care, pornind de la malul fluviului unde ne-a lăsat 
ofiţerul, urcă spre satul El Dorado. Şi în bătrâna mea casă din 
Spania, acum, în 1971, mai exact în noaptea de 18 august, mă 
revăd aievea pe cărarea cu prundiş şi nu numai vocea ofițerului îmi 
sună în urechi la fel de grav şi de clar, ci şi gestul pe care-l fac este 
acelaşi ca în urmă cu douăzeci şi şapte de ani: întorc capul. 

Este miezul nopţii, afară este întuneric. Ei bine, nu. Pentru mine, 
şi numai pentru mine, soarele străluceşte, este ora zece dimineaţa 
şi privesc cei mai frumoşi umeri, cel mai frumos spate, văzuţi în 
viaţa mea, cei ai temnicerului care se îndepărtează, ceea ce 
înseamnă sfârşitul pazei care - zile, nopţi, minute, secunde - nu a 
încetat niciodată, timp de treisprezece ani, să-şi facă simțită 
prezenţa apăsătoare. 

O ultimă privire spre râul Caroni, o ultimă privire peste umerii 
temnicerului meu, spre insula din mijlocul fluviului, unde se află 
ocna venezueleană, o ultimă privire spre oribilul trecut care a durat 
treisprezece ani în care am fost călcat în picioare, umilit, strivit. 

Pe fluviu, pe pânza de aburi ce se înalţă din apa încălzită de 
soarele fierbinte al tropicelor, par să se proiecteze ca pe un ecran 
imaginile drumului pe care l-am parcurs. Refuz să asist la derularea 
acestui film, îl iau pe Picolino de braţ, întorcând spatele acestui 
ecran straniu, şi-l târăsc repede, după ce mi-am scuturat umerii 
parcă pentru a mă debarasa definitiv de noroiul trecutului. 

Libertatea? Dar unde? La un capăt de lume, în mijlocul 
platourilor Guyanei venezueliene, într-un sătuc ascuns în cea mai 
exuberantă pădure virgină pe care ţi-o poţi imagina. Mă aflu în 
partea de sud-est a Venezuelei, aproape de frontiera braziliană, 
înconjurat de un imens ocean verde, străpuns doar ici şi colo de 
căderile de apă ale râurilor şi fluviilor care-l traversează şi unde, 
împrăştiate, trăiesc într-un mod şi un spirit demne de timpurile 
biblice mici comunităţi grupate în jurul unei capele în care preotul 
nu are nici măcar a propovădui dragostea şi încrederea între 

oameni, deoarece acestea există în stare naturală şi permanentă. 
Adesea, aceste sătucuri nu sunt legate de altele, pierdute ca şi ele 
în mijlocul pădurii, decât prin cursele făcute de unul sau două 
camioane despre care te întrebi cum de au ajuns până acolo. Şi în 
felul lor de a munci, de a gândi, de a iubi, aceşti oameni simpli şi 
romantici trăiesc cum se trăia cu secole în urmă, neîntinaţi de nicio 
miasmă a civilizaţiei. 

Când terminăm de urcat panta, înainte de-a porni pe platoul 
unde începe sătucul El Dorado, ne oprim ca să ne tragem sufletul, 
ca să ne refacem energia necesară pentru a ne continua încet, 
încet, drumul. Il aud pe Picolino respirând şi, la fel ca el, respir şi eu 
foarte adânc, aspirând aerul până în fundul plămânilor pentru a-l da 
apoi afară încet, ca şi cum mi-ar fi teamă să nu trăiesc prea repede 
aceste minute superbe, primele minute ale libertății. 

Marele platou se desfăşoară în faţa noastră mărginit la dreapta şi 
la stânga de căsuţele curate şi pline de flori ale sătucului. 

Copiii ne-au zărit, ştiu de unde venim. Fără ostilitate, ba din 
contră, prietenoşi, se apropie şi merg alături de noi. Par că înţeleg 
acest moment grav şi-l respectă. 

Chiar în faţa primei case, o negresă obeză vinde cafea şi turtiţe 
de mălai, arepas, pe-o măsuţă de lemn. 

— Bună ziua, Doamnă! 

— Buenos dias, hombres! 

— Două cafele, vă rog. 

— Si, Señores. 

Şi negresa ne serveşte două cafele pe care le bem în picioare, 
căci nu există scaune. 

— Cât vă datorez? 

— Nimic. 

— De ce? 

— Imi face plăcere să vă ofer prima cafea a libertăţii. 

— Mulţumim. La ce oră vine autobuzul? 

— Astăzi este sărbătoare, autobuzul nu circulă, dar la ora 
unsprezece trece un camion. 

— Mulţumesc. 

O tânără cu ochii negri şi cu pielea puţin măslinie iese din casă. 

— Intraţi şi luaţi loc, ne invită ea cu un surâs plăcut. 

Intrăm în casă şi ne aşezăm alături de vreo zece persoane care 
beau rom. 

— De ce scoate limba prietenul tău? 

— Este bolnav. 

— Putem să facem ceva pentru el? 

— Nu, nimic. Are un braţ paralizat şi nici nu poate să vorbească. 
Trebuie internat într-un spital. 

— Cine îi va da să mănânce? 

— Eu. 

— Este fratele tău? 

— Nu, un prieten. 

— Ai bani, Frances? 

— Puţini. De unde ştii că sunt francez? 

— Aici totul se ştie. Am aflat de ieri că vei fi eliberat. Ştim, de 
asemenea, c-ai evadat din Insula Diavolului şi că poliţia franceză te 
caută ca să te ducă înapoi acolo. Dar aici nu va veni, căci aici ea nu 
poate comanda. Noi te vom apăra. 

— De ce? 

— Deoarece... 

— Ce vrei să spui? 

— Ţine, bea o gură de rom şi dă-i şi prietenului tău. 

O femeie de vreo treizeci de ani intră şi ea în vorbă. Are pielea 
aproape neagră. Mă întreabă dacă sunt căsătorit. Nu. Şi dacă 
părinţii mei mai trăiesc. Numai tatăl. 

— Va fi mulţumit să te ştie în Venezuela. 

— Asta, da. 

Un alb slab, cu ochii mari, dar simpatic, continuă: 

— Rubedenia mea n-a ştiut să-ţi spună de ce te vom apăra. Dar 
eu îţi voi spune. Deoarece, un om, numai dacă este turbat (şi atunci 
nu se mai poate face nimic pentru el) nu poate să nu se căiască şi 
să nu devină bun, dacă este ajutat. lată de ce vei fi sprijinit în 
Venezuela: pentru că noi iubim omul şi cu ajutorul lui Dumnezeu, 
credem în el. 

— De ce crezi că am fost trimis în Insula Diavolului? 

— Sigur că pentru un lucru foarte grav! Poate pentru că ai ucis 
sau pentru că ai furat ceva foarte important. La câţi ani ai fost 
condamnat? 

— La ocnă pe viaţă. 

— Aici pedeapsa cea mai mare este de treizeci de ani. Câţi ai 
făcut deja? 

— Treisprezece, dar acum sunt liber. 

— Uită toate astea, hombre. Uită cât poţi de repede tot ce-ai 
îndurat în închisorile franceze şi aici, la El Dorado. Uită, căci dacă te 

vei gândi prea mult, vei ajunge să-i urăşti pe oameni. Numai 
uitarea îţi va permite să-i iubeşti din nou şi să trăieşti în mijlocul lor. 
Căsătoreşte-te cât mai repede. Femeile din ţara asta sunt înfocate 
şi dragostea ce ţi-o va dărui aceea pe care o vei alege te va face să 
uiţi, datorită bucuriei şi copiilor, ceea ce ai suferit în trecut. 

lată că apare şi camionul. Le mulţumesc acestor oameni şi ies 
din casă, trăgându-l pe Picolino de braţ. Vreo zece pasageri sunt 
aşezaţi pe bănci, în spatele cabinei şoferului. Cu bunăvoință, aceşti 
oameni simpli ne-au cedat nouă cele mai comode locuri, în cabină, 
alături de şofer. 

Călătorind în camionul care saltă nebuneşte pe drumul numai 
hârtoape, mă gândesc la acest curios popor al Venezuelei. Nici 
pescarii din golful Paria, nici simplii soldaţi de la El Dorado, nici 
acest sărman om din popor care mi-a vorbit în căsuţa din chirpici 
nu sunt oameni cu educaţie. De abia dacă ştiu să scrie şi să 
citească. Atunci, de unde au acest sens al milei creştineşti, acea 
nobleţe a sufletului care să le permită să-i ierte pe oamenii care au 
păcătuit? Cum pot ei, oare, găsi cuvintele cele mai potrivite de 
îmbărbătare, cum pot să-l ajute pe un fost ocnaş cu sfaturile lor şi 
cu puţinul ce-l au? Cum se face, oare, că şefii ocnei de la El Dorado, 
care sunt instruiți, atât directorul, cât şi ofiţerii, au aceleaşi idei ca 
şi oamenii din popor, socotind că trebuie să dea o şansă celui 
rătăcit, oricare ar fi gravitatea delictului înfăptuit? Astfel de calităţi 
nu pot fi moştenite de la europeni, deci le vin de la indieni. Oricum, 
te poţi închina în faţa lor, Papillon. 

Am ajuns la Callao. O piaţă mare, muzică. Suntem în 5 iulie, este 
adevărat, ziua sărbătorii naţionale. O mulţime în straie ca de 
duminică, acea lume împestriţată a tropicelor, unde se întâlnesc 
toate culorile: negru, galben, alb şi arămiul indienilor a căror rasă 
este întotdeauna trădată de ochii puţin oblici şi de strălucirea pielii. 

Coborâm, eu şi Picolino, împreună cu câţiva pasageri. O tânără 
ce coborâse şi ea se apropie de mine şi-mi spune: „Nu-i nevoie să 
plăteşti, am plătit deja”. Şoferul ne urează mult noroc şi camionul 
pleacă. Intr-o mână cu un pachet, iar cu cealaltă strânsă bine de 
cele trei degete care-i mai rămăseseră lui Picolino la mâna stângă, 
încerc să mă gândesc la ce vom face. Am livre englezeşti din Antile 
şi câteva sute de bolivari, cadouri ale paznicilor de la El Dorado pe 
care i-am ajutat să se prezinte la examenele de matematică. Şi 
câteva diamante brute găsite între roşiile din grădina de zarzavat 
pe care o făcusem la ocnă. 


Tânăra care-mi spusese să nu mai plătim mă întreabă încotro ne 
îndreptăm. li răspund că vreau să găsesc o pensiune modestă. 

— Vino întâi la noi, vom vedea pe urmă. 

O urmăm, traversăm piaţa şi, după două sute de metri, ajungem 
pe o stradă nepietruită, mărginită de căsuțe joase, din argilă, cu 
acoperişul de paie sau de tablă. Ne oprim în faţa uneia dintre ele. 

— Intraţi, această casă vă aparţine, ne spune tânăra care părea 
să aibă vreo 18 ani. 

Ne face loc să intrăm. O cameră curată, cu podeaua de pământ 
bătătorit, o masă rotundă, câteva scaune, un bărbat de vreo 
patruzeci de ani, de talie mijlocie, cu părul negru lins şi cu aceeaşi 
culoare a pielii ca şi fiica lui, cărămiziu deschisă, cu ochi de indian. 
Mai sunt acolo trei fete, cam de paisprezece, cincisprezece şi 
şaisprezece ani. 

— Tată, fetelor, am venit cu nişte străini pe care i-am invitat la 
noi. Au sosit de la închisoarea de la El Dorado şi nu ştiu unde să se 
ducă. Vă cer să-i primiţi cum se cuvine. 

— Fiți bineveniţi, spuse tatăl. Şi repetă formula consacrată: 
Această casă vă aparţine. Aşezaţi-vă în jurul mesei. Vă este foame? 
Vreţi cafea sau rom? 

Nu vreau să-l ofensez refuzându-l şi accept să beau cafea. Casa 
este curată, dar, după simplitatea mobilei, îmi dau seama că sunt 
săraci. 

— Maria, fiica mea, care v-a adus aici, este cea mai mare. O 
înlocuieşte pe mama ei, care ne-a părăsit acum cinci ani, când a 
plecat cu un căutător de aur. Prefer să vă spun eu toate astea 
înainte să le aflaţi de la alţii. 

Maria ne serveşte cafeaua. Pot s-o observ mai cu atenţie, căci se 
aşează lângă tatăl ei, chiar în faţa mea. Cele trei surori stau în 
picioare, în spatele ei. Şi ele mă examinează. Maria este o fiică a 
tropicelor. Are ochii mari, negri, puţin oblici. Părul buclat, foarte 
negru, cu o cărare pe mijloc, îi cade pe umeri. Trăsăturile-i sunt fine 
şi, cu toate că se simte, după culoarea arămie a pielii, prezenţa 
unui strop de sânge indian, nu are nicio trăsătură mongolică. Are o 
gură senzuală şi dinţi superbi. Din când în când îşi scoate vârful 
limbii. Poartă o bluză albă, cu un decolteu larg, ce-i descoperă 
umerii şi începutul sânilor strânşi într-un sutien ce se zăreşte sub 
bluză. Această bluză, o fustă neagră şi pantofii cu tocul jos sunt 
hainele ei de sărbătoare. Buzele-i sunt de un roşu aprins, iar liniile 
negre ale genelor accentuează parcă imensitatea ochilor. 


— 10 — 


— lat-o pe Esmeralda, precizează ea, prezentând-o pe cea mai 
mică dintre surori. li spunem aşa din cauza ochilor ei verzi. Aceasta 
este Conchita, iar cealaltă Rosita. deoarece seamănă cu un 
trandafir. Are tenul mai deschis decât noi şi roşeşte din nimica 
toată. Acum aţi făcut cunoştinţă cu toată familia. Tatăl meu se 
numeşte José. Toţi cinci formăm un întreg pentru că inimile noastre 
bat la unison. Şi pe dumneavoastră cum vă cheamă? 

— Enrique (Henri, care se pronunţă în spaniolă Enrich6). 

— Aţi stat mult timp în închisoare? 

— Treisprezece ani. 

— Sărmanul, cât aţi suferit! 

— Da, mult. 

— Tată, ce poate să facă aici Enrique? 

— Nu ştiu. Aveţi vreo meserie? 

— Nu. 

— Duceţi-vă atunci la mina de aur. Au să vă dea sigur de lucru. 

— Dar dumneavoastră, José, ce faceţi? 

— Eu? Nimic, pentru că se plăteşte foarte prost. 

Asta-i bună! Sunt săraci, este adevărat, dar sunt curat îmbrăcaţi. 
Totuşi, nu pot să-l întreb din ce trăieşte, dacă fură în loc să 
muncească! Om mai vedea. 

— Enrique, veţi dormi aici în noaptea asta. Avem o cameră unde 
dormea înainte fratele tatei. A plecat. Puteţi să staţi în locul lui. Noi 
ne vom ocupa de bolnav cât timp veţi fi la muncă. Să nu ne 
mulţumiţi, căci nu vă dăm de fapt nimic. Nu este decât o cameră 
neocupată. 

Nu ştiu ce să spun. Las să mi se ia pachetul. Maria se ridică şi 
ceilalţi o urmează să-mi arate camera. Imediat îmi dau seama că 
Maria m-a minţit; camera era de fapt locuită, căci scoate din ea 
câteva lucruri femeieşti şi le duce în altă parte. Mă prefac că nu văd 
nimic. Nu există pat, ci ceva mult mai bun la tropice: două hamace 
de lână. O fereastră mare, protejată de obloane de lemn, dă spre o 
grădină de bananieri. 

Legănat de hamac, îmi este greu să realizez ce se întâmplă cu 
mine. Cât de uşoară a fost această primă zi de libertate! Prea 
uşoară. Am o cameră pe gratis, iar asupra lui Picolino vor veghea 
patru tinere atât de atrăgătoare. De ce mă las condus astfel, ca un 
copil? De ce? Sunt la capătul lumii, este adevărat, dar cred că, fiind 
atâta timp prizonier, nu mai ştiu decât să mă supun. lar acum, când 
sunt liber, când ar trebui să iau singur deciziile, mă las în seama 

altora. Exact ca o pasăre căreia i se deschide dintr-odată colivia şi 
care nu mai ştie să zboare. Trebuie să înveţe din nou. 

Adorm fără să mă mai gândesc la trecut, aşa cum m-a sfătuit 
acel sărman din El Dorado. Doar un gând înainte de a adormi: 
ospitalitatea acestor oameni este surprinzătoare şi minunată. 

Am mâncat de dimineaţă două ouă ochiuri, două banane fripte 
înotând în margarina topită şi pâine neagră. Maria este şi ea în 
cameră şi-l spală pe Picolino. Un om îşi face apariţia în pragul uşii. 
La brâu, pe un şold, îi atârnă o macetă, un fel de cuţit de mari 
dimensiuni, bun la toate. 

— Gentes de paz (Oameni buni!), spune el. Acesta este modul 
obişnuit de a te asigura că-ţi este prieten... 

— Ce vrei? întreabă Jose, care luase micul dejun cu mine. 

— Şeful civil (şeful prefecturii locale) vrea să-i vadă pe caienezi. 

— Nu trebuie să le spui aşa. Spune-le pe nume. 

— Bine, José. Dar cum îi cheamă? 

— Enrique şi Picolino. 

— Señor Enrique, veniţi cu mine. Sunt poliţist. Şeful m-a trimis 
după voi. 

— Ce vrea de la el? întreabă Maria, în timp ce iese din cameră. 
Vin şi eu cu voi. Aşteptaţi-mă să mă îmbrac. 

In câteva minute, Maria este gata. Imediat ce ieşim pe stradă, 
mă ia de braţ. Surprins, o privesc şi-mi zâmbeşte. In câteva minute, 
ajungem la prefectură. Şi ceilalţi poliţişti sunt aproape toţi în civil, 
în afară de doi, în uniformă, cu maceta atârnându-le la brâu. Intr-o 
sală plină de puşti, întâlnim un negru ce poartă o caschetă cu 
ceaprazuri. Mă întreabă: 

— Dumneata eşti francezul? 

— Da. 

— Şi celălalt? 

— Este bolnav, răspunde, în locul meu, Maria. 

— Sunt comandantul poliţiei şi vreau să vă ajut în caz că veţi 
avea nevoie. Mă numesc Alfonso. 

Şi îmi întinde mâna. 

— Mulţumesc, mă numesc Enrique. 

— Enrique, Şeful civil vrea să te vadă. Tu nu poţi să intri, Maria, 
adaugă el, văzând că ea vrea să mă urmeze. 

Trec într-o altă cameră. 

— Bună ziua, Francezule. Sunt Şeful civil. la loc. Fiindcă te afli cu 
domiciliu forţat aici, la Callao, te-am chemat ca să te cunosc, căci 

te afli în grija mea. 

Mă întreabă ce vreau să fac, unde vreau să muncesc. Mai 
discutăm puţin, apoi îmi spune: 

— Vino să mă vezi dacă ai vreo problemă; te voi ajuta să-ţi 
organizezi cât mai bine viaţa. 

— Vă mulţumesc. 

— Incă ceva. Trebuie să te avertizez că locuieşti la nişte fete 
foarte drăguţe şi cinstite, dar că tatăl lor, José, este un pungaş. La 
revedere. 

Maria mă aşteaptă afară, în faţa prefecturii, în atitudinea 
indienilor, dreaptă, fără să se mişte sau să vorbească cu cineva. 
Maria nu este însă indiancă. Cu toate astea, puţinul sânge indian pe 
care-l are face ca anumite trăsături ale acestei rase să iasă în 
evidenţă. Braţ la braţ, traversăm satul de-a lungul, căci acum o 
luăm pe un alt drum decât cel pe care am venit. 

— Ce voia de la tine Şeful civil? mă întreabă Maria, care mă 
tutuieşte pentru prima oară. 

— Nimic. Mi-a spus că mă pot baza pe el dacă vreau să găsesc 
de lucru sau dacă voi avea cumva necazuri. 

— Enrique, acum nu mai aveţi nevoie de ajutorul nimănui, nici 
tu, nici prietenul tău. 

— Mulţumesc, Maria. 

Trecem prin faţa unei tarabe unde se vând fel de fel de podoabe 
pentru femei: coliere, brățări, cercei, broşe etc. 

— la uită-te la lucrurile astea. 

— Da, sunt drăguţe. 

Aleg cel mai frumos colier, cu cercei asortaţi, şi alte trei perechi 
mai ieftine pentru surorile ei. Gablonţurile costă treizeci de bolivari. 
Işi pune imediat colierul şi cerceii. Ochii ei mari, negri, strălucesc de 
bucurie şi-mi mulţumeşte ca şi cum ar fi vorba de bijuterii de 
valoare. 

Ne întoarcem acasă, unde cele trei fete ţipă de bucurie în faţa 
cadourilor. Le las şi mă duc în camera mea. Simt nevoia să 
reflectez singur. Această familie mi-a oferit ospitalitatea ei cu o rară 
nobleţe. Cu toate astea, trebuie oare să accept? Am puţini bani 
venezuelieni, dolari antilezi, fără a mai vorbi de diamante. Cu ei pot 
trăi fără grijă timp de patru luni de zile şi-l pot îngriji şi pe Picolino. 

Fetele sunt foarte frumoase şi, desigur, ca florile tropicelor, 
foarte calde, senzuale, gata să se dăruiască, nu din interes, fără a 
sta prea mult pe gânduri. Pe Maria am văzut-o azi privindu-mă 

aproape ca o îndrăgostită. Voi putea, oare, rezista atâtor tentaţii? 
Mai bine plec din această casă prea primitoare, căci n-aş vrea, din 
slăbiciune, să aduc necazuri şi suferinţe. Pe de altă parte, am 
treizeci şi şapte de ani, în curând treizeci şi opt, şi, cu toate că arăt 
mai tânăr, asta nu-mi scade din vârstă. Maria nu are încă 
optsprezece ani, iar surorile ei şi mai puţin. Cred că trebuie să plec. 
Cel mai bine ar fi să-l las pe Picolino în grija lor, plătind, bineînţeles, 
o pensiune. 

— Domnule José, vreau să vă vorbesc între patru ochi. Vreţi să 
mergem să bem un rom sau o cafea? 

— Da. Dar nu-mi mai spuneţi Domnule. Spuneţi-mi pe nume şi eu 
voi face la fel. Haidem! Maria, ieşim puţin. 

— Schimbă-ţi cămaşa, Enrique, cea pe care o porţi nu este prea 
curată. A 

Mă duc să mă schimb în cameră. Inainte de a pleca, Maria îmi 
spune: 

— Nu sta prea mult, Enrique, şi, mai ales, nu bea prea mult. 

Şi, înainte de a dispărea, mă sărută pe obraz. Tatăl începe să 
râdă şi-mi spune: 

— Maria s-a şi îndrăgostit de tine. 

Mergând spre bar, încep să-i spun: 

— Jose, dumneata şi familia dumitale m-aţi găzduit în această 
primă zi de libertate şi vă mulţumesc foarte mult. Am aproape 
vârsta dumitale, n-aş vrea să vă răsplătesc cu rău pentru 
ospitalitatea voastră. Dumneata, ca bărbat, trebuie să înţelegi că, 
trăind alături de fiicele tale, va fi imposibil să nu mă îndrăgostesc 
de una dintre ele. Or, am dublul vârstei celei mai mari şi sunt 
căsătorit legal în Franţa. Aşa că o să bem mai întâi unul sau două 
pahare împreună, apoi o să mă conduci la o pensiune ieftină. Am cu 
ce plăti. 

— Francezule, eşti un bărbat adevărat, îmi răspunse Jose, 
privindu-mă drept în ochi. Dă-mi mâna să ţi-o strâng, ca unui frate, 
şi să-ţi mulţumesc pentru ceea ce mi-ai spus mie, un tip sărman. 
Aici, vezi tu, nu este ca în ţara ta. Aproape nimeni nu este căsătorit 
legal. iți place cineva, trăieşti cu el, şi, dacă apare un copil, trăieşti 
ca într-o familie. Te uneşti la fel de uşor, pe cât te desparţi. Este 
foarte cald în ţara noastră, de aceea femeile sunt foarte pătimaşe. 
Le este sete de dragoste, doresc plăcerea cărnii. Sunt precoce. 
Maria este o excepţie. Nu a avut încă nicio aventură, cu toate că 
are aproape optsprezece ani. Cred că morala ţării tale este mai 

bună decât a noastră, căci aici sunt atâtea femei cu copii fără tată 
încât problema a ajuns să fie foarte serioasă. Dar, ce să faci? Bunul 
Dumnezeu a spus să ne iubim şi să facem copii! Femeile din ţara 
asta nu sunt interesate, nu caută o poziţie socială când se dăruiesc 
unui bărbat. Vor să iubească şi să fie iubite, aşa, sincer, şi nimic 
mai mult. Sunt fidele atâta vreme cât le placi din punct de vedere 
sexual. După aceea, este altceva. Şi, totuşi, sunt mame exemplare, 
care, pentru micuţii lor, sunt în stare de orice sacrificiu, mergând 
până la a-i întreţine chiar şi atunci când aceştia ar putea munci. 
Aşa că, cu toate că-mi dau seama că te afli în mijlocul unor tentaţii 
permanente, rămâi la noi, ţi-o spun încă o dată. Mă bucur să am un 
bărbat ca tine în casă. 

Intrăm în bar şi nu mai am timp să-i răspund. Este, în acelaşi 
timp, şi bar, şi băcănie. Vreo zece bărbaţi sunt aşezaţi la mese. Se 
bea un fel de cuba-/ibre, un amestec de rom şi coca-cola. Mai mulţi 
bărbaţi au venit să-mi strângă mâna şi să-mi ureze bun venit în 
satul lor. Jose mă prezintă de fiecare dată ca fiind prietenul lui, care 
locuieşte la el în casă. Bem câteva pahare. Când vreau să plătesc, 
Jose aproape că se supără. Vrea să plătească el cu orice preţ. 
Reuşesc să-l fac, totuşi, pe patron să-i refuze banii şi să-i ia pe ai 
mei. Cineva mă atinge pe umăr. Este Maria. 

— Vino acasă. Este timpul să mâncăm. Nu mai bea. Mi-ai promis 
că nu vei bea prea mult. 

Mă tutuieşte acum. 

José fiind într-o discuţie aprinsă cu un prieten, nu-i spune nimic. 
Maria mă ia de braţ şi mă scoate afară. 

— Şi tatăl tău? 

— Lasă-l. Nu pot să-i spun nimic când bea şi nu vin niciodată să-l 
iau de aici. De altfel, nici n-ar accepta. 

— Atunci, de ce ai venit să mă cauţi? 

— Nu este acelaşi lucru. Fii drăguţ, Enrique, şi vino cu mine. 

Privirea ei este atât de strălucitoare şi-mi spune toate astea cu 
atâta naturaleţe încât mă întorc cu ea acasă. 

— Meriţi o sărutare, îmi spune când ajungem. 

Şi mă sărută pe obraz, foarte aproape de colţul gurii. 

Jose se întoarce acasă după ce noi am terminat. Picolino a fost 
ajutat de cea mai mică dintre surori, care i-a dat să mănânce puţin 
câte puţin. 

Jose se aşează la masă singur. Este beat criţă, aşa că vorbeşte 
fără să gândească. 

— Lui Enrique îi este frică de voi, fetelor. Aşa de frică încât vrea 
să plece de la noi. l-am spus că, în ceea ce mă priveşte, poate să 
rămână şi că fiicele mele sunt destul de mari ca să ştie ce fac. 

Maria mă priveşte. Are un aer mirat, poate chiar decepţionat. 

— Tată, dacă vrea să plece, să plece! Dar cred că nu se va simţi 
mai bine în altă parte, aici lumea îl iubeşte. Şi, întorcându-se spre 
mine, adaugă: Enrique, nu fi laş. Dacă una dintre noi îţi place şi te 
place şi ea, de ce-ai fugi? 

— Pentru că este căsătorit în Franţa. 

— De când n-ai mai văzut-o pe nevasta ta? 

— De treisprezece ani. 

— Noi nu iubim pe cineva ca să ne căsătorim cu orice preţ. Dacă 
ne dăruim unui bărbat, o facem doar pentru că-l iubim, nimic mai 
mult. Dar ai făcut bine că i-ai spus tatălui nostru că eşti căsătorit, 
astfel nu-i poţi promite nimic niciuneia dintre noi decât, pur şi 
simplu, s-o iubeşti. N 

Şi-mi spune să rămân fără niciun fel de obligaţie. II vor îngriji pe 
Picolino, iar eu voi fi liber să muncesc. Va accepta chiar, ca să mă 
simt mai în largul meu, o modestă sumă, ca şi cum aş fi într-o 
pensiune. Accept? 

Nu prea am timp să reflectez. Totul este atât de nou, atât de 
rapid, după treisprezece ani de ocnă! Şi spun: 

— De acord, Maria, este bine aşa. 

— Vrei să te însoțesc după amiază la mina de aur, să cauţi de 
lucru? Dacă vrei, plecăm pe la ora 17, când soarele începe să 
apună. Sunt trei kilometri din sat până la mină. 

— De acord. 

Prin gesturi şi prin mimica feţei, Picolino îşi manifestă bucuria că 
rămânem aici. Atenţiile şi îngrijirile fetelor l-au cucerit. Dacă rămân, 
o fac mai mult pentru el. Căci aici, sigur, peste puţin timp, voi avea 
o aventură. Şi poate că asta nu-mi convine. 

Cu ceea ce am în minte de treisprezece ani şi m-a împiedicat, în 
tot acest timp, să dorm liniştit nu trebuie să mă opresc şi să mă 
fixez, atât de repede, într-un sat de la capătul lumii, pentru ochii 
frumoşi ai unei fete. Drumul care mă aşteaptă este lung, haltele 
trebuie să fie scurte. Numai cât să răsuflu puţin şi gata! Căci, dacă 
de treisprezece ani lupt pentru libertatea mea, dacă am câştigat-o, 
am făcut-o pentru un anumit motiv: răzbunarea. Procurorul, 
martorul mincinos, polițistul trebuie să dea socoteală! Şi asta nu 
am dreptul s-o uit. Niciodată. 

Mă duc în piaţa satului. Am văzut un magazin pe firma căruia 
este înscris numele Prosperi. Nu poate fi vorba decât de un 
corsican sau de un italian. Intr-adevăr, băcănia îi aparţine 
descendentului unei familii de corsicani. Domnul Prosperi vorbeşte 
foarte bine franţuzeşte. Imi propune, cu amabilitate, să-mi dea o 
scrisoare de recomandare pentru directorul companiei franceze La 
Mocupia, care exploatează mina de aur de la Caratal. Ca să mă 
ajute, acest om extraordinar îmi oferă chiar ceva bani. li mulţumesc 
pentru tot şi plec. 


— Ce faci aici, Papillon? De unde dracu ai apărut? Ai căzut din 
lună? Cu paraşuta? Vino să te îmbrăţişez! 

Un găligan, ars de soare, cu o imensă pălărie de paie pe cap, 
coboară de pe un măgar. 

— Nu mă recunoşti? Şi îşi scoate pălăria. 

— Marele Charlot! Asta-i bună! 

Marele Charlot, cel ce devalizase casele de bani de la 
cinematograful Gaumont. din piaţa Clichy, şi din gara Batignolles, 
de la Paris. Ne îmbrăţişăm ca doi fraţi. Ne dau lacrimile de bucurie. 
Ne privim îndelung. 

— Suntem departe aici de piaţa Blanche şi de ocnă, frate-miu! 
Nu? Dar de unde dracu vii? Eşti îmbrăcat ca un lord şi n-ai 
îmbătrânit aşa ca mine. 

— Am scăpat de la El Dorado. 

— Cât ai stat acolo? 

— Mai mult de un an. 

— De ce nu mi-ai trimis nicio vorbă? Te-aş fi scos de acolo 
imediat, semnând o hârtie prin care te luam pe răspunderea mea. 
Dumnezeule! Ştiam că la El Dorado sunt închişi evadați din alte 
părţi, dar niciodată nu mi-am închipuit că te afli printre ei! 

— Este un adevărat miracol că ne-am întâlnit! 

— iți dai seama, Papi! Toată Guyana venezueleană, de la Ciudad 
Bolivar la Callao, mişună de ocnaşi sau de deportaţi care se 
ascund. Pentru că din golful Paria şi până aici este primul pământ al 
Venezuelei care apare în calea evadaţilor, nu este de mirare să te 
întâlneşti cu cineva cunoscut, căci toţi, fără excepţie, trecem pe 
aici. Sigur că-i vorba doar de cei ce n-au crăpat pe drum. Unde stai? 

— La un om de treabă. José. Are patru fete. 

— Da, îl ştiu. Este un tip bine, un mare pungaş. Hai să-ți iei 
lucrurile, căci, bineînţeles vei veni să stai la mine. 


— Nu sunt singur. Sunt cu un prieten paralizat pe care l-am luat 
cu mine. 

— Nu-i nimic. Mă duc să mai caut un măgar ca să-l transportăm. 
Casa mea este mare şi o negrita (negresă tânără) se va ocupa de el 
ca o mamă. 

După ce am găsit un al doilea măgar, ne-am dus la casa cu cele 
patru fete. Plecarea noastră a fost o adevărată dramă pentru aceşti 
oameni cumsecade. Numai promiţându-le că vom reveni să le 
vedem şi că ele vor putea să ne viziteze la Caratal, am reuşit să le 
calmăm puţin. Nu voi înceta niciodată să laud ospitalitatea 
extraordinară a acestor oameni din Guyana venezueleană. Imi era 
aproape ruşine de mine, părăsindu-i. 

Două ore mai târziu, ne aflam în „castelul” lui Charlot, cum îi 
spune el. O casă mare şi luminoasă, construită pe un promontoriu 
ce domină toată valea ce coboară de la Caratal, un cătun, până 
aproape de Callao. In dreapta acestei panorame superbe a pădurii 
virgine se află mina de aur a companiei La Mocupia. Casa lui 
Charlot este construită din bârne de lemn de esenţă tare aduse din 
junglă. Trei camere, o sufragerie şi o bucătărie. Două duşuri în 
interior şi unul în aer liber, în grădina de zarzavat, impecabil 
întreţinută. Toate legumele cu care suntem obişnuiţi din Franţa 
cresc aici viguroase. Şi o adevărată crescătorie cu cinci sute de 
păsări, iepuri, cobai, un porc şi două capre. Toate astea sunt 
averea şi bucuria lui Charlot, fostul ocnaş, fostul specialist în 
spargerea caselor de bani şi în mari lovituri bine puse la punct! 

— Hei, Papi, îţi place gourbi-ul meu?! Sunt de şapte ani aici. Cum 
îţi spuneam, la Callao suntem departe de Montmartre şi de ocnă. 
Cine-ar fi crezut că într-o zi mă voi mulţumi cu această viaţă atât 
de calmă şi de tihnită. Ce spui, tipule? 

— Nu ştiu ce să-ţi spun, Charlot: Sunt de prea puţin timp liber ca 
să îmi pot forma o opinie. Căci, fără îndoială, suntem nişte 
aventurieri şi tinereţea noastră a fost mai degrabă agitată! Astfel 
că... sunt puţin surprins să te văd bucuros, liniştit în acest cătun 
pierdut de lume. Totuşi, sunt sigur că ai făcut totul cu mâna ta şi-mi 
dau seama c-ai consumat o bună doză de energie şi că ai făcut 
unele sacrificii. Vezi tu, eu, pentru moment, nu sunt capabil de aşa 


1 Folosit în mod obişnuit de algerieni cu sensul de „colibă”, cuvântul 
„gourbi” a ajuns să desemneze în ocna franceză modul propriu de 
gospodărire la un loc, în cadrul dormitorului comun, al unui grup de 
ocnaşi. (n.tr.). 


— 18 — 


ceva. 

Când ne aşezăm la masa din sufragerie şi bem un punci à /a 
martiniquaise, Marele Charlot reia discuţia: 

— Da, Papillon. Imi dau seama că eşti mirat. Ai înţeles imediat că 
trăiesc din munca mea. Cu cei optsprezece bolivari pe care îi câştig 
pe zi duc o viaţă modestă, dar care are şi bucuriile ei. O cloşcă cu 
pui mulţi, o iepuroaică prolifică aşa cum sunt în mod obişnuit 
iepuroaicele, naşterea unui ied frumos şi sănătos, roşiile mereu 
proaspete... Toate aceste fleacuri pe care le-am disprețuit atâţia 
ani alcătuiesc acum un tot care-mi dă multe satisfacţii. lat-o pe 
negrita mea! Conchita, ţi-aduc nişte prieteni. El este bolnav, va 
trebui să-l îngrijeşti. Celălalt se numeşte Enrique sau Papillon. Este 
un prieten din Franţa, un prieten vechi. 

— Bine-aţi venit în această casă, ne spune negresa. Nu-ţi face 
griji, Charlot, prietenii tăi vor fi bine primiţi, vei fi mulţumit. Mă duc 
să le pregătesc camera. 

Charlot îmi povesteşte cum a reuşit să evadeze fără peripeții. 
Fugise de la Saint-Laurent-du-Maroni, unde fusese internat la sosire 
în secţia celor periculoşi, după şase luni, împreună cu doi 
compatrioți corsicani: Simon şi un eliberat (căruia îi era frică să nu 
fie din nou întemnițat). „Am avut noroc să ajungem în Venezuela 
câteva luni după moartea dictatorului Gomez. Oamenii aceştia 
generoşi ne-au ajutat să ne refacem existenţa. Timp de doi ani am 
avut domiciliu forţat la Callao şi, apoi, am rămas aici. Vezi tu, 
încetul cu încetul această viaţă simplă m-a cucerit. Mi-am pierdut 
prima nevastă la naştere şi fetiţa. Şi această negrita pe care ai 
văzut-o, Conchita, a ştiut să mă înţeleagă, să mă consoleze şi să 
mă facă fericit prin dragostea ei. Şi tu, Papi? Lupta ta a fost 
cumplită, căci treisprezece ani sunt atât de lungi. Povesteşte-mi.” 

li vorbesc timp de două ore, eliberându-mi inima parcă de tot ce 
adunase în aceşti ani. A fost o seară minunată, în care ne-am putut 
împărtăşi amintirile. Lucru curios, n-am adus niciunul vorba despre 
colina Montmartre, despre foburg, despre loviturile reuşite sau 
ratate, nici nu ne-am amintit de cei din tagmă, care sunt tot liberi. 
Ca şi cum viaţa noastră ar fi început odată cu îmbarcarea pe La 
Martiniere, eu în 1933, el în 1935. 

O salată bună, un pui la grătar, brânză de capră, un fruct de 
mango, totul stropit cu un bun chianti, servite cu veselie de 
Conchita, îl fac pe Charlot să fie mulţumit că mă poate primi atât 
de bine la el. Imi propune să coborâm în cătun să bem ceva. li 

răspund că mă simt prea bine aici ca să mai ieşim în seara asta. 

— iți mulţumesc, frate, îmi răspunde acest corsican care, din 
când în când, are un accent parizian. Este adevărat că ne simţim 
bine aici. Conchita, va trebui să-i găseşti o „logodnică” prietenului 
meu. 

— Desigur, Enrique, te voi prezenta prietenelor mele, care sunt 
mai frumoase ca mine. 

— Tu eşti cea mai frumoasă, spuse Charlot. 

— Da, dar sunt neagră. 

— De asta eşti şi aşa de frumoasă, Conchita mea. Căci ai sângele 
curat al rasei tale. 

Ochii mari ai Conchitei strălucesc de plăcere şi de dragoste. Se 
simte cât de colo că Charlot este Dumnezeul ei. 

Culcat într-un pat bun, ascult ştirile de la BBC Londra. Sunt puţin 
tulburat să mă cufund din nou în viaţa lumii. Nu mai sunt obişnuit. 
Caut un alt post. Muzica este din Caraibe, Caracasul cântă. Nu 
vreau să aud chemarea marilor oraşe. Cel puţin în seara asta. 
inchid repede radioul şi mă gândesc la tot ce-am trăit până acum. 

Oare în mod deliberat n-am vorbit în seara asta de anii petrecuţi 
la Paris? Nu. Oare în mod deliberat nu ne-am amintit de cei din 
tagmă, care au avut şansa să nu fie prinşi? Nu. Atunci pentru că 
ceea ce s-a petrecut înainte de Curtea cu Juri nu mai avea 
importanţă pentru noi? 

Mă sucesc şi mă răsucesc în patul ăsta mare. Este cald, nu mai 
pot. les în grădină. Mă aşez pe un pietroi. De unde mă aflu domin 
cu privirea valea şi mina de aur. Se zăresc vagonetele, goale sau 
încărcate, circulând în sus şi în jos. 

Aurul, în lingouri sau transformat în bancnote, aurul scos din 
măruntaiele pământului îţi permite, atunci când îl ai, să faci orice 
vrei. Acest adevărat motor al lumii, care costă atât de puţin ca să 
fie extras, căci muncitorii sunt plătiţi mizerabil, este un lucru 
indispensabil pentru a trăi bine. Şi Charlot, care şi-a pierdut 
libertatea pentru că a vrut probabil să câştige mulţi bani, nici 
măcar nu vorbeşte despre el. Nici măcar nu mi-a spus dacă mina 
asta este sau nu bogată în aur. Fericirea lui actuală este alcătuită 
din negresă, casă, animale, legume. Banii nici măcar nu-i 
menţionează. A ajuns un înţelept. Sunt nedumerit. 

Imi aduc aminte că a fost denunţat de un oarecare Petit Louis şi 
că în timpul rarelor noastre discuţii din închisoarea La Sante, 
Charlot nu înceta să jure că-l va tăia în bucățele cu prima ocazie. În 

seara asta nici măcar nu l-a amintit. Dar eu - ca să vezi, şi asta-i 
extraordinar - nici eu n-am vorbit despre curcani, nici despre 
Goldstein, nici despre procuror. Ar fi trebuit să vorbesc, ce dracu! 
N-am evadat ca să ajung pe jumătate muncitor, pe jumătate 
grădinar! 

Mi-am promis să respect această ţară şi-mi voi ţine cuvântul, de 
acord! Dar asta nu înseamnă c-am renunţat la răzbunarea mea. 
Căci, Papi, nu trebuie să uiţi că, dacă te afli aici, azi, asta se 
datorează nu numai faptului că această idee a răzbunării te-a 
susţinut timp de treisprezece ani în celulele închisorilor, ci şi pentru 
că ea a fost singura ta religie, şi această religie nu trebuie s-o 
abandonezi niciodată. 

Este adevărat că negrita este frumoasă, dar, totuşi, cred că 
Marele Charlot s-ar simţi mai bine într-un oraş decât aici, în acest 
sat de la capătul lumii. Sau eu sunt un cretin şi n-am înţeles că 
viaţa prietenului meu are şarmul ei; sau poate că-i este teamă de 
responsabilităţile pe care, în mod obligatoriu, viaţa modernă a 
oraşelor i le-ar impune? Rămâne de văzut... 

Charlot are patruzeci şi cinci de ani, nu este deci un bărbat în 
vârstă. Foarte înalt, puternic, cu o statură de ţăran corsican bine 
hrănit şi sănătos în tinereţe. Bronzat de soarele acestei ţări, cu 
pălăria imensă de pai pe cap şi borurile ridicate în părţi, are un aer 
foarte mândru. Este tipul pionierului acestor regiuni virgine şi s-a 
asimilat într-atât oamenilor de pe aici încât nu distonează deloc în 
mijlocul lor. Din contră. Face într-adevăr parte dintre ei. 

Au trecut deja şapte ani de când fostul spărgător din Montmartre 
se află aici! A muncit singur mai bine de doi ani pentru a defrişa 
această porţiune de platou şi a-şi construi casa. A trebuit să se 
ducă în junglă, să-şi aleagă lemnele, să le taie, să le care, să le 
fasoneze. Fiecare bârnă a acestei case este din lemnul cel mai dur 
şi mai greu din lume, cunoscut sub numele de „lemn de fier”. Tot 
ce-a câştigat la mină a băgat în această casă, căci sunt sigur că a 
angajat lucrători pe care i-a plătit, a cumpărat ciment (casa este 
cimentată), a săpat un puț, a construit o elice eoliană cu ajutorul 
căreia face ca apa să urce într-un rezervor. 

Negrita este bine făcută, cu frumoşii ei ochi de îndrăgostită, este 
probabil tovarăşa perfectă pentru acest om al tagmei, aflat acum în 
retragere. Am zărit o maşină de cusut în camera mare. Probabil că- 
şi coase singură rochiţele care-i vin atât de bine. Marele Charlot nu 
trebuie să achite probabil prea des facturile croitoreselor. 


Dacă nu s-a dus la oraş, asta înseamnă, poate, că nu era prea 
sigur pe el şi că aici se bucură de o existenţă fără probleme. 
Charlot, eşti un tip grozav! Eşti exemplul perfect al modului cum un 
hoţ poate ajunge un om cinstit. Te felicit, dar îi felicit de asemenea, 
şi pe cei ce te-au ajutat nu numai să-ţi schimbi viaţa, ci şi să 
înţelegi ceea ce poate şi trebuie să fie ea. 

Cu toate acestea, cu toată primirea lor călduroasă, venezuelienii 
mi se par a fi însă periculoşi. Dacă eşti încontinuu înconjurat de 
bunăvoință şi cordialitate umană, asta te face repede să ajungi un 
fel de prizonier şi să te laşi prins în laţul obişnuinţei. Eu sunt liber, 
liber, liber şi vreau să rămân aşa totdeauna. 

Fii atent, Papi! Fereşte-te mai ales să te căsătoreşti. Ai nevoie, 
desigur, de dragoste când ai fost lipsit atâta timp de ea. Noroc că 
eu am avut şansa să o fi trăit deja la Georgetown. In urmă cu nici 
doi ani, o cunoscusem pe Indara, hindusa. Şocul revenirii de acum 
în lume este deci mai mic din acest punct de vedere, decât dacă aş 
fi sosit direct de la ocnă, ceea ce s-a întâmplat cu Charlot. Indara 
era frumoasă, eu eram fericit, dar nu pentru asta mă chinuisem 
atât să ajung la Georgetown, ca să huzuresc în puf. Şi apoi, viaţa 
liniştită, chiar fericită, dacă este prea calmă, nu-i pentru mine, o 
ştiu bine. 

Am nevoie de aventură, frate, de aventură pentru a simţi că 
trăiesc din plin! De aceea, de fapt, am plecat de la Georgetown şi 
am eşuat la El Dorado. Dar tot pentru asta mă aflu azi, aici, pe 
acest pământ. 

Bine. Aici femeile sunt frumoase, calde, seducătoare şi, desigur, 
n-aş putea trăi fără dragostea lor. Trebuie să am grijă să evit doar 
complicațiile. Trebuie să-mi promit că voi avea, totuşi, răbdarea 
necesară să rămân aici un an, deoarece sunt obligat s-o fac. Cu cât 
voi avea mai puţine legături de sfărâmat, cu atât voi putea să mă 
desprind mai uşor de aceşti oameni atât de încântători. Eu sunt un 
aventurier, da, dar totuşi trebuie să precizez că vreau să câştig un 
ban cinstit, cel puţin nefăcând rău nimănui. Scopul meu: Parisul, 
pentru a prezenta nota de plată celor care m-au făcut să sufăr atât 
de mult. 

Mulţumit, ochii mi se umplu de lumina lunii care va dispărea 
curând în spatele pădurii virgine, această mare cu valuri de diferite 
înălţimi, dar care nu se mişcă decât în bătaia vântului. Mă întorc în 
cameră şi mă lungesc pe pat. 

Paris, Paris! Eşti încă departe, dar nu atât de departe încât să nu 


pot ajunge într-o zi să mai calc pe asfaltul străzilor tale. 


Capitolul 2 - Mina 


Datorită scrisorii de recomandare a lui Prosperi, băcanul 
corsican, peste opt zile sunt angajat la mina companiei La Mocupia. 
Trebuie să am grijă de funcţionarea pompelor care aspiră apa din 
galerii. 

Această mină de aur seamănă cu o mină de cărbuni. Aceleaşi 
galerii sub pământ, aceleaşi... etc. Nu sunt filoane de aur şi se 
găsesc foarte puţine pepite. Metalul preţios este răspândit în roca 
dură. Aceasta este sfărâmată cu dinamită, apoi blocurile prea mari 
sunt sparte cu ciocanul şi târnăcopul. Bucăţile de rocă sunt puse în 
vagonete care se aduc la suprafaţă cu ascensorul. Concasoarele 
puternice mărunţesc piatra, iar morile o transformă într-o pulbere 
mai fină decât nisipul. Aceasta se amestecă cu apă, formând un 
noroi pe care pompele îl introduc în tancuri imense, la fel de mari 
ca rezervoarele rafinăriilor de petrol. Firişoarele de aur sunt mai 
grele şi se lasă la fund. Cu ajutorul unei soluţii de cianură de sodiu 
şi al căldurii, în urma unor operaţiuni mai mult sau mai puţin 
complicate, aurul este separat şi reţinut de nişte filtre ce se 
aseamănă cu nişte piepteni. Se adună, se toarnă în lingouri, care 
sunt controlate cu atenţie dacă au cele 24 de carate obligatorii, şi 
este depus într-o magazie, straşnic păzită. Dar păzită de cine? Nu- 
mi vine să-mi cred ochilor! Nici mai mult nici mai puţin decât de un 
fost ocnaş, de Simon, tovarăşul de evadare al Marelui Charlot! 

După lucru, mă duc să savurez spectacolul: admir în depozit o 
enormă stivă de lingouri de aur aşezate cu grijă de către Simon, 
fostul ocnaş! Nici măcar un seif, ci doar o cameră obişnuită cu 
podeaua de ciment, cu ziduri nu mai groase decât cele normale, cu 
o uşă de lemn. 

— Merge, Simon? 

— Merge. Şi tu, Papi? Eşti mulţumit la Charlot? 

— Da, mă simt bine. 

— N-am ştiut că erai la El Dorado, altfel aş fi venit să te caut. 

— lţi mulţumesc. Eşti fericit aici? 

— Ştii, am o casă, nu aşa mare ca a lui Charlot, dar a mea este 
din cărămidă şi ciment. Eu am construit-o. Am o nevastă tânără şi 
foarte drăguță. Avem două fetiţe. Vino să mă vezi când vrei, uşa 
casei mele îţi este oricând deschisă. Charlot mi-a spus că prietenul 

tău este bolnav. Soţia mea ştie să facă injecții, dacă ai nevoie de 
ea, vino fără să-ţi faci probleme. 

Discutăm. Şi el este pe deplin fericit. Nici el nu vorbeşte despre 
Franţa, despre Montmartre, unde totuşi a trăit atâta timp! La fel ca 
Charlot. Trecutul nu mai există, nu contează decât prezentul, 
nevasta, copiii, casa. Mi-a spus că câştigă douăzeci de bolivari pe 
zi. Noroc că omleta şi-o face din ouăle găinilor lui şi că găinile şi le 
creşte singur, căci, altfel, Simon şi familia lui n-ar duce-o prea bine. 

Privesc insistent acea masă de aur depozitată acolo, atât de 
neglijent, în spatele acestei uşi de lemn şi între aceşti patru pereţi 
care nu sunt mai groşi de treizeci de centimetri. O uşă care s-ar 
deschide fără zgomot, în doi timpi şi trei mişcări, cu un şperaclu. 
Această grămadă de aur - trei bolivari şi jumătate gramul sau 
treizeci şi cinci de dolari uncia - valorează cam trei milioane cinci 
sute de mii de bolivari sau un milion de dolari. Şi această fantastică 
avere se află la îndemâna oricui! Să pui mâna pe ea mi se pare un 
joc de copii! 

— Ce frumoasă este stiva asta bine rânduită de lingouri, nu 
Papillon? 

— Cred că ar fi şi mai frumoasă în dezordine şi bine ascunsă. Ce 
avere! 

— Poate. Dar nu ne aparţine. Este de neatins pentru că îmi este 
dată în grijă. N 

— Dată în grijă ţie, dar nu mie. lţi mărturisesc că mi se pare 
tentantă o asemenea avere abandonată. 

— Dar nu-i abandonată, pentru că eu o păzesc. 

— Poate, dar nu eşti aici douăzeci şi patru de ore din douăzeci şi 
patru. 

— Nu, numai de la şase seara la şase dimineaţa. Ziua magazia 
este păzită însă de un alt gardian pe care poate că îl cunoşti: 
Alexandre, cel cu mandatele poştale falsificate. 

— Da, îl cunosc. La revedere, Simon. Transmite complimente 
familiei tale. 

— O să treci pe la noi? 

— Da, cu plăcere. Ciao! 

Plec repede, cât mai repede posibil, din acest loc al ispitelor. Să 
nu-ţi vină să crezi. Tipii ăştia de la mină parcă te îndeamnă să-i furi. 

Un depozit care de-abia se ţine pe picioare şi, colac peste 
pupăză, doi foşti hoţi de mare clasă care păzesc comoara! Multe 
îmi este dat să văd în viaţa mea de aventurier! 

Încet, pornesc pe drumul în serpentină care duce spre cătun. 
Trebuie să-l traversez de la un cap la altul ca să ajung la „castelul” 
lui Charlot. Mă cam târâi, căci ziua aceasta de 8 ore a fost grea. La 
al doilea nivel sub pământ, cu toate ventilatoarele, aerul este 
rarefiat, umed şi cald. Pompele mele s-au stricat de trei sau patru 
ori şi a trebuit să le repar. Este ora 20 şi 30 de minute şi am 
coborât în mină la 12. Am câştigat optsprezece bolivari. Dacă aş fi 
un ins care să se mulţumească cu munca asta dură, mi s-ar părea 
că nu e rău deloc. Un kilogram de carne costă 2,50 bolivari, zahărul 
0,70, cafeaua 2 bolivari. Nici celelalte nu sunt scumpe: 0,50 
kilogramul de orez sau de fasole uscată. Poţi trăi cu puţin, este 
adevărat. Dar voi fi, oare, atât de înţelept ca să accept această 
viaţă? 

Fără să vreau, urcând cărarea pietroasă pe care merg destul de 
uşor datorită pantofilor solizi cu ţinte primiţi la mină, deci fără să 
vreau şi cu toate chiar că fac totul ca să nu mă mai gândesc la 
asta, revăd milionul acela de dolari în lingouri de aur care nu 
aşteaptă decât un lucru: un îndrăzneţ care să pună mâna pe el. Nu 
cred să fie greu să-l surprinzi noaptea pe Simon şi, fără să te 
recunoască, să-l adormi cu cloroform. Cu asta afacerea este ca şi 
rezolvată, căci ăştia de la mină sunt atât de iresponsabili încât îi 
lasă şi cheile depozitului ca să se adăpostească înăuntru dacă 
plouă. Câtă inconştienţă! Nu mai rămâne decât să transporţi cele 
două sute de lingouri departe de mină şi să le încarci în vreun 
vehicul oarecare, camion sau şaretă. Trebuie să ai pregătite mai 
multe ascunzători în junglă, de-a lungul drumului, în care să poţi să 
ascunzi lingourile în loturi nu mai mari de o sută de kilograme. 
Dacă foloseşti un camion, odată descărcat, trebuie să-l duci 
departe, să alegi un loc foarte adânc în fluviu şi să-l scufunzi acolo. 
O şaretă? Sunt cu zecile în sat. Calul este mai greu de găsit, dar nu 
imposibil. Intre ora opt seara şi şase dimineaţa, într-o noapte cu 
ploaie torențială ai tot timpul necesar să-ţi duci la bun sfârşit 
operaţiunea şi îţi rămâne chiar şi timp să te întorci acasă şi să te 
culci cuminte. 

Ajung în piaţa din centrul satului în momentul în care mă şi 
vedeam, cu operaţiunea dusă la bun sfârşit, întorcându-mă acasă şi 
vârându-mă sub cearşaf în patul cel mare din casa lui Charlot. 

— Buenas noches, Frances! îmi urează un grup de bărbaţi 
aşezaţi la mesele barului. 

— Bună seara. Noapte bună la toţi, hombres! 

— Stai cu noi un moment. Nu vrei o bere rece? Ne-ar face mare 
plăcere. 

Să refuz ar fi nepoliticos. Accept şi iată-mă în mijlocul acestor 
oameni cumsecade, mineri în marea lor majoritate. Vor să ştie cum 
mă simt, dacă mi-am găsit o femeie, dacă Conchita îl îngrijeşte bine 
pe Picolino, dacă am nevoie de bani pentru medicamente sau 
pentru altceva. Aceste oferte generoase, spontane, mă aduc la 
realitate. Un căutător de aur îmi propune, dacă în mină nu-mi place 
şi dacă nu vreau să lucrez decât când am chef, să plec cu el: „Este 
greu, dar se câştigă mai bine. Şi, apoi, poţi avea şansa să te 
îmbogăţeşti într-o zi.” Le mulţumesc tuturor şi vreau să le ofer un 
rând. 

— Nu, Francés, eşti invitatul nostru. Altădată, când vei fi bogat. 
Dumnezeu să te aibă în paza lui. 

Imi reiau drumul spre „castel”. Da, este uşor să devii un om 
modest şi cinstit printre aceşti oameni care trăiesc cu puţin, se 
mulţumesc cu aproape nimic şi acceptă cu generozitate între ei un 
om fără să le pese de unde vine şi ce-a făcut înainte. 

Conchita mă întâmpină. Este singură. Charlot s-a dus la mină. 
Când eu terminam, el de abia începea lucrul. Conchita este veselă 
şi atentă cu mine. Imi dă nişte papuci ca să-mi odihnesc picioarele 
obosite din cauza pantofilor. 

— Prietenul tău doarme. A mâncat bine; am dus la poştă o 
scrisoare în care îi rog să-l primească la un spital din orăşelul 
Tumereno, nu departe de aici. 

li mulţumesc şi încep să mănânc felurile calde care mă aşteptau. 
Această primire atât de familiară, atât de simplă şi veselă, mă 
destinde şi-mi aduce liniştea de care am atâta nevoie ca să uit 
tentaţia tonei de aur. Uşa se deschide. 

— Bună seara la toţi! 

Două tinere femei intră ca la ele acasă. 

— Bună seara, le răspunde Conchita. lţi prezint două prietene, 
Papillon. 

Una este brunetă şi zveltă. Se numeşte Graciela. Are o alură de 
ţigancă, fiindcă tatăl ei era spaniol. Cealaltă se numeşte Mercedes. 
Bunicul ei era neamt, dovadă pielea ei albă şi părul blond, foarte 
fin. Graciela are ochii negri ca ai unei andaluze, iar Mercedes verzi, 
amintindu-mi de Lali, indianca guarira. Lali... Lali şi sora ei Zoraima, 
ce s-a întâmplat cu ele? Voi încerca, oare, deoarece am venit în 
Venezuela, să dau de urma lor? Suntem în 1945. Au trecut 

doisprezece ani. Este mult, dar în ciuda acestor ani sunt tulburat 
când mă gândesc la aceste două superbe creaturi. După atâta 
timp, probabil că şi-au legat viaţa de a unor bărbaţi din rasa lor. Nu, 
cinstit să fiu, nu am dreptul să le tulbur existenţa. 

— Conchita, prietenele tale sunt superbe. iți mulţumesc că mi le- 
ai prezentat. 

inţeleg că sunt libere amândouă, că nu au logodnici. Seara trece 
repede în această companie plăcută. Le însoțesc împreună cu 
Conchita până la marginea cătunului şi-mi dau seama că se sprijină 
de braţele mele cu plăcere. Când ne întoarcem, Conchita îmi spune 
că le-am plăcut amândurora. „Care-ţi place?” mă întreabă ea. 

— Amândouă sunt fermecătoare, Conchita, dar nu vreau 
complicaţii. 

— Să faci dragoste, asta numeşti tu complicaţie? Dragostea este 
necesară ca mâncarea şi băutura. Poţi să trăieşti fără să mănânci şi 
să bei? Eu, când nu fac dragoste, sunt ca şi bolnavă şi am deja 
douăzeci şi doi de ani. Dă-ţi seama ce înseamnă pentru ele care n- 
au decât şaisprezece şi şaptesprezece ani. Dacă nu se bucură de 
corpul lor, vor muri. 

— Şi părinţii lor? 

Şi ea îmi repetă, cu alte cuvinte, ceea ce mi-a spus şi José, că 
fetele de aici iubesc pentru a fi iubite. Spontan, ele se dăruiesc cu 
totul bărbatului care le place, fără să-i ceară nimic în schimb, în 
afară de dragostea lui. 

— Inţeleg, frumoasă Conchita. Nici cu nu doresc mai puţin decât 
alţii să iubesc pentru a iubi, numai că trebuie să le avertizez pe 
prietenele tale că o asemenea aventură nu mă angajează cu nimic. 
Când ai prevenit pe cineva, este cu totul altceva. 

Dumnezeule! Nu va fi uşor să scapi dintr-o atât de plăcută 
ambianţă. Charlot, Simon, Alexandre şi alţii, desigur, au fost cu 
totul vrăjiţi. Înţeleg de ce sunt pe deplin fericiţi în mijlocul acestor 
oameni atât de generoşi şi veseli, atât de diferiţi de noi. Şi mă culc. 


— Scoală-te, Papi, este ora zece! Ai o vizită. 

— Bună ziua, domnule. 

Un bărbat de vreo cincizeci de ani, grizonat, cu capul descoperit, 
înalt, cu ochi sinceri şi sprâncene groase îmi întinde mâna... 

— Sunt doctorul Bougrat?. Am venit pentru că mi s-a spus că 


2 Erou al unei celebre afaceri judiciare din Marsilia anilor interbelici. Un 
om fusese găsit mort într-unul din dulapurile cabinetului său medical. 


unul din voi doi este bolnav. L-am examinat pe prietenul 
dumneavoastră. Nu se poate face nimic pentru el dacă nu-l 
internaţi la spitalul din Caracas. Şi va fi greu de vindecat. 

— Mâncaţi cu noi, doctore? îl întrebă Charlot. 

— Cu plăcere, mulţumesc. 

In timp ce ne bem păhărelul de anason, Bougrat mă întreabă: 

— Ei, Papillon, ce poţi să-mi povesteşti? 

— Ei bine, doctore, fac din nou primii paşi în viaţă. Mi se pare că 
de abia m-am născut. Sau, mai degrabă, pot să vă mărturisesc, 
sunt dezorientat ca un adolescent. Nu-mi dau prea bine seama pe 
ce drum trebuie s-o apuc. 

— Drumul este simplu. Priveşte în jurul tău şi vei vedea. Cu una 
sau două excepţii, toţi foştii noştri camarazi au apucat-o pe drumul 
cel drept. Sunt în Venezuela din 1928. Niciunul dintre ocnaşii pe 
care i-am cunoscut n-a comis niciun delict aici. Aproape toţi sunt 
căsătoriţi au copii şi trăiesc cinstit, acceptaţi de societate. Toţi şi-au 
uitat trecutul într-atât încât unii dintre ei n-ar mai fi capabili să-ţi 
povestească, cu lux de amănunte, pentru ce au fost condamnaţi. 
Totul este vag, foarte îndepărtat, îngropat într-un trecut nebulos, 
fără importanţă. 

— Pentru mine, doctore, este altceva. Am de prezentat o notă de 
plată foarte încărcată celor care m-au condamnat pe nedrept; port 
în mine treisprezece ani de lupte şi suferinţe. Ca să-i fac să-şi 
plătească datoria, trebuie să mă întorc în Franţa; şi pentru asta am 
nevoie de foarte mulţi bani. Nu muncind ca un salahor voi aduna 
destui bani ca să-mi ajungă pentru un drum dus-întors, dacă va 
exista o întoarcere, fără a mai pune la socoteală cheltuielile 
necesare ca să-mi pun planul în aplicare. Şi, apoi, nu mă văd 
sfârşindu-mi viaţa într-un sătuc pierdut... Caracasul mă atrage. 

— Crezi că eşti singurul dintre noi care are de pedepsit pe 
cineva? Să-ţi spun povestea unui om pe care-l cunosc foarte bine: 
Georges Dubois. Era un puşti din cartierele mărginaşe de la Villette. 
Un tată alcoolic, deseori internat pentru delirium tremens, o mamă 
cu şase plozi pe cap, ducându-şi viaţa prin barurile arabe ale 
cartierului. De la vârsta de opt ani, Jojo, cum era numit, a trecut 
dintr-o casă de reeducare în alta. Comisese crima de-a şterpeli 


Greşeală profesională în dozarea unei injecții, s-a justificat Bougrat. 
Asasinat, a susţinut tribunalul. Condamnat la ocnă pe viaţă, Bougrat 
evadează în scurt timp din Cayenne şi-şi reface viaţa cu demnitate în 
Venezuela. (n.a.). 


— 28 — 


legume de pe tarabele băcăniilor. La început, câteva stagii sub 
patronajul abatelui Rollet, apoi, la doisprezece ani, este internat 
într-o casă de corecție mai severă. Inutil să-ţi spun că, la 
paisprezece ani, în mijlocul celor de optsprezece ani, a trebuit să-şi 
apere fundul. Cum era cam slăbuţ, n-a avut decât o singură armă 
pentru a se apăra: cuțitul. O lovitură de cuţit dată unui mic 
depravat şi este trimis de administraţie la casa de corecție cea mai 
severă, cea a incorigibililor, de la Esse. Şi aici ar fi trebuit să 
rămână până la vârsta de douăzeci şi unu de ani! Pe scurt, a intrat 
la vârsta de opt ani în circuit, este totuşi eliberat la nouăsprezece 
ani, dar cu foaia de drum completată ca să se înroleze imediat în 
teribilele detaşamente disciplinare din Africa. Căci, cu trecutul pe 
care-l are, nu se poate înrola în armata obişnuită. | se dă o mică 
soldă şi... salut! Nenorocirea face ca acest băiat să aibă totuşi un 
suflet. Inima i-a devenit dură, dar mai sunt în ea cotloane de 
sensibilitate. La gară, pe o tăbliță veche scria PARIS. Este ca şi cum 
în mintea lui s-ar fi declanşat un resort. Nu se gândeşte mult, sare 
în tren şi ajunge la Paris. Când iese din gară, plouă. Se adăposteşte 
sub o marchiză, în timp ce se gândeşte cum poate ajunge la 
Villette. Sub aceeaşi marchiză se mai adăposteşte şi o tânără. Il 
priveşte cu plăcere. Tot ce ştia el despre femei se limita la 
imaginea mătuşii celei grase a gardianului şef de la Esse şi la ceea 
ce auzise de la cei mai mari ca el în casele de corecție. Nimeni nu-l 
mai privise ca fata asta şi încep să discute: 

— De unde vii? 

— Din provincie. 

— Îmi placi mult. De ce să nu mergem la un hotel? Voi fi drăguță 
şi vom sta la căldură. 

Jojo este mişcat. Puştoaica i se pare o fiinţă minunată şi, în plus, 
îşi sprijină mâna delicată pe a lui. Descoperirea dragostei îl 
năuceşte. Fata este atât de pasională. Când, săturându-se de 
dragoste, se aşază pe marginea patului ca să fumeze o ţigară, 
puştoaica îl întreabă: 

— Este prima oară că te culci cu o femeie? 

— Da, mărturiseşte el. 

— De ce-ai aşteptat atât? 

— Am fost la casa de corecție. 

— Mult timp? 

— Foarte mult. 

— Şi eu am fost la asistenţa socială, dar am fugit. 

— Câţi ani ai? o întrebă Jojo. 

— Şaisprezece ani. 

— De unde eşti? 

— De la Villette. 

— Ce stradă? 

— Strada Rouen. j 

Şi Jojo tot de acolo e. li este teamă de ceea ce va urma. „Cum te 
cheamă”? strigă el. 

— Ginette Dubois. 

Era sora lui. Sunt tulburaţi şi încep amândoi să plângă de ruşine 
şi de mizerie. Apoi, fiecare îşi povesteşte calvarul îndurat. Ginette şi 
surorile ei au avut parte de aceeaşi viaţă ca şi el. Asistenţa socială 
şi casele de corecție. Mama abia a ieşit din sanatoriu. Sora cea 
mare este prostituată într-un bordel pentru arabi din Villette. Se 
hotărăsc să se ducă s-o vadă. 

De abia au ieşit din hotel, că un poliţai se leagă de fată. 

— Curviştino, ţi-am spus să nu vii să mai agăţi pe aici? Şi se 
îndreaptă spre ei. 

— Lepădătură, de data asta te duc la post! 

Asta era prea mult pentru Jojo. După tot ce se întâmplase nu mai 
ştie ce face. Scoate din buzunar un briceag cu mai multe lame pe 
care-l cumpărase ca să-l aibă la regiment şi-l înfige în pieptul 
poliţaiului. Arestat, apoi condamnat la moarte de către doisprezece 
juraţi „competenţi”, este grațiat de Preşedintele Republicii şi trimis 
la ocnă. 

— Ei bine, Papillon, a evadat şi acum trăieşte, căsătorit, într-un 
port destul de important, Cumana. Este cizmar şi are nouă copii, 
bine crescuţi şi toţi trimişi la şcoală. Unul dintre cei mari a intrat de 
anul trecut la Universitate. De fiecare dată când trec prin Cumana, 
mă duc să-i văd. Este un frumos exemplu, nu? Totuşi, crede-mă, 
avea şi el multe polite de plătit societăţii. Vezi, Papillon, nu eşti o 
excepţie. Mulţi dintre noi aveau motive să se răzbune. După câte 
ştiu eu, însă, nimeni n-a părăsit această ţară ca să-şi împlinească 
visul. Am încredere în tine, Papillon. Deoarece Caracasul te atrage, 
du-te acolo, dar sper că vei putea trăi în acest oraş modern fără să 
cazi în capcanele lui. 

Bougrat a plecat pe înserat. Sunt tulburat. De ce, oare, m-a 
impresionat atât de mult? Uşor, uşor de înţeles. In aceste prime zile 
de libertate am întâlnit ocnaşi fericiţi, readaptaţi, dar viaţa lor nu 
are totuşi nimic extraordinar. Este mai degrabă un sfârşit foarte 


înţelept şi foarte modest. Rămân nişte oameni umili, pe jumătate 
muncitori, pe jumătate ţărani. Bougrat, însă, nu seamănă cu ei. 
Pentru prima oară am întâlnit astăzi un fost puşcăriaş care a 
redevenit un domn. Asta mi-a tulburat sufletul. Şi eu voi fi, oare, ca 
el? Pentru el, un medic, a fost relativ uşor. Pentru mine va fi mai 
greu, recunosc, dar chiar dacă nu ştiu cum, ceea ce este sigur este 
că într-o zi voi ajunge şi eu domn. 


Aşezat pe banca mea, în fundul galeriei cu numărul 11, 
supraveghez pompele care astăzi funcţionează normal. Imi repet, în 
ritmul motorului, vorbele lui Bougrat! „Am încredere în tine, 
Papillon! Fereşte-te de capcanele oraşului.” Sigur că ele există şi 
nu-i prea uşor să-ţi schimbi mentalitatea. Dovada: nu mai departe 
decât ieri, vederea depozitului de aur aproape că m-a înnebunit. 
Sunt liber de numai cincisprezece zile şi, urcând cărarea, orbit de 
această avere, mă şi gândeam cum să pun mâna pe ea. Şi, în 
fundul sufletului, încă nu m-am hotărât dacă voi lăsa aceste lingouri 
în pace. 

Gândurile mi se bulucesc în minte. „Papillon, am încredere în 
tine.” Dar voi putea accepta să trăiesc asemenea prietenilor mei? 
Nu cred. În definitiv, există multe mijloace cinstite de-a câştiga 
destui bani. Sunt obligat să accept acum această viaţă prea 
strâmtă pentru mine. Dar voi putea continua aventura, voi putea să 
mă fac căutător de aur, de diamante, voi putea să mă duc în 
junglă, de unde mă voi întoarce într-o bună zi cu o sumă 
importantă de bani cu care îmi voi face o situaţie acceptabilă. 

Da, sunt sigur, va fi greu să abandonez aventura şi loviturile 
riscante. Totuşi, cu toată provocarea pe care o reprezintă grămada 
aceea de aur, dacă te gândeşti bine, nu trebuie să te atingi de ea, 
nu poţi s-o faci, nu ai dreptul. Un milion de dolari!... Papi, îţi dai 
seama? Mai ales că este o afacere ca şi rezolvată. Nu-i nevoie s-o 
mai studiezi. Soluţia este găsită înainte de a începe s-o cauţi, nu 
poate da greş. Tocmai de aceea este atât de tentantă. 
Dumnezeule! nu ai dreptul să vâri sub nasul unui hoţ o grămadă de 
aur, aproape lăsată în voia sorții, şi să-i spui: „Nu trebuie să te 
atingi de ea!” A zecea parte din acest aur îmi poate ajunge ca să 
duc totul la bun sfârşit, incluzând şi răzbunarea prin care aş 
concretiza tot ce-am plănuit să fac în timpul acelor mii de ore în 
care am fost închis. 

La ora 20, ascensorul mă ridică la suprafaţă. Fac un mic ocol ca 

să nu trec prin dreptul depozitului. Cu cât îl voi vedea mai puţin, cu 
atât mai bine. Mă duc direct acasă, traversez cătunul salutând 
oamenii, scuzându-mă faţă de cei ce vor să mă oprească, 
pretextând că sunt grăbit. Conchita mă aşteaptă la fel de neagră şi 
de veselă. 

— Papillon, merge? Charlot mi-a spus să-ţi dau un pahar cu 
anason înainte de masă. Mi-a spus că a avut impresia că ai 
necazuri... Ce nu merge, Papi? Mie, soţia prietenului tău, poţi să-mi 
spui. Nu vrei s-o chem pe Graciela sau, dacă o preferi, pe 
Mercedes? Nu crezi c-ar fi un lucru bun? 

— Conchita, micuță perlă din Callao, eşti minunată şi-l înţeleg pe 
Charlot care te adoră! Poate ai dreptate, ca să mă eliberez ar trebui 
să am o femeie alături de mine. 

— Mai mult ca sigur... Doar dacă Charlot n-are dreptate. 

— Nu înţeleg. 

— Uite. Eu cred că ai nevoie să iubeşti şi să fii iubit. Charlot mi-a 
spus să mai aştept înainte de a-ţi aduce o fată, că nu este vorba de 
asta, ci de altceva. 

— Ce altceva? 

Conchita ezită un moment, apoi îmi spune dintr-o răsuflare: 

— Cu atât mai rău dacă-i spui lui Charlot, o să-mi dea o pereche 
de palme. i 

— Nu-i voi spune nimic. lţi promit. 

— Ei bine, Charlot spune că nu eşti făcut să trăieşti aceeaşi viaţă 
ca el sau ca ceilalţi francezi de aici. 

— Şi ce mai spune? Hai, spune-mi totul, Conchita! 

— Mai spune că tu te gândeşti că este prea mult aur păstrat 
inutil la mină şi că tu i-ai găsi o mai bună întrebuințare, Asta-i! A 
mai spus că nu eşti un tip care să trăiască fără să cheltuiască mult, 
că ai o răzbunare de îndeplinit, pe care n-o poţi abandona, şi că 
pentru toate astea ai nevoie de mulţi bani! 

O privesc drept în ochi 

— Şi totuşi, Conchita, Charlot s-a înşelat de-a binelea! Tu eşti cea 
care ai dreptate. Viitorul meu nu-mi pune probleme. Ai ghicit. Am 
nevoie să iubesc o femeie. Nu prea îndrăzneam să-ţi spun căci sunt 
puţin timid. 

— Asta n-o cred, Papillon! 

— Bine, du-te şi adu-mi-o pe blondă, ai să vezi dacă n-am să fiu 
mai vesel când voi avea pe cine iubi. 

— Mă duc imediat. 


=< 


Trece în camera ei să-şi schimbe rochia. „Mercedes va fi 
fericită”, îmi strigă ea. Cineva bate la uşă. „Intră”, spune Conchita. 
Uşa se deschide şi o văd intrând pe Maria, foarte intimidată. 

— Tu eşti, Maria? La ora asta? Ce surpriză plăcută! Conchita, ţi-o 
prezint pe Maria, fata care m-a primit la ei când am sosit în Callao, 
eu şi Picolino. 

— Lasă-mă să te îmbrăţişez. Eşti tot atât de generoasă pe cât 
mi-a povestit Papillon? 

— Cine este Papillon? 

— Eu, Papillon sau Enrique înseamnă cam acelaşi lucru. Aşază-te 
aici pe canapea, lângă mine şi povesteşte-mi. 

Conchita râde amuzată. 

— Cred că nu trebuie să mă mai duc, îmi spune. 

Maria a rămas toată noaptea. S-a dovedit o îndrăgostită încă 
timidă, dar vibrând la fiecare mângâiere. Eu sunt primul bărbat din 
viaţa ei. Doarme acum istovită. Cele două lumânări pe care le-am 
aprins în locul becului prea puternic sunt pe sfârşite. Lumina lor 
discretă face să iasă mai bine în evidenţă frumuseţea acestui corp 
tânăr şi a sânilor purtând încă urma îmbrăţişărilor noastre. Incet, 
mă scol ca să-mi încălzesc puţină cafea şi să văd cât este ceasul. 
Este ora patru dimineaţa. O cratiţă îmi scapă din mână şi zgomotul 
o trezeşte pe Conchita. lese în capot din camera ei. 

— Vrei cafea? 

— Da. 

— Doar pentru tine, desigur, căci ea doarme împreună cu îngerii 
pe care ai făcut-o să-i întâlnească. 

— Eşti expertă, Conchita. 

— Rasa mea are un foc nestins ce-i curge prin vene. Ţi-ai dat 
seama în noaptea asta. Căci Maria are o parte din rasa neagră, 
două din cea indiană şi restul din cea spaniolă. Dacă acest amestec 
nu te poate face fericit, sinucide-te, adăugă ea râzând. 

Un soare splendid salută trezirea Mariei. li aduc cafeaua la pat. O 
întrebare nu-mi dă pace. 

— Ai tăi nu se vor nelinişti c-ai lipsit de acasă? 

— Le-am spus surorilor mele că vin aici, aşa că tata a aflat o oră 
mai târziu. Nu mă trimiţi azi înapoi, nu? 

— Nu, draga mea. Ţi-am spus că nu pot să mă căsătoresc, dar 
dacă vrei să rămâi, fără ca asta să-ţi facă vreun rău, asta-i altceva. 
Rămâi cât vrei. 

Este aproape de amiază, trebuie să mă duc la mină. Maria se 


hotărăşte să se întoarcă acasă cu un camion şi să revină diseară. 

— Bravo, băiete! Ţi-ai găsit singur fetiţa de care aveai nevoie. 
Este o bucăţică bună. Te felicit, camarade! 

Charlot, în pijama, îmi vorbeşte în franceză din uşa dormitorului 
său. Mai spune că, deoarece mâine este duminică, putem sărbători 
evenimentul. Sunt de acord. 

— Maria, spune-le alor tăi să vină să petreacă mâine cu noi. Și 
tu, vino când vrei. Această casă este şi a ta. O zi bună, Papi. Fii 
atent la pompa numărul 3 şi, după ce termini, nu-i nevoie să treci 
pe la Simon să-l saluţi. Dacă n-o să vezi ce păzeşte aşa de 
mântuială, n-o să trebuiască să rezişti în faţa ispitei. 

— Haimana ce eşti! Nu, n-o să mă duc să-l văd pe Simon. Fii 
liniştit, frate! Ciao! 

Maria şi cu mine traversăm cătunul îmbrăţişaţi pentru ca toate 
fetele să afle că este acum femeia mea. 

Pompele funcţionează de minune, chiar şi cea cu numărul 3. Dar 
nici aerul cald şi umed, nici zgomotul motorului nu mă împiedică să 
mă gândesc la Charlot. El a înţeles de ce sunt dus pe gânduri. Ca 
fost borfaş, n-a avut nevoie de prea mult timp ca să-şi dea seama 
că acea grămadă de aur era de vină. Şi Simon, desigur, i-a vorbit 
despre conversaţia noastră. Prieteni de treabă! Imi dau seama cât 
sunt de bucuroşi că mi-am găsit o femeie. Speră că acest cadou de 
la Dumnezeu mă va face să uit grămada aia de dolari-aur. 

Tot învârtind chestiile astea în cap, situaţia îmi apare din ce în ce 
mai clară. Aceşti oameni sunt acum foarte oneşti şi duc o viaţă 
ireproşabilă. Dar, cu toată viaţa asta de adevăraţi pustnici, nu şi-au 
pierdut mentalitatea celor din tagmă şi sunt incapabili să toarne pe 
cineva poliţiei, chiar dacă îi bănuiesc proiectele şi sunt siguri că le 
vor aduce mari necazuri. Cei mai vizaţi, în cazul unei lovituri, sunt 
Simon şi Alexandre, paznicii comorii. Şi Charlot, de altfel, va avea 
partea lui de necazuri, căci toţi foştii ocnaşi vor fi, fără excepţie, 
ridicaţi. Şi atunci, adio linişte, casă, grădină de zarzavat, nevastă, 
copii, găini, capre şi porci. Inţeleg limpede că aceşti borfaşi au 
tremurat nu pentru ei înşişi, ci pentru căminul lor, gândindu-se că, 
prin acţiunea mea, voi distruge totul. Probabil că şi-au spus: 
„Numai să nu ne complice viaţa!” Parcă-i văd ţinând un mic consiliu 
de război. Aş fi curios să ştiu cum au început discuţiile şi cum au 
rezolvat problema. 

Hotărârea mea este luată. Voi trece pe la Simon diseară şi-l voi 
invita la petrecerea de mâine, împreună cu familia; îl voi ruga să-l 

invite şi pe Alexandre, dacă poate veni. Trebuie să-i fac să creadă 
pe toţi că o femeie ca Maria reprezintă acum pentru mine cel mai 
frumos lucru din lume. i 

Ascensorul mă scoate la aer curat. Îl întâlnesc pe Charlot, care 
se pregăteşte să coboare, şi îi spun: „Nu te-ai răzgândit în privinţa 
petrecerii de mâine?” 

— Nu, bineînţeles, Papillon. 

— O să-i invit atunci şi pe Simon, cu familia lui, şi pe Alexandre, 
dacă poate veni. 

Este viclean bătrânul Charlot. Mă priveşte drept în ochi şi-mi 
spune cu un aer amuzat: 

— Da, nu este o idee rea. 

Şi, fără să mai aştepte un răspuns, intră în ascensorul care-l 
coboară în galeria de unde eu tocmai am urcat. Fac un ocol pe la 
depozit şi-l salut pe Simon. 

— Cum merge? 

— Merge bine. 

— Am trecut să te salut şi să te invit mâine, la masă, cu familia 
bineînţeles. 

— Cu plăcere. Ce sărbătoreşti? Eliberarea ta? 

— Nu, căsătoria. Am găsit o femeie, Maria din Callao, fata lui 
José. 

— Sincer, te felicit. Să fii fericit, frate, ţi-o doresc din toată inima. 

Îmi strânge mâna cu putere şi plec. La jumătatea drumului o 
întâlnesc pe Maria, care venea în întâmpinarea mea, şi urcăm 
împreună spre castel, ţinându-ne de mijloc. Tatăl şi surorile ei vor 
veni mâine pe la ora zece să ajute la pregătirea ospăţului. 

— Cu atât mai bine, căci vor fi mai mulţi decât am crezut la 
început. Ce-a spus tatăl tău? 

— Mi-a spus: „Fii fericită, fata mea, dar nu-ţi face iluzii pentru 
viitor. Cunosc oamenii numai privindu-i. Bărbatul pe care l-ai ales 
este bun, dar nu va rămâne aici. Nu este un om care să se 
mulţumească cu viaţa noastră simplă.” 

— Ce i-ai spus? 

— Că voi face totul pentru a te păstra cât mai mult posibil. 

— Vino să te îmbrăţişez, Maria. Ai un suflet frumos. Să trăim 
prezentul, viitorul va decide pentru rest. 

După ce mâncăm, ne ducem la culcare, căci mâine trebuie să ne 
sculăm mai devreme ca s-o ajutăm pe Conchita să taie iepurii, să 
facă prăjituri, să caute vin etc. Noaptea este şi mai frumoasă, şi 

mai pasionantă, şi mai vrăjită decât prima. Maria, are, într-adevăr, 
foc în vene. Foarte repede este capabilă să provoace şi să 
mărească plăcerea pe care am făcut-o s-o cunoască. Ne-am iubit 
de atâtea ori şi cu o asemenea intensitate încât adormim lipiţi unul 
de altul. 

A doua zi, duminică, petrecerea este foarte reuşită. Jose ne 
felicită că vrem să trăim împreună şi surorile Mariei îi pun zeci de 
întrebări indiscrete la ureche. Simon a venit şi el cu familia. Şi 
Alexandre, care a reuşit să-şi găsească un înlocuitor pentru pază. 
Soţia lui este foarte simpatică, o fetiţă şi un băieţel frumos 
îmbrăcaţi îi însoțesc. lepurele a fost delicios, iar prăjiturile, având 
parcă forma unor inimioare, au dispărut imediat de pe masă. Am 
dansat chiar după muzica de la radio, şi după un vechi gramofon, 
iar un fost ocnaş a cântat la acordeon toate cântecele la modă în 
Franţa acum douăzeci de ani: Ba/ d'Oseaux etc. 

După mai multe coniacuri, le spun în franceză: 

— Ce-aţi crezut voi, borfaşilor? Că aveam chiar de gând să 
întreprind ceva? 

— Da, frate, îmi răspunde Charlot. Nu ţi-am fi spus nimic dacă nu 
vorbeai tu mai întâi, dar este sigur că te-ai gândit să umfii tona aia 
de aur. Răspunde cinstit, Papillon. i 

— Ştiţi că rumeg o răzbunare de treisprezece ani. Inmulţiţi aceşti 
treisprezece ani cu trei sute şaizeci şi cinci de zile, cu douăzeci şi 
patru de ore şi cu şaizeci de minute şi încă nu veţi avea cifra exactă 
a numărului de ori în care mi-am promis că-i voi face să plătească 
factura pentru suferinţele mele, aşa că atunci când am văzut 
această masă de aur, în locul acela, m-am gândit cu adevărat că aş 
putea să întreprind ceva. 

— Şi apoi? întrebă Simon. 

— După aceea, am examinat situaţia pe toate părţile şi mi-a fost 
ruşine. Aş fi riscat să distrug fericirea voastră, a tuturor. Probabil că 
aş fi aruncat în aer tot ce-aţi construit voi. Am înţeles că fericirea 
voastră, la care sper să ajung şi eu într-o zi, valorează mai mult 
decât să fii bogat. Astfel, tentaţia de a şterpeli aurul şi-a luat 
zborul. Să fiţi siguri, vă dau cuvântul meu de onoare, că nu voi 
întreprinde nimic aici. 

— la te uită! spune Charlot, vesel. Putem să dormim în pace şi 
cât se poate de liniştiţi. Niciun borfaş de pe la noi nu va ceda în faţa 
ispitei. Trăiască Papillon! Trăiască Maria! Trăiască libertatea şi 
dragostea! Să trăiască şi înţelepciunea! Borfaşi am fost, borfaşi 


vom rămâne, dar numai pentru poliţai. Acum, incluzându-l şi pe 
Papillon, suntem cu toţii de acord că trebuie să rămânem curaţi! 


_ Au trecut şase luni de când mă aflu aici. Avea dreptate Charlot. 
In ziua aceea de sărbătoare am câştigat prima bătălie împotriva 
tentaţiei răului. Sigur, eram pe cale să mă îndepărtez, după 
evadare, de „calea putreziciunii”. Datorită vechilor mei tovarăşi de 
suferinţă, repurtasem o victorie importantă asupra răului din mine, 
renunţasem să fur acel milion de dolari. Ceea ce câştigasem, fără 
îndoială, era că nu voi fi tentat la fel de uşor, în viitor, de o nouă 
lovitură. După ce renunţasem la o astfel de avere, va fi greu ca 
ceva să mă facă să-mi schimb gândurile. Totuşi, nu prea sunt 
împăcat cu mine însumi. Ar trebui să câştig bani pe altă cale decât 
furând, sunt de acord, dar va trebui să fac rost de atât de mulţi 
încât să-mi ajungă să mă duc la Paris să le prezint factura! Şi 
pentru asta am nevoie de o groază de bani! 

Bum-ban, bum-ban, bum-ban! Pompele sug fără încetare apa 
care invadează galeriile. Căldura este mai puternică decât oricând. 
In fiecare zi îmi petrec opt ore în măruntaiele pământului. Acum 
lucrez de la ora patru dimineaţa până la prânz. Astăzi, când termin, 
trebuie să mă duc la Maria, la Callao. Picolino se află acolo de o 
lună de zile, căci medicul poate să-l examineze zilnic. Urmează un 
tratament şi este admirabil îngrijit de Maria şi surorile ei. Mă duc, 
deci, să-l văd şi să fac dragoste cu Maria, căci n-am văzut-o de opt 
zile şi am nevoie de ea, fizic şi moral. Găsesc un camion care mă 
duce până acolo. 

Plouă torențial când, spre ora unu, ajung acasă. Toţi sunt aşezaţi 
la masă în afară de Maria, care era în picioare, lângă uşă, parcă 
aşteptându-mă. 

— De ce n-ai venit până acum? Au trecut opt zile! Eşti ud. Vino 
să te schimbi. 

Mă duc în camera ei, mă dezbracă şi mă usucă cu un prosop 
mare. „Întinde-te pe pat” îmi spune. Şi facem dragoste acolo, în 
spatele uşii ce ne desparte de cei ce ne aşteaptă, fără să ne pese 
nici de ei, nici de nerăbdarea lor. Adormim şi Esmeralda, sora cu 
ochii verzi, vine să ne trezească încetişor, târziu, când s-a lăsat 
aproape noaptea. 

După o masă în familie, Jose îngândurat, îmi propune să facem o 
plimbare. 

— Enrique, i-ai cerut Șefului civil să solicite la Caracas 

suspendarea domiciliului tău forţat, nu-i aşa? 

— Da, José. 

— A primit răspunsul de la Caracas. 

— Bun sau prost? 

— Bun. Domiciliul forţat a luat sfârşit. 

— Maria ştie? 

— Da. 

— Ce spune? 

— Că i-ai spus că nu poţi rămâne la Callao. Când vei pleca? mă 
întreabă după un moment de tăcere. 

Cu toate că sunt emoţionat de această ştire, mă gândesc şi-i 
răspund imediat. 

— Mâine. Şoferul camionului cu care am venit mi-a spus că 
mâine merge spre Ciudad Bolivar. 

José îşi lasă capul în jos. 

— Amigo mio, îmi porţi pică? 

— Nu, Enrique. Ai spus mereu că nu vei rămâne. Dar sărmana 
Maria şi bietul de mine! 

— Te las, mă duc să-i spun şoferului, dacă-l găsesc. 

L-am găsit. Pleacă mâine, la ora nouă. Cum mai are un pasager, 
Picolino va călători alături de el în cabină, iar eu pe butoaiele goale 
de fier pe care le transportă. Mă duc la Şeful civil care-mi dă hârtiile 
şi care, ca un sufletist ce este, îmi dă câteva sfaturi şi-mi urează 
mult noroc. Apoi, trec pe la toţi cei pe care i-am cunoscut şi care m- 
au încurajat cu prietenia lor. 

Mai întâi la Caratal, de unde-mi iau cele câteva lucruri. Cu 
Charlot mă îmbrăţişez emoţionat. Conchita plânge. Le mulţumesc 
pentru minunata lor ospitalitate. 

— N-ai pentru ce, frate! Şi tu ai fi făcut la fel. Noroc. Şi dacă 
ajungi la Paris, să saluţi Montmartre din partea mea. 

— ţi voi scrie. 

Apoi trec pe la Simon, Alexandre, Marcel, Andre. Mă reîntorc 
repede la Callao, îi salut pe toţi minerii căutători de aur sau 
diamante, camarazii mei din mină. Toţi, bărbaţi şi femei, îmi urează 
noroc din toată inima. Sunt foarte emoţionat şi-mi dau seama 
repede că dacă m-aş fi însurat cu Maria, ca Charlot şi ceilalţi, n-aş fi 
putut niciodată să mă smulg din acest adevărat Eden. 

Cel mai greu este cu Maria. 

Ultima noastră noapte de dragoste, amestec de plăcere şi de 
lacrimi, a fost de-o violenţă fără seamăn. Chiar şi mângâierile ne 

sfâşie. Drama este că trebuie să o fac să înţeleagă că nu are de ce 
să spere că mă voi întoarce. Cine ştie ce destin îmi rezervă 
îndeplinirea proiectelor mele? 

O rază de soare mă trezeşte. Este deja ora opt. Nu am curajul să 
rămân în casă nici măcar câteva minute ca să-mi beau cafeaua. 
Picolino, aşezat pe un scaun, scânceşte fără încetare. Esmeralda l-a 
spălat şi îmbrăcat. Le caut pe surorile Mariei. Nu le găsesc nicăieri. 
S-au ascuns pentru a nu mă vedea plecând. Numai Jose este în 
pragul casei. Cu o îmbrăţişare cum obişnuiesc venezuelienii (o 
strângere de mână şi cu celălalt braţ pe după umeri) ne luăm 
rămas bun, el mai emoţionat decât mine. Eu sunt aproape mut, iar 
el nu-mi spune decât: 

— Să nu ne uiţi, căci noi nu te vom uita niciodată! Adio, 
Dumnezeu să te aibă în paza lui! 

Picolino, cu lucrurile lui curate strânse într-o bocceluţă, plânge 
tare şi, după agitația şi sunetele pe care le scoate, înţeleg că este 
disperat că nu poate să-şi exprime direct mulţumirile ce-i stau pe 
suflet. Il trag după mine. 

Ajungem cu bagajele în mână acasă la şofer. Marea noastră 
plecare spre oraş începe cu o adevărată performanţă! Camionul 
este în pană. Nu putem pleca azi. Trebuie să aştepte un nou 
carburator. Nu există o altă soluţie. Ne întoarcem la Maria. Vă 
imaginaţi strigătele tuturor când ne văd revenind. 

— Dumnezeu este bun, Enrique, dacă a stricat camionul. Lasă-l 
pe Picolino aici şi du-te şi dă o raită prin sat, până pregătesc masa. 
Este curios, dar destinul tău pare să nu te ducă la Caracas. 

Plecând, nu pot să nu mă gândesc la această remarcă a Mariei. 
Sunt tulburat. Caracasul, marele oraş colonial, nu-l cunosc încă, dar 
mi-l imaginez, căci mi s-a vorbit mult despre el. Mă atrage, asta-i 
sigur, dar odată ajuns acolo ce voi face? 

Merg încet prin piaţa din Callao, cu mâinile la spate. Căldura 
soarelui este apăsătoare. Mă apropii de un migdal, un arbore 
imens, cu frunzişul des, să mă protejez de soarele ăsta inuman. De 
trunchi sunt legaţi doi măgari pe care un bătrân îi încarcă. Zăresc 
nişte site din cele folosite de căutătorii de diamante şi ustensile 
asemănătoare unor pălării chinezeşti cu care căutătorii de aur 
spală nisipul aurifer. Privind aceste obiecte, noi pentru mine, 
continui să visez. In faţa acestui tablou patriarhal al unei vieţi 
calme şi liniştite, fără alte zgomote decât cele ale naturii, îmi 
imaginez cum trebuie să fie acum la Caracas, capitala atât de 


agitată care mă cheamă. Tot ceea ce mi s-a povestit până acum se 
transformă în imagini precise. Totuşi, de paisprezece ani nu am mai 
văzut un oraş mare! Fără îndoială că acum, deoarece pot să fac 
orice vreau, voi porni într-acolo fără întârziere. 


Capitolul 3 - Jojo la Passe 


La naiba, un cântec în franceză! ÎI cântă bătrânul ăsta mic de 
statură. Ascult. 


Rechinii cei bătrâni sunt aici 

Au simţit corpul omului 

Unul ronțăie un braț ca pe un măr 
Celălalt trunchiul şi tra-la-la 

Cel mai rapid, cel mai dibaci învinge 
Adio, ocnaşule, trăiască dreptatea! 


Sunt uluit. Melodia este cântată încet, ca un recviem. Dar „tra-la- 
la”-ul răsună cu o veselie ironică, iar „trăiască dreptatea” pe tonul 
zeflemist folosit în foburgurile pariziene când vorbeşti despre un 
adevăr ce li se pare doar unora indiscutabil. Numai că trebuie să fii 
de acolo ca să simţi ironia. r 

II privesc cu atenție pe bătrân. Inalt de-o şchioapă, are de fapt 
1,55 metri, aşa cum am să aflu mai târziu. Este unul dintre cei mai 
pitoreşti foşti ocnaşi pe care mi-a fost dat să-i întâlnesc. Părul alb, 
cu cotleţi grizonaţi. Un pantalon de blugi, o curea lată de piele 
groasă, un toc lung din care se zăreşte un mâner curbat îi atârnă în 
dreapta. Mă apropii de el. Cum este cu capul descoperit - pălăria îi 
este pe undeva pe jos - pot să-i disting bine fruntea largă, plină de 
pete mai roşii decât cele de pe pielea unui bătrân pirat răscoaptă 
de soare. Sprâncenele-i sunt atât de lungi şi de stufoase încât sunt 
sigur că trebuie să şi le pieptene. Pe sub ele, nişte ochi de oţel gri- 
verzui, adevărate sfredele, mă examinează rapid. Nici n-am făcut 
câţiva paşi că-mi spune: 

— Vii de la ocnă, sunt la fel de sigur de asta cum sunt că mi se 
spune La Passe’. 


3 În franceză, /a passe înseamnă, printre altele, miză la jocurile de 
noroc. (n.tr.). 

— Ai dreptate. Mie mi se spune Papillon?. 

— Jojo la Passe, se recomandă el. 

Imi întinde mâna şi o strânge pe a mea cu sinceritate, fără prea 
mare forţă, aşa cum fac bărbaţii adevăraţi, nici prea tare ca să-ți 
sfărâme oasele, cum fac cei înfumuraţi, dar nici prea slab, ca 
ipocriţii şi cei lipsiţi de vlagă. li spun: 

— Hai să bem ceva la bar. Fac cinste. 

— Nu, vino la mine. Căsuţa albă, din faţă. Se numeşte Belleville, 
ca şi cartierul în care am copilărit. O să putem trăncăni mai în 
linişte. 

Interiorul este curat, foarte curat chiar. Este domeniul soţiei lui, o 
femeie tânără, poate de douăzeci şi cinci de ani. El, Dumnezeu ştie. 
Cel puţin şaizeci. O cheamă Lola şi este o venezueleană cu tenul 
mat. 

— Fiţi binevenit, îmi urează ea cu un surâs primitor. 

— Mulţumesc. 

— Bem un lichior de anason? mă întreabă Jojo. Un corsican mi-a 
adus două sute de pliculeţe din Franţa. Să vezi cât este de bun. 

Lola ne serveşte şi Jojo dă pe gât, dintr-o duşcă, trei sferturi din 
pahar. 

— Ei? mă întreabă privindu-mă în ochi. 

— Ce? Doar nu crezi că-ţi voi povesti viaţa mea? 

— Bine, frate, dar Jojo la Passe nu-ţi spune nimic? 

— Nu. 

— Cât de repede eşti uitat. Cu toate astea eram cineva printre 
ocnaşi. Nu era nimeni în stare să dea şapte sau unsprezece ca 
mine, cu zarurile puţin pilite, dar nu garnisite cu plumb, bineînţeles. 
Asta nu s-a petrecut ieri, este adevărat, dar suntem oameni, lăsăm 
urme, intrăm în legendă şi toate astea, după câte văd, s-au uitat în 
câţiva ani. Chiar nu ţi-a vorbit nimeni de mine? 

Era foarte scandalizat. 

— Sincer să fiu, nu. 

Din nou, sfredelul privirii lui mă străpunge. 

— Ai stat puţin la ocnă, nu prea ai moaca ălora. 

— Treisprezece ani în total, cu ocna de la El Dorado, crezi că 
înseamnă puţin? 

— Nu se poate. De abia se văd semnele şi doar un alt ocnaş 
poate ghici că vii de acolo. Şi unul care nu prea este fizionomist s- 
ar putea chiar înşela. Ai dus-o bine la ocnă, nu? 


+ Fluture (în franceză). (n.tr.). 

— N-a fost uşor. Insulele, Recluziunea... 

— Fleacuri, frate, fleacuri! Insulele? O colonie de vacanţă, unde 
nu lipseşte decât un cazinou! Am înţeles, domnule. Pentru 
dumneata ocna a însemnat doar briza din largul mării, langustinele, 
pescuitul, nu tu țânțari, şi, din când în când, fundul unuia sau... 
nevasta unui gardian cam neglijată de cretinul de bărbat! 


— Totuşi, ştii... 
— Ttt... nu mai insista! Cunosc. Nu am fost în Insule, dar mi s-a 
povestit. 


O fi poate pitoresc tipul, dar simt cum începe să-mi sară 
muştarul. Reia: 

— Ocnaşii, adevărații ocnaşi îi afli la kilometrul 24. Nu-ţi spune 
nimic asta? Nu, sigur că nu. Cu faţa pe care o ai este clar că n-ai 
fost pe acolo! Ei bine, frate, eu am fost. O sută de bărbaţi, toţi cu 
pântecăraie. Nu se mai ţin pe picioare, unii stau culcaţi, alţii gem ca 
nişte câini. Jungla este acolo, în faţa lor, ca un zid. Dar ei nu sunt în 
stare să dărâme zidul, căci zidul este mai puternic decât ei. Nu este 
o colonie de muncă. După cum spune Administraţia penitenciară 
este ca un lighean ascuns în pădurea guyaneză, în care se aruncă 
oameni ce nu vor mai ieşi niciodată de acolo. Lasă-te, Papillon, nu 
mai insista, frate! Cu mine nu ţine! Nu ai nici privirea unui câine 
bătut, nici obrajii scofâlciţi de foame ai unui condamnat pe viaţă, 
nici înfăţişarea unei zdrenţe umane scăpată ca prin minune din 
acest infern, a cărei figură a fost gravată parcă cu acul ca să i se 
aplice o mască de bătrân pe un obraz încă tânăr. Nu ai nimic din 
toate astea. Deci, diagnosticul meu este infailibil: pentru tine ocna 
a fost egală cu o vacanţă însorită. 

Ce insistent este tipul! Mă întreb cum se va termina întâlnirea 
asta. 

— Pentru mine, ţi-am spus, ocna înseamnă ligheanul de unde 
nimeni nu poate scăpa, infecția produsă de amibe, diareea care te 
distruge încetul cu încetul. Sărmanul de tine, Papillon! li repet, nici 
nu ştii ce înseamnă cu adevărat ocna. Frate, descrierea asta este 
mai mult decât adevărată, eu n-aş fi putut s-o fac atât de bine, dar 
l-am citit pe Albert Londres şi el a scris exact cum ţi-am spus. 

Îl privesc cu atenţie pe acest omuleţ plin de energie, calculând 
cel mai bun unghi ca să-i bag pumnul în gură, dar, dintr-o dată, îmi 
schimb părerea şi mă hotărăsc să devenim prieteni. Nu-i nevoie să 
mă enervez, poate voi avea cândva nevoie de el. 

— Ai dreptate, Jojo. O nimica toată anii ăştia de ocnă, căci sunt 

încă în formă şi doar un bun cunoscător îşi poate da seama de unde 
vin. 

— Bine, de acord. Şi cu ce te ocupi acum? 

— Lucrez în mina de aur La Mocupia, cu optsprezece bolivari pe 
zi, dar pot să mă duc unde vreau. Domiciliul meu forțat a luat 
sfârşit. 

— Pariez că vrei să te duci la Caracas şi să-ţi continui aventurile. 

— Este adevărat. Asta îmi doresc. 

— Dar Caracasul este un oraş mare şi acolo aventura înseamnă 
din nou lovituri riscante. De abia ai scăpat şi vrei să te şi întorci la 
închisoare? 

— Am o factură foarte încărcată de prezentat celor care m-au 
trimis la ocnă: poliţişti, martori, procuror. Treisprezece ani pentru 
un delict pe care nu l-am comis, şi Insulele, oricare ar fi părerea ta 
despre ele; în plus, Recluziunea de la Saint-Joseph, unde am trăit 
cele mai groaznice chinuri pe care le poate inventa un sistem 
penitenciar. Nu trebuie să uiţi că am fost condamnat la douăzeci şi 
patru de ani. 

— Ei, drace! [i-au furat toată tinereţea. Eşti cu adevărat 
nevinovat sau baţi iarăşi câmpii? 

— Nevinovat, Jojo. Jur pe amintirea mamei mele. 

— Asta-i bună! înţeleg că nu-i uşor să înghiţi aşa ceva. Dar dacă 
vrei să faci rost de biştari ca să-ţi rezolvi afacerile, n-ai nevoie să te 
duci la Caracas. Vino cu mine. 

— Unde? 

— La diamante, frate, la diamante! Statul este generos aici. Este 
singura ţară din lume unde poţi să te duci să cauţi de capul tău, în 
măruntaiele pământului, aur sau diamante. O singură condiţie: să 
nu utilizezi mijloace mecanice. Singurele admise sunt lopata, 
târnăcopul şi sita. 

— Şi unde se găseşte acest adevărat El Dorado? Nu cel de unde 
vin, bineînţeles. 

— Departe, departe în junglă. La câteva zile de mers cu catârul, 
cu piroga, apoi pe jos, cu tot materialul în spate. 

— Treaba nu e simplă! 

— Oricum, Papillon, este singura şansă ca să pui mâna pe mulţi 
biştari. Dacă dai de o „bombă”, eşti un om făcut. Ai în palmă toate 
gagicile care se lăfăie în mătăsuri. Sau mijlocul de-a te duce să-ţi 
prezinţi factura. 

Şi Jojo nu se mai opreşte din povestit. Ochii îi strălucesc, este 

excitat şi pasionat. Îmi explică, ceea ce ştiam deja de la mină, că o 
„bombă” este o mică suprafaţă de pământ, nu mai mare decât o 
basma, unde, prin nu se ştie ce miracol al naturii, se găsesc 
grupate o sută, două sute, cinci sute, până la o mie de carate de 
diamante. Dacă un căutător descoperă o astfel de „bombă” într-un 
loc singuratic imediat începe goana. Ca şi cum ar fi preveniţi printr- 
un sistem telegrafic supranatural, încep să apară imediat căutători 
din toate cele patru puncte cardinale. Zeci, apoi o sută, apoi o 
mie... Amuşinează aurul şi diamantele ca nişte câini înfometați ce 
simt osul sau o bucată de carne. Uneori este de ajuns chiar ca un 
căutător să găsească ceva mai multe diamante decât de obicei ca 
să înceapă goana. 

In momentul acela sosesc din nord, din sud, din vest, din est 
indivizi de toate naţionalităţile. Mai întâi venezuelieni. Oameni 
simpli, fără vreo meserie, care s-au săturat să câştige doisprezece 
bolivari pe zi săpând şanţuri pentru oricine. Atunci ascultă cântecul 
sirenelor din junglă. Nu mai vor ca familiile lor să trăiască în nişte 
coşmelii şi, ştiind bine că se duc să lucreze într-un climat şi într-o 
atmosferă îngrozitoare, cu soarele deasupra capului tot timpul, se 
condamnă singuri la câţiva ani de infern. Dar nevestele lor, cu banii 
pe care ei îi trimit, vor trăi într-o casă luminoasă şi spațioasă, copiii 
vor fi bine hrăniţi şi îmbrăcaţi, se vor putea duce la şcoală şi chiar 
la universitate. 

— Cu ceea ce iau dintr-o „bombă”? 

— Nu fi cretin, Papillon! Cel ce descoperă o „bombă” nu mai 
revine niciodată la mină. Este bogat pentru tot restul zilelor lui, 
dacă bucuria nu-l face să înnebunească încât să-i dea catârului să 
mănânce bancnote de o sută de bolivari muiate în lichior de chimen 
sau de anason. Nu, muncitorul despre care îţi vorbesc, omul ăsta 
simplu, va găsi în fiecare zi doar diamante mici, chiar minuscule. 
Dar acest puţin reprezintă de zece sau cincisprezece ori mai mult 
decât câştigă la oraş. Mai mult, ca să trăiască se lipseşte de multe, 
pentru că acolo totul se plăteşte în aur sau diamante. Dar, 
procedând astfel, familia lui poate să trăiască mai bine ca înainte. 

— Şi ceilalţi? 

— De toate rasele. Brazilieni, guyanezi, englezi, tipi din Trinidad, 
care şi-au părăsit cu toţii pământurile lor mizere ca să lucreze în 
uzine, pe plantaţii de bumbac sau altceva, sperând că vor ajunge 
să câştige ceva mai mult. Şi, apoi, sunt adevărații aventurieri, cei 
ce nu pot trăi decât în spaţii nemărginite, care joacă totul pentru a 

câştiga Marele Loz: italieni, englezi, spanioli, francezi, portughezi, 
tipi de peste tot. La dracu! nu poţi să-ţi dai seama ce înseamnă 
această faună care se îmbulzeşte spre aceste adevărate pământuri 
ale făgăduinţei, unde Bunul Dumnezeu, care a adus aici peştii 
pirania, anaconda, ţânţarii, malaria, febra galbenă, a răspândit 
totodată pe suprafaţa pământului aur, diamante, topaze, smaralde 
şi alte de-alde astea. Este o adevărată goană a aventurierilor din 
lumea întreagă care, în gropi cu apa până la brâu, cu o energie 
care îi face să nu simtă nici soarele, nici ţânţarii, nici foamea, nici 
setea, sapă, smulg, zdrobesc tot ceea ce găsesc în acest pământ 
cleios pe care-l spală de zeci de ori şi-l trec la nesfârşit prin site ca 
să găsească diamantele. In plus, frontierele Venezuelei sunt imense 
şi nu vei da peste nimeni în junglă care să-ţi ceară actele. Deci, pe 
lângă atracţia diamantelor, siguranţa că poţi fi într-adevăr liniştit în 
privinţa sticleţilor. Un loc mult visat pentru a răsufla puţin când eşti 
urmărit. 

Jojo se opreşte. Nu a uitat să-mi spună nimic, ştiu acum totul. 
După un minut de reflecţie, îi spun: 

— Du-te singur, Jojo. Nu mă văd prea bine în munca asta de 
titan. Trebuie să ai chemare, să crezi ca într-un Dumnezeu în 
descoperirea unei „bombe” pentru a rezista într-un astfel de infern! 
Da, du-te singur. „Bomba” o voi căuta la Caracas. 

Din nou ochii lui necruţători mă examinează rapid 

— Am înţeles, nu te-ai schimbat. Vrei să ştii ce gândesc exact 
despre tine? 

— Dă-i drumul. 

— Pleci din Callao pentru că eşti bolnav ştiind că la mina La 
Mocupia există o grămadă de aur aproape nepăzită. Da sau nu? 

— Da. 

— Nu te atingi de ea pentru că nu vrei să complici viaţa foştilor 
ocnaşi care trăiesc retraşi aici. Da sau nu? 

— Da. 

— Şi te gândeşti că, pentru a găsi „bomba” acolo unde-ţi spun 
eu, sunt puţini aleşi dintre cei mulţi chemaţi. Da sau nu? 

— Exact. 

— Preferi să găseşti „bomba” la Caracas, gata pregătită, cu 
diamantele prelucrate, la un bijutier sau la un angrosist de pietre 
preţioase. 

— Poate, nu sunt sigur. Rămâne de văzut. 

— Eşti într-adevăr un aventurier pe care nimic nu-l poate 

cuminţi? 

— Nu ştiu încă. Dar nu uita treaba aia care mă torturează fără 
încetare: răzbunarea. Pentru ea cred că aş face orice. 

— Aventură sau răzbunare, ai nevoie de biştari. Atunci, vino în 
junglă cu mine. Vei vedea. Este formidabil. 

— Cu lopata şi târnăcopul? Nu-i pentru mine! 

— Papillon, eşti bolnav? Sau faptul că de ieri ştii că te poţi duce 
unde vrei te-a tâmpit? 

— Nu prea cred. 

— Totuşi, ai uitat principalul: numele meu, Jojo la Passe. 

De acord, eşti un jucător încercat, dar nu văd legătura cu 
proiectul de-a munci ca nişte animale. 

— Nici eu, spuse, tăvălindu-se de râs. 

— Cum, nu ne ducem la mină să scoatem diamantele din 
pământ? Atunci de unde le vom lua? 

— Din buzunarele minerilor. 

— Cum? 

— Jucând toată noaptea şi pierzând din când în când. 

— Am înţeles, frate, când plecăm? 

— Aşteaptă-mă doar un minut. 

Foarte mulţumit de efectul pe care l-a produs, se scoală liniştit, 
trage masa în mijlocul camerei, o acoperă cu o pătură de lână şi 
scoate şase perechi de zaruri: 

— Priveşte-le bine. 

Le examinez cu toată atenţia. Nu au miezul din plumb. 

— Poate să spună cineva că sunt trucate? Da sau nu? 

— Nu, nimeni. 

Dintr-o punguliţă de postav scoate un şubler şi mi-l întinde. 

— Măsoară. 

Una dintre fațete a fost pilită cu mai puţin de o zecime de 
milimetru şi lustruită cu grijă. Nu-ţi dai seama de asta. 

— Incearcă să dai şapte sau unsprezece. 

Arunc zarurile. Nu reuşesc nici şapte, nici unsprezece. 

— Acum este rândul meu. 

Jojo face un mic pliu păturii. la zarurile cu vârful degetelor. 

— Asta se numeşte pensetă, îmi spune. Arunc zarurile. Şi iată 
şapte! Şi unsprezece! Şi şapte! Vrei şase? Pac, iată şase! Şase din 
patru şi doi, sau din cinci şi unu? Şi iată, domnul este servit! 

Rămân cu gura căscată. N-am mai văzut o astfel de chestie, este 
extraordinar. Nu se observă absolut nimic. 

— Frate, de când mă ştiu am jucat zaruri. La vârsta de opt ani, în 
Montmartre, îmi începeam cariera. Mi-am permis, frate, să dau eu 
astfel de zaruri, ştii unde? Pe postavul biliardului din Gara de est, 
pe timpul lui Roger Sole şi compania. 

— Imi aduc aminte. Erau nişte tipi ciudaţi pe acolo. 

—  Mie-mi spui! În afară de gangsteri înarmaţi, proxeneţi, 
spărgători, mai făceau parte din clientelă şi sticleţi la fel de celebri 
ca Jojo le Beau, sticletele proxenet din Madeleine, şi specialişti din 
brigada de jocuri de noroc. Ei bine, erau la fel de fraieri ca şi 
ceilalţi. Atunci, îţi dai seama că nu este periculos să-i învârt pe 
degete pe căutătorii de aur şi diamante din junglă. 

— Desigur. 

— Fii atent, însă, că cele două locuri sunt la fel de periculoase. 

Jucătorii de la Gara de est trăgeau tot atât de repede ca şi 
minerii de aici. Cu o singură diferenţă: la Paris, tragi şi dispari. La 
mină, tragi şi rămâi pe loc. Nu există sticleţi, minerii fac legea. 

Se opreşte, dă pe gât paharul şi spune încet: 

— Papillon, vii cu mine? 

Reflectez un moment, nu prea mult. Aventura mă tentează. Este 
riscantă, fără îndoială, căci tipii de pe acolo nu sunt nişte inocenți. 
Dar s-ar putea să câştig biştari buni. Haide, Papillon mizează pe 
Jojo. Şi îi răspund: 

— Când plecăm? 

— Mâine după-amiază, dacă vrei, după ce se lasă puţină răcoare, 
la ora cinci. Numai cât să adun uneltele. Vom călători mai întâi 
noaptea. Ai o armă? 

— Nu. 

— Niciun cuţit bun? 

— Nu. 

— Nu-ţi face griji. Mă ocup eu de asta. Ciao! 

Mă întorc acasă şi mă gândesc la Maria. Sigur că va prefera să 
mă duc în junglă, decât la Caracas. Îl voi lăsa aici pe Picolino şi, 
mâine la drum, spre diamante! Şi şapte, şi unsprezece! Once, siete! 
Seven, eleven!... Am înţeles, va trebui doar să învăţ cifrele în 
spaniolă, engleză, braziliană şi italiană. In ceea ce priveşte restul, 
vom vedea. _ 

Acasă, îl găsesc doar pe José. li spun că m-am răzgândit, că las 
Caracasul pentru mai târziu şi că plec cu un bătrân francez cu părul 
alb, Jojo, la căutătorii de diamante. 

— In ce calitate îl întovărăşeşti? 

— Ca asociat, evident. 

— Le dă întotdeauna asociaţilor săi jumătate din câştig. 

— Aşa-i regula? Ştii cumva câţi au lucrat cu el până acum? 

— Vreo trei. 

— Au adunat mulţi bani? 

— Nu ştiu. Dar s-ar putea... Toţi au făcut cu el trei sau patru 
expediţii. 

— Şi după aceea? 

— După? Nu s-au mai întors. 

— De ce? Au rămas acolo? 

— Nu, au murit. 

— Ah, s-au îmbolnăvit? 

— Nu, au fost omorâţi... 

— Ah!... Jojo a avut baftă dacă a reuşit să scape întotdeauna. 

— Da, pentru că este un mare şmecher. El nu câştigă niciodată 
prea mult, // lasă pe asociatul lui să câştige. 

— Imi dau seama. Deci, celălalt este în pericol, nu el. Este bine 
de ştiut, José. lţi mulţumesc. 

— Sper că n-ai să mai pleci acum când ştii toate astea? 

— O ultimă întrebare. Dar răspunde-mi cinstit; există, cu 
adevărat vreo posibilitate să revii cu mulţi bani după două sau trei 
expediţii? 

— Desigur. 

— Deci Jojo este bogat. De ce se întoarce acolo? L-am văzut 
încărcându-şi măgarii. 

— In primul rând, ţi-am spus, el nu riscă nimic. În al doilea, sunt 
sigur că nu voia să plece. Măgarii sunt ai socrului lui. S-a hotărât să 
se ducă din nou la diamante după ce te-a întâlnit. 

— Dar materialul pe care-l încărca? 

— Cine-ţi spune că era pentru el? 

— Oho! Ce sfat poţi să-mi mai dai? 

— Să nu pleci. 

— Nu asta aşteptam de la tine. Sunt hotărât să mă duc. Altceva. 

Jose lasă capul în jos, ca atunci când te reculegi. Trece un minut 
interminabil. Când şi-l ridică, faţa i s-a luminat, ochii îi strălucesc şi, 
încet, parcă detaşând silabele, îmi spune: 

— Ascultă sfatul unui om care cunoaşte bine această lume aflată 
în afara oricăror legi: de fiecare dată când se ajunge la sume 
enorme, când cantitatea de diamante din faţa ta este cu adevărat 
impresionantă şi jocul este înfierbântat, ridică-te imediat, când 

nimeni nu se aşteaptă la asta, şi ia-ţi câştigul. Le spui că te doare 
burta şi că te duci la privată. Bineînţeles că nu mai revii la joc, iar în 
noaptea aceea nu mai dormi la tine, ci în altă parte. 

— Nu-i rău, José. Şi un alt sfat? 

— Cu toate că acolo, la mină, cumpărătorii de diamante plătesc 
mai puţin decât la Callao sau la Ciudad Bolivar, tu să-ţi vinzi zilnic 
diamantele pe care le-ai câştigat. Dar să nu încasezi banii. Cere-le 
să-ţi dea chitanţe pe numele tău, pe care să le poţi încasa la Callao 
sau la Ciudad Bolivar. Faci la fel cu bancnotele străine. Spui că ţi-e 
frică să nu pierzi într-o zi tot ce-ai câştigat şi că, păstrând doar 
puţin la tine, nu rişti nimic. Şi asta să le-o spui tuturor, ca să se ştie. 

— Deci, făcând mereu aşa, am şanse să revin. 

— Da, ai şanse să te întorci în viaţă, dacă Dumnezeu o doreşte. 

— Mulţumesc, José. Buenas noches. 

In braţele Mariei, sătul de dragoste, cu capul pe umărul ei, îi simt 
răsuflarea mângâindu-mi obrazul. În întuneric, înainte de-a închide 
ochii, văd în faţa mea o mare grămadă de diamante. Incetişor, ca şi 
cum m-aş juca cu ele, le adun şi le pun în săculeţul de pânză pe 
care-l poartă de obicei minerii. Apoi, mă ridic dintr-un salt şi îi spun 
lui Jojo, după ce privesc în jurul meu: „Păstrează-mi locul, mă duc la 
privată. Revin imediat!” Adorm, gândindu-mă la ochii plini de 
şiretenie ai lui José, strălucitori şi luminoşi, cum numai fiinţele care 
trăiesc în mijlocul naturii pot să-i aibă. 

Dimineaţa trece repede. Totul este în regulă. Picolino rămâne 
aici. Va fi bine îngrijit. li îmbrăţişez pe toţi. Maria este bucuroasă. 
Ştie că, ducându-mă la mina de diamante, va trebui să mai trec pe 
aici la întoarcere, în timp ce Caracasul nu-i mai trimite niciodată 
înapoi pe bărbaţii care se duc să trăiască acolo. 

Maria mă însoţeşte până la locul întâlnirii. Este ora cinci după- 
amiază. Jojo este acolo în plină formă. g 

— Salut, frate. Totul e în regulă? Eşti punctual, asta-i bine. Intr-o 
oră apune soarele, aşa că n-o să avem probleme. Noaptea nu se 
găseşte nimeni care să te urmărească; asta-i sigur. 

O sărut pe drăguţa mea şi mă sui pe catâr. Jojo îmi strânge 
dârlogii şi, când s-o luăm din loc, Maria îmi şopteşte: 

— Mio amor, nu uita, în special, să te duci la privată când 
trebuie! 

Izbucnesc în râs şi, cu o lovitură de călcâi, îmi îndemn catârul s-o 
ia din loc. 

— Vicleană mică, asculţi pe la uşi! 

— Când iubeşti, este normal. 

lată-ne plecaţi. Jojo pe un cal şi eu pe catâr. Jungla este 
străbătută de drumeaguri numite, „piques”. Sunt un fel de culoare 
care au mai puţin de doi metri lăţime, care au fost făcute încetul cu 
încetul în vegetaţie şi sunt întreţinute cu ajutorul macetei de către 
cei ce trec pe acolo. La dreapta şi la stânga sunt mărginite de două 
faleze de verdeață. Pe deasupra, o boltă formată din milioane de 
plante, prea înaltă însă pentru a putea fi tăiată cu maceta, chiar 
dacă stai în picioare pe un cal. Aceasta este se/va, cum se numeşte 
aici pădurea tropicală. Este formată prin îmbinarea a două feluri de 
vegetaţie. Mai întâi, o încâlceală de liane, de arbori şi de tot felul de 
plante care nu depăşesc şase metri înălţime. Apoi, peste ele, între 
douăzeci şi treizeci de metri, marile şi maiestuoasele coroane ale 
arborilor giganţi care se ridică tot mai sus ca să ajungă la razele 
soarelui. Dar dacă vârful le este scăldat de lumină, frunzişul foarte 
dens al ramurilor lor formează un veritabil ecran care nu lasă să se 
strecoare decât o lumină foarte difuză. Această minune a naturii 
care este pădurea tropicală explodează parcă de peste tot. Astfel, 
ca să mergi călare printr-un asemenea culoar, trebuie să ţii cu o 
mână frâiele şi cu maceta în cealaltă să tai fără întrerupere tot 
ceea ce te împiedică să înaintezi. Un drumeag puţin frecventat pare 
totuşi, aproape întotdeauna, bine întreţinut. 

Nimic nu-i dă omului mai mult senzaţia de libertate decât jungla, 
atunci când se află în mijlocul ei bine înarmat. Are sentimentul că 
face parte din natură ca şi animalele sălbatice. Se deplasează cu 
prudenţă, dar şi cu o încredere în el nelimitată. Se simte în 
elementul lui cel mai profund, toate simţurile îi sunt în alertă, auzul, 
mirosul, ochiul analizează tot ce mişcă în jurul lui. Numai un singur 
duşman contează în junglă: fiara fiarelor, cea mai inteligentă, cea 
mai crudă, cea mai rea, cea mai lacomă, cea mai odioasă, dar şi 
cea mai minunată: omul. 

Am mers toată noaptea destul de bine. Dar dimineaţa, după ce 
am băut puţină cafea din termos, iată că imbecilul ăsta de catâr 
începe să se lenevească şi rămâne cam cu o sută de metri în urma 
lui Jojo. Am încercat să-l stimulez lovindu-l sau înfigându-i tot felul 
de ţepuşe în spate, dar n-am niciun fel de succes. Ca să mai pună 
paie pe foc, Jojo mă ia peste picior: „Nu ştii să călăreşti, frate! 
Totuşi, este simplu! la te uită! „De abia îşi atinge mârţoaga cu 
călcâiul, că şi porneşte în galop. Atunci, Jojo se înalţă în scări şi 
strigă: „Sunt căpitanul Cook.” Sau: „Hei, Sancho, vii? Nu reuşeşti să 

te ţii de stăpânul tău Don Quijote?” 

Asta mă scoate din sărite şi încerc, prin toate mijloacele, să-l fac 
pe catâr să meargă mai repede. In sfârşit, am o idee pe care o 
găsesc uluitoare şi, într-adevăr, catârul începe să galopeze. l-am 
pus în ureche un chiştoc de ţigară aprins. Fuge ca un cal pur sânge, 
iar eu jubilez, depăşindu-l chiar şi pe „căpitanul Cook”, pe care-l 
salut cu respect. Dar asta nu durează mult, căci catârul ăsta este 
un parşiv. Dintr-o singură lovitură, mă izbeşte de un copac, gata să- 
mi rupă piciorul, şi mă trezesc cu fundul pe pământul plin de spini 
şi de nu ştiu ce fel de plante. Şi cretinul ăsta de Jojo, care râde ca şi 
cum ar avea douăzeci de ani, uitând cu totul că el şi Mathusalem s- 
au născut în aceeaşi zi! 

Nu mai vorbesc de urmărirea măgarului (două ore!), de loviturile 
lui de copită, de pârţurile şi de toate celelalte... In sfârşit, la capătul 
puterilor, cu fundul tot numai spini, mort de căldură şi de oboseală, 
reuşesc să mă caţăr pe spatele acestui descendent al măgarului 
breton. De data asta poate merge cum vrea, eu nu-l voi mai sâcâi 
în niciun fel. Primul kilometru nu l-am parcurs şezând, ci culcat pe 
burtă, cu fundul în sus, încercând să-mi smulg spinii care mă 
ardeau ca focul. 

A doua zi, îl abandonăm pe încăpăţânatul ăsta la o posada, un 
loc de popas. Două zile cu piroga, apoi un marş de-o zi, cu bagajul 
în spate, şi ajungem la mina de diamante. 

Imi las bagajul jos, pe o masă din lemn, într-o locantă în aer 
liber. Nu mai pot de oboseală şi, pentru un fleac, aş fi în stare să-l 
sugrum pe loc pe bătrânul Jojo, care, cu numai câţiva stropi de 
transpiraţie pe frunte, mă contemplă batjocoritor. 

— Ei, frate, merge? 

— Da, frate, merge. De ce n-ar merge? Doar o întrebare, de ce 
m-ai pus să car o zi întreagă o lopată, un târnăcop şi o sită, dacă nu 
vom face pe minerii? 

Jojo ia un aer întristat. 

— Papillon, mă dezamăgeşti. Gândeşte-te. Dacă cel ce vine aici 
n-ar avea aceste unelte, pentru ce-ar veni atunci? Este întrebarea 
pe care şi-ar pune-o sutele de perechi de ochi, care, printre 
scândurile sau tăbliile barăcilor, te privesc făcându-ţi intrarea în 
sat. Cu echipamentul pe care-l duci, nu te întreabă însă nimeni 
nimic. Ai înţeles? 

— Înţeles, frate. 

— Dar gândeşte-te ce se va întâmpla cu mine, care nu am niciun 

fel de ustensile. Imaginează-ţi că sosesc cu mâinile în buzunare şi 
că organizez doar jocul, fără să fac nimic altceva. Ce-ar spune 
minerii şi gagicile lor, hei, Papi? Şi-ar da seama că bătrânul francez 
este un jucător profesionist. Or, ai să vezi ce-am să fac. Dacă sunt 
norocos, am să găsesc pe aici o motopompă de ocazie, dacă nu, 
mi-o comand. |n plus, mai fac rost de vreo douăzeci de metri de 
furtun şi de două sau trei „sluces”. Un „sluce” este o cutie lungă de 
lemn având mai multe despărţituri cu găuri. Nămolul supt de 
pompă este aruncat în acest soi de aparat, cu ajutorul căruia o 
echipă de şapte oameni poate să spele de cincizeci de ori mai mult 
pământ decât reuşeşte să facă o echipă de doisprezece oameni 
muncind cu mijloace arhaice. Şi ăsta nu-i considerat încă un „mijloc 
mecanic”. Ca proprietar al pompei, pe de-o parte iau 25% din 
recolta de diamante, iar pe de altă parte îmi justific prezenţa aici. 
Nimeni nu poate spune că trăiesc din joc, deoarece trăiesc din 
câştigul pe care mi-l aduce pompa. Dar cum sunt şi jucător, joc 
noaptea. Este normal, deoarece eu nu muncesc în mină. Te-ai 
prins? 

— Este foarte clar şi cinstit. 

— Imi face plăcere ce-mi spui. Două frescos, Señora! 

O mătuşă voluminoasă, dar atrăgătoare, cu pielea puţin închisă 
la culoare, ne aduce câte un pahar cu o apă ciocolatie în care 
plutesc un cub de gheaţă şi o felie de lămâie. 

— Opt bolivari, hombres. 

— Mai mult de doi dolari! Pe naiba, viaţa nu-i prea ieftină prin 
coclaurile astea! 

Jojo plăteşte. 

— Cum merge pe aici? întreabă el. 

— Aşa şi aşa. 

— Se găsesc sau nu? 

— Lume, destulă. Dar diamante puţine, foarte puţine. De trei luni 
de când s-a descoperit locul ăsta s-au îmbulzit pe-aici vreo patru 
mii de oameni. Sunt prea mulţi pentru aşa puţine diamante. Şi el, 
adaugă ea, arătându-mă cu bărbia. German sau francez? 

— Francez. Este cu mine. 

— Sărmanul! 

— De ce sărmanul? o întreb. 

— Pentru că eşti prea tânăr şi frumos ca să mori. Cei ce vin cu 
Jojo n-au noroc niciodată. 

— Tacă-ţi fleanca, băbătio! Haide Papi, o luăm din loc. 

Când ne ridicăm să plecăm, mătuşica îmi spune: 

— Ai grijă de tine. 

Bineînţeles că n-am spus nimic despre ce aflasem de la José, aşa 
că Jojo este foarte mirat că nu dau atenţie vorbelor bătrânei. Simt 
că aşteaptă de la mine întrebări ce nu vin. Pare dezorientat şi-mi 
aruncă din când în când priviri piezişe. 

După ce-a sporovăit cu unul şi cu altul, Jojo a găsit repede o 
baracă. Trei cămăruţe, inele ca să ne agăţăm hamacele, cutii de 
carton... Pe una dintre ele se află sticle goale de bere şi de rom, pe 
o alta un lighean cu emailul sărit şi o stropitoare cu apă. Sunt 
întinse sfori pe care poţi să-ţi pui lucrurile. Podeaua este din 
pământ bătătorit, foarte curată. Pereţii despărțitori sunt făcuţi din 
cutii de ambalaj. Se mai poate încă citi pe ele: Savon Camay, Aceite 
Branca, Lait Nestlé ele. Fiecare cameră are cam trei metri pe trei. 
Nu există ferestre. Mă sufoc şi-mi scot cămaşa. 

Jojo se întoarce şi tresare. 

— Nu eşti sănătos la minte? Dacă intră cineva? Pe lângă mutra 
ta dubioasă, dacă îţi mai arăţi şi tatuajele ar fi ca şi cum ai trâmbiţa 
că eşti un răufăcător, frate! Te rog, fii la locul tău! 

— Dar, Jojo, mă sufoc. g 

— O să-ți treacă. Este doar o chestiune de obişnuință. Inainte de 
toate, ținuta, Dumnezeule! Trebuie să ai ținută! 

Mă abţin să nu râd. Este o figură Jojo ăsta! Scoatem un perete 
despărțitor şi facem din două camere una singură, mai mare. 

— Aici va fi cazinoul, spuse Jojo, râzând. 

Camera are acum şase metri pe trei. Măturăm pământul, ne 
ducem să căutăm trei lăzi din lemn, rom şi pahare din carton. 
Aştept cu nerăbdare să văd cum va decurge jocul. 

Aşteptarea nu-mi este de prea lungă durată. După ce-am vizitat 
câteva „localuri” nenorocite, pentru „a lua contact”, cum spune 
Jojo, toată lumea ştie că diseară, la ora opt, se va desfăşura la noi o 
partidă de passe-ang/aise. Ultimul „local” vizitat este o baracă 
mică, cu două mese în aer liber, patru bănci şi o lampă cu carbid 
care atârnă de acoperişul improvizat din ramuri de copac. 
Proprietarul, un uriaş roşcat, fără vârsta, ne serveşte punciurile fără 
să scoată o vorbă. Când să plecăm, se apropie de mine şi-mi spune 
în franceză: „Nu ştiu cine eşti şi nici nu vreau să ştiu. Vreau să-ți 
dau doar un sfat: în ziua în care vei dori să dormi aici, poţi veni. Voi 
veghea asupra ta!” 

Cu toate că vorbeşte o franceză bizară, după accent îmi dau 


seama că trebuie să fie din Corsica. 

— Corsican? 

— Da. Şi tu ştii că un corsican nu trădează niciodată. Nu ca 
anumiţi tipi din nord, adaugă cu un surâs plin de subînţeles. 

— Mulţumesc. Este bine s-o ştiu. N 

Spre şapte seara, Jojo aprinde lampa cu carbid. Intindem cele 
două pături pe jos. Nu sunt scaune. Jucătorii vor sta în picioare sau 
pe vine. Am hotărât că în seara asta nu voi juca. Voi observa doar 
tot ce se întâmplă. 

Oamenii sosesc. Moacele lor mi se par extraordinare. Puţini 
bărbaţi sunt mici de statură, majoritatea sunt voinici, bărboşi şi 
mustăcioşi. Mâinile şi feţele le sunt curate, nu miros urât şi totuşi 
hainele le sunt pătate şi foarte uzate. Dar toate cămăşile, fără 
excepţie, majoritatea cu mâneci scurte, sunt impecabile. 

In mijlocul spaţiului de joc format din cele două pături se găsesc 
opt perechi de zaruri bine aliniate, fiecare într-o cutiuţă. Jojo mă 
roagă să le dau tuturor jucătorilor pahare de carton. Sunt vreo 
douăzeci. Le torn rom. Niciun tip nu-mi face semn să mă opresc 
înainte de a-i umple paharul. După ce-i servesc pe toţi, constat că 
am şi golit trei sticle. 

Încet, fiecare bea câte puţin, îşi aşază paharul în faţă şi pune 
alături un tub de aspirină. Ştiu că în aceste tuburi se află diamante. 
Nimeni nu scoate faimoasele pungi de pânză. Un chinez bătrân, ce 
tremură din tot corpul, a aşezat în faţa lui o balanţă de bijutier. 
Cuvinte nu se prea rostesc. Aceşti oameni sunt abrutizaţi de efortul 
fizic, de soarele torid şi de apa în care stau până la brâu adesea de 
la ora şase dimineaţa până la apusul soarelui. 

Ah! Lumea începe să se mişte. Unul, apoi doi, apoi trei jucători 
iau câte o pereche de zaruri, le examinează cu atenţie, le lipesc 
unele de altele şi le trec apoi vecinilor. Totul pare în ordine, căci 
zarurile sunt aruncate pe pătură fără cea mai mică observaţie. De 
fiecare dată Jojo adună zarurile şi le pune într-una din cutiuţe, cu 
excepţia ultimei perechi care rămâne pe pătură. 

Câţiva, care şi-au scos cămăşile, se plâng din pricina ţânţarilor. 
Jojo mă roagă să ard puţină iarbă umedă pentru ca fumul să-i 
gonească. 

— Cine dă primul? întreabă un malac cu pielea arămie de indian, 
cu barba neagră şi ondulată, cu o floare nereuşită tatuată pe braţul 
drept. 

— Tu, dacă vrei, îi răspunde Jojo. 

Atunci, gorila, căci are aspectul unei gorile, scoate un teanc 
enorm de bolivari, prins cu un elastic, din centura împodobită cu 
ţinte de argint. 

— Cu cât începi, Chino, îl întreabă un altul. 

— Cu 500 de bolivari. 

— Bine, să fie 500. 

Şi zarurile se rostogolesc. lese opt. Jojo încearcă să dea şi el opt. 

— 1.000 de bolivari că nu reuşeşti un opt dintr-o dublă de patru, 
îi spune un alt jucător. 

— Merg, spune Jojo. 

Chino reuşeşte să obţină optul, dar din cinci şi trei. Jojo a pierdut. 
Timp de cinci ore partida se desfăşoară fără niciun strigăt sau 
contestaţie. Aceşti oameni sunt într-adevăr nişte jucători 
excepţionali. Jojo a pierdut 7.000 de bolivari şi un individ şchiop 
mai mult de 10.000. 

Se hotărâse ca jocul să se termine la miezul nopţii, dar, de 
comun acord, s-a mai prelungit cu o oră. La ora unu, Jojo anunţă că 
asta-i ultima partidă. 

— Eu am deschis jocul, spune Chino, luând zarurile. Tot eu vreau 
să-l închei. Pun jos tot ce am câştigat, 9.000 de bolivari. 

Banii lui sunt acoperiţi cu bancnote şi diamante. Dă cu zarul şi 
obţine şaptele din prima aruncare. 

In faţa acestei lovituri formidabile, se aude pentru prima dată un 
murmur general. Bărbaţii se ridică: „Hai să ne culcăm”. 

— Ai văzut, frăţioare? îmi spune Jojo, când rămânem singuri. 

— Da, am văzut în special mutrele lor impresionante. Toţi sunt 
înarmaţi, cu pistol şi pumnal. Unii erau aşezaţi pe macete, atât de 
ascuţite încât îţi pot tăia capul dintr-o lovitură. 

— Asta-i sigur, dar ai văzut tu altele şi mai şi în viaţa ta. 

— Cu toate astea, vezi tu, am fost staroste de joc în Insule, dar 
n-am simţit niciodată o senzaţie de nesiguranţă ca în noaptea asta. 

— Chestie de obişnuinţă, frate, mâine joci şi câştigăm. Treaba-i 
simplă. După tine, adăugă el, care sunt cei ce trebuie să fie 
supravegheați îndeaproape? 

— Brazilienii. 

— Bravo! lată după ce poţi cunoaşte un om adevărat, după 
rapiditatea cu care-i reperează pe cei ce pot, într-o secundă, să-i 
pună viaţa în pericol. 

După ce a încuiat uşa cu trei zăvoare imense, ne aruncăm în 
hamace şi bine-am făcut că am adormit primul, înainte să se 

dezlănţuie sforăiturile lui Jojo. 

A doua zi, un soare magnific, dar apăsător, parc-ar fi de plumb, 
niciun nor, nici cea mai mică speranţă de briză. Mă plimb prin satul 
ăsta atât de curios. Toată lumea e prietenoasă. Intâlneşti şi fete 
care te neliniştesc, dar cu toţii au un anume fel de-a spune 
lucrurilor pe nume, în orice limbă ţi-ar vorbi, încât îţi dau o senzaţie 
de căldură umană de la primul contact. L-am regăsit pe uriaşul 
corsican. Se numeşte Miguel, vorbeşte o venezueleană pură, 
împestriţată din când în când cu cuvinte englezeşti sau braziliene, 
care apar pe neaşteptate în frază ca şi când ar fi paraşutate. Numai 
când vorbeşte franţuzeşte, cu greutate, accentul specific locului 
natal iese în evidenţă şi-ţi dai seama că este corsican. Sorbim o 
cafea pe care o tânără metisă ne-a servit-o în nişte stacane. Miguel 
mă întreabă: 

— De unde vii? 

— După invitaţia ta amabilă de ieri, nu te pot minţi. Vin de la 
ocnă. 

— Ah! eşti un evadat? Bine-ai făcut că mi-ai spus-o. 

— Şi tu? 

Se ridică în picioare, la înălţimea celor doi metri ai săi, şi figura 
lui de roşcovan capătă o expresie de mare nobleţe. 

— Şi eu sunt un evadat, dar nu din Guyana, căci eu am plecat 
din Corsica înainte de a mă prinde. Eu sunt un „bandit de onoare”. 

Sunt impresionat de faţa lui iluminată de orgoliul de a fi un om 
onest. Este superb acest „bandit de onoare”. Continuă: 

— Corsica este paradisul lumii, singura ţară unde oamenii ştiu 
să-şi dea viaţa pentru onoare. Nu crezi? 

— Nu ştiu dacă este singura ţară, dar sunt sigur că între cei ce şi- 
au luat lumea în cap acolo se găsesc mai mulţi oameni care au 
ajuns aşa din cauza onoarei decât pentru că sunt bandiți. 

— Nu-mi plac bandiții din oraşe, spune gânditor. 

In două cuvinte îi spun povestea mea şi adaug că sper că voi 
ajunge să mă întorc la Paris ca să-mi prezint factura. 

— Ai dreptate, dar răzbunarea este un fel de mâncare ce se 
consumă rece. Fii cu băgare de seamă! Ar fi păcat dacă te-ar 
prinde înainte să te răzbuni. Eşti împreună cu bătrânul Jojo? 

— Da. 

— E un om bun. Unii spun că este prea abil la joc, dar eu cred că 
nu trişează. Îl cunoşti demult? 

— Nu prea. Dar asta n-are importanţă. 

— Ştii, Papi, dacă joci mult ajungi să ştii mai multe decât alţii, 
dar un lucru mă nelinişteşte în ceea ce te priveşte. 

— Ce anume? 

— De două sau de trei ori asociatul lui a fost asasinat. Pentru 
asta, de fapt, ţi-am făcut oferta de ieri seară. Fii foarte atent şi, 
când nu te simţi în siguranţă, vino aici cu toată încrederea. 

— Mulţumesc, Miguel. 

Curios sat, curios amestec de oameni pierduţi în junglă, ducând 
o viaţă dură, în mijlocul unei naturi explozive. Fiecare cu povestea 
lui. Este minunat să-i vezi, să-i auzi. Barăcile lor n-au câteodată 
decât un acoperiş din frunze de palmier sau din tablă de zinc, 
ajunsă aici dracu ştie cum. Pereţii? Bucăţi din cutii de carton sau de 
lemn şi câteodată, chiar de pânză. Nu există paturi, numai hamace. 
Dorm, mănâncă, se spală, fac dragoste, aproape în drum. Şi, totuşi, 
nimeni n-ar ridica un colţ al pânzei, n-ar privi printre două scânduri 
ca să vadă ce se petrece în interior. Toată lumea are cel mai mare 
respect pentru viaţa intimă a celuilalt. Dacă vrei să te duci să 
vizitezi pe cineva, nu te apropii mai mult de doi metri de casă şi, în 
loc de sonerie, strigi: „Este cineva acasă?” Dacă ai de-a face cu o 
persoană care nu te cunoaşte, îi spui Gentes de paz, ceea ce 
înseamnă „Oameni buni”. Când iese cineva să te întâmpine, te 
invită cu amabilitate: Adelante. Esta casa es suya. („Intraţi, casa 
aceasta vă aparţine.”) 

O masă în faţa unei barăci solide din trunchiuri foarte bine prinse 
între ele. Pe masă, coliere din perle naturale din insula Margarita, 
câteva pepite de aur pur, câteva ceasuri, curele de ceas din piele 
sau din zale de oţel, multe deşteptătoare. 

Este bijuteria Mustafa. 

In spatele mesei, un bătrân arab cu o faţă simpatică. Discutăm 
puţin, este marocan şi şi-a dat seama că sunt francez. Este ora 
cinci după amiază şi mă întreabă: 

— Ai mâncat? 

— Încă nu. 

— Nici eu. Tocmai voiam s-o fac. Dacă vrei putem să luăm masa 
împreună. 

— Cu plăcere. 

Mustafa este primitor, amabil, simpatic. Petrec o oră plăcută cu 
el. Nu este curios şi nu mă întreabă de unde vin. 

— Este ciudat, îmi spune. În ţara mea nu-i iubeam pe francezi, 
dar aici îi iubesc. Ai mai cunoscut arabi? 

— Mulţi. Sunt unii foarte buni şi alţii foarte răi. 

— Aşa este în toate rasele. Eu, Mustafa, fac parte dintre cei buni. 
Am şaizeci de ani. Aş putea să-ţi fiu tată. Am avut un fiu de treizeci 
de ani, care a fost ucis cu un glonte, acum doi ani. Era frumos şi 
bun. 

Ochii îi sunt înlăcrimaţi. 

Pun mâna pe umărul acestui sărman tată, atât de mişcat de 
amintirea fiului pierdut şi mă gândesc la tatăl meu, care, şi el, 
probabil are ochii în lacrimi când vorbeşte despre mine, acolo, în 
Ardèche. Bietul tata! Cum aş putea să aflu unde este acum, ce 
face? Sunt sigur că trăieşte, o simt. Să sperăm că nu a avut de 
suferit de pe urma războiului. 

Mustafa mă invită să vin să mănânc cu el când vreau şi, de 
asemenea, să vin când am nevoie de ceva, căci îi voi face o favoare 
cerându-i un serviciu. 

Se lasă noaptea, plec, după ce-i mulţumesc pentru tot, şi mă 
îndrept spre baraca noastră. În curând va începe jocul. După ce i- 
am întâlnit pe Miguel şi pe Mustafa sunt ceva mai încrezător în 
viaţă. 

N-am nicio teamă pentru prima mea partidă. „Cine nu riscă nimic 
n-are nimic”, mi-a spus Jojo. Are, într-adevăr, dreptate. Dacă vreau 
să pun valiza cu exploziv la nr. 36, Quai des Orf&vres, şi să mă ocup 
şi de ceilalţi atunci am nevoie de biştari, de mulţi biştari. Voi avea 
în curând, sunt sigur. 

Cum este sâmbătă şi odihna de duminică este sfântă pentru 
mineri, partida nu începe decât la ora nouă seara, căci va dura 
până la răsăritul soarelui. A venit multă lume, mult prea multă 
pentru spaţiul de care dispunem. Este imposibil să-i laşi pe toţi să 
intre şi atunci Jojo îi triază pe cei care pot miza mai mult. Rămân în 
cameră douăzeci şi patru de jucători, ceilalţi vor juca afară. Mă duc 
la Mustafa, care, foarte amabil, îmi împrumută un covor mare şi o 
lampă cu carbid. Pe măsură ce un jucător din interior se retrage din 
joc, poate fi înlocuit cu unul din exterior. 

Banco’ şi iar banco! Nu mă mai opresc şi pariez de fiecare dată 
când Jojo dă cu zarul: „Doi contra unu că nu dă şase din dublă de 
trei... zece din dublă de cinci...” etc. Ochii oamenilor strălucesc. De 
fiecare dată când cineva ridică paharul, un puşti de unsprezece ani 
i-l umple cu rom. Miguel este cel ce ne aprovizionează cu băuturi şi 

5 Folosit în mod obişnuit de jucătorii de cărţi, cuvântul banco 
desemnează totalitatea mizelor depuse de jucători. (n.tr.). 


ţigări pentru jucători, aşa cum l-am rugat eu pe Jojo. 

Partida se transformă repede în infern. Fără a-i cere 
permisiunea, schimb tactica lui Jojo. Nu mizez numai pe el, ci şi pe 
ceilalţi ceea ce-l face să-şi încrunte sprâncenele. Aprinzându-i o 
ţigară, îmi mormăie printre dinţi: „Astâmpără-te, mă! Nu semăna 
aiurea biştarii!” Spre ora patru dimineaţa, am în faţa mea un teanc 
impresionant de bolivari, cruzeiros, dolari americani, dolari antilezi, 
diamante şi chiar câteva pepite de aur. 

Jojo apucă zarurile. Pune jos 500 de bolivari. Pariez pe el 1.000. 

Şi... şapte! 

Las jos totul, ceea ce face 2.000 de bolivari. Jojo îşi retrage cei 
500 câştigaţi. 

Şi... iar şapte! 

Jojo îşi retrage iar banii... 

— Ce faci, Enrique? mă întreabă El Chino. 

— Merg cu 4.000 de bolivari. 

— Banco solo! 

II privesc pe tipul care vorbise. Este unul mic, îndesat, negru 
precum crema de ghete, cu ochii injectaţi de alcool. Un brazilian, 
desigur. 

— Pune 4.000 de bolivari. 

— Piatra asta valorează mai mult. 

Şi lasă să cadă pe pătură, în faţa lui, un diamant. Este aşezat 
turceşte, cu torsul gol şi poartă un şorţ maroniu. Chinezul ia 
diamantul, îl pune pe cântar şi spune: 

— Nu face decât 3.500 de bolivari. 

— Bine, 3.500 spune brazilianul. 

— Dă, Jojo. 

Jojo aruncă zarurile, dar cu un gest rapid brazilianul le prinde din 
zbor. Mă întreb ce se va întâmpla, căci priveşte puţin zarurile, 
scuipă peste ele şi i le înapoiază lui Jojo spunându-i: 

— Aruncă-le aşa, ude. 

— Accepţi, Enrique? mă întreabă Jojo privindu-mă. 

— Cum vrei, hombre. 

După ce-a aranjat rapid pătura cu mâna stângă pentru a-i 
accentua pliul, Jojo, fără să şteargă zarurile, le aruncă departe. Şi 
iarăşi şapte! 

Ca împins de un resort, brazilianul se ridică dintr-o mişcare, cu 
mâna pe revolver. Apoi, încet, spune: „Nici în noaptea asta nu voi 
câştiga.” Şi pleacă. 


În aceeaşi clipă, când s-a ridicat ca un diavol ce iese dintr-o cutie 
de jucării, am pus mâna pe revolverul meu care avea deja un 
glonte pe ţeavă. Jojo nu s-a mişcat, nici n-a făcut vreun gest de 
apărare. Şi, totuşi, pe el îl viza negroteiul. Văd că mai am multe de 
învăţat ca să ştiu precis când este cazul să scot pistolul şi să trag. 

La răsăritul soarelui ne oprim. De atâta fum de ţigări, ţigări de foi 
şi iarbă umedă, ochii mă înţeapă şi-mi vine să plâng. Picioarele îmi 
sunt complet anchilozate, căci am stat cu ele încrucişate sub fund 
timp de nouă ore. Dar sunt satisfăcut, nu m-am ridicat să mă duc la 
privată şi, asta este sigur, m-am simţit stăpân pe nervii şi pe viaţa 
mea. 

Am dormit până la ora două după-amiază. Când mă trezesc, Jojo 
nu mai este în casă. Imi îmbrac pantalonii, buzunarele sunt goale. 
Jojo a adunat totul. Pe naiba! Totuşi, încă n-am făcut socotelile, n-ar 
fi trebuit să facă aşa ceva. Am impresia că prea se crede un şef 
incontestabil. Nu sunt şi n-am fost niciodată un caid, dar am oroare 
de oamenii care se cred superiori sau au impresia că totul le este 
permis. 

les şi-l găsesc pe Jojo la Miguel mâncând nişte macaroane cu 
carne. 

— Merge, frăţioare? mă întreabă el. 

— Da şi nu. 

— De ce acest nu? 

— Pentru că n-ar fi trebuit să-mi scotoceşti prin buzunare fără să 
ştiu şi eu. 

— Nu fi cretin, tinere. Sunt un om corect şi dacă am procedat aşa 
am făcut-o, e pentru că, oricum, totul se bazează pe încredere 
reciprocă. De exemplu, în timpul unei partide ai putea foarte bine 
să ascunzi diamante sau lovele în altă parte decât în buzunar. Pe 
de altă parte, tu nu ştii cât am câştigat eu. Atunci, n-are importanţă 
dacă ne golim buzunarele împreună sau nu. Chestiune de 
încredere. 

Are dreptate. Să nu mai discutăm. Jojo îi plăteşte lui Miguel 
romul şi ţigările din noaptea trecută. Íl întreb dacă tipilor nu li se 
pare ciudat că le plăteşte băutura şi ţigările. 

— Dar nu eu le plătesc. Cel ce câştigă mai mult lasă ceva. Toată 
lumea ştie asta. 


Şi viaţa noastră continuă la fel în toate nopţile. Suntem aici de 
două săptămâni şi de două săptămâni jucăm în fiecare noapte un 

joc infernal, dar şi viaţa noastră. 

leri a fost o noapte cu ploaie teribilă. Neagră ca smoala. Un 
jucător se ridică după ce a reuşit să câştige ceva. lese în acelaşi 
timp cu un tip uriaş care rămăsese aşezat şi care nu mai juca de un 
timp, din lipsă de muniții. Douăzeci de minute mai târziu, uriaşul 
nenorocos se întoarce şi joacă ca un turbat. Cred că cel ce-a 
câştigat i-a împrumutat lovele, dar mi se pare totuşi bizar că i-a 
împrumutat atâţia. Dimineaţa, cel ce câştigase a fost găsit 
înjunghiat la nici cincizeci de metri de baraca noastră. li povestesc 
lui Jojo: „Nu-i treaba noastră, îmi spune. Data viitoare va fi mai 
atent.” 

— Baţi câmpii, bătrâne. Nu va mai exista data viitoare pentru el, 
pentru că a murit! 

— Este adevărat, dar ce putem face? l 

Bineînțeles, am urmat sfaturile lui José. Imi vând bancnotele 
străine, diamantele şi aurul unui cumpărător libanez, proprietarul 
unei bijuterii la Ciudad Bolivar. In fundul barăcii sale se află o 
pancardă: „Aici se cumpără la preţ bun aur şi diamante.” ŞI 
dedesubt: „Comoara mea cea mai de preţ este cinstea.” 

Într-un plic cauciucat, adică muiat în lapte de cauciuc brut, pun 
biletele pe care este scris numele meu, plătibile la prezentare. Nu 
pot fi încasate de nimeni altcineva, nici transferate altcuiva... Toate 
mutrele bune de spânzurătoare de pe aici o ştiu deja, iar când 
vreun tip care nu vorbeşte nici franceza, nici spaniola mi se pare 
prea insistent, i le arăt. Nu sunt deci în pericol decât în timpul 
partidei de zaruri şi când aceasta se termină. Câteodată curajosul 
Miguel vine să mă caute la sfârşitul partidei. 

De două zile am senzaţia că atmosfera devine tot mai 
tensionată, amenințătoare, înceţoşată. Am învăţat să simt toate 
astea la ocnă. Când în barăcile din Insule se ivea un pericol, îl 
simţeai fără să ştii de ce. Pentru că erai tot timpul cu ochii în patru, 
captai probabil undele emise de cei care se pregăteau să dea o 
lovitură. Nu ştiu cum. Dar niciodată nu m-am înşelat în astfel de 
cazuri. 

leri, de exemplu, patru brazilieni şi-au petrecut toată noaptea în 
întunericul celor patru colţuri ale camerei. Câteodată unul dintre ei 
s-a desprins din umbră, a venit sub lumina ceva mai puternică de 
deasupra covorului şi a jucat pe mize ridicole. Niciodată nu au cerut 
şi nu au pus mâna pe zaruri. Şi încă ceva: niciunul nu purta armă la 
vedere. Nici maceta, nici cuţit, nici revolver. Şi asta nu se prea 

loveşte cu mutrele lor de asasini. Sigur că se poartă în mod 
deliberat aşa. 

Au revenit în seara asta. Cum poartă cămaşa pe deasupra 
pantalonilor, sunt sigur că au revolverul sub centură. S-au aşezat în 
umbră bineînţeles. Dar, cu toate astea, reuşesc să-i disting. Nu 
scapă din ochi gesturile jucătorilor. Trebuie să-i supraveghez fără 
să le trezesc bănuiala, deci fără să mă uit fix la ei. Reuşesc, 
prefăcându-mă că tuşesc şi lăsându-mă pe spate, cu mâna la gură. 
Din păcate, nu am decât doi în faţă. Ceilalţi doi sunt în spate şi nu 
pot să-i văd decât întorcându-mă repede, să-mi suflu nasul. 

Jojo este surprinzător de calm. Rămâne de gheaţă. Joacă din 
când în când chiar şi pe mâna altora, luându-şi astfel riscul de-a 
pierde sau de-a câştiga la noroc. Ştiu, mi-a spus-o, că această 
tactică îl enervează, căci îl obligă să câştige de două sau chiar de 
trei ori aceiaşi bani înainte de a-i păstra definitiv. Numai că atunci 
când jocul este în toi, fiind prea avid să câştige, îmi „trimite” prea 
repede sume importante. 

Cum mă ştiu observat de tipii ăştia, las totul, cu ostentaţie, pe 
jos, în faţa mea. Nu am interes să fac astăzi pe casa de bani. 

De două sau de trei ori îi spun lui Jojo, în argou, că-mi dă prea 
multe lovituri câştigătoare. Se face că nu înţelege. Cum ieri am 
folosit şmecheria cu privata şi nu m-am mai întors, îmi spun că 
dacă cei patru tipi vor să acţioneze în noaptea asta nu vor aştepta 
ca să revin, ci îmi vor face felul între baracă şi privată. 

Simt cum urcă tensiunea, cum creşte enervarea celor patru 
statui din cele patru colţuri ale camerei. In special unul dintre ei, 
care fumează ţigară de la ţigară. 

— Atunci încep să fac banco în dreapta şi-n stânga, cu toate 
mârâiturile lui Jojo. Culmea, câştig în loc să pierd şi grămada din 
faţa mea în loc să se micşoreze creşte. Se adună bancnote de tot 
soiul, în special de 500 de bolivari. Sunt atât de încordat încât 
atunci când iau zarurile în mână pun ţigara aprinsă pe bani. Pe una 
dintre bancnotele de 500 rămân două găuri, căci era îndoită. O joc 
şi o pierd împreună cu altele trei pe un alt banco de 2.000 de 
bolivari. Câştigătorul se ridică şi spune: „Pe mâine!” Pleacă. 

În febra jocului, nu-mi dau seama de trecerea timpului, când, 
stupefiat, revăd bancnota arsă pe covor. Ştiu bine cine a câştigat-o: 
un bărbos de vreo patruzeci de ani, un alb foarte slab, cu o pată 
albă pe lobul urechii stângi. Or, acest tip nu se mai afla în cameră. 
In două secunde reconstitui scena plecării lui. A ieşit singur, sunt 


— 62 — 


sigur, dar niciunul dintre cei patru indivizi nu s-a mişcat din locul 
lui. Deci, au unul sau doi complici afară. Probabil că au o 
combinaţie pentru a le semnala când tipul care iese din cameră are 
bani şi diamante. 

Nu reuşesc să-mi dau seama cine a intrat de atunci, căci mulţi 
joacă în picioare. In ceea ce-i priveşte pe cei ce stau pe jos, locul 
bărbosului cu bancnota arsă a fost ocupat imediat. 

Dar cine a jucat bancnota? Aş vrea s-o iau şi să pun întrebări. 
Dar ar fi foarte riscant. 

Este clar că sunt în pericol. Am sub ochi dovada că bărbosul a 
fost ucis. Cu nervii încordaţi, dar încă stăpânindu-mă, sunt obligat 
să gândesc foarte repede. Este ora patru dimineaţa. Nu se 
luminează înainte de ora şase şi un sfert, căci la tropice se 
luminează dintr-odată, începând cu ora şase. Deci, dacă se va 
întâmpla ceva, asta se va petrece între patru şi cinci. Este o noapte 
ca de smoală, ştiu, căci mă ridic la un moment dat ca să respir 
chipurile aer curat în pragul uşii. Mi-am lăsat câştigul la locul lui, 
frumos aranjat. Afară nu remarc nimic anormal. 

Mă aşez din nou, calm, dar cu toate simţurile treze. Ceafa îmi 
semnalează că două perechi de ochi sunt îndreptate cu intensitate 
spre ea. 

Jojo aruncă zarurile, îi las pe alţii să-i acopere jocul. Atunci începe 
să se adune în fata lui o grămadă respectabilă de bani, ceea ce nu-i 
place deloc. Simt, într-adevăr, cum urcă temperatura şi, fără să par 
că mă feresc de ceilalţi, îi spun lui Jojo, pe un ton normal, în 
franceză: 

— Sunt sigur, o simt, miroase a revolver. Ridică-te în acelaşi timp 
cu mine şi să-i ţinem la respect cu arma, pe toţi. 

Surâzând, ca şi cum mi-ar fi spus ceva amabil, neţinând seama 
că şi altul poate înţelege ce vorbim, îmi spune: 

— Dragă prietene, ce rost ar avea o asemenea atitudine stupidă? 
Şi pe cine să ţinem la respect în mod special? 

Intr-adevăr, pe cine? Şi ce motiv am avea? Totuşi, se simte ceva. 
Asta-i sigur. Tipul cu veşnica ţigară în gură cere, unul după altul, 
două pahare cu alcool pe care le dă pe gât dintr-odată. 

Să ies singur, chiar cu revolverul în mână, nu serveşte la nimic în 
noaptea asta neagră. Cei ce sunt afară mă vor vedea, dar eu nu. Să 
mă retrag în camera de alături, mai rău. Nouă şanse la zece că 
acolo se află deja un tip care a intrat îndepărtând doar o scândură. 

Nu am decât un singur lucru de făcut: să-mi pun tot câştigul, în 

aşa fel încât să mă vadă toţi, în punga de pânză, să las punga pe 
locul meu şi să mă ridic ca şi când m-aş duce la privată. Nu vor da 
semnalul celor de afară, căci nu am comoara asupra mea. Sunt 
peste 5.000 de bolivari. E mai bine să-i pierd decât să-mi pierd 
viaţa. 

De altfel, nu am de ales. Este singura soluţie pentru a ieşi din 
această capcană foarte bine pusă la punct şi care este gata să se 
închidă dintr-un moment în altul. 

Toate astea îmi trec rapid prin minte, căci este ora cinci fără 
şapte minute. Adun totul - bancnote, diamante, tubul de aspirină - 
în văzul celorlalţi. Incet, introduc această comoară în punga de 
pânză. Cu multă naturaleţe, trag de şiretul pungii, o pun în faţa 
mea, la patruzeci de centimetri, şi spun în spaniolă, pentru ca toată 
lumea să înţeleagă: 

— Ai grijă de pungă, Jojo. Nu mă simt prea bine. Mă duc să iau 
puţin aer. 

Jojo, care mi-a urmărit toate gesturile, întinde mâna şi-mi spune: 

— Dă-mi-o, stă mai bine la mine decât oriunde. 

Cu regret, îi întind punga, căci ştiu că se pune singur într-o 
situaţie periculoasă. Dar ce să fac? Să-l refuz? Imposibil, ar părea 
bizar. j 

les, cu mâna pe revolver. In noapte, nu zăresc pe nimeni, dar n- 
am nevoie să-i văd pentru a şti că sunt acolo. Repede, aproape 
fugind, mă îndrept spre Miguel. Revenind cu el şi cu o lampă mare 
cu carbid, care ne va permite să luminăm în jurul barăcii, cred că 
avem o şansă să dezamorsăm situația asta explozivă. Din păcate, 
Miguel locuieşte la mai mult de două sute de metri de noi. Incep să 
fug. 

— Miguel! Miguel! 

— Ce este? 

— Scoală-te repede. la-ți revolverul şi o lampă. E de rău! Poc! 
Poc! Se aud două Împuşcături în noapte. i 

O iau din loc, alergând cât se poate de repede. Intâi confund 
baraca şi cei dinăuntru, după ce mă înjură, mă întreabă ce-i cu 
împuşcăturile, îmi continui cursa, iată baraca, totul este în 
întuneric. Imi aprind bricheta. Sosesc oameni cu lămpi. In cameră 
nu a mai rămas nimeni. Doar Jojo se află întins pe jos, cu ceafa 
sângerându-i abundent. Nu este mort, ci în comă. Reconstitui 
repede scena, căci o lanternă abandonată acolo mă face să înţeleg 
ce s-a întâmplat. S-a tras în lampa cu carbid şi, în acelaşi timp, l-au 

pocnit pe Jojo în cap. La lumina lanternei, au adunat tot ce se afla 
în faţa lui, punga mea şi tot ceea ce câştigase el. l-au smuls 
cămaşa, iar centura de pânză groasă pe care o purta direct pe piele 
a fost tăiată cu o lovitură de cuţit sau de macetă. 

Bineînţeles, toţi jucătorii o  şterseseră. Cea de-a doua 
împuşcătură a fost trasă ca să-i facă să fugă mai repede. De altfel, 
nu mai erau mulţi când m-am ridicat eu. Opt oameni jos, doi în 
picioare, cei patru tipi în colţurile camerei şi puştiul care servea. 

Toată lumea se oferă să mă ajute. Jojo este transportat la Miguel, 
care are un pat de scânduri în baraca lui. Jojo rămâne în comă toată 
dimineaţa. Sângele s-a coagulat. Nu mai curge. După părerea unui 
miner englez, este bine şi rău, căci dacă are o fractură a craniului 
înseamnă că hemoragia este internă. Mă hotărăsc să nu-l mişc din 
loc. Un miner din Callao, un vechi prieten al lui Jojo, s-a dus la o altă 
mină să ceară ajutorul unui aşa-zis medic. 

Sunt foarte abătut. Le-am explicat totul lui Miguel şi Mustafa, iar 
ei mă încurajează spunându-mi că dacă lovitura era previzibilă de 
la început şi dacă îl avertizasem, trebuia să mă asculte. 

Spre ora trei după-amiază, Jojo deschide ochii. | se dau câţiva 
stropi de rom, apoi, cu mare greutate, murmură: „Mi-a venit 
sorocul, frate, o simt. Să nu mă mişcaţi. Nu e vina ta, Papi, ci a 
mea.” 

Răsuflă cu greu şi continuă: „Miguel, în spatele cocinei porcului 
tău am îngropat o cutie. Chiorul s-o ducă nevesti-mi, Lola.” După 
aceste câteva momente de luciditate, recade în comă. A murit la 
apusul soarelui. 

Grăsana care ne servise primele frescos când am sosit, Dona 
Carmencita, a venit să-l vadă şi ea pe Jojo. Imi aduce câteva 
diamante şi trei patru bancnote pe care le culesese astăzi de 
dimineaţă din camera noastră. Şi totuşi, se perindase ceva lume pe 
acolo! Dar nimeni nu se atinsese nici de bani, nici de diamante. 

Aproape toată comunitatea a venit la înmormântare. Cei patru 
brazilieni sunt şi ei prezenţi, cu cămaşa pe deasupra pantalonilor. 
Unul dintre ei se apropie de mine şi-mi întinde mâna. Mă prefac că 
nu observ gestul lui şi-l bat cu palma prieteneşte peste burtă. Nu 
mă înşelasem, revolverul se afla acolo unde bănuiam. 

Mă întreb dacă pot să iau vreo măsură contra lor. Acum? Mai 
târziu? Ce să fac? Nimic. Este prea târziu. 

Simt nevoia să fiu singur, dar aici obiceiul este ca, după o 
înmormântare, să te duci să bei câte un pahar în fiecare local al 


cărui patron a fost la înmormântare. Vin, de obicei, cu toţii. 

Când ajung la Dona Carmencita, aceasta vine şi se aşază lângă 
mine, cu un pahar de lichior de anason în mână. In momentul în 
care ridic paharul să beau, îl ridică şi ea pe al ei, dar îl duce doar la 
gură şi-mi spune printre dinţi: 

— Este mai bine c-a fost el şi nu tu. Acum poţi să te duci în 
siguranţă unde vrei. 

— De ce în siguranţă? 

— Pentru că toată lumea ştie că tot ce ai câştigat ai vândut 
libanezului. 

— Da, dar dacă libanezul este omorât? 

— Şi asta se poate... Dar asta-i o altă problemă. 

Plec singur, lăsându-mi prietenii la mese, după ce i-am spus 
Donei Carmencita că eu plătesc totul. 

O iau pe cărarea ce duce la aşa-zisul cimitir, un teren defrişat de 
50 m, fără să ştiu prea bine de ce. 

În cimitir sunt opt morminte. Cel al lui Jojo este ultimul; în faţa 
lui, Mustafa. Mă apropii: 

— Ce faci aici, Mustafa? 

— Am venit să mă rog pentru acest vechi prieten la care ţineam 
mult şi să-i aduc o cruce. Ai uitat să faci una. N 

— La naiba! Este adevărat. Nu m-am gândit la cruce. li strâng 
mâna acestui arab de treabă şi-i mulțumesc. 

— Nu eşti creştin? mă întreabă. Nu te-am văzut rugându-te când 
au aruncat pământul peste coşciug. 

— Adevărul este că... sigur că există un Dumnezeu, Mustafa, îi 
spun pentru a-i face plăcere. li mulţumesc, de altfel, pentru că m-a 
protejat în loc să mă lase să continui ca Jojo... Decât să mă rog 
pentru el, mai bine îl iert pe acest bătrân care s-a născut în drojdia 
societăţii, la Belleville. N-a putut învăţa decât un singur lucru, să 
joace zaruri. 

— Ce tot spui acolo, prietene, nu înţeleg nimic. 

— N-are importanţă. Să-ţi aminteşti numai acest lucru: regret 
sincer că a murit. Am încercat să-l salvez. Dar nimeni nu trebuie să 
se creadă mai şmecher decât altul, căci, într-o zi, se găseşte unul 
mai isteţ decât tine. Acum Jojo se simte bine aici. Va dormi pentru 
totdeauna înconjurat de ceea ce a adorat, aventura şi natura, cu 
mila lui Dumnezeu. 

— Da, bunul Dumnezeu îl va ierta, căci era un om de treabă. 

— Asta-i sigur. 


Încet, mă întorc la cabană. Este adevărat că nu sunt supărat pe 
Jojo, cu toate că atunci când m-a luat cu el aproape că m-a 
condamnat. Veselia, energia sa de fier, tinereţea, în ciuda celor 
şaizeci de ani, alura lui de mare senior al foburgurilor: „[inuta... 
Dumnezeule! Ţinuta!”... Şi, apoi, am fost prevenit. Am să mă rog 
pentru Jose, care mi-a dat acele sfaturi atât de bune. Fără el, n-aş 
mai fi în viaţă. 

Legănat în hamacul meu, fumând trabuc după trabuc, ca să mă 
îmbăt cu nicotină şi să alung tântarii, încerc să fac bilanţul. 

Bun. Am zece mii de dolari după numai câteva luni de libertate. 
La Callao şi aici am întâlnit bărbaţi şi femei de toate rasele, de 
origini sociale diferite, dar toţi de-o căldură umană extraordinară. 
Am simţit prin ei şi prin viaţa în natură, în această ambianţă atât de 
diferită de cea a oraşului, cât de minunată este libertatea pentru 
care m-am zbătut atâta. 

Pe de altă parte, războiul s-a terminat datorită lunganului Charlot 
şi acestor pompieri ai lumii care sunt americanii. In această 
harababură în care se află milioane de oameni, un ocnaş nu 
reprezintă într-adevăr nimic. Cu atât mai bine, asta mă va ajuta: în 
mijlocul tuturor problemelor pe care le au de rezolvat, vor avea 
altceva mai bun de făcut decât să se intereseze de soarta mea... 

Am treizeci şi şapte de ani, am stat treisprezece ani la ocnă, 
cincizeci şi trei de luni în singurătate totală, socotind, în afara 
Recluziunii, şi închisorile La Sante, La Conciergerie, centrala de la 
Beaulieu. Sunt greu de clasificat. Nu sunt un tip sărman, care n-are 
altă posibilitate decât să dea cu sapa, târnăcopul sau securea, dar 
nici n-am o adevărată meserie care să-mi permită să fiu un 
muncitor bun, de exemplu mecanic sau electrician, putând să-mi 
asigur existenţa în orice ţară. Pe de altă parte, din cauza lipsei unei 
instrucţii suficiente, sunt incapabil să-mi asum mari 
responsabilităţi. Ar trebui, în acelaşi timp cu studiile, să înveţi şi o 
meserie. Dacă, dintr-un motiv sau altul, îţi ratezi studiile, o meserie 
te-ar putea ajuta şi te descurci în viată. Nu pentru că având ceva 
învăţătură ai fi superior, să zicem, măturătorului - n-am disprețuit 
niciodată pe nimeni în afară de gardieni şi sticleţi -, ci pentru că nu 
le potriveşti cu propriul tău personaj, eşti cu fundul în două luntri, 
simţi că ai putea, dar nu poţi să fii fericit. De fapt, sunt prea instruit 
şi, în acelaşi timp, nu destul. Pe dracu! Nu-i prea grozavă o 
asemenea concluzie. 

Şi, apoi, cum să-ţi stăpâneşti impulsurile interioare dacă eşti un 

om normal? Eu, care ar fi trebuit să caut liniştea, pacea, să trăiesc 
la Callao ca ocnaşii ajunşi la pensie, resimt, dimpotrivă, în modul 
cel mai profund, o violentă sete de viaţă. Aventura mă atrage cu 
atâta forţă încât mă întreb dacă voi putea vreodată să stau liniştit. 

Este adevărat, de asemenea, că trebuie să mă răzbun, este 
adevărat că nu-i pot ierta pe cei ce mi-au făcut tot acest rău, mie şi 
celor ce-mi erau dragi. g 

Calmează-te, Papi. Ai tot timpul în faţa ta. Incetul cu încetul, 
trebuie să-ţi recapeţi încrederea în viilor. Căci, tu, care ţi-ai promis 
să trăieşti corect în această ţară, ai intrat deja în plină aventură, 
uitându-ţi promisiunea. 

Cât de greu este să trăieşti ca toată lumea, să te supui ca toată 
lumea, să mergi în acelaşi pas cu toţi ceilalţi, având ca regulă 
acceptarea acestor două măsuri: timpul şi distanţa. 

Trebuie să alegi, Papi: sau vei respecta această ţară a bunului 
Dumnezeu şi vei lăsa deoparte răzbunarea, sau, dacă nu poţi 
abandona această idee fixă, atunci vei avea nevoie de mulţi bani 
pe care nu-i vei putea câştiga niciodată muncind, ci va trebui să 
cauţi o altă „cale”. 

De fapt, aş putea să mă duc să caut în altă parte decât în 
Venezuela această avere ce-mi este indispensabilă. Nu-i aşa 
complicat, amice. Vom vedea! Trebuie să mai reflectez. Să dormim 
acum. 

Dar, înainte de asta, nu pot rezista să nu mă duc să admir 
îndelung, din uşă, stelele, luna, să ascult miile de zgomote, miile de 
strigăte ale junglei ce înconjoară satul ca o misterioasă frontieră, 
perete la fel de întunecos pe cât este de strălucitoare lumina lunii. 

Şi dorm, dorm, legănat de hamac, fericit în toate fibrele 
sufletului meu că sunt liber, /iber şi stăpân pe destinul meu. 


Capitolul 4 - Adio, Callao 


Spre ora zece dimineaţa, a doua zi, mă duc să-l caut pe libanez. 

— Deci, când ajung la Callao sau la Ciudad Bolivar, mă duc la 
adresele pe care mi le-ai dat şi-mi vor plăti chitanţele pe care mi le- 
ai semnat? 

— Desigur, poţi fi liniştit. 

— Şi dacă eşti ucis şi tu? 

— Asta n-are nicio importanţă pentru tine, vei fi plătit. Te duci la 
Callao? 


— 68 — 


— Da. 

— Din ce regiune a Franţei eşti? 

— De pe lângă Avignon, nu departe de Marsilia. 

— l-auzi! Am şi eu un prieten marsiliez, dar nu l-am mai văzut de 
multă vreme. Se numeşte Alexandre Guigue. 

— Nu se poate. Este unul din bunii mei prieteni. 

— Şi al meu. Imi face plăcere că-l cunoşti. 

— Unde locuieşte şi cum pot să-l revăd? 

— In Brazilia, la Boa Vista. Este foarte departe şi complicat să 
ajungi până acolo. 

— Cu ce se ocupă acum? A 

— Este coafor. lţi este uşor să-l găseşti. Intrebi de coaforul- 
dentist francez. 

— De când este şi dentist? îl întreb, neputându-mi stăpâni râsul. 
Căci pe Alexandre Guigue, un tip extraordinar, l-am cunoscut bine. 
Condamnat la ocnă odată cu mine, în 1933, am fost împreună pe 
La Martiniere şi a avut timp să-mi povestească istoria lui în detaliu. 

In 1929 sau 1930, într-o sâmbătă noaptea, Alexandre şi un 
prieten coborau liniștiți, prin tavan, în cea mai mare bijuterie din 
Lisabona. Au pătruns prin efracţie în apartamentul de deasupra 
bijuteriei, aparţinând unui dentist. Pentru a repera locurile, pentru a 
se asigura că dentistul pleacă în fiecare week-end, cu toată familia, 
pentru a lua amprentele cheilor de la uşile de la intrare şi de la 
cabinetul de lucru, a trebuit să se ducă de mai multe ori la dentist 
şi să-şi plombeze doi dinţi. 

— Excelent lucraţi, de altfel, căci mai am şi acum plombele! 

Timp de două nopţi am avut timp destul să luăm toate bijuteriile 
şi să deschidem, fără zgomot, două case de bani şi un seif mai mic 
din oţel. Portretul robot nu se inventase încă pe atunci, dar 
dentistul ştia probabil foarte bine să descrie oamenii, căci, părăsind 
Lisabona, sticleţii ne-au sărit în spate la gară. Justiţia portugheză 
ne-a condamnat la zece şi doisprezece ani de ocnă. După câtva 
timp, ne aflam în ocna lor, în Angola, la nord de Congo belgian şi 
Congo francez. Nu am avut dificultăţi ca să evadăm. Prietenii au 
ştiut unde şi când să ne aştepte cu taxiul. Eu, ca un cretin, m-am 
dus la Brazaville, iar camaradul meu la Leopoldville. Trec peste 
aventurile mele din Congo. Câteva luni mai târziu, am fost prins. 
Camaradul meu de asemenea. Francezii au refuzat să mă predea 
portughezilor şi m-au trimis în Franţa, unde m-am trezit cu 
douăzeci de ani de ocnă, în loc de zece cât mi se dăduseră în 


Portugalia. 

A evadat din Guyana. Am aflat că trecuse prin Georgetown şi că, 
într-adevăr, pornise spre Brazilia călare pe un bou cu care voia să 
străbată jungla. 


Şi dacă m-aş duce să-l caut? 

Da. Mă voi duce la Boa Vista. 

Ei bine, o asemenea idee mi se pare, într-adevăr, formidabilă. 

Plec cu doi oameni care-mi spun că ştiu pe unde se ajunge în 
Brazilia şi care mă vor ajuta să-mi car lucrurile pentru dormit şi 
pentru gătit. Mai mult de zece zile rătăcim prin junglă, fără ca 
măcar să dăm de Santa Helena, ultimul sat de mineri înainte de 
frontiera braziliană, dar ajungem, după cincisprezece zile, aproape 
de frontiera Guyanei engleze, la o mină de aur, Aminos. Cu ajutorul 
unor indieni, atingem râul Cuyuni, care ne conduce la un sătuc 
venezuelean, Castillejo. Aici, cumpăr câteva macete şi pile pe care 
le dau indienilor în semn de mulţumire şi-i abandonez pe aşa-zişii 
mei ghizi, abia abţinându-mă să nu le mut fălcile din loc. Căci, de 
fapt, indivizii nu cunosc mai bine decât mine regiunea. 

Reuşesc să găsesc, totuşi, în sat, un om care cunoaşte locurile şi 
care acceptă să mă conducă. Patru sau cinci zile mai târziu, ajung 
la Callao. 

Epuizat de oboseală, slab ca un băț, bat, la lăsatul serii, la uşa 
Mariei. 

— A venit! A venit! strigă cât o ţine gura Esmeralda. 

— Cine? întreabă Maria din cealaltă cameră. Şi de ce strigi aşa 
de tare? 

Foarte emoţionat de această atmosferă de prospeţime pe care o 
regăsesc după săptămânile apăsătoare pe care le-am trăit, am 
luat-o pe Esmeralda în braţe şi i-am astupat gura cu mâna, ca s-o 
împiedic să-i răspundă. 

— De ce faci atâta zgomot? întreabă Maria intrând în cameră. 

Un strigăt, un strigăt din adâncul inimii, un strigăt de bucurie, de 
dragoste, de speranţă împlinită şi Maria se aruncă în braţele mele. 

Mult timp, foarte mult timp după ce l-am îmbrăţişat pe Picolino şi 
pe celelalte surori ale Mariei - doar Jose este plecat de acasă -, 
rămân lungit lângă Maria. Imi pune mereu aceleaşi întrebări: nu-i 
vine să creadă c-am venit direct la ea, fără să mă opresc la Marele 
Charlot sau la vreo cafenea din sat. 

— Vei rămâne un timp la Callao? 

— Da, voi sta câtva timp. 

— Trebuie să te îngrijeşti, să te îngraşi, am să-ţi fac mâncărurile 
tale preferate. Când vei pleca, chiar dacă inima mea va sângera 
pentru totdeauna, nu-ţi voi reproşa nimic, căci m-ai avertizat de la 
început. Vreau să fii puternic, ca să poţi scăpa mai uşor din 
capcanele Caracasului. 

El Callao, Uasipata, Upata, Tumeremo, sătucuri cu nume 
curioase pentru un european, minuscule puncte pe harta unei ţări 
de trei ori mai mare ca Franţa, pierdute la capătul lumii, unde 
cuvântul progres nu înseamnă nimic, în sânul celei mai minunate 
dintre naturi, în mijlocul căreia bărbaţi şi femei, tineri şi bătrâni 
trăiesc cum se trăia la începutul secolului, dar sunt însufleţiţi de 
pasiuni adevărate, de generozitate, de bucuria de a trăi, de 
omenie... Sunt rari cei care au acum peste patruzeci de ani şi care 
n-au avut de suferit din cauza celei mai teribile dintre dictaturi, cea 
a lui Gomez. Pentru un nimic erau urmăriţi, bătuţi măr, flagelaţi cu 
vâna de bou de către reprezentanţii autorităţilor. Toţi, pe când 
aveau între cincisprezece şi douăzeci de ani, între 1925 şi 1935, au 
fost urmăriţi ca nişte animale de către poliţiştii tiranului şi, odată 
prinşi cu arcanul, erau târâţi cu o funie până la cazarmă. Pe atunci, 
o fată frumoasă putea fi răpită de un funcţionar important, apoi 
aruncată în stradă când acesta se sătura de ea. Dacă o familie 
îndrăznea să schiţeze cel mai mic gest de apărare, era imediat 
distrusă. 

Au avut loc din când în când revolte, adevărate sinucideri 
colective ale unor oameni hotărâți să se răzbune cu orice preţ, 
chiar cu cel al vieţii lor, cum a fost colonelul Zapata. Dar sosea 
imediat armata şi cei ce reuşeau să scape cu viaţă rămâneau 
schilodiţi pentru tot restul zilelor lor în urma torturilor. 

Şi, cu toate acestea, toţi aceşti oameni, aproape analfabeți, din 
sătucurile astea înapoiate şi-au păstrat aceeaşi dragoste şi 
încredere în semenii lor. Este pentru mine o lecţie constantă de 
omenie care mă impresionează. 

Mă gândesc la toate astea, stând lungit lângă Maria, Am suferit, 
este adevărat, am fost condamnat pe nedrept, şi asta este 
adevărat, gardienii francezi erau la fel de barbari şi poate chiar mai 
diabolici decât poliţiştii şi soldaţii tiranului, dar eu sunt acum aici, 
întreg, după ce am trăit o aventură periculoasă, dar cât de 
pasionantă. Am mers pe jos, am împins piroga, am călărit prin 
junglă, dar fiecare zi a însemnat pentru mine cât un an, atât de 


plină a fost această viaţă de om fără lege, liber de orice 
constrângere, de orice barieră morală, de orice supunere în faţa 
unor ordine. 

Aşa că mă întreb dacă fac bine plecând la Caracas şi lăsând în 
urma mea această lume desprinsă parcă din paradis. Incă şi încă 
îmi mai pun această întrebare. 


A doua zi, o veste proastă. Reprezentantul libanezului, un 
mărunt bijutier specializat în orhidee de aur cu perle din insula 
Margarita şi tot felul de mici bijuterii într-adevăr originale, îmi 
spune că nu-mi poate plăti nimic pentru chitanţele mele, căci 
libanezul îi datorează o groază de bani. Asta-mi mai lipsea! Bine, 
mă voi duce să mi se plătească la cealaltă adresă, la Ciudad 
Bolivar. Îl întreb: 

— II cunoaşteţi pe acel domn? 

— Din păcate, prea bine. Este un pungaş care a dispărut luându- 
şi toate lucrurile, chiar şi cele câteva piese rare pe care i le 
încredinţasem spre păstrare. 

Dacă ceea ce-mi spune acest cretin este adevărat, asta pune 
capac la toate. Sunt şi mai lefter ca înainte de a pleca cu Jojo. Nu-i 
totuşi prea rău! Cât de misterios este destinul. Numai mie puteau 
să mi se întâmple toate astea şi să fiu şmecherit pe deasupra de un 
libanez! 

Mă întorc acasă târându-mi picioarele şi cu privirea în pământ. 
Pentru acei nenorociţi de 10.000 de dolari, din care nu mi-a rămas 
măcar umbra unei centime, mi-am riscat viaţa de zece, de douăzeci 
de ori. Ei bine, libanezul n-are nevoie să falsifice zarurile ca să 
câştige la joc. Mai mult, nici măcar nu se deranjează, aşteaptă să-i 
fie aduse lovelele acasă. 

Dar voinţa mea de a răzbi prin toate este aşa de mare încât mă 
încurajez singur: „Eşti liber, liber, şi vrei să te superi pe destin? 
Cred că glumeşti, nu poţi fi serios! Banco pierdut, poate, dar 
aventura a fost extraordinară. «Faceţi jocurile!» «Banca sare în 
aer.» In câteva săptămâni aş fi putut să fiu un om bogat sau un om 
mort!... Intensitatea suspansului, ca şi când aş fi fost pe un vulcan 
supraveghindu-i craterul, dar ştiind bine că şi alte cratere se pot 
deschide şi că trebuie să prevăd dinainte celelalte explozii posibile, 
nu a meritat, oare, pierderea celor 10.000 de dolari?” 

Mi-am revenit şi analizez cu calm situaţia. Trebuie să mă întorc 
rapid la mină înainte ca libanezul să o întindă. Şi deoarece timpul 


costă bani, să nu-l pierdem. Mă duc să caut un catâr, alimente şi... 
la drum! Revolverul şi cuțitul le mai am. Doar o întrebare mă 
nelinişteşte: voi mai fi în stare să recunosc drumul? 

Am închiriat în cele din urmă un cal pe care Maria îl consideră 
mai bun decât catârul. Singura mea grijă este să nu apuc la un 
moment dat pe un alt drumeag, căci pe alocuri se întretaie mai 
multe. 

— Cunosc drumurile. Vrei să te însoțesc? îmi propune Maria. 
Spune, mi-aş dori asta atât de mult! Nu merg decât până la posada, 
unde laşi calul şi porneşti mai departe cu piroga. 

— Este prea periculos pentru tine, Maria, şi mai ales este 
periculos să te întorci singură. 

— Am să aştept să treacă cineva care vine la Callao. Aşa că voi fi 
în siguranţă. Spune da, mi amor! 

Vorbesc cu José care este de acord. 

— Am să-i împrumut revolverul meu, Maria ştie să se servească 
de el, îmi spune. 

Şi iată cum, după cinci ore de mers călare (am închiriat un cal şi 
pentru Maria), ne aflăm singuri, aşezaţi pe marginea drumului din 
selva. Maria şi eu. Maria poartă un pantalon de călărie, cadou din 
partea unei prietene de la câmpie, o Llanera. Llana se numeşte 
imensa câmpie a Venezuelei, unde femeile sunt curajoase, 
neîmblânzite, trag cu puşca şi cu revolverul ca un bărbat, învârtesc 
maceta ca un scrimeur şi călăresc ca nişte amazoane. Se poartă 
bărbăteşte, dar, cu toate astea, ştiu să moară din dragoste. 

Maria este exact contrariul lor. Este blândă, senzuală şi atât de 
apropiată de natură încât lasă impresia că se contopeşte cu 
aceasta. Ceea ce n-o împiedică să ştie să se apere cu sau fără 
armă, căci este curajoasă. 

Niciodată, niciodată nu voi putea uita aceste zile de călătorie 
dinainte de a ajunge la posada. Zile şi nopţi de neuitat, în care 
inimile noastre erau cele ce cântau când oboseam să ne strigăm 
bucuria. 

Niciodată nu voi putea descrie fericirea acelor clipe de răgaz, 
când ne zbenguiam în răcoarea apei cristaline, apoi, încă uzi, 
făceam dragoste în iarba de pe mal, învăluiţi de freamătul 
multicolor al colibrilor, al fluturilor, al libelulelor din junglă, al căror 
balet părea că însoţeşte dragostea unor tineri ce se iubeau în 
mijlocul naturii. 

După fiecare popas, plecăm ghiftuiţi de mângăieri, câteodată 

ameţiţi de un fel de beţie încât îmi pipăi corpul pentru a mă asigura 
că sunt încă întreg. 

Cu cât ne apropiem de posada, ascult mai atent vocea pură, 
naturală a Mariei, care fredonează valsuri de dragoste. Cu cât 
distanţa se micşorează, cu atât încetinesc pasul calului şi găsesc 
pretexte pentru a ne tot opri. 

— Maria, cred că trebuie să lăsăm caii să răsufle puţin. 

— În ritmul în care merg nu cred că ei vor fi obosiţi când vom 
ajunge, Papi, ci noi, spune ea, izbucnind într-un râs care-i 
descoperă perlele dinţilor. 

Am reuşit să ajungem în şase zile la posada. Când o zăresc, ca 
într-o străfulgerare, simt dorinţa să petrec noaptea aici şi apoi să 
mă reîntorc la Callao. Să retrăiesc puritatea acestor şase zile şi 
nopţi pasionante mi se pare, în acest moment, de o mie de ori mai 
important decât să-mi recapăt cele zece mii de dolari. Dar, mai 
puternică decât această dorinţă este o voce interioară care-mi 
spune: „Nu fi tâmpit, Papi, zece mii de dolari sunt o avere, prima 
parte importantă din suma ce-ţi trebuie ca să-ţi realizezi proiectele. 
Nu trebuie să le abandonezi.” 

— lată posada, spune Maria. 

Şi, împotriva mea, împotriva a tot ceea ce gândesc şi simt, îi 
spun Mariei contrariul a ceea ce aş fi vrut să-i spun: 

— Da, iată posada, Maria. Călătoria noastră a luat sfârşit, mâine 
ne vom despărţi. 

Cu patru vâslaşi buni, piroga pare că zboară pe apa râului 
împotriva curentului. Fiecare lovitură de pagaie mă îndepărtează 
de Maria, care, de pe mal, mă priveşte cum dispar. 

Unde este oare pacea, unde este dragostea, unde este, poate, 
femeia predestinată cu care îmi voi întemeia un cămin, o familie? 
Mă abtin să nu privesc în urmă de teamă să nu le strig vâslaşilor: 
„Să ne întoarcem!” Trebuie să mă duc la mină să-mi iau banii şi să 
pornesc cât mai repede în alte aventuri pentru a-mi completa suma 
necesară, marii călătorii la Paris, dus-întors, dacă va mai exista 
întoarcere. 

Promit un singur lucru: nu-i voi face niciun rău libanezului. Voi 
lua ce-mi aparţine, nici mai mult, nici mai puţin. Nu va şti niciodată 
că această iertare o datorează celor şase zile de plimbare în 
paradis alături de fata cea mai minunată din lume, mica zână din 
Callao, Maria. 

— Libanezul? Cred că a plecat, îmi spune Miguel, după ce m-a 

strâns în braţele-i vânjoase. 

Găsisem baraca lui închisă, este adevărat, dar avea încă acea 
extraordinară pancartă: „Comoara mea cea mai de preţ este 
cinstea.” 

— Crezi că a plecat? Oh, mizerabilul! 

— Calmează-te, Papi! Aflăm imediat. 

Indoiala nu a fost de lungă durată, nici speranţa de altfel. 
Mustafa confirmă că a plecat, dar unde? De abia după două zile de 
căutări un miner îmi spune că, însoţit de trei gărzi de corp, a plecat 
spre Brazilia: „Toţi minerii spun că este un om cinstit, fără nicio 
îndoială!” Atunci le povestesc ce mi s-a întâmplat la Callao şi ce-am 
aflat despre omul lui de la Ciudad Bolivar, care a şters-o. Patru sau 
cinci tipi, printre care un italian, îmi spun că, dacă am dreptate, şi 
ei au rămas lefteri. Numai un bătrân guyanez nu acceptă această 
posibilitate. După el, nu există decât un hoţ: grecul de la Ciudad 
Bolivar. Discutăm mult pro şi contra, dar în sinea mea îmi dau 
seama că am pierdut totul. Ce voi face? 

Să mă duc să-l văd pe Alexandre Guigue? Dar Brazilia este destul 
de departe, ca să ajungi la Boa Vista ai de străbătut vreo 500 de 
kilometri prin junglă, iar recenta mea experienţă a fost prea 
periculoasă. Incă puţin şi acolo îmi rămâneau oasele. Nu, voi face în 
aşa fel încât să păstrez contactul cu minele de diamante şi mă voi 
întoarce îndată ce voi afla că libanezul şi-a făcut apariţia pe 
undeva. Apoi, va trebui s-o pornesc spre Caracas, după ce-l voi lua 
pe Picolino. Este soluţia cea mai înţeleaptă. Mâine voi porni din nou 
spre Callao. 

Opt zile mai târziu mă aflu la Jose şi Maria. Le povestesc totul. Cu 
înţelegere, cu blândeţe, Maria găseşte cuvintele cele mai potrivite 
care-mi dau curaj. Tatăl ei insistă să rămân cu ei: „Dacă vrei, vom 
da lovitura la mina de la Caratal.” li surâd, bătându-l pe umăr. 

Nu, într-adevăr, asta nu-mi spune nimic, nu trebuie să rămân 
aici. Numai dragostea mea pentru Maria şi cea pe care ea mi-o 
dăruieşte mă pot reţine aici, la Callao. M-am ataşat mai mult decât 
aş fi crezut şi decât aş fi dorit. Este o dragoste adevărată, 
puternică, dar nu îndeajuns, totuşi, pentru a învinge ideea mea fixă 
de răzbunare. 


Totul s-a aranjat, am vorbit cu un camionagiu. Voi pleca mâine la 


ora cinci dimineaţa. 
In timp ce mă rad, Maria iese din camera mea şi se refugiază în 

cea a surorilor ei. Cu acel simţ misterios al femeilor, ştie că, de data 
asta, este plecarea definitivă. Picolino este aşezat la masa din 
camera comună, curat, bine pieptănat. Lângă el se află Esmeralda, 
cu mâna pe umărul lui. Vreau să mă duc în camera în care se află 
Maria, dar Esmeralda mă opreşte: 

— Nu, Enrique. 

Şi, brusc, fuge şi se ascunde şi ea în cameră. 

Jose m-a întovărăşit până la camion. Nu ne-am spus niciun 
cuvânt pe drum. 

Vreau să plec cât mai repede spre Caracas. 

Adio, Maria, mică floare din Callao, mi-ai dat mai multă dragoste 
şi tandreţe decât tot aurul ce se poate scoate din minele de pe aici. 


Capitolul 5 - Caracas 


Călătoria a fost penibilă, mai ales pentru Picolino. O mie de 
kilometri, douăzeci de ore de drum, plus opririle. Petrecem câteva 
ore la Ciudad Bolivar şi, după ce traversăm magnificul Orinoco pe 
un bac, urmează o cursă dezlănţuită a camionului care aleargă 
nebuneşte, condus de un tip din fericire cu o rezistenţă de fier. 

In sfârşit, a doua zi după-amiază ajungem la Caracas. Şi, dintr-o 
privire, descopăr oraşul. Forfota fiinţelor care se mişcă în toate 
părţile mă fascinează. 

1930, Paris. 1946, Caracas. Au trecut şaisprezece ani de când n- 
am mai văzut un oraş cu adevărat mare. Au mai fost Trinidad şi 
Georgetown, dar nu pot intra în discuţie; de altfel, în fiecare dintre 
ele n-am petrecut decât câteva luni. 

Este frumos Caracasul, maiestuos, cu casele sale coloniale cu un 
etaj, înconjurat de munţii Avila, întins de-a lungul unei văi. Situat la 
900 de metri altitudine, se bucură de-o primăvară veşnică, nici prea 
cald, nici prea frig. 

„Am încredere în tine, Papillon”, îmi repetă doctorul Bougrat la 
ureche, ca şi cum ar asista la intrarea noastră în acest imens şi 
forfotitor oraş. 

Peste tot, oameni de toate culorile, fără niciun complex de rasă, 
de la cea mai deschisă la cea mai închisă. Toată lumea, de la negru 
la arămiu sau la albul cel mai pur, toată această populaţie pestriță 
pare să trăiască, la prima vedere, într-o fericire continuă. 

Cu Picolino la braţ mă îndrept spre centrul oraşului. Marele 
Charlot mi-a dat adresa unui fost ocnaş care are o pensiune, 

pensiunea Maracaibo. 

Da, au trecut şaisprezece ani, un război sângeros a răvăşit vieţile 
a sute de mii de oameni de vârsta mea din multe ţări, printre care 
şi din a mea, Franţa. Din 1940 în 1945, ei au fost făcuţi prizonieri, 
sau ucişi, sau răniţi, adesea mutilaţi pentru tot restul vieţii. Tu, 
Papi, te afli aici, acum, într-un oraş mare! Ai treizeci şi şapte de ani, 
eşti încă tânăr, puternic, priveşte în jurul tău la toţi aceşti oameni 
care, deşi unii dintre ei sunt modest îmbrăcaţi, râd din tot sufletul. 
Cântecele nu răsună doar în eter, difuzate de discursurile la modă, 
ele se află în inimile tuturor, fără excepţie. Sau aproape ale tuturor, 
căci, bineînţeles, îţi dai seama imediat că unii târăsc după ei nu 
ghiulele sau lanţuri, ci, mai rău decât astea, nefericirea de-a fi 
sărac şi de a nu şti să se apere în această adevărată junglă cum 
este un mare oraş. 

Cât de frumos mi se pare un oraş! Şi nu este decât ora 16. Cum 
trebuie să arate oare noaptea cu sutele de mii de stele electrice 
strălucind? Şi, totuşi, nu ne aflăm decât într-un cartier oarecare, cu 
o reputaţie nu prea grozavă. 

Mă hotărăsc să nu mă uit la bani: 


— Hei, taxi! 
Aşezat lângă mine, Picolino râde ca un copil şi salivează tot 
timpul. li şterg buzele şi-mi mulţumeşte cu ochii, tremurând de 


emoție. A fi într-un oraş mare, într-o capitală, înseamnă pentru el, 
înainte de toate, speranţa de a găsi spitale şi profesori care să-l 
transforme dintr-o zdreanţă umană cum este acum într-un om 
normal. Miracol al speranţei. Mi-a luat mâna într-a lui, în timp ce în 
jurul nostru se perindă străzi, şi iar străzi, cu oameni şi iar oameni, 
atât de mulţi încât umplu trotuarele. Şi automobilele, şi claxoanele, 
şi sirena unei ambulante, şi cea a maşinii de pompieri, şi strigătele 
vânzătorilor ambulanți, şi ale celor ce vând ziarele de seară, şi 
scrâşnetele frânei unui camion, şi clinchetul tramvaielor, şi al 
bicicletelor, toată această zarvă, toate aceste strigăte care ne 
învăluie, ne ameţesc, ne îmbată aproape, toate aceste zgomote 
diverse, care distrug sistemul nervos al celorlalţi, au asupra noastră 
un efect contrariu, ne trezesc pe amândoi, ne fac să înţelegem că 
suntem reintegraţi în ritmul nebunesc al vieţii mecanice moderne 
şi, în loc să ne enerveze, ne dau sentimentul că suntem cu 
adevărat fericiţi. 

Nici nu este de mirare că zgomotul este ceea ce ne frapează cel 
mai mult. De atâţia ani trăim în mijlocul liniştii. De şaisprezece ani 


A, y A 


am ascultat doar liniştea închisorii, a ocnei, mai mult chiar, liniştea 
de la Recluziune, liniştea junglei şi a mării, liniştea sătucurilor 
pierdute, unde trăiesc oameni fericiţi. 

li spun lui Picolino: 

—  Intrăm în anticamera Parisului, într-un adevărat oraş, 
Caracasul. Aici vei fi vindecat, iar eu îmi voi găsi calea şi-mi voi 
realiza destinul, fii sigur de asta. 

Mâna lui o strânge pe a mea. O lacrimă i se prelinge pe obraz. 
Mâna lui este atât de caldă, de frăţească, că i-o rețin pentru a nu 
pierde nimic din acest sentiment minunat, şi cum cealaltă mână îi 
este inertă, îi şterg cu grijă lacrima fratelui meu, protejatului meu. 

Am ajuns, în sfârşit, şi ne-am instalat în pensiunea fostului 
ocnaş, Emile S. El nu era acasă, dar soţia lui, o venezueleană, când 
i-am spus că venim de la Callao, a înţeles cine suntem şi s-a grăbit 
să ne dea o cameră cu două paturi şi cafea. 

II culc pe Picolino, după ce l-am ajutat să facă un duş. Este obosit 
şi foarte excitat. Când dau să ies îmi face semne disperate. Ştiu ce 
vrea să-mi spună. „Ai să revii, nu-i aşa? Să nu mă părăseşti aici, 
singur!” 

— Nu, Pico. Mă duc doar pentru câteva ore şi revin. 

Şi, iată-mă la Caracas. Este ora şapte când cobor strada spre 
piaţa Simon Bolivar, cea mai mare din oraş. O explozie de lumină 
mă întâmpină pretutindeni, o risipă minunată de electricitate, cu 
lămpi de neon în toate culorile. Ce mă încântă cel mai mult sunt 
panourile publicitare luminoase, adevăraţi şerpi de flăcări, care, ca 
licuricii, apar, dispar, ca într-un adevărat balet al cărui maestru 
coregraf ar fi un magician. 

Piaţa este frumoasă. In centru este plasată o mare statuie din 
bronz a lui Simon Bolivar călare pe un cal enorm. Are o alură falnică 
şi pe chip i se distinge o nobleţe sufletească pe care sunt sigur că o 
avea şi în realitate. Îl privesc din toate unghiurile pe acest 
eliberator al Americii Latine şi nu mă pot împiedica, în spaniola mea 
stângace, să-l salut cu o voce înceată, pentru ca nimeni să nu mă 
audă: „Hombre! Ce miracol să fiu la picioarele tale, tu, om al 
Libertăţii, eu, un biet nenorocit care a luptat întotdeauna pentru 
această libertate al cărei simbol eşti tu!” 

M-am întors de două ori la pensiune care se află doar la vreo 
patru sute de metri de piaţă şi abia a treia oară îl găsesc pe Emile 
S. Îmi spune că fusese prevenit de Charlot printr-o scrisoare de 
venirea noastră. Ne ducem să bem un păhărel şi să discutăm în 

linişte. 

— Sunt de zece ani aici, îmi spune Emile. Sunt căsătorit, am o 
fată şi soţia mea este proprietara pensiunii. De aceea nu vă pot 
ţine pe gratis, dar veţi plăti jumătate din preţ. (Cât de minunată 
este solidaritatea vechilor ocnaşi când unul dintre ei este în 
dificultate.) Continuă: „Nenorocitul care este cu tine îţi este prieten 
demult?” 

— L-ai văzut? 

— Nu, dar soţia mea mi-a vorbit despre el. Mi-a spus că este o 
zdreanţă umană. Este idiot? 

— Din contră. Şi aici este drama. Este în plenitudinea facultăţilor 
sale mintale, dar gura, limba, partea dreaptă până la şold îi sunt 
paralizate. L-am cunoscut la El Dorado, în starea asta. Nici nu ştiu 
cine este, dacă-i un fost ocnaş sau un mutat disciplinar. 

— Nu înţeleg de ce-l târăşti după tine. Nici nu ştii dacă este un 
tip de treabă, un om corect. In plus, este o povară pentru tine. 

— Am reuşit să-l cunosc în cele opt luni de când mă ocup de el. 
La Callao, am găsit nişte femei care l-au îngrijit. Cu toate astea, 
este penibil. 

— Ce ai de gând să faci? 

— Să-l internez, dacă se poate. Sau să găsesc o cameră, chiar 
foarte modestă, dar cu duş, o toaletă, pentru a-l îngriji până 
reuşesc să-l internez. 

— Ai bani? 

— Puţini, dar trebuie să fiu atent căci, chiar dacă înţeleg totul, 
vorbesc prost spaniola şi nu va fi uşor să mă descurc. 

— Da, nu-i uşor aici, sunt mai mulţi muncitori decât locuri de 
muncă. Oricum, Papi, poţi să rămâi la mine cu încredere câteva zile 
până găseşti ceva. 

Am înţeles. Cu toate că este un tip generos, prezenţa noastră 
este sâcâitoare pentru Emile. Nevastă-sa i l-a descris probabil pe 
Picolino aşa cum este, cu limba atârnându-i şi cu mormăielile lui ca 
de animal. Se gândeşte mai mult ca sigur la proasta impresie pe 
care prietenul meu o poate face asupra clientelei sale. 

Mâine îi voi duce mâncarea în cameră. Sărmane Picolino, care 
dormi lângă mine în patul tău de fier. Cu toate că plătesc pentru 
tine, nimeni nu te vrea. Bolnavii, vezi tu, îi deranjează pe cei 
sănătoşi. Gura ta strâmbă le taie pofta celorlalţi să mai râdă. Asta-i 
viaţa! Nu eşti acceptat de un grup decât dacă îi aduci ceva din 
personalitatea ta, sau dacă eşti atât de neînsemnat încât să nu 

deranjezi pe nimeni. O mobilă însufleţită poate se suportă! Dar nu 
face nimic, frăţioare! Chiar dacă gesturile mele nu sunt la fel de 
tandre ca ale fetelor de la Callao, vei avea alături de tine mai mult 
decât un prieten: un borfaş care te-a adoptat şi care va face totul 
ca să nu crăpi ca un câine. 

Emile mi-a dat mai multe adrese, dar nicăieri nu au de lucru 
pentru mine. De două ori m-am dus la spital să încerc să-l internez 
pe Picolino. Imposibil. Chipurile, n-au paturi libere, iar hârtiile lui de 
eliberat de la El Dorado nu uşurează deloc lucrurile. leri am fost 
întrebat de ce-l am în grijă, care este naționalitatea lui etc. Când i- 
am povestit lui scârţa-scârţa pe hârtie de la spital că mi-a fost 
încredinţat de directorul de la El Dorado şi că mi-am luat sarcina să 
mă ocup de el, acest cretin mi-a spus: 

— Ei bine, deoarece a fost eliberat pentru că v-aţi angajat să-l 
ajutaţi, n-aveţi decât să vi-l păstraţi şi să-l îngrijiţi acasă la 
dumneavoastră. Dacă nu sunteţi capabil, trebuia să-l lăsaţi acolo. 

Când îmi cere adresa îi indic una falsă, căci n-am încredere în 
acest imbecil, exemplu valabil oriunde al funcţionarului mediocru, 
care vrea să-şi dea importanţă. N 

Sunt disperat atât pentru Picolino, cât şi pentru mine. Imi dau 
seama că nu mai pot rămâne la Emile, a cărui soţie se plânge că 
trebuie să schimbe zilnic cearşafurile lui Pico. Totuşi, spăl zilnic 
petele de pe cearşafuri la chiuvetă, cât pot mai bine, dar se usucă 
greu şi proprietăreasa îşi dă seama repede. Atunci, cumpăr un fier 
de călcat şi usuc cu el părţile spălate. 

Ce să fac? Nu prea ştiu. Trebuie să găsesc repede o soluţie. 
Pentru a treia oară am încercat să-l internez pe Picolino într-un 
spital, dar fără rezultat. Este ora unsprezece când ieşim de acolo. 
Dacă-i aşa, va trebui să recurg la măsuri extreme şi mă hotărăsc să 
petrec această după-amiază cu prietenul meu. Il duc la Calvario, o 
grădină cu plante şi flori tropicale superbe, aflată pe o mică colină 
în plin centrul Caracasului. 

Acolo, sus, pe o bancă, admirând splendida panoramă, mâncăm 
arepas cu carne şi bem o sticlă cu bere. Apoi, aprind două ţigări, 
una pentru Pico, alta pentru mine. Picolino fumează cu greutate, 
lăsându-şi saliva pe ţigară. Işi dă seama că momentul este 
important, că vreau să-i spun ceva ce-l va tulbura. Ochii îi sunt 
speriaţi şi par să-mi spună: „Vorbeşte, vorbeşte repede! Simt că ai 
luat o hotărâre importantă. Vorbeşte, te implor!” 

Toate astea le citesc în ochii lui mai clar decât dacă le-ar fi scris. 

Îmi pare rău că-l văd aşa şi ezit. În sfârşit, îndrăznesc şi-i spun: 

— Pico, de trei zile încerc să te internez într-un spital. Nu-i nimic 
de făcut. Nu se poate. Inţelegi? 

— Da, spun ochii lui. 

— Pe de altă parte, nu ne putem duce la consulatul francez fără 
să riscăm o cerere de extrădare pe lângă guvernul Venezuelei. 

Ridică din umărul sănătos. 

— Ascultă-mă cu atenţie. Trebuie să te faci bine şi pentru asta ai 
nevoie de un tratament serios. Asta-i principalul. Or, ştii bine că nu 
am destui bani să te îngrijesc. Atunci, uite cum vom face. Vom 
petrece seara împreună, mergem la cinema, iar mâine dimineaţă te 
voi duce în piaţa Simon Bolivar fără să ai vreun act asupra ta. 
Acolo, te vei culca la picioarele statuii şi nu te vei mişca din loc. 
Dacă vor încerca să te scoale în capul oaselor, le vei da de înţeles 
că nu poţi. Sigur că, după un timp, cineva va anunţa poliţia care va 
chema o ambulanţă. O voi urmări într-un taxi şi am să văd la ce 
spital te vor duce. Voi veni peste două zile să te văd la ora vizitelor, 
amestecându-mă printre vizitatori. Prima oară poate că nu-ți voi 
vorbi, dar, trecând pe lângă patul tău, îţi voi lăsa ţigări şi ceva bani. 
Eşti de acord? 

Işi pune braţul valid pe umărul meu şi mă priveşte în faţă. 
Privirea lui îmi dezvăluie un amestec extraordinar de tristeţe şi de 
recunoştinţă. Gâtlejul i se contractă, face un efort supraomenesc 
pentru a scoate un sunet răguşit, care vrea să însemne aproape un 
„da, mulţumesc!” 

A doua zi, lucrurile se petrec aşa cum am prevăzut. Mai puţin de 
un sfert de oră după ce Picolino se culcase la picioarele statuii, trei 
sau patru bătrâni ce stăteau la umbra copacilor au prevenit un 
poliţist. Douăzeci de minute mai târziu, o ambulanţă sosea să-l ia. 
Am urmărit-o într-un taxi. 

N-am avut nicio dificultate, două zile mai târziu, pierdut într-un 
grup de vizitatori, să-l găsesc pe Picolino în cea de-a treia sală 
comună pe care o parcurgeam. Din fericire pentru mine, patul lui se 
află între altele două unde sunt bolnavi grav şi pot, fără niciun 
pericol, să-i vorbesc puţin. Este congestionat de bucurie că mă 
vede şi se agită poate prea mult. 

— Eşti bine îngrijit? 

— Da, dă el din cap. 

Privesc foaia de observaţie de la piciorul patului: „Paraplegie sau 
malarie cu complicaţii secundare. De urmărit din două în două ore.” 

Îi las şase pachete de ţigări, chibrituri şi douăzeci de bolivari 
mărunţiş. 

— La revedere, Pico! 

Văzându-i privirea disperată şi rugătoare, adaug: „Nu-ţi face griji, 
vin să te mai văd, frăţioare!” Nu trebuie să uit că am devenit 
pentru el de neînlocuit. Sunt singura persoană ce-l mai leagă de 
lume. 


Au trecut deja cincisprezece zile de când mă aflu aici şi 
bancnotele de o sută de bolivari se duc repede. Noroc că eram 
corect îmbrăcat când am sosit. Am găsit o cămăruţă, modestă, dar 
totuşi destul de scumpă pentru buzunarul meu. Nicio femeie la 
orizont. Cu toate astea, femeile din Caracas sunt frumoase, fine şi 
cu mult spirit. Este greu, totuşi, să stabileşti o legătură. Suntem în 
1946 şi nu este un gest obişnuit ca femeile să intre neînsoţite într-o 
cafenea. 

Un oraş mare îşi are secretele lui. Pentru a te apăra trebuie să le 
cunoşti, şi pentru a le cunoaşte ai nevoie de profesori. Dar cine 
sunt oare aceşti profesori ai străzii? O întreagă faună misterioasă, 
care are limbajul ei, legile ei, obişnuinţele, viciile, trucurile ei pentru 
ca să reuşească să se descurce şi să câştige cu ce să trăiască 
douăzeci şi patru de ore. Să-ţi câştigi viaţa cât mai cinstit posibil, 
iată problema. Nu-i, însă, prea uşor. 

Ca şi ceilalţi, mă descurc, fac lucruri adesea haioase, dar nu am 
ajuns un răufăcător. De exemplu, într-o zi am întâlnit un columbian 
pe care-l cunoscusem la El Dorado. 

— Ce mai faci? 

Imi spune că în momentul de faţă îşi câştigă viaţa trăgând la loto 
un superb Cadillac. 

— Pe naiba! Te-ai îmbogăţit atât de mult încât îţi poţi permite să 
fii proprietarul unui Cadillac? 

Se topeşte de râs, apoi îmi explică în ce constă afacerea: 

— Este Cadillacul directorului unei mari bănci. O conduce singur, 
soseşte fix la ora nouă dimineaţa şi o parchează la o sută, o sută 
cincizeci de metri de bancă. Suntem doi. Unul dintre noi, nu 
întotdeauna acelaşi, ca să nu fim reperaţi, îl urmăreşte până la uşa 
băncii, unde ţine de şase. În caz de pericol, fluieră într-un anume fel 
ce nu poate fi confundat. Dar asta nu ni s-a întâmplat decât o dată. 
Astfel, între venirea şi plecarea lui, la ora 13, punem pe maşină un 
afiş alb pe care am scris frumos cu roşu: „Cumpăraţi biletul loto cu 

care puteţi câştiga acest automobil Cadillac. Numerele sunt 
valabile la loteria din Caracas. Tragerea luna viitoare.” 

— Chestia asta este ceva cu totul neobişnuit! Deci, vinzi bilete 
pentru „câştigarea” unui Cadillac ce nu-ţi aparţine. Ai curaj! Dar 
sticleţii? 

— Niciodată nu sunt aceiaşi şi, cum nu sunt şmecheri, nu le dă 
niciodată prin cap c-ar fi o escrocherie. Şi, dacă se interesează prea 
tare de noi, le facem cadou două sau trei bilete şi fiecare dintre ei 
visează că poate va câştiga Cadillacul. Dacă vrei să câştigi ceva, 
vino cu noi, te voi prezenta asociatului meu. 

— Nu crezi că-i o ticăloşie să-i furi pe cei nenorociţi? 

— Vezi-ţi de treabă! Biletul costă zece bolivari, astfel încât numai 
cei ce au lovele îl cumpără. Deci, niciun rău. 

Şi, iată-mă, după ce l-am cunoscut şi pe asociat, intrat în chestia 
asta Nu-i prea grozav, Papi, dar trebuie să mănânci, să dormi, să fii 
curat, dacă nu elegant, şi să păstrezi cât mai mult timp posibil în 
rezervă cele câteva diamante pe care le-ai adus de la El Dorado şi 
cele două bancnote de cinci sute de bolivari pe care le păstrezi ca 
un avar, în tub, ca şi cum ai mai fi la ocnă. Căci n-am încetat să 
port tubul din două motive: cineva ar putea să mi-l fure din camera 
de hotel care se află într-un cartier destul de dubios, iar dacă l-aş 
ţine în buzunarul pantalonilor s-ar putea să-l pierd. Oricum, sunt 
mai bine de paisprezece ani de când port tubul în colon. Un an în 
plus sau în minus nu mai are nicio importanţă şi sunt mai liniştit cu 
el. 

Vânzarea biletelor de loterie a durat mai mult de cincisprezece 
zile şi ar mai fi continuat, dacă, într-o zi, un client n-ar fi cumpărat 
două bilete şi n-ar fi examinat în detaliu această superbă maşină pe 
care visa s-o câştige. Deodată, începe să strige: 

— Dar această maşină nu este a doctorului Fulano, directorul 
băncii? 

Foarte calm, columbianul îi răspunde: 

— Bineînţeles, ne-a încredinţat-o pentru a o oferi la loto. Speră, 
astfel, să obţină un preţ mai bun decât dacă ar vinde-o direct. 

— Ciudat!...gândeşte cu voce tare clientul. 

— Mai ales să nu-i spuneţi, continuă columbianul, la fel de 
impasibil. l-am promis că nu vom spune nimănui, s-ar simţi foarte 
prost dacă s-ar afla. 

— II înţeleg, căci, într-adevăr, este destul de neaşteptat din 
partea unui om ca el! 


De îndată ce s-a îndepărtat destul în direcţia băncii, am luat 
repede afişul şi l-am împăturit. Columbianul dispare cu el, iareu mă 
duc la uşa băncii să-l anunţ pe camaradul nostru că ne-am strâns 
catrafusele. Mor de râs în sinea mea şi nu mă pot abţine să nu 
rămân ceva mai departe de intrare ca să văd urmarea pe care o 
bănui. Şi iată, trei minute mai târziu, îl văd pe director apărând 
împreună cu clientul bănuitor. Gesticulează şi merge atât de 
repede încât am impresia că este enervat la culme. 

Constatând, fără ca acest lucru să-i surprindă, probabil, că nu 
mai este nimeni în preajma Cadillacului, se întorc şi se opresc într- 
un bar ca să bea un păhărel şi să se calmeze. Deoarece clientul nu 
m-a reperat, intru şi eu ca să mă amuz ascultându-le conversaţia: 

— Ce tupeu, ce tupeu pot să aibă! Nu credeţi, doctore Fulano? 

Dar proprietarul Cadillacului, ca un bun locuitor al Caracasului, 
căruia nu-i displace umorul, începe să râdă şi spune: 

— Când mă gândesc că dacă aş fi trecut şi eu pe acolo, pe jos, s- 
ar fi putut să-mi ofere bilete pentru câştigarea propriei mele 
maşini, iar eu, care sunt atât de distrat câteodată, aş fi fost capabil 
să le cumpăr!... Nu credeţi, totuşi, că este destul de hazliu? 

Evident, loteria noastră a luat sfârşit. Columbienii au dispărut. Eu 
am câştigat aproape o mie cinci sute de bolivari, cu care pot să 
trăiesc mai bine de o lună, ceea ce era important. 

Zilele trec şi nu-i prea uşor să găseşti ceva de făcut. Este 
perioada în care încep să sosească petainiştii şi colaboraţioniştii 
care încearcă să scape de justiţia franceză. Nefiind la curent cu 
diferenţa dintre petainişti şi colaboraţionişti, îi pun pe toţi în 
aceeaşi oală cu eticheta „foşti gestapovişti”. Deci, nu-i frecventez. 

Trece o lună fără prea multe schimbări. La Callao, nu mă 
gândeam că va fi atât de greu să-mi găsesc un rost. Acum, fac pe 
comisul voiajor, din uşă în uşă, pentru a vinde cafetiere făcute 
special pentru birouri (bancuri!). Gogoşile pe care le torn sunt aşa 
de cretine că mă dezgustă: „Inţelegeţi, domnule director, de fiecare 
dată când salariaţii dumneavoastră coboară să bea o cafeluţă (aşa 
se obişnuieşte în toate birourile din Venezuela) pierd un timp 
important, mai ales dacă plouă, iar dumneavoastră în acest timp 
pierdeţi bani. Cu cafetiera în birou, câştigaţi pe toate planurile.” 
Câştigători pe toate planurile, poate ei, dar nu eu, asta-i sigur. Căci 
mulţi patroni îmi răspund: 

— Oh, ştiţi, în Venezuela privim viaţa cu calm, chiar şi când e 
vorba de afaceri. Pentru asta, de altfel, salariaţii noştri au voie să 

se ducă când vor, în timpul orelor de serviciu, şi să bea o cafeluţă. 

Şi cu aerul ăla foarte inteligent pe care ţi-l dă o cafetieră ţinută 
în mână când mergi pe stradă, dau nas în nas cu Paulo Boxerul, o 
veche cunoştinţă din Montmartre. 

— Asta-i bună! Tu eşti Paulo... 

— Şi tu, Papillon? 

Repede, mă ia de braţ şi intrăm într-o cafenea. 

— Ce ciudat, ce rol poate juca şi hazardul! 

— Ce făceai cu cafetiera pe trotuar? 

— Le vând, oricât ţi se poate părea de ciudat. Tot scoţând-o şi 
băgând-o la loc, cutia s-a rupt. 

li povestesc despre mine şi-l întreb: 

— Dar tu? E 

— Să ne bem cafelele. |ţi voi spune în altă parte. 

După ce-a plătit, ne sculăm şi fac un gest să-mi iau cafetiera. 

— Las-o aici, nu vei mai avea nevoie de ea, îţi garantez. 

— Crezi? 

— Sunt sigur. 

Imi las nenorocita aia de cafetiera pe masă şi ieşim. 

O oră mai târziu, după ce ne-am amintit de Montmartre, Paulo 
trece la atac. Imi propune să iau parte la o afacere formidabilă, într- 
o ţară nu prea îndepărtată de Venezuela. Are încredere în mine. 
Dacă accept, mă ia în echipa lui. 

— Este foarte uşor, afacerea este ca şi rezolvată, frate! îţi spun 
serios. Vor fi atâţia bani încât vor trebui neteziţi cu fierul de călcat 
pentru a nu ocupa prea mult loc. 

— Şi unde-i afacerea asta extraordinară? 

— Vei afla acolo. Nu-ţi pot spune nimic dinainte. 

— Câţi vom fi? 

— Patru. Unul se află deja acolo. Pe cel de-al doilea am venit să-l 
iau de aici. II cunoşti, de altfel. E Gaston, ai fost prieten cu el. 

— Da, dar l-am pierdut din vedere. 

— Dar eu nu, spune Paulo râzând. 

— Şi chiar nu poţi să-mi spui nimic în plus despre afacere? 

— Imposibil, Papi. Am motivele mele. 

Mă gândesc repede. În situaţia în care mă aflu nu prea am de 
ales. Sau continui să mă plimb cu o cafetieră sau cu orice altă 
tâmpenie în mână sau reiau aventura şi am şansa să fac rost, în 
curând, de mulţi biştari. Ştiu că Paulo este mai mult decât serios şi 
că, dacă s-a gândit că trebuie să fim patru, afacerea trebuie să fie 

şi ea foarte serioasă. Nu am nicio îndoială că, din punct de vedere 
tehnic, va fi o frumoasă operaţie. Şi asta, trebuie s-o recunosc, mă 
tentează. Atunci, Papi, mizăm? 

— Banco! 

A doua zi, pornim. 


Capitolul 6 - Tunelul de sub bancă 


Mai mult de şaptezeci şi două de ore de călătorie cu maşina. 
Trecem pe rând la volan. Paulo este foarte prudent. De fiecare dată 
când trebuie să facem plinul, cel ce conduce îi lasă pe ceilalţi doi la 
trei sute de metri de staţia de benzină şi vine înapoi să-i ia. 

Am rămas cu Gaston mai bine de o jumătate de oră sub o ploaie 
torențială, aşteptând ca Paulo să revină. Sunt furios. 

— Crezi, într-adevăr, că merită tot circul ăsta, Paulo? Uite cum 
arătăm. O să ne îmbolnăvim. 

— Papi, eşti agasant la culme! A trebuit să umflu pneurile, să 
schimb roata din spate, să schimb uleiul şi să pun apă. Toate astea 
nu se fac în cinci minute! 

— Nu te contrazic, Paulo! Dar te rog să mă crezi că nu prea văd 
utilitatea atâtor precauţii. 

— Eu le văd şi eu sunt cel ce comandă. Tu ai făcut treisprezece 
ani de ocnă, dar şi eu am făcut zece ani de închisoare în frumoasa 
noastră Franţă. Aşa că îmi dau seama că nu suntem niciodată 
destul de precauţi. Dacă cineva îşi aminteşte de o maşină, un 
Chevrolet, cu o persoană la bord în loc de trei câţi suntem nu-i tot 
aia! 

Are dreptate, nu e cazul să mai discutăm. 

Zece ore mai târziu, ajungem în oraşul care constituie țelul 
călătoriei noastre. Paulo ne lasă la colţul unei străzi mărginite de 
vile de-o parte şi de alta. 

— Mergeţi pe trotuarul din dreapta. Vă opriţi la vila Mi amor. 
Intraţi ca la voi acasă. Inăuntru îl găsiţi pe Auguste. 

O grădină cu flori, o alee îngrijită, o casă cochetă a cărei uşă este 
închisă. Batem cu discreţie. 

— Bună ziua, prieteni! Intraţi, ne spune Auguste deschizându-ne. 

Ne primeşte într-o cămaşă cu mânecile suflecate, transpirat şi 
plin de pământ lipit pe braţele-i păroase. li explicăm că Paulo s-a 
dus să parcheze maşina la celălalt capăt al oraşului. Nu-i cazul să 
fie văzută o maşină cu număr de Venezuela pe stradă. 


— Aţi călătorit bine? 

— Da. 

Nimic mai mult. Ne-am aşezat în sufragerie. Simt că se apropie 
un moment deosebit şi sunt puţin încordat. Nici Gaston, nici eu nu 
ştim despre ce este vorba. „O chestiune de încredere, ne-a spus 
Paulo la Caracas. Mergeţi sau nu. Un lucru este sigur: e vorba de 
atâţia bani lichizi cât n-aţi îndrăznit voi să visaţi vreodată!” Am fost 
de acord, dar acum totul trebuie să devină clar şi precis. 

Auguste ne oferă o cafea. In afară de cele câteva întrebări 
despre călătorie, despre cum stăm cu sănătatea, nimic altceva care 
să mă lămurească. Sunt discreţi în familia asta! 

Aud o portieră trântindu-se în faţa casei. Sunt sigur că este 
Paulo, care avea de gând să închirieze o maşină cu număr local. 

— Ei, iată-ne cu toţii! spune Paulo intrând în cameră şi scoţându- 
şi jacheta de piele. Totul e în regulă, băieţi! i 

Liniştit, îşi bea cafeaua. Nu ne spune încă nimic. Aştept. li cere 
lui Auguste să pună sticla de coniac pe masă. Fără să se grăbească, 
cu acelaşi aer satisfăcut de viaţă, ne serveşte şi, în sfârşit, atacă 
subiectul. 

— Ei bine, băieţi, sunteţi la locul nostru de muncă. Imaginaţi-vă 
că, în dreptul acestei vile drăguţe, de cealaltă parte a străzii pe 
care am venit, se găseşte spatele unei bănci a cărei intrare este 
situată pe un bulevard paralel cu străduţa noastră. Şi dacă aţi 
observat că braţele lui Auguste sunt murdare de pământ argilos, 
asta înseamnă că, ştiind că sunteţi nişte leneşi, s-a şi apucat de 
treabă pentru ca voi să aveţi mai puţin de făcut. 

— Ce să facem? îl întreabă Gaston, care nu-i tâmpit, dar pricepe 
mai greu. 

— Nu prea mare lucru, spune Paulo surâzând. Un tunel, care 
pleacă din camera alăturată, va trece pe sub grădină, apoi pe sub 
stradă, pentru ca în cele din urmă să ajungă sub camera blindată a 
băncii. Asta dacă toate calculele mele sunt exacte. Dacă nu, s-ar 
putea să ne trezim în partea din faţă a băncii, în stradă. In acest 
caz vom săpa mai adânc şi vom încerca să revenim dedesubt, chiar 
în centru. 

O mică pauză, apoi continuă: 

— Ce spuneţi? 

— Lasă-mă să pricep despre ce este vorba. Nu-i tocmai chestia la 
care mă aşteptam. 

— Banca este atât de importantă? întreabă Gaston, dovedind 

încă o dată că pricepe ceva mai greu, căci, dacă Paulo a pus totul 
pe roate, n-a făcut-o doar pentru trei acadele. 

— Treci prin faţa ei mâine şi ai să-mi povesteşti pe urmă, îi 
răspunde Paulo, râzând în hohote. Ca să-ţi faci doar o idee, îţi spun 
că are opt casieri. Şi dacă faci un mic efort, o să-ţi dai seama câţi 
bani le pot trece zilnic prin mâini. 

— Colosal! exclamă Gaston, bătându-se pe coapse. Este o bancă 
adevărată. Ei bine, sunt foarte bucuros. Voi participa şi eu o dată la 
o spargere calculată la milimetru. Aşa, o să-mi câştig bastonul meu 
de mareşal al borfaşilor! 

Cu acelaşi surâs de om satisfăcut, Paulo se întoarce spre mine: 

— Nu spui nimic, Papi? 

— Eu n-am nevoie să ajung mareşal. Prefer să rămân caporal cu 
destui bani ca să pot să fac treaba la care mă gândesc. Pentru asta 
nu am nevoie de milioane. Cred, Paulo, că-i vorba de o muncă 
gigantică şi, dacă reuşeşte - trebuie să crezi întotdeauna în ceea ce 
faci, deci va reuşi, sunt sigur! - vom avea cu ce ne plăti toată viaţa 
chiria şi telefonul. Dar... mai sunt câteva „dar”-uri ce trebuie 
rezolvate! lţi putem pune câteva întrebări, căpitane? 

— Câte vrei, Papi. Aveam, de altfel, intenţia să discut cu voi 
fiecare detaliu al afacerii. Căci, dacă eu sunt cel care conduce 
operaţiunea, - am acest drept fiindcă eu am proiectat-o -, fiecare 
dintre voi îşi riscă libertatea şi poate viaţa. Aşa că poţi să-mi pui 
orice întrebare doreşti. 

— Corect. Prima întrebare: din camera de alături, unde se află 
probabil puţul de coborâre, câţi metri sunt până la trotuarul din 
dreptul grădinii? 

— Exact optsprezece metri. 

— A doua: ce distanţă este de la bordura trotuarului până la 
bancă? 

— Zece metri. 

— A treia: ai reuşit să localizezi, din interiorul băncii, în raport cu 
celelalte încăperi, intrarea camerei blindate? 

— Da. Am închiriat un seif în sala la care are acces clientela 
obişnuită a băncii. Această sală se află alături de cea în care se 
păstrează tezaurul băncii şi este separată de ea printr-o uşă 
blindată protejată de două sisteme de siguranţă. Nu există decât o 
intrare care dă în camera seifurilor clienţilor. De aici se trece în sala 
cea mare. Într-o zi, după mai multe vizite, aşteptând să mi se dea a 
doua cheie a seifului meu, am văzut deschizându-se uşa blindată. 


În timp ce uşa se învârtea în jurul propriului său ax, am putut zări 
sala şi marile seifuri aliniate împrejur. 

— Ai putut să-ţi dai seama de grosimea peretelui despărțitor 
dintre cele două săli? 

— Este greu de calculat din cauza grosimii blindajului din oţel. 

— Câte trepte trebuie să cobori până ajungi la uşa camerei cu 
seifuri? 

— Douăsprezece. 

— Deci, podeaua celor două săli, se află la trei metri sub nivelul 
străzii. Şi cum te-ai gândit să procedăm? 

— Trebuie să încercăm să atacăm chiar sub zidul despărțitor 
dintre cele două săli. Este posibil, dacă reuşim să reperăm 
buloanele exterioare care fixează seifurile de podea. Astfel, printr-o 
singură gaură, ceva mai largă, avem acces la ambele săli deodată. 

— Da, dar cum seifurile sunt fixate de peretele despărțitor, n-ar 
fi imposibil să nimerim sub unul din ele. 

— Nu m-am gândit la asta. In acest caz nu ne-ar rămâne altă 
soluţie decât să facem gaura spre centrul sălii. 

— Cred că ar fi mai bine să facem două găuri de acces. Câte una 
în fiecare sală şi, dacă este posibil, în mijlocul lor. 

— Şi eu sunt acum de aceeaşi părere, mă susţine Auguste. 

— De acord, Papi. Nu am ajuns încă acolo, dar este bine să ne 
gândim dinainte la toate. Şi altceva? 

— La ce adâncime va fi tunelul? 

— Trei metri. 

— Lăţimea? 

— Optzeci de centimetri. Trebuie să avem posibilitatea să ne 
mişcăm în tunel. 

— Ce înălţime va avea? 

— Un metru. 

— Sunt de acord în ce priveşte lăţimea şi înălţimea, dar nu şi 
pentru adâncime. Doi metri deasupra noastră nu constituie o crustă 
prea rezistentă. Dacă trece un camion greu sau un cilindru 
compresor tunelul se poate prăbuşi. 

— Poate, Papi, dar nu există niciun motiv ca să treacă un camion 
sau un cilindru compresor pe strada asta. 

— Te cred, dar nu ne costă mai nimic în plus ca să facem tunelul 
la patru metri adâncime. Astfel, vor fi trei metri de pământ între 
plafonul tunelului şi stradă. Vezi vreun inconvenient? Munca 
suplimentară va însemna doar să săpăm un metru în plus în puţul 

de acces. Asta nu schimbă cu nimic datele pentru tunel. Pe de altă 
parte, la patru metri adâncime este aproape sigur că vom ajunge la 
bancă la nivelul fundațiilor sau chiar sub ele. Câte etaje are 
imobilul? 

— Parter şi un etaj. 

— Fundaţiile nu pot fi, deci, prea adânci. 

— Corect, Papi. Vom cobori la patru metri. 

— Cum te gândeşti să forţăm camera blindată? Cum stăm cu 
sistemul de alarmă? 

— După mine, Papi, aici e buba. Totuşi, logic vorbind, sistemele 
de alarmă sunt instalate în mod obişnuit în exteriorul camerelor 
blindate. Din moment ce nu vom atinge niciuna dintre uşi, nici cea 
a băncii, nici cea a camerei tezaurului, alarma n-ar trebui să se 
declanşeze. Şi nu cred că există un alt sistem de alarmă în 
interiorul celor două săli ale seifurilor. Ca precauţie, cred că nu 
trebuie să ne atingem însă de seifurile aflate lângă uşa de acces la 
camera tezaurului şi nici de cele situate lângă uşa blindată. 

— De acord. Sunt şi eu de această părere. Bineînţeles, există 
riscul ca, în timp ce lucrăm la seifuri, vibraţiile să declanşeze 
sistemul de alarmă. Dar, luându-ne toate măsurile de precauţie, nu 
văd de ce norocul nu ar fi de partea noastră. 

— Altceva, Papi? 

— Ai prevăzut să armezi tunelul? 

— Da. În garaj avem tot ce ne trebuie pentru o armătură solidă. 

— In regulă. Şi cu pământul ce facem? 

— Mai întâi, îl împrăştiem în toată grădina, apoi vom face din el 
moviliţe şi în cele din urmă vom aranja de-a lungul zidurilor o 
brazdă largă de un metru şi cât se poate de înaltă, fără ca asta să 
pară ciudat. 

— Vecinii sunt curioşi? 

— Cu cei de la dreapta nicio problemă. Un bătrânel şi-o bătrânică 
slăbuţă, care se scuză de fiecare dată când mă văd deoarece 
câinele lor îşi face nevoile în faţa porţii noastre. La stânga, nu 
putem fi la fel de siguri. Sunt doi copii, de opt şi zece ani, care 
toată ziua se dau în leagăn şi se înalţă atât de sus încât pot vedea 
pe deasupra zidului ce meşterim noi pe aici. 

— Oricum, nu pot vedea decât o parte a grădinii, în orice caz nu 
cea care se află în dreptul zidului lor. 

— Ai dreptate, Papi. Bine, să presupunem că am terminat tunelul 
şi că ne aflăm sub camera tezaurului. Va trebui să săpăm o cavitate 


ceva mai mare, un fel de cameră, ca să ne ţinem uneltele şi să 
putem lucra comod, doi sau trei poate. Şi, după ce vom localiza 
centrul fiecărei camere, vom săpa sub fiecare dintre ele un fel de 
spaţiu de doi pe doi metri. 

— Corect. Cu ce vom ataca pereţii din oţel ai seifurilor? 

— Asta-i un punct pe care trebuie să-l discutăm împreună. 

— Spune. 

— Putem să-i tăiem cu aparatul de sudură, ştiu să umblu cu el, 
asta mi-e meseria. Sau cu arcul electric, ştiu şi asta, dar există o 
dificultate. Vila este alimentată cu o tensiune de 120 de volţi şi 
avem nevoie de 220. De aceea, m-am gândit să mai chem un tip, 
dar el nu vrea să muncească la tunel. Va sosi abia în ajunul 
„atacului”. 

— Cu ce lucrează? 

— Ţin-te bine, Papi. Cu termit. Este un adevărat maestru în 
această specialitate. Voi, ceilalţi, ce spuneţi? 

— Asta înseamnă cinci părţi în loc de patru. 

— Vei avea destul, Gaston. Patru părţi sau cinci nu contează cine 
ştie ce. 

— Sunt de acord să-l chemi pe tipul ăsta căci, dacă avem vreo 
douăsprezece seifuri de deschis, treaba merge mai repede cu 
termit decât cu orice altceva. 

— Aşa arată, deci, planul general. Toată lumea este de acord cu 
el? 

Îl adoptăm în unanimitate. Paulo ne recomandă încă ceva: 
Gaston şi cu mine să nu ieşim sub niciun motiv din casă în timpul 
zilei. Nu vom putea ieşi decât seara, din când în când, cât mai puţin 
posibil, foarte corect îmbrăcaţi, cu cravată şi tot dichisul. Niciodată, 
însă, toţi patru împreună. 

Trecem în camera alăturată, ce servea înainte drept birou. O 
groapă cu un diametru de un metru şi trei metri adâncime este 
deja săpată. In timp ce-i admir pereţii drepţi ca un zid îmi trece prin 
cap problema aerisirii. 

— Ca să putem respira cât de cât mai normal, la ce te-ai gândit? 

— Vom trimite aer, cu ajutorul unui compresor, prin tuburi de 
plastic. Dacă cel ce lucrează nu are aer destul, un altul îi va trimite 
direct în gură un jet constant atât timp cât va lucra. Am cumpărat 
un compresor la Caracas, care mi s-a părut silențios. 

— Şi dacă am lua un aparat de aer condiţionat? 

— M-am gândit şi la asta şi am deja unul în garaj, dar de fiecare 

dată când îl vom folosi vor sări siguranţele. 

— Ascultă, Paulo. Nu ştiu ce se poate întâmpla cu tipul cu 
termitul. Dacă nu vine, cu aparatul de sudură nu merge prea 
repede şi numai cu arcul electric am putea face treaba. Trebuie 
neapărat să pui 220 de volţi. Pentru ca cererea ta să pară normală, 
spui că ai nevoie de un congelator pentru carne, de aparate de aer 
condiţionat şi că, în plus, deoarece lucrezi în lemn, ai dori să-ţi 
instalezi în garaj un fierăstrău electric. N-ar trebui să-ţi pună nicio 
problemă chestia asta. 

— Ai dreptate. Nu avem decât de câştigat punând 220 de volţi. 
Şi acum, ajunge, am trăncănit destul despre asta! Auguste este 
regele spaghetelor. Cum sunt gata, ne aşezăm la masă. 

Masa a fost foarte veselă. După ce ne-am adus aminte câteva 
întâmplări mai puţin agreabile, cădem de acord ca atunci când 
vorbim de trecut să nu ne mai gândim la închisoare. Să vorbim 
doar despre ceea ce a fost plăcut: femeile, soarele, marea, 
plăcerile fizice etc. Râdem toţi ca nişte copii. Nimeni nu are niciun 
regret la gândul că vom ataca societatea tocmai în ceea ce 
simbolizează puterea ei egoistă: o bancă. 

Vila a fost branşată la curentul de 220 de volţi fără nicio 
dificultate, transformatorul găsindu-se în apropiere. Nicio problemă. 
Pentru a termina mai repede puţul, am renunţat la târnăcopul cu 
coada scurtă, foarte greu de mânuit într-un spaţiu aşa de mic. 
Decupăm bucăţi de pământ cu un fierăstrău circular pentru lemne, 
fiecare bucată fiind smulsă cu ajutorul unui soi de ţăruş solid, uşor 
de mânuit, şi depusă într-o găleată. 

Muncă de titan, ce avansează încet, încet. Din casă, abia se aude 
zumzăitul fierăstrăului circular în fundul puţului, care a atins deja 
cei patru metri. Din grădină nu se aude absolut nimic. 

Puţul este terminat. Astăzi ne-am apucat de tunel şi Paulo a fost 
cel care, cu busola în mână, a săpat primul metru într-un pământ 
argilos care se lipeşte de toate cele. Nu mai lucrăm pe jumătate 
dezbrăcaţi, ci în salopete care ne acoperă şi tălpile, aşa că atunci 
când le scoatem, după ce urcăm, suntem la fel de curaţi ca nişte 
fluturi ce ies din crisalide. In afară de mâini, bineînţeles. 

După calculele noastre, va trebui să săpăm treizeci de metri cubi 
de pământ. Nici mai mult, nici mai puţin. 

— Adevărată muncă de ocnaş, mormăie Paulo când este prost 
dispus. 

Dar, încet, avansăm. „Ca nişte cârtiţe sau bursuci”, spune 

Auguste. 

— Vom reuşi, băieţi! Şi vom avea lovele pentru toată viaţa. Nu-i 
aşa, Papillon? 

— Bineînţeles. lar eu îi voi tăia limba procurorului, cât şi 
martorului mincinos şi voi organiza un superb foc de artificii la nr. 
36 pe Quai des Orfăvres. Haideţi, la treabă, băieţi! Dacă voi nu 
sunteţi prea grăbiţi să deveniți milionari, eu, în schimb, visez toată 
noaptea că procurorul a murit de moarte bună în patul lui, cu limbă 
cu tot, că martorul meu se învârteşte liniştit în magazinul de blănuri 
al lui tac-su şi că războiul a făcut nu numai ca sticleţii să-şi schimbe 
domiciliul, dar şi să se transforme în soldaţi ai Armatei Salvării! 
Ceea ce ar însemna ca această operaţiune să nu mai însemne 
nimic pentru mine. Atunci, nu-i momentul să spunem idioţenii sau 
să jucăm belotă. Haideţi, coborâţi-mă în gaură. Mai lucrez câteva 
ore. 

— Calmează-te, Papi! Toţi suntem enervaţi. Nu prea merge 
repede, este adevărat, dar avansăm totuşi, şi acolo, în faţa noastră, 
la mai puţin de cincisprezece metri, se află comoara. Şi, apoi, 
fiecare are problemele lui. lată ce-mi scrie prietenul meu Santos de 
la Buenos Aires. 

Şi Paulo scoate o scrisoare din buzunar şi ne citeşte cu voce tare: 


„Dragă Paulo. Crezi, frățioare, în miracole? lată că s-au dus mai 
bine de şase luni de când n-ai mai trecut să-ți vezi cele două gagici, 
nici măcar nu le-ai scris sau trimis o carte poştală. Eşti complet 
inconştient. Ele nu ştiu dacă ai murit sau trăieşti şi în ce colț al 
planetei te afli. Nu-i prea vesel pentru mine, în aceste condiţii, să 
mă duc să adun biştarii. In fiecare luni, strigătul lor este tot mai 
violent: «Hei, unde-i omul nostru? Ce face? Are în cap o afacere, 
sigur. E haios cu loviturile lui grozave! Dar ar fi mai bine să fie aici 
cu noi. Ne-am săturat să dormim doar cu perna în braţe. Este 
ultima oară când îti mai dăm bani. Ai înțeles? Sau vine sau 
divorțăm!» 

Paulo, fă un efort, trimite-le măcar un rând. Nu cred în miracole, 
într-o zi, vei pierde cele două mori şi atunci adio făină. Amicul tău, 
Santos.” 


— Ei bine, eu cred în miracole, şi miracolul este acolo, în faţa 


noastră. Şi eu, Paulo, şi voi, camarazii mei, prin inteligenţa şi 
curajul nostru suntem făuritorii lui. Totuşi, sper să mai reziste un 

timp gagicile, căci avem nevoie de banii lor pentru a duce afacerea 
la bun sfârşit. 

— O să le facem cu toţii câte un cadou, spune Auguste surâzând. 

— Asta-i treaba mea, spune Paulo. Eu sunt artistul care 
realizează una dintre cele mai frumoase operaţiuni gândite de un 
borfaş; ele, fără să ştie, o finanţează, ceea ce, cu toate astea, este 
o mare onoare pentru ele. 

Hohot de râs general, un pahar de coniac, iar eu accept să fac o 
belotă pentru a mulţumi pe toată lumea şi pentru a mă destinde 
puţin. 

Nicio problemă cu evacuarea pământului în grădină, care 
măsoară optsprezece metri lungime pe zece lăţime. Pământul este 
răspândit pe lăţime, ţinându-se seama de aleea care merge la 
garaj. Dar cum pământul scos nu-i la fel cu cel de afară, aducem 
din când în când un camion de mraniţă. Totu-i în regulă. 

Şi săpăm, şi cărăm găleţile pline de pământ! Am „parchetat”, ca 
să spun aşa, solul galeriei, căci sunt infiltraţii de apă care 
transformă totul în noroi. lar pe scânduri găleata alunecă mai uşor 
dacă o tragi cu frânghia. 

lată cum lucrăm. Unul dintre noi se află în fundul tunelului. Cu un 
fierăstrău circular şi cu un piolet sapă şi dislocă pietrele şi pământul 
pe care le pune apoi în găleată. Cel de al doilea se află la baza 
puţului şi trage găleata până la el. Sus, se află al treilea, care ridică 
găleata şi o goleşte într-o roabă cu roata cauciucată. Am făcut o 
trecere care dă direct în garaj. Al patrulea nu are decât să ia roaba, 
să treacă prin garaj cu ea şi să apară cât mai natural cu putinţă în 
grădină. 

Lucrăm ore în şir, împinşi de voinţa cumplită de a triumfa. Este o 
cheltuială de energie extraordinară. Munca în fundul galeriei este 
greu de suportat, cu toată instalaţia de aer condiţionat şi cu tot 
aerul adus de tubul pe care ni-l înfăşurăm în jurul gâtului şi al cărui 
capăt îl apucăm din când în când... Sunt plin de bubuliţe roşii din 
cauza căldurii, am asemenea porţiuni întinse pe tot corpul. Parcă ar 
fi urticarie şi mă mănâncă îngrozitor. Singurul care nu are aşa ceva 
este Paulo, căci el nu se ocupă decât de roabă şi de împrăştierea 
pământului în grădină. Când ieşi din infernul ăsta, chiar după ce-ai 
făcut un duş, ai nevoie de mai mult de o oră să respiri normal şi, 
uns cu vaselină sau unt de cacao, să te simţi aproape bine. 
„Oricum, noi am fost cei ce-am ales această muncă, nu? Nimeni nu 
ne-a obligat s-o facem. Atunci, ajută-te singur, suportă, tacă-ţi 

fleanca şi Cerul te va ajuta!” Este ceea ce-i spun şi-i repet de două 
sau trei ori pe zi lui Auguste, când începe să strige că dracu l-a pus 
să se vâre în treaba asta afurisită. 

Intâi, trebuie să vă spun că pentru a slăbi nu există o reţetă mai 
bună decât să sapi un tunel sub o bancă. Este extraordinar cât de 
suplu poţi deveni după ce te-ai aplecat, târât şi contorsionat atâta. 
In tunel transpiri la fel ca într-o saună. Făcând aceste exerciţii în 
toate poziţiile posibile şi imposibile, nu rişti să-ţi mai rămână 
grăsime în plus şi te alegi şi cu muşchi frumoşi. Vedeţi, este un 
lucru pozitiv din toate punctele de vedere şi, pe deasupra, la 
capătul culoarului te aşteaptă o recompensă magnifică: comoara 
altora. 

Totul merge bine, în afară de grădină. Tot ridicându-i nivelul cu 
pământul pe care-l scoatem, florile se afundă în loc să crească, 
ceea ce nu prea pare normal. Dacă vom continua tot aşa, în curând 
nu se vor mai vedea decât petalele. Găsim un remediu: punem 
florile în ghivece pe care le aşezăm în pământul proaspăt adus. 
Bine acoperite, nu se vede nimic, plantele par ieşite din pământ. 

Se cam lungeşte povestea asta! Dacă am putea să ne odihnim 
cu rândul, mai treacă meargă. Dar nici vorbă de aşa ceva. Trebuie 
să fim cu toţii la datorie pentru a păstra un ritm eficient. In trei, 
totul ar deveni interminabil şi ar trebui să înmagazinăm provizoriu 
pământul în vilă, ceea ce ar fi periculos. 

Chepengul care acoperă puţul se potriveşte de minune. Când ne 
odihnim, putem să lăsăm deschisă uşa camerei, nu se observă 
absolut nimic. In ceea ce priveşte trecerea prin perete, am 
acoperit-o în partea dinspre garaj cu un panou imens de care sunt 
agăţate tot felul de unelte, iar în casă cu un dulap enorm din epoca 
colonizării spaniole. Astfel, când Paulo trebuie să primească pe 
cineva, o face fără nicio teamă. Numai Gaston şi cu mine ne 
ascundem în camera noastră de la etajul întâi. 

Timp de două zile, fără întrerupere, a plouat cu găleata şi tunelul 
este inundat. Sunt aproape douăzeci de centimetri de apă; propun 
ca Paulo să se ducă să cumpere o pompă de mână şi furtunul de 
care este nevoie. O oră mai târziu, pompa este în funcţiune. 
Pompând cu rândul (alt exerciţiu!), scoatem apa pe care o 
deversăm la canal. O zi de lucru lungă şi penibilă pentru mine. 

Nu mai avem mult până în decembrie. Ar fi minunat dacă am 
putea fi gata la sfârşitul lui noiembrie cu cămăruţa de sub bancă, 
săpată şi armată. Dacă tipul cu termitul vine la timp, nu am nicio 

îndoială că Sfântul Nicolae ne va umple ghetuţele din plin. Dacă nu 
vine, ne-am hotărât să lucrăm cu arcul electric. Ştim de unde să 
luăm aparatul cu toate accesoriile. Se găsesc unele grozave la 
General Electric. Le vom cumpăra dintr-un alt oraş, este mai 
prudent. 

Tunelul avansează. leri, 24 noiembrie, am atins fundaţiile băncii. 
Mai avem numai trei metri de tunel şi cămăruţa de făcut, deci în jur 
de doisprezece metri cubi de pământ de scos. Sărbătorim asta 
bând şampanie adevărată, franţuzească. 

— Este cam verde, spusese Auguste. 

— Cu atât mai bine, semn bun: este culoarea dolarilor! 

Paulo face socoteala timpului şi a operaţiunilor pe care le mai 
avem de făcut: 

— Şase zile să scoatem pământul, dacă n-o să fie cumva mai 
mult; trei zile să armăm; total: nouă zile. Suntem în 24 noiembrie, 
deci pe 4 decembrie totul ar putea fi O.K. Cât se poate de sigur. 
Vom ataca într-o vineri, la ora opt seara, banca închizându-se la ora 
şapte. Vom avea la dispoziţie noaptea de vineri spre sâmbătă, 
toată ziua de sâmbătă, noaptea de sâmbătă spre duminică şi toată 
duminica. Dacă totul merge bine, putem zbura din cuib la ora două 
dimineaţa. În total, cincizeci şi două de ore de muncă. De acord? 

— Nu, Paulo. Nu sunt deloc de acord. 

— De ce, Papi? 

— Banca se deschide la ora şapte dimineaţa ca să se facă curat. 
Dintr-un motiv oarecare, s-ar putea ca cineva să dea alarma la 
acea oră, deci nu prea târziu după ce noi am şters-o. lată ce vă 
propun: trebuie să reuşim să terminăm treaba duminică până la ora 
optsprezece. Până când vom termina împărţirea, se va face ora 
douăzeci. Plecând la acea oră, avem la dispoziţie unsprezece ore 
dacă alarma se dă la ora şapte şi treisprezece ore dacă se va da 
abia la ora nouă. 

In final, sunt toţi de acord cu propunerea mea. Bem şampanie şi 
ascultăm discurile pe care le-a adus Paulo: Maurice Chevalier, Piaf, 
Parisul, balurile populare... In faţa paharelor pline, fiecare visează 
la ziua cea mare. Este aproape, putem să o atingem parcă cu 
mâna. 

Papi, nota de plată pe care ţi-ai gravat-o în inimă o să poţi s-o 
plăteşti în curând, la Paris. Dacă totul merge bine, dacă am şansa 
de partea mea, voi reveni din Franţa la Callao şi am s-o caut pe 
Maria. 


Tată, pe dumneata te voi întâlni mai târziu. Sărmane şi minunat 
tată! Va trebui să aştept, ca să-l pot îmbrăţişa, să îngrop în mine 
omul de altădată, aventurierul... Asta nu-mi va cere prea mult timp 
după ce mă voi fi răzbunat şi-mi voi fi făcut o situaţie bună. 

Totul s-a întâmplat a doua zi după ce am sărbătorit atingerea 
fundațiilor băncii, dar noi aveam să aflăm cu întârziere... Ne-am 
dus într-un oraş din apropiere să vedem un grup de sudură şi tăiere 
cu arc electric din cele produse de General Electric. Foarte corect 
îmbrăcaţi, camaradul meu şi cu mine am plecat pe jos şi i-am găsit 
pe Paulo şi Auguste doi kilometri mai departe, în maşină. 

— Merităm plimbarea asta, nu-i aşa fraţilor? Respiraţi, respiraţi 
din plin acest vânt de libertate. 

— Ai dreptate, Paulo, merităm această plimbare! Să nu conduci 
prea repede ca să avem timp să admirăm peisajul. 

Stând în două pensiuni diferite, am petrecut trei zile în acel 
frumos port plin de bărci şi animat de-o populaţie pestriță şi veselă, 
în fiecare seară ne întâlneam toţi patru. „Nu tu night-club, nu 
bordel, nu prostituate, suntem în călătorie de afaceri, camarazi”, 
ne-a spus Paulo. Avea dreptate. 

Cu el ne-am dus să examinăm aparatul în linişte. Este formidabil, 
dar trebuie plătit cu bani peşin şi noi n-avem toţi biştarii necesari. 
Paulo telegrafiază la Buenos Aires şi, din fericire, dă adresa 
pensiunii unde stă, în port. Ne hotărâm să ne întoarcem acasă, în 
oraş, iar el să revină singur, două sau trei zile mai târziu, să ia banii 
şi aparatul. Plecăm foarte destinşi după aceste trei zile de vacanţă. 

Ca de obicei. Paulo ne lasă pe mine şi pe Gaston în colţul străzii. 
Vila se află cam la o sută de metri. Mergem încet, fericiţi că ne vom 
revedea capodopera de tunel, când, deodată, îl apuc pe Gaston de 
braţ şi-l opresc brusc. Ce se întâmplă în faţa casei? Sunt sticleţi, 
vreo douăsprezece persoane, apoi văd doi pompieri ieşind din 
pământ în mijlocul străzii. Nu-i nevoie să mi se explice, am înţeles 
totul. Tunelul a fost descoperit! 

Gaston începe să tremure ca şi când ar avea febră, apoi, 
clănţănind din dinţi, nu găseşte nimic mai bun să spună decât 
această superbă idioţenie: 

— Ne-au dărâmat tunelul nostru atât de frumos! Ce bandă de 
imbecili! Un tunel aşa de frumos! 

Chiar în acel moment, un tip cu o moacă de sticlete, pe care poţi 
s-o recunoşti de la un kilometru, ne priveşte. Dar situaţia mi se 
pare nespus de caraghioasă încât izbucnesc într-un râs atât de 


— 97 — 


vesel şi de adevărat încât polițistul, chiar dacă ar fi avut cea mai 
mică îndoială în ceea ce ne priveşte, ne crede nişte simpli trecători. 
Luându-l pe Gaston de braţ, îi spun tare, în spaniolă: 

— Ce tunel au săpat hoţii ăştia! 

Şi, încet, întorcând spatele capodoperei noastre, părăsim strada 
fără să ne grăbim şi fără să avem neplăceri. Dar acum trebuie să 
acţionăm repede. II întreb pe Gaston: 

— Câţi bani ai asupra ta? Eu am aproape şase sute de dolari şi o 
mie cinci sute de bolivari. Şi tu? 

— Am două mii de dolari în total, îmi răspunse Gaston. 

— Cel mai bine, Gaston, ar fi să ne despărţim aici, în stradă. 

— Ce vei face, Papi? 

— Mă întorc în portul unde am fost împreună şi voi încerca să mă 
îmbarc pe un vas care pleacă în orice direcţie, dacă este posibil 
direct spre Venezuela. 

Nu putem să ne îmbrăţişăm în plină stradă, dar, emoţionat, 
Gaston are ochii plini de lacrimi ca şi mine când ne strângem 
mâinile. Nimic nu-i apropie pe oameni mai mult decât aventura şi 
pericolul trăite împreună. 

— Noroc, Gaston! 

— Baftă, Papi! 

Paulo şi Auguste au plecat pe căi diferite, unul în Paraguay şi 
celălalt la Buenos Aires. Gagicile lui Paulo nu mai dorm acum cu 
perna-n braţe. 

Am reuşit să găsesc un loc pe un vapor pentru Porto Rico. De 
acolo am luat avionul spre Columbia, apoi un vapor spre Venezuela. 

De abia câteva luni mai târziu am aflat ce se întâmplase: 
conducta principală de apă a bulevardului pe care se afla banca se 
spărsese. Ca s-o repare, traficul a trebuit să fie deviat pe străzile 
paralele. Un camion enorm, cu bare de fier, a trecut pe strada 
noastră, peste tunelul nostru, care s-a prăbuşit sub roţile din spate. 

Strigăte, stupefacţie, poliţie... şi-au dat imediat seama despre ce 
era vorba. 


Capitolul 7 - Carotte - Muntele de pietate 


lată-mă la Caracas, în ziua de Crăciun. Toate străzile importante 
sunt minunat luminate. Peste tot auzi cântece, se cântă cu acel 
inegalabil simţ al ritmului specific oamenilor din popor. Veselia este 
generală. Eu sunt puţin deprimat din cauza eşecului, dar nu prea 


trist. Am jucat, am pierdut, este sigur, dar sunt tot în viaţă şi mai 
liber ca oricând. Şi, apoi, cum spunea Gaston, era totuşi un tunel 
atât de frumos! 

Puțin câte puţin mă las cucerit de ambianța pe care o creează 
aceste cântece dedicate naşterii copilaşului din Bethleem şi, 
probabil, liniştit, cu sufletul din nou senin, îi trimit o telegramă 
Mariei: 

„Maria, fie ca acest Crăciun să umple de fericire casa în care mi- 
ai dat atâtea!” 


Mi-am petrecut Crăciunul la spital, cu Picolino. S-a ridicat din pat 
şi, în grădina spitalului, aşezaţi pe-o bancă, am avut şi noi 
Crăciunul nostru. Cumpărasem două hallacas, o specialitate ce nu 
se face decât la Crăciun, cele mai bune şi mai scumpe pe care le- 
am găsit. In buzunare aveam două sticle plate cu chianti. 

Crăciun de săraci? Nu, Crăciun de oameni bogaţi, foarte bogaţi! 
Crăciunul unor oameni care au scăpat de „calea putreziciunii”. 
Crăciun strălucind de lumina unei prietenii cimentate de grele 
încercări. Crăciun de libertate totală, chiar şi de aceea de a face 
nebunii ca mine. Crăciun fără zăpadă, la Caracas, plin de florile 
acestei grădini de spital, Crăciun de speranţă pentru Picolino, a 
cărui limbă nu mai atârnă şi nici saliva nu-i mai curge, de când este 
îngrijit. Da, Crăciun miraculos pentru el, pentru că a pronunţat 
distinct un „da” fericit când l-am întrebat dacă hallacas sunt bune. 


Dar, Dumnezeule! Cât de greu este să-ţi refaci viaţa! Trec câteva 
săptămâni dificile şi, totuşi, nu mă descurajez. Am în mine două 
lucruri: primul, o încredere neclintită în viilor; al doilea, o dorinţă 
mult prea puternică de a trăi. Chiar atunci când poate că ar trebui 
să-mi fac griji, o întâmplare de pe stradă mă face să râd, iar dacă 
întâlnesc un camarad pot petrece seara cu el amuzându-mă ca la 
douăzeci de ani. Asta îmi menţine moralul. 

Un doctor mi-a dat ceva de lucru în laboratorul lui de produse 
cosmetice. Nu câştig mult, dar destul ca să fiu întotdeauna bine 
îmbrăcat, chiar elegant. Tinereţea mea face restul. Il părăsesc şi 
încep să lucrez pentru o unguroaică; a pus pe roate o făbricuţă de 
iaurt în casa ei şi aici fac cunoştinţă cu un aviator al cărui nume nu- 
| voi aminti, căci acum este comandant de cursă lungă la Air 
France. Am să-i spun Carotte. 

Şi el lucrează la iaurgeria unguroaicei şi câştigăm destul de bine 

ca să ne putem amuza. Fiecare seară ne-o petrecem în barurile din 
Caracas. Adeseori, ne ducem să bem un pahar, două la hotelul 
Majestic, dispărut acum, dar care pe atunci era singurul loc modern 
al oraşului, în cartierul Silencio. 

Şi atunci, în acele momente în care crezi că nu se mai poate 
întâmpla nimic, se produce un adevărat miracol. Într-o zi, Carotte, 
care, ca orice bărbat, nu dă amănunte despre viaţa lui particulară, 
dispare şi reapare, câteva zile mai târziu, venind din Statele Unite, 
cu un mic avion de observaţie de două locuri, unul în spatele 
celuilalt. O chestie superbă. Nu-i cer să-mi spună de unde-l are, dar 
nu mă pot abţine să nu-l întreb: ce va face cu el? 

Râde şi-mi spune: 

— Nu ştiu încă, dar putem să ne asociem. 

— Şi ce-o să facem? 

— Orice, numai să ne amuzăm şi să câştigăm ceva lovele. 

— De acord, să ne gândim. 

Unguroaica, amabilă, care nu-şi prea făcuse probabil iluzii asupra 
„colaborării” noastre cu ea, ne urează noroc şi începe astfel pentru 
noi o lună extraordinară, complet nebunească. 

Ah, câte n-am făcut cu acest fluture enorm! 

Carotte este un as al pilotajului. In timpul războiului, aducea din 
Anglia agenţi francezi, pe care-i debarca noaptea pe câmpuri aflate 
sub controlul celor din Rezistență, şi-i lua pe alţii înapoi la Londra. 
Ateriza adesea ghidat doar de lanternele de buzunar ale celor ce-i 
aşteptau. Este nu numai un temerar, dar şi un poznaş. O dată, fără 
să mă prevină, a luat un viraj pe-o aripă, aproape în unghi drept, de 
era să-mi pierd pantalonii de frică, numai ca să sperie o grăsană ce- 
şi făcea nevoile în aer liber, în grădină. 

Imi plăceau enorm avionul şi escapadele noastre aeriene, aşa că, 
neavând bani să plătim benzina, am avut ideea să mă fac vânzător 
ambulant cu avioneta. 

Este singura dată în viaţă când am abuzat de încrederea cuiva. 
Se numea Coriat şi avea un magazin de confecţii pentru bărbaţi şi 
femei, „Almacen Rio”. Coriat era asociat cu fratele său. Era un 
evreu de talie mijlocie, brun, cu o expresie inteligentă, vorbind 
perfect franţuzeşte. Magazinul, bine ţinut, era din ce în ce mai 
prosper. La raionul pentru femei găseai tot ce era mai variat şi mai 
nou, rochii şi alte articole, toate aduse de la Paris. Deci, aveam de 
unde alege lucruri vandabile, foarte frumoase. 

Reuşesc, deci, să-l fac să-mi încredinţeze, în consignaţie, o 

mulţime de rochii, bluze, pantaloni etc., pe care urma să le vindem 
în alte provincii ale ţării. 

Plecăm în plimbare oriunde, ne întoarcem când avem chef, după 
bunul nostru plac. Dar, cu toate că vindem destul de bine, nu 
reuşim să ne acoperim cheltuielile, iar partea lui Coriat se duce pe 
benzină. Nu mai rămâne aproape nimic pentru el. 

Cele mai bune cliente sunt femeile din bordeluri şi nu scăpăm, 
bineînţeles, ocazia să le vizităm. Bluzele viu colorate, pantalonii 
croiţi după ultima modă, fustele înflorate, baticurile de mătase etc., 
toate erau foarte tentante pentru ele, când, după ce etalam totul 
pe masa din sufrageria bordelului, începeam să le fac reclamă. 

— Vă rog să mă urmăriţi cu atenţie, doamnelor. Toate astea nu 
sunt un lux inutil pentru dumneavoastră. Este, mai degrabă, dacă- 
mi pot permite să spun aşa, un plasament de lucru, căci, cu cât 
sunteţi mai atrăgătoare, cu atât mai mult clienţii vor da năvală. În 
ceea ce le priveşte pe cele ce nu se gândesc decât cum să facă 
economii, pot să le spun, cu certitudine, că este o prostie să nu 
cumpere nimic de la mine. De ce? Pentru că cele mai bine înţolite 
vor fi nişte concurente de temut pentru ele! 

Comerţul nostru nu era pe placul tuturor patronilor de bordeluri, 
căci vedeau cu tristeţe banii intrând şi în alte buzunare decât ale 
lor. Căci mulţi dintre ei vindeau şi ei pensionarelor lor „instrumente 
de lucru”. Chiar pe credit. Patronii ăştia voiau să halească ei totul! 

Ne duceam adesea la Puerto la Cruz, căci într-un oraş din 
apropiere, Barcelona, se află un aeroport foarte bun. Patronul celui 
mai şic bordel, celui mai bine întreţinut, unde trăiesc şaizeci de 
femei, este un individ refractar, grosolan, pretenţios, într-un cuvânt 
o scârbă. E panamez. Soţia lui, o venezueleană, este, dimpotrivă, 
foarte amabilă, dar, din păcate, el este cel ce comandă şi nu-i 
posibil să-ţi deschizi valizele, nici măcar o oră, şi cu atât mai puţin 
să-ţi expui marfa pe-o masă. 

O dată a mers chiar prea departe. Şi-a dat afară una din 
pensionare pentru simplul motiv că a îndrăznit să cumpere de la 
noi fularul pe care eu îl purtam la gât. Discuţia a degenerat şi 
polițistul chemat în grabă ne-a sfătuit să plecăm şi să nu mai 
punem piciorul pe acolo. 

— O.K., cretin de patron de bordel de trei parale, îi spune 
Carotte. N-o să mai revenim pe jos, ci prin aer! Asta n-o s-o poţi 
împiedica! 

N-am înţeles ameninţarea decât a doua zi, când, luându-ne 

zborul dimineaţa, devreme, din Barcelona, îmi spune prin telefonul 
din interiorul avionului: 

— Mergem să-i dăm bineţe panamezului. Să nu-ți fie teamă şi 
ţin-te bine! 

— Ce-ai de gând? 

Nu-mi răspunde şi, când ajungem în apropiere, ia puţină înălţime 
şi, în plină viteză, se îndreaptă spre bordel, trece pe sub liniile de 
înaltă tensiune care se găsesc în apropiere şi, cu mare zgomot, 
aproape razant peste acoperişul de tablă, care, prost prins, îşi ia 
zborul ca frunzele toamna, lăsând camerele descoperite, cu 
paturile şi ocupanţii lor. Viraj apoi pe o aripă, luăm puţină înălţime 
şi trecem din nou, mai sus de data asta, pentru a admira 
spectacolul. N-am văzul niciodată ceva mai comic decât acele 
femei şi acei clienţi în pielea goală, înnebuniţi de furie, agitându-se 
în cutiile lor fără capac, făcându-le semne de răzbunare cu pumnii 
aviatorilor nesăbuiţi care le-au întrerupt fie zbenguiala amoroasă, 
fie un somn profund. Doar eu şi Carotte ne prăpădeam de râs. 

Nu ne-am mai întors niciodată acolo, căci, acum, nu numai 
patronul era furios pe noi, ci şi femeile. Ceva mai târziu, am 
întâlnit-o pe una dintre ele, care a avut bunul simţ să râdă cu noi 
de cele întâmplate. De altfel, se pare că s-a făcut mare tărăboi în 
jurul acestei aventuri şi că, în furia lui, cretinul ăla gras de panamez 
a ţinut să fixeze el însuşi tabla de pe acoperiş cu buloane enorme. 

Carotte şi cu mine iubim enorm natura şi ne luăm adesea zborul 
doar ca să găsim locuri extraordinare. Astfel, am descoperit, în 
plină mare, cam la două sute de kilometri de coastă, o adevărată 
minune a lumii, Los Roques. Este o îngrămădire de trei sute şaizeci 
de insulițe dispuse într-un oval, strânse unele în altele şi formând 
astfel un lac neobişnuit în plină mare. Este un lac liniştit, căci 
insuliţele formează un fel de dig, cu apa verde deschis, atât de 
clară şi de transparentă încât se poate vedea fundul aflat la 
douăzeci, douăzeci şi cinci de metri. Din păcate, pe atunci nu exista 
o pistă de aterizare, dar ne învârteam în jurul lor de mai mult de 
zece ori înainte de a ne duce să aterizăm într-o insulă aflată la vest, 
la cincizeci de kilometri, Las Aves. 

Carotte era, într-adevăr, un pilot extraordinar. L-am văzut 
aterizând cu o aripă ce grebla nisipul sau atingea apa, atunci când 
plaja era prea înclinată. 

Isla de Aves, adică insula Păsărilor. Sunt mii şi mii, cu penajul gri 
la maturitate şi complet alb când sunt pui. Li se spune „năroadele”, 

căci sunt cam prostănace şi foarte încrezătoare. Este o senzaţie 
unică să ne aflăm doar noi, în pielea goală, pe această insulă plată 
ca o plăcintă, înconjurați de păsări care aterizează sau se urcă pe 
noi fără teamă, căci n-au văzut probabil în viaţa lor oameni. Ne 
petrecem ore în şir bronzându-ne la soare, întinşi pe plaja îngustă 
ce înconjoară insula. Ne jucăm cu păsările, le prindem în căuşul 
palmelor, câteva sunt foarte interesate de capul nostru şi ne 
ciugulesc părul. Ne scăldăm, ne bronzăm şi, când ne este foame, 
găsim întotdeauna languste ce se încălzesc la soare la suprafaţa 
apei. Repede, le prindem cu mâna şi le prăjim pe cărbuni. Singura 
dificultate este să găsim destule plante uscate pentru a face focul, 
căci pe aici nu creşte cine ştie ce vegetaţie. Ronţăind această carne 
suculentă, udată cu un vin alb din care avem întotdeauna câteva 
sticle la bord, pe această plajă neumblată, având în jurul nostru 
marea, cerul şi păsările, ne simţim ca în paradis, încât nu avem 
nevoie să vorbim pentru a ne împărtăşi comuniunea totală. 

Şi când decolăm, înainte de a se însera, sunt plin de soare şi de 
bucurie, de gustul de-a muşca din plin din viată, nepăsător la toate, 
chiar şi la faptul că nu ştiu cum vom plăti benzina acestei escapade 
care nu avea decât un scop: plăcerea de a trăi frumosul şi 
neaşteptatul. 

In Las Aves am descoperit o vastă grotă marină a cărei intrare 
apare doar în timpul refluxului, lăsând să intre lumina şi aerul. Sunt 
pasionat de această grotă cu adevărat impresionantă. Pătrundem 
înot, apa este limpede, puţin adâncă, nu are mai mult de un metru. 
Când stăm în picioare, în mijlocul ei, şi privim în jur, avem impresia 
că pereţii şi bolta sunt înstelate cu greieri. Nu sunt greieri, 
bineînţeles, ci mii de languste mici, agăţate de rocă, exact ca nişte 
greieri într-un copac din Provence, şi nu mai mari ca ei. Rămânem 
mult timp în grotă fără să le deranjăm. Nu intervenim decât atunci 
când o caracatiţă mare, avidă de pui de languste, îşi întinde un 
tentacul pentru a-i aduna. Repede, sărim asupra ei şi îi răsucim 
capul. Se va descompune aici, dacă mai are timp, căci pentru crabi 
ea constituie un adevărat festin. 

Ne-am întors de câteva ori la Las Aves ca să ne petrecem 
noaptea acolo. Inarmaţi cu lanterne puternice, adunăm languste de 
câte un kilogram cu care umplem doi saci mari. Când am plecat de 
la Carlota, aerodrom situat în plin Caracas, am descărcat întreaga 
noastră marfă, aşa că putem aduce până la patru sute de 
kilograme de langustă. Este o nebunie să ne încărcăm aşa, dar 

râdeam cu inconştienţă. De abia reuşim să ne desprindem de 
pământ, aşa că stelele nu au de ce să se teamă de noi. Cu 
greutate, zburăm pe firul văii, pe deasupra caselor, de-a lungul 
celor douăzeci şi cinci de kilometri care despart coasta de Caracas. 
Vindem langustele vii cu preţul derizoriu de 2,5 bolivari bucata. Aşa 
ne putem plăti pensiunea şi benzina. Dar, cum prindem langustele 
cu mâna goală şi adesea ne rănim, se întâmplă câteodată să 
revenim fără marfă. Asta nu are nicio importanţă, nu ne pasă de 
nimic, trăim din plin. 

Intr-o zi, când ne duceam la Puerto La Cruz, nu departe de port, 
Carotte mi-a spus: „Papi, nu prea mai avem benzină, o să aterizăm 
pe terenul companiei petroliere de la San Tomo!” Când am trecut 
pe deasupra terenului pentru a le semnaliza că vrem să aterizăm 
pe pista lor privată, aceşti cretini au aşezat în mijlocul pistei un 
camion cisternă cu apă sau benzină, dracu ştie cu ce! Carotte, 
stăpân pe nervii lui şi cu toate că-l bodogăneam că nu văd unde am 
putea ateriza, îmi spune: „[ine-te bine, Papi!” şi se îndreaptă spre 
un drum destul de lat pe care aterizează fără zdruncinături. Dar nu 
se poate opri înainte de a ajunge la începutul unui viraj de unde 
apare, într-o viteză nebunească, un camion încărcat cu boi. 
Scrâşnetele frânei acoperă strigătele noastre de groază, căci, dacă 
şoferul n-ar fi pierdut imediat controlul camionului şi n-ar fi ajuns cu 
remorcă cu tot într-un şanţ, ne-am fi dus pe copcă! Repede, Carotte 
sare din avion şi-l convinge pe şofer, un italian, să înceteze cu 
înjurăturile: „Ajută-ne să împingem avionul de cealaltă parte a 
drumului, ai să strigi pe urmă! „ltalianul mai tremură încă şi este 
alb ca varul. Îl ajutăm şi noi să-şi adune animalele ce se 
împrăştiaseră fugind din remorca făcută praf. 

Acest aterizaj de virtuos a făcut vâlvă, iar guvernul a cumpărat 
avionul de la Carotte pe care l-a numit instructor civil pe aeroportul 
de la Carlota. 

Viaţa mea de aviator s-a terminat. Păcat. Luasem câteva lecţii de 
zbor şi totul mergea bine. Atâta pagubă! Singurul care a pierdut în 
treaba asta este Coriat. Lucru extraordinar, n-a făcut reclamaţii 
împotriva mea. Câţiva ani mai târziu, l-am despăgubit integral şi, 
acum şi aici, vreau să-i mulţumesc pentru generozitatea lui. 

Dar, pentru moment, nu am pierdut numai avionul, nu numai 
locul de muncă la unguroaică, ci trebuie să evit şi centrul 
Caracasului, căci magazinul lui Coriat se află acolo şi nu prea am 
chef să dau nas în nas cu el. 

Situaţia nu este, din nou, prea strălucită, dar nu face nimic. 
Aceste câteva săptămâni petrecute cu Carotte au fost atât de 
minunate încât nu am ce regreta. Dimpotrivă, nu le voi uita 
niciodată. 


Ne vedem adesea, Carotte şi cu mine, într-un bistrou liniştit, 
ţinut de un bătrân francez pensionat de la compania Transat. Intr-o 
seară, când ne pregăteam să jucăm domino, într-un colţ al 
bistroului, cu un fost ocnaş care trăia liniştit din vânzarea de 
parfumuri pe credit şi cu un republican spaniol, doi necunoscuţi, 
purtând ochelari fumurii, intră şi întreabă dacă-i adevărat că pe aici 
vine adesea un pilot francez. 

Carotte se ridică şi le spune: „Eu sunt.” 

li examinez pe necunoscuţi din cap până-n picioare şi-l recunosc, 
cu uşurinţă, pe unul dintre ei. Mă îneacă emoția. Mă apropii. Inainte 
de a deschide gura, acesta mă recunoaşte la rândul lui: 

— Papi! 

Este Marele Leon, unul dintre cei mai buni prieteni de la ocnă. Un 
tip înalt, cu o faţă slabă, un om generos. Nu este cazul să părem 
prea intimi şi mi-l prezintă, fără să-mi spună mai mult, pe prietenul 
lui, Pedro Chilianul. Léon ne explică într-un colţ, la un pahar, că are 
nevoie de o avionetă cu un pilot şi că i s-a vorbit de francez. 

— Aviatorul este aici, îi răspunde Carotte, eu sunt. Dar nu mai 
am avionetă. Ea aparţine acum altora. 

— Imi pare rău, spune Léon. Nici mai mult, nici mai puţin. 

Carotte se retrage şi-şi continuă partida de domino, altcineva 
luându-mi locul. Pedro Chilianul s-a dus la bar, aşa că putem vorbi 
liniştiţi. 

— Hei, Papi! 

— Hei, Leon! 

— Ne-am văzul ultima oară acum mai bine de zece ani. 

— Da. Tu ieşeai de la Recluziune, când eu intram. Cum o duci, 
Leon? 

— Nu prea rău. Dar tu, Papi? 

Lui pot să-i mărturisesc ce mă frământă. 

— Să-ţi spun sincer, Leon, mă cam plictisesc. Nu-i uşor să te 
redresezi. Şi, apoi, chiar dacă ai ieşit de la pârnaie cu cele mai bune 
intenţii, viaţa este foarte dificilă când nu ai nicio meserie, iar 
gândul nu-ţi stă decât la aventură. Şi, apoi, ascultă-mă Leon, tu eşti 
mai mare ca mine şi nu eşti un ocnaş ca toţi ceilalţi. Ţie pot să-ți 

spun ce am pe inimă. Vezi, gândindu-mă serios şi fiind cinstit faţă 
de mine însumi, datorez totul acestei ţări. M-am născut din nou aici 
şi mi-am promis să respect această mare casă şi să fac cât mai 
puţine lucruri discutabile. Dar nu-i prea uşor. Chiar cu gustul meu 
pentru aventură, dacă n-aş avea de prezentat câtorva persoane de 
la Paris o lungă notă de plată, sunt absolut sigur că mi-aş putea 
face o situaţie plecând de la zero, prin mijloace corecte, numai că 
nu pot aştepta ca aceste putregaiuri să moară înainte de a ajunge 
eu acolo. Când îi văd pe tinerii de aici, plini de bucuria de a trăi, 
nepăsându-le de nimic, când mă aflu în faţa unui flăcău între 
douăzeci şi patru şi treizeci de ani, iluminat parcă din interior de 
acest minunat gust al vieţii pe care-l ai la această vârstă, atunci, 
fără să vreau, mă întorc în trecut, spre toţi acei ani ce mi-au fost 
furaţi, cei mai frumoşi din viaţă. Şi revăd gropile negre ale 
Recluziunii, şi cei trei ani de aşteptare înainte şi după Curtea cu 
Juri, şi ocna împuţită unde am fost tratat mai rău decât un câine 
turbat. Şi atunci, timp de ore, câteodată zile întregi, merg pe 
străzile Caracasului, rumegând toate astea. In loc să-i mulţumesc 
de zece, de douăzeci de ori pe zi destinului că m-a condus aici, ei 
bine, mă gândesc la cu totul altceva: văd, retrăiesc, am impresia că 
mă aflu din nou în toate acele adevărate morminte prin care am 
trecut şi, aşa cum făceam în acele morminte, unde mă plimbam ca 
un urs în cuşcă, reîncep să scandez „unu, doi, trei, patru, cinci, 
întoarcere”! Este ceva mai puternic decât mine, o adevărată 
obsesie! Nu, nu pot suporta ca cei ce m-au făcut să trăiesc pe 
nedrept acest calvar, în temnițe mizerabile, unde aş fi putut crăpa 
ca o zdreanţă, fără a mai păstra nimic uman pe figură şi în inimă, şi 
de unde n-am reuşit să scap decât după multe suferinţe şi cu mari 
eforturi, nu, nu pot accepta ideea că vor muri liniştiţi, fără să 
plătească. Atunci, când merg aşa pe străzi, nu mai privesc în jurul 
meu cu indiferenţă. Fiecare bijuterie, fiecare loc unde se află ceea 
ce-mi lipseşte mie cel mai mult, banii, reprezintă un obiectiv pe 
care-l examinez gândindu-mă cum aş putea face să pun mâna pe 
tot ce-i înăuntru. Şi, dacă n-am făcut încă aşa ceva, nu este pentru 
că-mi lipseşte dorinţa, căci aici sunt atâtea lucruri care-ţi stau la 
îndemână încât parcă te provoacă. Până acum am câştigat această 
partidă dificilă cu mine însumi, n-am făcut nimic grav în această 
ţară şi împotriva acestui popor care mi-au acordat încrederea lor. 
Ar fi o laşitate din partea mea, un gest dezgustător, josnic, ca şi 
cum ai viola fetele dintr-o casă unde ai fost primit cu braţele 

deschise. Dar îmi este teamă, teamă de mine însumi, teamă că 
într-o zi nu voi mai putea rezista tentaţiei de a da o lovitură. Toate 
astea mă fac să-mi pierd, câteodată, încrederea că voi putea trăi 
într-o zi dintr-o muncă cinstită. 

Marele Leon mă ascultă fără să spună nimic, privindu-mă totuşi 
atent. Bem un ultim pahar, fără să mai spunem vreun cuvânt. Se 
ridică şi-mi dă întâlnire a doua zi, când vom lua masa împreună cu 
Pedro Chilianul. 

Ne întâlnim în grădina unui restaurant liniştit, la umbra unei 
bolte de verdeață. Este frumos. 

— M-am gândit la ce mi-ai spus, Papi. Ascultă-mă cu atenţie, am 
să-ţi povestesc pentru ce ne aflăm la Caracas. 

Nu sunt aici decât în trecere spre o altă ţară din America de Sud, 
unde au de gând să dea o lovitură serioasă la un munte de pietate; 
după informaţiile pe care le-au obţinut de la unul dintre funcţionari 
şi după cercetările pe care le-au făcut singuri, se află acolo 
amanetate destule bijuterii care, transformate în dolari, le-ar putea 
aduce fiecăruia o sumă frumoasă. Pentru asta îl căutau pe Carotte. 
Voiau să facă o afacere, cu el şi cu avionul lui, dar acum nu mai are 
niciun rost. 

— Dacă vrei, Papi, poţi veni cu noi. 

— Nu am paşaport şi nici prea multe economii. 

— Paşaportu-i treaba noastră, nu-i aşa, Pedro? 

— Este ca şi cum l-ai avea, răspunde Pedro, dar cu o falsă 
identitate. Astfel, oficial, nici n-ai ieşit, nici n-ai intrat în Venezuela. 

— Cam la cât se vor ridica cheltuielile? 

— La aproape 1.000 de dolari, căci ţara asta nu-i prea aproape. 
Ai banii ăştia? 

— Da. 

— Atunci, având în vedere situaţia ta, nu prea ai de ales. 

Şi, ca urmare a acestei întâlniri, două săptămâni mai târziu, a 
doua zi după operaţiune, mă aflu la câţiva kilometri de-o capitală 
sud-americană, pe cale să îngrop partea mea de bijuterii ascunsă 
într-o cutie de tablă. 

Operaţiunea, bine pusă la punct, s-a desfăşurat fără probleme. 
Am intrat printr-un magazin de cravate lipit de muntele de pietate. 
Leon şi Pedro se duseseră de mai multe ori să-şi cumpere cravate 
ca să poată să examineze mai bine broasca magazinului şi să 
repereze locul unde am făcut gaura de trecere în zidul despărțitor. 
Nu am găsit nicio casă de bani, ci numai dulapuri blindate peste 

tot. Am intrat sâmbătă la ora 22 şi am ieşit duminică la ora 23. 

Operaţiune bine executată, fără dificultăţi. Imi îngrop deci cutia 
cu bijuterii la piciorul unui arbore imens, la douăzeci de kilometri de 
oraş. Sunt liniştit, voi putea recupera cutia când voi dori, fără să 
ezit, căci, pe lângă un semn făcut cu cuțitul, arborele este uşor de 
găsit, chiar după un pod, la marginea drumului, fiind primul din 
pădure. La întoarcere, arunc târnăcopul la zece kilometri de acest 
loc. 

Seara ne întâlnim cu toţii într-un restaurant bun. Venim fiecare, 
pe cont propriu şi ne prefacem că ne întâlnim, din întâmplare, la 
bar, înainte de a ne duce să cinăm împreună. 

Fiecare şi-a ascuns partea, Leon la un prieten, Pedro în pădure, 
ca mine. 

— Vezi tu, îmi explică Leon, este mai bine ca fiecare să-şi 
ascundă partea lui în alt loc. Astfel, nimeni nu ştie ce-a făcut 
celălalt cu partea lui. Este o precauţie foarte utilă în America de 
Sud, căci, dacă unul este prins de sticleţi şi este torturat, atunci s- 
ar putea să mărturisească, dar n-o poate face decât pentru partea 
lui. Papi, eşti mulţumit de împărţire? 

— Sincer să fiu, cred că estimarea noastră asupra valorii 
bijuteriilor este corectă. Este bine, n-am nimic de spus. 

Totul s-a terminat, deci, cu bine şi toată lumea este mulţumită. 

— Sus mâinile! 

— Asta-i bună, spune Leon. Sunteţi nebuni? 

În doi timpi şi trei mişcări suntem loviți, încătuşaţi şi expediaţi cu 
destinaţia Centrala sticleţilor. Nici măcar nu terminasem de mâncat 
stridiile. 

Pe aici nu-şi prea pierd timpul sticleţii. „Dansul” a durat toată 
noaptea, mai mult de opt ore. Prima întrebare: 

— Vă plac cravatele? 

— Hai sictir! 

Şi aşa mai departe. La ora 5 dimineaţa, nu mai suntem decât 
nişte pachete de carne tumefiată. Innebuniţi că n-au reuşit să 
scoată nimic de la noi, sticleţii turbează. „Bine, dacă sunteţi 
încălziţi, o să vă răcorim.” De abia ţinându-ne pe picioare, suntem 
îmbarcaţi într-o dubă şi după un sfert de oră ajungem în faţa unei 
clădiri imense. Sticleţii intră în ea şi apoi apar nişte muncitori. 
Sticleţii îi chemaseră. Este rândul nostru să intrăm, fiecare susţinut 
de câte doi sticleţi, care aproape că ne târăsc. 

Un culoar larg, uşi de oţel la dreapta şi la stânga, fiecare având 

deasupra un fel de ceas cu o singură limbă. Termometre. Îmi dau 
seama imediat că ne aflăm în faţa camerelor frigorifice ale unui 
abator. 

Ne oprim pe culoar într-un loc unde se află nişte mese. 

— Deci, ne spune şeful sticleţilor, vă mai dau puţin timp de 
gândire. Aici se află încăperile de congelare a cărnii. Inţelegeţi ce 
vreau să spun? Deci, vă întreb pentru ultima oară, unde aţi pus 
bijuteriile şi toate celelalte lucruri? 

— N-am văzut nici bijuterii, nici cravate, îi răspunde Leon. 

— Foarte bine, avocatule. O să începem cu tine. 

Sticleţii deschid larg uşa unei încăperi. Un fel de ceaţă îngheţată 
se răspândeşte pe culoar. Leon este împins înăuntru, după ce i s-au 
scos pantofii şi şosetele. 

— Inchide repede, spune şeful, ne vom congela şi noi. 

Cu un fior de groază, văd cum uşa se închide după bietul Leon. 

— Tu, chilianule, ciripeşti sau nu? 

— N-am nimic de spus. 

Se deschide o altă uşă şi chilianul este împins înăuntru. 

— Tu eşti cel mai tânăr, italianule (paşaportul meu era 
italienesc). Priveşte bine aceste termometre. Limba lor arată -40*C. 
Asta înseamnă că, în starea în care eşti după mardeala pe care ai 
încasat-o, încălzit cum eşti, dacă nu ciripeşti şi dacă te băgăm 
înăuntru, ai nouă şanse din zece să faci o congestie pulmonară şi 
să crapi la spital în mai puţin de patruzeci şi opt de ore. Vezi, îţi mai 
dau o şansă: aţi cambriolat muntele de pietate trecând prin 
magazinul de cravate, da sau nu? 

— N-am nimic de-a face cu tipii ăştia. Nu-l cunosc decât pe unul 
de mai mult timp şi ne-am întâlnit, din întâmplare, la restaurant. 
Intrebaţi personalul. Nu ştiu dacă ei au vreo legătură cu afacerea 
asta, dar eu, oricum, nu. N 

— Ei bine, n-ai decât să crăpi şi tu, macaronarule! Imi pare rău 
că vei crăpa la vârsta ta, dar cu atât mai rău. Tu ai vrut-o! 

Uşa se deschide. Cu o lovitură puternică sunt împins înăuntru şi 
mă întind cât sunt de lung pe podeaua acoperită cu gheaţă şi 
chiciură, după ce mă lovesc cu capul de-o bucată de carne de vită 
tare ca fierul, suspendată de un cârlig. Incetul cu încetul, simt frigul 
teribil din această încăpere învăluindu-mi tot corpul, pătrunzându- 
mă şi îngheţându-mi oasele. Cu preţul unui efort supraomenesc mă 
ridic, întâi în genunchi, apoi agăţându-mă de o bucată de carne, în 
picioare. Cu toată durerea pe care o resimt la fiecare mişcare după 

bătaia încasată, încep să dau din braţe, să-mi frec gâtul, obrajii, 
nasul, ochii, încerc să-mi încălzesc mâinile la subţiori. N-am pe 
mine decât pantalonii şi cămaşa ruptă. Deoarece mi-au scos şi mie 
pantofii şi şosetele, sufăr îngrozitor, căci talpa piciorului mi se 
lipeşte de gheaţă şi-mi simt degetele cum încep să îngheţe. 

Îmi spun: „Nu poate dura mai mult de zece minute, un sfert de 
oră cel mult, apoi voi ajunge şi eu ca aceste vaci, o bucată de carne 
congelată!” Nu, nu pot face aşa ceva, să ne congeleze de vii? Curaj, 
Papi! Câteva minute încă şi uşa se va deschide. Culoarul atât de 
rece ţi se va părea cald. Braţele nu mă mai ascultă, nu-mi mai pot 
închide pumnii, nici mişca degetele, picioarele sunt lipite de gheaţă 
şi nu mai am forţa să le mişc. Simt că voi leşina şi, în câteva 
secunde, revăd figura tatălui meu, pe care se suprapune imediat 
moaca procurorului, nu prea clară, căci se pierde şi ea în aceea a 
unor sticleţi. Trei figuri într-una singură. Mă gândesc: „Ce curios! 
Toţi sunt la fel, se hlizesc pentru că au câştigat!” Şi leşin. 

Ce se petrece? Unde mă aflu? Un cap frumos de bărbat este 
aplecat deasupra mea când deschid ochii. Nu pot vorbi, căci îmi 
simt încă gura îngheţată, dar mă întreb în gând: ce caut aici întins 
pe-o masă? 

Mâini mari, puternice şi îndemânatice îmi masează tot corpul cu 
seu cald şi, încetul cu încetul, simt elasticitatea şi căldura 
revenindu-mi. Şeful sticleţilor priveşte scena de la doi, trei metri. 
Are un aer neliniştit. De mai multe ori mi se deschide gura pentru a 
mi se turna câteva picături de alcool. O dată mi se toarnă prea 
mult, mă sufoc aproape şi vomit totul. 

— Asta-i, spune maseurul, e în afară de orice pericol. 

Şi continuă să mă maseze încă vreo jumătate de oră. Simt că pot 
vorbi, dar prefer să tac. Imi dau seama că la dreapta se află un alt 
corp, aşezat pe-o masă la acelaşi nivel cu mine. Şi acesta este gol, 
şi el este fricţionat, masat. Cine este? Leon sau chilianul? Eram trei, 
ori eu şi cu cel ce se află pe cealaltă masă facem doar doi. Unde 
este al treilea? 

Celelalte mese sunt goale. 

Ajutat de maseur, mă aşez în capul oaselor şi-l pot vedea pe 
celălalt. Este Pedro chilianul. Ne îmbracă cu costume vătuite, 
făcute special pentru cei ce lucrează în interiorul camerelor 
frigorifice. 

Şeful sticleţilor nu se lasă: 

— Poţi vorbi, chilianule? 

— Dal! 

— Unde sunt bijuteriile? 

— Nu ştiu nimic. 

— Şi tu, spaghetti? 

— N-am fost cu ăştia. 

— Foarte bine! 

Mă las să alunec de pe masă. Cu greu mă ţin pe picioare, dar am 
satisfacția că simt o arsură pe talpă, chiar dacă mă doare, şi 
sângele cum îmi zvâcneşte prin tot corpul. 

Credeam că, pentru astăzi, am ajuns la capătul suferințelor, dar 
mă înşelasem. 

După ce am fost aşezaţi unul lângă altul, Pedro şi cu mine, şeful, 
care şi-a recăpătat siguranţa, ordonă: „Să li se scoată costumele!” 
Suntem din nou cu trupul gol şi tremurăm imediat de frig. 

— Şi acum priviţi bine, hombres! 

De sub o masă apare un fel de pachet rigid pe care-l ridică în 
faţa noastră. Este un corp congelat, ţeapăn ca o scândură. Ochii îi 
sunt mari, deschişi, ficşi ca două bile de copil; este oribil la vedere, 
înfricoşător. Marele Leon! L-au congelat de viu! 

— Priviţi bine, hombres! repetă şeful. Complicele vostru n-a vrut 
să vorbească, aşa c-am mers până la capăt cu el. Acum e rândul 
vostru, dacă vă încăpăţânaţi ca el. Am primit ordin să fiu 
neîndurător, căci cazul vostru este prea grav. Muntele de pietate 
este administrat de stat şi au început deja tulburări în oraş, căci 
oamenii cred că este vorba de un furt simulat de funcţionari. Aşa 
că, ori vorbiţi, ori într-o jumătate de oră veţi arăta aşa cum arată 
complicele vostru. 

Nu mi-am regăsit încă plenitudinea facultăţilor mele şi, în faţa 
acestui spectacol, sunt atât de tulburat încât, timp de câteva 
secunde, am chef să vorbesc. Singurul lucru care mă împiedică să 
comit această monstruozitate este faptul că nu ştiu unde se află 
celelalte ascunzători. Niciodată ăştia n-au să mă creadă şi voi fi şi 
mai în pericol. 

Spre stupefacţia mea, aud o voce foarte calmă, cea a lui Pedro, 
care spune: 

— Să fim serioşi! Nu ne sperii cu asta. Este vorba de un accident, 
asta-i sigur! N-ai vrut să-l congelezi. Ai făcut o mişcare greşită, 
asta-i tot, şi nu vrei s-o repeţi şi cu noi. Căci unul, treacă-meargă, 
dar trei, trei străini transformați în blocuri de gheaţă înseamnă mult 
prea mult şi nu te văd capabil să dai explicaţiile de rigoare la doi 

ambasadori. Unul mai merge, dar trei este totuşi prea mult. 

Nu mă pot împiedica să nu admir sângele rece, voinţa de oţel a 
lui Pedro. Foarte calm, sticletele îl priveşte pe chilian fără să spună 
nimic. După un moment, îi răspunde: 

— Eşti un bandit, asta-i sigur, dar şi, asta trebuie s-o recunosc, 
un tip curajos! Apoi, întorcându-se către ceilalţi, le spune: „Găsiţi-le 
câte o cămaşă şi trimiteţi-i la închisoare, judecătorul se va ocupa 
de ei. Inutil să mai continuăm «bunele tratamente» cu astfel de 
fiare; n-ar fi decât timp pierdut.” 

Ne întoarce spatele şi pleacă. 


O lună mai târziu, eram liber. Vânzătorul de cravate a 
recunoscut că nu-i călcasem niciodată pragul, ceea ce era 
adevărat; barmanul a declarat că băusem două pahare de whisky 
singur, că reţinusem deja o masă pentru o singură persoană când 
au sosit ceilalţi doi şi că am avut o mare surpriză să ne întâlnim în 
acest oraş. Totuşi, mi s-a dat ordin să părăsesc ţara în decurs de 
cinci zile, căci le era teamă că, fiind aşa-zisul compatriot al lui Leon, 
aveam să mă plâng la consulat de tot ceea ce se întâmplase. 

La instrucţie am fost confruntaţi cu un tip necunoscut de mine, 
dar nu şi de Pedro, funcţionarul de la muntele de pietate care le 
vânduse pontul. În seara împărţelii, acest cretin a făcut cadou un 
inel superb unei târfe dintr-un bar de noapte. Alertaţi, sticleţilor nu 
le-a trebuit prea mult să-l facă să vorbească şi iată de ce Marele 
Leon şi Pedro fuseseră atât de repede identificaţi. Pedro chilianul a 
rămas la zdup pentru treaba asta. 

lau avionul cu cinci dolari în buzunar. Nu m-am dus la 
ascunzătoare, este încă prea periculos. Mă voi întoarce peste un an 
să-mi caut comoara. Fac bilanţul înfricoşătorului coşmar pe care l- 
am trăit. Ziarele au evaluat furtul de la muntele de pietate la două 
sute de mii de dolari. Chiar dacă exagerează dublând valoarea, tot 
rămân cam o sută de mii de dolari, ceea ce înseamnă că eu am în 
jur de treizeci de mii în ascunzătoare. Or, bijuteriile au fost 
estimate la valoarea împrumutului, adică la jumătatea valorii lor 
reale, şi dacă le vând fără ajutorul unui tăinuitor voi avea, după 
calculele mele, vreo şaizeci de mii de dolari! Am, deci, ce-mi 
trebuie pentru a mă răzbuna, cu condiţia să nu mă ating de ei ca să 
trăiesc. Aceşti bani sunt sfinţi, destinaţi unui scop sfânt, nu trebuie 
să-i întrebuinţez în alt scop, sub niciun pretext. 

Cu tot deznodământul oribil pentru prietenul meu Léon, pentru 

mine afacerea reprezintă un triumf. Doar dacă nu va trebui să-l ajut 
pe chilian, dar asta nu-i sigur, căci va trimite cu siguranţă, peste 
câteva luni, un prieten de încredere să ia comoara pentru a plăti un 
apărător şi poate pentru a studia un plan de evadare. De altfel, 
căzusem cu toţii de acord cu acest lucru: fiecare cu ascunzătoarea 
lui, încât niciunul să nu fie legat de celălalt. Eu nu fusesem de 
acord cu această metodă, dar aşa se procedează în tagma sud- 
americană. Odată operaţiunea terminată, fiecare pentru sine, 
Dumnezeu pentru toţi. 

Şi Dumnezeu pentru toţi... Dacă, într-adevăr, el este cel ce m-a 
salvat, a fost mai mult decât generos cu mine. Totuşi, el nu poate fi 
inspiratorul răzbunării mele! El nu vrea ca eu să mă răzbun, o ştiu. 
Imi aduc aminte de ocna de la El Dorado, de ziua în care urma să 
fiu definitiv eliberat. Am vrut să-i mulţumesc Dumnezeului 
catolicilor, în emoția mea am spus: „Ce-aş putea face pentru a-ţi 
demonstra că-ţi sunt sincer recunoscător pentru binefacerile tale?” 
Şi am avut impresia c-aud o voce ce-mi spunea: 

— Renunţă la răzbunarea ta. 

Şi am spus nu, orice în afară de asta nu. Deci, este imposibil ca 
el să fie cel ce m-a protejat în afacerea asta. Imposibil. Am avut 
noroc, asta-i tot, un noroc chior. Bunul Dumnezeu n-are nimic de-a 
face cu o astfel de porcărie... 

Dar, rezultatul este acolo, la marginea pădurii, îngropat la 
piciorul unui arbore centenar. Mi s-a luat o piatră de pe inimă, căci 
am cu ce realiza răzbunarea cu care-mi hrănesc sufletul de atâţia 
ani. N 

Vreau să sper că războiul i-a cruțat pe curlandiştii ăia de călăi! In 
aşteptarea orei H, nu-mi rămâne decât să caut de lucru şi să trăiesc 
liniştit până-n ziua în care mă voi duce să-mi dezgrop comoara. 

Avionul zboară la mare înălţime, sub un cer strălucitor, pe 
deasupra unor nori albi ca neaua. Aici este puritate şi mă gândesc 
la sufletele alor mei, al tatălui, al mamei, al surorilor mele, la 
copilăria mea scăldată în lumină. Dedesubtul norilor albi sunt norii 
murdari, ploaia cenuşie şi spurcată, asemenea lumii pământeşti: 
setea de putere, setea de a le dovedi celorlalţi că le eşti superior, 
această sete a unor indivizi fără suflet, cărora nu le pasă dacă 
distrug o fiinţă umană, dacă, distrugând-o, pot culege sau justifica 
cu adevărat ceva. 

Capitolul 8 - Bomba 


Din nou la Caracas. Regăsesc cu mare plăcere acest oraş atât de 
viu. 

Sunt liber de douăzeci de luni şi n-am reuşit să mă încadrez încă 
în această societate. Este frumos să-mi spun „N-ai decât să 
munceşti”, dar, în afara faptului că nu găsesc o muncă acceptabilă, 
mă descurc cam greu cu spaniola şi multe uşi mi se închid în faţă 
pentru că nu stăpânesc bine limba locului. Astfel că îmi cumpăr o 
gramatică şi, închis în cameră, mă hotărăsc să petrec aşa atâtea 
ore câte vor fi necesare ca să vorbesc spaniola. Mă enervez, nu 
reuşesc să prind pronunția şi, după câteva zile, arunc cartea şi iau 
din nou drumul cafenelelor şi al străzilor, în căutarea unei 
cunoştinţe care ar putea să-mi găsească ceva de lucru. 

Din ce în ce mai mulţi francezi sosesc din Europa, scârbiţi de 
războaiele şi convulsiunile politice de acolo. Unii fug de o justiţie 
nestatornică şi arbitrară, condiţionată de tendinţa politică a 
momentului, alţii caută calmul, o plajă unde să respire fără ca 
cineva să vină să le ia pulsul în fiecare minut ca să vadă în ce ritm 
le bate inima. 

Aceşti oameni nu-mi par francezi şi totuşi sunt. Dar toţi aceştia 
nu au nimic comun cu papa Charriere şi cu toţi cei pe care i-am 
cunoscut în copilăria mea. Când mă aflu printre ei, descopăr o 
mulţime de idei atât de diferite, atât de ciudate în raport cu cele 
auzite în copilăria mea încât nu înţeleg nimic. Adesea, le spun: 

— Cred că nu trebuie să uitaţi trecutul, dar să nu mai vorbiţi atât 
de el. Hitler, naziştii, evreii, roşii, albii, de Gaulle, stânga şi ce 
altceva mai căutaţi să distrugeţi sau să cultivați în inima voastră? 
Este, oare, posibil să se mai afle printre voi, chiar după război, 
avocaţi ai nazismului, ai siguranţei germane sau franceze? Am să 
vă spun şi altceva: când vorbiţi de evrei, am senzaţia că o întreagă 
rasă îşi revarsă ura asupra altei rase. Trăiţi în Venezuela, în mijlocul 
poporului său, şi nu sunteţi în stare să înţelegeţi filosofia atât de 
minunată a oamenilor acestei ţări. Aici nu există discriminare, nici 
rasială, nici religioasă. Clasa socială cea mai nenorocită, datorită 
condiţiilor de viaţă subumane, ar trebui să aibă, măcar ea, virusul 
răzbunării contra privilegiaţilor. Ei bine, acest virus aici nici nu 
există! lar voi nu sunteţi capabili nici măcar să reîncepeţi să trăiţi 
pentru a trăi. Viaţa este, oare, făcută numai din lupte eterne între 
oameni care nu au aceeaşi ideologie? Tăceţi odată, vă rog! Nu aveţi 
dreptul să veniţi aici ca nişte europeni ce cred în superioritatea 

rasei lor, ca nişte exploratori. Este adevărat, aveţi, în general, o 
pregătire intelectuală mai bună decât marea masă de aici; ei şi, ce- 
i cu asta? La ce vă poate servi dacă, la urma urmelor, sunteţi mai 
săraci cu duhul decât ei? S-ar spune că această pregătire nu 
înseamnă pentru voi inteligenţă, generozitate, bunătate, înţelegere, 
ci numai cunoştinţe căpătate prin studiu. Dacă sufletele vă rămân 
sterpe, egoiste, pline de ranchiună, fosilizate, aceste cunoştinţe nu 
înseamnă nimic. Bunul Dumnezeu a făcut soarele, marea, imensele 
prerii, jungla, dar pentru cine? Pentru voi? Vă credeţi rasa 
predestinată să organizaţi lumea? Când vă privesc şi vă ascult, am 
senzaţia, eu, un tip pe care „justiţia” voastră l-a tratat ca pe un 
gunoi, că lumea condusă de nişte indivizi ca voi nu poate fi făcută 
decât din războaie şi revoluţii. Căci sunteţi dintre cei ce visează 
doar la liniştea publică, se prea poate, dar numai dacă ea 
corespunde punctului lor de vedere. 

Fiecare îşi scoate lista lui cu cei ce trebuie doborâţi, condamnaţi, 
închişi şi, cu toată disperarea mea, nu mă pot împiedica să nu râd 
când îl văd pe câte unul, aşezat într-o cafenea sau în holul unui 
hotel de mâna a treia, criticând totul şi ajungând la concluzia că 
numai el ar fi capabil să conducă lumea. 

Şi-mi este frică, da, îmi este frică, căci am senzaţia foarte reală a 
pericolului pe care aceşti noi veniţi îl aduc cu ei: virusul pasiunilor 
ideologice fosilizate ale vechii lumi. 


1947. Am făcut cunoştinţă cu un fost ocnaş acum ieşit la liman, 
Pierre-René Deloffre, care nu crede decât într-un singur zeu: 
generalul Angarita Medina, fost preşedinte al Venezuelei, răsturnat 
de la putere în 1945 de ultima lovitură de stat militară. Deloffre 
este un adevărat personaj. Tot timpul agitat, dar pasionat şi 
generos. 

işi pune parcă întreaga pasiune în joc străduindu-se să mă 
convingă că beneficiarii acestei lovituri de stat nu valorează nici cât 
tălpile cizmelor lui Medina. Ca să spun drept, nu mă convinge, dar, 
cum sunt într-o situaţie dificilă, nu-l contrazic. 

Printr-un bancher, un tip extraordinar, îmi găseşte de lucru. 
Acest bancher se numeşte Alejandro. Descendent al unei vechi 
familii venezueliene, nobil, generos, fin, instruit, spiritual, curajos, 
are toate calităţile posibile, dar şi un defect: un frate invidios, prost 
şi incapabil. Câteva din maşinaţiunile lui recente m-au convins că a 
rămas acelaşi şi după douăzeci şi cinci de ani. Deloffre ne prezintă 

fără niciun fel de ceremonie: 

— Prietenul meu, Papillon, evadat din ocna franceză. Papillon, 
iată-l pe omul despre care ţi-am vorbit. 

Alejandro mă simpatizează din primul moment şi, cu o simplitate 
de adevărat senior, mă întreabă dacă am nevoie de ceva bani. 

— Nu, domnule Alejandro, am nevoie de o slujbă. 

Oricum, prefer să văd ce urmăreşte, trebuie să am răbdare. În 
plus, de bani nu am nevoie chiar acum. 

— Să fiţi aici mâine, la ora nouă. 

A doua zi, mă duce la un garaj, „Le Franco-venezuelien”, unde 
mă prezintă asociaţilor lui. Sunt trei tineri isteţi, gata să zburde fără 
căpăstru. Asta se simte imediat. Doi dintre ei sunt căsătoriţi. Unul 
cu Simone, o pariziancă de douăzeci şi cinci de ani, superbă; 
celălalt cu Dedee, o bretonă de douăzeci de ani, cu ochii albaştri, 
prețioasă ca o violetă şi mama unui băieţel, Crieri. 

Sunt frumoşi, primitori, fără gânduri ascunse. Mă întâmpină cu 
braţele deschise, ca şi cum m-ar cunoaşte de-o viaţă. Mi-au instalat 
imediat un pat într-un colţ al garajului, izolat cu o perdea, în 
apropierea uşii care dă spre duşuri. Pot spune că, după mai bine de 
şaptesprezece ani, mă simt pentru prima dată ca într-o adevărată 
familie. lubit, răsfăţat, respectat de această echipă de tineri, sunt 
cu atât mai fericit cu cât, chiar dacă am câţiva ani mai mult decât 
ei, simt că avem aceeaşi dragoste de viaţă, aceeaşi bucurie de a 
trăi fără niciun fel de bariere, fără niciun fel de legi. 

Fără să pun întrebări - de fapt, nici nu am de ce - nu-mi trebuie 
prea mult timp ca să-mi dau seama că niciunul dintre ei nu este cu 
adevărat mecanic. Au ceva cunoştinţe, foarte puţine - un pospai de 
cunoştinţe, ar trebui să spun - despre motoare şi mai puţin chiar 
despre cele ale maşinilor americane, cele mai multe, dacă nu chiar 
singurele maşini de care dispune clientela noastră. Unul este 
strungar, ceea ce explică prezenţa unui strung în garaj, pentru a 
rectifica pistoanele, spune el. 

Imi dau seama că acest strung serveşte la adaptarea buteliilor 
de gaz pentru a li se putea fixa un detonator şi un cordon bickford. 

Pentru valul de francezi recent sosiți, garajul franco-venezuelean 
repară de bine, de rău maşinile, dar pentru bancherul venezuelean 
mai mult ca sigur pregăteşte bombe în vederea unei lovituri de 
stat, o golpe. Toate astea nu-mi prea convin. 

— La naiba! Pentru cine şi contra cui toate astea? Explicaţi-mi. 

Intr-o seară, îi iau la întrebări pe cei trei francezi, după ce soțiile 

celor doi şi prichindelul s-au dus la culcare 

— Pe noi nu ne priveşte. Noi pregătim şmecheriile pe care ni le 
cere Alejandro. Şi, salut, frate! 

— Salut, poate pentru voi. Eu trebuie să ştiu însă despre ce este 
vorba. 

— De ce? Câştigăm bine şi ne distrăm, nu? 

— De distrat, ne distrăm. Dar pentru mine nu este acelaşi lucru 
ca pentru voi. Eu sunt un tolerat în această ţară. Au avut încredere 
în mine şi mi-au dat libertatea. 

Sunt uimiţi că, în situaţia mea, le vorbesc aşa. Căci ei ştiu, le-am 
spus ce-mi stă pe creier, le-am împărtăşit ideea mea fixă. Numai că 
nu le-am vorbit despre lovitura de la muntele de pietate. Atunci, 
unul dintre ei îmi spune: 

— Cu treaba asta, dacă reuşeşte, poţi câştiga suma de care ai 
nevoie ca să faci ce ai de făcut şi chiar mai mult. Noi sperăm să nu 
ne închidem viaţa în acest garaj. Acum ne distrăm bine, este 
adevărat, dar nu este ceva serios faţă de ceea ce am visat noi să 
realizăm venind în America de Sud, îţi dai seama! 

— Şi soțiile voastre, şi copilul? 

— Soţiile ştiu. O lună înaintea loviturii de stat pleacă la Bogota. 

— Ah! Ah! Deci sunt la curent cu toate. Mă cam întrebam eu de 
ce nu se prea miră ele de anumite lucruri! 

In aceeaşi seară, mă duc să-i văd pe Deloffre şi Alejandro. Stau 
de vorbă îndelung cu ei. Alejandro îmi explică: 

— In ţara noastră, Betancourt şi Gallegos sunt cei ce conduc în 
numele pseudo-democraţiei A.D. (Acţiunea Democratică). Puterea 
le-a fost încredinţată de militari naivi, care nu ştiu prea bine de ce l- 
au dai jos pe celălalt militar, mai liberal, Medina, mult mai uman 
decât civilii. Asist ca un martor neputincios la persecutarea foştilor 
funcţionari din timpul lui Medina şi încerc să înţeleg de ce oamenii 
care au făcut o revoluţie sub lozinca „dreptate socială, respectul 
tuturor fără excepţie” devin mai răi decât predecesorii lor o dată 
ce-au pus mâna pe putere. De aceea, vreau să contribui la 
readucerea lui Medina în fruntea statului. 

— Foarte bine, Alejandro. Înţeleg că înainte de toate tu vrei să 
pui stavilă persecuțiilor făcute de partidul ce deţine acum puterea. 
Tu Deloffre, tu ai un zeu, Medina, protectorul şi prietenul tău. Dar, 
ascultaţi-mă bine: pe mine, Papillon, guvernul ăsta m-a eliberat din 
ocna de la El Dorado. După revoluţie, la scurt timp după ce a sosit 
noul director, Don Julio Ramos, un avocat şi distins scriitor - care 

sper să fie tot acolo -, tipul ăsta m-a eliberat şi a pus capăt imediat 
regimului de teroare barbară de la ocnă. Şi voi vreţi să particip la o 
lovitură îndreptată împotriva acestor oameni? Nu, lăsaţi-mă să plec. 
Ştiţi că puteţi conta pe discreţia mea. 

Alejandro, un adevărat senior, cunoscându-mi situaţia dificilă, 
îmi spune: 

— Enrique, tu nu faci bombe, nu lucrezi la strung. Tu nu te ocupi 
decât de maşini şi îi dai tinichigiului uneltele de care are nevoie. 
Atunci, de ce să nu mai rămâi o vreme. Eu îţi propun acest lucru şi- 
ţi promit, poţi să fii sigur, că, dacă vom acţiona, vei fi anunţat cu o 
lună înainte. 

Şi rămân cu cei trei tineri, ale căror nume complete nu le 
transcriu acum, ci doar inițialele lor: P.L., B.L. şi J.G. Trăiesc toţi trei 
şi se vor recunoaşte cu uşurinţă. Formăm o echipă teribilă, 
totdeauna împreună, trăind din plin, încât francezii din Caracas ne- 
au poreclit „Cei trei muşchetari”, care, după cum se ştie, erau 
patru. Aceste câteva luni petrecute cu ei rămân cele mai minunate 
momente, cele mai vesele, cele mai tinereşti de care m-am bucurat 
la Caracas. 

Viaţa nu era decât un râs continuu. Sâmbăta ne rezervam 
maşina vreunui client, căruia îi spuneam că nu este încă gata, şi ne 
duceam la mare, pe una din minunatele plaje înflorite şi mărginite 
de cocotieri, pentru a ne scălda şi a face zeci de nebunii. 
Bineînţeles, s-a întâmpla, câteodată să-l întâlnim pe proprietarul 
maşinii, indignat văzând tot acest circ, când el îşi credea maşina în 
reparaţie. Atunci, cu amabilitate şi cu blândeţe, îi explicam că 
făceam asta pentru el, nevrând să-i livrăm o maşină nepusă la 
punct şi că pentru asta era necesar să fie rodată. Treaba asta nu s- 
a terminat niciodată urât, poate că şi datorită surâsului celor două 
femei. 

In schimb, au avut loc câteva întâmplări mult mai periculoase: 
rezervorul de benzină al limuzinei ambasadorului Elveţiei curgea la 
un moment dat. Ne aduc maşina ca să-l lipim. Golesc conştiincios 
rezervorul cu un furtun de cauciuc, trăgând până la ultima picătură. 
Probabil că nu a fost suficient, căci, când ne apropiem cu flacăra 
aparatului de sudat, cretinul ăsta de rezervor explodează, dând foc 
maşinii care arde în întregime. In timp ce sudorul şi cu mine ne 
pipăim cu atenţie, mânjiţi de ulei şi de fum, nevenindu-ne să 
credem că am scăpat de la o moarte sigură, aud vocea liniştită a lui 
B.L., care spune: 

— Nu credeţi că ar trebui să-i anunţăm pe asociaţii noştri de 
acest mic dezastru? 

li telefonează lui Alejandro şi dă de imbecilul de frati-su, 
Vincente. 

— Vincente, poţi să-mi dai numărul asigurării garajului? 

— Nu există? Ascultă, nu se poate aşa ceva! Totuşi, tu te ocupi 
de problemele administrative. 

— De ce? Ah, am uitat să-ţi spun. Pentru că limuzina 
ambasadorului Elveţiei a luat foc. N-a mai rămas din ea decât un 
pumn de cenuşă. 

Inutil să mai precizez că, cinci minute mai târziu, Vincente sosea 
alergând, cu braţele ridicate spre cer şi cu atât mai furios cu cât, 
într-adevăr, garajul nu era asigurat. A fost nevoie de trei pahare cu 
whisky fără sifon şi de tot şarmul picioarelor descoperite ale 
Simonei ca să se calmeze. Alejandro nu apare decât a doua zi, 
foarte stăpân pe el. Ne spune un lucru foarte drăguţ: „Numai celor 
ce muncesc li se întâmplă câte ceva. Oricum, să nu mai discutăm. 
Am rezolvat cu ambasadorul.” 

Ambasadorul a găsit, desigur, o altă maşină, dar pe la noi nu l- 
am mai văzut. 

In timp ce duceam această viaţă plină de tinereţe şi de bucuria 
de a trăi, mă gândeam din când în când la cutia ascunsă la 
rădăcina unui arbore dintr-o republică faimoasă prin carnea ei 
congelată. In acelaşi timp, făceam economii pentru drumul dus- 
întors, când mă voi duce s-o iau. Faptul că ştiam că am cu ce - sau 
aproape - să-mi satisfac setea de răzbunare, m-a transformat 
complet. Trăiesc fără grija de-a câştiga mulţi bani; pentru mine, nu 
mai reprezintă o problemă. Cei pe care-i pun deoparte mi se par 
suficienţi. De aceea, trăiesc din plin vesela viaţă a muşchetarilor şi, 
tot de aceea, ne întâlnim cu toţii, într-o duminică după-amiază, pe 
la ora trei, să ne scăldăm într-o fântână dintr-o piaţă din centrul 
Caracasului. De data asta, Vincente a fost la înălţime şi a obţinut 
imediat eliberarea asociaţilor fratelui său din arestul postului de 
poliţie unde fuseseră închişi pentru ultragiu adus pudorii. 

Au trecut mai multe luni şi acum cred că pot să mă duc să-mi 
caut comoara fără să mai îmi fie teamă de vreun pericol. 

Deci, la revedere prieteni, vă mulţumesc pentru gentileţea 
voastră! Şi iată-mă în drum spre aeroport... 

Am ajuns la ora şase dimineaţa, iar la ora nouă sunt la faţa 
locului după ce am închiriat o maşină. 

Traversez podul. Dumnezeule! Ce s-a întâmplat? Am înnebunit 
sau trăiesc un miraj? La capătul podului, privesc cu atenţie, dar 
copacul meu nu mai este acolo. Nu numai al meu, mulţi alţii au 
dispărut şi ei. Podul, cu lablierul lui a fost lărgit în funcţie de 
lărgimea drumului, şi el transformat, mult mai lat ca înainte. 
Calculez, pornind de la pod, şi reuşesc să situez, cu aproximaţie 
locul unde se găseau copacul şi comoara mea. Nu-mi revin, mi se 
taie răsuflarea. Nu mai este nimic! 

Atunci, mă cuprinde un fel de nebunie şi de furie prostească. 
Lovesc cu piciorul asfaltul, ca şi cum acesta ar putea simţi ceva. Mă 
apucă o furie imensă şi caut în jurul meu ceva de distrus, dar nu 
văd decât benzile albe trasate pe şosea şi le zgârii cu vârful 
piciorului, ca şi cum micile fragmente de vopsea pe care le 
desprind ar putea produce o catastrofă. 

Mă întorc la pod şi, comparând partea nouă a tablierului cu 
aceea care n-a fost modificată, îmi dau seama că au săpat la mai 
mult de patru metri adâncime. Cum comoara mea nu era îngropată 
decât la un metru, n-a rezistat mult timp sărmana! 

Mă sprijin de balustrada podului şi, minute în şir, privesc apa 
curgând. Puțin câte puţin mă calmez, dar gândurile continuă să se 
zbată în bietul meu craniu. Trebuie să dau mereu lovituri? Trebuie, 
oare, să abandonez aventura? Ce voi face acum? Picioarele mi se 
moaie. Apoi, îmi revin şi-mi spun: „De câte ori ai dat greş înainte ca 
evadarea să-ţi reuşească? De şapte sau opt ori, nu? Ei bine, şi în 
viaţă este la fel. Un banco pierdut, un altul câştigat! Viaţa trebuie s- 
o iei aşa cum e când o iubeşti cu adevărat!” 

N-am rămas mult timp în această ţară care se crede obligată să- 
şi transforme atât de repede şoselele. Te dezgustă, dacă te 
gândeşti mai bine, faptul că un popor civilizat - căci, în plus, se 
cred civilizaţi în acest capăt de lume! - nu respectă nici măcar 
arborii centenari. Şi de ce, mă rog, să lărgeşti o şosea destul de 
largă şi aşa pentru traficul mizerabil de aici? 

In avionul care mă readuce la Caracas, râd când mă gândesc că 
oamenii cred că sunt stăpânii destinului lor, că pot să-şi făurească 
viitorul, să prevadă ce vor face peste un an sau doi. Fals, Papi! 
Omul cel mai clarvăzător, cel mai genial organizator al vieţii sale nu 
este decât o jucărie în faţa destinului. Numai prezentul este sigur, 
restul este necunoscutul care se numeşte şansă, neşansă, destin 

sau misterioasa şi neînţeleasa de muritori voinţă a lui Dumnezeu. 

Singurul lucru ce contează în viaţă, înainte de toate, este ca 
niciodată să nu te declari învins şi după fiecare lovitură s-o iei de la 
capăt. Ceea ce voi face şi eu. 


Când am plecat îmi luasem un rămas bun definitiv de la prietenii 
mei. Intr-adevăr, după ce-aş fi recuperat comoara, aş fi trecut prin 
alte ţări decât Venezuela ca să transform bijuteriile în bani şi, după 
ce le-aş fi vândut, aş fi plecat în Spania, de unde, cu uşurinţă, m-aş 
fi dus să le fac o vizită procurorului şi „companiei”. Aşa că vă daţi 
seama de îmbulzeala muşchetarilor când m-au văzut apărând în 
uşa garajului. Cină bogată, prăjituri în cinstea întoarcerii mele şi 
patru flori puse pe masă de Dedee. Ridicăm paharul în cinstea 
echipei regăsite şi viaţa îşi reia cursul. Totuşi, nu mai sunt la fel de 
fără grijă ca înainte. 

Alejandro şi Deloffre o simt, pun ceva la cale în ceea ce mă 
priveşte, dar nu-mi spun încă nimic. După mine, este vorba de 
lovitura de stat, cu toate că-mi cunosc punctul de vedere. Deloffre 
mă invită adesea la masă. Mese minunate, fără martori. Deloffre 
găteşte şi Victor, şoferul lui credincios, ne serveşte la masă. Vorbim 
despre o mulţime de lucruri, dar, până la urmă, revenim la acelaşi 
laitmotiv, generalul Medina: cel mai liberal dintre preşedinţii 
Venezuelei, niciun prizonier politic sub regimul lui, nimeni n-a fost 
urmărit pentru ideile sale, o politică de coexistenţă cu toate statele, 
cu toate regimurile, încât a încheiat relaţii diplomatice şi cu 
Uniunea Sovietică; era bun, nobil şi poporul îl iubea atât de mult 
pentru simplitatea lui încât, cu ocazia unei sărbători la Paraiso, au 
fost purtaţi în triumf, el şi soţia lui, ca nişte toreadori. 

Vorbindu-mi mereu despre acest minunat Medina, care se 
plimba doar cu un aghiotant prin Caracas şi se ducea la cinema ca 
un cetăţean obişnuit, Alejandro şi Deloffre reuşesc aproape să mă 
convingă că un om de omenie ar face orice pentru a-l readuce la 
putere. Nedreptăţile, spiritul de revanşă al funcţionarilor actualului 
guvern împotriva unei părţi a populaţiei îmi sunt descrise sub 
aspectul lor cel mai întunecat. Pentru a mi-l face şi mai simpatic pe 
acest extraordinar preşedinte, Deloffre îmi povesteşte că, în afara 
tuturor acestor calităţi, Medina era un petrecăreţ de prima mână şi 
că, în plus, s-a împrietenit cu el deşi ştia bine că este un fost ocnaş 
evadat. Reţin că Deloffre a pierdut totul în precedenta revoluţie. 
Nişte misterioşi „răzbunători” i-au devastat splendidul restaurant 

de lux unde Medina şi toată lumea bună din Caracas veneau să 
cineze sau să petreacă momente plăcute. 

In sfârşit, aproape convins - pe nedrept, aveam s-o aflu mai 
târziu - mă gândesc să accept să joc un rol în această lovitură de 
stat. Ezitările mele se risipesc complet (trebuie s-o mărturisesc, 
căci vreau să fiu sincer), când mi se promite o sumă suficientă şi 
toate mijloacele necesare pentru a-mi duce planul de răzbunare la 
îndeplinire. 

Aşa se face că, într-o noapte, Deloffre şi cu mine ne întâlnim la el 
acasă, eu îmbrăcat în căpitan, Deloffre în colonel, gata de acţiune. 

Totul debutează prost. Pentru a se recunoaşte, conjuraţii civili 
trebuiau să poarte o brasardă verde, iar parola era Aragua. Trebuia 
să fim la ora două dimineaţa la locul acţiunii; spre unsprezece 
seara, apar însă patru tipi beţi morţi, în singura trăsură din Caracas. 
Cei patru cântă cât îi ţine gura, acompaniaţi de o chitară. Se opresc 
în faţa casei şi-i aud, îngrozit, cântând cuplete ce fac aluzie la 
lovitura de stat din noaptea aceea. Unul dintre ei îi strigă lui 
Deloffre: 

— Pierre, coşmarul ia sfârşit în noaptea asta. Curaj şi demnitate, 
amigo! Trebuie să revină papa Medina. 

Ca idioţenie, nici că se putea ceva mai grozav. Mai lipsea doar ca 
un prostănac să se ducă să-i anunţe pe sticleţi, iar aceştia să vină 
să ne viziteze! Eram furios şi aveam de ce: pusesem trei bombe în 
maşină, două în portbagaj şi una pe bancheta din spate, acoperită 
cu o pătură. 

— Ei bine, sunt deştepţi complicii tăi! Dacă toţi sunt ca ei, nici nu 
trebuie să ne mai deranjăm, ne putem duce direct la închisoare. 

Deloffre se prăpădea de râs, la fel de decontractat ca şi cum s-ar 
fi dus la un bal, fericit că se poate admira în oglindă, în uniforma de 
colonel. 

— Nu-ţi face griji, Papi! De altfel, noi nu vom face rău nimănui. 
După cum ştii, cele trei butelii nu conţin gaz, ci pulbere. Sunt bune 
doar să facă puţin zgomot, nimic mai mult. 

— Şi la ce va servi acest „puţin zgomot”? 

— Simplu, le va da semnalul de începere conjuraţilor dispersaţi 
în oraş. Nimic mai mult. Vezi, nu vrem să facem rău nimănui. Le 
cerem doar să plece, asta-i tot. 

Bun. Oricum, vreau, nu vreau, m-am angajat, cu atât mai rău 
pentru mine! Nu am de ce să tremur, nici de ce să regret, trebuie 
doar să aştept ora. 

Refuz paharul de porto oferit de Deloffre, singura băutură care-i 
place şi din care consumă cel puţin două sticle pe zi. Dă pe gât 
câteva pahare. 

Cei trei muşchetari sosesc cu un camion pe care s-a montat o 
macara. Cu ajutorul lui vor fi „confiscate” două seifuri, cel al unei 
companii de aviaţie şi cel al închisorii Model (Carcel Modelo) al 
cărui director - sau şef al garnizoanei - este un complice al 
conjuraţilor. Mi s-a promis jumătate din conţinutul seifului închisorii 
şi de aceea am cerut să particip la „confiscarea” lui. Ar fi o 
frumoasă revanşă împotriva tuturor închisorilor din lume. Ţin mult 
la asta. 

O ştafetă vine să ne aducă ultimele ordine: să nu fie arestat 
niciun duşman, să fie lăsaţi să fugă. Terenul de aviaţie civil, situat 
în plin centru al oraşului, Carlota, a fost degajat pentru ca 
principalii membri şi funcţionari ai actualului guvern să poată fugi 
fără dificultate, în avionete. 

Atunci aflu unde trebuie să explodeze prima bombă. Ei bine, are 
un tupeu formidabil Deloffre ăsta! Este vorba, nici mai mult, nici 
mai puţin, decât ca explozia să se producă în faţa curţii palatului 
prezidenţial de la Miraflores, echivalentul Elysee-ului, ce mai! 
Celelalte două, una la vest, cealaltă la est de Caracas, pentru a da 
impresia că exploziile se aud de peste tot. Surâd în sinea mea 
gândindu-mă la panica ce-i va cuprinde pe soldăţoii din palat. 

Nu este vorba de intrarea principală, ci de aceea situată în spate, 
protejată de o poartă mare de lemn, şi care serveşte de obicei 
camioanelor militare sau celor de aprovizionare şi permite anumitor 
personaje, adesea Preşedintelui, să intre sau să iasă fără a fi 
remarcat. 

Toate ceasurile sunt sincronizate. Trebuie să fim în faţa porţii la 
ora două fără trei minute. Cineva din interior o va deschide doar 
pentru două secunde, timp în care şoferul nostru va semnaliza cu o 
jucărie de copil ce imită orăcăitul broaştei. Astfel, se va şti că 
suntem acolo. La ce va servi asta? Nu ştiu, căci nu mi s-a dat nicio 
explicaţie. Oare garda preşedintelui Gallegos participă la complot 
şi-l va face prizonier? Sau va fi repede neutralizată de conjuraţi? Nu 
ştiu nimic. 

Pentru mine este sigur că la ora două fix va trebui să dau foc la 
fitilul detonatorului buteliei de gaz pe care o ţin între genunchi, 
apoi am s-o arunc spre poarta palatului. Fitilul arde exact un minut 
şi treizeci de secunde. 

Va trebui să-l aprind cu ţigara şi, în momentul în care va lua foc, 
să dau la o parte piciorul drept, să deschid portiera, numărând 
până la treizeci. In acel moment o voi arunca... Am calculat că, 
bomba rostogolindu-se cu viteză, fitilul va arde mai repede şi că nu 
vor mai rămâne decât patruzeci de secunde până la explozie. 

Cu toate că bomba nu are mitralii, propriile-i schije vor fi foarte 
periculoase şi va trebui s-o luăm repede din loc cu maşina ca să ne 
punem la adăpost. Asta-i treaba lui Victor, şoferul. 

Am obţinut de la Deloffre promisiunea că, dacă un soldat sau un 
poliţist se vor afla prin apropiere, le va da ordin, având în vedere 
uniforma lui de colonel, să fugă până la capătul străzii. Mi-a promis. 

Ajungem fără dificultăţi, la ora două fără trei minute, în faţa 
faimoasei porţi. Ne oprim lângă trotuarul din faţă. Nicio santinelă. 
niciun poliţist. Foarte bine. Ora două fără două... ora două fără un 
minut... ora două... 

Poarta nu s-a deschis. 

Sunt încordat. li spun lui Deloffre: 

— Pierre, este ora două. 

— Am şi eu ceas. 

— Atunci, nu-i normal. 

— Nu înţeleg ce se petrece. Să mai aşteptăm cinci minute. 

— O.K. 

Ora două şi două minute. Poarta se deschide cu violență şi câţiva 
soldaţi ies în fugă şi se desfăşoară în poziţie de tragere. Este clar ca 
lumina zilei. Au aflat de lovitura noastră. 

— La drum, Pierre, am fost trădaţi. 

Este nevoie de mult mai mult pentru ca Deloffre să fie tulburat. 
Parcă-i inconştient. 

— Ce-ţi trece prin cap. Sunt cu noi! 

Scot un revolver calibru 45 şi-l fixez pe ceafa lui Victor. 

— Demarează sau te omor! 

In loc să simt maşina luând-o din loc, sigur că Victor va apăsa cu 
toată puterea pe acceleraţie, aud o frază incredibilă: 

— Hombre, aici nu tu comanzi, ci patronul. Ce spune patronul? 
Pe naiba! am văzut fel de fel de tipi curajoşi, dar ca acest metis 
indian încă nu! 

Nu pot face nimic, căci soldaţii sunt la trei metri de noi. 
Deoarece au văzut stelele de colonel de pe epoleţii lui Deloffre, 
care stă cu cotul pe fereastră, nu se apropie de maşină. 

— Pierre, dacă nu-i spui lui Victor să demareze, nu pe el îl omor, 

ci pe tine. 

— Micuţule, îţi spun că sunt cu noi. Să mai aşteptăm puţin, îmi 
răspunde Pierre, întorcându-şi capul spre mine. A 

De abia atunci observ nările lui Deloffre pline de pudră. Inţeleg. 
Este drogat tipul. Teama mă învăluie, da, o teamă teribilă, şi îi pun 
revolverul pe ceafă, dar el îmi spune cu cel mai mare calm posibil: 

— Este ora două şi şase minute. Incă două minute şi plecăm. 
Sigur că am fost trădaţi. 

Aceste o sută douăzeci de secunde nu se mai sfârşesc. Sunt cu 
ochii pe soldaţii care ne observă, dar care nu întreprind nimic 
deocamdată. În sfârşit, Deloffre spune: 

— Vamos, Victor. Să plecăm. Incet, normal, nu prea repede. 

Şi ieşim cu bine din această capcană, printr-un miracol. Uff! 
Câţiva ani mai târziu a fost turnat un film, „Ziua cea mai lungă”. S- 
ar putea turna unul intitulat „Cele mai lungi opt minute”! 

Deloffre îi dă ordin şoferului să se îndrepte către podul care 
leagă Paraiso de bulevardul San-Martin. Vrea să facă să explodeze 
bomba sub pod. Pe drum, întâlnim două camioane de conjuraţi care 
nu ştiu ce să facă pentru că n-au auzit explozia de la ora două. Le 
explicăm ce s-a întâmplat, că am fost trădaţi, şi asta-l face pe 
Deloffre să-şi schimbe ideea şi să dea ordin să ne întoarcem repede 
la el acasă. Eroare grosolană, căci, dacă am fost trădaţi, este 
posibil ca sticleţii să fie deja acolo. Ne ducem, totuşi, şi, ajutându-l 
pe Victor să pună bomba în portbagaj, îmi dau seama că are 
înscrise pe ea trei litere, P.R.D. Nu pot decât să izbucnesc în râs 
când, în timp ce ne dezbrăcăm uniformele, Pierre-René Deloffre îmi 
explică: 

— Papi, să nu uiţi niciodată că, într-o afacere periculoasă, trebuie 
să laşi o semnătură. Aceste iniţiale erau cartea mea de vizită 
pentru duşmanii prietenului meu. 

Victor pleacă să lase maşina într-un parking, uitând, bineînţeles, 
să lase şi cheile. Cele trei bombe vor fi descoperite abia peste trei 
luni. 

Nici vorbă să stau prea mult la Deloffre, el pleacă într-o direcție, 
eu în alta. Niciun contact cu Alejandro. Mă duc direct la garaj, unde 
ajut la demontarea strungului şi la mutarea lui şi a celor cinci sau 
şase tuburi de gaz ce se mai găseau acolo. Este ora şase şi sună 
telefonul. O voce misterioasă spune: 

— Frances, plecaţi cu toţii. Fiecare unde poate. Numai B.L. 
trebuie să rămână la garaj. Ai înţeles? 

— Cine este la aparat? 

Legătura se întrerupse. 

Imbrăcat în femeie, condus într-un jeep de un fost ofiţer din 
rezistenţă, căruia i-am făcut multe servicii de când a venit aici, ies 
fără necazuri din Caracas şi ajung la Rio Chico, la aproape douăzeci 
de kilometri de malul mării. Rămân acolo două luni, cu fostul 
căpitan, soţia lui şi un cuplu de prieteni din Bordeaux. 

B.L. a fost arestat. N-a fost torturat. Un interogatoriu insistent, 
dar corect. Când aflu, ajung la concluzia că regimul lui Gallegos şi 
Betancourt nu este chiar aşa de nedrept pe cât se pretinde, în tot 
cazul nu în această afacere. 

Deloffre a cerut azil, în aceeaşi noapte, cred că la Ambasada 
Nicaraguei. 

In ceea ce mă priveşte, plin de încredere, am început să conduc, 
împreună cu fostul căpitan, camionul de la „Poduri şi şosele” din 
Rio Chico. Căci reuşisem, cu ajutorul unui prieten, să fim angajaţi 
de către municipalitate. Amândoi câştigam douăzeci şi unu de 
bolivari, din care trăiam cinci oameni. 

Această viaţă de cantonier durează două luni, timp suficient 
pentru ca furtuna stârnită de ultimul complot de la Caracas să se 
calmeze, iar atenţia poliţiei să fie atrasă de ultimele informaţii 
primite despre pregătirea unui nou complot. Foarte înţelepţi, se 
ocupă de prezent şi lasă la o parte trecutul. Nici nu cer mai mult şi 
sunt decis să nu mă mai las atras într-o astfel de treabă. O dată 
ajunge. Pentru moment nu-mi trebuie mai mult decât să trăiesc 
liniştit aici, cu prietenii mei, fără să mă fac remarcat în vreun fel. 

Pentru a ne ameliora masa zilnică, mă duc adesea să pescuiesc 
la mare, după-amiaza. In seara asta am prins un biban imens şi, 
aşezat pe plajă, îl curăţ, admirând minunatul apus de soare. Roşul 
asfinţitului, speranţă. Papi! Şi, cu toate câte mi s-au întâmplat de la 
eliberare, încep să râd. Dar speranţa trebuie să mă facă, şi mă va 
face, să înving şi să trăiesc. Dar izbândirea visurilor mele când va 
veni? Haide, Papi, să facem bilanţul celor doi ani de libertate. 

Nu sunt lefter, dar n-am mare lucru: cel mult trei mii de bolivari, 
sold net al celor doi ani de aventură. 

Ce s-a întâmplat în tot acest timp? 

— Unu: grămada de aur de la Callao. Nu-i nevoie să ne mai 
întindem la vorbă, nu a fost un eşec, ci o renunțare din partea mea 
pentru ca foştii ocnaşi de acolo să poată continua să trăiască în 
linişte. Regreţi? Nu. Tona aia de aur este foarte bine înmormântată 

acolo! 

— Doi: jocul la minele de diamante. Ai fost pe punctul de a fi ucis 
pentru zece mii de dolari pe care nu i-ai încasat niciodată. Jojo 
joacă rolul pe care ţi-l rezervase ţie şi este omorât, iar tu scapi. 
Fără o leţcaie, de acord, dar ce aventură minunată! Niciodată nu 
voi uita intensitatea acelor nopţi, mutrele jucătorilor în lumina 
lămpii cu carbid, chipul impasibil, dar prea sigur pe el, al lui Jojo. 
Deci, nimic de regretat. 

— Trei: tunelul de sub bancă. Asta-i altceva: n-am avut noroc. 
Totuşi, timp de trei luni ai vibrat douăzeci şi patru de ore din 
douăzeci şi patru numai cu emoţiile pe care le aducea fiecare oră. 
Chiar dacă n-ar fi fost decât asta şi tot n-ar trebui să te plângi. Dar 
îţi dai seama că timp de trei luni, până şi în visele tale nocturne, te- 
ai văzut milionar cu dolarii pe care ai fi putut să-i iei? Asta nu 
înseamnă nimic? Bineînţeles că ai fi putut pune mâna pe comoară, 
dacă aveai mai multă şansă, dar ai fi putut, tot aşa de bine, să fii şi 
mai nenorocos. Ce s-ar fi întâmplat dacă tunelul s-ar fi prăbuşit 
când erai înăuntru? Ai fi murit sufocat ca un şoarece sau strivit ca o 
vulpe în vizuină. 

— Patru: muntele de pietate şi camerele frigorifice. Nicio 
reclamaţie de făcut decât cel mult întreprinderii de poduri şi şosele 
din acel stat blestemat. 

— Cinci: complotul. Sincer să fiu, n-ai fost niciodată prea 
entuziasmat de această lovitură. Afacerile astea ce ţin de politică, 
bombele care pot omori pe oricine nu-s de tine. In fond, te-ai lăsat 
dus de balivernele celor doi tipi simpatici. Apoi, de asigurarea că 
vei putea să-ţi realizezi planurile cu banii câştigaţi. Dar inima nu-ţi 
prea dădea ghes, căci, pentru tine, lovitura nu era loială, nu-ţi 
venea să ataci guvernul care te eliberase. Ai câştigat, totuşi, patru 
luni de amuzament cu muşchetarii, soțiile şi copiii lor şi aceste zile 
pline de bucuria de a trăi, de explozia tinereţii, nu le vei uita uşor! 

Fără să mai vorbim de celelalte, de avionul lui Carotte etc. 

Concluzia: am fost închis pe nedrept timp de treisprezece ani, mi 
s-a furat aproape toată tinereţea şi dacă dorm, mănânc, beau, râd, 
niciodată nu uit că trebuie să mă răzbun. Foarte bine. 

Pe scurt, eşti liber de doi ani. In doi ani ai trăit zeci de întâmplări, 
ai avut aventuri extraordinare, terminai o aventură pentru a începe 
o alta. Mai mult decât atât: n-aveai nevoie să le cauţi, veneau la 
tine singure; ai avut parte de dragoste ca nimeni altul, ai cunoscut 
oameni de toate condiţiile, care ţi-au oferit prietenia lor, cu care ți- 

ai împărţit viaţa şi cu toate acestea te mai vaieţi? Eşti lefter sau 
aproape? Lasă-te de bancuri, sărăcia nu-i o boală greu de vindecat. 

Atunci, slavă lui Dumnezeu, Papi! Slavă aventurii, slavă riscurilor 
ei care te fac să trăieşti, din plin, fiecare zi care trece, fiecare 
minut! Ca dintr-o apă minunată, bei din ea cupe întregi, care-ţi 
pătrund în adâncul sufletului! Şi eşti sănătos, ăsta-i principalul. 

Să ştergem totul, domnilor, şi s-o luăm de la capăt! Jocurile sunt 
făcute! Nu mai merge nimic! Banco pierdut, banco plătit în 
continuare, banco relansat! Pe viaţă! Dar fiinţa ta se înfioară şi 
vibrează, cântă această speranţă şi certitudine că într-o zi vei auzi: 
„Nouă de cupă! Strângeţi, domnule Papillon, aţi câştigat!” 

Soarele este aproape de linia orizontului. Roşul înserării. 
Speranţă. Asta-i sigur, sunt plin de speranţă şi de încredere în 
viitor. Aerul s-a mai răcorit şi, înseninat, fericit că mă simt trăind 
liber, cu picioarele goale în nisipul umed, mă întorc spre casă unde 
toţi aşteaptă rezultatul pescuitului meu miraculos. Dar toate aceste 
culori, aceste mii de pete de lumină ce se joacă pe vârful crestelor 
valurilor care fug spre infinit mă emoţionează atât de profund încât, 
după ce mi-am amintit de pericolele prin care am trecut, nu pot 
decât să mă gândesc la creatorul tuturor acestora, la Dumnezeu: 
„Bună seara, măreţule, şi noapte bună! Cu toate eşecurile de care 
am avut parte, îţi mulţumesc, totuşi, că mi-ai dat o zi atât de 
frumoasă, plină de soare, de libertate şi, ca desert, acest apus de 
soare tropical!” 


Capitolul 9 - Maracaibo - La indieni 


Deşi a aflat destule despre pregătirea loviturii de stat, poliţia are 
alte griji decât să se ocupe de mine, aşa că, cu cât mă voi depărta 
de Caracas, cu atât va fi mai bine. Pentru moment, se pare că au 
lăsat în plata Domnului complotul ăsta nereuşit, dar nu se ştie 
niciodată. 

De aceea, profit de ocazia ce mi se iveşte când, în cursul unei 
scurte călătorii la Caracas, un prieten îmi prezintă o pariziană, fost 
manechin, care caută pe cineva dispus s-o ajute să conducă un 
hotel deschis de curând la Maracaibo. Accept, cu bucurie, să fiu un 
om bun la toate. Se numeşte Laurence, este o fată frumoasă şi 
elegantă, venită, cred, să prezinte o colecţie la Caracas şi care s-a 
stabilit în Venezuela. Intre poliţia din Maracaibo şi Caracas sunt o 
mie de kilometri şi asta îmi convine perfect. 

Profit de maşina unui prieten şi, după o călătorie de paisprezece 
ore, descopăr ceea ce se numeşte lacul Maracaibo, cu toate că, de 
fapt, este vorba de un imens bazin interior, de o sută cincizeci de 
kilometri lungime şi o lăţime de maximum o sută de kilometri, legat 
de mare printr-un canal lat de zece kilometri. Maracaibo se află la 
nord, pe malul vestic al canalului, legat acum de malul de est 
printr-un pod. Pe atunci, acesta nu fusese construit încă, aşa că, 
venind de la Caracas, trebuia să traversezi cu bacul. 

Este, într-adevăr, impresionant acest lac extraordinar, liniştit, 
presărat cu turnuri metalice. Parcă ar fi o pădure imensă, 
întinzându-se cât vezi cu ochii, ai căror arbori, plantați simetric, se 
tot duc până la linia orizontului. Dar aceşti arbori sunt puțuri de 
petrol, iar aceste puțuri au fiecare la baza lor un imens balansier, 
care, zi şi noapte, fără să se oprească vreodată, pompează aurul 
negru din adâncurile pământului. 

Un feribot trece maşini, pasageri şi mărfuri, într-un du-te-vino 
continuu, între şoseaua ce vine de la Caracas şi Maracaibo. In 
timpul traversării, mă plimb ca un puşti dintr-o parte în alta a 
feribotului, uluit, încântat să văd aceşti piloni de fier ce se ivesc din 
lac, şi mă gândesc că, la două mii de kilometri de aici, la celălalt 
capăt al acestei ţări, în Guyana venezueleană, bunul Dumnezeu a 
răspândit diamante, aur, fier, nichel, mangan, bauxită, uraniu şi tot 
restul, iar aici a turnat petrol, motorul lumii, într-o asemenea 
cantitate încât mii de pompe pot să-l extragă zi şi noapte fără să-i 
sece izvorul. Ei bine, Venezuela, nu-i poţi reproşa nimic bunului 
Dumnezeu! 

Hotelul Normandy este de fapt o vilă respectabilă şi magnifică, 
înconjurată de-o grădină plină de flori, foarte bine îngrijită. 
Frumoasa Laurence mă primeşte cu braţele deschise. 

— lată-mi regatul. Henri (întotdeauna mi-a spus Henri), mă 
întâmpină ea cu surâsul pe buze. 

A deschis hotelul de numai două luni. Şaisprezece camere cu 
totul, dar de un lux rafinat, fiecare având baia ei proprie, demnă de 
un hotel de lux. Ea a decorat totul, din camere până la toaletele 
personalului, salonul, terasa şi sufrageria. 

Mă pun pe treabă şi nu-i uşor să fii primul colaborator al acestei 
franţuzoaice de nici patruzeci de ani, care se scoală la ora şase 
dimineaţa, supraveghează şi uneori pregăteşte ea singură micul 
dejun al pensionarilor hotelului. Toată ziua, neobosită, se agită de 
colo-colo, se ocupă de toate, supervizează totul şi mai găseşte timp 

să îngrijească un trandafir sau să măture o alee. A luat viaţa în 
piept, trecând peste nişte greutăţi insurmontabile, şi are atâta 
încredere în triumful întreprinderii ei că mă simt molipsit şi eu de 
aceeaşi pasiune devorantă ca a ei. În sfârşit, aproape. Fac tot 
posibilul s-o ajut să rezolve mulţimea de probleme ce apar. 
Probleme financiare în special. Este plină de datorii până-n gât, căci 
a transformat această vilă în hotel aproape de lux cu bani 
împrumutaţi. 

leri, în urma unor discuţii pe care le-am avut fără s-o mai 
consult, am obţinut un lucru extraordinar din partea unei companii 
petroliere. 

— Bună seara, Laurence. 

— Bună seara. S-a făcut deja târziu. Henri, ora opt. Nu-ţi fac 
niciun reproş, dar nu te-am văzut toată după-amiaza. 

— M-am dus să mă plimb. 

— Iti baţi joc de mine? 

— Ei da, îmi bat joc de viaţă. Este haioasă viaţa, nu? 

— Nu întotdeauna. Tocmai aş fi avut nevoie de ajutorul tău 
moral, căci am mari necazuri. 

— Mari? 

— Da. Trebuie să plătesc instalaţia asta şi, cu toate că afacerea 
merge, nu-i uşor. Am de dat o sumă destul de serioasă. 

— Ţine-te bine, Laurence, nu trebuie să te mai gândeşti la ce ai 
de plată. 

— lţi baţi joc de mine? 

— Nu. Ascultă-mă: m-ai băgat în afacerea ta ca un fel de asociat 
şi mi-am dat seama că anumiţi oameni mă iau chiar drept patron. 

— Şi atunci? 

— Ei bine, un canadian de la Compania Lumus Cie, care crede că 
sunt aşa ceva, mi-a vorbit, acum câteva zile, despre o afacere pe 
care vrea s-o facă cu mine. Am fost să-l văd astăzi şi tocmai vin de 
la el. 

— Spune repede! nu mai are răbdare Laurence, care mă priveşte 
cu ochii plini de speranţă. 

— Rezultat: hotelul tău este închiriat de Lumus Cie, în întregime, 
pensiune completă, pentru un an! 

— Nu se poate! 

— Ba da, îţi jur. 

De emoție, Laurence mă sărută pe ambii obraji şi se lasă să cadă 
pe un scaun. 

— Bineînţeles că eu nu pot să semnez acest contract fabulos, 
aşa că va trebui să mergem mâine, împreună, la Companie. 

Datorită acestui contract, Laurence câştigă o mică avere cu 
hotelul Normandy. Numai cu avansul pe trei luni, îşi poate achita 
toate datoriile. 

După semnarea contractului, am băut şampanie, şefii de la 
Lumus Cie, Laurence şi cu mine. 

Sunt fericit, foarte fericit în noaptea asta, în patul meu încăpător. 
Datorită şampaniei văd viaţa în roz. Papi, nu eşti mai prost ca ea! 
Poţi, deci, să-ţi faci o situaţie, mai mult chiar, să devii bogat prin 
muncă? Şi plecând de la aproape nimic? Asta-i bună! Mă pot lăuda 
cu o adevărată descoperire pe care o fac chiar aici, la hotelul 
Normandy! Da, este o adevărată descoperire, căci, în Franţa, în 
puţinii ani cât am putut arunca o privire rapidă asupra vieţii, am 
constatat întotdeauna că un muncilor rămâne doar muncitor, 
pentru tot restul vieţii lui. Şi această idee cu totul greşită mi se 
pare şi mai greşită aici, în Venezuela, unde împrejurări cât se poate 
de favorabile şi facilităţi de tot felul îi stau la dispoziţie celui ce vrea 
să facă cu adevărat ceva. 

Această constatare este foarte importantă dacă mă gândesc la 
realizarea proiectelor mele. Intr-adevăr, nu din pasiune pentru bani 
am participat la unele lovituri necinstite şi nu pot să fur din plăcere. 
Nu puteam crede că poţi triumfa în viaţă, că poţi să-ţi faci o situaţie 
bună plecând de la nimic şi, în special, în ceea ce mă priveşte, că 
ar fi posibil să adun o grămadă de bani, suficientă ca să mă duc să 
prezint nota mea de plată în Franţa. Or, este posibil, n-ai nevoie 
pentru început decât de un lucru: de o sumă minimă, de câteva mii 
de bolivari, ceea ce este uşor să economiseşti dacă ai un post bun. 

Deci, Papi, s-a terminat cu loviturile, mari sau mici. Să căutăm 
deci mijloacele simple şi cinstite. Laurence a reuşit astfel. Ei bine, şi 
eu voi face la fel! Şi dacă ai putea să realizezi acest lucru, tatăl tău 
ar fi atât de fericit! 

Singura neplăcere este că, pornind pe această cale, voi avea 
nevoie de un timp ceva mai îndelungat pentru a mă putea răzbuna. 
Căci, nu în trei zile voi putea aduna suma necesară. „Răzbunarea 
este un fel de mâncare ce se mănâncă rece”, mi-a spus Miguel, la 
mina de diamante. Voi vedea dacă este aşa. 


Maracaibo este într-o continuă fierbere. Într-un climat de 
emulaţie generală, apar tot felul de întreprinderi, construcţii 

diverse, rafinării, încât, de la bere la ciment, totul se vinde la negru. 
Nu se produce la nivelul cererii, totul merge prea repede. Braţele 
se plătesc, munca se plăteşte, toate formele de comerţ aduc 
câştiguri. 

Când are loc un boom al petrolului, economia acelei regiuni 
cunoaşte două epoci complet diferite una de alta. În primul rând, 
cea care precede exploatarea zăcământului, pre-exploatarea. Işi 
fac apariţia companiile, se instalează în teren, au nevoie de birouri, 
de tabere de muncă, se construiesc drumuri, linii de înaltă 
tensiune, se sapă puțuri, se montează sondele, apoi pompele etc. 
Este o epocă de aur, şi asta în toate ramurile profesionale şi pe 
toate treptele societăţii. 

Poporul, cel adevărat, cu mâinile asprite de muncă, începe să 
manevreze bancnotele, înţelege ce înseamnă banul şi securitatea 
zilei de mâine. Familia se organizează, locuinţele se măresc sau se 
îmbunătăţesc, copiii vin bine îmbrăcaţi la şcoală, adesea 
transportaţi de autobuzele companiilor. 

Apoi, vine a două perioadă, cea care se defineşte prin imaginea 
pe care am văzut-o când am descoperit lacul Maracaibo 
transformat (în partea pe care-o puteam vedea) într-o pădure de 
piloni. Este perioada de exploatare. Mii de pompe, singure, la 
nesfârşit, scot zilnic milioane de metri cubi de aur negru. 

Dar, cantitatea imensă de bani ce se obţine nu trece prin mâinile 
celor mulţi, aceste milioane de dolari trec direct în casele de bani 
ale băncilor statului sau ale companiilor. Dar asta-i tot un drac, cum 
ar spune un vagabond parizian. Situaţia devine din ce în ce mai 
dificilă, personalul este redus la strictul necesar, nu mai există o 
bogăţie colectivă, toate negocierile, afacerile mici sau mai mari 
sunt de domeniul trecutului. Generaţiile următoare le vor cunoaşte 
doar din poveştile bunicului: „A fost o dată când Maracaibo era un 
oraş milionar...” 

Dar eu am avut noroc, chiar în momentul când sosesc se 
produce cel de-al doilea boom al petrolului de la Maracaibo. Nu am 
nimic de câştigat de pe urma pompelor din lac, ci datorită vântului 
de nebunie ce cuprinde mai multe companii petroliere care vin să 
obţină noi concesiuni, pornind din munţii Perija până la lac sau la 
mare. 

Este tocmai momentul prielnic de care aveam nevoie. 

Imi voi găsi un rost aici. Va fi, îmi promit, o frumoasă lovitură. 
Pentru a ajunge la asta, voi face orice, mă voi strădui prin toate 

mijloacele, muncind, să apuc şi eu cât mai multe firimituri din acest 
tort gigantic! Jur! Acum e rândul meu să triumf în viaţă, în felul 
oamenilor cinstiţi. In fond, au dreptate prostănacii când reuşesc să 
devină bogaţi fără să ajungă la închisoare. 


„Good French cook, 39 de ani, caut loc la companie petrolieră. 
Salariu minim 800 de dolari.” 

De la Laurence şi bucătarul ei am învăţat a.b.c.-ul bucătăriei şi 
mă hotărăsc să-mi încerc norocul. Anunţul a fost publicat în ziarul 
local şi, opt zile mai târziu, iată-mă bucătar la Richmond 
Exploration Cie. 

O părăsesc pe Laurence cu mult regret, dar ea nu avea nici pe 
departe cum să-mi plătească un asemenea salariu. 

Acum mă descurc la bucătărie, după ce-am trecut printr-o 
asemenea şcoală, Luându-mi postul în primire, am un trac teribil ca 
ceilalţi bucătari să nu-şi dea seama că french-cook-ul nu prea ştie 
mare lucru. Dar, spre surprinderea mea, îmi dau seama imediat că 
şi lor le este teamă ca french-cook-ul să nu descopere că, de fapt, 
de la primul la ultimul bucătar, toţi nu sunt decât spălători de vase. 
Respir uşurat. Cu atât mai mult cu cât am un avantaj asupra lor, 
am o carte de bucate, în franceză, Escoffier, cadou din partea unei 
prostituate ieşite la pensie. 

Şeful personalului este un canadian, domnul Blanchet. Două zile 
mai târziu, îmi încredinţează responsabilitatea bucătăriei cadrelor 
din tabără, douăsprezece persoane, grangurii, ce mai! 

In prima dimineaţă, îi prezint un meniu grozav. Numai că îi atrag 
atenţia că îmi lipsesc multe lucruri ca să-l pot realiza. Se hotărăşte 
să am un buget separat a cărei gestiune îmi este încredinţată. Inutil 
să spun că îmi trag cenuşa pe turta mea, dar cei din clasa specială, 
este sigur, se ghiftuiesc. Astfel că toată lumea este mulţumită. 

In fiecare seară, afişez în hol meniul pentru a doua zi, în 
franceză, bineînţeles. Toate numele astea pompoase, luate din 
cartea de bucate, produc o impresie fantastică. In plus, am 
descoperit în oraş un magazin specializat în produse franţuzeşti şi, 
datorită reţetelor şi cutiilor de conserve Potin & Rodel, mă descurc 
aşa de bine încât tipii din „clasa specială” îşi aduc adesea soțiile. În 
loc să fie doisprezece, mai totdeauna sunt douăzeci. Pe de-o parte, 
este agasant, dar, pe de altă parte, nu se mai uită nimeni prea 
atent la cheltuieli, pentru că, în mod normal, nu ar trebui să 
hrănesc decât personalul activ. 

Pe scurt, îi văd aşa de mulţumiţi încât cer o mărire de salariu. 
1.200 de dolari pe lună, deci 400 de dolari în plus. Refuză, îmi dau 
1.000, mă las convins, dar le spun că, pentru un bucătar ca mine, 
este un salariu mizerabil. 

Trec astfel câteva luni, dar, cu timpul, orele astea fixe de lucru 
mă plictisesc ca un guler de cămaşă prea strâmt. Am ajuns să-mi 
fie lehamite de această treabă şi-i cer şefului geolog să mă ia cu el 
când se va duce într-o expediţie de recunoaştere, în locurile cele 
mai interesante, chiar dacă sunt periculoase. 

Aceste expediţii au drept scop explorarea geologică a lanţului 
muntos Perija, care separă Venezuela de Columbia, la est de lacul 
Maracaibo. Este teritoriul unei rase de indieni războinici şi foarte 
sălbatici, motilonii, încât, adesea, acest lanţ muntos se numeşte 
sierra de los Motilones. Incă nu se cunoaşte originea exactă a 
acestei rase, a cărei limbă, cât şi obiceiurile sunt foarte diferite de 
cele ale triburilor vecine; de altfel „civilizaţia” începe să pătrundă în 
mijlocul lor abia acum, când scriu toate astea, atât sunt de 
periculoşi. Trăiesc în colibe în care dorm cincizeci, o sută de indieni, 
bărbaţi, femei, copii, într-o promiscuitate oribilă. Singurul animal 
domestic este câinele. Sunt atât de sălbatici că se povesteşte 
despre cazurile, frecvente, ale unor motiloni, adesea răniţi, 
capturați de „civilizaţi” şi care, deşi sunt bine trataţi, refuză să 
mănânce şi să bea şi sfârşesc prin a se sinucide tăindu-şi venele cu 
incisivii piliţi în mod special ca să poată sfâşia carnea. Dând dovadă 
de mult curaj, călugării capucini s-au instalat pe malul râului Santa 
Rosa, la numai câţiva kilometri de cea mai apropiată colibă 
colectivă a motilonilor. 

Starețul misiunii întrebuinţează mijloacele cele mai moderne, 
aruncându-le din avion alimente, îmbrăcăminte, pături şi fotografii 
ale călugărilor. Mai mult, aruncă şi manechine de paie, îmbrăcate 
cu rasa capucinilor, ale căror buzunare sunt pline cu diverse 
alimente şi chiar cu cutii de lapte. Nu-i prost călugărul: în ziua în 
care va sosi pe jos, indienii vor crede că a picat din cer. 

Dar, când am cerut să particip şi eu la aceste expediţii, eram 
abia în 1948, departe de adevăratele tentative de pătrundere 
„Civilizate”, care au început de fapt abia în 1965. N 

Pentru mine, aceste expediții au trei aspecte pozitive. In primul 
rând, ar fi o viată complet diferită de cea pe care-o duc în bucătăria 
taberei celor de la Richmond Exploration Cie şi de care m-am 
săturat. Ar fi aventura care reîncepe, în mijlocul acestei naturi 

grandioase, dar o aventură cinstită de data asta. Bineînţeles că 
există şi un risc, ca în orice aventură. Se întâmplă adesea ca 
expedițiile să se întoarcă cu unul sau doi oameni mai puţin, căci 
motilonii sunt foarte agili la trasul cu arcul sau, cum se spune pe 
aici, unde îşi fixează ochiul, acolo trimit săgeata. Dar, dacă eşti 
ucis, nu eşti şi mâncat. Nu sunt canibali. Tot eşti în câştig! 

Al doilea aspect: plimbările astea de trei săptămâni, în plină 
junglă neexplorată, periculoasă, sunt foarte bine plătite. Aş câştiga 
dublu faţă de ceea ce câştig acum lângă plitele mele. Ceea ce nu 
poate fi neglijat în viziunea mea actuală asupra lucrurilor. 

Al treilea aspect: compania geologilor îmi place. Sunt grozavi 
tipii. Cu toate că ştiu că este prea târziu ca să mai pot dobândi 
cunoştinţe care să facă din mine alt om, am senzaţia că, 
frecventându-i pe aceşti specialişti aproape savanţi, n-aş avea 
decât de câştigat. 

Pe scurt, plec cu ei plin de zel şi de încredere. Nu mai trebuie să 
car cu mine cartea de bucate: nu am nevoie decât de conserve, 
trebuie să ştiu doar să fac plăcinte şi pâine. Nu-i greu de învăţat, se 
fac repede. 

Noul meu prieten, geologul şef al expediției, se numeşte Crichet. 
Este detaşat de la California Exploration Cie pe lângă cei de la 
Richmond. Ştie totul despre geologie, secţia petrol. In rest, ştie că a 
fost război, pentru că a participat la el, dar nu este prea sigur că 
Alexandru cel Mare a trăit înainte sau după Napoleon. Nici nu-i pasă 
de altfel, n-are nevoie să cunoască istoria lumii ca s-o ducă bine, să 
aibă o soţie minunată, să facă copii şi să dea companiei toate 
informaţiile geologice de care aceasta are nevoie. Totuşi, bănuiesc 
că ştie mai mult decât spune, căci am învăţat să nu am încredere în 
umorul rosbifilor, adesea diferit de cel al indivizilor din Ardenii mei. 
Ne înţelegem bine. 

O astfel de expediţie durează între douăzeci şi douăzeci şi cinci 
de zile. La întoarcere, opt zile de vacanţă. Echipa se compune dintr- 
un geolog şef al expediției, alţi doi geologi şi doisprezece până la 
optsprezece hamali sau ajutoare, cărora nu li se cere decât să fie 
puternici şi disciplinaţi. Au cortul lor separat şi bucătarul lor. Eu 
sunt ataşat pe lângă cei trei geologi. Oamenii nu sunt deloc 
abrutizaţi de muncă şi printre ei se află şi un militant al A.D. 
(Acţiunea Democratică), partid de stânga, care are grijă să fie 
respectate legile sindicale. Se numeşte Carlos. Atmosfera este de 
înţelegere generală şi eu sunt cel ce ţin socoteala orelor 

suplimentare, foarte corect notate, nici mai mult, nici mai puţin. 

Sunt pasionat de această primă expediţie. Căutarea informaţiilor 
geologice cu privire la rezervele de petrol este foarte curioasă. 
Scopul expediției este să urcăm cât mai sus posibil, de-a lungul 
râurilor, spre munţi, acolo unde ele îşi croiesc drumul printre stânci. 
Mergem cât putem mai departe în camion, apoi în jeep. Când 
ajungem la capătul pistelor, urcăm pe firul râurilor în pirogi, apoi, 
când apa nu mai este destul de adâncă, coborâm din pirogi şi 
încercăm să ajungem pe jos, cât mai sus spre izvoare. O parte din 
material este cărat acum de oameni, în jur de patruzeci şi cinci de 
kilograme pentru fiecare om, în afară de bucătari şi de cei trei 
geologi... 

De ce urcăm aşa de mult în munţi? Deoarece în locurile pe unde 
apele şi-au tăiat drumul prin roca dură se pot observa, ca într-un 
manual de geografie, formațiunile geologice succesive. De aici 
adună geologii eşantioanele pe care le desprind din pereţii de 
stâncă, fiecare fiind repertoriat, clasat, pus într-un săculeţ. Se 
determină direcţia urmată de diferitele straturi geologice spre 
câmpie. Astfel, cu ajutorul zecilor de eşantioane geologice culese în 
puncte diferite, se poate reconstitui o hartă a straturilor ce ajung în 
câmpie cam la o sută, două sute de metri adâncime. Şi, calculând 
bine, plecând de la aceste informaţii, într-o zi se sapă un puț la o 
distanţă de 100 de kilometri într-un loc unde nimeni n-a mai fost 
până atunci, ştiindu-se dinainte că aici, la o anumită adâncime, se 
va găsi un strat de petrol. Intr-adevăr, ştiinţa este neaşteptată şi 
sunt uluit de mijloacele ei. 

Toate ar fi bune fără motiloni. Adesea, membrii expedițiilor sunt 
răniţi sau chiar mor din cauza săgeţilor. Asta nu uşurează 
recrutarea oamenilor şi face ca o expediţie să coste destul de 
scump. 

Particip la mai multe expediţii şi trăiesc zile extraordinare. 

Unul dintre geologi este olandez. Se numeşte Lapp. Într-o zi, 
adună ouă de caiman, foarte bune după ce le-ai uscat la soare. Le 
găseşti uşor, ţinându-te după urma lăsată de burta crocodiluţei 
când se târăşte din râu spre un loc uscat, unde îşi depune ouăle, pe 
care le cloceşte apoi ore în şir. Profitând de absenţa crocodiluţei, 
Lapp dezgroapă ouăle şi, liniştit, se întoarce în tabără. De abia a 
ajuns în luminişul unde ne-am instalat, că se pomeneşte cu 
crocodiluţa care se aruncă ca un bolid asupra lui. L-a urmărit pe hoţ 
pas cu pas şi vine să se răzbune. Are peste trei metri lungime şi 

scoate nişte sunete răguşite ca şi cum ar avea laringită. Lapp 
începe să fugă şi să se învârtă în jurul unui copac gros, în timp ce 
eu mă topesc de râs văzându-l pe acest tip înalt, în şort, făcând 
salturi caraghioase şi urlând după ajutor. Crichet şi câţiva oameni 
sosesc în fugă: două gloanţe explozive fac animalul inofensiv. In 
ceea ce-l priveşte pe Lapp, palid ca un mort, cade-n fund. Toată 
lumea este scandalizată de atitudinea mea. Le explic că, oricum, nu 
aveam ce face; nu am nicio armă asupra mea, căci este incomod 
de dus. 

La masă, seara, în timp ce le ofer cina mea de conserve, Crichet 
îmi spune: 

— Tu nu prea tânăr, treizeci şi patru de ani cel puţin, nu? 

— Ceva mai mult, de ce? 

— Tu trăieşti şi comporţi ca bărbat douăzeci ani. 

— Ştiţi, nu prea am mult peste: am douăzeci şi şase de ani. 

— Nu adevărat. 

— Ba da, şi am să vă explic de ce. Am stat treisprezece ani la 
pârnaie. Aceşti treisprezece ani trebuie să-i trăiesc pentru că nu i- 
am trăit. Astfel că treizeci şi nouă fără treisprezece, făcând 
douăzeci şi şase, am douăzeci şi şase de ani. 

— Nu înţeleg. 

— N-are importanţă. 

Şi totuşi este adevărat am sufletul unui puşti de douăzeci de ani. 
Nici nu se pune problema, trebuie să-i trăiesc, trebuie să recuperez 
anii ce mi-au fost furaţi. Trebuie să-i trăiesc din plin, nepăsându-mi 
de nimic, ca la douăzeci de ani, cu inima plină de veselie şi de 
bucuria de a trăi. 

Intr-o dimineaţă, înainte de a se lumina, un strigăt ascuţit ne 
trezeşte pe toţi. In timp ce agăța lampa pe care tocmai o aprinsese, 
bucătarul cărăuşilor s-a trezit cu două săgeți, una în coaste, alta în 
fese. Trebuie trimis imediat la Maracaibo. Patru oameni îl vor purta 
pe un fel de pat până la piroga cu care va fi dus până la jeep, care-l 
va duce la camion, iar camionul la Maracaibo. 

Ziua trece într-o atmosferă grea, apăsătoare. Simţim în jurul 
nostru, în junglă, prezenţa indienilor, fără, însă, să-i vedem, fără să- 
i auzim. Cu cât înaintăm, avem senzaţia că am pătruns pe terenul 
lor de vânătoare. Este mult vânat şi, cum fiecare are o armă, din 
când în când împuşcă o pasăre sau un fel de iepure. Toată lumea 
este gravă, nimeni nu cântă şi, după ce-au tras cu arma, vorbesc în 
şoaptă, prosteşte, ca şi cum s-ar teme c-ar putea fi auziţi. 

Încetul cu încetul, o teamă colectivă îi cuprinde pe toţi cărăuşii. 
Vor să întrerupem expediţia şi să ne întoarcem la Maracaibo. 
Crichet, şeful, vrea să continuăm, să urcăm. Reprezentantul 
sindicatului, Carlos, este un tip curajos, dar şi el este impresionat. 
Mă ia deoparte: 

— Enrique, ne întoarcem? 

— De ce, Carlos? 

— Indienii. 

— Sunt indieni, este adevărat, dar ne pot ataca şi pe drumul de 
întoarcere, nu numai dacă vom continua să înaintăm. 

— Nu-i sigur, Francés. Poate nu suntem departe de satul lor. 
Priveşte această piatră: s-a măcinat grâu cu ea. 

— Nu-i o prostie ce spui, Carlos. Hai să mergem la Crichet. 

Americanul a participat la debarcarea din Normandia. Este puţin 
impresionabil şi meseria lui îl pasionează. După ce a adunat toţi 
oamenii, le mai spune o dată că ne aflăm într-unul din locurile cele 
mai bogate în informaţii geologice. Se enervează şi, furios, 
lansează singura frază ce nu trebuia spusă: 

— Dacă vă este frică, plecaţi! Eu rămân. 

Oamenii au plecat cu toţii, în afară de Carlos şi de mine. Dar eu 
rămân cu condiţia ca la plecare să îngropăm materialul, căci n-am 
chef să-l car. De când mi-am rupt ambele picioare într-una din 
evadările ratate de la Baranqguilla, obosesc repede, dacă duc 
greutăţi. Carlos va căra eşantioanele luate. 

Timp de cinci zile, rămânem singuri, Crichet, Lapp, Carlos şi cu 
mine. Nu s-a întâmplat nimic, dar, sincer să fiu, nu am trăit 
niciodată atât de tensionat ca în cele cinci zile în care ne-am simţit 
spionaţi douăzeci şi patru de ore din douăzeci şi patru, de nu ştiu 
câte perechi de ochi invizibili. Am abandonat totul când Crichet, 
care se dusese pe malul râului să facă ceva, a văzut trestia 
mişcându-se la câţiva metri de el, dată la o parte de două mâini. 
Asta i-a tăiat pofta de a mai face ceva şi, cu calmul său obişnuit, ca 
şi cum nu s-ar fi întâmplat nimic, s-a întors cu spatele şi a revenit în 
tabără. 

— Cred, i-a spus lui Lapp, că a sosit momentul să ne întoarcem la 
Maracaibo. Avem destule eşantioane de rocă şi nu cred c-ar fi 
necesar din punct de vedere ştiinţific să le lăsăm indienilor patru 
eşantioane interesante ale rasei albe. 

Ajungem fără niciun incident la La Burra (Măgăriţa), cătun cu 
vreo cincisprezece case. În timp ce bem un păhărel în aşteptarea 

camionului ce trebuia să vină să ne ia, un metis de indian din acea 
regiune, beat, mă ia deoparte şi-mi spune: 

— Eşti francez, nu-i aşa? Ei bine, nu e nevoie să fii francez ca să 
rămâi atât de ignorant. 

— Ah, da, de ce? 

— Am să-ţi spun: pătrundeţi în terenul motilonilor şi ce faceţi? 

Trageţi la dreapta şi la stânga, în tot ce zboară, sau fuge, sau 
înoată. Toţi oamenii au o puşcă. Nu-i vorba, deci, de-o explorare 
ştiinţifică, ci de-o gigantică partidă de vânătoare. 

— Unde vrei să ajungi? 

— Acţionând aşa, distrugeţi ceea ce indienii consideră că este 
rezerva lor de hrană. Nu au prea multă. Ei nu ucid decât atât cât le 
trebuie pentru o zi sau două. Nu mai mult. In plus, cu săgețile lor 
ucid fără zgomot, nu gonesc vânatul. În timp ce voi, voi distrugeţi 
totul şi cu zgomotul puştilor speriaţi toate animalele. Şi atunci ele 
migrează în altă parte. 

Nu-i o prostie ce-mi spune tipul. Mă interesează. 

— Ce vrei să bei? Fac cinste. 

— Un rom dublu, Francés. Mulţumesc. Şi continuă: De asta 
motilonii trag cu săgețile în voi. Işi spun că din cauza voastră vor 
avea greutăţi în obţinerea hranei. 

— De fapt, dacă te înţeleg bine, le devastăm proviziile. 

— Exact, Francés. În plus, n-ai observat niciodată că, urcând 
cursul unui râu, în locurile unde este mai strâmt şi unde este puţină 
apă, încât trebuie să coborâţi din pirogi şi să le trageţi pe uscat, 
distrugeţi un fel de baraje făcute din crenguţe şi bambus? 

— Ba da, adesea. 

— Ei bine, ceea ce distrugeţi astfel, fără a da prea multă 
importanţă acestui fapt, sunt capcanele pentru peşti construite de 
motiloni, şi asta le aduce mari prejudicii. Căci, este foarte greu să 
construieşti asemenea capcane. Ele sunt alcătuite din labirinturi 
complicate, care, prin zigzaguri succesive, conduc peştii care urcă 
împotriva curentului până la ultima mare capcană, de unde nu mai 
pot ieşi. In faţă, se află o barieră de bambus, în spate, nu mai pot 
găsi portiţa de intrare, căci ea este făcută din mici liane pe care le- 
au îndepărtat când au intrat, iar curentul apei le-a apropiat din nou. 
Am văzut capcane de mai bine de cincizeci de metri. O muncă 
extraordinară. 

— Ai de-o sută de ori dreptate. Trebuie să fii un vandal, aşa cum 
suntem noi, ca să distrugi o asemenea construcţie. 

Pe drumul de întoarcere, mă gândesc îndelung la ce mi-a spus 
acest metis de indian, puţind a rom, dar având mare dreptate, şi 
mă decid să întreprind ceva. De îndată ce ajungem la Maracaibo, 
înainte chiar de a mă duce acasă să-mi petrec în linişte cele opt zile 
de vacanţă, depun o scrisoare la domnul Blanchet, şeful 
personalului, cerându-i să mă primească a doua zi. 

Mă primeşte, dar la el se află, cred că din întâmplare, şi şeful cel 
mare al geologilor. Le explic că nu vor mai fi răniţi şi morţi în 
expedițiile lor, dacă mi se încredinţează conducerea acestora. 
Bineînţeles, Crichet va rămâne şeful oficial, dar, de fapt, eu voi fi 
cel care va asigura disciplina expediției. Se hotărăsc să facă o 
încercare, ceea ce le convine, căci Crichet făcuse un raport din care 
reieşea că, dacă s-ar putea merge mai departe decât în ultima 
expediţie, deci într-o regiune şi mai periculoasă, s-ar găsi o 
adevărată mină de informaţii valoroase. Condiţiile de plată pentru 
noile mele funcţii, care se adaugă la aceea de bucătar, căci rămân 
bucătarul geologilor, se vor fixa la întoarcere. Bineînţeles că n-am 
spus nimic despre raţiunile pentru care voi putea garanta 
securitatea expediției, şi, cum americanii sunt oameni practici, nu- 
mi pun întrebări, rezultatul contează pentru ei. 

Numai Crichet este pus la curent. Cum asta îi convine, n-are 
nimic împotrivă să-mi acorde toată încrederea. Este convins că am 
descoperit un mijloc sigur prin care pot evita necazurile. Şi, apoi, l-a 
impresionat foarte mult faptul că am fost unul dintre cei trei care 
au rămas cu el, când toţi ceilalţi l-au părăsit. 

Mă duc la guvernatorul provinciei şi-i explic despre ce este 
vorba. Se arată înţelegător şi binevoitor; datorită scrisorii sale de 
recomandare, obţin din partea Gărzii Naţionale promisiunea că vor 
da ordin ultimului post de pază dinainte de a intra în teritoriul 
motilonilor să reţină armele celor pe care-i voi indica şi abia după 
aceea să ne lase să trecem. Vor găsi ei un motiv plauzibil pentru 
toată lumea. Dacă oamenii ar afla înainte de plecarea din 
Maracaibo că vor intra pe teritoriul motilonilor fără arme, nu ar 
merge acolo niciodată. Trebuie să-i iau pe neaşteptate şi să-i 
conving să meargă mai departe chiar acolo, pe loc. 

Totul merge bine. La ultimul post, La Burra, toţi oamenii sunt 
dezarmaţi în afară de doi care mi se par mai de încredere şi cărora 
le dau ordin să nu tragă decât în caz de pericol iminent, niciodată 
ca să vâneze sau să se amuze. Am şi eu un revolver, asta-i tot. 

N-am mai avut neplăceri din acea zi în expedițiile noastre. 

Americanii şi-au dat seama de asta şi, fiind partizanii eficacităţii 
înainte de orice, nu m-au întrebat niciodată nimic. 

Mă înţeleg bine cu oamenii şi sunt ascultat. Rolul ăsta nou mă 
pasionează. Acum, în loc să distrugem capcanele cu pirogile 
noastre, le ocolim fără să le stricăm. Şi, altceva: ştiind că principala 
grijă a motilonilor este asigurarea hranei, de fiecare dată când 
părăsim o tabără las acolo cutii de conserve goale, în care pun 
sare, zahăr şi, de asemenea, în funcţie de ce avem în plus, o 
macetă, un cuţit, o toporişcă. La întoarcere, când trecem din nou 
prin aceste locuri, nu mai găsim niciodată nimic. Totul a dispărut, 
până şi cutiile goale. Tactica mea este, deci, bună şi, deoarece la 
Maracaibo nimeni nu ştie care este motivul real, umblă zvonul că 
sunt brujo, un vrăjitor adică, sau că m-am înţeles în secret cu 
motilonii, ceea ce mă face să râd. 

In cursul uneia din aceste expediţii, asist la o lecţie de pescuit 
extraordinară: cum să prinzi peşti fără momeală, fără undiţă, având 
doar grija să-i culegi liniştit la suprafaţa apei. Profesorul meu este 
un tapir, un animal nu mai mare decât un porc gras. Ajunge până la 
doi metri, doi metri şi ceva. Intr-o după-amiază, când mă aflu 
aproape de râu, văd pentru prima dată un asemenea exemplar. 
lese din apă şi-l observ cu atenţie fără să fac vreun gest, ca să nu-l 
deranjez. Pielea lui seamănă cu cea a rinocerului, are picioarele din 
faţă mai scurte decât cele din spate, iar buzele şi nasul i se 
prelungesc într-un fel de trompă scurtă. Se apropie de o anumită 
specie de liane şi mănâncă o cantitate serioasă, este deci un 
ierbivor. Apoi îl văd cum coboară din nou spre râu, intră în apă şi se 
îndreaptă spre o zonă cu apă liniştită. Se opreşte şi, ca o vacă, 
rumegă. Incepe să verse un fel de lichid verzui din trompă. Foarte 
priceput, amestecă acest lichid cu apa dând din cap. Mă întreb de 
ce face oare toate astea, dar peste câteva minute am surpriza să 
văd cum apar la suprafaţă peşti cu burta în sus, mişcând încetişor 
din aripioare ca şi când ar fi adormiţi sau drogaţi. Şi, iată, tapirul, 
care, fără să se grăbească, înghite peştii unul după altul. Nu-mi 
revin uşor în urma acestui spectacol. 

De atunci, am încercat şi eu metoda. Reperând lianele pe care 
le-a mâncat tapirul, adun o anumită cantitate, o strivesc între două 
pietre şi torn sucul pe care-l obţin într-un vas. Apoi, mă duc şi-l vărs 
în râu într-un loc unde apa nu este agitată de curenţi. Victorie! 
Câteva minute mai târziu, văd peştii apărând la suprafaţă, ameţiţi. 
O singură măsură de precauţie trebuie să iau: dacă peştii sunt 

comestibili, trebuie să-i curăţ imediat. Altfel, după două ore, au şi 
putrezit. După această experienţă, la masa geologilor se serveşte 
adesea un peşte excelent. Oamenilor le-am spus să nu ucidă 
niciodată un astfel de pescar. Cu atât mai mult cu cât sunt 
inofensivi. 

În aceste expediţii am luat adesea ca ghizi o familie de vânători 
de caimani, Fuenmayor, tatăl şi cei doi fii ai lui. Este convenabil 
pentru toată lumea, căci, deşi cunosc bine regiunea, dacă sunt 
singuri pot fi o pradă uşoară pentru motiloni. Dacă merg cu noi, 
însă, în schimbul întreţinerii lor ne conduc toată ziua, iar noaptea 
vânează. Toată lumea are de câştigat. 

Sunt originari din Maracaibo, unde întâlneşti fiinţe foarte 
sociabile. Când vorbesc parcă ar cânta şi au un cult foarte puternic 
pentru prietenie. Curgându-le în vine sânge indian, au toate 
calităţile acestora şi, în plus, o inteligenţă şi o şiretenie 
remarcabile. 

Am avut şi am încă printre Maracuchos prieteni minunaţi. Atât 
bărbaţii, cât şi femeile, căci femeile sunt frumoase, ştiu să iubească 
şi să se facă iubite. 

Să vânezi caimani, animale de doi, trei metri lungime, este o 
treabă foarte periculoasă. In noaptea asta m-am dus cu doi dintre 
ei: tatăl şi fiul cel mare. 

Intr-o pirogă foarte îngustă şi foarte uşoară, tatăl stă în spate, 
mânuind pagaia, eu în mijloc, iar flăcăul în faţă. Este o noapte 
întunecoasă, nu se aud decât zgomotele junglei şi clipocitul apei ce 
se loveşte de pirogă. Nu fumăm, nu facem niciun zgomot. Oricum, 
pagaia ce împinge piroga şi o dirijează în acelaşi timp nu trebuie 
să-i atingă marginea. 

Trimiţând, cu intermitenţă, fascicolul unei lanterne puternice pe 
suprafaţa apei, facem să apară perechi de puncte roşii, cum fac 
farurile maşinilor cu panourile publicitare reflectorizante de pe 
marginea şoselelor. Două puncte roşii: un caiman. Se ştie că, în 
faţa ochilor, la suprafaţă, se află găurile nasului, ochii şi botul fiind 
singurele părţi ale crocodilului ce ies din apă când se odihneşte la 
suprafaţă. Victima este aleasă în funcţie de distanţa cea mai scurtă 
dintre vânători şi punctele roşii. O dată reperată, avansăm spre ea, 
cu precauţie, cu lumina stinsă. Bătrânul Fuenmayor este un 
adevărat maestru, reuşind să fixeze, în secunda cât luminăm cu 
lanterna, punctul exact unde se află caimanul. Ne îndreptăm 
repede spre el şi, când credem că suntem destul de aproape, 

punem lumina pe animal, care, de fiecare dată, rămâne 
înmărmurit. Fascicolul luminos nu-l mai părăseşte până ajungem la 
doi, trei metri de el. Stând în partea din faţă a pirogii, fiul ţine cu 
mâna stângă lanterna îndreptată spre caiman, iar cu dreapta 
aruncă cu toată puterea harponul, lestat cu zece kilograme de 
plumb; este singura armă capabilă să străpungă pielea atât de 
rezistentă a caimanului şi să-i pătrundă în carne. 

Acum trebuie să acţionăm repede, căci, în clipa în care este 
atins, animalul se scufundă, iar noi, vâslind, cu cele trei pagaie, 
trebuie să ajungem repede la mal. Piroga aproape că saltă pe apă 
căci, dacă-i lăsăm timp, crocodilul se ridică la suprafaţă, se zbate 
şi, cu o singură lovitură de coadă, ne poate răsturna, 
transformându-ne pe noi, vânătorii, în doi timpi şi trei mişcări, în 
vânat pentru ceilalţi crocodili flămânzi. Ajunşi la mal, sărim din 
pirogă şi, în viteză, înfăşurăm coarda harponului în jurul unui copac. 
Crocodilul vine, îl simţim, să vadă de ce este legat. Nu ştie ce i se 
întâmplă, în afara durerii pe care o simte în spate. Vine să afle 
noutăţi. Încet, fără să tragem prea tare, adunăm coarda rămasă şi 
o înfăşurăm în jurul copacului. Crocodilul încearcă să iasă pe mal. 
Flăcăul Fuenmayor, care are în mână o toporişcă bine ascuţită, îl 
loveşte puternic în cap, chiar când iese. 

Câteodată, este nevoie de trei lovituri până îl omori. La fiecare 
lovitură, dă cu coada, care, dacă l-ar atinge pe vânător, l-ar trimite 
şi pe el în ceruri. Dacă loviturile n-au fost mortale, ceea ce se poate 
întâmpla, trebuie să dai drumul imediat la coardă pentru ca 
animalul să se poată duce la fundul apei. Căci, cu forţa lui colosală, 
s-ar putea să scape din harpon, chiar dacă-i foarte bine înfipt în 
corp. Se aşteaptă ca puterile animalului să slăbească şi pe urmă se 
trage din nou de coardă. 

Am trăit o noapte extraordinară: am omorât mai mulţi caimani. l- 
am lăsat pe mal. Dimineaţa, cei trei Fuenmayor vor veni să le ia 
pielea de pe burtă şi de sub coadă. Pielea de pe spate este prea 
groasă ca să poată fi prelucrată. Apoi îi vor îngropa. Nu sunt 
aruncaţi în râu, căci l-ar otrăvi. Şi crocodilii nu se mănâncă între ei, 
nici morţi fiind. 

Am făcut astfel câteva expediţii, asigurându-mi bine existenţa şi 
punând chiar câte ceva deoparte până când s-a produs 
evenimentul cel mai extraordinar din viaţa mea. 

Capitolul 10 - Rita - Hotelul Vera-Cruz 


Când, în carcerele Recluziunii de la Saint-Joséph gândurile îmi 
zburau spre stele şi îmi construiam minunate castele în Spania 
umplându-mi astfel izolarea şi liniştea ucigătoare, mă vedeam 
adeseori liber, învingător al „căii putreziciunii”, reîncepând o viaţă 
nouă într-un mare oraş. Da, era o adevărată înviere, împingeam 
piatra funerară care mă ţinea strivit în întuneric şi reveneam la 
lumină şi viaţă, iar printre imaginile pe care le plăsmuisem atunci, 
în prim plan îmi apărea o fată frumoasă şi bună. Nici înaltă, nici 
mică, blondă, cu ochii de culoarea alunei, cu pupilele strălucind de 
viaţă şi inteligenţă. Gura îi era frumos marcată, descoperind, când 
râdea, nişte dinţi de coral strălucitor de albi. Bine făcută, cu corpul 
perfect proporţionat, această femeie avea să fie, fără îndoială, într- 
o zi, aşa cum o vedeam, a mea pentru toată viaţa. 

Acestei zeițe, acestui ideal de frumuseţe, îi conferisem un suflet 
minunat, cel mai frumos, mai nobil, mai sincer, plin de toate 
virtuțile pe care doreşti să le aibă o femeie, în acelaşi timp amantă 
şi prietenă. Eram sigur că o dată şi o dată o voi întâlni şi că, 
împreună cu ea, uniţi pentru totdeauna, voi trăi iubit, bogat, 
respectat şi fericit tot restul vieţii. 

Da, în umiditatea fierbinte şi asfixiantă care-i lipsea pe 
nenorociţii de la Recluziune de cel mai slab suflu al vieţii, când, 
gâfâind, cu inima strânsă de teamă, torturat de-o sete ce nu putea 
fi potolită de nimic, fără putere, încercam să captez cea mai mică 
undă de răcoare, când acei vapori irespirabili îmi ardeau parcă 
plămânii, visam, pe jumătate asfixiat, la castelele mele din Spania, 
unde aerul era răcoros, copacii plini de un frumos frunziş verde, 
unde grijile cotidiene nu-şi aveau rostul pentru că devenisem 
bogat, iar în fiecare viziune, în fiecare imagine, îmi apărea 
„frumoasa prințesă”, cum îi spuneam eu. Era întotdeauna aceeaşi 
până la cel mai mic detaliu. Nimic nu se schimba niciodată şi de 
aceea o cunoşteam atât de bine încât atunci când îşi făcea apariţia 
în diferite scene lucrul mi se părea cât se poate de normal. Nu 
trebuia ea, oare, să fie soţia mea şi geniul meu cel bun? 

La întoarcerea dintr-o expediţie geologică, mă hotărăsc să-mi 
abandonez camera de la Richmond Cie şi să mă instalez în centrul 
oraşului Maracaibo. Astfel, într-o zi, un camion al companiei mă 
lasă într-o piaţetă umbroasă din centrul oraşului, cu o valiză în 
mână. Mi-am lăsat cele mai multe lucruri în tabără. Ştiu că sunt mai 
multe hoteluri şi pensiuni pe aici şi o apuc pe strada Venezuela, o 

străduţă ce se bucură de o situaţie privilegiată întrucât se află între 
cele două pieţe principale din Maracaibo, piaţa Bolivar şi piaţa 
Baralt. Este una dintre acele străduţe coloniale înguste, străjuite de 
case cu unul sau două etaje. Este o căldură apăsătoare şi merg în 
umbra caselor. 

„Hotel Vera-Cruz.” Este o casă frumoasă, în stil colonial, datând 
din timpul cuceririi, zugrăvită în bleu deschis. Aspectul său curat şi 
primitor mă atrage şi mă face să pătrund într-un culoar ce dă într- 
un patio. Şi, acolo, în curtea răcoroasă şi umbroasă, se află o 
femeie şi această femeie este ea! 

Este ea, nu mă pot înşela, am văzut-o de mii de ori în visele mele 
nenorocite. lat-o „frumoasa prinţesă” se află-în faţa mea, aşezată 
pe un balansoar. Sunt sigur că, dacă mă apropii de ea, voi constata 
că are ochii de culoarea alunei şi chiar o mică aluniţă pe faţa ovală 
şi frumoasă! Şi acest decor l-am văzut de mii de ori. Este, deci, 
imposibil să mă înşel, prinţesa visurilor mele este în faţa mea, mă 
aşteaptă. 

— Buenos dias, Señora! Aveţi o cameră de închiriat? 

Mi-am pus valiza jos. Sunt sigur că-mi va spune „Da”. Nu o 
privesc, ci o devorez din priviri. Puțin mirată că se vede astfel 
„admirată” de un necunoscut, se ridică din balansoar şi vine spre 
mine. Surâde şi-şi descoperă dinţii minunaţi, pe care-i cunosc atât 
de bine. 

— Da, domnule, am o cameră pentru dumneavoastră, îmi 
răspunde „prinţesa” în franceză. 

— De unde ştiţi că sunt francez? 

— După felul cum vorbiţi spaniola. Unele cuvinte sunt greu de 
pronunţat de francezi. Dacă vreţi, vă rog să mă urmaţi. 

Imi iau valiza şi sunt condus într-o cameră curată, răcoroasă şi 
bine mobilată, care dă direct spre patio. 

Numai după ce m-am spălat, ras şi am fumat o ţigară aşezat pe 
patul acestei camere de hotel, îmi dau seama că, într-adevăr, nu 
visez: „Ea, cea care te-a ajutat să rezişti atâtea ore de carceră, este 
aici! Este aici, la câţiva metri de tine. Mai ales nu înnebuni! Lovitura 
pe care ai primit-o drept în inimă nu trebuie să te determine să faci 
sau să spui prostii”. Inima îmi bate foarte tare şi încerc să mă 
calmez. „Mai ales, Papillon, nu povesti nimănui nimic despre 
această aiureală, nici măcar ei, cine te-ar putea crede? Crezi că 
este posibil, fără să te faci de râs, să povesteşti cuiva că ai 
cunoscut-o, ai atins-o, ai îmbrăţişat-o pe această femeie acum 

câţiva ani, când putrezeai în carcerele unor închisori cumplite? 
Prinţesa este aici. Asta este principalul. Nu-ţi face inimă rea: acum, 
c-ai întâlnit-o, n-o să-ţi mai scape. Dar trebuie să procedezi cu 
blândeţe, încetul cu încetul. Numai după înfăţişare şi-ţi dai seama 
că este patroana acestui mic hotel.” 

In patio, această grădină în miniatură, i-am şoptit primele 
cuvinte de dragoste, într-una din acele minunate nopţi tropicale. 
Era ea cu adevărat, zâna visurilor mele, încât puteam crede că şi 
ea mă aştepta de mult timp. Prinţesa mea se numeşte Rita, este 
originară din Tanger şi este liberă, nu are nicio legătură 
stânjenitoare. Ochii ei mă privesc şi strălucesc ca stelele de pe 
cerul de deasupra capetelor noastre. Sunt sincer şi îi mărturisesc că 
am fost căsătorit în Franţa, că nu ştiu care este starea mea civilă în 
prezent şi că, din cauza unor motive serioase, nu pot cere lămuriri. 
Ceea ce este adevărat: nu puteam să scriu la primăria din satul 
meu natal şi să le cer o fişă de stare civilă. Nu aveam de unde să 
ştiu care va fi reacţia justiţiei în faţa unei asemenea solicitări. Poate 
o cerere de extrădare. Dar, despre trecutul meu de ocnaş şi de 
vagabond nu-i spun nimic precis. Imi folosesc toată puterea de 
convingere, toate resursele ca s-o fac să-mi înţeleagă sentimentele. 
Nu pot lăsa să-mi scape ceea ce eu cred că este cea mai mare 
şansă din viaţa mea. 

— Eşti frumoasă, Rita, minunat de frumoasă. Lasă-te iubită 
profund, pentru totdeauna, de către un om care nici el nu are pe 
nimeni în viaţă, dar care are nevoie să iubească şi să fie iubit. Nu 
am prea mulţi bani, este adevărat, şi tu eşti aproape bogată cu 
micul tău hotel, dar, crede-mă, sper ca inimile noastre să nu devină 
decât una pentru totdeauna, până la moarte. Spune-mi „da”, Rita, 
tu care eşti la fel de frumoasă ca cele mai frumoase flori din 
această ţară, la fel de frumoasă ca orhideele. Nu-ţi pot spune când 
şi cum, dar, oricât de incredibil ţi-ar putea părea, să ştii că te-am 
cunoscut şi m-am îndrăgostit de tine cu mulţi ani în urmă. Trebuie 
să fii a mea, cum şi eu îţi jur că voi fi al tău, cu totul şi pentru 
totdeauna. 

Dar Rita nu este o femeie uşuratică, ceea ce nu mă miră. Numai 
după trei zile consimte să fie a mea. Pudică, mă roagă să mă feresc 
să nu fiu văzut când mă duc în camera ei. Apoi, într-o dimineaţă 
frumoasă, fără să zicem nimic nimănui, foarte natural, ne afişăm 
oficial legătura şi, tot aşa de normal, intru în rolul de patron al 
hotelului. 

Fericirea noastră este completă şi o viaţă nouă se deschide în 
faţa mea, viaţa de familie. Eu, paria, evadatul din ocna franceză, 
după ce am reuşit să înving acea cale a putreziciunii, am un cămin 
şi alături de mine o femeie frumoasă, cu un suflet la fel de frumos, 
doar un nor adumbreşte bucuria noastră: faptul că, fiind căsătorit în 
Franţa, nu mă pot căsători cu ea. 

Să iubeşti, să fii iubit, să ai un cămin al tău, o Dumnezeule, cât 
eşti de mare că mi-ai dat toate astea! 

Vagabonzii străzilor, vagabonzii mărilor, aventurierii ce au 
nevoie de aventură aşa cum muritorilor de rând le sunt necesare 
pâinea şi apa, oamenii care trec prin viaţă precum păsările 
migratoare pe cer, vagabonzii oraşelor, care mişună noapte şi zi pe 
străzile unde întâlneşti drojdia societăţii, în parcuri sau prin 
cartierele bogate, cu sufletul revoltat, gata să pornească la o nouă 
aventură, vagabonzii anarhişti, care în fiecare moment al existenţei 
lor găsesc că sistemele sociale sunt din ce în ce mai egoiste, 
prizonierii eliberaţi, soldaţii în permisie, luptătorii ce revin de pe 
front, evadaţii urmăriţi de-o organizaţie care vrea să pună mâna pe 
ei şi să-i închidă în carcere pentru a-i extermina, toţi, da, toţi, fără 
excepţie, suferă într-un moment sau în altul pentru că nu au un 
cămin, iar atunci când Providența le oferă unul se angajează cu tot 
sufletul în noua lor viaţă, cu un suflet nou, plin de dragostea de a 
dărui şi însetat de a primi. 

Astfel, deci, şi eu, ca şi muritorii de rând, ca şi tatăl meu, ca şi 
mama mea, ca şi surorile mele, ca şi toţi ceilalţi ai mei, şi eu am, în 
sfârşit, căminul meu, cu o femeie care mă iubeşte cu adevărat. 

Pentru ca întâlnirea cu Rita să mă facă să-mi schimb total felul 
de-a trăi, pentru ca eu să simt că ea va fi de acum înainte placa 
turnantă a existenţei mele, femeia aceasta trebuie să fie cu totul 
deosebită. 

Mai întâi, ca şi mine, a venit în Venezuela în urma unei evadări. 
Nu o evadare ca cea a ocnaşilor sau a puşcăriaşilor, dar tot de o 
evadare este vorba. 

A sosit din Tanger, acum şase luni, cu soţul ei, care a părăsit-o în 
scurt timp, încercând o aventură la trei sute de kilometri de 
Maracaibo, unde ea n-a vrut să-l urmeze. A lăsat-o, însă, cu hotelul. 

Mi-a povestit pe îndelete viaţa ei şi eu am ascultat-o cu mare 
atenţie. Prinţesa mea s-a născut într-un cartier sărac din Tanger. 
Mama ei, rămânând văduvă, şi-a crescut cu curaj cei şase copii, trei 
băieţi şi trei fele. Rita este cea mai mică. 

Copil fiind, strada este domeniul ei. Nu-şi petrece zilele în cele 
două camere unde trăiesc cei şapte membri ai tribului. Adevăratul 
ei domeniu este oraşul, cu parcurile, pieţele, cu lumea care 
viermuieşte, mănâncă, bea, cântă, strigă în toate limbile. Este 
desculţă. Pentru puştii de vârsta ei, pentru cei din cartier este 
Riquita. Împreună cu prietenii ei, bandă de vrăbiuţe zglobii, îşi 
petrece timpul mai mult la plajă sau în port decât la şcoală, dar ştie 
să-şi apere locul când s-a aşezat în coada lungă de la fântână ca să 
ia o găleată cu apă. Numai la vârsta de zece ani acceptă să se 
încalţe. 

Totul o interesează. Are o inteligenţă vie şi curioasă. Petrece ore 
în şir în cercul format în jurul povestitorilor arabi, încât, într-o zi, un 
povestitor iritat de prezenţa acestei micuţe care se aşază 
întotdeauna în primul rând, dar nu-i dă niciodată nimic, o loveşte cu 
capul. Din acea zi, se va aşeza totdeauna în rândul doi. 

Nu ştie mare lucru, dar asta n-o împiedică să viseze cu 
intensitate la lumea aceea misterioasă de unde vin marile vapoare 
cu nume străine. Să plece, să călătorească este visul ei, marea ei 
pasiune. N-o va părăsi niciodată. Dar, micuța Riquita are o viziune 
deosebită asupra lumii. America de Nord şi America de Sud pentru 
ea sunt America de sus şi America de jos. America de sus înseamnă 
New York-ul, care o acoperă în totalitate. Toţi oamenii de acolo sunt 
bogaţi şi toţi sunt actori de cinema. In America de jos trăiesc indieni 
care-ţi oferă flori, cântă din flaut; nu ai nevoie să munceşti pentru 
că negrii fac totul pentru tine. 

Dar, mai mult decât pieţele, conducătorii de cămile, povestitorii 
arabi, misterul femeilor voalate sau viaţa colcăitoare din port o 
atrage circul. A fost de două ori. Prima dată strecurându-se pe sub 
pânza cortului şi altă dată datorită bătrânei paiaţe care, mişcat de 
privirea frumoasei copile cu picioarele goale, a dus-o el însuşi 
înăuntru şi i-a dat şi un loc bun. Vrea să plece cu circul, acesta o 
atrage ca un magnet. Intr-o zi, ea va fi vedeta care va dansa pe 
sârmă, va face piruete şi va primi aplauzele. Circul trebuie să plece 
în America de jos. Din tot sufletul vrea să plece cu el. Să plece şi să 
revină bogată, aducând mulţi bani familiei sale. 

N-a plecat cu circul, ci cu familia ei. Nu prea departe, dar este 
totuşi o călătorie. Se duc să se instaleze la Casablanca. Portul este 
mai mare, vapoarele mai mari. Să plece, să plece într-o zi departe, 
foarte departe, visează tot timpul Riquita. 

Are acum şaisprezece ani. Este îmbrăcată întotdeauna cu rochiţe 


—]48:— 


frumoase pe care şi le face singură, căci lucrează într-un magazin, 
„Aux Tissus de France”, şi patroana îi face adesea cadou puţin 
metraj. Visul ei de a călători nu are cum să nu se menţină la fel de 
puternic, căci magazinul, situat pe strada Orologiului, se află 
aproape de birourile faimoasei companii aeriene Latecoere. 
Adesea, aviatorii vin să cumpere din magazinul lor. Şi ce aviatori! 
Mermoz, Saint-Exupéry, scriitorul Mimile, Delaunay, Didier. Sunt 
frumoşi şi, mai ales, cei mai mari şi mai curajoşi călători din lume. li 
cunoaşte pe toţi, toţi o curtează, din când în când acceptă o 
sărutare; numai atât, căci este cuminte. Dar ce de călătorii a făcut 
cu ei în cer, ascultându-i cum îşi povestesc aventurile în timp ce 
mănâncă o îngheţată la cofetăria de alături. Toţi o iubesc şi o 
consideră ca fiind mica lor protejată, îi fac cadouri modeste, dar cât 
de preţioase, îi scriu versuri, care sunt publicate în ziarul La Vigié. 

La nouăsprezece ani se mărită, soţul ei ocupându-se cu exportul 
fructelor în Europa. Muncesc mult, se naşte o fetiţă, sunt fericiţi. Au 
două maşini, trăiesc foarte confortabil şi Rita poate să-şi ajute 
mama şi pe ai săi. 

Unul după altul, două vapoare încărcate cu portocale ajung 
avariate la destinaţie. Două încărcături pierdute în întregime 
înseamnă ruina. Soţul ei este dator mari sume de bani şi trebuie să 
muncească ani buni pentru a putea rambursa datoriile. Atunci, se 
hotărăşte să plece clandestin în America de Sud. S-o convingă pe 
Rita să facă acest minunat voiaj cu el, să ajungă într-o ţară unde 
curge lapte şi miere, unde aurul, diamantele, petrolul se adună cu 
lopata, nu este greu. O încredinţează pe fetiţă mamei ei, şi, plină 
de speranţa aventurii, aşteaptă cu nerăbdare îmbarcarea pe vasul 
cel mare despre care i-a vorbit soţul ei. 

Dar vaporul nu se dovedeşte a fi altceva decât un vas de pescuit 
de doisprezece metri lungime pe cinci metri cincizeci lăţime. 
Căpitanul, un estonian care face probabil şi pe piratul, a acceptat 
să-i îmbarce fără hârtii pentru Venezuela împreună cu alţi 
doisprezece călători clandestini. Preţul: cinci mii de franci. Şi Rita 
călătoreşte în cabina echipajului acestui bătrân vas de pescuit, într- 
o promiscuitate totală, împreună cu zece republicani spanioli care 
fug de Franco, un portughez care fuge de Salazar şi două femei, o 
nemţoaică de douăzeci şi cinci de ani, o adevărată iapă care este şi 
metresa căpitanului, şi o spaniolă grasă, Maria, soţia bucătarului 
Antonio. 

O sută douăsprezece zile de călătorie pentru a ajunge în 

Venezuela. Cu o lungă escală în Insulele Capului Verde, căci vasul 
are spărturi şi este cât pe ce să se scufunde în timpul unei furtuni. 

Vasul se află acum în docul uscat şi începe să fie reparat, iar 
pasagerii rămân pe țărm. Soţul Ritei nu mai are încredere în vas. 
Spune că este o nebunie să te lansezi în Atlantic în această covată 
putredă. Rita îi ridică moralul. Căpitanul este un viking, iar aceştia 
sunt cei mai buni marinari din lume, aşa că pot să aibă încredere 
totală în el. 

Incredibil, nu-şi pot crede urechilor! Spaniolii au aflat că 
estonianul este o canalie, că a tratat cu un alt grup de pasageri şi 
că vrea să profite de faptul că ei dorm pe uscat şi să plece noaptea 
spre Dakar, abandonându-i aici. Toţi se revoltă. Anunţă autorităţile 
şi se duc în grup la vas. Căpitanul este înconjurat, ameninţat. 
Spaniolii au cuțite. Calmul revine când căpitanul le promite că vor 
pleca cu toţii spre Venezuela. Datorită celor întâmplate, acceptă să 
fie supravegheat tot timpul de unul dintre pasageri. A doua zi, 
părăsesc Capul Verde şi înfruntă Atlanticul. 

Douăzeci şi cinci de zile mai târziu, ajung în apropierea insulelor 
Testigos, limba de pământ venezuelean care avansează în mare. 
Se uită totul, furtunile, aripioarele rechinilor, spatele delfinilor 
jucându-se în jurul vasului, gândacii din făină, afacerea de la Capul 
Verde. Rita este fericită şi a uitat că acest căpitan a vrut să-i 
trădeze, îi sare de gât şi-l sărută pe amândoi obrajii. Şi răsună din 
nou cântecul pe care spaniolii i l-au compus în timpul traversării - 
căci acolo unde sunt spanioli găseşti şi o chitară şi un cântăreţ: 

A Venezuela nos vamos 
Aunque no hay carretera. 
A Venezuela nos vamos 
En un barquito de vela. 

(Mergem în Venezuela 

Cu toate că nu sunt drumuri. 

Mergem în Venezuela 

Intr-un mic vas cu pânze.) 


La 16 aprilie 1948 ajung în portul Caracas, La Guaira, care se 
află la douăzeci şi cinci de kilometri de oraş, după o călătorie de 
4.900 de mile. 

Cu ajutorul unui jupon al Zendei, nemţoaica, transformat în 
steag de semnalizare, căpitanul solicită serviciul sanitar. Toţi sunt 
bucuroşi văzând cum se apropie vedeta serviciului sanitar 

venezuelean: aceste figuri, arse de soarele care se înalţă pe cer, 
reprezintă Venezuela. Au câştigat! 

Rita a rezistat foarte bine, cu toate că a pierdut zece kilograme. 
Niciodată nu s-a plâns şi nu i-a fost frică. Şi totuşi, ar fi avut de ce 
pe această coajă de nucă în plin Atlantic! Nu a avut decât un 
moment de slăbiciune, dar nimeni n-a ştiut acest lucru! La plecare, 
printre cărţile pe care le luase pentru a se distra, nu avusese ceva 
mai bun de ales decât cartea lui Jules Verne Douăzeci de mii de 
leghe sub mări! Intr-o zi de furtună, nu mai rezistă şi o aruncă 
peste bord. De mai multe nopţi visa că o imensă caracatiţă trăgea 
vasul pe fundul oceanului, ca pe Nautilus. 

Câteva ore după sosire, autorităţile venezueliene le acceptă 
intrarea în ţară, cu toate că nu au niciun act de identitate asupra 
lor. „Mai târziu o să vă dăm acte de identitate.” Doi bolnavi sunt 
internaţi în spital, ceilalţi sunt îmbrăcaţi, găzduiţi şi hrăniţi timp de 
mai multe săptămâni. Apoi, fiecare îşi găseşte ceva de lucru. lată 
povestea Ritei. 

Nu este oare ciudat că am întâlnit-o pe femeia care, timp de doi 
ani, mi-a însufleţit visurile în teribila izolare de la Recluziune; şi, 
apoi, că această femeie a sosit aici, ca şi mine, fugind, cu toate că 
în condiţii complet diferite? Tot fără acte şi, la fel ca şi mine, 
primită şi tratată generos de aceşti oameni? 


Nimic nu ne tulbură fericirea timp de trei luni. Dar, într-o zi, nişte 
necunoscuţi sparg seiful companiei Richmond Cie pentru care 
continui să organizez şi să conduc expediţii geologice. Cum de-au 
descoperit sticleţii de aici trecutul meu, n-am aflat-o niciodată. 
Ceea ce este sigur, este că sunt arestat ca fiind suspectul nr. 1 şi 
închis în închisoarea din Maracaibo. 

Foarte normal, Rita este întrebată despre mine şi aşa află, în 
mod brutal, de la sticleţi, tot ceea ce eu i-am ascuns. Interpolul a 
furnizat toate informaţiile. Nu mă lasă, totuşi, baltă în închisoare şi 
mă ajută cât poate. Plăteşte şi un avocat, Echeta La Roche, care 
mă apără cu pricepere şi, în mai puţin de cincisprezece zile, 
reuşeşte să mă elibereze. Nevinovăţia mea este recunoscută, dar 
răul a fost făcut. 

Când vine să mă ia de la închisoare, Rita este foarte emoţionată, 
dar şi foarte tristă. Nu mă mai priveşte ca înainte. Simt că-i este cu 
adevărat frică, că ezită să continue legătura cu mine. Am impresia 
că totul este pierdut. Nu mă înşel, căci imediat Rita mă atacă: 

— De ce m-ai minţit? 

Nu, nu este posibil, nu vreau s-o pierd! Niciodată nu voi mai avea 
o asemenea şansă. Trebuie să mă lupt încă o dată, cu toată forţa 
mea. 

— Rita, trebuie să mă crezi. Când te-am întâlnit, mi-ai plăcut 
imediat; te-am iubit aşa de mult că mi-a fost teamă că n-ai să vrei 
să mă mai vezi, dacă ţi-aş fi spus imediat adevărul despre trecutul 
meu. lţi aduci aminte ce ţi-am povestit despre mine? Bineînţeles că 
inventam, dar asta doar pentru că atunci, când te-am cunoscut, nu 
puteam să-ţi spun decât ce simţeam că vrei s-auzi. 

— M-ai minţit... M-ai minţit... nu înceta să-mi repete cu 
insistenţă. Şi eu care te credeam un om cinstit! g 

Femeia asta este cuprinsă de panică, parcă ar trăi un coşmar. li 
este teamă. Da, îi este teamă, fi este teamă de mine. 

— Şi ce-ţi dovedeşte că nu sunt un om cinstit? Cred că şi eu, ca 
oricare altul, merit şansa de-a putea dovedi că sunt bun, cinstit, că 
pot fi fericit. Nu uita, Rita, că timp de treisprezece ani a trebuit să 
mă lupt împotriva celui mai abominabil sistem penitenciar şi că nu 
a fost uşor să înving „calea putreziciunii”. Te iubesc cu toată fiinţa 
mea, Rita, nu te iubesc cu trecutul meu, ci cu prezentul. Trebuie să 
mă crezi: dacă nu ţi-am povestit adevărata mea viaţă de la început 
am procedat aşa doar pentru că mi-a fost teamă să nu te pierd. Imi 
spuneam că dacă am trăit, înainte, urât, în greşeală, viitorul meu 
cu tine trebuie să fie tocmai contrariul. Tot acest viilor, pe care 
visam să-l parcurgem împreună, îl vedeam senin şi sănătos, în 
culori frumoase, îţi jur, Rita, pe viaţa tatălui meu că am suferit 
enorm gândindu-mă la toate astea. 

Şi izbucnesc în plâns. N-am mai rezistat. 

— Este adevărat, Henri? Aşa vedeai tu lucrurile şi viitorul nostru? 

Imi revin şi îi răspund cu o voce încă înecată de plâns: 

— Trebuie să fie aşa, pentru că aşa este de-acum în inimile 
noastre. De altfel, simţi şi tu acest lucru. Tu şi cu mine nu avem 
trecut. Numai prezentul şi viitorul trebuie să aibă importanţă pentru 
noi. 

Rita m-a strâns în braţe. 

— Henri, nu mai plânge. Ascultă zgomotul vântului, el este 
asemenea viitorului nostru care tocmai începe. Dar jură-mi că 
niciodată nu vei mai face un lucru rău. Promite-mi că niciodată nu- 
mi vei mai ascunde nimic şi că în viaţa noastră, nu vom avea de 
ascuns lucrurile murdare. 

Înlănţuiţi unul de altul, îi jur că aşa va fi. Simt că marea şansă a 
vieţii mele se joacă în acest moment. Imi dau seama că n-ar fi 
trebuit să-i ascund trecutul meu acestei femei curajoase şi cinstite, 
mamă a unei fetiţe, aflate acum departe de ea, că ar fi trebuit să-i 
vorbesc despre evadarea mea din ocnă, după ce fusesem 
condamnat, pe nedrept, pe viaţă. 

Şi atunci îi povestesc totul, absolut totul, dintr-o suflare. Totul se 
află imprimat în memoria mea, inclusiv acea idee fixă pe care o 
port de optsprezece ani, şi care s-a transformat în obsesie, 
răzbunarea mea. Mă hotărăsc să i-o pun la picioare, să renunţ la 
acest gând ca dovadă a sincerităţii mele. Nici eu nu-mi revin din 
surpriză: eu, care n-aş putea să fac un sacrificiu mai mare, un 
sacrificiu a cărui importanţă reală ea nici nu poate, de altfel, s-o 
înţeleagă, mă aud spunându-i ca şi cum un altul ar vorbi în locul 
meu: 

— Pentru a-ţi dovedi cât te iubesc, Rita, îţi ofer sacrificiul cel mai 
mare pe care-l pot face. Chiar în acest moment renunţ la 
răzbunare. Să crape în paturile lor cei ce m-au făcut să sufăr atât, 
procurorul, sticleţii, martorul mincinos. Da, ai dreptate. Ca să merit 
din plin o femeie ca tine trebuie nu să-i iert, căci asta-i imposibil, ci 
să nu mai port în mine acest gând unic de a-i pedepsi, fără milă, pe 
cei ce m-au aruncat în carcerele ocnei. Ai în faţa ta un om complet 
nou, vechiul om a murit. 

Rita a meditat la această conversaţie toată ziua, căci seara, 
după ce am încheiat cu toate, îmi spune: 

— Şi tatăl tău? Pentru că acum eşti demn de el, scrie-i cât mai 
repede. 

— Din 1933 nu am mai avut veşti de la el şi nici el de la mine. 
Din octombrie, mai exact. Am asistat de nenumărate ori la 
distribuirea scrisorilor primite de ocnaşi, acele nenorocite de 
scrisori deschise de către gardieni şi în care nu puteai spune nimic. 
Am văzut pe feţele unora dintre aceşti indivizi disperarea de a nu fi 
primit nimic, am bănuit şi disperarea celor care, citind scrisoarea 
mult aşteptată, nu găseau în ea ceea ce sperau. Am văzut cum 
erau rupte unele scrisori şi călcate în picioare, am văzut lacrimi 
curgând pe altele şi pătând cuvintele scrise nu numai cu cerneală, 
ci şi cu sânge. Imi imaginam şi ce sentimente puteau provoca 
aceste nenorocite de scrisori acolo unde ajungeau: timbrul poştal 
din Guyana îi făcea pe poştaşi să le spună vecinilor sau celor cu 
care beau un păhărel: „Ocnaşul a scris. Este încă în viaţă pentru că 

a trimis o scrisoare.” Bănuiam ruşinea celui ce-o primea din mâinile 
poştaşului şi teama lui că va fi întrebat: „Ce mai face fiul 
dumneavoastră?” De aceea, Rita, i-am scris surorii mele o 
scrisoare, singura pe care am scris-o în ocnă, în care îi spuneam: 
„Să nu aştepţi nicio veste de la mine. Nici tu să nu-mi dai veşti 
despre voi. Asemenea lupului lui Alfred de Vigny, voi şti să mor fără 
să urlu.” j 

— Toate astea, Henri, țin de trecut. li vei scrie acum tatălui tău? 

— Da. Mâine. 

— Nu, imediat. 

O lungă scrisoare a plecat astfel spre Franța, în care nu-i 
povesteam tatei decât ceea ce putea fi povestit, fără a-i da motive 
să sufere. Nu-i spuneam nimic despre calvarul meu, ci numai 
despre învierea mea şi despre viaţa actuală. Scrisoarea mi-a fost 
returnată cu menţiunea: „Plecat fără a lăsa adresa.” 

Doamne! Cine ştie unde s-a dus tata să-şi ascundă, din cauza 
mea, ruşinea? Oamenii sunt atât de răi încât, probabil, i-au făcut 
viaţa imposibilă, acolo unde m-au cunoscut când eram tânăr. 

Reacţia Ritei nu se lasă aşteptată: 

— Mă voi duce în Franţa să-ţi caut tatăl. 

O privesc intens. Ea adaugă: 

— Renunţă la munca de explorator; de altfel, este prea 
periculoasă, în timpul absenței mele, te vei ocupa de hotel. 

Intr-adevăr, nu m-am înşelat asupra Ritei mele. Nu numai că nu 
ezită să se lanseze, singură, în necunoscutul acestei lungi călătorii, 
dar are destulă încredere în mine, fostul ocnaş, şi-mi va lăsa totul 
pe mână. Are dreptate, ştie că poate conta pe mine. 

Hotelul nu era decât închiriat de Rita, cu opţiunea de cumpărare. 
Trebuie, înainte de toate, să nu ne scape, deci să-l cumpărăm. 
Acum învăţ, cu adevărat, ce înseamnă să lupţi pentru a ajunge, prin 
mijloace cinstite, să-ţi faci un loc în viaţă. 

Imi dau demisia de la Richmond Cie şi, cu cei şase mii de bolivari 
pe care mi-i plătesc, plus economiile Ritei, îi achităm proprietarului 
50% din valoarea afacerii. Şi începe astfel pentru noi o adevărată 
luptă de zi cu zi - aş putea adăuga şi de fiecare noapte - pentru a 
câştiga bani şi a face faţă ratelor. Muncim amândoi ca nişte nebuni, 
optsprezece ore, adesea nouăsprezece pe zi. Acest efort, această 
voinţă de a învinge cu orice preţ, care ne animă în strădania de a 
ne atinge scopul în cât mai scurt timp posibil, sunt minunate. Nici 
ea, nici eu, nu vorbim niciodată de oboseală. Fac piaţa, o ajut la 

bucătărie, primesc clienţii... Suntem în toate locurile, în acelaşi 
timp, surâzători. Morți de oboseală, o recunosc. 

Pentru a câştiga şi mai mult, am luat o cotigă cu două roţi şi o 
încarc cu pantaloni şi haine pe care mă duc să le vând în târgul din 
piaţa Baralt. Aceste confecţii au câte un defect de fabricaţie, ceea 
ce-mi permite să le cumpăr foarte ieftin. Sub un soare torid, îmi 
vând marfa, strigând ca un măgar şi punând atâta suflet încât, într- 
o zi, întinzând o haină pentru a-i dovedi rezistenţa, o rup pe 
mijlocul spatelui. Degeaba am explicat eu că sunt omul cel mai 
puternic din Maracaibo, nu prea fac vânzare în ziua aia. Mă duc la 
târg pe la ora opt şi stau până la prânz. Apoi, fug la hotel pentru a 
servi la restaurant. 

Această piaţă Baralt este inima comercială a oraşului, unul din 
locurile cele mai animate. La o extremitate a pieţei se află o 
biserică, la cealaltă unul din târgurile cele mai pitoreşti din lume. 
Găseşti aici tot ce-ţi poţi imagina: vânat, carne, peşte, crustacee, 
mari iguane verzi - din care se pregăteşte un fel de mâncare 
delicioasă - cu ghearele împreunate în aşa fel încât nu pot să fugă, 
ouă de crocodil, de broască ţestoasă, toate fructele, tropicale sau 
nu, şi, bineînţeles, miez proaspăt de palmier. Sub soarele torid al 
acestui oraş în fierbere, piaţa colcăie de lume: toate culorile de 
piele, toate formele de ochi. 

Rita şi cu mine adorăm Maracaibo, cu toate că este unul din 
locurile cele mai calde din Venezuela. Dar acest oraş colonial are o 
populaţie binevoitoare, prietenoasă, bucuroasă să trăiască din plin. 
Oamenii de aici au o limbă armonioasă, ca şi cum ar cânta, sunt 
nobili, generoşi, au puţin sânge spaniol, dar şi cele mai bune calităţi 
ale indienilor. Bărbaţii au sângele înfierbântat, au cultul prieteniei şi 
ştiu să fie ca fraţii pentru prietenii lor. Locuitorii oraşului privesc cu 
reticenţă tot ce vine din Caracas. Se plâng că ei furnizează bogăţia 
întregii Venezuele prin petrolul lor şi că sunt întotdeauna uitaţi de 
către cei din capitală. Se simt precum bogatul tratat ca rudă săracă 
de către cei pe care de fapt îi îmbogăţeşte. Femeile sunt frumoase, 
marea lor majoritate de talie medie, credincioase, fiice bune, mame 
bune. Şi totul se mişcă cu însufleţire, trăieşte, strigă, totul este viu 
colorat, îmbrăcămintea, casele, fructele. Piaţa Baralt este plină de 
negustori, de mici contrabandişti care nici măcar nu-şi iau minime 
măsuri de precauţie când vin să vândă lichioruri, alcool sau ţigări 
de contrabandă. Totul se petrece oarecum în familie: polițistul se 
află la câţiva metri, dar întoarce capul atât timp cât sticlele de 


— 155 — 


whisky, coniac franțuzesc sau ţigările americane trec dintr-un coş în 
altul. Căci, pe calea aerului, a apei sau pe şosele sosesc cele mai 
diverse mărfuri ce trec apoi în mâinile consumatorilor care plătesc 
cu o monedă foarte puternică în acei ani, când dolarul valora trei 
bolivari şi treizeci şi cinci. 

Să faci să meargă cum trebuie un hotel nu-i o treabă uşoară. 
Când Rita a sosit aici, a luat o hotărâre contrarie obiceiurilor ţării. 
Intr-adevăr, clientela sa venezueleană are obiceiul să ia un mic 
dejun copios: arepas (un fel de turte de mălai), ouă jumări cu 
şuncă, brânză. Clienţii având pensiunea completă, meniul este 
afişat pe o tablă neagră. Şterge totul încă din prima zi şi, cu scrisul 
ei alungit, notează: „Mic dejun - cafea neagră sau cu lapte, pâine, 
unt”. Asta-i prea de tot! s-au gândit probabil pensionarii ei. La 
sfârşitul săptămânii, jumătate din ei îşi luaseră zborul. 

Sosesc eu. Rita făcuse câteva schimbări, eu fac o adevărată 
revoluţie. 

Primul decret: dublez preţurile. 

Al doilea decret: bucătărie franţuzească. 

Al treilea decret: aer condiţionat peste tot. 

Asta îi frapează pe oameni, nu se aşteaptă ca într-o casă 
colonială transformată în hotel să găsească aer condiţionat în toate 
camerele şi la restaurant. Clientela se schimbă. La început avem 
voiajori comerciali. Apoi se instalează un individ din Ţara bascilor 
care vinde ceasuri „elveţiene” Omega, fabricate în întregime în 
Peru. Işi are magazinul în cameră şi nu vinde decât en gros celor ce 
revând din uşă în uşă şi în taberele petroliere. Cu toate că hotelul 
este bine păzit, tipul este atât de neîncrezător încât a montat la uşa 
camerei sale, pe banii lui, trei încuietori solide. Totuşi, din când în 
când, îi dispare un ceas. Işi crede camera bântuită de fantome, 
până-ntr-o zi când îşi dă seama că hoţul este de fapt o hoaţă, 
canişul nostru, Bouclette. Este atât de şireată încât intră chiar pe 
sub nasul lui, târându-se încet, şi fură câte o curea, cu sau fără 
ceas. Şi vânzătorul începe să strige că eu am învăţat-o pe Bouclette 
să-i fure marfa. Eu mă topesc de râs şi, după două-trei pahare de 
rom, reuşesc să-l conving că n-am ce face cu ceasurile lui 
falsificate, căci mi-ar fi chiar ruşine să vând astfel de imitații. 
Convins şi liniştit, facem pace şi se duce să se închidă în camera 
lui. 

Vezi tot felul de oameni. Maracaibo este plin de lume şi este 
greu să găseşti o cameră liberă. O droaie de napolitani merg din 


— 156 — 


casă-n casă şi reuşesc să escrocheze lumea vânzându-le stofe în 
aşa fel îndoite încât ai impresia că poţi face din ele patru costume, 
când de fapt nu poţi să croieşti decât două. Imbrăcaţi în marinari, 
cu un sac mare pe umăr, îi jefuiesc în adevăratul sens al cuvântului 
pe cei din oraş şi din împrejurimi, dar mai ales pe cei din taberele 
petroliere. Nu ştiu cum au descoperit hotelul nostru. Deoarece 
toate camerele sunt ocupate, nu există decât o soluţie, să doarmă 
în curtea interioară. Acceptă. Se întorc seara pe la şapte şi se spală 
la duşurile comune. Cum iau cina la noi, am învăţat să facem 
spaghete napolitane. Cheltuiesc mult şi sunt clienţi buni. 

Seara, scoatem paturi de fier, le instalăm în patio şi două 
servitoare o ajută pe Rita să facă paturile. Cum le cer să-mi 
plătească înainte, în fiecare seară avem aceeaşi discuţie. Găsesc că 
plătesc prea mult, preţul unei camere, deşi dorm sub cerul liber. Şi, 
în fiecare seară, le explic că, din contră, este foarte logic şi corect, 
căci să scoţi paturile, să pui aşternutul, să strângi totul a doua zi 
dimineaţa, asta cere multă muncă şi, dacă s-ar gândi bine, şi-ar da 
seama că este, de fapt, neplătită! 

— Şi, pe urmă, dacă mai aveţi atâtea pretenţii, am să vă măresc 
preţul! Căci, într-adevăr, e obositor să faci şi să desfaci mereu 
această „instalaţie”. De fapt, vă pun să plătiţi transportul. 

Plătesc, râdem. Şi, cu toate că ei câştigă bine, a doua seară o 
luăm de la capăt. Fac un scandal şi mai mare când, din cauza unei 
ploi, au trebuit să-şi strângă în viteză toate catrafusele şi să se 
refugieze în restaurant pentru tot restul nopţii. 

O patroană de bordel a venit să discutăm ceva. Are un 
stabiliment foarte mare, la cinci kilometri de Maracaibo, într-un loc 
numit La Cabeza del toro. Bordelul se numeşte Tibri Tabara. Ea, 
Eleonora, este o masă enormă de carne, cu ochi frumoşi, 
inteligenţi. Aproape o sută douăzeci de femei lucrează la ea. Dar 
numai noaptea. 

— Câteva franţuzoaice vor să plece, îmi explică Eleonora. Nu vor 
să-şi petreacă douăzeci şi patru de ore din douăzeci şi patru la 
bordel. Să lucreze de la ora nouă seara la patru dimineaţa, da. Dar 
vor să aibă posibilitatea să mănânce bine, să doarmă liniştite, 
departe de zgomot, în camere confortabile. 

Inchei un târg cu Eleonora. Franţuzoaicele şi italiencele pot veni 
la noi. Nu am de ce să mă jenez şi măresc preţul cu zece bolivari pe 
zi: vor fi foarte mulţumite să locuiască la Hotel Vera-Cruz, la 
francezi. Trebuia să luăm şase fete în pensiune, dar nu ştiu cum se 

face că, o lună mai târziu, aveam de două ori mai multe. 

Rita le-a impus o disciplină de fier. Fetele sunt tinere, toate 
frumoase. Interdicţie absolută de a primi bărbaţi în hotel, chiar în 
curte sau în sufragerie. De altfel, nu avem nicio problemă, la hotel 
fetele se poartă ca nişte doamne. Şi este adevărat că în viaţa de 
toate zilele sunt femei corecte, care ştiu să se poarte. Seara, pleacă 
cu taxiul. Sunt aranjate, elegante, machiate. Fără zgomot, discret, 
pleacă la „uzină”, cum spun ele. Din când în când, un proxenet vine 
de la Paris sau de la Caracas. Se face cât mai nevăzut posibil. 
Bineînţeles, el poate fi primit de fete la hotel. După ce şi-a fixat 
partea, şi-a luat banii, a ridicat moralul fetei, individul pleacă la fel 
de discret precum a venit. 

Totuşi, se mai întâmplă şi mici incidente hazlii. Un proxenet mă 
ia într-o zi deoparte şi mă roagă să-i dau altă cameră. Gagica lui s-a 
înţeles deja cu o prietenă a ei să facă un schimb. Motivul: vecinul 
din camera de alături, un italian bine făcut, face dragoste în fiecare 
noapte tocmai când gagica lui se întoarce acasă, o dată sau chiar 
de două ori. lar el nu are încă patruzeci de ani, iar italianul are 
patruzeci şi cinci. 

— Inţelegi, frate, eu nu pot ţine ritmul cu italianul. Nici vorbă să 
ating o astfel de performanţă şi, cum avem camerele alăturate, 
gagica mea şi cu mine auzim totul, gemetele, rugăminţile, tot 
tacâmul, ce mai. Aşa că-ţi dai seama în ce postură mă găsesc eu, 
care-o servesc pe gagica mea doar o dată pe săptămână. Chestia 
cu durerea de cap n-o mai crede şi, bineînţeles, face comparații. 
Atunci, dacă nu te deranjează, fă-mi te rog acest serviciu. 

Îmi rețin râsul şi-i spun că, în faţa unor astfel de argumente 
indiscutabile, sunt de acord cu schimbul camerelor. 

Intr-o noapte, la ora două, Eleonora mă cheamă la telefon. Un 
francez, care nu vorbeşte nicio boabă spaniolă, a fost găsit cocoţat 
într-un copac în faţa bordelului de un poliţist. La întrebările ce i se 
pun - de ce se află acolo, ca să fure sau ce oare urmăreşte - acesta 
nu răspunde altceva decât „Enrique de la Vera-Cruz”. Sar în maşină 
şi dau fuga la 7ibiri Tabara. 

II recunosc pe tip. Este un lionez care a mai fost la mine. Stă pe 
un scaun, Eleonora de asemenea. In faţa lui, în picioare, doi poliţişti 
încruntaţi. Traduc ce mi-a spus, în câteva cuvinte: 

— Nu, acest domn nu se află în copac pentru a da o lovitură. 
Este doar îndrăgostit de o femeie, dar nu vrea să spună care. Dacă 
s-a suit în copac, a făcut-o pentru a se ascunde şi pentru a o 

admira, căci ea nici nu vrea să audă de el. Nici mai mult, nici mai 
puţin. După câte vedeţi, nimic grav. De altfel, îl cunosc, este un om 
cinstit. 

Bem o sticlă de şampanie, individul plăteşte, şi îi spun să uite 
restul pe masă, se va găsi cineva să-l adune, şi-l iau cu mine. 

— Ce dracu făceai cocoţat acolo? Ai înnebunit sau eşti gelos pe 
femeia ta? 

— Nu-i vorba de asta. De la un timp sumele de bani sunt mult 
mai mici, fără niciun motiv. Este una dintre fetele cele mai drăguţe 
de aici şi, totuşi, câştigă mai puţin. Atunci, am venit s-o 
supraveghez noaptea, fără ca ea să ştie. M-am gândit că aşa voi 
afla mai repede dacă-mi ascunde ceva sau fură din bani. 

Cu toată proasta mea dispoziţie ca am fost sculat în plină noapte 
pentru o afacere de proxeneţi, izbucnesc în râs când îi aud 
explicaţiile. 

„Proxenetul cocoţat într-un copac”, cum îi spun de atunci, pleacă 
a doua zi la Caracas. Supravegherea nu mai este necesară. 
Povestea a provocat scandal în bordel şi gagica lui, aflând ca toată 
lumea ce s-a întâmplat, şi-a dat seama de ce gagiul ei se cocoţase 
în copac: se postase chiar în faţa camerei ei. 

Muncim din greu, dar atmosfera din hotel este veselă. Râdem tot 
timpul. Astfel, a fost o perioadă când, după ce fetele plecau la 
„uzină”, făceam chiar şi spiritism... Aşezaţi cuminţi, în jurul unei 
mese rotunde, cu mâinile puse deasupra ei, fiecare dintre noi 
cheamă spiritul pe care vrea să-l interogheze. O pictoriţă, o 
unguroaică de vreo treizeci de ani, este iniţiatoarea acestor 
şedinţe. Işi cheamă soţul răposat în fiecare seară şi, bineînţeles, 
bătând cu piciorul sub masă, ajut spiritul să răspundă, altfel am mai 
sta acolo şi astăzi. i 

Soțul ei o chinuie. De ce? Nu se ştie. In sfârşit, într-o seară, 
spiritul soțului ei îi răspunde că n-o va lăsa liniştită niciodată. O 
acuză că este uşuratică. Toţi ne revoltăm strigând că este foarte 
grav că vrea să se răzbune astfel, acest spirit gelos, cu atât mai 
mult cu cât unguroaica recunoaşte că este uşuratică. Leacul? 
Trebuie să ne gândim puţin, căci, deşi ea este aşa, afacerea nu 
este la fel de uşoară. 

Ne consultăm foarte serios şi găsim leacul. Nu există decât unul 
singur: într-o noapte cu lună plină, înarmată cu o macetă nouă, să 
se aşeze în mijlocul patio-ului, cu părul desfăcut, fără farduri, 
spălată în întregime cu săpun de Marsilia, neparfumată, fără vreo 

bijuterie, goală din cap până-n picioare. Numai cu maceta în mână. 
Când luna va fi perpendiculară pe patio, când nu va mai face 
umbră, va trebui să taie aerul învârtind maceta de exact douăzeci 
şi unu de ori. 

Rezultatul este cu totul pozitiv, căci, a doua zi după şedinţa de 
exorcism, când noi am rămas ascunşi, dar ne-am distrat copios, 
masa a răspuns (la intervenţia Ritei, care a considerat că gluma a 
durat destul) că de-acum înainte defunctul soţ o va lăsa în pace, că 
va putea fi oricât de uşuratică va dori, dar cu o condiţie, să nu mai 
taie aerul cu maceta într-o noapte cu lună plină, căci asta îi face 
prea mult rău. 

Avem un caniş, Minou, destul de mare, aproape un caniş royal, 
pe care ni l-a dăruit un client francez în trecere prin Maracaibo. 
Este întotdeauna tuns şi pieptănat impecabil: părul de pe cap, 
aspru şi negru, este tuns în formă de turban, foarte înalt şi 
impresionant. Pulpele par nişte pantalonaşi bufanţi, pentru că părul 
de pe partea de jos a labelor este tuns scurt, are o „mustăcioară” 
asemănătoare cu a lui Charlot şi un „barbişon” ascuţit. Localnicii se 
miră şi, din când în când, unul îndrăzneşte să ne întrebe ce fel de 
animal este. 

Minou era cât pe ce să provoace un grav incident cu Biserica. 
Strada Venezuela, unde se află hotelul, duce la o biserică şi adesea 
trec pe aici procesiuni. Or, lui Minou îi place să urmărească 
mişcarea străzii, aşezat pe labele din spate, în uşa hotelului. Orice 
s-ar întâmpla pe stradă, nu latră. In schimb, chiar dacă nu latră, 
face senzaţie. Acum câteva zile, preotul şi copiii din corul unei 
procesiuni s-au trezit singuri, căci credincioşii din Maracaibo 
rămăseseră grupaţi în faţa hotelului, întrebându-se ce este acest 
animal atât de straniu. Au uitat să mai urmeze procesiunea. 
Întrebările zboară, se îngrămădesc să-l vadă pe Minou de aproape, 
câţiva chiar sunt siguri că trebuie să fie sufletul unui păcătos 
pocăit, dacă poate să stea aşa liniştit la trecerea unui preot şi a 
copiilor din cor îmbrăcaţi în roşu şi cântând tare! Preotul îşi dă 
seama că e prea multă linişte în spatele lui şi, întorcându-se, 
constată că nu mai îl urmează nimeni. Se întoarce cu paşi mari, 
roşu de furie, certându-şi enoriaşii pentru lipsă de respect faţă de 
ceremonie. Temători, oamenii se aşază din nou în rând şi pleacă. 
Am remarcat câţiva care fuseseră atât de impresionați că mergeau 
de-a-ndărătelea pentru a putea să-l mai contemple pe Minou. De 
atunci, urmărim în ziarul Panorama ziua şi ora procesiunilor 

religioase ce trebuie să treacă prin faţa hotelului şi-l legăm pe 
Minou în patio. 

Hotărât lucru, este perioada incidentelor cu preoţii. Două 
franțuzoaice au părăsit bordelul şi hotelul. S-au decis să fie 
independente şi să-şi deschidă pe cont propriu o „casă” pe o stradă 
din centrul oraşului, unde nu vor lucra decât ele două. Nu-i rău 
gândit, căci clienţii nu vor mai fi nevoiţi să se urce în maşină şi să 
facă zece kilometri pentru a le vizita. Băcănia, dacă pot spune aşa, 
este la îndemână. Pentru a se face cunoscute, au imprimat cărţi de 
vizită: „Julie şi Nana, lucru îngrijit” şi adresa. Le distribuie în oraş, 
dar adesea, în loc să le dea direct bărbaţilor, le pun sub 
ştergătoarele de parbriz ale maşinilor. Din nenorocire, au pus două 
şi sub ştergătoarele maşinii episcopului de Maracaibo. Asta 
declanşează un scandal monstru. Pentru a scoate bine în relief 
caracterul profanator al unui astfel de gest, ziarul La Religion 
publică fotografia cărţii de vizită. Dar episcopul şi clerul au fost 
indulgenţi: „casa” nu a fost închisă, dar li s-a cerut damelor să fie 
mai discrete. De altfel, ar fi fost inutil să continue distribuirea cărţii 
lor de vizită: datorită publicităţii gratuite pe care le-o făcuse ziarul, 
un mare număr de clienţi s-au dus la adresa indicată. Afluxul a fost 
aşa de mare încât, pentru a da o explicaţie plauzibilă prezenţei 
atâtor bărbaţi în faţa uşii lor, au cerut unui negustor ambulant de 
crenvurşti să-şi instaleze căruciorul în apropiere, pentru ca lumea 
să creadă că toţi aceştia nu aşteaptă altceva decât să-şi cumpere 
de mâncare. 

Asta era partea pitorească a vieţii de la hotel, dar această viaţă 
nu o trăiam pe o planetă îndepărtată. O trăiam în Venezuela, 
amestecați în frământările ei economice şi politice. Or, politica, în 
1948, nu prea era liniştită. Din 1945, Gallegos şi Betancourt 
guvernau ţara, prima încercare de guvern democratic din istoria 
Venezuelei. 

La 13 noiembrie 1948, trei luni de când începusem să tragem 
tare, Rita şi cu mine, ca să putem cumpăra hotelul, prima lovitură 
de tun împotriva regimului: un maior, Thomas Mendoza, are 
îndrăzneala, singur împotriva tuturor, să încerce o răsturnare de 
guvern. Eşuează. 

La 24 ale aceleiaşi luni, datorită unei lovituri de stat pregătită 
minuţios, cu precizia unui mecanism de ceasornic, fără sau aproape 
fără să fi făcut victime, militarii pun mâna pe putere. Gallegos, 
preşedinte al republicii şi scriitor distins, este obligat să se retragă. 

Betancourt, un adevărat leu al politicii, cere azil la ambasada 
Columbiei. La Maracaibo, trăim câteva ore de suspans foarte 
intense. 

La un moment dat, la radio se aude o voce pasionată strigând: 

„Muncitori, coborâţi în stradă, vor să vă fure libertatea, să vă 
suprime sindicatele, să vă impună prin forţă o dictatură militară! 
Tot poporul să vină să-şi ocupe locurile, toţi...” 

Pac! Vocea încetează brusc, microfonul fiind probabil smuls din 
mâinile acelui militant curajos, apoi o voce calmă, gravă, încearcă 
să ne liniştească: 

„Cetăţeni! Forţele armate au retras puterea celor cărora li s-a 
încredinţat după demiterea generalului Medina, căci n-au ştiut s-o 
folosească cum trebuie. Să nu vă temeţi de nimic, garantăm viaţa 
şi bunurile tuturor. Trăiască Armata! Trăiască Revoluţia!” 

Este tot ceea ce văd şi aud dintr-o revoluţie care n-a făcut să 
curgă picătură de sânge şi ne trezim a doua zi în ziare cu lista 
juntei militare formată din trei colonei: Delgado Chalbaud, 
preşedinte, Perez Jimenez şi Llovera Paez. 

La început, ne-a fost teamă că acest nou regim va suprima 
libertăţile acordate de precedentul. Nu se întâmplă aşa. Viaţa nu se 
modifică cu nimic, aproape nu-ţi dai seama de schimbarea de 
regim decât doar că posturile-cheie sunt ocupate de militari. 

Apoi, doi ani mai târziu, asasinarea lui Delgado Chalbaud. O 
poveste urâtă, despre care circulă două versiuni. Prima: trebuiau să 
fie asasinați toţi trei şi el a fost primul ucis; a doua: unul sau altul 
dintre ceilalţi doi colonei l-a suprimat. Niciodată nu s-a aflat 
adevărul. Asasinul este arestat imediat, dar moare ucis de un 
glonte pe drumul spre închisoare. Binevenit acel glonte care a 
împiedicat orice declaraţie jenantă. Din acea zi, omul forte al 
regimului este Perez Jimenez, care va deveni în mod oficial dictator 
în 1952. 

Viaţa noastră continuă şi această viaţă, fără nicio plăcere 
exterioară, fără plimbări, ne dă totuşi o fericire extraordinară pe 
care o alimentează ardoarea inimilor noastre. Căci ceea ce 
construim prin efortul nostru va fi căminul nostru, căminul unde 
vom trăi fericiţi, satisfăcuţi că nu datorăm nimănui nimic şi că l-am 
câştigat noi înşine, uniţi cum pot fi doi oameni singuri când se 
iubesc cum ne iubim noi. 

Şi în acest cămin va veni Clotilde, fiica Ritei, care va fi fiica mea, 
şi în acest cămin va veni tatăl meu, care va fi tatăl lor. 

Şi în casa noastră vor veni prietenii mei să se pună pe picioare şi 
să-şi tragă sufletul când vor avea nevoie. 

Şi în această casă a fericirii vom fi atât de copleșiți de fericire 
încât niciodată nu mă voi mai gândi să mă răzbun pe cei ce m-au 
făcut să sufăr atât, pe mine şi pe ai mei. 

În sfârşit, vine ziua în care am câştigat partida. În decembrie 
1950, un frumos document este încheiat la notar, iar noi suntem 
definitiv proprietarii hotelului. 


Capitolul 11 - Tatăl meu 


lată că a venit timpul călătoriei şi Rita a plecat astăzi cu inima 
plină de speranţă. A plecat să caute locul unde s-a retras sau poate 
s-a ascuns tatăl meu. 

— Ai încredere. Henri, îl voi aduce pe tatăl tău. 

Rămân singur să ţin hotelul. Am renunţat la vânzarea 
pantalonilor şi a cămăşilor, care, în câteva ore, îmi aducea beneficii 
frumoase. Dar Rita a plecat să-mi caute tatăl, trebuie să mă ocup 
singur de toate şi nu cum o făceam când era ea aici, ci de două ori 
mai bine. 

Să-mi caute tatăl, să-mi caute tatăl! Pe el, învățătorul simplu şi 
cinstit dintr-un sat din Ardèche, pe el care, de douăzeci de ani, nu 
şi-a mai îmbrăţişat fiul, căci atunci când acesta a fost condamnat la 
ocnă pe viaţă n-a putut s-o facă din cauza zăbrelelor de la vorbitor. 
Rita, soţia mea, va putea să-i mărturisească acestui tată: „Vin ca o 
adevărată fiică să vă spun că fiul dumneavoastră şi-a recâştigat 
libertatea, prin eforturile sale, că şi-a făurit o viaţă de om bun şi 
cinstit şi că împreună am creat un cămin care vă aşteaptă.” 

Mă scol la ora cinci şi mă duc la piaţă cu Minou, canişul, şi cu un 
puşti de doisprezece ani, Carlitos, pe care l-am cules de pe stradă. 
El duce coşurile. Intr-o oră şi jumătate am făcut cumpărăturile 
pentru toată ziua: carne, peşte, legume. Ne întoarcem încărcaţi 
amândoi ca nişte măgari. La bucătărie robotesc două femei. Una de 
douăzeci şi patru, alta de optsprezece ani. Le dau tot ce-am 
cumpărat şi ele pregătesc mâncărurile. 

Pentru mine, cel mai plăcut moment al acestei vieţi simple se 
petrece la ora şase şi jumătate dimineaţa, ora micului dejun, pe 
care-l servesc în sufragerie, având-o pe genunchi pe Rosa, fetiţa 
bucătăresei. Are patru ani, este neagră precum cărbunele şi nu 
vrea să mănânce dacă nu mănâncă împreună cu mine. Corpul ei 

dolofan care este umed după baia făcută la sculare, ciripitul de 
puştoaică, frumoşii ochi strălucitori care mă privesc cu atâta 
încredere, totul, până şi câinele care, gelos, latră, văzându-se 
neglijat, papagalul Ritei, care ciuguleşte miez de pâine muiat în 
lapte alături de ceaşca mea de cafea, totul, da totul, face ca acest 
moment al zilei să fie pentru mine minunat. 

Rita? Nicio scrisoare. De ce? A trecut mai bine de-o lună de când 
a plecat. A făcut şaisprezece zile până acolo, este adevărat, dar de 
cincisprezece zile, de când se află în Franţa, n-a găsit oare nimic 
sau nu vrea să-mi dea o asemenea veste? Nu aştept decât o 
telegramă, în care, în câteva cuvinte, să-mi anunţe victoria: „Tatăl 
tău este sănătos şi te iubeşte.” 

II pândesc pe poştaş, nu părăsesc hotelul decât pentru treburile 
necesare bunei lui funcţionări, grăbindu-mă să-mi închei cursele 
sau treburile cât pot de repede pentru a fi în permanenţă acasă. În 
Venezuela, cei ce aduc telegramele nu poartă uniforme, dar sunt 
toţi tineri. Aşa că, atunci când un tânăr intră în patio, mă îndrept 
spre el, cu privirea aţintită spre mâinile lui, ca să-mi dau seama 
dacă-mi aduce sau nu o hârtie verde cum sunt aici formularele 
telegramelor. Nimic, nimic. Nici măcar nu prea am parte de 
vizitatori tineri. De două sau de trei ori au apărut, totuşi, tineri 
„telegrafişti”. M-am repezit la ei şi aproape că le-am smuls hârtiile 
verzi din mâini, dar mi-am dat seama imediat, decepţionat, că 
telegramele nu erau pentru mine, ci pentru nişte clienţi ai hotelului. 

Această aşteptare prelungită a unor veşti mă face nervos şi 
anxios. Muncesc pe rupte, trebuie să am mereu ceva de făcut, căci 
altfel nu voi reuşi să rezist. Ajut la bucătărie, inventez meniuri 
inedite, inspectez camerele de două ori pe zi, vorbesc cu clienţii 
despre orice, ascult pe oricine. Singurul lucru care contează este să 
umplu aceste ore şi zile pentru a putea suporta absenţa veştilor şi 
aşteptarea. Singurul lucru pe care nu pot să-l fac: să iau parte la 
partida de poker din fiecare noapte. 

In ceea ce priveşte hotelul, mă descurc destul de bine şi clienţii 
sunt mulţumiţi. 

Se întâmplă, însă, un accident. Carlitos s-a înşelat şi, în loc să 
cumpere petrol pentru curăţatul bucătăriei, a cumpărat benzină. 
După ce-au spălat bine podeaua cimentată, bucătăresele, fără să 
bănuiască nimic, aprind cuptorul. Toată bucătăria ia foc. Cele două 
surori sunt atinse de flăcări de la picioare până la burtă. Reuşesc să 
înfăşor cu o faţă de masă fetiţa şi s-o scot afară rapid. Nu are 

aproape nimic, dar cele două femei au arsuri serioase. Le îngrijesc 
în camera lor din hotel şi angajez un bucătar panamez. 

Viaţa obişnuită a hotelului continuă, dar eu încep să fiu serios 
afectat de tăcerea şi absenţa Ritei. 

Şi aşa trec cincizeci şi şapte de zile de când a plecat. Va sosi în 
curând, în zece, douăzeci de minute. O aştept la aeroport. De ce 
mi-a trimis doar o simplă telegramă? „Sosesc marţi, ora 15 şi 30, cu 
zborul 705. Sărutări. Rita.” De ce nimic altceva? Nu a găsit pe 
nimeni? Nu ştiu ce să mai cred, nu vreau să fac presupuneri. 

lat-o pe Rita. In sfârşit, voi afla ce-a făcut. 

Este a cincea care coboară din avion. Mă vede imediat şi-mi face 
semn cu mâna. |naintează cu un aer normal. De la mai bine de 
patruzeci de metri îi scrutez faţa, nu râde, surâde numai. Nu, nu 
vine spre mine cu un aer victorios, nu, n-a ridicat braţul în semn de 
victorie, ci simplu, natural, ca să mă facă să înţeleg că m-a văzut. 

Când este la zece metri de mine, îmi dau seama că a revenit 
învinsă. 

— L-ai regăsit pe tata? 

intrebarea o loveşte în faţă, direct, ca un bici, după ce n-am 
sărutat-o decât o dată, o singură dată, după aproape două luni de 
despărţire. Nu mai puteam aştepta. 

Da, l-a regăsit pe tata. Doarme într-un mic cimitir din Ardeche. 

Imi întinde o fotografic. Un mormânt frumos, cimentat, pe care 
se poate citi: J}. CHARRIERE. Murise cu patru luni înainte de sosirea 
ei. Fotografia acestui mormânt este tot ce mi-a putut aduce. 

Inima mea, după ce-o văzusem pe Rita plecând cu atâta 
speranţă, aproape că a încetat să mai bată la aflarea acestei 
monstruoase ştiri. Simt în mine ca o sfâşiere adâncă, prăbuşirea 
tuturor iluziilor mele de bărbat care, faţă de tatăl său, se vedea tot 
băieţel. Dumnezeule, nu numai că m-ai lovit în tinereţea mea, dar 
mi-ai refuzat bucuria să-l îmbrăţişez pe tata şi să-i aud vocea care 
mi-ar fi spus, sunt sigur: „Vino în braţele mele, micuțul meu Riri. 
Destinul a fost neîndurător cu tine, justiţia şi sistemul ei penitenciar 
te-au tratat inuman, dar eu te iubesc, nu te-am renegat niciodată şi 
sunt mândru c-ai avut forţa să învingi, în ciuda tuturor greutăților, 
şi că ai devenit ceea ce eşti.” Tot timpul Rita îmi repetă puţinul pe 
care l-a aflat, mai mult milogindu-se, despre ce-a însemnat viaţa 
tatei după condamnarea mea. Nu spun nimic, nu pot vorbi, ceva s-a 
blocat în mine, cu violenţă. Şi, brusc, ca şi cum porţile unei ecluze 
s-ar fi deschis dintr-odată, ideea răzbunării mă invadează din nou, 

cu violenţă: „Sticleţilor, am să pun o bombă la nr. 36, Quai des 
Orf&vres, dar nu pentru a omori doar câţiva, ci pentru a suprima cât 
mai mulţi posibil, o sută, două, trei, o mie! Şi tu, Goldstein, martor 
mincinos mânat de interes, ai încredere în mine, vei avea ce meriţi 
şi n-am să mă zgârcesc! In ceea ce te priveşte pe tine, procurorule 
general însetat de condamnări, am să găsesc eu ceva ca să-ți 
smulg limba aia spurcată, făcându-te să înduri cele mai mari 
suferinţe!” 

— Trebuie să ne despărţim, Rita, încearcă să mă înţelegi: mi-au 
distrus viaţa. M-au împiedicat să-mi îmbrăţişez tatăl şi să obţin 
iertarea lui. Trebuie să mă răzbun. Nu trebuie să scape. Mâine voi 
pleca, este ultima noastră noapte. Banii pentru călătorie şi pentru 
punerea în practică a planului meu ştiu unde am să-i găsesc. 
Singurul lucru pe care ţi-l cer este să mă laşi să iau cinci mii de 
bolivari din economiile noastre pentru primele cheltuieli. 

Se lasă o tăcere interminabilă, nu o mai văd pe Rita, figura ei 
dispare în spatele ecranului pe care se derulează planul pe care l- 
am proiectat de mii de ori până acum. _ 

Ce-mi trebuie ca să-mi realizez planul? In ce priveşte banii, mai 
puţin de două sute de mii de bolivari. Inainte ceream prea mult. 
Aceşti şaizeci de mii de dolari vor fi destui. Sunt două locuri de care 
nu m-am atins din respect pentru această ţară. Mai întâi, Callao, 
grămada aia de aur păzită de foştii ocnaşi. Apoi, în plin centrul 
Caracasului, casieria unei foarte mari întreprinderi. Pe ăştia este 
uşor să-i furi, transportă fondurile fără escortă. Culoarul de la 
intrarea imobilului îmi poate favoriza lovitura, la fel şi cel de la 
etajul patru, amândouă fiind prost luminate. Pot să acţionez singur, 
fără armă, cu cloroform. Nenorocirea este că, în cazul unui 
transport de fonduri mai important, sunt trei casieri, nu unul singur. 
In cazul acesta, nu pot fi sigur de reuşită sută la sută dacă acţionez 
singur. Cel mai uşor este să acţionez la Callao. Acolo voi pune 
mâna doar pe treizeci de kilograme de aur, de atâta am nevoie, nu 
mai mult, şi am să-l îngrop. În caz că izbucnește scandalul, fac pe 
bolnavul acasă la Maria, dar nimic nu-mi spune că acesta se va 
declanşa imediat. Operaţiunea mi se pare destul de uşoară: mă 
culc cu Maria şi, când adoarme, o adorm şi mai bine cu cloroform, 
ca să nu se trezească când plec. Pot ieşi, dau lovitura şi mă întorc 
să mă culc lângă ea fără să fiu văzut de nimeni. Să mă apropii de 
gardian va fi uşor, în tot cazul, îmbrăcat în negru, într-o noapte fără 
lună. 

Plecarea trebuie să aibă loc prin Guyana engleză. Trebuie să 
sosesc la Georgetown cu foarte puţin aur, dar nu în lingouri, ci 
transformat în bucăţi de diverse forme după ce l-am topit cu 
ajutorul aparatului de sudat, ceea ce este relativ uşor de făcut. Voi 
găsi, sunt sigur, un cumpărător pentru toată cantitatea. Voi cădea 
de acord cu tăinuitorul să facem afacerea folosind bancnote tăiate 
în două. Va păstra jumătate din ele şi nu mi le va da decât atunci 
când îi voi preda marfa pe malul englezesc al râului Caroni, unde 
voi ascunde totul. Astfel, toată lumea va avea deplină încredere că 
nu va fi păcălită. 

Pot să reapar la Georgetown chiar dacă am plecat de acolo 
clandestin acum câţiva ani. Intrând tot clandestin, dacă voi fi 
interogat vreodată, ceea ce nu se poate întâmpla decât în urma 
vreunei întâmplări neobişnuite, voi putea spune că am petrecut 
aceşti ani în fundul junglei, în căutarea cauciucului sau a aurului, şi, 
de aceea, nu am mai fost văzut de mult timp. 

Ştiu că micul Julot mai este acolo. Este un tip serios, o să mă 
găzduiască. Un singur pericol: Indira şi sora ei. Nu va trebui să ies 
decât seara sau, şi mai bine, nu voi ieşi deloc şi-l voi ruga pe Julot 
să mă ajute să-mi pregătesc plecarea. Cred că marele Andre se află 
şi el la Georgetown şi că are un paşaport canadian. Este uşor să 
schimbi fotografia, să modifici ştampila. Dacă nu este acolo, va 
trebui să cumpăr actele unui tip oarecare, ajuns la ananghie, sau 
ale unui marinar. 

Apoi, voi vira banii prin bancă la Buenos Aires, căci va trebui să 
am puţine devize asupra mea, voi lua avionul la Trinidad pentru Rio 
de Janeiro. La Rio, voi face rost de un alt paşaport şi mă voi duce în 
Argentina. Acolo, nu voi avea nicio problemă. Am prieteni, foşti 
ocnaşi, şi se găsesc uşor foşti nazişti care au sertarele pline cu tot 
felul de acte. Voi pleca de la Buenos Aires în Portugalia cu patru 
paşapoarte şi actele de identitate de naţionalităţi diferite, dar pe 
acelaşi nume, ca să nu mă încurc. 

De la Lisabona mă duc în Spania, pe şosea, până la Barcelona. 
Apoi, tot pe şosea, intru în Franţa, cu un paşaport din Paraguay. 
Acum vorbesc destul de bine spaniola pentru ca un jandarm prea 
curios să mă ia drept sud-american. 

Voi găsi jumătate din bani la Creditul Lionez, unde i-am virat din 
vreme, cealaltă jumătate lăsând-o în rezervă la Buenos Aires. 

Cei pe care-i voi fi contactat la Georgetown, în Brazilia sau în 
Argentina trebuie să creadă, cu toţii, fără excepţie, că mă duc în 

ltalia, unde mă aşteaptă soţia ca să cumpărăm un magazin într-o 
staţiune balneară. 

La Paris, voi destinde la George V. Nu voi ieşi niciodată noaptea, 
voi lua mesele la restaurantul hotelului, la ora zece voi cere să mi 
se aducă ceaiul în apartamentul meu. Şi asta în toate zilele 
săptămânii. Este dovada concludentă că sunt un tip serios, ducând 
o viaţă strict cronometrată. Asta se află întotdeauna într-un hotel. 

Voi purta mustață, bineînţeles, şi părul tuns perie, stil ofiţer. Nu 
voi spune decât strictul necesar şi nu voi întrebuința decât câteva 
cuvinte franţuzeşti spaniolizate. Voi cere zilnic să mi se aducă ziare 
spaniole. 

De mii de ori m-am gândit cu cine voi începe pentru ca nimeni să 
nu poată face nicio legătură între cele trei lovituri şi Papillon. 

Primii serviţi vor fi sticleţii, cu ajutorul valizei plină de exploziv 
plasată la nr. 36, Quai des Orf&vres. Nu va exista niciun motiv ca 
cineva să se gândească la mine, dacă voi proceda cum trebuie. Mă 
voi duce mai întâi să vizitez locurile, să cronometrez timpul de care 
am nevoie ca să ajung în dreptul sălii de la etaj unde se adună 
poliţiştii pentru raport şi, apoi, să ies. Nu am nevoie de nimeni ca 
să-mi regleze mecanismul detonatorului, am făcut destule încercări 
în garajul franco-venezuelean. 

Voi veni cu o furgonetă pe care voi serie: „Casa X, furnituri de 
birou”. Imbrăcat ca şofer comisionar, cu valijoara pe umăr, nu se 
poate să nu meargă. Va trebui să rețin de pe vreo uşă, când voi 
repera locurile, numele unui comisar de brigadă sau să reuşesc să 
aflu numele unui tip ce ocupă un post important şi-şi are biroul 
tocmai la acest etaj. Astfel, voi şti ce nume să le spun poliţailor 
aflaţi de gardă la intrare sau, chiar mai bine, le voi putea arăta 
factura, ca şi cum nu mi-aş aminti numele destinatarului. Şi apoi 
este rândul focului de artificii. Aş avea o neşansă colosală dacă 
cineva ar face legătura între atentat, de fapt o lovitură a 
anarhiştilor, şi Papillon. 

Astfel, Pradel nu va bănui nimic. Pentru el şi pentru pregătirea 
valizei, a mecanismului de ceasornic, a explozibilului, voi închiria o 
vilă, arătându-mi paşaportul paraguaian, dacă nu voi reuşi să fac 
rost de acte de identitate franţuzeşti. Dar, cred că risc prea mult 
dacă mă adresez pentru asta celor din tagmă. Mai bine nu, mă voi 
descurca cu paşaportul. 

Vila va fi pe undeva în împrejurimile Parisului, pe malul Senei, 
căci trebuie să pot ajunge acolo atât pe şosea, cât şi pe apă. Voi 


— 168 — 


cumpăra un vaporaş rapid, cu o cabină, pentru care voi avea un 
cheu de ancorare în dreptul vilei şi un altul pe malul Senei, în plin 
Paris. Pentru deplasări, voi dispune de o maşină mică, nervoasă şi 
rapidă. Odată ajuns la Paris, după ce voi afla unde locuieşte Pradel, 
unde lucrează, când voi afla cum trăieşte, unde îşi petrece 
weekendul, dacă ia metroul, autobuzul, taxiul sau dacă-şi conduce 
singur maşina, voi lua măsurile necesare pentru a-l răpi şi 
sechestra în vilă. 

Important este să reperez bine momentele şi locurile unde se 
află singur. Dacă-l aduc în pivniţa vilei, am câştigat. Pe el, 
procurorul temut de avocaţi, care, cu privirea-i de vultur, la Curtea 
cu Juri, în 1931, părea că mă ameninţă tot timpul - „Nu-mi vei 
scăpa, băiete, voi întrebuința tot ceea ce pare a fi împotriva ta, din 
tot acest talmeş-balmeş din dosarul tău, pentru a te face 
dezgustător în ochii juraţilor şi pentru ca aceştia să considere că 
meriţi să dispari pentru totdeauna din societate” - pe el, care şi-a 
întrebuințat toată ştiinţa şi forţa pentru a contura portretul unui 
tânăr abject, irecuperabil, la cei douăzeci şi patru de ani ai lui, în 
aşa fel încât cele douăsprezece momâi de juraţi incompetenţi să 
mă trimită la ocnă pe viaţă, trebuie să-l torturez cel puţin opt zile 
înainte de a crăpa. Şi tot n-ar fi destul! 

Ultimul care trebuie să plătească factura va fi Goldstein, 
martorul fals. II voi lăsa la urmă, căci este cel mai periculos pentru 
mine; o dată ucis, se va analiza toată viaţa lui şi sticleţii, care nu 
sunt întotdeauna nişte tâmpiţi, vor putea descoperi foarte bine rolul 
pe care l-a jucat în procesul meu. Şi cum nu se poate să nu ştie că 
eu am evadat, se vor gândi şi la posibilitatea ca Papillon să fi ajuns 
la Paris. In acel moment, totul va deveni foarte periculos pentru 
mine: hoteluri, străzi, gări, porturi, aeroporturi. Va trebui s-o şterg 
repede, fără să neglijez nimic. 

Punând sub observaţie magazinul de blănuri al tatălui său, nu va 
fi prea greu să-l reperez şi să-l urmăresc. Ca să-l omor, am mai 
multe soluţii, dar oricare ar fi aceasta, vreau ca înainte de a crăpa 
să mă recunoască. Dacă va fi posibil, voi face ceea ce am visat să 
fac: să-l strâng de gât cu mâinile mele, spunându-i: „Morţii se 
scoală din mormânt câteodată. Nu te aşteptai la asta, nu, să crăpi 
ucis de mâinile mele? Totuşi, vei fi în câştig, căci vei muri în câteva 
minute, tu, care m-ai condamnat să putrezesc lent, toată viaţa, 
până voi crăpa.” 

Nu ştiu dacă voi reuşi să ies din Franţa, căci odată ce-l voi fi 

omorât pe Goldstein, pericolul va fi real. Mai mult ca sigur, mă vor 
identifica. Nu-mi pasă! Chiar dacă-mi voi lăsa pielea, trebuie să mi 
se plătească nota pentru moartea tatălui meu. Pentru calvarul meu 
îi iert. Dar pentru că tatăl meu a murit fără să afle că eu sunt în 
viaţă şi că am învins „calea putreziciunii”, că a murit de ruşine, 
poate, ascunzându-se la vechii lui prieteni, că s-a culcat în 
mormânt fără să ştie ce sunt astăzi, asta nu pot s-o fac, nu, nu, nu! 
Niciodată nu voi putea să le-o iert! 


În timpul acestei lungi tăceri în cursul căreia trec în revistă, încă 
o dată, toate fazele acţiunii pentru a-mi da seama dacă totul va fi în 
regulă, Rita se aşezase la picioarele mele, cu capul pe genunchii 
mei. Niciun cuvânt, nicio silabă, parcă îşi reţinea şi respiraţia. 

— Dragă Rita, voi pleca mâine. 

— Nu vei pleca nicăieri. 

S-a ridicat, şi-a pus mâinile pe umerii mei şi mă priveşte drept în 
ochi. Continuă: 

— Nu trebuie să pleci, nu poţi să pleci. Şi eu am veşti noi pentru 
tine. Am profitat de această călătorie şi am pregătit venirea fiicei 
mele. Soseşte peste câteva zile. Ţi-am spus că nu am adus-o cu 
mine pentru că aveam nevoie de-o situaţie normală ca s-o pot 
primi. Dar acum, nu numai că am această situaţie, dar va avea şi 
un tată, pe tine. Poţi să fugi de responsabilităţile tale? Vrei să strici 
tot ce am făcut din dragoste şi încredere reciprocă? Crezi că, 
răzbunându-te pe cei ce sunt responsabili de nenorocirile tale şi, 
poate, de moartea tatălui tău, îndeplineşti lucrul cel mai important 
în comparaţie cu toate celelalte îndatoriri pe care le ai? Este 
singura soluţie pe care o găseşti? Destinele noastre sunt legate 
pentru totdeauna, Henri. N-ai nicio datorie faţă de mine, faţă de 
această fată aflată deja pe drum şi care te va iubi? Sunt sigură că 
nu-ţi pot cere să ierţi, ci doar să abandonezi pentru totdeauna 
ideea răzbunării. Te hotărâseşi deja. Şi iată că vestea morţii tatălui 
tău te îndeamnă să pleci din nou pe „calea putreziciunii”. Dar, 
ascultă-mă bine: dacă tatăl tău ţi-ar mai putea vorbi, de acolo de 
unde e, cred că acest institutor de provincie, care toată viaţa a 
învăţat atâţia copii că omul trebuie să fie bun, drept, muncitor, 
caritabil, respectuos faţă de legi, ar putea accepta ideile tale de 
răzbunare? Nu. Ţi-ar spune că nici sticleţii, nici martorul mincinos, 
nici procurorul general, nici cei pe care tu îi numeşti „momâile de 
juraţi”, nici gardienii nu sunt atât de importanţi încât să merite să 

sacrifici pentru ei o femeie care te iubeşte şi pe care tu o iubeşti, 
pe fiica ei, care speră să găsească în tine un tată, căminul tău 
echilibrat, viaţa ta cinstită. Eu cred că răzbunarea ta se poate 
realiza şi altfel; familia noastră să ajungă să fie un simbol al fericirii, 
prin inteligenţa ta şi cu ajutorul meu să reuşim să ne facem o 
situaţie frumoasă, apelând la mijloace cinstite, iar atunci când vor 
vorbi de tine, oamenii de aici să spună: francezul este un om drept, 
cinstit, corect, al cărui cuvânt valorează cât aurul. Asta va fi 
răzbunarea ta şi va fi cu adevărat cea mai frumoasă. Să le 
demonstrezi tuturor că s-au înşelat amarnic în ceea ce te priveşte, 
că ai devenit cineva pentru că ai reuşit să scapi neviciat din 
calvarul tău, cu toată mizeria unui sistem penitenciar învechit şi a 
slăbiciunii oamenilor. Este singura răzbunare demnă de dragostea 
mea şi de încrederea pe care o am în tine. 

Rita a câştigat partida. Toată noaptea am discutat şi am învăţat 
să beau cupa amărăciunii până la fund. Nu pot rezista dorinţei de a 
afla toate detaliile călătoriei Ritei. Stă întinsă pe o sofa, obosită de 
durerosul eşec al acestei lungi călătorii şi de lupta pe care a trebuit 
să o ducă împotriva mea. Eu o întreb, şi iar o întreb, încontinuu, 
aşezat pe marginea sofalei, aplecat asupra ei, şi, bucăţică cu 
bucăţică, scot la iveală chiar şi ceea ce ea ar vrea să-mi ascundă. 

Mai întâi, după plecarea atât de încrezătoare din Maracaibo spre 
Caracas, de unde trebuie să ia vaporul, are un ciudat presentiment 
că va eşua. Totul parcă se leagă pentru a o împiedica să plece în 
Franţa. In momentul îmbarcării pe vasul Columbia, îşi dă seama că- 
i lipseşte una din vizele necesare. Cursă contra cronometru, pe acel 
drum periculos pe care-l cunosc prea bine, pentru a se întoarce în 
oraş ca să obţină viza. Cu ea în buzunar, porneşte din nou spre 
port, cu inima strânsă ca vaporul să nu plece cumva fără ea. 
Izbucneşte o furtună violentă, care provoacă alunecări de teren. 
Drumul devine atât de periculos încât şoferul este cuprins de 
panică şi se întoarce din drum, lăsând-o pe Rita singură, în furtună, 
în mijlocul surpăturilor. 

Parcurge trei kilometri pe jos prin ploaie şi, ca prin miracol, 
întâlneşte un taxi care se întorcea la Caracas, dar care, din cauza 
alunecărilor de teren, este nevoit să revină în port. 

lar din port se aude sirena unui vapor, încât, înnebunită de frică, 
crede că este tocmai cea care anunţă plecarea Columbiei. 

Când, în sfârşit, ajunge în cabina ei, plângând de bucurie, se 
produce un incident la bord şi vasul nu poate pleca decât câteva 

ore mai târziu. 

Toate aceste întâmplări o impresionează neplăcut, ca şi cum ar fi 
fost semne ale destinului. 

Apoi oceanul, Le Hâvre, Paris, Marsilia fără oprire. La Marsilia, o 
întâmpină o prietenă care o prezintă unui consilier municipal, iar 
acesta, fără să ezite, îi dă o scrisoare de recomandare, foarte 
amabilă, către unul din prietenii lui care locuieşte în Ardèche, la 
Vals-les-Bains, Henri Champel. 

Din nou ia trenul, autobuzul, şi abia când ajunge acolo, la soții 
Champel, doi oameni de-o amabilitate extraordinară, poate să-şi 
tragă sufletul şi să-şi organizeze cercetările. Dar încă n-a ieşit la 
liman. 

Henri Champel o duce la Aubenas, în Ardèche, la notarul familiei 
mele, maestrul Testud. Ah! acest Testud! Un burghez fără inimă! 
Mai întâi, îi anunţă direct că tatăl meu este mort. Apoi, fără să 
consulte pe nimeni, din proprie iniţiativă, îi interzice să se ducă s-o 
vadă pe sora tatei, pe soţul ei, Dumarché, institutori la pensie care 
locuiesc la Aubenas. Mulţi ani mai târziu, ne vor primi cu braţele 
deschise, indignaţi şi profund impresionați la gândul că n-au putut 
s-o primească pe Rita şi să reînnoade astfel legăturile cu mine din 
cauza acestui blestemat de Testud. Procedează la fel şi în ceea ce 
le priveşte pe surorile mele şi refuză să-i dea Ritei adresa lor. Ea 
reuşeşte, totuşi, să-i smulgă acestui om cu sufletul împietrit numele 
localităţii unde a murit tatăl meu, Saint-Peray. 

La drum, spre Saint-Peray. Acolo, Henri Champel şi Rita găsesc 
mormântul tatei şi află altceva: că, după treizeci de ani de văduvie, 
s-a recăsătorit cu o institutoare pensionară... O caută şi o găsesc. 
In familie i se spune Tanti Ju. 

O femeie admirabilă, îmi spune Rita, care a avut noblețea 
sufletească să păstreze intactă şi vie, în noul lor cămin, amintirea şi 
spiritul mamei mele. Rita a putut să vadă, agăţate pe peretele 
sufrageriei, mari fotografii ale mamei, care a fost idolul meu şi al 
tatei. A putut să atingă şi să mângâie cu mâna mobilele care i-au 
aparţinut. Această Tanti Ju, care intră deodată în viaţa mea şi pe 
care am senzaţia că am şi cunoscut-o, a făcut totul pentru ca Rita 
să se simtă bine în atmosfera pe care ea şi tatăl meu s-au străduit 
s-o facă să se menţină în continuare: amintirea mamei şi prezenţa 
constantă a fiului dispărut, care, pentru tatăl meu, rămânea acelaşi 
Riri, 

La 16 noiembrie, de aniversarea zilei mele de naştere, tata 

plângea. De fiecare Crăciun, un scaun rămânea gol. Când jandarmii 
veneau să-i spună că fiul lui a evadat încă o dată, i-ar fi îmbrăţişat 
pentru că le aduceau o veste atât de bună, căci Tanti Ju, deşi nu 
mă cunoştea, mă adoptase în inima ei ca şi cum aş fi fost copilul ei 
şi, împreună cu tata, plângeau de bucurie la anunţul acestei veşti, 
care pentru ei era de speranţă. 

Aşa se face că Rita a fost mai mult decât bine primită. O singură 
umbră: Tanti Ju nu i-a dat nici ea adresa surorilor mele. De ce? Da, 
de ce Tanti Ju, soţia tatălui meu, nu a vrut să-i dea aceste adrese? 
Mă gândesc rapid. Fără îndoială, pentru că nu era sigură de felul în 
care ar fi fost primită vestea reapariţiei mele. Dacă nu i-a spus Ritei 
„Duceţi-vă repede să le vedeţi, vor fi nebune de bucurie să ştie că 
fratele lor trăieşte, că are o familie şi că pot să-i cunoască soţia”, 
înseamnă că are motivele ei serioase. Tanti Ju ştie, probabil, că nici 
sora mea Yvonne, nici sora mea Helene, nici cumnaţii mei n-ar fi 
bucuroşi să primească vizita soţiei fratelui lor, ocnaşul evadat, 
condamnat pentru omor, pe viaţă. Este mai mult ca sigur că n-a 
vrut să le tulbure liniştea. 

Este adevărat că sunt măritate, că au copii şi că probabil aceşti 
copii nici nu ştiu de existenţa mea. Işi spune, probabil, în sinea ei, 
că trebuie să fie precaută. De altfel, nu ştiu dacă este aşa, dar 
presupun că, în timpul anilor cât am fost la ocnă, am continuat să 
trăiesc alături de ei, prin ei, şi că, în acest interval, ei au încercat să 
mă uite sau, cel puţin, să mă scoată din viaţa lor de fiecare zi. Deci, 
soţia mea nu a reuşit să-mi aducă decât puţină ţărână luată de pe 
mormântul tatei şi fotografia acelui mormânt, unde, exact cu patru 
luni înainte de sosirea ei, el se culcase pentru totdeauna. 

Dar am revăzut, totuşi, prin ochii Ritei (Champel a dus-o peste 
tot) satul Pont d'Ucel, cel al copilăriei mele. Am ascultat-o 
povestindu-mi despre şcoala primară, unde, deasupra claselor, se 
afla apartamentul în care locuisem noi. Am revăzut monumentul 
ridicat pentru cinstirea morţilor în dreptul grădinii noastre şi 
grădina în care mimoza splendid înflorită părea că o aşteaptă pe 
această necunoscută care sorbea din ochi totul - casa, grădina, 
monumentul - ca să-mi poată spune mie la întoarcere: „Nimic sau 
aproape nimic nu s-a schimbat, iar tu mi-ai descris de atâtea ori 
acest tablou al locurilor copilăriei tale încât, pentru mine, nu a fost 
o descoperire, ci, mai degrabă, regăsirea unor locuri pe care le 
cunoşteam deja.” 

Adesea, seara, o rog pe Rita să-mi povestească din nou un 

anumit moment al călătoriei. Viaţa şi-a reluat cursul la hotel ca mai 
înainte, dar, în fundul sufletului meu, s-a petrecut ceva inexplicabil. 
Moartea tatălui meu nu o resimt ca un om de patruzeci de ani, în 
plină forţă, ce află de dispariţia părintelui său pe care nu l-a mai 
văzut de douăzeci de ani, ci o resimt ca un puşti care a stat tot 
timpul cu tatăl lui şi care, neascultându-l şi chiulind de la şcoală, 
află la întoarcere de moartea acestuia. 


Fiica Ritei, Clotilde, a sosit. Are cu puţin peste cincisprezece ani, 
dar este atât de subţirică şi delicată că de abia îi dai doisprezece. 
Este de talie mică. Un păr negru, aspru şi buclat i se revarsă pe 
umeri. Ochii ei mici şi negri ca smoala strălucesc de inteligenţă şi 
curiozitate. Expresia feţei nu este încă aceea a unei domnişoare, ci 
a unei puştoaice care se mai joacă, încă, cu păpuşile. Increderea 
între noi a fost instantanee. Imi dau seama că a înţeles că omul 
acesta care trăieşte cu mama ei va fi cel mai bun prieten al ei şi că, 
întotdeauna, o va iubi şi o va ocroti. 

De când a venit, m-a cuprins un sentiment nou, instinctul de ao 
proteja, dorinţa de a o vedea fericită, de-a mă considera, dacă nu 
tatăl ei, cel puţin omul pe care ea se poate sprijini cel mai mult şi 
mai sigur. 

Rita fiind acum aici, mă duc la piaţă ceva mai târziu, la ora 
şapte. O iau cu mine pe Clotilde şi plecăm ţinându-ne de mână, 
împreună cu Minou, canişul nostru pe care-l poartă în lesă, şi cu 
Carlitos, care duce coşurile încă goale. Totul este nou pentru ea, 
vrea să vadă totul deodată. Când descoperă ceva neaşteptat, 
scoate nişte ţipete scurte de uimire. Ceea ce o impresionează cel 
mai mult sunt indienele cu lungile lor rochii lucioase, cu obrajii 
pictaţi, cu papucii având un pompon enorm de lână de toate 
culorile. 

Să am lângă mine un copil care-mi strânge mâna când crede că 
se află în faţa unui pericol, o puştoaică ce se sprijină de braţul meu 
şi mă face astfel să simt că, în mijlocul acestei mulţimi pestriţe, 
care vine, se duce, aleargă, strigă într-o adevărată explozie de 
vitalitate, ea se simte bine protejată, acest fapt mă emoţionează 
profund şi-mi dă un sentiment nou: dragostea paternă: „Da, micuță 
Clotilde, mergi liniştită şi cu încredere în viaţă, fii sigură că până la 
sfârşit voi face totul pentru a îndepărta spinii din calea ta”. 

Şi ne întoarcem mulţumiţi la hotel, întotdeauna cu ceva hazliu de 
povestit Ritei despre ceea ce ni s-a întâmplat sau despre ceea ce 


i 


am văzut. 


Capitolul 12 - Legăturile reînnodate - Venezuelean 


Ştiu bine că ceea ce aşteaptă în primul rând cititorul de la mine 
sunt aventurile pe care le-am trăit şi nu istoria Venezuelei. Să mă 
ierte, însă, dacă ţin să-i vorbesc despre câteva evenimente politice 
importante care s-au întâmplat în perioada despre care îi 
povestesc. O fac din două motive. Mai întâi pentru că ele au 
influenţat direct desfăşurarea vieţii mele, hotărârile pe care le-am 
luat, iar apoi pentru că mi-am dat seama, în cursul călătoriilor 
făcute în mai multe ţări unde s-a publicat Papillon, că Venezuela 
este foarte puţin cunoscută. 

Pentru majoritatea oamenilor, Venezuela este o ţară din America 
de Sud (majoritatea nu prea ştiu bine nici măcar unde s-o plaseze), 
producătoare de petrol, o ţară exploatată de americani ca şi cum 
cei de pe aici ar fi o cantitate neglijabilă, pe scurt, un fel de colonie 
americană. O asemenea imagine este însă departe de a fi exactă. 

Rolul companiilor petroliere a fost desigur foarte important, dar, 
puţin câte puţin, intelectualii venezuelieni au reuşit să elibereze 
aproape total națiunea lor de sub influenţa politicii americane. 

Actualmente, independenţa politică a Venezuelei este completă, 
aşa cum o dovedeşte prin locul pe care-l ocupă şi prin poziţiile pe 
care le ia la Naţiunile Unite, sau în celelalte organisme 
internaţionale. Toate partidele politice au ceva comun: sunt 
preocupate să apere libertatea de acţiune a Venezuelei în raport cu 
orice altă ţară din lume. Astfel, de la venirea la putere a lui Caldera, 
avem relaţii diplomatice cu toate statele, indiferent de regimul lor 
politic. 

Din punct de vedere economic, este adevărat, Venezuela 
depinde de petrol, dar a reuşit să-l vândă la valoarea lui şi să obţină 
de la companiile petroliere până la 85% din beneficiile obţinute. 

Venezuela mai are şi altceva decât petrol, fier şi alte materii 
prime, are oameni, o rezervă prețioasă de oameni al căror scop 
este să-şi elibereze complet ţara de orice tutelă economică, de 
oriunde s-ar exercita aceasta. Oameni care au dovedit şi vor dovedi 
că în Venezuela se poate să se instaleze, să fie respectată şi tocmai 
de aceea să reziste o democraţie nu mai prejos decât aceea din 
orice altă ţară. 

In universităţi, unde se manifestă o puternică emulaţie a ideilor 

politice, tinerii nu visează decât la dreptatea socială, la 
transformarea radicală a ţării lor. Au încredere în viitor, sunt siguri 
că şi-l pot construi, fără să se renunţe la principiile adevăratei 
libertăţi şi că întregul popor va trăi fericit, fără să se ajungă la o 
dictatură de extremă dreapta sau de extremă stânga. Bineînţeles 
că aceste deziderate nu se pot realiza fără anumite manifestări de 
violenţă pe care agenţiile de presă le fac cunoscute în întreaga 
lume, uitând, pur şi simplu, să explice şi cauza acestor manifestări, 
care este de fapt setea de dreptate socială şi de libertate. Sunt 
convins că tineretul acestei ţări va reuşi să facă din ea o naţiune 
demnă de a fi dată altora drept exemplu, atât pentru regimul ei de 
adevărată democraţie, cât şi pentru dezvoltarea economiei ei, căci 
nu trebuie să uităm că enormele resurse de materii prime vor fi, 
într-un viitor apropiat, prelucrate de o industrie care abia se 
construieşte. In acea zi, Venezuela va fi câştigat o mare bătălie, şi 
sunt sigur că o va câştiga. Am încredere în ea. 

In afară de posibilităţile de prelucrare industrială fără limită, sau 
aproape fără limită, a bogatelor ei resurse de materii prime, 
Venezuela este o ţară ideală pentru turism, care poate să se 
dezvolte foarte mult în viitor. Totul este în favoarea unei asemenea 
dezvoltări: plajele de coral umbrite de cocotieri, timpul însorit mai 
generos decât în orice altă ţară, pescuitul unor specii de tot felul în 
apele care au mereu o temperatură potrivită, aeroporturile unde 
pot ateriza toate tipurile de avioane, o viaţă mai ieftină decât 
oriunde, îngrămădirea de insule, o populaţie amabilă, ospitalieră, 
fără nicio problemă de segregaţie rasială. La o oră de Caracas 
găseşti indieni, satele lacustre din Maracaibo, Anzii cu zăpezile lor 
veşnice. 

Peste puţin timp, Venezuela va putea primi contingente de 
turişti, care nu vor regreta că au venit s-o viziteze, aceasta fiind 
capabilă să-i ofere diferite posibilităţi de destindere. Căci, dacă 
poporul se radicalizează din punct de vedere politic, asta este 
numai datorită problemelor sale interne. Este un popor prea 
echilibrat pentru a judeca străinii în funcţie de regimul politic al ţării 
de unde vin. 

Am visat întotdeauna că, prin intermediul marilor sindicate, se 
poate oferi familiei posibilitatea, de a se reuni în vacanţă, dar nu în 
hoteluri imense, ci în bungalouri unde fiecare să poată să trăiască, 
să mănânce, să se îmbrace când vrea şi cum vrea. Avioanele 
zboară mai repede, cursele charter dau posibilitatea să se 

diminueze enorm preţul călătoriei. Atunci, de ce marile sindicate 
ale lumii n-ar avea ele însele mari ansambluri de căsuțe unde 
membrii lor ar putea să se bucure, la preţuri rezonabile, de-o 
natură şi de-o climă privilegiate? 

Pe scurt, Venezuela are atâtea resurse care nu cer decât să fie 
industrializate încât se poate spune că nu are nevoie de un om 
politic în fruntea ei, ci de un bun contabil, înconjurat de-o echipă 
activă de specialişti care, cu devizele obţinute din vânzarea 
petrolului, vor putea construi uzine ca să-i exploateze bogăţiile şi să 
înmulțească locurile de muncă pentru toţi cei ce au nevoie de ele şi 
le doresc. 

Este necesar ca o asemenea revoluţie să fie făcută de sus în jos. 
Va avea rezultate mai bune decât cele, inevitabile, care ar veni de 
jos, dacă tineretul, hrănit cu idei noi, nu are conştiinţa necesităţii 
unei profunde modificări a sistemului actual. Personal, sunt convins 
că Venezuela va câştiga această bătălie şi astfel această naţiune, 
care are totul pentru a fi fericită şi prosperă, va asigura celui mai 
umil dintre cetăţenii săi un nivel de viaţă şi de siguranţă ridicat. 

1951... Ajungând cu povestirea la această dată, regăsesc 
impresia pe care o aveam atunci, că nimic deosebit nu avea să mi 
se mai întâmple. Ai ce povesti din timpul furtunilor, sau când cobori 
pe cursul torentelor, dar când apa este calmă, liniştită, ai vrea să 
închizi ochii şi să te odihneşti, fără să spui ceva despre aceste ape 
limpezi şi domoale. Dar ploile cad din nou, râurile se umflă, apele 
potolite până acum se agită, un vârtej te poartă cu el şi chiar dacă 
visai să trăieşti în pace, departe de toţi, evenimentele exterioare 
acţionează atât de puternic asupra vieţii tale încât te obligă să 
porneşti din nou pe firul curentului şi să eviţi obstacolele, sau să 
treci peste ele, în speranţa că vei găsi, în cele din urmă, un liman 
liniştit. 

După asasinarea misterioasă a lui Chalbaud, la sfârşitul lui 1950, 
Perez Jimenez ia puterea în mână, cu toate că se ascunde în 
spatele unui preşedinte de junta fantoşă, Flamerich. Incepe 
dictatura. Prima manifestare: suprimarea libertăţilor de exprimare. 
Presa şi radioul sunt jugulate. Opoziția se organizează în 
clandestinitate şi teribila Seguridad National, poliţia politică, intră în 
acţiune. Comuniştii şi Adecos (membrii Acţiunii Democratice, 
partidului Betancourt) sunt urmăriţi peste tot. 

De mai multe ori, îi ascundem pe unii dintre cei urmăriţi în hotel. 
Niciodată nu închidem uşa nimănui, niciodată nu cerem acte de 

identitate. Îmi plătesc cu bucurie tributul faţă de aceşti oameni ai 
lui Betancourt, al cărui regim m-a eliberat şi mi-a dat azil în această 
ţară. Acţionând astfel, riscăm să pierdem totul, dar Rita înţelege că 
nu avem dreptul să procedăm altfel. 

Pe de altă parte, hotelul a devenit un fel de refugiu al francezilor 
aliaţi în dificultate, al celor care au sosit în Venezuela cu puţine 
resurse şi care nu ştiu unde să se ducă. La noi pot să mănânce şi să 
doarmă fără să plătească, atât timp cât îşi caută de lucru. Astfel că 
la Maracaibo sunt considerat un fel de consul al francezilor. Printre 
cei găzduiţi de mine s-a numărat şi Georges Arnaud, care a dormit, 
a mâncat, a fost îmbrăcat şi i s-au dat mijloacele necesare pentru a 
trece în Columbia şi care, mai târziu, a repovestit unele întâmplări 
pe care i le povestisem eu în Salariul groazei şi care, pentru a ne 
mulţumi, fără îndoială, ne va denigra în mod gratuit într-una din 
ultimele sale cărţi. 


Dar, în acei ani, se produce un eveniment important pentru 
mine, aproape la fel de important ca întâlnirea cu Rita: restabilesc 
legăturile cu familia mea. După plecarea Ritei, Tanti Ju le-a scris 
surorilor mele. Şi toate, surorile mele şi Tanti Ju, îmi scriu acum. 
Douăzeci de ani au trecut, marea tăcere ia sfârşit. Tremur de 
emoție deschizând prima scrisoare. Ce conţine ea, oare? Nu 
îndrăznesc să citesc. Mă resping pentru totdeauna sau, din contră... 

Victorie! Scrisorile sunt un strigăt de bucurie pentru că au aflat 
că sunt în viaţă, într-o situaţie onorabilă, căsătorit cu o femeie 
despre care Tanti Ju le-a spus numai lucruri bune. Le regăsesc pe 
surorile mele, dar le descopăr şi familia, care devine familia mea. 

Sora mea cea mai mare are patru copii frumoşi, trei fete şi un 
băiat. Soţul ei îmi scrie şi el că afecțiunea lui faţă de mine a rămas 
neschimbată şi că este fericit să mă ştie liber şi bine. Şi fotografii, şi 
iar fotografii, şi pagini, şi iar pagini de amintiri, şi povestea vieţii lor, 
a războiului, a eforturilor pe care au trebuit să le facă pentru a-şi 
creşte copiii. Fiecare cuvânt este citit, cântărit, analizat bine pentru 
a fi înţeles, pentru a-i savura tot farmecul. 

Şi, ca din tunelul timpului, după pata neagră pe care o reprezintă 
închisorile şi ocna, iese la suprafaţă copilăria mea: „Dragul meu 
Riri”, îmi scrie sora mea. Riri... o aud pe mama spunându-mi aşa, 
cu surâsul ei frumos. Se pare că, într-una din fotografiile pe care le- 
am trimis-o, semăn cu tata. Sora mea este convinsă că, dacă-i 
semăn fizic, trebuie să-i semăn şi moral. Soţul ei şi ea nu se tem de 

reapariţia mea. Aflând despre călătoria Ritei în Ardèche, jandarmii 
au venit să-i întrebe despre mine şi cumnatul meu le-a spus: „Intr- 
adevăr, avem veşti de la el. O duce foarte bine şi este foarte fericit, 
mulţumesc.” 

Cealaltă soră a mea locuieşte la Paris şi este căsătorită cu un 
avocat corsican. Au doi fii şi o fiică. O situaţie bună. Acelaşi strigăt: 

„Eşti liber, iubit, ai un cămin. O situaţie bună, trăieşti ca toată 
lumea. Bravo, frăţioare! Copiii mei, soţul meu şi cu mine îl 
binecuvântăm pe Dumnezeu că te-a ajutat să ieşi învingător din 
ocna aceea oribilă unde ai fost aruncat.” 

Sora mea mai mare îmi propune s-o ia la ei pe fiica noastră 
pentru a-şi urma studiile. Bineînţeles, se va duce acolo. 

Dar ceea ce ne încălzeşte cel mai mult inimile este faptul că 
niciuneia dintre ele nu-i este ruşine să aibă un frate fost ocnaş 
evadat. 

Pentru a completa parcă această ploaie de ştiri extraordinare, cu 
ajutorul unui doctor francez instalat la Maracaibo, Roesberg, am 
putut da de urma prietenului meu Guibert-Germain, fostul medic de 
la ocnă, care, pe insula Royale, m-a tratat ca pe un membru al 
familiei, m-a primit la el, m-a protejat în faţa gardienilor şi n-a 
încetat, împreună cu soţia lui, să-mi dea încredere în valoarea mea 
ca om. Datorită lui, izolarea completă de la Recluziunea de la Saint- 
Joseph a fost abolită, datorită lui am putut fi mutat pe Insula 
Diavolului, de unde am evadat. li scriu şi, într-o bună zi, am imensa 
bucurie să primesc această scrisoare: 


„Lyon, 21 februarie 1952. 

Dragul meu Papillon, suntem foarte fericiţi să avem, în sfârşit, 
veşti de la tine. Demult eram sigur că vei încerca să mă contactezi. 
In timpul şederii mele la Djibouti, mama mi-a spus că a primit o 
scrisoare din Venezuela fără să poată să-mi precizeze cine era 
expeditorul. În sfârşit, ea mi-a transmis scrisoarea ta trimisă prin 
doamna Roesberg. Deci, după lungi tribulații, ai reuşit să mă 
găseşti. Din septembrie 1945, data la care am părăsit insula 
Royale, s-au petrecut multe lucruri. (...) 

In sfârşit, în octombrie 1951, am primit numirea pentru 
Indochina, unde trebuie să plec imediat, mai exact la 6 martie, deci 
luna viitoare, pentru doi ani. De data asta voi pleca singur. Poate că 
acolo, asta depinde de conditiile de care voi dispune, voi putea face 
demersurile necesare pentru ca soția mea să vină şi ea. 

Vezi că, după ultima noastră întrevedere, am parcurs ceva 
kilometri! Am păstrat câteva amintiri frumoase din acele vremuri, 
dar, din păcate, n-am putut regăsi pe niciunul dintre cei pe care-i 
primeam la mine acasă. Am avut câtva timp veşti de la Ruche, 
bucătarul meu, care s-a stabilit la Saint-Laurent; după plecarea 
mea la Djibouti n-am mai primit ştiri despre el. Orice-ar fi, am fost 
mulțumiți când am aflat că eşti fericit, sănătos şi bine instalat. 
Viaţa este ceva bizar, dar îmi aduc aminte că n-ai disperat 
niciodată şi aveai dreptate. 

Fotografia ta şi a soţiei tale ne-a făcut plăcere şi ne dovedeşte că 
ai reuşit. Poate, într-o zi, vom avea posibilitatea să te vizităm, cine 
ştie! Evenimentele merg mai repede decât noi. Din fotografie ne- 
am dat seama că ai bun gust, doamna ta este fermecătoare şi 
hotelul pare foarte agreabil. Dragul meu Papillon, te rog să mă 
scuzi că întrebuinţez această poreclă, dar pentru noi el evocă 
atâtea amintiri! (...) 

lată, bătrâne, câteva veşti despre noi. Fii sigur că am avut 
adesea ocazia să vorbim despre tine şi ne aduceam aminte de ziua 
în care Mandolini? şi-a băgat nasul unde nu trebuia. 

Dragul meu Papillon, îţi trimit o fotografie făcută la Marsilia, 
acum două luni, pe Canebière. 

Acum, te las, transmițându-ți cele mai bune gânduri şi sperând 
să primim veşti de la tine din când în când. 

Soția mea şi cu mine transmitem cele mai bune sentimente de 
prietenie soţiei tale şi cele mai bune sentimente pentru tine. 


6 în Papillon, apare cu numele Bruet, fiind supraveghetorul care a 
descoperit pluta ascunsă într-un mormânt. (n.a.). 

In completarea acestei note a autorului, menţionăm că multe dintre 
„personajele” din Papi/lon despre care se vorbeşte şi în Banco apar de 
această dată sub alte nume. Explicaţia o putem afla în faptul că - aşa cum 
preciza Jean-Pierre Castelnau în „Prezentarea” prin care îl recomandă pe 
H. Charriere la debutul său literar - toate numele ocnaşilor, ale 
supraveghetorilor, ale comandanților din Administraţia penitenciară sau 
ale celor cu care s-a confruntat în diverse împrejurări au fost din principiu, 
schimbate, pentru că ceea ce interesa nu era acuzarea unor persoane, ci 
conturarea unor tipuri umane şi a unui anumit univers existenţial. În 
Banco, însă, unde evocarea dobândeşte adeseori şi un caracter 
documentar, autorul foloseşte numele reale sau poreclele eroilor săi, iar 
atunci când are motive întemeiate să nu procedeze aşa, - ca în cazul lui 
Carotte sau al celor trei tineri de la garaj - menţionează în mod expres 
acest lucru. (n.tr.). 

A. Guibert-Germain. ” 


Urmează patru rânduri din partea doamnei Guibert-Germain. 

„Cu toate complimentele mele pentru reuşita voastră şi cele mai 
bune urări pentru noul an. Cel mai bun gând pentru «protejatul» 
meu. 

M. Guibert-Germain.” 


Doamna Guibert-Germain nu se va duce în Indochina după soţul 
ei. Acesta a fost ucis în timp ce încerca să salveze un rănit de pe 
câmpul de luptă, aşa că nu l-am mai revăzut niciodată. Acest medic 
de o mare modestie a fost unul dintre puţinii oameni care, 
asemenea maiorului Pean din Armata Salvării, au avut curajul ca, 
acolo, să apere nişte principii umanitariste privind comportamentul 
faţă de ocnaşi şi, în ceea ce-i priveşte, să ajungă la anumite 
rezultate cât timp au fost în post. Nu pot exprima în cuvinte 
respectul ce-l datorăm unor oameni ca el şi soţia lui. Impotriva 
tuturor şi cu riscul de a-şi distruge cariera, spunea că un om 
rămâne un om şi că acesta nu este pierdut pentru totdeauna, chiar 
dacă a comis un delict grav. 

Mai sunt şi scrisorile primite de la Tanti Ju. Nu sunt scrisorile unei 
mame vitrege, care nu te-a cunoscut, ci scrisorile unei adevărate 
mame, căci cuvintele pe care mi le adresează pot porni numai din 
inima unei mame. Scrisori în care îmi vorbeşte despre viaţa tatei 
până la moartea lui, a acestui institutor ce respecta legile şi 
magistraţii, dar, care, totuşi, spunea: „Băiatul meu este nevinovat, 
o simt, dar aceşti ticăloşi l-au condamnat! Unde poate fi acum, 
când a evadat? A murit sau trăieşte?!” De fiecare dată când 
rezistenta din Ardèche reuşea o operaţiune împotriva ocupanților 
spunea: „Dacă Henri ar fi aici, ar fi cu ei!” Apoi, urmau luni de 
tăcere, în care nu mai amintea numele fiului pierdut. S-ar fi putut 
spune că întreaga lui tandreţe pentru mine şi-o revărsa asupra 
nepoților pe care-i răsfăţa precum puţini bunici o fac, cu o răbdare 
inepuizabilă. 

Mă hrănesc cu toate astea ca un înfometat. Toate aceste scrisori 
preţioase prin care se înnoadă legăturile cu familia mea, legături 
rupte de atâţia ani, le citesc şi le recitesc împreună cu Rita şi le 
păstrăm ca pe nişte adevărate relicve. Sunt, într-adevăr, 
binecuvântat de Dumnezeu dacă toţi ai mei, fără excepţie, mă 
iubesc şi au curajul, cu toată poziţia lor socială destul de burgheză, 

să nu le pese de ce s-ar putea să spună lumea şi să-mi 
mărturisească bucuria lor că sunt în viaţă, liber şi fericit. Într- 
adevăr, îţi trebuie curaj, căci societatea este necruțătoare şi nu-i 
iartă uşor unei familii faptul că are un delincvent printre membrii ei. 
Există chiar unii oameni josnici, care abia aşteaptă să spună: „Oh, 
ştiţi, toţi cei din această familie poartă în ei sămânță de ocnaş.” 


1953. Vindem hotelul. Cu timpul, căldura copleşitoare de la 
Maracaibo ne-a obosit nespus de tare şi, oricum, Rita şi cu mine 
avem gustul aventurii şi nu ne gândim să ne terminăm viaţa aici. 
Cu atât mai mult cu cât am auzit vorbindu-se de un boom teribil în 
Guyana venezueleană, unde s-a descoperit un munte de fier 
aproape pur. Este la celălalt capăt al ţării, deci la drum, spre 
Caracas, unde facem escală şi examinăm situaţia. 

In imensul meu Soto break, de culoare verde, înţesat de bagaje, 
plecăm într-o dimineaţă, lăsând în urma noastră cinci ani de fericire 
liniştită şi pe numeroşii noştri prieteni maracuchos şi străini. 

Şi redescopăr Caracasul. Dar este cu adevărat Caracasul? Nu 
cumva ne-am înşelat asupra oraşului? 

Blestematul ăsta de Perez Jimenez, care la sfârşitul interimatului 
lui Flamerich s-a proclamat preşedinte al Republicii, s-a apucat, 
chiar înainte, să facă din Caracas un oraş colonial, o veritabilă 
capitală ultramodernă. Toate astea într-o epocă de violenţă şi 
cruzime extraordinare, atât din partea guvernului, cât şi a opoziţiei 
care acţiona în ilegalitate. Astfel, Caldera, actualul preşedinte al 
republicii, a scăpat pe atunci dintr-un oribil atentat: o bombă de 
mare putere a fost aruncată în camera sa, unde dormea cu soţia şi 
unul din copii. Printr-un adevărat miracol, niciunul dintre ei nu a 
fost ucis şi, cu un sânge rece extraordinar, fără strigăte, fără 
panică, el şi soţia lui au început să se roage pentru a-i mulţumi lui 
Dumnezeu că au scăpat cu viaţă. Asta se petrecea în 1951 şi atrag 
atenţia că era deja social-creştin şi că nu a devenit din cauza 
acestui miracol. 

Dar, cu toate dificultăţile din timpul dictaturii lui, Perez Jimenez a 
transformat complet Caracasul şi multe alte lucruri. 

Vechiul drum ce coboară din Caracas spre aeroportul Maiquetia 
şi spre portul La Guaira există încă. Dar, Perez Jimenez a construit o 
superbă autostradă, remarcabilă din punct de vedere tehnic, care 
permite să se facă legătura între oraş şi mare în mai puţin de un 
sfert de oră, în timp ce pe vechiul drum ai nevoie de două ore. In 

cartierul Silencio, opera lui Medina, a construit imobile imense, la 
fel de înalte ca la New York. A trasat în plin centrul oraşului o 
autostradă cu trei benzi, care-l traversează dintr-o parte în alta etc. 
Fără a mai vorbi de ameliorarea reţelei rutiere, de construirea de 
ansambluri pentru muncitori şi clasele mijlocii ce constituie modele 
de urbanism, sau de alte transformări. Se poate vorbi de un 
adevărat vals al milioanelor de dolari ce declanşează o puternică 
energie în această ţară adormită de secole. Celelalte ţări o privesc 
cu alţi ochi şi capitalurile străine năvălesc în acelaşi timp cu 
specialişti de toate felurile. Viaţa se transformă, imigrația este 
deschisă, iar acest sânge nou, mai adaptat la cerinţele lumii 
moderne, face ca noul ritm de viaţă pe care l-a luat ţara să aibă 
rezultate pozitive. O singură greşeală, după mine foarte mare, o 
constituie faptul că în acea perioadă nu s-a profitat, sau nu s-a 
profitat îndeajuns, de prezenţa atâtor tehnicieni străini pentru a se 
asigura o pregătire tehnică superioară miilor de tineri care ar fi 
învăţat astfel o meserie sau o specialitate. 

Profit de escala noastră de la Caracas pentru a lua contact cu 
vechii mei prieteni şi pentru a afla ce s-a mai întâmplat cu Picolino. 
In aceşti ultimi ani, i-am rugat adesea pe diverşi prieteni să-l 
viziteze şi să-i ducă ceva bani. Un prieten, pe care reuşesc să-l 
întâlnesc, i-a transmis anul trecut, din partea mea, o mică sumă de 
bani pe care mi-o ceruse ca să se instaleze la La Guaira, aproape 
de port. De mai multe ori îi propusesem să vină să stea cu noi la 
Maracaibo, dar de fiecare dată îmi răspunsese că numai la Caracas 
putea dispune de doctorii de care avea nevoie. Se pare că îşi 
recăpătase vorbirea şi că braţul drept îl putea folosi aproape 
complet. Acum, nimeni nu mai ştia nimic de el. Fusese văzut prin 
port, dar apoi dispăruse... Poate luase un vapor spre Franţa. N-am 
aflat niciodată ce s-a mai întâmplat cu el şi-mi pare rău că nu am 
venit până la Caracas să-l conving să mă urmeze la Maracaibo. 


Situaţia este clară: dacă nu găsim ceea ce vrem în Guyana 
venezueleană unde s-a produs faimosul boom al fierului şi unde un 
general arhitect, Ravard, a început să atace exploziva pădure 
tropicală şi cursurile ei imense de apă pentru a demonstra că, în 
pofida puterii lor, acestea pot fi domesticite, vom reveni să ne 
instalăm la Caracas. 

Cu maşina încărcată de valize, Rita şi cu mine pornim spre 
capitala acestui stat, Ciudad de Bolivar, situat pe malul fluviului 

Orinoco. Au trecut mai bine de opt ani de când am fost prima oară 
în acest oraş provincial, plin de căldură, unde oamenii sunt amabili 
şi primitori. 

După o noapte la hotel, de abia ne-am aşezat pe terasa unei 
cafenele că un bărbat se opreşte în faţa noastră. Inalt, slab, ars de 
soare, cu o pălărie de pai pe cap, de vreo cincizeci de ani, îşi 
strânge ochii care aproape că dispar în spatele pleoapelor. 

— Sau eu sunt nebun, sau tu eşti un francez numit Papillon, îmi 
spune. 

— Nu eşti prea discret, frate. Dacă doamna care mă 
acompaniază n-ar fi la curent cu toate? 

— Scuză-mă. Am fost aşa de surprins să te întâlnesc aici încât 
nici nu mi-am dat seama că am spus o prostie. 

— Să nu mai vorbim despre asta şi aşază-te aici, la masa 
noastră. Este un vechi prieten, Marcel B. Sporovăim despre toate. 
Este mirat să mă vadă într-o formă aşa de bună şi-şi dă seama c- 
am reuşit să-mi fac o situaţie. li spun c-am avut mai ales mult 
noroc, căci el, sărmanul, nu trebuie să-mi spună că n-a prea reuşit, 
hainele vorbesc în locul lui. Îl invit la masă. După câteva pahare de 
vin chilian, ne povesteşte: 

— Ei bine, da, doamnă, aşa cum mă vedeţi, eram foarte voinic în 
tinereţea mea şi aveam tupeu! După prima mea evadare de la ocnă 
am ajuns în Canada şi m-am angajat, nici mai mult, nici mai puţin, 
decât în Poliţia călare! 

Trebuie să vă spun că sunt un fost cavalerist. Aş fi putut să 
rămân acolo toată viaţa, dar, într-o zi, fiind beat, m-am luat la 
bătaie şi adversarul a căzut în cuțitul meu. A fost chiar aşa cum vă 
spun, doamnă Papillon. Canadianul a căzut în cuțitul meu. Nu mă 
credeţi, nu-i aşa? Ei bine, cum eram sigur că nici poliţia canadiană 
n-o să mă creadă, am plecat repede, fugind, şi după ce am trecut 
prin Statele Unite, am ajuns la Paris. Desigur, denunţat de un 
şmecher, am fost închis, trimis la ocnă şi acolo l-am cunoscut pe 
soţul dumneavoastră. Am fost buni prieteni. 

— Şi acum ce faci Marcel? 

— Am o grădină de tomate la Morichales. 

— Merge? 

— Nu prea. Câteodată, norii nu lasă soarele să iasă la iveală. 
Simţi că este acolo, dar nu-l vezi. Numai că-i trimite nişte raze 
invizibile ce-ţi omoară roşiile în câteva ore 

— Asta-i bună. De ce? 

— Misterul naturii, frate. Cauza nu o ştiu, dar rezultatul îl cunosc. 

— Sunteţi mulţi foşti ocnaşi pe aici? 

— Vreo douăzeci. 

— Fericiţi? 

— Mai mult sau mai puţin. 

— Ai nevoie de ceva? 

— Pe cuvânt, Papi, că dacă nu mă întrebai nu-ţi spuneam nimic. 
Dar, cum simt că situaţia ta nu este prea rea, aş îndrăzni, scuzaţi- 
mă, doamnă, să-ţi cer ceva foarte important. 

Mă gândesc imediat: „Numai de n-ar fi ceva prea costisitor.” 

— De ce anume ai nevoie? Spune-mi, Marcel. 

— De-o pereche de pantaloni, de una de pantofi, de-o cămaşă şi 
de-o cravată. 

— Haidem, urcă în maşină. 

— Asta-i a ta? Bravo, amice, ai avut şansă! 

— Da, multă şansă. 

— Când pleci? 

— In seara asta. 

— Păcat, căci ai fi putut să-i duci pe miri cu maşina ta. 

— Ce miri? 

— Aşa-i că nu ţi-am spus că am nevoie de ţoale noi ca să mă duc 
la nunta unui fost ocnaş. 

— II cunosc? 

— Nu ştiu. Il cheamă Maturette. 

— Ce spui? Maturette? 

— Da. Ce este extraordinar în asta. Ţi-a fost duşman? 

— Din contră, am fost buni prieteni. 

Nu-mi vine să cred. Micul pederast, datorită căruia am reuşit să 
evadăm din spitalul de la Saint-Laurent-du-Maroni şi care a parcurs 
cu noi două mii de kilometri, pe o barcă, în plin ocean, este aici. 

Nici vorbă să mai plecăm. A doua zi, asistăm la căsătoria lui 
Maturette cu o femeie simpatică, cu pielea de culoarea cafelei cu 
lapte. Nu puteam face mai mult decât să plătim cheltuielile şi să-i 
îmbrăcăm pe cei trei copii pe care-i avuseseră înainte de a se duce 
în faţa preotului. Este una din rarele situaţii când regret că nu sunt 
botezat, căci asta mă împiedică să-i servesc drept martor. 

Maturette locuieşte într-un cartier sărac, unde automobilul 
nostru provoacă senzaţie, dar are, totuşi, o căsuţă a lui, din 
cărămidă, curată, cu bucătărie, duş, sufragerie. Nu mi-a povestit 
cea de-a doua evadare, nici eu pe-a mea. O singură aluzie la trecut: 

— Cu mai mult noroc, am fi putut fi liberi cu zece ani mai înainte. 

— Da, dar destinele noastre ar fi fost atunci altele. Sunt fericit, 
totuşi, Maturette, văd că şi tu ai un aer fericit. 

Ne  despărţim cu gâtlejul strâns de emoție, cu saluturile 
obişnuite: „la revedere”, „pe curând”! 

Şi, continuându-ne drumul spre Ciudad Piar, oraşul care tocmai 
se naşte alături de zăcământul de fier ce trebuie exploatat, îi 
povestesc Ritei despre Maturette, despre extraordinarele răsturnări 
ale situaţiilor din viaţă. Impreună cu el am fi putut muri de douăzeci 
de ori pe mare, am riscat totul, am fost prinşi, readuşi la ocnă, am 
făcut câte doi ani de Recluziune şi acum, când sunt în drum spre o 
nouă aventură, printr-un hazard extraordinar, nu numai că-l 
reîntâlnesc, dar asta se întâmplă chiar în ajunul căsătoriei sale, într- 
un moment în care ajunge şi el la o nouă situaţie, poate modestă, 
dar fericită! Şi ne gândim la acelaşi lucru, în acelaşi timp. „Trecutul 
nu înseamnă nimic, nu contează decât ce-ai devenit.” 

La Ciudad Piar nu găsim nimic care să ne convină şi ne 
întoarcem imediat la Caracas pentru a cumpăra o afacere prosperă. 

Rapid, găsim ceva care corespunde atât priceperii noastre, cât şi 
posibilităţilor noastre financiare. Este un restaurant, pe care 
proprietarii vor să-l vândă şi care nouă ne convine perfect, situat 
într-un loc foarte frumos, în apropierea parcului Carbobo. 
Inceputurile la Aragon sunt foarte dificile, căci vechii proprietari 
veneau din Insulele Canare şi trebuie să transformăm totul. Servim 
meniuri pe jumătate franţuzeşti, pe jumătate venezueliene, iar 
clientela noastră se măreşte pe zi ce trece. Printre ei, mulţi oameni 
cu profesiuni liberale: medici, dentişti, chimişti, avocaţi, industriaşi, 
de asemenea. Şi, în această ambianţă plăcută, trec lunile, fără 
niciun fel de întâmplări neplăcute. 


Minunata veste ne-a sosit la ora nouă dimineaţa, într-o zi de luni, 
mai exact la 6 iunie 1956: Ministerul de Interne mă înştiinţa că 
cererea mea de naturalizare a fost aprobată. 

Astăzi este ziua care mă recompensează pentru cei mai bine de 
zece ani petrecuţi în Venezuela fără ca autorităţile să aibă ceva să- 
mi reproşeze în viaţa pe care am dus-o ca viitor cetăţean. Suntem 
în 5 iulie 1956, sărbătoarea naţională. Voi jura credinţă drapelului 
noii mele patrii, cea care mă acceptă deşi îmi cunoaşte trecutul. 
Suntem trei sute rânduiţi în faţa drapelului. Rita şi Clotilde se află în 
publicul care asistă. Este greu de spus ce simt, atât de tare mi se 

zbat gândurile în cap şi inima în piept. Mă gândesc la ce mi-a dat 
acest popor venezuelean: ajutor material, ajutor moral, fără a mi se 
vorbi o singură dată de trecutul meu. Mă gândesc la legenda 
indienilor ianos-mamos, care trăiesc la frontiera braziliană, potrivit 
căreia ei sunt fiii lui Peribo, luna. Peribo, care era un mare luptător, 
fiind în pericol să fie omorât de numeroasele săgeți ale duşmanilor 
săi care-l atinseseră, a sărit atât de tare în sus, pentru a scăpa de 
moarte, încât s-a ridicat în aer. Urca tot mai sus şi din rănile sale se 
scurgeau picături de sânge care, atingând pământul, se 
transformau în ianos-mamos. Da, mă gândesc la această legendă şi 
mă întreb dacă Simon Bolivar, eliberatorul Venezuelei, nu şi-a 
semănat cumva şi el sângele pe acest pământ pentru a da naştere 
unei rase de oameni generoşi, cărora le-a lăsat moştenire ceea ce 
avea mai bun în el. 

Se cântă imnul naţional. Toată lumea este în picioare. Privesc fix 
drapelul înstelat şi lacrimile mi se preling pe obraji. 

Cu voce tare, împreună cu ceilalţi, eu, care crezusem că nu voi 
mai cânta niciodată în viaţa mea un imn naţional, rostesc cuvintele 
imnului noii mele patrii. 

Abajo cadenas... („Jos lanţurile...”) 

Da, astăzi simt, într-adevăr, că lanţurile pe care le-am purtat au 
căzut pentru totdeauna. Pentru totdeauna. 

— Juraţi credinţă acestui drapel care este de acum şi al vostru. 

Solemn, toţi cei trei sute jurăm, dar sunt sigur că cel care-o face 
cu cea mai mare sinceritate sunt eu, Papillon, cel pe care patria sa 
l-a condamnat la ceva mai rău decât moartea, pentru o faptă pe 
care de fapt nu a comis-o. Da, dacă Franţa este pământul meu, 
Venezuela este de acum cerul meu. 


Capitolul 13 - După douăzeci şi şase de ani... - 
Copilăria mea 


Evenimentele se precipită. Fiind venezuelean, pot cere un 
paşaport şi-l obţin repede. Tremur de emoție când îl am în mână. 
Tremur şi mai puternic când îl iau înapoi de la Ambasada Spaniei, 
cu o frumoasă viză de trei luni. Tremur când îmi este vizat la 
îmbarcarea pe vaporul Napoli, un frumos pachebot care ne duce pe 
Rita şi pe mine spre Europa, la Barcelona. Tremur primindu-l înapoi 
de la garda civilă, purtând viza de intrare în Spania. Acest paşaport, 
care a făcut din mine cetăţeanul unei ţări, reprezintă pentru mine o 

comoară atât de importantă încât Rita mi-a cusut, la fiecare 
buzunar interior al hainei, câte un fermoar pentru ca, în orice 
împrejurare m-aş afla, să nu-l pot pierde. 

Totul este frumos în această călătorie, chiar marea când este 
furioasă, chiar ploaia când mătură puntea, chiar paznicul uricios al 
calei pachebotului, care mă lasă să cobor, în silă, ca să mă conving 
că automobilul Lincoln pe care l-am cumpărat înainte de plecare 
este bine amarat. Totul este frumos pentru că Rita şi cu mine avem 
sufletele în sărbătoare. Oriunde ne-am afla, în sufragerie, în bar sau 
în salon, fie că suntem singuri sau că este lume în jurul nostru, ochii 
noştri se caută pentru a-şi vorbi fără ca nimeni să ne audă. Căci, 
dacă ne ducem în Spania, aproape de frontiera franceză, avem un 
obiectiv precis la care ani de zile n-am încetat să mă gândesc şi 
ochii mei îi spun Ritei: 

— Mulţumesc, Minouche. Datorită ţie îi voi regăsi pe ai mei. Şi tu 
eşti cea care mă duci la ei. 

Şi ochii ei îmi răspund: 

— i-am spus că, într-o zi, când vei dori, unde vei dori, dacă ai 
încredere în mine, vei putea să-i îmbrăţişezi pe ai tăi fără nicio 
teamă. 

Intr-adevăr, această călătorie, pregătită oarecum în grabă, îmi va 
da prilejul să-mi regăsesc familia, pe pământul Spaniei, la adăpost 
de poliţia franceză. Sunt douăzeci şi şase de ani de când nu i-am 
văzut. Toţi au fost de acord să vină să mă vadă. Vom petrece o 
lună împreună, la invitaţia mea. Luna lor de vacanţă, luna august. 

Zilele trec greu, una după alta, şi adesea rămân mult timp pe 
punte, ca şi cum această porţiune din vapor ar fi mai aproape de 
ţinta noastră. Am trecut prin Gibraltar, am pierdut din nou 
pământul din vedere, ne apropiem de capătul călătoriei noastre. 

Confortabil instalat într-un şezlong de pe puntea vaporului 
Napoli, ochii mei caută să străpungă orizontul unde ştiu că trebuie 
să apară, dintr-un moment într-altul, pământul Europei. Pământul 
Spaniei, lipit de cel al Franţei. 

1930-1956; douăzeci şi şase de ani. Aveam aproape douăzeci şi 
patru de ani, acum am aproape cincizeci. O viaţă. Sunt oameni care 
mor înainte să ajungă la această vârstă. Inima îmi bate puternic 
când zăresc coasta. Pachebotul înaintează repede, tăind marea 
într-un fel de V enorm, a cărui bază se lărgeşte în urma noastră, se 
lărgeşte într-atât încât încet, încet, dispare şi se topeşte în mare. 

Când am părăsit Franţa la bordul vasului La Martiniere, vasul 

blestemat, ocnă înainte de ocnă, care ne ducea în Guyana, şi când 
acesta s-a îndepărtat de coastă nu am mai văzut pământul, 
pământul meu, îndepărtându-se încetul cu încetul de mine pentru 
totdeauna (aşa credeam atunci), căci eram închişi în cuşti de fier, în 
fundul calei. 

Şi astăzi, în haina mea de yachtman, bine păzit cu ajutorul 
fermoarului cusut special de Rita, se află noul meu paşaport, cel al 
noii mele patrii, al noii mele identități,  „venezuelean”. 
Venezuelean? Tu, un francez, din părinţi francezi, mai mult chiar, 
institutori din Ardèche, de necrezut! Şi totuşi, aşa-i! 

lar acest pământ al Europei se apropie atât de repede încât 
încep să îi disting bine contururile... În acest pământ se odihnesc 
mama, tata, toţi morţii mei şi pe el trăiesc toţi ai mei. 

Mama? O mamă cum nu sunt multe, o adevărată zână, plină de 
tandreţe, o comuniune între ea şi mine atât de profundă încât nu 
eram, cred, decât o singură fiinţă. 

Aveam cinci ani, poate, da, cinci ani, când bunicul Thierry mi-a 
cumpărat un frumos cal pe rotile. Este frumos, magnific, calul meu. 
Maro deschis, aproape roşcat, şi ce coamă! Neagră, din păr natural, 
atârnând în partea dreaptă. 

Apăs atât de tare pe pedale încât, pe drum drept, bona mea este 
obligată să fugă pentru a rămâne lângă mine, apoi mă împinge 
puţin când urcăm o pantă pe care eu o numesc „coastă”, apoi un 
alt drum drept, până la grădiniţă. 

Doamna Bonnot, directoarea, prietena mamei, mă întâmpină în 
faţa grădiniţei, îmi mângâie părul lung, buclat, care-mi cade pe 
umeri ca unei fetiţe, şi-i spune portarului: 

— Deschide larg poarta pentru ca Riri să poată intra pe calul lui 
cel mare. 

Mândru ca Artaban, apăsând cu toată forţa pe pedale, intru 
parcă zburând în curte. Intâi fac un tur de onoare, apoi cobor încet 
din şa şi-mi apuc calul de frâu ca şi cum mi-ar fi frică să nu plece de 
lângă mine. O îmbrăţişez pe Thérèse, bona, care-i dă doamnei 
Bonnot pacheţelul meu cu mâncare pentru gustare. Toţi camarazii 
mei, băieţi şi fetiţe, vin să admire şi să mângâie această minune, 
unicul cal pe rotile din cele două sate, Pont-d'Ucel şi Pont- 
d'Aubenas. 

Sunt puţin trist când trebuie să fac ceea ce-mi spune mama în 
fiecare zi înainte de a pleca: să-l împrumut fiecăruia pe rând, dar o 
fac totuşi. Când sună clopoţelul, Louis, portarul, duce calul în curtea 

interioară, unde ne jucăm în mod obişnuit, iar noi, aşezaţi în rând, 
cântând „Nu ne vom duce în pădure”, intrăm în clasă. 

Ştiu că, prin felul meu de a povesti, îi voi face pe unii să surâdă, 
dar, când îmi povestesc copilăria, vi se adresează nu un om de 
şaizeci şi cinci de ani, care scrie pentru cei din saloanele mondene, 
ci Riri din Pont-d'Ucel, atât de profund s-a gravat în el această 
copilărie şi o descrie cu cuvintele pe care le întrebuința, cu cele pe 
care le auzea atunci; şi mama mea era „zâna” mea, şi surorile mele 
„Surioarele”, eu eram „frăţiorul” lor, şi tata n-a fost niciodată 
altceva decât „tata”. 

Copilăria mea... O grădină în care cresc coacăze pe care le 
mănânc, împreună cu surorile mele, înainte de-a fi coapte; şi pere 
care ţi se topesc în gură şi pe care nu aveam voie să le culegem 
înainte de a ne spune tata, dar părul având crengile joase, prinse 
pe spaliere, mă târăsc ca un indian sioux, pentru ca nimeni să nu 
mă vadă de la vreo fereastră, şi mănânc în prostie, până mă apucă 
durerile de burtă. 

Am deja opt ani, dar adorm adesea în braţele tatei sau ale 
mamei. Nu simt când sunt dezbrăcat şi nici când mâinile atât de 
gingaşe ale mamei îmi pun pijamaua. Adesea, când se aşază pe 
marginea patului meu, mă scol şi-mi trec braţele după gâtul ei şi o 
ţin strâns, amestecându-ne respiraţiile, şi mi se pare că trece mult 
timp, şi adorm fără să-mi dau seama când ea pleacă. Sunt cel mai 
răsfăţat din toţi; aşa mi se pare normal, sunt băiat, moştenitorul 
numelui familiei. Ele, surioarele mele, sunt mai mari ca mine, cu 
mult mai mari! Cea mare are unsprezece ani, cealaltă zece. Atunci, 
aşa trebuie să fie, nu? 

Regele sunt eu, nu-i aşa, mamă? Ele sunt doar prințese. 

Cât este de frumoasă mama, fină, subţire, elegantă întotdeauna! 
Dar de ce s-o mai descriu? Era cea mai frumoasă dintre mame, cea 
mai distinsă, cea mai blândă. Trebuia s-o vezi cântând la pian chiar 
şi atunci când, stând pe genunchi, pe un taburet, în spatele ei, îi 
acopeream ochii cu mânuţele mele. Nu-i aşa că-i extraordinar să ai 
o mamă care cântă la pian fără să vadă clapele şi partitura? De 
altfel, mama nu era destinată să fie institutoare, îţi dai seama, nu-i 
aşa? Bunicul era foarte bogat şi mama n-a urmat şcoala publică... 
Ea şi sora ei Léontine au urmat şcolile cele mai scumpe şi mai 
selecte din Avignon, ca toate fetele din lumea bună! Şi nu-i vina 
mamei dacă bunicului Thierry i-a plăcut să ducă o viaţă pe picior 
mare, cu caleaşca cu doi cai superbi, vineţi-rotaţi, şi cu trăsurică 

din lemn de teck, da, de teck, trasă de un magnific cal negru, 
pentru drumurile de ţară. Şi frumoasa mea mamă, care n-ar fi 
trebuit niciodată să lucreze, cu zestrea ce-i era destinată, şi care ar 
fi meritat să facă o căsătorie remarcabilă, a ajuns să fie într-o bună 
zi o simplă institutoare. Sărmana mea mamă, care, din cauza 
tatălui ei, atât de bun, totuşi, dar trăind pe picior mare cât a putut 
(n-ai spune-o, dacă-l vezi acum), tot în chefuri la Avignon şi 
întâlnindu-se prea adesea cu frumoasele fermiere cu ocazia 
plimbărilor sale la ţară, s-a trezit fără zestre şi obligată să 
muncească! 

Toate astea le-am prins din zbor din spusele celor mari, care 
vorbesc fără să dea atenţie unui copil, în special de la Tanti Ontine 
(Tanti Léontine), care l-a luat la ea, la Fabras, pe bunicul. De altfel, 
mama şi sora ei ar mai fi putut salva câte ceva, dacă bunicul n-ar fi 
avut ideea năstruşnică să-şi facă pe acoperişurile caselor sale de la 
Sorgue nişte grădini suspendate. „Se credea în Babylon”, spunea 
Tanti  Ontine. Mama, cu blândeţe, o corecta: „Trebuie să 
recunoaştem, însă, că aceste grădini suspendate erau splendide.” 
Necazul este că, din cauza acestor „splendide” grădini, casele s-au 
deteriorat într-un aşa hal încât pereţii au trebuit să fie întăriţi cu 
bare de fier în formă de X. Rezultatul: casele, deşi atât de 
frumoase, au fost vândute pe un preţ de nimic. 

Bunicul este formidabil. Are un barbişon şi o mustață albe ca 
zăpada, asemenea lui Raymond Poincaré. Ţinându-l de mână, merg 
cu el, dimineaţa, de la o fermă la alta. Deoarece este secretarul 
primăriei din Fabras, unde-mi petrec întotdeauna vacanţele - 
„trebuie să-şi câştige banii pentru tabac”, spune Tanti Leontine - 
are mereu de dus sau de luat hârtii de la ţărani. Am remarcat că 
mătuşa mea are dreptate când spune că se opreşte mai îndelung la 
o anumită fermă unde fermiera este frumoasă. El îmi explică, însă, 
că frumuseţea proprietăresei fermei unde zăbovim ceva mai mult 
nu are niciun amestec în toate astea. li place doar să discute cu ea, 
căci este foarte amabilă şi vorbeşte frumos. Şi eu sunt mulţumit, 
pentru că este singura fermă unde mi se permite să încalec pe un 
măgăruş şi unde pot s-o iau cu mine şi pe Mireille, care are vârsta 
mea şi care ştie mai bine decât vecina mea de la Pont-d'Ucel să se 
joace de-a tata şi mama. 

„Cât suntem de fericiţi!” spune uneori mama. 

— Noroc că tata s-a ruinai, căci altfel nu l-aş fi cunoscut pe tatăl 
tău, cel mai minunat dintre oameni. De altfel, nici tu n-ai mai fi aici 

dacă nu mi-aş fi pierdut zestrea. 

— Şi unde aş fi fost atunci? 

— Departe, departe, dar sigur nu aici. 

— O, mamă-zână, ce noroc am avut că bunicului i-au plăcut 
grădinile suspendate! 

Am deja opt ani şi încep să fac prostii. Mă duc să înot pe ascuns 
în Ardèche. Am învăţat să înot singur, în râu; este adânc, dar nu are 
decât cinci metri lăţime. Ne scăldăm goi, bineînţeles, şapte sau opt 
băieţi. Trebuie să fim însă foarte atenţi la paznicul moşiei. Mă arunc 
în râu. Trebuie să cazi pe burtă şi, datorită elanului cu care te-ai 
aruncat, să ajungi aproape de celălalt mal. Două sau trei mişcări 
rapide şi, uf! am ajuns să mă agăţ de trestii. La sosire, un băiat mai 
mare îi aşteaptă pe cei mai mici ca mine. Ne supraveghează foarte 
atent. El este cel care, la doisprezece ani, conştient de 
responsabilitatea pe care şi-a luat-o, îţi întinde mâna şi te ajută să 
urci pe mal sau plonjează imediat şi te scoate la mal dacă n-ai 
putut să te agăţi de trestii. 

Ah! aceste zile însorite petrecute în apa râului Ardèche! Păstrăvii 
prinşi cu mâna! Nu mă întorc acasă decât după ce m-am uscat 
complet! Am părul tuns scurt de doi ani, cu atât mai bine, se usucă 
mai repede! 

Alături de şcoala primară, unde ocupăm cele două locuinţe de la 
primul etaj, deoarece tata predă la şcoala de băieţi, iar mama la 
cea de fete, se află o cafenea ţinută de familia Debannes. Mama 
ştie că la aceşti oameni cumsecade sunt în siguranţă şi, de oriunde 
aş veni, îi răspund la întrebarea „De unde vii, Riri?” cu „De la 
Debannes”. Dându-i această explicaţie, n-am probleme. 

1914. Incepe războiul şi tata pleacă. Ne-am dus să-l conducem la 
tren. Pleacă cu vânătorii de munte, dar e sigur că se va întoarce 
curând. Ne-a spus: „Să fiţi cuminţi, s-o ascultați pe mama, iar voi, 
fetelor, s-o ajutaţi la gospodărie, căci va trebui să predea la două 
clase, a mea şi a ei. Se va termina repede, toată lumea o spune”. 
Şi, rămânând pe peronul gării, privim toţi cum pleacă trenul şi pe 
tata cum ne face semn cu braţul, cu corpul scos pe jumătate afară 
pe fereastră ca să poată să ne privească mai mult timp. 

Şi aceşti patru ani de război nu au nicio influenţă asupra fericirii 
de acasă. Ne-am restrâns puţin. Eu dorm în patul mare, cu mama, 
am luat locul tatei, care, pe front, se bate ca un viteaz ce este. 

Patru ani în istoria lumii nu înseamnă nimic. 

Patru ani pentru un puşti de opt ani sunt, însă, foarte importanţi. 

Cresc repede, ne jucăm de-a soldaţii şi de-a războiul. Mă întorc 
cu hainele rupte, plin de cucuie, dar învingător sau învins, 
întotdeauna mulţumit, niciodată plângând. Mama îmi pansează 
zgârieturile, îmi pune carne crudă pe ochiul vânăt. Mă ceartă puţin, 
cu blândeţe. Niciodată nu strigă. Reproşurile îi sunt mai degrabă un 
murmur, surorile mele nu trebuie să audă că-mi face morală, totul 
rămâne numai între noi doi. „Fii cuminte, scumpul meu Riri, mama 
ta este obosită. Clasa asta cu şaizeci de elevi este epuizantă. Nu 
mai pot, îţi dai seama, mă depăşeşte. Ajută-mă, comoara mea, fii 
ascultător şi drăguţ.” Totul se termină cu sărutări şi cu 
angajamentul că voi fi cuminte de la o zi până la o săptămână. 
Întotdeauna mi-am respectat contractele. 

Sora mea mai mare are treisprezece ani şi Yvonne doisprezece. 
Eu rămân cel mai mic şi ele mă iubesc mult. Bineînţeles că le mai 
trag câteodată de păr, dar tot mai rar. 

Pianul a fost închis în ziua când tata a plecat la război, nu va fi 
deschis decât atunci când va reveni. 

Ni se fură din lemnele aşezate în curtea interioară a şcolii, mama 
este nervoasă, noaptea se teme. Mă lipesc de ea, o cuprind cu 
braţele mele de puştan şi sunt convins, şi i-o spun, că eu o 
protejez: „Să nu-ţi fie frică, mamă, sunt bărbatul casei, sunt destul 
de mare pentru a te apăra.” Am dat jos din cui puşca tatei, am pus 
două cartuşe cu alice pentru mistreți. Intr-o noapte, zâna mea s-a 
trezit, m-a scuturat şi, toată transpirată, mi-a spus la ureche: 

— Am auzit hoţi, au făcut zgomot trăgând de lemne. 

— Nu-ţi fie frică, mamă. 

O liniştesc. Mă dau jos din pat, încet, ca şi cum din curte s-ar 
putea auzi un zgomot suspect din camera noastră. Am puşca în 
mână. Cu o grijă deosebită deschid fereastra care scârţâie puţin, 
îmi rețin respiraţia, apoi, trăgând cu o mână oblonul spre mine, cu 
vârful ţevii scot cârligul şi, ţinând patul puştii pe umăr, gata să trag 
în hoţi, împing oblonul fără să fac vreun zgomot. Luna luminează 
curtea ca ziua şi se vede foarte bine că nu este nimeni. Grămada 
de lemne este tot simetric aşezată: „Nu-i nimeni, mamă, vino să 
vezi!” Şi amândoi, îmbrăţişaţi, rămânem un moment la fereastră, 
liniştiţi că nu sunt hoţi şi mama este fericită să vadă că puiul ei este 
curajos. 

Cu toată această fericire, la zece ani, fără tata acasă, fac destule 
pozne, cu toate că nu vreau s-o amărăsc pe buna mea zână, pe 
care o ador, dar sper că ea nu va afla nimic. O pisică legată de 

coadă de soneria unei case, bicicleta paznicului moşiei, care 
plecase pe cursul apei să prindă în flagrant nişte pescari, aruncată 
în Ardèche şi altele... Vânăm păsări cu praştia şi, de două ori, între 
zece şi unsprezece ani, eu şi micul Riquet Debannes luăm puşca 
tatei să împuşcăm un iepure pe care-l văzusem sărind într-un câmp 
de lucernă. Să scoatem şi să punem la loc puşca, fără ca mama să 
vadă, de două ori, a fost pentru noi o adevărată aventură. 

1917. Tata este rănit. Are nişte schije mici de obuz în cap, dar 
viaţa nu-i este în pericol. Ştirea, sosită prin Crucea Roşie, este ca o 
lovitură violentă. Nu sunt strigăte, aproape deloc plânsete. 
Douăzeci şi patru de ore trec, suntem toţi gravi, mama a fost la ore, 
nu ştie nimeni nimic. O privesc pe mama, o admir. De obicei stau în 
primul rând din clasă, astăzi m-am aşezat în ultimul ca să pot să-i 
supraveghez pe toţi elevii, hotărât să intervin dacă vreunul din ei 
face vreo prostie în timpul orei. La ora trei şi jumătate, mama este 
la capătul puterilor. O simt, căci ar fi trebuit să începem ora de 
ştiinţele naturale. Reuşeşte să se ţină încă tare, dar scrie pe tablă 
enunţul unei probleme de aritmetică, spunându-ne: „Rezolvaţi 
singuri problema, trebuie să ies pentru câteva minute.” 

les după ea şi o găsesc sprijinită de mimoza de lângă uşa de la 
ieşire. Plânge, n-a mai rezistat, draga mea mamă. Surorile mele nu 
sunt aici, sunt la Şcoala Superioară de la Aubenas, se întorc pe la 
ora şase. 

Mă lipesc de ea. Eu nu plâng. Din contră, încerc s-o încurajez şi 
inima mea de copil găseşte un răspuns convingător când îmi spune, 
plângând în hohote: „Sărmanul tău tată este rănit”, ca şi cum eu n- 
aş fi ştiut; „Cu atât mai bine, mamă, aşa suntem siguri că războiul a 
luat sfârşit pentru el şi că se va întoarce acasă.” Şi deodată mama 
îşi dă seama că am dreptate. 

— Da, e adevărat! Ai dreptate, dragul meu, tata va reveni în 
viaţă! 

O sărutare pe fruntea mea, un sărut pe obrazul ei şi, mână în 
mână, revenim în clasă. 

Coasta Spaniei se apropie, pot distinge petele albe ale caselor. 
Coasta se apropie cum se apropie vacanţa mare din 1917, 
petrecută la Saint-Chamas, unde tata este afectat la paza 
depozitului de muniții. Rănile nu au urmări prea grave, doar nişte 
tulburări datorate acelor schije infime care l-au lovit la cap şi nu pot 
fi încă operate. Este clasat auxiliar, frontul nu mai este pentru el. 

Nu se găsesc locuinţe din cauza fluxului de refugiaţi. Oamenii 

trăiesc chiar şi în grote. Tata a făcut însă un miracol: institutoarea 
din Saint-Chamas i-a lăsat apartamentul ei pentru întreaga 
perioadă de vacanţă. Două luni cu tata! In locuinţa şcolii se află de 
toate, până şi o marmită norvegiană! 

Suntem toţi împreună, plini de bucurie, sănătoşi, fericiţi. Mama 
este radioasă, noi am ieşit cu bine din acest război, dar el continuă 
pentru alţii şi mama ne spune mereu: „Nu trebuie să fim egoişti, 
dragii mei, să ne gândim numai la noi sau doar să ne jucăm. Nu 
trebuie să ne petrecem tot timpul alergând sau culegând fructe, 
trei ore pe zi trebuie să ne gândim şi la ceilalţi.” 

Şi o însoţim pe mama la spital, unde, în fiecare dimineaţă, se 
duce să ridice moralul răniților şi să-i îngrijească. Fiecare dintre noi 
trebuie să facă ceva util, să împingă căruciorul unui rănit grav, să 
dea braţul unui orb şi să-l ajute să se deplaseze, să facă feşe, să le 
oferim bolnavilor fructele pe care le-am păstrat pentru ei, să le 
scriem scrisori, să ascultăm poveştile celor ce nu se pot ridica din 
pat despre familiile lor şi, în special, despre copiii lor. 

Dar vacanţa se apropie de sfârşit şi, în timp ce ne întoarcem spre 
casă, la Vogue, mama se simte atât de rău încât trebuie să ne 
ducem la Lanas, la treizeci de kilometri de Aubenas, la sora tatei, 
mătuşa Antoinette, institutoare şi ea. 

Suntem ţinuţi departe de mama, doctorul diagnosticând o boală 
contagioasă necunoscută, luată, desigur, când i-a îngrijit pe 
indochinezi la Saint-Chamas. 

Surorile mele intră interne la Şcoala Superioară de la Aubenas, 
iar eu intru intern la Şcoala Superioară de băieţi tot de aici. 

Se pare că mama se simte mai bine. Cu toate astea, sunt trist, 
am refuzat să mă duc să mă plimb cu ceilalţi băieţi, azi, duminică. 
Surorile mele au venit să mă vadă şi se întorc la internatul lor. Le 
conduc în afara şcolii. Rămân singur şi arunc un briceag într-un 
platan. Aproape că la fiecare lansare briceagul intră în scoarţa 
copacului. 

Imi petrec astfel timpul pe drum, în faţa şcolii, cu inima strânsă. 
Drumul vine dinspre gară, care se află la cinci sute de metri. 

Am auzit un tren şuierând când a sosit şi când a plecat. Nu 
aştept pe nimeni şi, deci, nu privesc în lungul drumului de unde vin 
cei ce-au coborât din tren. 

Şi-mi lansez briceagul fără încetare. Ceasul meu din oţel arată 
ora cinci. Soarele apune, mă jenează acum, aşa că îmi schimb 
poziţia. Şi atunci, observ semnele morţii care înaintează încet spre 

mine. 

Mesagerii ei, cu capul plecat, cu feţele ascunse de voaluri negre 
ce cad până la pământ, au ajuns aproape de mine; îi recunosc uşor 
cu toate veşmintele lor cernite, pe mătuşa Ontine, pe mătuşa 
Antoinette, pe bunica din partea tatei şi, în spatele lor, pe bărbaţii 
care vin după ele, ca şi când ar vrea să se ascundă. Tata, aproape 
îndoit de mijloc, şi cei doi bunici, toţi îmbrăcaţi în negru. 

Nu m-am îndreptat spre ei, n-am făcut nicio mişcare, cum aş fi 
putut? Sângele mi se oprise parcă în vene, inima încetase să mai 
bată, ochii voiau să plângă, dar parcă se blocaseră şi ei şi nu mai 
lăsau nicio lacrimă să curgă. Grupul s-a oprit la mai mult de zece 
metri de mine. Nu îndrăznesc, nu, mai mult decât atât, le este 
ruşine să-mi adreseze un singur cuvânt; desigur, o simt, ar prefera 
să fie morţi ei înşişi decât să-mi spună ceea ce am aflat deja, 
pentru că această deghizare în prevestitoare ale nenorocirii îmi 
spune totul fără să fie nevoie ca ei să emită vreun sunet: „Mama ta 
a murit, a murit singură.” Cine a fost lângă ea? Nimeni, pentru că 
eu, dragostea ei cea mai mare, nu eram acolo. Moartă şi îngropată 
fără s-o fi văzut, moartă fără să-mi fi dat nicio sărutare. Tata, ca la 
război, în tranşee, trece înainte. A reuşit aproape să se îndrepte. 
Biata-i faţă mi se pare imaginea suferinţei celei mai disperate, 
lacrimile îi curg fără încetare, eu tot nu mă mişc, el nu-mi întinde 
braţele, ştie bine că nu pot face nicio mişcare. In sfârşit, ajunge 
până la mine, mă ia în braţe, fără să rostească niciun cuvânt. 
Atunci, în sfârşit, izbucnesc în hohote de plâns, când îl aud 
spunându-mi: „A murit rostindu-ţi numele.” Şi cad leşinat. 


Casa în care a venit mătuşa Antoinette ca s-o înlocuiască pe 
mama şi, de asemenea, să preia cele două clase de şcoală, casa cu 
bunica şi bunicul din partea tatei, casa unde m-au readus pentru că 
le-a fost teamă să mă lase intern la şcoală, casa unde un biet 
bătrân şi două femei încearcă să-mi dea tandreţe, tata fiind încă 
mobilizat, casa unde fiecare cameră este pentru mine un sanctuar, 
fiecare obiect o relicvă, casa care, chiar plină de soarele acestui 
sfârşit de vară, mi se pare lugubră şi tristă, fără speranţe, casa 
unde bunicul spune că tata trebuie să revină în curând, dar el 
întârzie să revină, casa unde totul mă irită, totul mă răneşte, unde 
gesturile, cuvintele, chiar cele mai sincere, nu pot avea asupra mea 
decât un rezultat contrariu, casa aceasta nu mai este casă. 

„Mama nu mi-ar fi spus aşa ceva niciodată şi, în plus, nu au 

dreptul să creadă că se pot substitui unei mame cum a fost a 
mea!” Nu vreau să mai aud cuvinte dulci, pot accepta amabilităţi, 
atenţii de la mătuşi, bunici, dar nu cuvinte pe care ţi le poate spune 
doar o mamă. Nu vreau să fiu legănat, răsfăţat de oricine. Le spun 
toate astea celor două femei minunate, fără să strig, fără să mă 
revolt, ci aproape ca pe o rugăminte. Au înţeles, cred. 

— Nu vreau să mai locuiesc aici. Daţi-mă intern, voi avea destul 
timp să-mi petrec vacanţele în această casă, nu-i nevoie să mai 
stau şi cât sunt la şcoală. 

Vacanţa, de ce vacanţa aici? Nu-i posibil, nu se poate admite aşa 
ceva, ar fi un sacrilegiu să râzi sau să te joci în această casă. In 
timpul vacanței mă voi duce la Fabras, la mătuşa Ontine, unde, 
păzind caprele şi mieii cu prietenii mei, mă voi juca în locuri pe 
unde frumoasa mea mamă nu a fost niciodată. 

Războiul s-a sfârşit. Tata s-a întors. Un domn a venit să-l vadă, 
au mâncat brânză şi au băut câteva pahare cu vin roşu. Au trecut 
în revistă morţii din regiune, apoi vizitatorul a spus următoarele 
cuvinte: „Am ieşit destul de bine din acest război, nu, domnule 
Charriere? Şi cumnatul dumneavoastră, de asemenea. Dacă n-am 
câştigat nimic, nici n-am pierdut nimic.” 

Am ieşit înaintea lui din casă, noaptea se lăsase, aştept ceva mai 
încolo să treacă şi-i trimit cu praştia o piatră chiar în cap. Se duce 
ţipând la nişte vecini ca să-l ajute să-şi îngrijească rana 
sângerândă. Nu înţelege cine a putut să dea cu piatra în el şi nici 
de ce. Nu ştie că a primit această piatră pentru că a uitat să o 
treacă în lista victimelor de război pe cea mai importantă dintre 
ele, pe aceea a cărei pierdere este ireparabilă pentru mine. Mama 
mea. 

Nu, nu am ieşit prea rău din acest nenorocit de război... 

Şi, în fiecare toamnă, la începutul anului şcolar, mă întorc la 
Crest, în regiunea Drôme, ca intern la Şcoala Superioară, unde mă 
pregătesc pentru intrarea la Şcoala de Arte şi Meserii de la Aix-en- 
Provence. 

Şi, în fiecare an, fugim de casa noastră, tata, eu şi surorile mele, 
şi ne petrecem vacanţele la Fabras. Vacanţe formidabile, totuşi, 
căci tata are pentru noi aceleaşi cuvinte ca şi mama, aceleaşi 
gesturi, căldura mamei. N 

La şcoală, devin violent. Joc rugby, la deschidere. li plachez dur 
pe adversari, nu le fac cadouri, dar nici nu aştept ca ei să-mi facă. 

De şase ani sunt intern la Crest, şase ani de când sunt un elev 

bun, în special la matematici, şase ani de când am zero la purtare. 
lau parte la cele mai neaşteptate trăsnăi. Regulat, o dată sau de 
două ori pe lună, mă bat cu unii dintre colegii mei, întotdeauna joia. 
Duminica ies să mă plimb sau joc rugby. 

Dar joile, ziua de vizită a părinţilor, nu se poate să nu-mi sară 
mai totdeauna ţandăra. Imposibil să fac altfel. 

Mamele vin să-şi vadă fiii, îi duc la masă în oraş, iar după- 
amiezile, când este frumos, n-au altceva mai bun de făcut decât să 
se plimbe cu ei prin curtea şcolii, pe sub castani. Mi-am promis în 
fiecare miercuri să nu mai privesc spectacolul de la fereastra 
bibliotecii. Nu-i însă nimic de făcut şi a două zi nu mă pot abţine. 
Mă aşez în locul de unde pot vedea foarte bine tot ce se întâmplă. 
Şi aşa descopăr două mentalități, care, fiecare în felul ei, mă scot 
din sărite. 

Mai întâi, sunt cei care au mame cu corp urât, sau prost 
îmbrăcate, sau cu un aer de ţărănci. Astora parcă le-ar fi ruşine. li 
privesc cu atenţie. Da, este adevărat pe Dumnezeul meu! Le este 
ruşine! Ah, laşii, ticăloşii, scârboşii! lţi dai imediat seama de asta. In 
loc să se plimbe prin curte, de-a lungul şi de-a latul, se aşază pe o 
bancă într-un colţ şi nu se mai mişcă de acolo. Nu vor ca mamele 
lor să fie văzute, le ascund, şi-au dat seama, deja, aceşti ticăloşi ce 
înseamnă oamenii instruiți şi distinși şi, înainte chiar de a ajunge 
ingineri, absolvenţi ai Şcolii de Arte şi Meserii, vor să-şi uite 
originea. Sunt tipi care vor fi capabili mai târziu, surprinşi de vizita 
inopinată a părinţilor picaţi în mijlocul unei adunări de oameni 
ajunşi, să-i ducă la bucătărie şi să le spună invitaţilor: „Scuzaţi-mă, 
sunt nişte rude îndepărtate din provincie.” 

Cearta nu-i greu de început cu cei din această categorie. Când 
văd pe vreunul dintre ei expediindu-şi mama care-l jenează înainte 
de ora până la care aceasta ar putea rămâne cu el şi dacă 
nefericitul intră în biblioteca de unde l-am observat, îl atac rapid: 

— Spune, Pierrot, de ce-ai expediat-o atât de repede pe mama 
ta? 

— Era grăbită... 

— Nu-i adevărat. Eşti un mincinos, mama ta ia trenul pentru Gap 
la ora şapte. Am să-ţi spun eu de ce-ai expediat-o: pentru că-ţi este 
ruşine cu ea. Indrăzneşte să spui că nu este adevărat, ticălosule! 

Din aceste bătăi ies întotdeauna victorios. Mă bat atât de des 
încât am devenit expert în scrima cu pumnii. Chiar când primesc 
mai multe lovituri decât adversarul, nu-mi pasă. Sunt aproape 

fericit. Dar niciodată nu mă bat cu unul mai slab ca mine. 

Cealaltă specie care mă scoate din sărite, cea cu care mă bat ca 
un turbat, este aceea pe care eu o numesc a fanfaronilor. Sunt cei 
care au o mamă frumoasă, elegantă, distinsă. Când ai şaisprezece, 
şaptesprezece ani te afişezi din orgoliu cu o astfel de mamă, iar ei 
defilează prin curte, umflându-se în pene la braţul mamelor lor, 
făcând fel de fel de fasoane care mă exasperează. 

De fiecare dată când unul dintre ei face prea mult pe fanfaronul 
- ceea ce pentru mine constituie aproape o provocare - sau dacă 
mama lui are un mers care mi-l aminteşte pe acela al mamei mele, 
sau dacă poartă mănuşi pe care le scoate şi le ţine în mână, atunci 
nu mai rezist, înnebunesc de-a binelea. 

De abia s-a întors vinovatul, că mă şi reped asupra lui. 

— Nu e cazul să faci pe grozavul, ţărănoiule, cu o mamă 
îmbrăcată după moda de anul trecut! A mea era mai frumoasă, mai 
fină, mai distinsă decât a ta! Bijuteriile ei erau adevărate, nu 
tinichele ca ale mamei tale! Chiar cineva care nu se pricepe poate 
să-şi dea seama! 

Nu-i nevoie să spun că majoritatea celor pe care-i atac astfel nu 
aşteaptă să termin pentru a-mi da un pumn în gură. Adesea, 
această lovitură mă face să-mi pierd complet capul. Mă bat cu ei ca 
un vagabond, le dau lovituri de cap, de picior, de cot în lupta corp 
la corp; o adevărată fericire clocoteşte în mine, ca şi cum aş strivi 
toate mamele care au îndrăzneala să fie la fel de frumoase şi de 
elegante cum a fost a mea. 

Este, într-adevăr, ceva care mă depăşeşte. Nu pot face altfel. De 
la moartea mamei, când aveam aproape unsprezece ani, am 
păstrat în mine acest fier înroşit al nedreptăţii pe care mi-a făcut-o 
destinul! La unsprezece ani nu înţelegi moartea, nu o accepţi. Ca 
cei în vârstă să moară, mai treacă-meargă. Dar mama mea, zâna 
plină de tinereţe, de frumuseţe, sănătate, care mă iubea atât de 
mult, cum de-a fost, oare, posibil să moară? Nu este însă vorba 
numai de atât, pentru că acest lucru abject care este moartea 
trebuie să-l înţelegi şi să-l accepţi. Nu este posibil, nu, nu este 
posibil! Ar trebui să ascundeţi toate mamele din lume dacă vreţi să 
nu mă revolt. Şi încă ceva! Cred c-aş fi fost capabil să fiu gelos şi 
pe mielul pe care oaia îl linge ca să-l facă să nu mai behăie. 

Datorită unei bătăi de acest gen viaţa mea şi-a schimbat cursul 
cu totul. 

Intr-adevăr, individul ăla nu avea dreptul să se culce liniştit după 

comedia pe care o jucase toată după-amiaza. Pretenţios, mândru 
de cei nouăsprezece ani ai lui, de succesele lui la matematică, 
primul dintre candidaţii la viitorul concurs de intrare la Şcoala de 
Arte şi Meserii. Mare, foarte mare, deloc sportiv, căci toceşte tot 
timpul, dar foarte puternic. Intr-o zi, în timpul unei plimbări, a 
ridicat singur un trunchi de copac, ceea ce ne-a permis să ajungem 
la gaura unde se ascunsese un şoarece de câmp. 

Şi tocmai el s-a găsit să dea un întreg spectacol în acea joi! O 
mamă înaltă, cu talia aproape la fel de subţire, nu, să fim drepţi, la 
fel de subţire ca a mamei, cu o rochie de culoare deschisă, albă cu 
buline bleu, cu mâneci bufante. Dacă ar fi vrut să copieze o rochie 
a mamei, n-ar fi reuşit mai bine. Ochi mari, negri, o pălăriuţă 
împodobită cu o voaletă din tul alb. 

Şi viitorul candidat la Şcoala de Arte şi Meserii s-a fălit cu ea prin 
curte toată după-amiaza, în lung şi-n lat, de-a curmezişul, în cerc, 
în diagonală. Se sărută adesea, parcă ar fi doi îndrăgostiţi. Ar fi 
trebuit să fiu eu în locul lui, mama mea ar fi trebuit să se sprijine de 
braţul meu, foarte uşor, ca o gazelă, şi eu aş fi sărutat-o pe obrajii 
atât de dulci. 

De îndată ce-a rămas singur, îl atac. 

— Ei, tu! Eşti la fel de bun artist de circ ca şi la matematică. Nu 
te credeam atât de... 

— Ce te-a apucat, Henri? 

— M-a apucat că trebuie să-ţi spun că o expui pe mama ta ca pe 
un urs la circ, dorind să-ţi uluieşti colegii. Ei bine, pe mine nu m-ai 
uluit deloc. Căci mama ta este un nimic pe lângă a mea, este 
asemenea cocotelor de lux pe care le-am văzut vara trecută la 
Vals-les-Bains! 

— Am să te pocnesc dacă nu taci din gură. Retrage tot ce-ai 
spus. Ştii că sunt mai puternic decât tine. 

— Te dezumfli? Ştiu că eşti mai puternic ca mine. Atunci, ca să 
ne echilibrăm forţele, ne vom bate în duel, fiecare cu un compas cu 
vârful ascuţit. Du-te şi caută-l pe-al tău, eu îl voi aduce pe al meu. 
Dacă nu eşti un rahat, dacă eşti capabil să te aperi, pe tine şi pe 
maică-ta de trei parale, te aştept în spatele toaletelor peste cinci 
minute. 

— Voi fi acolo. 

Câteva, minute mai târziu, se prăbuşea cu vârful compasului 
meu înfipt adânc chiar deasupra inimii. 

Tata a fost chemat imediat. Este înalt, de aproape un metru 

optzeci, puţin greoi, cum poate fi fiul unui institutor şi al unei 
ţărănci. Are o faţă rotundă, foarte blândă, ochi căprui deschis, cu 
pete aurii, o privire plină parcă de întrebări, aproape copilărească, 
poate din pricina numeroşilor elevi pe care i-a avut şi a căror 
copilărie s-a reflectat în ochii lui ca într-o oglindă. Mi se pare firesc 
faptul că ochii lui au păstrat, ca şi cum ar fi fost impregnat în ei, 
ceva foarte pur, misterios, pe care numai copilul îl are: naivitatea, 
naturaleţea. 

Pentru el, moartea mamei nu a fost doar o pierdere înfiorătoare. 
Această moarte nu a provocat în el o rană care se cicatrizează 
încetul cu încetul, ci o poartă în el la fel de dureroasă ca în prima zi. 
Dragostea lui totală, exclusivă, Loulou, cum îi spunea el, nu mai 
există fizic, dar, nemaiputând să o simtă alături, s-a refugiat în 
propria lui suferinţă douăzeci şi patru de ore din douăzeci şi patru. 
Şi, totuşi, fruntea îi este senină. Nu pare a fi brăzdată de durere sau 
griji. Nimic nu lasă să se vadă efortul supraomenesc pe care-l face 
ca să continue să trăiască, să se ocupe de copiii lui şi ai altora. 
Numai că nu mai poate râde, cânta, nici chiar fredona. Ridurile sunt 
în interiorul lui, al inimii. In ciuda acestor riduri, se forţează să 
rămână senin şi natural. Ştiu că, aşa cum făcea şi înainte, renunţă 
la o partidă de vânătoare dacă unul dintre elevi are nevoie de 
meditații pentru a reuşi la un examen. Şi cum în sat şi în 
împrejurimi se ştie că-i plac undiţele, trebuie să vezi la intrare acel 
enorm buchet de undiţe pentru a înţelege câţi puşti, cu răbdare, cu 
blândeţe, au fost conduşi de el spre succes. 

Am de acum şaptesprezece ani când ieşim de la judecătorul de 
instrucţie însărcinat cu cazul meu. L-a sfătuit pe tata, dacă vrea să 
oprească acţiunea judiciară, să mă facă să semnez un angajament 
pentru intrarea în marină. Semnez la jandarmeria de la Aubenas 
pentru o perioadă de trei ani. 

Tata nu m-a certat cu adevărat pentru lucrul grav pe care l-am 
comis. 

— Dacă înţeleg bine, şi aşa cred, Henri (îmi spune Henri când 
vrea să fie sever), ai propus să vă bateţi cu o armă pentru că 
adversarul tău era mai puternic? 

— Da, tată. 

— Ei bine, rău ai făcut. Numai golanii se bat aşa. Şi tu nu eşti un 
golan, dragul meu. 

— Nu. 

— Uite în ce poveste te-ai vârât şi ne-ai vârât pe toţi. Gândeşte- 

te la durerea pe care i-ai provocat-o mamei tale acolo unde este. 

— Nu cred că i-am provocat durere! 

— De ce Henri? 

— Pentru ea m-am bătut. 

— Ce vrei să spui? 

— Că nu suport să-i văd pe camarazii care mă sfidează cu 
mamele lor. 

— Am să-ţi spun, Henri, că nu pentru mama ta te-ai luat la 
bătaie, nici acum, nici altădată. Nu din dragoste adevărată pentru 
ea. Adevărul este că eşti un egoist, înţelegi? Ai vrea, pentru că 
fatalitatea ţi-a luat-o pe mama ta, ca nici ceilalţi copii să n-aibă 
nimic. Nu este bine, ar fi nedrept, şi asta mă miră la tine. Şi eu 
sufăr când mă întâlnesc cu un coleg care merge cu soţia lui la braţ. 
Nu pot să nu mă gândesc la fericirea lor, la acea fericire pe care şi 
eu meritam s-o am, mai mare poate decât a lor, dacă n-ar fi fost 
acea dramatică nedreptate a sorții. Numai că eu nu sunt gelos pe 
ei, din contră, le doresc să nu li se întâmple ceva la fel de oribil ca 
mie. Dacă ai avea cu adevărat sufletul mamei tale, te-ai bucura de 
bucuria altora. lată, ca să ieşi din situaţia asta ingrată, trebuie să 
pleci acum la marină. Cel puţin trei ani care nu vor fi uşori. Şi eu voi 
fi pedepsit, căci, toţi aceşti ani, copilul meu va fi departe de mine. 

lar apoi mi-a spus o frază care s-a gravat foarte adânc în mintea 
mea: 

— Ştii, dragul meu, nu există o anumită vârstă la care să devii 
orfan. Să-ţi aduci aminte de asta toată viaţa. 


„Sirena pachebotului Napoli mă face să tresar şi-mi şterge din 
faţa ochilor amintirea acestui trecut îndepărtat, imaginea mea la 
şaptesprezece ani, când, împreună cu tata, ies de la jandarmeria 
unde am semnat angajamentul pentru marină. Dar, imediat după 
aceea, îmi apare în faţă un alt moment, poate cel mai disperat, 
momentul când l-am văzut ultima oară pe tata. 

Eram într-unul din acele sinistre vorbitoare ale închisorii La 
Sante, separați de un culoar lat de un metru fiecare în spatele unui 
grilaj, într-un fel de celulă. Ruşinea, dezgustul pentru tot ceea ce a 
însemnat viaţa mea de până atunci şi l-a adus pe tata aici, pentru 
treizeci de minute, în această cuşcă de fiare, mă strâng parcă de 
gât. 

Nu a venit să-mi reproşeze că sunt suspectul numărul unu într-o 
afacere murdară de-a tagmei. Este aici, cu aceeaşi faţă răvăşită pe 

care o avea când mi-a anunţat moartea mamei. A intrat singur în 
această închisoare, ca să-şi vadă încă o dată puiul, măcar pentru o 
jumătate de oră, nu cu intenţia să-i reproşeze proasta conduită, să-l 
facă să simtă consecinţele acestei afaceri pentru onoarea şi pacea 
familiei. Nu-mi spune „Eşti un fiu rău”, nu, îmi cere scuze că nu a 
ştiut să mă crească. 

Nu vine să spună: „Te acuz de!...”, ci, din contră, îmi spune 
ultimul lucru la care m-aş fi aşteptat, cel care, mai mult decât orice 
reproş din lume, putea să mă atingă în adâncul inimii: 

— Dacă ai ajuns până aici, puiule, este din cauza mea. lartă-mă, 
da, iartă-mă, pentru că te-am răsfăţat prea mult. 

Şi, pe această mare Mediterană, pe care pachebotul Napoli îşi 
croieşte acum drum cu atâta uşurinţă, m-am îmbarcat la bordul 
vasului Thionville, după ce-am petrecut câteva săptămâni la 
Depozitul 5 al Marinei din Toulon. Este un avizo, o navă de mic 
tonaj, fin şi rasat, unde totul a fost conceput pentru viteză. Nici cel 
mai mic confort, doar imensa cală pentru cărbuni. 

Nimic nu putea fi mai ostil decât climatul de disciplină de fier al 
marinei din acel an 1923. In plus, marinarii fiind clasaţi de la unu la 
şase, după nivelul lor de instruire, eu mă găseam la cel mai înalt 
nivel, şase. Şi acest tânăr de şaptesprezece ani, atunci ieşit din 
clasele preparatorii pentru Şcoala de Arte şi Meserii, acest tânăr nu 
înţelege şi nu poate să-şi însuşească această supunere oarbă, 
imediată, în faţa unor ordine date de nişte distinşi caporali de 
marină cu un nivel intelectual destul de scăzut. Au, cel mult, clasa 
a treia ca instruire generală. Toţi sunt bretoni sau aproape toţi. Nu 
am nimic contra bretonilor. Buni marinari, buni la tăvăleală, ceea ce 
nu se poate contesta. Dar, în ce priveşte psihologia, asta-i cu totul 
altceva. 

Intru imediat în conflict cu ei. Nu pot să mă supun unor ordine 
fără cap şi coadă. Refuz să urmez orice curs de specializare, ceea 
ce era normal având în vedere studiile mele, şi sunt imediat 
catalogat în echipa indisciplinaţilor, a celor ce nu-s buni la nimic, a 
celor „fără specialitate”. 

Corvezile cele mai grele, cele mai plictisitoare, cele mai cretine 
sunt pentru noi. „Eşti un bun la nimic? Ei bine, vom face din tine un 
bun la toate.” Corvezile la cartofi, curățirea W.C.-urilor, lustruirea 
obiectelor de aramă, „valsul confetilor” (încărcarea la bord a 
cărbunilor în brichete de cinci kilograme, pe care trebuie să le 
aranjezi în cală ca pe nişte cărţi în bibliotecă), spălarea punţii, toate 

astea sunt pentru noi. 

— Ce faceţi aici, v-aţi adăpostit în spatele coşului? 

— Domnule contramaistru, abia am terminat de spălat puntea. 

— A, da! Ei bine, luaţi-o de la început, dar de data asta de la 
pupă spre proră, şi să frecaţi mai bine, dacă nu, veţi mai auzi de 
mine! 

Cretinul ăla este de cincisprezece ani în marină. Nivel de 
instruire, poate doi. Se spune că nici măcar nu este breton de pe 
coastă, că este un „ţărănoi”, un ţăran din interiorul regiunii. 

Un marinar arată atât de bine cu pompornul lui, cu bluzonul cu 
guler mare albastru, cu bereta tip plăcintă trasă puţin pe-o ureche, 
cu ţinuta bine ajustată, la fantezie, cum se spune. Dar noi, cei buni 
la nimic, nu avem dreptul să ne retuşăm uniformele. Cu cât suntem 
mai urât îmbrăcaţi, cu cât avem aerul mai nenorocit, cu atât sunt şi 
contramaiştrii mai fericiţi. Atunci, nu avem altă soluţie decât să 
suprasolicităm. „Arţăgoşii” nu încetează să inventeze tot felul de 
trăsnăi şi să comită greşeli destul de grave. Aşa că, de fiecare dată 
când ajungem la chei, „facem bordul” şi ne petrecem noaptea în 
oraş. Unde să ne ducem? În bordeluri, bineînţeles. Eu şi alţi doi 
prieteni ne-am descurcat de minune. Fiecare are tipa lui cu care 
face dragoste pe gratis, dar care îi mai dă şi câte o bancnotă, două 
ca să mănânce sau să bea un păhărel. Nu noi le-am agăţat, ci ele 
pe noi. Ne întoarcem spre arsenal, spre ora patru dimineaţa, frânţi 
de oboseală şi puţin ameţiţi de băutură. 

Nu-i prea greu să trecem de paznici. Reperăm o santinelă arabă. 

— Cine-i acolo? Răspunde sau trag. Parola? Nu ştii, nu treci. 

— Tu, arăboiule, tu n-o ştii! Cu căpăţâna ta ca o tărtăcuţă, ai şi 
uitat-o deja! 

— Eu am uitat-o? Azi este „Rochefort”! 

— Ai dreptate, aşa-i! 

O ştergem şi ne îndreptăm spre o altă santinelă. 

— Cine-i? Parola! 

— Rochefort. 

— Bine, treceţi. 

Pedepsele se înmulţesc. Cincisprezece zile de arest, apoi treizeci. 
Ca să-l punem la punct pe un bucătar care a refuzat să ne dea o 
bucată de carne şi o bucată de pâine după o corvoadă la cartofi, îi 
furăm o pulpă întreagă, bine rumenită, cu ajutorul unui cârlig pe 
care îl introducem prin gaura de aerisire de deasupra cuptorului în 
timp ce el s-a întors cu spatele. O devorăm în magazia de cărbuni. 

Rezultatul: patruzeci şi cinci de zile în închisoarea marinei, unde 
aflu că ordinul „La piele” înseamnă să rămânem goi în întregime. 
Nu ştiaţi? Şi mă trezesc gol, în curtea închisorii, în plină iarnă, la 
Toulon, în faţa unui bazin cu apă aproape îngheţată, în care suntem 
obligaţi să ne aruncăm. 

Pentru o beretă de marinar, care nu valorează nici măcar zece 
franci, ajung în faţa consiliului de disciplină. Motivul: distrugere de 
efecte militare. 

In marină, în tot cazul, în acea vreme, toată lumea îşi 
deformează bonetele. Nu pentru a le distruge, nu, ci doar pentru a 
fi în pas cu moda. Bonetele se umezesc, apoi, îndoite, sunt întinse 
cât mai tare cu putinţă şi, după ce sunt lărgite şi li se pune un fel 
de balenă, în formă de cerc, în interior, capătă forma unei plăcinte. 
Cum spun fetele: „Este foarte drăguță o bonetă-plăcintă.” Mai ales 
când are şi un pompon de culoarea morcovului, bine ajustat cu 
foarfecele. Toate fetele din oraş, indiferent de rangul lor în 
societate, cred că atingerea unui pompon le aduce noroc şi trebuie 
să plătească pentru asta cu un sărut. 

Şeful nostru are necazuri cu copiii lui, care întâmpină dificultăţi 
la trecerea examenului de absolvire. E convins că nu este vina lor, 
ci a institutorilor, care îi întreabă în mod special, la oral, despre 
ceea ce ei nu ştiu. Nu cum procedează cu propriii lor copii: între ei 
îşi fac favoruri, se întrajutorează. Şi cum eu sunt fiu de institutor... 

— Fiecare la rândul lui, Charriere. Aici, cu mine, nu te poţi 
aştepta la favoruri. Din contră! 

Am devenit oaia neagră a acestui tâmpit. Nu mă scapă din ochi, 
mă persecută fără încetare. Astfel că, de trei ori, o şterg fără 
învoire. Dar niciodată nu lipsesc mai mult de cinci zile şi douăzeci şi 
trei de ore, căci după ce trec şase zile eşti dat dezertor. Dezertor aş 
fi putut să ajung la Nisa. Am petrecut noaptea cu o fată teribilă şi 
m-am sculat prea târziu. Încă o oră şi aş fi dezertor. Mă îmbrac în 
viteză şi plec în fugă în căutarea unui agent de poliţie care trebuie 
să mă aresteze. Zăresc unul, mă reped la el şi... cer să mă 
aresteze. Este un bonom, indulgent. 

— Haide, puştiule. Nu trebuie să te enervezi aşa! Te întorci la 
navă şi le explici. Toţi au fost o dată tineri. 

Degeaba îi explic că, peste o oră, voi fi considerat dezertor, nu 
vrea să înţeleagă nimic. Atunci, iau o piatră de pe jos, mă întorc 
spre o vitrină şi spun: 

— Dacă nu mă arestaţi, la trei sparg vitrina! 

— Parcă e turbat puştiul ăsta! Hai la post! 

Deci, pentru că am deformat o bonetă de marinar ca s-o fac mai 
elegantă sunt trimis la secţia disciplinară de la Calvi, în Corsica. 
Nimeni nu putea bănui că acesta era primul meu pas spre ocnă. 

Secţiile disciplinare înseamnă în primul rând /a cami;se, 
„cămaşa”. Eşti obligat să porţi această ţinută specială. De la sosire 
eşti întâmpinat de un „comitet de primire” însărcinat să te claseze 
fie ca un adevărat camisard, fie ca un nenorocit, fie ca un pederast. 
Această mică ceremonie simpatică se numeşte „demonstraţia”. 
Trebuie să le dovedeşti că eşti un bărbat, bătându-te succesiv cu 
unul, doi, trei pensionari mai vechi. Cu antrenamentul de la Şcoala 
Superioară de la Crest, mă descurc destul de bine. După al doilea 
adversar, care se alege cu o buză spartă şi cu nasul strivit, vechii 
pensionari opresc  „demonstraţia”. Sunt trecut în rândul 
adevăraţilor camisards. 

La camise. Lucrez la viile unui senator corsican. De la răsăritul 
soarelui până la apusul lui, nicio pauză, niciun fel de favoare, 
trebuie să fim domoliţi, noi, căpăţânoşii. Nici nu mai suntem 
marinari. Aparţinem celui de-al 173-lea regiment de infanterie din 
Bastia. Revăd şi acum cetatea Calvi, cei cinci kilometri pe care-i 
parcurgem până la Calenzona unde lucrăm, cu târnăcopul sau 
lopata pe umăr, întoarcerile în pas de marş la închisoare. Este de 
nesuportat, inuman. Ne revoltăm şi, cum mă număr printre capii 
revoltei, sunt trimis împreună cu alţi doisprezece într-o tabără 
disciplinară mai dură, cea de la Corte. 

O cetăţuie, sus pe munte, şase sute de trepte de urcat şi de 
coborât de două ori pe zi ca să ne ducem să muncim aproape de 
gară la amenajarea unui teren de sport pentru soldaţii din 
contingent. 

In acest infern, în această adunătură de brute, primesc o 
scrisorică de la Toulon, pe care mi-o dă pe ascuns un civil din 
Corte: 

„Dragul meu, dacă vrei să scapi din acea adevărată galeră, taie- 
ți degetul mare. Legea spune că lipsa degetului mare, cu sau fără 
metacarpian, atrage clasarea printre auxiliari, iar dacă e vorba de o 
pierdere datorată unui accident survenit în timpul serviciului 
comandat, ea aduce cu sine incapacitatea permanentă în serviciul 
armatei, deci reformarea. Legea din 1831, dispoziția din 23 iulie 
1883. Te aştept, Clara”. 

Adresa: Le Moulin Rouge, cartierul rezervat, Toulon. 

Nu mi-a trebuit mult ca să pun totul la cale. Munca noastră 
constă în extragerea din munte, zilnic, a aproape doi metri cubi de 
pământ pe care-i transportăm cu roaba, la cincizeci de metri mai 
departe, de unde se încarcă în camioane ceea ce nu folosim la 
nivelarea terenului. Lucrăm în echipe de câte doi. Pentru a nu fi 
acuzat de mutilare voluntară, ceea ce m-ar costa cinci ani de 
camise în plus, nu trebuie să-mi tai degetul cu un obiect ascuţit. 

Împreună cu coechipierul meu, un corsican, Franqui, am atacat 
muntele la bază, săpând un fel de grotă. Este de ajuns o lovitură de 
târnăcop şi tot ce este deasupra se va prăbuşi peste mine. Paznicii 
care ne supraveghează sunt duri. Sergentul Albertini este tot timpul 
după noi, la doi sau trei metri. Asta face manevra ceva mai dificilă, 
dar este important să fie aşa, pentru că, dacă totul se petrece cum 
trebuie, el va fi un martor imparţial. 

Franqui a plasat chiar la intrarea în grotă o piatră mare, foarte 
ascuţită; îmi voi aşeza degetul pe ea şi îmi voi astupa gura cu o 
batistă ca să nu se audă nici cel mai mic strigăt când Franqui mi-l 
va strivi cu o altă piatră de aproape zece kilograme. Voi dispune de 
cinci sau şase secunde pentru a face să se prăbuşească apoi 
pământul peste mine. Nu se poate să dăm greş. Vor fi nevoiţi să-mi 
amputeze degetul, chiar dacă nu se rupe complet. 

Sergentul se află la trei metri de noi, curăţându-şi încălţările de 
pământ. Franqui ia piatra, o ridică sus şi loveşte cu putere. Degetul 
este strivit. Zgomotul loviturii s-a confundat cu cel al târnăcoapelor, 
sergentul nu a văzut nimic. Două lovituri de târnăcop şi pământul 
se prăbuşeşte peste mine, sunt ca şi îngropat. Urlete, strigăte de 
ajutor, sunt degajat şi apar plin de pământ şi cu degetul complet 
sfărâmat. Sufăr, de altfel, ca un damnat. Totuşi, reuşesc să-i spun 
sergentului: 

— O să vedeţi, or să spună că am făcut asta în mod intenţionat. 

— Nu, Charriere, am văzut accidentul, sunt martor. Sunt sever, 
dar corect. Voi spune ce-am văzul, nu-ţi fie teamă. 

Două luni mai târziu, reformat şi cu pensie, cu degetul mare 
îngropat la Corte, sunt transferat la Depozitul 5 al Marinei din 
Toulon, de unde sunt eliberat. 

M-am dus să-i mulţumesc Clarei, la Moulin Rouge. Este de părere 
că lipsa acelui deget de la mâna stângă nici nu se observă şi că cu 
patru sau cinci degete, o mângâi la fel de bine. Asta-i principalul. 
Adio, Marină, secţii disciplinare şi tot tacâmul! 

— S-a schimbat ceva în tine, fiule. Nu ştiu prea bine ce. Sper că 
cele trei luni petrecute în mijlocul acelor băieţi răi n-au lăsat prea 
multe urme. 

Sunt aici, cu tata, în casa copilăriei mele, unde m-am întors 
imediat după ce-am fost reformat. O fi, oare, ceva schimbat 
profund în mine? 

— Nu pot să-ţi răspund, tată, nu ştiu. Cred că sunt ceva mai 
violent, mai puţin dispus să urmez regulile de viaţă cu care m-ai 
deprins când eram mic. Probabil că ai dreptate, ceva s-a schimbat 
în mine. O simt aici, în această casă, unde am fost atât de fericit cu 
mama şi surorile mele. Sunt mai puţin şocat de faptul că mă aflu 
acum doar cu tine. Probabil, am devenit insensibil. 

— Ce vei face? 

— Ce mă sfătuieşti? 

— Să-ţi cauţi de lucru, repede. Ai douăzeci de ani acum, copile. 

Două concursuri. Unul la Privas, pentru poştă, celălalt la Avignon, 
pentru o slujbă în administraţia militară. Bunicul Thierry m-a însoţit. 

Scrisul şi oralul au mers foarte bine. Dacă nu sunt primul, sunt 
probabil printre primii zece. Şi cum sunt o sută zece posturi de 
ocupat, am trecut hopul. Am intrat în joc. Nu văd niciun 
inconvenient să urmez sfaturile tatei, voi fi funcţionar. Eram sincer. 
Le datoram asta tatei şi mamei. Voiam să duc o viaţă demnă şi 
cinstită. Dar azi, când scriu aceste rânduri, nu pot să nu mă întreb 
cât timp ar fi reuşit, oare, micul Charriere, totuşi fiul unui institutor, 
să rămână un umil funcţionar cu tot ceea ce fierbea în el. 

La citirea rezultatului primit cu poşta de dimineaţă, tata, 
bucuros, se hotărăşte să dea o mică petrecere în cinstea mea. 
Mătuşa Leontine, unchiul Dumarche, bunicul Thierry, bunica. O 
plăcintă enormă, o sticlă de şampanie adevărată, fiica unui coleg al 
tatei invitată la ceremonie. „Ar fi o soţie remarcabilă pentru fiul 
meu.” 

Bucuria, pentru prima oară după zece ani, pluteşte parcă în casă. 
La un moment dat, îmi reproşez acest lucru, dar, apoi, accept ca, 
pentru prima oară după moartea mamei, să se râdă aici. Accept, 
deoarece hotărârea de a trăi cum au trăit şi ei, ca nişte oameni 
cumsecade, le-o ofer amândurora, mamei şi tatei. 

Incredere, certitudine pentru viitor. 

— Henri a ieşit al treilea la concurs. Deci, înainte să împlinească 
douăzeci de ani, are deja o frumoasă carieră în faţa lui. 

M-am plimbat prin grădină cu tânăra pe care tata şi-o doreşte 
probabil ca noră şi care ar putea - este sigur de asta - să-l facă 
fericit pe fiul lui. Este drăguță, bine educată, aproape distinsă şi 
foarte inteligentă. Ceva mă atrage în mod deosebit la ea: mama ei 
a murit la naştere, deci sunt mai bogat ca ea în dragoste maternă. 
Nu voi mai fi inginer diplomat al Şcolii de Arte şi Meserii, dar voi 
avea totuşi o bună situaţie. 

Două luni mai târziu, cade bomba! 

„Deoarece n-aţi putut aduce un certificat de bună purtare de la 
marină, regretăm că trebuie să vă anunțăm că nu puteţi intra în 
serviciile noastre.” 

Tata nu-i acasă în dimineaţa în care factorul îmi aduce mandatul 
de pensionar, cu restanţele pe ultimele şase luni. Tata, după 
primirea scrisorii care a făcut să-i piară toate iluziile, este trist şi nu 
prea vorbăreţ. Suferă. 

De ce să continui aşa? Haide, o valiză, câteva schimburi şi profit 
de prezenţa tatei la adunarea institutorilor de la Aubenas ca să 
dispar. 

Bunica mă surprinde pe scară. 

— Unde te duci, Henri? 

— Mă duc unde nu mi se cere certificatul de bună purtare pentru 
timpul cât am fost în marină. Mă duc să-l caut pe unul dintre cei pe 
care l-am cunoscut la secţia disciplinară de la Calvi; el mă va învăţa 
să trăiesc în afara acestei societăţi în care am crezut ca un tâmpit 
şi care ştie că nu mai am ce aştepta de la ea. Mă duc la Paris, în 
Montmartre, bunico. 

— Ce vei face? 

— Nu ştiu încă. Dar sunt sigur că nimic bun! Adio, bunico, 
îmbrăţişează-l pe tata din partea mea! 


Pământul se apropie foarte repede de noi, se disting de acum 
toate ferestrele caselor. 

Mă întorc după un lung, foarte lung voiaj, ca să-i întâlnesc pe ai 
mei, pe care nu i-am mai văzut de douăzeci şi şase de ani. 

Cum arată, oare, familia mea? Cu toţii, timp de mai bine de 
douăzeci de ani, au trăit forţându-se să mă uite. Eram mort pentru 
ei, pentru copiii lor nu existasem niciodată, numele meu nu era 
amintit în nicio împrejurare. Sau, poate, foarte rar, în intimitate, în 
discuţiile cu tata. De numai cinci ani, au trebuit, puţin câte puţin, 
să-i dea un chip, pentru copiii lor, unchiului Henri care trăieşte în 

Venezuela. 

Da, au fost nevoiţi, probabil, să facă efortul de a-l şterge pe 
nepotul lor, pe fratele lor, pe unchiul copiilor lor de pe lista 
oamenilor ce trebuie iubiţi. Acum cinci ani, am început să ne 
scriem. Ei îmi trimit scrisori drăguţe, pline de afecţiune. Dar, 
oricum, sunt prizonierii trecutului, ai societăţii în care trăiesc. 
Scrisori - este foarte drăguţ din partea lor - pot să-mi trimită, dar 
nu le este frică de ce va spune lumea, nu se tem, oare, de 
întâlnirea cu un frate care a fost la ocnă şi a evadat, iar acum le-a 
dat întâlnire în Spania? 

Nu aş vrea să vină să mă vadă numai dintr-un sentiment de 
datorie, aş vrea să vină cu inima plină de adevărate şi bune 
sentimente pentru mine. 

Dacă ar şti, totuşi... 

Dacă ar şti, în timp ce această coastă, care s-a îndepărtat atât 
de repede când eram îmbarcat pe La Martiniere, se apropie acum 
atât de încet, dacă ar şti că, în timpul anilor cât am zăcut în ocnă, 
am fost mereu cu ei! 

Dacă surorile mele ar putea să vadă filmele despre copilăria 
noastră pe care mi le-am proiectat în memorie în carcerele, 
celulele, cuştile de fier de la Recluziune! 

Dacă ar şti că m-am hrănit cu amintirea lor, a tuturor celorlalţi 
care alcătuiau familia noastră, luând de la ei forţa de-a învinge 
imposibilul, de-a găsi pacea în disperare, uitarea de-a fi prizonier, 
refuzul sinuciderii, dacă ar şti că lunile, zilele, orele, minutele, 
secundele anilor de singurătate completă, de linişte absolută, au 
fost pline până la refuz de cele mai mici întâmplări din copilăria 
noastră! 

Coasta se apropie din ce în ce mai mult, se vede Barcelona, vom 
intra curând în port. Huu! Huu! Se aude urletul sirenei. Şi am o 
poftă nebună să-mi pun mâinile pâlnie la gură şi să strig plin de 
bucuria de-a trăi: „Hei; voi, toţi, sosesc! Veniţi fuga!”, aşa cum le 
strigam când eram copil pe pajiştile din Fabras, când găseam un loc 
cu violete. „Am luat totul”, striga Yvonne, trăgând cu degetul un 
cerc imaginar, indicând astfel că toate violetele ce se găseau în 
acel cerc erau ale ei. „Şi eu bucata asta”, spunea Nene, 
întotdeauna generoasă. Eu nu arătam niciun loc în mod special, 
dar, foarte repede, adunam câte violete puteam, fără să ţin seama 
de „proprietăţile” celorlalţi. 

— Ce faci aici, dragul meu? Te caut de-o oră! Am coborât şi în 

cală, la maşină. 

Fără să mă ridic de pe şezlong, o iau pe Rita de mijloc, ea se 
apleacă şi mă sărută pe obraz. Şi abia acum realizez că, dacă mă 
îndrept spre întâlnirea cu familia mea, cu toate întrebările pe care 
mi le pun şi cu toate întrebările pe care am să le pun alor mei, am 
aici, lângă mine, familia mea, cea pe care eu am întemeiat-o, cea 
care m-a adus până aici. Şi, găsind că este extraordinar ceea ce 
poate să facă dragostea adevărată, îi spun: 

— Draga mea, priveam, retrăind trecutul, pământul care se 
apropie, unde sunt morţii şi viii mei. 


Barcelona. Maşina strălucitoare ne aşteaptă pe chei, cu toate 
valizele bine aranjate în portbagaj; traversăm oraşul fără să 
zăbovim aici, nerăbdători să ajungem chiar în această zi cu soare la 
frontiera franceză. Dar, două ore mai târziu, emoția este atât de 
puternică încât sunt obligat să trag pe dreapta drumului, incapabil 
să mai conduc. 

Cobor, ochii mei sunt parcă orbiţi de peisajul pe care-l privesc: 
pământurile cultivate, platanii uriaşi, trestiile care tremură, 
acoperişurile de paie sau de ţiglă roşie ale fermelor şi căsuţelor, 
plopii care cântă în vânt, pajiştile pe care şi-au dat întâlnire toate 
nuanțele de verde, vacile care pasc făcând să le sune tălăngile de 
la gât, oh, viile cu frunzele ce nu reuşesc să ascundă toţi ciorchinii 
de struguri. Această parte din Catalonia se asemănă atât de mult 
cu peisajul în care mi-am petrecut copilăria de parcă toate acestea 
ar fi ale mele dintotdeauna; de când m-am născut, am văzut 
aceleaşi culori, aceeaşi vegetaţie, chiar aceleaşi culturi, m-am 
plimbat mână în mână cu bunicul pe aceleaşi arături şi i-am dus 
tatei tolba în zilele de vânătoare, când o încurajam pe căţeaua 
noastră, Clara, să stârnească un iepure sau un stol de potârnichi. 
Până şi barierele ce mărginesc proprietăţile sunt la fel ca cele din 
amintirile mele. Şi micile canale de irigație prin care curge apa, 
având din când în când pusă o scândură, ca un stăvilar, pentru a 
dirija apa spre un loc anume; nu-i nevoie să mă duc să mă uit mai 
de aproape, ştiu că sunt broaşte şi că doar cu o sfoară de care este 
prins un cârlig şi cu un petec de pânză roşie aş putea să pescuiesc, 
cum am făcut-o de atâtea ori! 

Uit cu totul că această câmpie este în Spania, atât de mult se 
aseamănă cu valea Ardă&che-ului sau a Rh6ne-ului. 

Şi această natură pe care am uitat-o, atât de diferită de cea în 


— 211 — 


care am trăit anii din urmă, meritând şi ea în felul ei să fie 
admirată, această multitudine de parcele care se pierd la orizont, 
îngrijite precum grădinile parohiilor sau ale institutorilor, ei bine, 
această natură pune cu totul stăpânire pe mine, ca o mamă care-şi 
strânge la piept fiul atât de mult aşteptat. Este normal, de altfel, 
căci nu sunt eu, oare, fiul acestui pământ? 

_ Şi acolo, pe şosea, între Barcelona şi Figueras, încep să plâng. 
indelung, până când mâna Ritei, încet, foarte încet, îmi mângâie 
ceafa şi-mi spune: „Să-i mulţumim lui Dumnezeu că ne-a adus până 
aici, atât de aproape de Franţa ta, la două, trei zile de întâlnirea cu 
ai tăi.” 

Ne oprim la hotelul cel mai apropiat de frontiera franceză. A 
doua zi, Rita ia trenul şi se duce la Saint-Pâray ca s-o aducă pe 
Tanti Ju. Cât lipseşte Rita, voi închiria o vilă. M-aş fi dus chiar eu, 
dar, pentru poliţia franceză sunt încă un evadat din Guyana. Am 
găsit o vilă foarte frumoasă la Rosas, chiar la marginea plajei. 

Doar câteva minute de aşteptare, Papi, şi-o vei vedea coborând 
din tren pe cea care l-a iubit pe tatăl tău, cea care a cultivat în 
propriul ei cămin prezenţa şi sufletul mamei tale, cea care ţi-a scris 
scrisorile acelea atât de frumoase care însufleţeau în tine amintirea 
celor care te-au iubit şi pe care şi tu i-ai iubit atât. 

Rita coboară prima. Cu atenţii de fiică, o ajută să coboare pe 
Tanti Ju, o femeie înaltă, bine făcută, cu o mină sănătoasă, ca a 
femeilor de la ţară. Urmează apoi valiza pe care i-o dă un domn 
politicos. 

Cele două braţe puternice mă cuprind, mă strâng la piept, îmi 
transmit căldura vieţii şi alte mii de lucruri ce nu pot fi exprimate în 
cuvinte. Aceste braţe parcă îmi spun: „In sfârşit! După douăzeci şi 
şase de ani, chiar dacă tatăl tău nu mai este, chiar dacă mama ta 
te-a părăsit acum treizeci şi nouă de ani, cineva te întâmpină în 
locul lor; eu sunt aceea, şi mă aflu aici pentru amândoi. Ei sunt în 
mine, tu ştii asta, şi nu numai braţele mele te strâng, nu sunt doar 
două braţe, ci sunt şase, sunt cele care-ţi aparţin pentru totdeauna 
şi care-ţi spun, copile, că n-am încetat niciodată să te iubim. 
Niciodată timpul n-a putut, câtuşi de puţin, să atenueze imaginea 
ta, niciodată nu am crezut că ai fost vinovat, niciodată nu ţi-am 
şters numele de pe lista celor ce ne erau dragi. Şi, mai ales, Riri, 
copilul nostru risipitor, care te întorci acum la noi, să nu spui, să nu 
şopteşti, nici măcar să nu gândeşti că trebuie să ne ceri iertare, 
căci te-am iertat demult.” 

Şi, ţinând-o pe Rita de mijloc de-o parte şi pe-a doua mea mamă 
de cealaltă, ieşim din gară, uitând complet că valizele nu-şi 
urmează proprietarii decât dacă le duce cineva. 

Şi Tanti Ju ţipă de bucurie ca o fetiţă minunându-se în faţa 
superbului automobil al copiilor ei, şi Tanti Ju se miră că, în 
momente atât de emoţionante, valizele nu participă la miracolul 
care se produce şi nu-şi urmează cu propriile lor picioare 
proprietarii transfiguraţi de bucurie. Şi Tanti Ju îmi spune să mă duc 
să caut valiza aia fără suflet, dar, în acelaşi timp, continuă să 
vorbească cu copilul ei, deloc neliniştită că nimeni nu se grăbeşte 
să se ducă, ca şi când ar gândi: „Dacă mi-am pierdut valiza, n-am 
pierdut mare lucru, atâta pagubă, dar mi-ar părea rău dacă, pentru 
a o recupera, ar trebui să mă despart, măcar pentru câteva minute, 
de copilul meu abia regăsit.” 

Era ora unsprezece dimineaţa când am sosit, cu Rita şi Tanti Ju, 
şi este ora trei dimineaţa, a doua zi, când, în sfârşit, moartă de 
oboseală din cauza călătoriei, a vârstei, a emoţiilor, a celor 
şaisprezece ore cât ne-am împărtăşit amintirile, Tanti Ju, în camera 
în care m-am dus s-o îmbrăţişez, adoarme pe umărul meu cu o 
figură de copil. 

Am căzut pe patul meu şi am adormit imediat, distrus, măcinat, 
la capătul puterilor, fără suflul şi energia necesare pentru a rămâne 
treaz. Explozia unei mari bucurii te dă gata, ca şi cea mai mare 
nenorocire. 

Cele două femei s-au trezit înaintea mea şi mă scoală din somnul 
meu profund pentru a-mi spune că este ora unsprezece dimineaţa, 
că soarele străluceşte, că cerul este albastru, că nisipul este cald, 
că tartinele şi cafeaua mă aşteaptă, că trebuie să dejunăm în viteză 
dacă vrem să ajungem la timp la frontieră ca s-o luăm pe sora mea 
şi familia ei, care trebuie să sosească pe la ora două. „Mai bine mai 
devreme, îmi spune Tanti Ju, căci cumnatul tău o să conducă 
repede ca să evite să încaseze o praftură din partea familiei 
nerăbdătoare să te vadă.” 


Am parcat maşina aproape de postul de vamă şi de polițistul 
spaniol. 

lată-i! 

Sosesc pe jos, fugind, lăsându-l singur pe cumnatul meu care 
trebuie să stea la coadă, cu Citroenul lui, la vama franceză. 

Prima care aleargă spre mine cu braţele întinse este sora mea 

Helene. Trece în fugă fâşia de pământ al nimănui, de la un post la 
altul, din Franţa în Spania. Mă îndrept spre ea, cu stomacul strâns 
de emoție. La patru metri unul de altul ne oprim şi ne privim drept 
în ochi. Este ea, Nene din copilăria mea; este el, Riri, frăţiorul meu 
dintotdeauna, spun privirile noastre pline de lacrimi. Şi ne aruncăm 
unul în braţele celuilalt. Straniu. Pentru mine, această soră care are 
de acum cincizeci de ani este surioara mea dintotdeauna. Nu-i văd 
faţa îmbătrânită, nu văd nimic decât că scânteia ce-i animă privirea 
este aceeaşi şi că trăsăturile ei, pentru mine, nu s-au schimbat. 

li uităm pe toţi ceilalţi, atât de mult rămânem unul în braţele 
celuilalt. Rita i-a îmbrăţişat deja pe toţi copiii. Aud cum îi spun: „Cât 
eşti de frumoasă, tanti!” Atunci mă întorc, o las pe Nene şi-o împing 
pe Rita în braţele ei, spunându-i: „lubeşte-o, căci ea m-a adus până 
la voi.” 

Cele trei nepoate ale mele sunt splendide, cumnatul în plină 
formă, arătând foarte emoţionat că mă întâlneşte. Nu lipseşte 
decât primul lor născut, Jacques, mobilizat din cauza războiului din 
Algeria. 

Şi plecăm spre Rosas, Lincolnul în faţă, cu surioara mea alături 
de mine. 

Această primă cină, în jurul unei mese rotunde, n-o voi uita 
niciodată. Din când în când, picioarele-mi tremură atât de tare sub 
masă că trebuie să le ţin cu mâna. 

1930-1956. Atâtea lucruri li s-au întâmplat atât lor, cât şi mie. Ce 
drum lung am parcurs, cu ce lupte pentru a ajunge aici, cu ce 
obstacole de trecut! In timpul mesei nu le vorbesc despre ocnă. Il 
întreb doar pe cumnatul meu dacă, din cauza condamnării mele, au 
avut cumva necazuri. Mă asigură, amabil, că nu, dar bănui cât au 
suferit ştiind că fratele şi cumnatul lor se află la ocnă. „Nu ne-am 
îndoit niciodată de tine şi, chiar dacă ai fi fost vinovat, te-am fi 
plâns, dar nu te-am fi renegat.” 

Nu, nu le povestesc nimic despre ocnă, nu le povestesc nimic 
despre proces. Pentru ei şi - o cred sincer acum - pentru mine 
adevărata mea viaţă începe când, datorită Ritei, l-am înmormântat 
pe omul cel vechi, pe aventurier, pentru a-l reînvia pe Henri 
Charriere, pe micul Riri, fiul unui institutor din Ardèche. 

Căminul meu s-a mărit, familia a fost regăsită. Nepoatele mele 
sunt uluite să descopere un unchi căzut din cer cu o maşină 
americană extraordinară şi care le povesteşte atâtea despre indieni 
şi despre viaţa lui în America de Sud. Adevăratul unchi din America. 

Ne adorăm. 

Luna august a trecut parcă prea repede pe plaja de la Rosas. 

Am regăsit gesturile mamei în cele ale surorii mele atunci când 
îşi cheamă puii. Am regăsit strigătele din copilărie, râsul fără motiv, 
exploziile de bucurie ale tinereţii mele petrecute pe plaja de la 
Palavas, unde ne duceam cu părinţii. 

O lună, treizeci de zile, cât este de lungă într-o carceră, singur cu 
tine, dar cât este de scurtă în mijlocul alor tăi pe care i-ai regăsit! 
Sunt de-a dreptul beat de fericire. Nu numai că mi-am regăsit sora 
şi cumnatul, dar am descoperit şi alte fiinţe pe care am toate 
motivele să le iubesc, nepoatele mele, necunoscute până mai ieri, 
iar astăzi atât de apropiate ca şi când ar fi fiicele mele. 

Sunt pe plajă cu Rita, bucuroasă că mă vede atât de fericit. Este 
un triumf pentru ea, cel mai frumos cadou pe care putea să li-l 
facă, şi să mi-l facă: să ne reunească, în sfârşit, fără să ne fie 
teamă de poliţia franceză. Sunt pe plajă, pe jumătate adormit, este 
foarte târziu, poate miezul nopţii. Rita este şi ea lungită pe nisip, cu 
capul pe coapsele mele, iar eu îi mângâi părul. 

— Mâine îşi iau toţi zborul. Cât de repede a trecut timpul, dar cât 
a fost de minunat! Este adevărat, dragă, nu trebuie să ceri prea 
mult de la viaţă, totuşi, sunt trist, vezi tu, să mă despart de ei. 
Când ne vom mai revedea, oare, costă atât de mult un asemenea 
voiaj! 

— Ai încredere în viitor, sunt sigură că-i vom revedea cât de 
curând. 

l-am însoţit până la frontieră. O iau cu ei pe Tanti Ju. La aproape 
o sută de metri de frontiera franceză ne-am despărţit. N-au curs 
lacrimi pentru că le-am mărturisit speranţa mea în viitor: peste doi 
ani vom petrece nu o lună, ci două luni împreună. 

— Este adevărat, unchiule? 

— Bineînţeles, dragele mele, este sigur. 

Citroenul negru se depărtează încet. Stăm în picioare în mijlocul 
drumului şi Rita se sprijină de braţul meu. Sunt cu toţii întorşi spre 
noi şi ne fac semne cu mâna până când o altă maşină se opreşte în 
spatele lor, prezentându-se la vama franceză. 

La revedere, tuturor! Cine poate să ştie dacă ne vom mai 
revedea. 

O săptămână mai târziu, cealaltă soră debarcă pe aeroportul din 
Barcelona, singură. N-a putut veni cu familia. La coborârea din 
avion o recunosc imediat printre cei patruzeci de pasageri, iar ea, 

fără să ezite o secundă, se îndreaptă spre mine după ce iese din 
vamă. 

Trei zile şi trei nopţi, căci, având în vedere timpul pe care-l poate 
petrece cu noi, nu vreau să pierdem niciun minut, trei zile şi trei 
nopţi, aproape tot timpul, ne-am cufundat în amintiri. Afecţiunea 
dintre ea şi Rita a fost reciprocă, astfel că am stat tot timpul 
împreună, povestindu-ne ea viaţa ei, iar eu ce se putea povesti din 
a mea. 

Ai pierdut prima manşă, procurorule, şi voi juraţi francezi atât de 
satisfăcuţi de voi înşivă când l-aţi auzit pe judecător condamnându- 
mă „pe viaţă”, rezultat al verdictului vostru atât de echilibrat, de 
perspicace, de cinstit şi drept! Niciunul, nici ceilalţi n-aţi prevăzut 
că omul pe care l-aţi condamnat la o moarte lentă, dar sigură va 
ajunge mult timp după aceea, este adevărat, dar va ajunge totuşi 
într-o zi la o sută de metri de frontiera franceză şi-i va regăsi pe ai 
lui. 

Şi nu se află nici ascuns într-un tufiş, întorcând capul să vadă 
dacă nu e urmărit, nu a venit să ceară ajutorul sau sprijinul familiei 
lui, nu a venit aici ca un învins, urmărit, cerşind firimituri de 
dragoste, nu, a venit ca un învingător, învingător al verdictului 
vostru inuman şi nedrept, învingător al lui însuşi pentru că s-a 
cuminţit şi a acceptat să trăiască aşa cum trăieşte toată lumea, 
învingător prin faptul că există, prin reuşita lui în faţa tuturor, şi 
pentru a le arăta aceasta a venit cu maşina cea mai frumoasă din 
lume, cea mai pretențioasă, prin luxul ei insolent. 

Două zile mai târziu, soseşte de la Tanger mama Ritei. 
Atingându-mi cu mâinile obrajii, mă sărută spunându-mi: „Fiul meu, 
sunt fericită că o iubeşti pe Rita şi că ea te iubeşte.” Inconjurat de 
aureola părului ei alb, chipul îi străluceşte de-o frumuseţe senină, 
plină de blândeţe, pe care am îndrăgit-o de la început la Rita. 

Am rămas prea mult în Spania, bucuria umplându-ne zilele care 
trec aşa de repede. Nu ne putem întoarce cu vaporul, şaisprezece 
zile înseamnă acum prea mult pentru noi, aşa că luăm avionul 
(maşina va fi îmbarcată mai târziu pe un vas), căci ne aşteaptă 
restaurantul. 

Totuşi, facem o scurtă plimbare prin Spania şi, în grădinile 
suspendate ale Granadei, această minune a civilizaţiei arabe, la 
piciorul turnului „Mirador”, citesc, gravate în piatră, aceste cuvinte 
ale unui poet: 

Dale limosna, mujer, que no hay en la vida nada comme la pena 

de ser ciego en Granada, ceea ce înseamnă „Dă-i de pomană, 
femeie, căci nu este mai mare tristeţe în viaţă decât să fii orb în 
Granada.” 


Ba da, este ceva mai trist decât să fii orb la Granada, este să ai 
douăzeci şi patru de ani, să fii tânăr, sănătos, plin de încredere în 
viaţă, nedisciplinat, da, şi nu prea cinstit, dar nu corupt, în orice caz 
nu un ucigaş, şi să fii condamnat pe viaţă, pentru crima altuia; asta 
înseamnă să dispari pentru totdeauna, iremediabil, fără speranţă, 
condamnat de viu la descompunere, morală şi fizică, fără să ai 
măcar o şansă la o sută de mii sau un milion de-a mai ridica într-o 
zi capul şi de-a mai fi om. 

Câţi oameni, oare, pe care o justiţie implacabilă, un sistem 
penitenciar inuman i-au sfărâmat şi distrus încetul cu încetul n-ar fi 
preferat să fie orbi la Granada! Eu sunt unul dintre aceia! 


Capitolul 14 - Barurile de noapte - Revoluţia 


Avionul cu care am plecat de la Madrid aterizează lin la 
Maiquetia, aeroportul Caracasului. Prietenii şi fiica noastră ne 
aşteaptă. După douăzeci de minute, iată-ne din nou acasă. Câinii se 
gudură de bucurie că ne văd, indianca noastră, care face parte de- 
acum din familie, ne tot întreabă: 

— Ce face familia lui Henri, Señora? Şi pe mama Ritei cum ai 
găsit-o, Henri? Cu atâţia oameni care vă iubesc acolo, am crezut că 
n-o să vă mai văd întorcându-vă. Mulţumesc lui Dumnezeu, sunteţi 
aici, „întregi”. 

Da, mulţumită lui Dumnezeu suntem aici, întregi, cum spune 
Maria. Mai mult decât întregi, căci comuniunea care s-a stabilit cu 
ai noştri este foarte importantă pentru mine. Este imposibil să 
trădez încrederea pe care ei o au în mine. Sub niciun pretext nu mă 
voi comporta urât în viitor. Cel puţin voi face chiar şi ceea ce pare 
imposibil pentru asta. 


Lupta pentru viaţă continuă. Vindem restaurantul, mă săturasem 
de fripturi cu cartofi prăjiţi, de rață cu portocale şi altele. 
Cumpărăm un bar de noapte, Caty-Bar. 

Un bar de noapte la Caracas este un loc unde clientela nu este 
alcătuită decât din bărbaţi, căci găsesc aici fete care să le ţină de 
urât, să le vorbească şi, în special, să-i asculte, să bea cu ei sau, 

dacă nu prea le este sete, să-i ajute puţin. Este o viaţă complet 
diferită de viaţa de zi, mult mai intensă, deloc liniştită, dar care îţi 
permite ca în fiecare noapte să descoperi ceva nou şi interesant: 
cel de-al doilea eu al fiecărui client al barului. 

Senatori, deputaţi, bancheri, avocaţi, ofiţeri, înalţi funcţionari vin 
noaptea pentru a scăpa de tensiunea acumulată în timpul zilei, 
pentru a se defula şi a oferi a doua zi imaginea unei vieţi 
exemplare, a unei conduite fără cusur în diferitele lor activităţi. Dar, 
la Caty-Bar, fiecare îşi dă arama pe faţă. Aici se produce explozia, 
respingerea ipocriziei sociale la care sunt constrânşi, uitarea grijilor 
de la serviciu sau din familie, aici răsună strigătul de eliberare al 
unor oameni din clasa burgheză care s-au săturat să fie înlănţuiţi 
de convenienţe şi să se teamă de ce va spune lumea. 

Toţi, fără excepţie, redevin tineri pentru câteva ore. Cu ajutorul 
alcoolului, se desprind din lanţurile convenienţelor sociale şi trăiesc 
din plin libertatea de a striga, de a discuta, de a face pe Don Juanii 
cu cele mai frumoase fete din bar. La noi nu se merge însă mai 
departe, căci fetele sunt ţinute din scurt de Rita care nu permite 
niciuneia dintre ele să părăsească barul în timpul programului. Dar 
toţi bărbaţii sunt bucuroşi de prezenţa acestor fete minunate, care 
au amabilitatea să-i asculte când povestesc (le place la nebunie 
asta) şi să le umple aceste ore de libertate numai cu frumuseţea şi 
tinereţea lor, Câţi nu am văzut surprinşi de ivirea zorilor, singuri 
(fetele plecaseră pe o altă uşă) şi totuşi mulţumiţi, uşuraţi. Pe unul 
dintre ei, un om de afaceri foarte important, care trebuia să fie, în 
fiecare dimineaţă, la birou, la ora nouă, îl conduceam ca şi pe 
ceilalţi la maşină. Adesea, îmi punea o mână pe umăr şi, arătând cu 
un gest larg al celeilalte mâini spre munţii din preajma Caracasului, 
bine conturaţi de lumina zilei care începea, îmi spunea: 

— Noaptea s-a sfârşit, Enrique, soarele se va înălța în spatele 
Avilei. Această noapte s-a terminat deja, nu mai există nicio 
speranţă s-o continui nicăieri, totul este închis şi, odată cu venirea 
zorilor, realitatea lucrurilor ne pune din nou în faţa 
responsabilităţilor noastre. Munca, biroul, viaţa, sclavia zilnică mă 
aşteaptă, dar fără aceste nopţi am mai putea oare continua? Şi, 
totuşi, noaptea s-a sfârşit, Enrique, femeile şi-au luat zborul spre 
casele lor, iar noi rămânem singuri, ca nişte tâmpiţi. 

Dar, cu toată deziluzia acestor momente penibile şi în acelaşi 
timp fermecătoare, clienţii noştri revin mereu să se bucure de acest 
vis de noapte, ştiind bine că lumina zilei îl va sfâşia brutal. 

Şi eu stau împreună cu ei şi trăiesc adesea momente de neuitat, 
în afara rutinei pe care viaţa ne-o impune zilnic. 

În scurt timp devin proprietarul unui al doilea bar, Madrigal, apoi 
al celui de-al treilea, Normandy. 

Impreună cu un socialist, Gonzalo Durand, duşman al regimului 
şi gata oricând, zi şi noapte, să apere interesele proprietarilor de 
night-club-uri, baruri şi restaurante, înfiinţăm o asociaţie de apărare 
a instituţiilor de acest fel din două provincii, Federal şi Miranda. 

După câtva timp, sunt numit preşedinte şi îi apărăm cât putem 
mai bine pe membrii asociaţiei noastre împotriva abuzurilor 
anumitor funcţionari. 

Deoarece am întotdeauna idei mirobolante, transform Madrigal- 
ul în local de noapte rusesc, Ninoşka, şi pentru a-i da mai multă 
culoare locală îmbrac în cazac un spaniol din insulele Canare şi-l 
cocoţ pe un cal foarte liniştit din cauza vârstei. Amândoi fac pe 
portarii localului. Dar clienţii îi dau de băut cazacului, care s-ar 
plictisi altfel de moarte, iar acesta nu uită, la rândul lui, ceea ce 
este mai puţin recomandabil, nici calul. Bineînţeles că nu dă pe gât 
păhărelele cu whisky, dar îi place enorm zahărul muiat în alcool, în 
special în lichior de chimen. Aşa se face că atunci când calul este 
cherchelit şi cazacul beat criţă, nu rareori se întâmplă ca cei doi 
„portari” s-o pornească glonţ pe bulevardul Miranda unde se află 
barul, o arteră foarte importantă, foarte circulată, calul galopând 
fără noimă, iar călăreţul ţipând cât îl ţine gura. Vă daţi seama ce se 
întâmplă: frânări bruşte, tamponări, strigăte ale şoferilor, ferestre 
care se deschid, înjurături pentru aceste zgomote neobişnuite din 
noapte. Toate incidentele se aranjează, bineînţeles, în cele din 
urmă, dar se şi râde în hohote. 

Pentru a pune capac la toate, am şi un muzicant, dar nu unul 
obişnuit. Este un german, Kurt Lâwendal, un organist cu mâini de 
boxer, care cântă cha-cha-cha cu atâta convingere încât sunetele 
orgii fac să vibreze zidurile până la etajul nouă al imobilului. Nu-mi 
prea vine să cred, dar proprietarul şi portarul m-au convins să merg 
să constat eu însumi şi mărturisesc că mi-am putut da seama că nu 
exagerau deloc. 

Celălalt local, Normandy, este foarte bine plasat. Chiar în faţa 
Securităţii Naţionale. De-o parte teroarea, torturile, de cealaltă 
plăcerea de a trăi. De data asta sunt şi eu de partea cea bună. 
Ceea ce nu mă opreşte să-mi complic viaţa, căci fac lucrul cel mai 
periculos pentru mine, servesc de cutie de scrisori clandestină 


— 219 — 


prizonierilor, atât celor politici, cât şi celor de drept comun. 


1958. De mai multe luni lucrurile se mişcă în Venezuela, 
dictatura lui Perez Jimenez este pe ducă. Chiar şi clasele 
privilegiate îl părăsesc, nu mai are decât doi susţinători, armata şi 
teribila poliţie secretă, Seguridad National, care arestează din ce în 
ce mai mulţi oameni. 

In acest timp, cei mai importanţi lideri politici din Venezuela, toţi 
exilați, pun la punct împreună, la New York, planul de preluare a 
puterii. Este vorba de Rafael Caldera, Jovito Vilalba şi un om 
excepţional, Romulo Betancourt. Conducătorul partidului comunist, 
Machado, nu este invitat. Cu toate acestea, comuniştii vor pierde şi 
ei oameni în cursul evenimentelor. 

La 1 ianuarie, un general al aerului, Castro Leon, încearcă să 
ridice oamenii şi un mic grup de aviatori aruncă câteva bombe 
asupra Caracasului, în special asupra palatului prezidenţial al lui 
Perez Jimenez. Operaţiunea eşuează şi Castro Leon fuge în 
Columbia. 

Dar, la 23 ianuarie, la ora două noaptea, un avion survolează 
Caracasul. Este Perez Jimenez care fuge împreună cu familia, cei 
mai apropiaţi colaboratori şi o parte din avere. O încărcătură atât 
de prețioasă de oameni şi bogății încât venezuelienii au botezat 
acest avion „vaca sacră”. Perez Jimenez ştie că a pierdut partida, 
că armata îl părăseşte. După zece ani de dictatură, este lăsat să 
plece. Avionul s-a îndreptat spre Republica Dominicană, unde un alt 
dictator, Trujillo, nu putea decât să-l primească bine pe confratele 
său. 

Caracasul se trezeşte cu o juntă militară condusă de amiralul 
Wolfgang Larrazabal, care pune mâna pe cârma acestui vapor 
abandonat de căpitanul şi echipajul său. Este revoluţie. In această 
revoluţie, un tânăr joacă un rol important: Fabricio Ojeda. Cu toate 
că ar fi putut uşor, după aceea, să-şi creeze o poziţie privilegiată şi 
să se îmbogăţească, nu va avea această slăbiciune şi va fi în 
continuare unul dintre luptătorii cei mai intransigenţi. Va muri 
„sinucis”, ceva mai târziu, într-o carceră a poliţiei. L-am cunoscut şi 
ţin să-i aduc acest omagiu. Poate că într-o bună zi i se va ridica o 
statuie. 

Aproape trei săptămâni străzile au rămas fără poliţişti. 
Bineînţeles că au avut loc jafuri, violenţe, dar numai împotriva 
adepților lui Perez Jimenez. Poporul explodează după ce zece ani a 

purtat botniţă. Sediul Securităţii Naţionale, aflat în faţa barului 
Normandy, este atacat şi majoritatea poliţiştilor sunt ucişi. 

În zilele care au urmat după plecarea lui Perez Jimenez era să 
pierd tot ceea ce realizasem în doisprezece ani de muncă. 

Mi se telefonează din mai multe cartiere că barurile, localurile de 
noapte, restaurantele de lux, locuri preferate ale susținătorilor 
regimului Jimenez, sunt atacate şi jefuite. Nu este prea grav pentru 
patronii care nu locuiesc în aceste localuri. Dar noi locuim chiar 
deasupra barului Caty-Bar. Este o vilă mică, într-o fundătură; barul 
este la parter, apartamentul nostru la etaj, cu un acoperiş terasă 
asemănător celor arabe. 

Sunt hotărât să-mi apăr casa, afacerea şi pe ai mei. lau douăzeci 
de sticle cu benzină şi pregătesc cocktailuri Molotov. Le aşez, 
aliniindu-le pe acoperiş. Rita nu vrea să mă părăsească, este alături 
de mine, cu bricheta în mână. lată-i. 

O hoardă de oameni îşi face apariţia; sunt mai mult de o sută de 
jefuitori. Localul aflându-se într-o fundătură, dacă intri pe străduţă 
este clar unde intenţionezi să te duci. E 

Vin spre noi şi le disting clar strigătele: „Asta era un loc de 
întâlnire al oamenilor lui Perez! Să-l distrugem!” Se reped în fugă, 
purtând în mâini bare de fier şi lopeţi. Imi aprind bricheta. 

Dintr-o dată, hoarda se opreşte. Patru oameni, cu braţele 
îndepărtate, s-au aşezat de-a curmezişul drumului, împiedicându-i 
să înainteze. li aud spunându-le: 

— Şi noi suntem muncitori, şi noi suntem revoluționari. Dar îi 
cunoaştem de ani de zile pe aceşti oameni. Patronul, Enrique, este 
un francez, prieten al poporului nostru, ne-a dovedit-o de zeci de 
ori până acum. Retrageţi-vă, n-aveţi ce face aici! 

Şi încep să discute, dar acum pe un ton mai blând, şi-i aud pe 
aceşti patru oameni curajoşi străduindu-se să le explice de ce ne 
iau apărarea. Durează cam douăzeci de minute. Rita şi cu mine 
suntem tot pe acoperiş, cu bricheta în mână. Cei patru oameni i-au 
convins să ne respecte casa, pentru că hoarda se retrage în cele 
din urmă renunțând la gesturile de ameninţare. 

Uf! am văzut moartea cu ochii, dar şi câţiva dintre ei ar fi avut, 
de altfel, aceeaşi soartă. Nimeni n-a mai revenit niciodată. 

Cei patru oameni simpli, apărătorii noştri, erau lucrători la 
Serviciul Apelor din Caracas. Intr-adevăr, - alături de vila în care 
funcţionează Caty-Bar, în fundătura care formează un fel de piaţetă 
se află intrarea unui depozit de unde intră şi ies camioanele- 

cisternă care aprovizionează zonele unde apa lipseşte dintr-un 
motiv sau altul. Cei ce muncesc acolo sunt, natural, oameni de 
stânga. Adesea, le-am dat să mănânce câte ceva, dacă au venit să 
cumpere o sticlă de coca le-am spus că nu trebuie să ne-o 
plătească, am trăit cu ei ca buni vecini şi ei şi-au dat seama că-i 
privim ca pe toţi ceilalţi. Din cauza dictaturii nu vorbeau aproape 
niciodată despre politică, dar, câteodată, după ce-au băut câte 
ceva, unii dintre ei au lăsat să le scape cuvinte imprudente, pentru 
care au fost denunţaţi. Atunci au fost închişi sau daţi afară din 
slujbă. 

Am reuşit adesea, Rita şi cu mine, să obţinem de la unii din 
clienţii noştri ca vinovatul să fie eliberat sau reprimit la lucru. De 
altfel, printre senatorii, deputaţii sau militarii regimului erau mulţi 
foarte serviabili şi foarte umani. Rareori se întâmpla ca vreunul să 
refuze să ne facă un serviciu. 

In această zi, lucrătorii de la Serviciul Apelor şi-au plătit cu mult 
curaj (căci nu era timp de glumit!) datoriile. Şi cel mai extraordinar 
lucru a fost că miracolul s-a repetat şi cu celelalte două localuri. La 
Ninoşka niciun geam spart. La Normandy, chiar în faţa teribilei 
Securităţi Naţionale, locul cel mai fierbinte al revoluţiei, unde se 
trăgea din toate părţile, unde revoluționarii dădeau foc şi jefuiau la 
dreapta şi la stânga toate magazinele de pe bulevardul Mexico, la 
Normandy nu s-a întâmplat nimic, nimic n-a fost distrus, nimic n-a 
fost furat. Datorită vreunui ordin misterios? Nu ştiu, n-am aflat 
niciodată. 


Pe timpul lui Perez Jimenez, disciplina era forţată, munca, 
securitatea societăţii contau înainte de orice. De zece ani, nimeni 
nu cuteza să discute ordinele, toată lumea nu făcea decât să li se 
supună. Presei i se pusese botniţă. 

Acum, cu Larrazabal, amiralul, toată lumea dansează, cântă, nu 
respectă legile, declară ce vrea, iar ziarele publică tot ce poate ieşi 
din capul intelectualilor ahtiaţi de politică şi demagogii, complet beţi 
de bucuria de a putea spune ce le trece prin cap în toată libertatea. 
Şi asta pare încurajator. Poţi respira. 

În plus, marinarul este poet, suflet de artist, sensibil la mizeria şi 
la situaţia miilor de oameni care, odată cu căderea dictaturii, s-au 
năpustit din cele patru colţuri ale Venezuelei la Caracas. Inventează 
Planul de Urgenţă, care distribuie acestor nenorociţi milioane luate 
din tezaurul naţional. 

A promis alegeri. Mai mult decât cinstit, le pregăteşte în mod 
loial şi, chiar dacă le câştigă în Caracas, Betancourt iese învingător. 
Câştigătorul trebuie să facă faţă unei situaţii dificile, nu trece o zi 
fără un complot, nicio zi în care să nu fie nevoit să lupte împotriva 
reacţiunii. 

Am cumpărat şi cea mai mare cafenea din Caracas, Grand Café, 
în Sabana Grande, cu mai bine de patru sute de locuri. Este tocmai 
cafeneaua în care Julof Huignard, omul cu ciocanul de la bijuteria 
Lévy, îmi dăduse întâlnire în 1931, pe culoarele închisorii La Santa: 
„Curaj, Papi, întâlnire la Grand Cafe, la Caracas”. Eu am venit la 
întâlnire. Este adevărat că au trecut douăzeci şi opt de ani de 
atunci, dar sunt aici. Sunt chiar proprietarul cafenelei, dar Huignard 
nu este aici. 

Deci, pentru mine se pare că totul este în regulă. Dar situaţia 
politică a ţării nu uşurează sarcina lui Betancourt. Un atentat 
monstruos, laş, împotriva lui, tulbură această democraţie încă 
tânără şi nesigură. 

Mai mult ca sigur că din ordinul lui Trujillo, dictatorul din San- 
Domingo, o maşină plină de explozibil sare în aer la trecerea 
maşinii prezidenţiale, care se duce la o ceremonie oficială. Şeful 
Casei militare este ucis, şoferul grav rănit, generalul Lopez 
Henriquez oribil mutilat, ca şi soţia sa, iar preşedintele însuşi se 
alege cu arsuri grave la ambele braţe. Douăzeci şi patru de ore mai 
târziu, cu mâinile bandajate, se adresează poporului venezuelean. 
Acest lucru li se pare atât de incredibil încât unii pretind că cel ce le 
vorbeşte este o sosie a preşedintelui. 

Inutil să mai spun că, într-o asemenea atmosferă, această ţară 
binecuvântată de Dumnezeu a fost şi ea atacată de virusul 
pasiunilor politice. Toată lumea poartă microbul, sau aproape, 
poliţaii sunt peste tot, ia naştere o rasă nouă, necunoscută până 
atunci. Unii funcţionari abuzează de apartenenţa lor politică şi aşa 
se naşte o expresie oribilă: „Noi comandăm.” 

Funcţionari din diverse administrații vin şi mă calcă pe nervi. 
Apar tot felul de inspectori pentru lichioruri, taxe municipale, 
pentru una, pentru alta. Majoritatea acestor funcţionari n-au nicio 
pregătire şi nu ocupă postul pe care-l au decât pentru că fac parte 
dintr-un anumit partid politic. 

In plus, pentru că administraţia îmi cunoaşte trecutul, cum vin 
inevitabil în contact cu anumiţi tipi ce trec pe aici, chiar dacă 
trăiesc cinstit şi nu întreţin legături mai strânse cu aceştia, 

deoarece, în plus, am primit azil aici, dar am rămas un proscris în 
Franţa, poliţaii profită şi încearcă să mă şantajeze în tot felul, 
invocând antecedentele mele. De exemplu, se cercetează din nou 
asasinarea, acum doi ani, a unui francez, al cărui ucigaş nu a fost 
descoperit. Ştiu ceva? Nu ştiu nimic? Nu m-ar interesa, având în 
vedere situaţia mea, să aflu câte ceva? 

Oh, cum îmi mai pică toate astea! Tipii ăştia încep să mă calce 
pe nervi! Nu că ar fi ceva grav pentru moment, dar, dacă se 
continuă tot aşa şi ajung să mă enerveze, cine ştie ce se mai poate 
întâmpla într-un an sau doi? Nu, nu trebuie să mă enervez aici, în 
această ţară care mi-a oferit şansa să redevin un om liber, să-mi 
creez un cămin. 

Nu stau prea mult pe gânduri, vând Grana-Cafe şi celelalte 
localuri şi, Rita şi cu mine, plecăm în Spania. Poate că mă voi putea 
aclimatiza acolo şi voi putea realiza ceva. 

Nu am reuşit să mă instalez. Ţările din Europa sunt, într-adevăr, 
prea bine organizate. La Madrid, după ce-am obţinut primele 
treisprezece autorizaţii pentru a pune pe picioare o afacere, mi s-a 
spus, cu amabilitate, că mai am nevoie de o a paisprezecea. Mi s-a 
părut că asta era prea de tot. Şi Rita, văzând că nu pot trăi departe 
de Venezuela, că-mi lipsesc până şi cei ce mă călcaseră pe nervi, a 
hotărât ca, pentru fericirea noastră, deşi vândusem totul, să ne 
întoarcem acolo. 


Capitolul 15 - Creveţii - Cuprul 


Din nou la Caracas. Suntem în 1961, au trecut şaisprezece ani de 
când am scăpat de la El Dorado. Suntem foarte fericiţi, bucuroşi să 
trăim, fără probleme importante. Imprejurări nefavorabile au făcut 
să nu-mi pot întâlni din nou familia cât am fost în Spania, dar 
scrisorile pe care ni le scriem regulat ne ţin la curent, şi pe unii, şi 
pe alţii, cu viaţa fiecăruia. 

Viaţa s-a schimbat la Caracas şi a cumpăra un local în stare 
bună, frumos şi important ca cel pe care l-am vândut, Grand Caf6, 
este mai întâi peste mijloacele noastre, apoi imposibil de găsit 
disponibil şi chiar şi mai greu de pus pe picioare. Pe de altă parte, o 
lege ridicolă tinde să demaşte în persoana patronilor de baruri, 
vânzători de băuturi alcoolice, nişte corupători ai moralei publice, 
ceea ce permite tot felul de abuzuri din partea anumitor 
funcţionari, iar eu nu vreau să fac jocul nimănui. 


— 224 — 


Trebuie să inventez altceva. Nu descopăr o mină de diamante, ci 
doar o mină de creveţi foarte mari, camarons, şi alţii şi mai mari, 
numiţi /angostinos. Şi aşa ajungem din nou la Maracaibo. Ne 
instalăm într-un apartament frumos, cumpăr o parte din plajă şi 
înfiinţez o companie, „Capitan Chico”, după numele cartierului 
unde se află plaja. Unic acţionar, Henri Charriere. P.D.G., Henri 
Charriere. Director al operaţiilor, Henri Charriere. Prim colaborator, 
Rita. 

Şi iată-ne intraţi într-o aventură extraordinară. Cumpăr 
optsprezece vase de pescuit. Sunt bărci mari, echipate cu motor de 
50 CP şi cu plasă de două sute cincizeci de braţe. Cinci pescari pe 
fiecare vas. Un vas cu echipamentul complet costă douăsprezece 
mii cinci sute de bolivari; să ai optsprezece, asta îţi cere să 
investeşti mulţi bani. 

Trăim din plin. Să creezi viaţă în jurul tău, să transformi satele, 
să mături mizeria, să înlături dezgustul faţă de muncă al celor pe 
care îi plăteşti bine, să faci să dispară indiferența printr-o nouă 
viaţă, asta reuşesc să realizez în scurt timp în câteva sate de 
pescari de la marginea lacului. 

Aceşti oameni sărmani nu posedă nimic, aşa că le dăm pe mână, 
fără nicio garanţie, vasul cu tot echipamentul. Pescuiesc în echipe 
de câte cinci, unde şi când vor, şi n-au altă obligaţie decât să-mi 
vândă creveţii la preţul zilei, din care se scad, însă, 0,50 bolivari 
deoarece tot materialul de pescuit este al meu şi întreţinerea lui 
cade în grija mea. 

Afacerea merge din plin. Sunt pasionat de ceea ce fac. Avem 
camioane frigorifice care adună ceea ce pescuiesc vasele mele şi 
ale altor pescari; vând apoi marfa celui ce dă mai mult. 

Am construit pe lac un debarcader pe piloni, lung de peste 
treizeci de metri, iar pe mal o platformă mare, acoperită. Rita 
conduce o echipă de o sută douăzeci până la o sută patruzeci de 
femei care prelucrează creveţii. Spălaţi şi respălaţi cu apă rece sunt 
sortaţi având ca unitate de măsură livra americană. Intr-o livră pot 
intra fie zece-cinsprezece, fie douăzeci-douăzeci şi cinci, fie 
douăzeci şi cinci-treizeci de bucăţi. Cu cât sunt mai mari, cu atât 
sunt mai scumpi. In fiecare săptămână, primesc din America o 
fiţuică de culoare verde, Green sheet, care stabileşte cursul 
creveţilor valabil începând din fiecare marţi. Zilnic pleacă spre 
Miami un avion DC8 ceea ce înseamnă 24.800 livre, altă dată două 
avioane, dintre care un DC4, cu 12.400 livre. 

Aş fi câştigat mulţi bani, dacă, într-o zi, n-aş fi acceptat un 
asociat american. Avea o faţa ca o lună, un aer de om cumsecade, 
prost şi cinstit. Nu vorbea nici spaniola, nici franceza, iar cum eu nu 
vorbesc englezeşte, nu avem cum să ne certăm. 

Acest american nu aduce niciun capital, dar reuşeşte să 
închirieze frigoriferele unei societăţi care produce o îngheţată 
foarte cunoscută la Maracaibo şi în împrejurimi. Congelarea 
creveţilor se realizează acum în cele mai bune condițiuni. 

Eu trebuie să mă ocup de pescuit, de supravegherea vaselor, să 
recepţionez recolta pescuitului zilnic în cele trei camioane 
frigorifice şi să le plătesc direct pescarilor marfa, ceea ce înseamnă 
că furnizez singur nişte sume considerabile. 

Câteodată, plec de acasă cu treizeci de mii de bolivari în buzunar 
iar seara mă întorc fără nicio leţcaie. 

Totul este foarte bine organizat, nimic nu se mişcă de la sine şi 
trebuie să mă lupt în permanenţă atât cu pescarii mei, cât şi cu 
cumpărătorii pirați. 

Pescarii sunt, în general, oameni cinstiţi. Acum sunt şi harnici 
datorită câştigului. Dar acest câştig nu este totdeauna bine 
întrebuințat şi ei continuă să trăiască în condiţii foarte modeste. 
Poate că sunt înţelepţi când nu simt nevoia să-şi aranjeze casa, să 
aibă mobilă, o adevărată bucătărie, un dormitor confortabil. Le 
explic de nenumărate ori rostul transformărilor, dar este, probabil, 
mult mai puternic vechiul fond de indiferenţă împotriva căruia nu 
pot face nimic. Regret, dar asta nu mă împiedică să fiu naşul multor 
copii de-ai lor. 

Necazuri mai mari am din cauza cumpărătorilor pirați. Cum am 
mai spus, pescarii folosesc materialul meu, iar eu le plătesc toţi 
creveţii la cursul zilei, minus 0,50 bolivari la kilogram, ceea ce 
consider că este corect. Cumpărătorii pirați nu riscă însă nimic. Nu 
au vase, au doar un frigorifer, atâta tot. Stau pe plajă şi cumpără 
de la oricine. Când un vas se întoarce cu opt sute de kilograme de 
creveţi, o jumătate de bolivar în plus la kilogram înseamnă o 
diferenţă pentru pescarii mei de patru sute de bolivari între ceea ce 
le dau eu şi ceea ce le oferă cumpărătorul pirat. lar patru sute de 
bolivari împărţiţi la cinci fac optzeci de bolivari în plus pentru 
fiecare pescar. Ar trebui să fii un sfânt să rezişti unei asemenea 
tentaţii. Aşa că, de fiecare dată când au ocazia, pescarii mei 
acceptă oferta piratului. Trebuie, deci, să-mi apăr interesele 
aproape zi şi noapte, dar cum lupta îmi place, mă bucur când 

reuşesc să-mi înfrâng adversarii. 

Pentru creveţii trimişi în SUA, plata se face prin scrisoare de 
credit după prezentarea documentelor de expediţie la bancă, 
însoţite de certificatul de control al calităţii produsului şi al 
congelării acestuia. Banca ne plăteşte imediat 85% din valoarea 
totală, iar restul de 15% se încasează şaptezeci şi două de ore mai 
târziu, după ce marfa a fost recepţionată şi controlată la sosire, iar 
banca din Miami şi-a dat avizul către cea din Maracaibo. 

Se întâmplă, adesea, ca sâmbătă, când trimit transporturi de 
creveţi, asociatul meu să plece cu unul din ele însoţind încărcătura. 
In ziua asta cheltuielile de transport sunt mai mari, iar la Miami 
oamenii însărcinaţi cu manipularea mărfurilor nu lucrează. Trebuie, 
deci, să fii la faţa locului şi să descarci marfa cu echipe speciale, s-o 
încarci în remorci frigorifice şi s-o duci până la fabrica 
cumpărătorului, la Miami, Tampa sau Jacksonville. Cum în ziua asta, 
sâmbătă, şi băncile sunt închise, nu poţi folosi cartea de credit şi cu 
atât mai puţin asigurările. Poţi să plăteşti doar cu bani gheaţă! Dar 
luni, dimineaţa, marfa noastră se vinde cu 10-15% mai scump. 
Operaţiunea este, deci, rentabilă. 

Totul merge ca pe roate şi mă felicit pentru afacerile pe care le 
face asociatul meu sâmbăta, plecând cu avioanele. Până în ziua 
când nu se mai întoarce. 

Şi culmea, deoarece asta se întâmplă în luna când sunt puţini 
creveţi în lac, închiriasem un vas de la Punto-Fijo, un port la mare, 
şi făcusem o călătorie la Los Roquès de unde achiziţionasem o 
încărcătură de languste superbe. Revenisem încărcat la maximum 
cu un produs de primă calitate, pe care îl sortasem la faţa locului. 
Expediasem, deci, o încărcătură de mare valoare, numai cozi de 
languste de un kilogram două sute până la un kilogram trei sute, 
cea mai bună calitate. 

Şi în această frumoasă zi de sâmbătă, cele două avioane DGS 
încărcate de mine cu cozi de languste, cu cheltuielile de expediţie 
şi toate celelalte plătite tot de mine, îşi iau zborul cu asociatul meu 
şi dispar în nori. 

Luni, nicio ştire, marţi, nici atât. Mă duc la bancă, nimic de la 
Miami. Nu-mi vine să cred, dar ştiu deja, am fost înşelat. Sunt sigur 
că asociatul meu a vândut toată încărcătura şi a fugit cu banii. 

Mă apucă o furie teribilă şi plec în America, în căutarea omului 
cu „faţa ca luna”, cu un revolver la şold. li iau urma, nu este greu, 
dar la fiecare nouă adresă mă aflu în faţa unei femei care declară 

că este soţia lui legitimă şi că nu ştie unde se află acum soţul ei. Şi 
asta de trei ori la rând, în trei oraşe diferite! Nu l-am mai găsit 
niciodată pe simpaticul meu asociat. 

Sunt lefter. Am pierdut o sută cincizeci de mii de dolari. Mai îmi 
rămăseseră doar vasele, în stare destul de proastă, la fel ca şi 
motoarele. Şi cum în meseria asta trebuie să dispui zilnic de mulţi 
bani ca să-ţi menţii piaţa, nu puteam ţine pasul şi nici să ne 
refacem. Aproape ruinaţi, vindem totul. Rita nu se plânge şi nici nu- 
mi face niciun reproş pentru că am fost aşa de încrezător. Capitalul, 
economiile noastre strânse în paisprezece ani de muncă serioasă, 
plus ultimii doi ani de sacrificii inutile şi de eforturi constante, totul 
este pierdut sau aproape. 

Cu ochii în lacrimi, părăsim această mare familie de pescari şi de 
salariaţi pe care am creat-o. Şi ei sunt consternaţi şi-şi manifestă 
regretul că plecăm şi recunoştinţa pentru că le-am adus, timp de 
doi ani, un belşug pe care nu-l cunoscuseră înainte. 


Ne întoarcem la Caracas. Ne instalăm într-un apartament drăguţ, 
nu departe de Grana-Cafe. Ce vom face? 

Nu avem capital suficient să cumpărăm un magazin sau să 
începem o nouă afacere. Trebuie să găsim ceva. 

Aflu că nişte societăţi străine sunt interesate să cumpere deşeuri 
de aramă electrolitică, în orice cantitate. Afacerea este delicată, 
căci cuprul este considerat material strategic. Este controlat în 
toată America de Sud de americani, care veghează ca acest 
material să nu treacă dincolo de cortina de fier. In Venezuela, 
organismul care se ocupă de acest control este departamentul 
logistic al armatei. După câte spun cumpărătorii, aici ar exista mari 
cantităţi nefolosite, căci Venezuela nu dispune de mijloace 
industriale pentru a-l recupera. Ştiu că deşeurile sunt aproape 
imposibil de scos din ţară, căci ai nevoie de licenţe de export, ce nu 
se pot obţine decât cu autorizaţia armatei, sau, cel puţin, de un 
document care să nu se opună eliberării licenţelor. 

Atunci începe cea mai nebunească poveste din viaţa mea... 

Intru în contact cu grupul de cumpărători şi le explic că sunt 
omul cel mai potrivit în această situaţie. Foarte repede, chiar după 
primele contacte, îi determin să deschidă scrisori de credit, căci, 
înainte de orice demers, trebuie să mă asigur că, odată afacerea 
pornită, vor avea milioanele de dolari necesare derulării ei. Şi 
dolarii sosesc în bancă, pe numele cumpărătorului, bineînţeles. 

Mă lansez în afacere şi dau sfoară în ţară, la dreapta şi la stânga. 
Mi se oferă din toate părţile cantităţi importante de cupru 
recuperabil. Unii ştiu unde anume se găseşte un cablu telefonic 
submarin ieşit din uz şi înmagazinat într-un depozit secret, un bun 
atât de preţios încât a fost pus sub supravegherea gărzilor 
naţionale, care nici măcar nu ştiu ce se află acolo. Vânzătorul îmi 
spune că cel ce i-a dat informaţia i-a furnizat şi un detaliu preţios: 
cablul a fost tăiat în bucăţi mici şi, ascuns în butoaie vechi la 
suprafaţa cărora s-au pus deşeuri de fontă şi fier pentru a le putea 
trece peste graniţă ca fier vechi, ceea ce este legal. 

Un foarte respectabil comerciant catalan are un ginere 
funcţionar la Societatea de Electricitate. Aceasta posedă kilometri 
de cabluri vechi de înaltă tensiune din cupru ce au fost înlocuite cu 
cabluri din alt metal. După el, acestea pot fi la dispoziţia mea când 
doresc la un preţ bun, cu bani peşin. In cele patru puncte cardinale 
ale Venezuelei se găsesc grămezi de cupru ascunse şi păstrate cu 
mare grijă, care nu aşteaptă decât un cumpărător. 

Fiecare vânzător păstrează secretul asupra sursei informaţiilor 
sale, el nefiind adesea decât intermediarul unui alt vânzător. Astfel 
că, adesea, deşi sunt oameni de bună credinţă, nu-mi pot da decât 
informaţii vagi, nedezvăluindu-mi niciodată numele celui ce le-a 
vândut pontul! Totul se bazează pe încredere. Există adevărate 
bariere ale tăcerii. 

Cumpăr, vând, cumpăr, vând, vând, ofer mese bogate viitorilor 
mei cumpărători, cât şi vânzătorilor, în micul meu apartament. La 
bucătărie, Rita se întrece pe sine. Mă cred cel mai şiret şi mai abil 
dintre comercianţi. Sunt pivotul afacerii, cumpărătorii nu mă 
cunosc decât pe mine şi vânzătorii la fel. 

Sunt machiavelic, cumpăr pe credit (din fericire) conştiinţe, 
unele pentru a obţine la timpul necesar licenţele de export, altele 
pentru a mă asigura, dând comisioane, că rezervele diferitelor 
companii nu-mi vor fi vândute decât mie. 

Asta mă costă tot geniul meu, tot timpul meu, toţi banii ce-mi 
mai rămăseseră după dezastrul cu pescuitul. Banii se duc pe 
deplasări, pe chirie, pe whisky şi tot felul de mâncăruri fine cu care 
tratez pe toată lumea, ca un mare om de afaceri. 

Ţin reuniuni în cadrul cărora fiecare îşi apără cu străşnicie 
milioanele care trebuie să-i revină. Participările la beneficiile 
viitoare sunt tot atât de importante pe cât sunt de variate. Au loc 
mese şi reuniuni secrete cu cumpărătorii care se impacientează. 

Mese şi reuniuni şi mai secrete cu prietenii prietenilor prietenilor 
care pot elibera licenţele de export din partea ministerului. Un 
intermediar îmi propune un port de îmbarcare, unde, spune el, este 
ca la el acasă: se vor închide ochii asupra mărfii, cuprul va deveni 
plumb, fontă sau fiare vechi. Se calculează preţurile de transport şi 
ajung la concluzia că avem nevoie de un port în fiecare regiune. 
Pentru Orient: Guanta; pentru Occident: Maracaibo. Pe scurt, cu cât 
facem mai multe socoteli, eu şi cumpărătorii mei ne dăm seama că 
trebuie să plătim mai mult şi, deci, că sumele, în milioane, ce vor 
trebui să fie împărţite vor fi colosale. 

Sunt sigur că mă aflu aproape de reuşită. După una din acele 
mese memorabile pregătite de Rita, despre care mai vorbesc şi azi 
unii comercianţi onorabili din Caracas, am revăzut încă o dată cu 
principalii mei vânzători detaliile operaţiunii. Totul este pus la 
punct. Fiecare şi-a notat cu grijă sutele de tone pe care trebuie să 
mi le livreze, am căzut de acord asupra comisionului. Am precizat 
datele de livrare, cât şi ambalajele ce vor fi folosite. 

Deoarece totul este reglat la milimetru, nu-mi rămâne decât să 
obţin, de la un anumit ofiţer venezuelean, informaţia privind modul 
cum trebuie să procedez pentru ca serviciile interesate ale armatei 
să nu se opună emiterii licenţelor de către minister. Îi pun la 
dispoziţie dosarul cu cantităţile, calităţile şi proveniența cuprului. 

A doua zi, bomba! Mă cheamă la telefon: 

— Dragă prietene, sunt dezolat să te anunţ că ai vândut mai 
mult cupru decât există în toate ţările din America Centrală şi de 
Sud la un loc. 

Ce se întâmplă? Este nebun? Nu vrea să se ocupe de această 
afacere? O găseşte necinstită, prea riscantă? Deoarece cuprul 
există! Nu se poate altfel! Nu se poate ca atâţia oameni să mă fi 
minţit! Dar seara vine la mine cu date statistice şi documente şi-mi 
demonstrează că nu mi-a spus decât adevărul. Nu mă mai pot îndoi 
acum de această realitate catastrofală. 

Am crezut în vânzătorii mei, care, şi ei, la rândul lor, au crezut în 
vânzătorii lor, adesea ei înşişi simpli intermediari faţă de ultima 
verigă a lanţului. Dar, în ce priveşte ultima verigă, cuprul n-a 
existat, aproape întotdeauna, decât în imaginaţie. Adesea a servit 
de momeală pentru tratarea unei alte afaceri. Aşa a fost înşelat 
respectabilul catalan, cu toate că şi catalanii sunt şireţi! L-au făcut 
să cumpere trei duzini de frigidere defecte pe care nimeni nu le-ar 
fi luat nici dacă i-ar fi fost date pe degeaba, pentru că a fost 

ademenit cu cealaltă afacere: achiziţionarea sigură a treizeci de 
tone de cupru recuperat. Un alt vânzător, un ungur, şi-a umplut 
apartamentul, în contul aceloraşi speranţe, cu cozi de târnăcop. Din 
ziua aceea, întoarce capul când vede cantonieri. 

li încolţesc pe vânzători, dar este prea târziu. Cu asta ar fi trebuit 
să încep. Urcând pe filieră, tonele se transformă în kilograme, 
câteodată în livre. Acolo unde ar fi trebuit să fie un depozit mirific, 
găsesc doar o grămadă de cilindri întrebuinţaţi de armată la 
exerciţiile de tir, şi atât. Cablul telefonic submarin n-a existat 
niciodată, nici liniile de înaltă tensiune sau liniile reformate ale 
companiilor petroliere şi nici altele. 

Situaţia era gravă şi cad parcă din lună, căci am cheltuit aproape 
toţi banii ce ne mai rămăseseră, spunându-mi că viitorul era mai 
mult decât asigurat. 

Singurul lucru care există, într-adevăr, sunt cumpărătorii. Dar lor 
nu pot nici măcar să le rambursez cheltuielile considerabile făcute 
pentru transferul fondurilor şi deschiderea scrisorilor de credit. Nu 
am, însă, prea multe necazuri cu ei, căci am fost de bună credinţă 
şi nu am comis decât o greşeală: am crezut în toţi aceşti 
comercianţi cinstiţi. 

Nu-i nevoie să mai povestesc în ce stare ajunsesem. În mai puţin 
de doi ani fusesem înşelat de două ori de nişte prostănaci. De 
americanul cu figura lui ca luna, apoi de aceşti oameni de afaceri 
burghezi, care se cred buni la toate. De fapt, nu-s buni de nimic! 

Sunt atât de supărat pe mine însumi că mă surprind vorbind 
tare, singur, în sufragerie: 

— De-acum înainte, nu mai fac afaceri cu oameni cinstiţi; sunt, 
de fapt, prea mincinoşi şi hoţi! În viitor, nu voi mai trata decât cu 
pungaşi adevăraţi! Cu ei ştii, cel puţin, la ce să te aştepţi! 


Capitolul 16 - „Gorila” - Pablito 


Cineva bate la uşă (soneria nu funcţionează) şi mă duc să-i 
deschid, sperând să fie unul din numeroşii mei vânzători de cupru, 
ca să pot să mă descarc, în sfârşit, cel puţin asupra unuia dintre ei, 
debitându-i tot repertoriul meu de înjurături şi chiar, dacă reuşeşte 
să le suporte, să-l şi caftesc. 

Este însă unul din vechii mei prieteni, colonelul Bolagno. Din 
totdeauna, el şi familia lui mi-au spus Papillon şi sunt singurii din 
Venezuela care îmi mai folosesc porecla. Toată lumea îmi spune 

Enrique sau Don Enrique, depinde de situaţia mea din acel 
moment. lar pentru aceasta, venezuelienii au suficiente antene, 
ştiu imediat dacă eşti înfloritor sau la strâmtoare. 

— Hei, Papillon! Nu ne-am mai văzut de trei ani. 

— Da, Francisco, de trei ani. 

— De ce n-ai venit să mă vezi în casa mea cea nouă pe care mi- 
am construit-o după gustul meu? 

— Nu m-ai invitat. 

— Un prieten nu se invită, vine singur când vrea, căci, dacă 
prietenul lui are o casă, este şi a lui. Să-l inviţi înseamnă să-l insulţi, 
pentru că înseamnă că-l aşezi în acelaşi rând cu cei ce nu pot veni 
decât invitaţi. 

Nu-i răspund, căci simt că are dreptate. 

Bolagno o îmbrăţişează pe Rita. Se aşază în sufragerie cu coatele 
pe masă, cu un aer preocupat. Şi-a scos chipiul de colonel. Rita îl 
serveşte cu o cafea şi-l întreb: 

— Cum mi-ai aflat adresa? 

— Asta-i un lucru care mă priveşte. De ce nu mi-ai trimis-o? 

— Am avut mult de lucru, multe necazuri... 

— Ai necazuri? 

— Destule. 

— Atunci nu prea am nimerit bine. 

— De ce? 

— Am venit să-ţi cer să-mi împrumuţi cinci mii de bolivari. Sunt 
cam strâmtorat. 

— Imposibil, Francisco. 

— Suntem ruinaţi, spune Rita. 

— Ah, sunteţi ruinaţi? Eşti ruinat, Papillon, este adevărat că eşti 
ruinat? Ai tupeul să mi-o spui? Eşti ruinat şi te ascunzi de mine? Şi, 
deci, din cauza asta nu m-ai vizitat, ca să nu trebuiască să-mi 
povesteşti despre necazurile tale? 

— Da. 

— Ei bine, dă-mi voie să-ţi spun că eşti un ticălos. Pentru că, 
atunci când ai un prieten, îl ai ca să-i povesteşti grijile tale, ca să te 
ajute să ieşi dintr-o situaţie dificilă. lţi spun că eşti un ticălos pentru 
că nu te gândeşti la mine, prietenul tău, când eşti la ananghie. 
Inchipuie-ţi că am ajuns să aflu de la alţii de necazurile tale şi că de 
aia am venit acum, ca să te ajut. 

Rita şi cu mine dăm din colţ în colţ, iar emoția ne împiedică să 
vorbim. Nu am cerut nimănui nimic. Este adevărat. Dar mai mulţi 

cunoscuţi, cărora le făcusem mari servicii şi care-mi datorează 
chiar situaţia lor, ştiu că suntem ruinaţi şi niciunul n-a venit să ne 
dea o mână de ajutor. Majoritatea sunt francezi, oameni cinstiţi şi 
pungaşi în acelaşi timp. 

— Ce pot face pentru tine, Papillon? 

— AŞ avea nevoie de mulţi bani ca să pot cumpăra un magazin 
care ne-ar permite să ne câştigăm existenţa. Dacă îi ai, probabil că 
nu te poţi lipsi de ei, dar mai mult ca sigur că nu-i ai, ar fi vorba de 
prea mulţi bani. 

— Imbracă-te, Rita, mergem să mâncăm toţi trei în cel mai bun 
restaurant francez din oraş! 

La sfârşitul mesei, ne înţelegem că voi căuta un magazin şi că-i 
voi spune suma necesară cumpărării lui. Şi Bolagno încheie: 

— Dacă am banii, nu-i nicio problemă, iar dacă nu am destui, voi 
împrumuta de la fratele şi de la cumnatul meu. Dar îţi dau cuvântul 
meu de onoare că voi face, oricum, rost de câţi ai nevoie! 

Tot restul zilei nu fac decât să discut cu Rita despre el, despre 
delicateţea lui. 

— Mi-a dat singurul lui costum civil, când era un simplu caporal, 
ca să ies decent îmbrăcat din ocna de la El Dorado, iar acum ne 
readuce pe linia de plutire ca să putem s-o luăm de la capăt. 

Am plătit chiria cu care rămăsesem în urmă, înainte să ne 
mutăm într-o agreabilă cafenea-restaurant bine situată pe 
bulevardul Las Delicias, tot în cartierul Sabana Grande. Se numeşte 
Bar-Restaurant-Gab şi aici ne surprinde vestea sosirii lunganului 
Charlot. 

Charles de Gaulle, pe atunci preşedintele Republicii Franceze, 
vine în vizită oficială, invitat de preşedintele Venezuelei, Raul Leoni. 

Caracasul şi întreaga Venezuela sunt în sărbătoare. Nu numai 
oficialităţile sau clasele privilegiate, ci toată Venezuela. Poporul cel 
adevărat, cel cu mâinile aspre, cu pălării de paie şi espadrile, tot 
acest popor generos îl aşteaptă, fără excepţie, pe Charles de Gaulle 
pentru a-l aclama. 

Localul are o terasă acoperită foarte drăguță, iar eu stau liniştit 
la o masă, bând un anason, cu un francez care-mi explică misterele 
fabricării făinii de peşte, şi-mi vorbeşte, în cele din urmă, foarte 
încet, despre o descoperire pe care o pune la punct şi care-i va 
aduce, când va fi omologată, milioane. Este vorba, nici mai mult, 
nici mai puţin, decât de cinematograful în relief. Coboară vocea şi- 
şi învârte ochii în toate părţile, ca să pară că are un aer cât mai 

confidenţial şi, de asemenea, ca să mă întrebe ce sumă aş putea 
investi în aceste cercetări. Nu-i deloc cretin, tipul se exprimă în 
cuvinte alese pe care le-a învăţat la Centrală, nu cea de la 
Clairvaux sau alta ca ea, ci faimoasa Şcoală Centrală de la Paris, 
pepinieră de mari ingineri. 

Este întotdeauna amuzant să asculţi poveştile cuiva care crede 
că poate să te ducă de nas şi este aşa de frumoasă vorbăria lui 
încât, vrăjit, nu-mi dau seama că un vecin trage cu urechea şi se 
apleacă chiar, indiscret, să ne asculte. Până în momentul în care 
desfac un bileţel, trimis printr-un chelner de Rita, care se află la 
casă: „Nu ştiu ce discuţi cu tipul tău, dar vecinul vostru este foarte 
interesat să vă asculte conversaţia. Alură de poliţie secretă.” 

Ca să termin cu inventatorul, îl sfătuiesc din tot sufletul să-şi 
continue cercetările şi-i spun că am atâta încredere în reuşita lui 
încât aş intra imediat în această afacere dacă aş avea economii, 
dar, din păcate, nu este cazul. Pleacă, eu mă ridic şi, întorcându- 
mă, iată-mă cu faţa spre masa indiscretului. 

Tipul este acolo, bine făcut, chiar prea bine, prea corect 
îmbrăcat, de asemenea, cu cravată şi cu un costum bleumarin, 
având pe masă un pahar de anason şi un pachet de Gauloises. Nu-i 
nevoie să-l întreb ce profesiune are sau ce naţionalitate. 

— Perdone usted, fuma cigarillos Francéses? (Scuzaţi-mă, fumaţi 
ţigări franceze?) 

— Da, sunt francez. 

— Ca să vezi, nu vă cunosc. Nu sunteţi cumva una din „gorilele” 
lunganului Charlot? 

Spătosul se ridică şi se prezintă: 

— Cam aşa ceva. Sunt comisarul Belion, însărcinat cu paza 
generalului. 

— Incântat. 

— Şi dumneavoastră sunteţi francez? 

— Nu mă duceţi cu zăhărelul, comisare, ştiţi foarte bine cine sunt 
şi nu din întâmplare vă aflaţi aici. 

— Totuşi... 

— Nu insistaţi. Aţi înscris un punct în favoarea dumneavoastră: 
aţi pus special ţigările pe masă ca să vă vorbesc. Da sau nu? 

— Exact. 

— Incă un pahar? 

— O.K. Am venit să vă văd, căci, răspunzând de securitatea 
preşedintelui, trebuie să înaintez prin Ambasadă o listă cu 

persoanele care trebuie să părăsească Caracasul cât timp generalul 
se va afla aici. Această listă va fi trimisă Ministerului de Interne, 
care va lua măsurile necesare. 

— Sunt pe listă? 

— Incă nu. 

— Ce ştiţi despre mine? 

— Că aveţi o familie, că trăiţi cinstit. 

— Şi ce altceva? 

— Că sora dumneavoastră se numeşte doamna X... şi locuieşte 
la Paris, la adresa... că cealaltă soră, doamna Y... locuieşte la 
Grenoble. 

— Şi?... 

— Condamnarea dumneavoastră va fi prescrisă anul viitor, în 
iunie 1967. 

— Cine v-a spus? 

— Aflasem ceva înainte de a pleca din Paris, dar acest lucru mi-a 
fost confirmat aici, la consulat. 

— Dar consulul nu mi-a spus încă nimic! 

— Oficial, nu vă cunoaşte adresa. 

— Mi-o cunoaşte destul de bine ca să-mi trimită pe cap pe toţi 
francezii care au probleme... 

— Treaba asta o face prin Alianţa Franceză, este cu totul altceva. 

— Poate. Mulţumesc, oricum, pentru vestea cea bună. Mă pot 
duce la Consulat să cer o înştiinţare oficială? 

— Când doriţi. 

— Dar, spuneţi-mi, comisare, de ce aţi venit aici, pe terasa 
cafenelei mele? Doar nu pentru a-mi da vestea prescrierii 
condamnării şi nici ca să-mi spuneţi că surorile mele nu şi-au 
schimbat adresa? 

— Într-adevăr. Voiam să vă văd. Voiam să-l văd pe Papillon. 

— Nu cunoaşteţi decât un singur Papillon, pe cel din dosarul 
poliţiei pariziene, o grămadă de minciuni, de exagerări, de procese 
verbale rău intenţionate. Un dosar care nu-l definea nici măcar pe 
omul care eram atunci şi cu atât mai puţin pe cel ce sunt astăzi. 

— Foarte sincer să fiu, cred că aşa este şi vă felicit. 

— Atunci, că m-aţi văzut, mă veţi pune pe lista celor ce vor fi 
expulzați în perioada vizitei lui de Gaulle? 

— Nu. 

— Ei bine, vreţi să vă spun eu, comisare, de ce vă aflaţi aici? 

— Ar fi amuzant. 

— Ce v-aţi zis: un aventurier caută întotdeauna să pună mâna pe 
bani. Or, Papillon, chiar dacă este acum la casa lui, a rămas un 
aventurier. Este posibil să refuze o sumă considerabilă dacă i se 
cere să acţioneze el însuşi contra lui de Gaulle, dar nu este prost să 
nu pună mâna pe o sumă mare de bani dacă pentru asta ar trebui 
să colaboreze doar la pregătirea unui atentat. 

— Continuaţi. 

— V-aţi înşelat, comisare. Mai întâi, nici pentru cea mai mare 
avere din lume n-aş participa la un atentat politic, şi cu atât mai 
puţin împotriva lui de Gaulle. Pe urmă, cine ar avea interes să 
pregătească un atentat în Venezuela? 

— O.A.S-ul!! 

— Da, aşa e! Nu numai că este posibil, dar este chiar probabil. 
Au luat plasă de atâtea ori în Franţa, dar în Venezuela au toate 
şansele să câştige dinainte. 

— Cum adică să câştige dinainte? De ce? 

— Cu organizarea pe care o au, oamenii O.A.S.-ului nu au nevoie 
să intre în Venezuela pe căile normale, porturi, aeroporturi, fără să 
mai vorbim de coasta de două mii de kilometri. Frontierele terestre 
sunt imense: Brazilia, Columbia, Guyana engleză. Pot intra când 
vor, la lumina zilei şi la ora pe care o doresc, fără ca nimeni să ştie 
acest lucru sau, dacă-l află, să vadă ceva rău în asta. Cred că este 
prima dumneavoastră greşeală, comisare. Dar mai este una. 

— Care? mă întreabă Belion, surâzând. 

— Tipii din O.A.S., dacă sunt atât de şireţi precum se spune, se 
vor feri să intre în contact cu francezii de aici. Şi asta pentru că, 
ştiind că, în caz că se produce un atentat, poliţaii se vor duce direct 
la francezi, prima lor grijă va fi să nu se apropie de niciun francez. 
Să nu uitaţi nici faptul că o persoană rău intenţionată nu se va duce 
să locuiască la hotel. Aici sunt sute de persoane care închiriază o 
cameră mobilată oricui, fără să mai declare treaba asta 
autorităţilor. Aşa că vă puteţi da seama că cei ce-ar pregăti un 
atentat împotriva lui de Gaulle nu ar avea de ce să-şi caute aliaţi 
printre francezii care trăiesc aici, hoţi sau nu. 

Mi se pare că, auzind toate astea, Belion îşi pierde puţin surâsul. 
Îngrijorat, simt asta, pleacă spunându-mi să trec să-l văd când mă 
voi putea întoarce la Paris. Imi dă adresa de la Elysee. M-am dus: 
„Nu-l cunoaştem.” Imi pare rău, mi-ar fi plăcut să-l revăd pe acest 
comisar care a fost corect cu mine, căci, într-adevăr, nu am fost 
expulzat din Caracas, ca alţi francezi, în timpul vizitei lui de Gaulle. 

Vizită fără niciun fel de incidente neplăcute, de altfel. 

Şi, ca un tâmpit, m-am dus să-l aplaud pe de Gaulle. 

Şi, ca un tâmpit, am vărsat o lacrimă, văzându-l pe preşedintele 
tării mele. 

Şi, ca un tâmpit la pătrat, am uitat, datorită prezenţei acestui 
mare şef de stat, care a reuşit să salveze onoarea patriei mele, că 
această patrie m-a trimis la ocnă pe viaţă. 

Şi, ca un tâmpit la cub, mi-aş fi dat un deget să pot să-i strâng 
mâna sau să asist la recepţia dată de ambasadă în onoarea lui, 
recepţie la care, bineînţeles, nu am fost invitat. Dar, indirect, tagma 
şi-a luat revanşa, căci la recepţie au fost prezente şi câteva foste 
curve, retrase din branşă, care, schimbându-şi pielea, dacă se 
poate spune aşa, datorită unor căsătorii bune, s-au aflat acolo, cu 
braţele pline de flori pentru tanti Yvonne, fericita. 


M-am dus la consulul francez, care mi-a citit notificarea privind 
prescrierea condamnării mele pentru anul viitor. Incă un an şi mă 
voi putea duce în Franţa. 

Trebuie să spun că nici la începutul vieţii mele libere în 
Venezuela, nici mai târziu, în nicio împrejurare nu am fost deranjat 
sau plictisit de ambasadorii sau de consulii aflaţi în post. În timpul 
acestor lungi ani, nu am pus niciodată piciorul la ambasadă sau la 
consulat, dar, în schimb, în restaurantele mele i-am avut adesea 
clienţi pe unii sau alţii. 

Situaţia noastră se ameliorează rapid şi revin la barurile de 
noapte, cumpărând Scotch Club, situat în Chacaito, placa turnantă 
a traficului din Caracas, în plin centru. Curioasă poveste, pentru că 
mă bag în această afacere ca să-i vin în ajutor unui biet coafor 
francez pe care nişte falşi membri ai tagmei voiau să-l fraierească. 
Dar acest gest de cavaler medieval va fi ceva mai târziu foarte 
rentabil pentru mine. 

Timp de câţiva ani, reîncep să trăiesc nopţile. Nopțile 
Caracasului, care se vulgarizează din ce în ce mai mult, pierzându- 
şi acel aer boem care le dădea tot farmecul. Petrecăreţii nu mai 
sunt de acelaşi calibru, iar noii clientele îi lipseşte cultura şi arta de 
a şti să se comporte pe care o aveau clienţii de altădată. 

Practic, trăiesc mai mult pe stradă, stând cât mai puţin posibil la 
bar, aproape întotdeauna dând o raită prin cartierele din jur. Invăţ 
să-i cunosc pe minunaţii copii ai străzilor Caracasului, pe micii 
vagabonzi care încearcă toată noaptea să agaţe nişte chefiii 

sperând că vor câştiga câţiva bănuţi, admir imaginaţia fecundă a 
acestor copii de la marginea societăţii ai căror părinţi locuiesc în 
magherniţe. Nu sunt întotdeauna cei mai buni părinţi cu putinţă, 
căci mulţi dintre ei, în mizeria lor materială şi morală, nu ezită să-şi 
exploateze copiii. 

Şi aceşti copii curajoşi se zbat în noapte ca să adune suma pe 
care sunt obligaţi s-o aducă dimineaţa în baraca lor. Pugştii din 
aceste bande au de la cinci la doisprezece ani. Unii lustruiesc 
pantofi, alţii stau la uşile cabaretelor şi se oferă să supravegheze 
maşinile petrecăreţilor care intră în bar, alţii se descurcă 
deschizând portiera maşinilor înaintea portarului. Mii de meserii, 
mii de mizerii, mii de ingeniozităţi ca să pună bolivar lângă bolivar 
şi să ajungă să aibă la ora cinci sau şase dimineaţa atâţia cât să se 
poată întoarce acasă. 

Bineînţeles că m-am împrietenit cu unii dintre ei, foarte demni şi 
conştienţi de ceea ce înseamnă prietenia. Nu-mi cer ajutorul decât 
atunci când au ajuns la capătul puterilor, când noaptea se sfârşeşte 
şi sunt disperaţi că n-au adunat nimic sau aproape nimic. Doar 
atunci vin la mine. 

Este emoţionantă prietenia noastră şi aproape complice. Adesea, 
când un client pe care-l cunosc bine dă să se urce în maşina lui de 
lux, îl rog să fie generos cu ei. Fraza consacrată: „Haideţi. Faceţi un 
gest nobil! Gândiţi-vă la banii pe care i-aţi cheltuit în acest local, o 
sutime din cât aţi aruncat ar fi destul pentru acest puşti sărman.” 
Nouă din zece reacţionează normal şi puştiul primeşte de la 
petrecăreţul generos un bilet de zece sau douăzeci de bolivari. 

Dintre ei, cel mai bun prieten al meu este Pablito. Mic, slab, 
curajos, se bate ca un leu cu cei mai mari ca el. Căci, în această 
luptă pentru supravieţuire, dacă, de exemplu, un client nu a 
desemnat în mod special pe cineva să-i păzească maşina, cel mai 
rapid, când acesta iese din bar, încasează banii. De aici lupta 
teribilă pentru a apăra şi a face să fie respectat ceea ce le aparţine 
sau trebuie să le revină. 

Micul meu prieten este inteligent, a învăţat să citească în ziare, 
pe care, câteodată le vinde. Nu-i altul mai rapid ca el când e cazul 
să-şi întreacă rivalii şi să pună primul mâna pe portiera maşinii ce 
se opreşte la bordură. De asemenea, este cel mai expeditiv când 
trebuie să facă mici comisioane: să cumpere sandvişuri, plăcinte, 
ţigări sau altceva ce nu se găseşte la bar. 

Micul meu prieten Pablito luptă în fiecare noapte pentru a-şi 

ajuta bunica, foarte bătrână, care are, se pare, părul alb, ochii 
albaştri deschis, dureri reumatice atât de mari încât nu poate 
munci deloc. Mama lui este în închisoare pentru că a lovit pe un 
vecin cu o sticlă în cap, când acesta a vrut să le fure radioul. Este 
foarte frumoasă mama lui, iar el, Pablito, la nouă ani, este singurul 
susţinător al familiei. Bunica, frăţiorul, surioara, pe care nu vrea să-i 
lase să coboare pe străzile Caracasului nici ziua, nici noaptea. El 
este şeful, trebuie să vegheze şi să-i protejeze pe ai lui. 

II ajut pe Pablito când nu a avut o noapte prea bună sau în 
anumite situaţii mai grele pentru el care se ivesc adesea: când îi 
trebuie bani ca să cumpere medicamente pentru bunica sau să 
închirieze un taxi s-o ducă la spitalul săracilor pentru a consulta un 
medic. 

— Suferă şi de astm bunica, aşa că-ţi dai seama ce cheltuieli 

sunt necesare! 
_ İn toate nopţile, Pablito îmi dă buletinul de sănătate al bunicii. 
Intr-o zi, are nevoie de o sumă mai mare, de patruzeci de bolivari, 
ca să cumpere o saltea de ocazie. Din cauza astmului, bunica nu 
poate dormi într-un hamac, căci îi apasă toracele. 

Cum adesea se instalează în maşina mea, într-o noapte un 
poliţist care vorbea cu el, proptit de portieră şi tot jucându-se cu 
revolverul, îl împuşcă, din neatenţie, în umăr. Pablito este dus de 
urgenţă la spital. Este operat şi a doua zi mă duc să-l văd. |! întreb 
unde se găseşte cabana unde locuieşte cu ai lui şi cum pot să ajung 
acolo. Imi spune că fără ajutorul lui nu o pot găsi şi că doctorul îi 
interzice să se ridice din pat. 

Noaptea, îi caut pe prietenii lui Pablito cu speranţa că vreunul 
dintre ei mă poate duce la bunica lui. Minunata solidaritate a 
copiilor străzii: toţi îmi spun că nu ştiu unde locuieşte. Nu cred un 
cuvânt, căci, în fiecare dimineaţă, se aşteaptă unul pe altul şi se 
întorc împreună în cartierul lor. 

Sunt intrigat şi o rog pe infirmiera care-l îngrijeşte să mă caute 
când îl va vizita cineva din familie sau din vecini. Îi dau numărul 
meu de telefon. Două zile mai târziu, mă duc la spital imediat ce 
primesc apelul infirmierei. 

— Ei, Pablito, cum îţi mai merge? Pari supărat. 

— Nu, Enrique, mă doare puţin spatele. 

— Totuşi, râdea acum câteva minute, îmi spune vizitatoarea lui. 

— Sunteţi din familie, doamnă? 

— Nu, sunt o vecină. 

— Ce mai fac bunica şi cei mici? 

— Care bunică? 

— A lui Pablito! 

— Dar Pablito nu are bunică! 

— Asta-i culmea! 

O iau pe femeie mai la o parte. Da, are o soră mai mică şi un 
frăţior, dar nu are bunică. Mama nu îi este la închisoare, cum mi-a 
spus, mama lui este o nenorocită, pe jumătate idioată, nu este 
periculoasă, ci doar iresponsabilă. 

Admirabil mi se pare acest puşti al străzilor Caracasului, care nu 
voia ca prietenul lui, Enrique, să ştie că mama lui este pe jumătate 
idioată; ar fi preferat ca mama lui să fie în închisoare, dar 
frumoasă, şi a inventat-o pe bunica bolnavă de astm pentru ca 
prietenul lui francez să-i dea câte ceva pentru ea, uşurându-i astfel 
mizeria şi disperarea bietei sale mame. 

Mă întorc la patul micului meu prieten, care nu îndrăzneşte să 
mă privească în ochi. Incet, îi ridic bărbia, ţine ochii închişi şi când, 
în sfârşit, îi deschide îi spun: 

— Pablito, eres un tronco de hombre, eşti un bărbat puternic! 

li las o bancnotă de o sută de bolivari pentru familia lui şi 
părăsesc spitalul fericit şi mândru că am un astfel de prieten. 

Pablito, un mic vagabond al străzilor din Caracas? Nu, un suflet 
excepţional, călit în nenorocire de la primii paşi în viaţă şi care 
luptă, în nopţile Caracasului, la cei nouă ani ai lui, pentru a-şi hrăni 
familia. 


Capitolul 17 - Montmartre - Procesul meu 


1967. Condamnarea mea s-a prescris. Am plecat singur în 
Franţa. Imposibil să lăsăm cuiva în grijă conducerea afacerii. Pentru 
a menţine o atmosferă sănătoasă, e nevoie de autoritate, curaj, să 
impui respect şi numai Rita poate face toate astea. Mi-a spus: 

— Du-te să-i îmbrăţişezi pe ai tăi în casele lor, du-te la 
mormântul tatălui tău, apoi du-te s-o îmbrăţişezi şi pe mama mea, 
care este aşa de bătrână. 

M-am dus în Franţa prin Nisa. Cu tot paşaportul meu 
venezuelean, cu toată viza consulatului francez, am luat avionul pe 
ruta Caracas-Madrid-Barcelona, apoi de la Barcelona la Nisa. De ce 
tocmai Nisa? 

Împreună cu viza mi s-a remis şi actul oficial prin care Consulatul 


— 240 — 


Franţei la Caracas mă anunţă de prescrierea vechii condamnări de 
către Curtea de Apel de la Paris. Dar, când mi-a dat acest act şi 
viza, consulul mi-a spus: „Aşteptaţi să cer instrucţiuni din Franţa 
pentru a şti în ce condiţii vă puteţi întoarce.” Nu-i nevoie de mai 
multe explicaţii. Dacă trec pe la consul şi acesta a primit răspunsul 
de la Paris, îmi va notifica, mai mult ca sigur, interdicția de şedere 
pe viaţă în departamentul Sena. Or, nu se poate să nu dau o raită 
prin Paris. 

Am evitat astfel notificarea şi, neprimind-o şi nesemnând-o, nu 
comit o infracţiune. Dar dacă, aflând de plecarea mea, consulul 
cere poliţiei aeroportului de la Paris să mi-o comunice la sosire? De 
aici necesitatea celor două etape: sosesc la Nisa ca şi cum aş veni 
din Spania. 

1930-1967. Treizeci şi şapte de ani au trecut. Treisprezece pe 
„calea putreziciunii”, iar ceilalţi în libertate, din care douăzeci şi doi 
având un cămin datorită căruia, reîncorporat în societate, trăiesc 
cinstit, fără să fiu, însă, un model de disciplină. 

În 1956, am petrecut o lună cu ai mei, în Spania, apoi au trecut 
unsprezece ani în care, totuşi, numeroase scrisori au menţinut 
contactul viu cu familia. 

1967. l-am revăzut pe toţi. 

Am intrat în casele lor, m-am aşezat la mesele lor, le-am ţinut pe 
genunchi copiii, chiar şi nepoţii. Grenoble, Lyon, Cannes, Saint- 
Priest şi, în sfârşit, Saint-Peray, unde o găsesc, în ultima casă a 
tatălui meu, pe Tanti Ju, încă fidelă la post. Am împachetat cu grijă 
fotografiile mari ale părinţilor mei, am primit cu mândrie decoraţiile 
câştigate de tata în 1914, am păstrat ca pe o comoară carnetul de 
economii pe care mi l-a făcut la o lună după ce m-am născut. 
Citesc: „Decembrie 1906, Saint-Etienne de Lugdares, Henri 
Charriere, 5 franci.” Sunt depuse sume de 2, 3, chiar şi 1 franc, 
simboluri ale dragostei părinteşti, care, pentru băieţelul lui, deşi nu 
i-a folosit niciodată, reprezintă astăzi milioane de tandreţe. 

Am ascultat-o pe Tanti Ju povestindu-mi de ce a murit tata 
înainte de vreme. işi uda singur grădina şi-şi căra singur stropitorile 
cu apă, ore în şir, pe-o distanţă de două sute de metri. „iți dai 
seama, copile, la vârsta lui! Ar fi putut cumpăra un furtun, dar nu te 
puteai înţelege cu el! Era încăpățânat ca un catâr şi, deoarece 
vecinul nu voia să plătească şi el jumătate şi cum ştia că, atunci 
când îl va avea, acesta i-l va cere să-l folosească şi el, ei bine, s-a 
încăpățânat până la capăt, şi, într-o zi, pe când ducea stropitorile, l- 

a lăsat inima.” 

Il văd pe tata, îl văd foarte bine, cărând stropitorile grele până la 
straturile de salate, roşii sau fasole verde. 

Şi-l văd încăpăţânându-se să nu cumpere acel faimos furtun, 
chiar dacă Tanti Ju îi cerea zilnic s-o facă. 

şi-l văd pe acest institutor de provincie oprindu-se să-şi tragă 
sufletul şi să-şi şteargă fruntea de broboane cu batista, dându-i un 
sfat unui vecin sau predându-i o adevărată lecţie de botanică unuia 
din nepoţii care stau la el în perioada de convalescenţă, după o 
tuse convulsivă sau un oreion. 

Şi-l văd împărțind o parte din recoltă celor ce nu au grădină, şi 
făcând pachete pe care le trimite în cele patru colţuri ale Franţei 
pentru a-i ajuta pe ai săi sau pe cei mai buni prieteni în timpul 
lipsurilor datorate ultimului război. 

Înainte de a mă duce la cimitir, la mormântul lui, i-am cerut lui 
Tanti Ju să-mi arate locurile pe unde se plimba de obicei. 

Şi mergem cu acelaşi pas cu care se plimba şi el, pe aceleaşi 
drumuri pietruite, mărginite de stuf, de margarete, de maci, 
aşteptând momentul în care Tanti Ju, văzând o bornă kilometrică, 
nişte albine sau zborul unei păsări îşi va aminti o întâmplare din 
trecut care i-a emoţionat. Şi atunci, se opreşte fericită, şi-mi 
povesteşte cum i-a relatat tata cele întâmplate când o viespe l-a 
înţepat pe Michel, nepotul lui: „Vezi, Henri, era chiar aici.” 

Cu gâtul uscat, însetat să aflu cât mai multe, cele mai mici 
detalii din viaţa tatei, ascult, emoţionat, şi-l văd parcă aievea: 

„Ştii, Ju, când băieţelul meu avea cinci sau şase ani, cel mult, a 
fost înţepat pe când ne plimbam de o viespe, dar nu o dată, ca 
Michel, ci de două ori. Ei bine, n-a plâns, ba mai mult, de abia am 
reuşit să-l oprim să nu caute cuibul viespilor pe care voia să-l 
distrugă. Oh, era atât de curajos Riri!” 

Nu m-am dus mai departe în Ardèche, n-am trecut de Saint- 
Péray. 

Vreau să mă întorc în satul meu cu Rita, poate peste doi sau trei 
ani. 

Cu sufletul încă plin de astfel de amintiri, debarc la gara Lyon şi 
îmi las valizele la biroul de bagaje, evitând să completez o fişă de 
hotel. După treizeci şi şapte de ani, calc din nou asfaltul Parisului. 

Dar acest asfalt nu poate fi asfaltul meu, decât dacă sunt în 
cartierul meu, Montmartre. Mă duc acolo noaptea, bineînţeles. 
Papillon al anilor 30 nu cunoştea decât soarele lămpilor electrice. 

Şi iată Montmartre, Place Pigalle, cafeneaua Pierrot, şi clarul de 
lună, şi pasajul Elysées des Beaux-Arts, şi petrecăreţii, şi 
prostituatele, şi tipii cu figuri de peşti pe care un iniţiat îi 
recunoaşte imediat, numai după mers, şi barurile înţesate de lume, 
unde consumatorii îşi vorbesc de la trei metri distantă. Dar asta 
este doar prima mea impresie. 

Treizeci şi şapte de ani au trecut, nimeni nu mă priveşte, cine să 
dea atenţie unui om aproape bătrân (am trecut de şaizeci de ani)? 
Prostituatele sunt în stare să mă invite să le însoțesc, iar tinerii vor 
fi, poate, destul de lipsiţi de respect ca să-mi dea paharul mai 
încolo şi să mă împingă cu cotul ca să-mi ia locul la bar. 

Un străin în plus, un client posibil, un industriaş de provincie, iată 
ce pare a fi acest domn bine îmbrăcat, cu cravată, un burghez 
oarecare, unul rătăcit la o oră târzie în acest bar interlop. De altfel, 
vezi imediat că nu este un obişnuit al acestor locuri, că se simte 
stingher. 

Ei bine, da. Mă simt stingher. Este de înţeles. Nu mai sunt aceiaşi 
oameni, nici aceleaşi mutre, îţi dai seama imediat că totul este 
confuz, amestecat. Sticleţi, lesbiene, pederaşti, tipi fără nicio 
morală, prostănaci, negri şi arabi, doar foarte rar câţiva marsiliezi 
sau corsicani, cu accentul lor din sud, care îmi amintesc de timpul 
trecut. Pe scurt, este o lume total diferită de cea pe care am 
cunoscut-o. 

Nu mai există nici măcar ceea ce întâlneam la tot pasul pe 
vremea mea, acele mese cu poeţi, pictori sau artişti reuniți în grup, 
cu părul lor lung, care mirosea a boemă, a talent, a inteligenţă 
avangardistă. De altfel, părul lung îl poartă azi orice cretin. 

Şi intru ca un somnambul din bar în bar, urc scările interioare ca 
să văd dacă mai sunt la locul lor, acolo, la etaj, mesele de biliard 
ale tinereţii mele şi refuz amabil oferta unui ghid care vrea să-mi 
arate adevăratul Montmartre. Totuşi, îl întreb: 

— Credeţi că Montmartre şi-a pierdut sufletul pe care-l avea în 
anii 30? 

Şi îmi vine o poftă nebună să-l pălmuiesc, pentru că răspunsul lui 
este o insultă pentru acel Montmartre al meu. 

— Dar, domnule, Montmartre este nemuritor. Trăiesc în acest 
cartier de patruzeci de ani, căci m-am stabilit aici pe când aveam 
doar zece ani, şi credeţi-mă că Place Pigalle, Place Blanche, Place 
Clichy, toate străduţele care pleacă de aici sunt şi vor fi veşnic 
aceleaşi, cu aceeaşi ambianță. 

Fug de idiotul ăsta şi mă duc pe spaţiul verde din mijlocul 
bulevardului, sub copaci. De aici, da, dacă nu distingi bine oamenii, 
dacă nu vezi decât formele exterioare, de aici, da, poţi spune că 
Montmartre este acelaşi. Mă îndrept încet spre locul unde s-a zis că 
eu l-aş fi împuşcat pe Roland Legrand, în noaptea de 25 spre 26 
martie 1930. 

Banca este aceeaşi, fără îndoială, revopsită în fiecare an, o 
bancă obişnuită de pe bulevard, făcută dintr-un lemn atât de gros 
că a putut să reziste treizeci şi şapte de ani; şi becul electric este la 
locul lui, şi barul de peste drum, şi pietrele din pavajul drumului 
sunt aceleaşi, şi obloanele ferestrelor casei din faţă, pe jumătate 
închise, sunt tot aceleaşi. Dar dacă piatra, lemnul, sticla ar putea 
vorbi! Voi aţi văzut totul, eraţi aici şi sunteţi şi acum, sunteţi primii, 
singurii, adevărații martori ai dramei, voi ştiţi bine că cel ce a tras 
în noaptea aceea nu am fost eu. De ce n-aţi spus-o? 

Oamenii trec indiferenți, oamenii trec fără să-l vadă pe acest om 
de şaizeci de ani, stând în picioare, sprijinit de un copac, acelaşi 
care era aici când a pornit glontele din revolver. 

Bărbatul mângâie scoarţa copacului, parcă şi-ar cere scuze 
pentru că, timp de câteva secunde, s-a gândit că ar avea dreptul 
să-i reproşeze că nu a vorbit, atât lui, cât şi celorlalţi martori, 
veşnic muţi, ai vieţii oamenilor: pietrele, copacii din Montmartre. 

Aveam douăzeci şi trei de ani în acel sfârşit de martie 1930 şi 
coboram în goană strada Lepic, această stradă pe care mai pot încă 
s-o urc, cu un pas apăsat. Căci, din fericire, sunt viguros şi sănătos, 
sunt încă tânăr, da, sunt tânăr şi trebuie, într-adevăr, să fiu tânăr, 
fizic şi intelectual, pentru ca din cauza emoţiei să nu crăp aici de-o 
criză cardiacă sau să nu devin un nebun furios. 

Strigoiul este aici, în ciuda voastră, a tuturor, a dat la o parte 
piatra tombală sub care l-aţi îngropat de viu. Opriţi-vă, trecători 
miopi, priviţi un inocent condamnat pentru că sticleţii au susţinut 
că el a comis un omor chiar în aceste locuri, chiar pe această 
bucată de pământ, în faţa acestor copaci şi a acestor pietre, opriți- 
vă şi adresaţi-vă acestor martori muţi, cereţi-le să vorbească astăzi. 
Şi dacă vă veţi înclina mai adânc şi dacă-i veţi ruga din toată inima 
să vorbească, îi veţi auzi, cum îi aud şi eu, spunându-vă, în şoaptă: 
„Nu, acum treizeci şi şapte de ani acest om nu era aici în noaptea 
de 25 spre 26 martie, la ora 3 şi 30 dimineaţa.” 

„Dar atunci unde era?” se vor întreba scepticii. Uşor de spus: 
eram la /ris-Bar, poate la o sută de metri mai departe de aici, la /ris- 

Bar, unde, la un moment dat, a intrat brusc un şofer de taxi 
spunând: „S-a tras un foc de armă afară.” 

„Nu-i adevărat”, au spus sticleţii. „Nu-i adevărat”, au spus 
patronul şi chelnerul de la /ris, sub presiunea sticleţilor. 

Revăd ancheta, revăd procesul, nu vreau să refuz această 
confruntare cu trecutul. Vrei să-l retrăieşti, frate? Ţii mult la asta? 
Au trecut aproape patruzeci de ani de atunci şi vrei din nou să 
retrăieşti acel coşmar? Nu-ţi este frică, nu te temi că această 
întoarcere în trecut îţi va reaprinde dorinţa de răzbunare la care ai 
renunţai de mult? Eşti chiar atât de sigur că, scufundându-te din 
nou în această mocirlă, nu vei aştepta cu înfrigurare să se facă ziuă 
şi să se deschidă magazinele ca să cumperi o valiză pe care s-o 
umpli cu explozibil pentru ce ştii tu, că nu vei răsfoi paginile cărţii 
de telefon ca să descoperi numărul şi adresa procurorului, că nu vei 
căuta să afli dacă Goldstein mai este în viaţă şi dacă se mai ocupă 
de blănuri sau de altceva? Nu, sunt absolut sigur, nici unii, nici alţii 
nu au de ce se teme de mine, pot să crape în linişte dacă nu i-au 
mâncat încă viermii. 

Ei bine, bătrâne, nu-i greu să revezi această piesă, demnă de un 
teatru de marionete, al cărui erou şi victimă ai fost. Aşază-te aici, 
pe această bancă verde, cea care a asistat la declanşarea 
împuşcăturii, chiar în faţa străzii Germain-Pilon, pe acest bulevard 
Clichy, lângă barul Le Clichy, unde, aşa cum a stabilit ancheta, a 
început drama. Pentru că eşti încăpățânat, bătrâne Papi, pentru că 
vrei cu tot dinadinsul ca Papillon cel de douăzeci şi trei de ani să 
retrăiască şi să-ţi povestească această piesă, vei fi servit! 

Suntem în noaptea de 25 spre 26 martie, este ora trei şi 
jumătate dimineaţa. Un om intră în barul Le Clichy şi întreabă de 
Madame Nini. 

— Eu sunt, răspunde o damă. 

— Bărbatul dumneavoastră a primit un glonte în burtă. Veniţi 
repede, este într-un taxi. 

În viteză, Nini, însoţită de-o prietenă, îl urmează pe necunoscut. 
Şi urcă în taxiul în care Roland Legrand se află aşezat pe bancheta 
din spate. Nini îi cere individului care-a venit s-o cheme să o 
însoţească. Acesta îi răspunde „Nu pot” şi dispare. 

— Repede, la spitalul Lariboisiere! 

Şoferul, un rus, nu află decât în drum spre spital că pasagerul 
său este rănit; nu remarcase nimic înainte. 

Imediat, după ce şi-a debarcat clientul la spital, se duce să 

declare poliţiştilor ceea ce ştie: a fost oprit de doi bărbaţi care se 
ţineau de braţ, în faţa casei cu nr. 17 de pe bulevardul Clichy; nu s- 
a urcat decât un singur bărbat, Roland Legrand. Celălalt i-a spus să 
meargă până la barul Le Clichy şi a urmat maşina mergând pe jos. 
A intrat în bar şi a ieşit cu două femei, apoi a dispărut. Cele două 
femei i-au spus să meargă la spitalul Lariboisiere. „Pe drum am 
aflat că bărbatul era rănit.” 

Poliţia îşi notează cu grijă toate astea şi, în plus, că Nini a 
declarat că toată noaptea prietenul ei a jucat cărţi, în acelaşi bar în 
care ea agaţă bărbaţii, cu un necunoscut, apoi că a jucat zaruri la 
bar cu alţi bărbaţi, tot necunoscuți, şi că Roland a ieşit singur, după 
ce ceilalţi plecaseră. Nimic din depoziţia lui Nini nu lasă să se 
înţeleagă că cineva ar fi venit să-l caute. A ieşit singur, după ceilalţi 
necunoscuţi. 

Un comisar şi un poliţai, comisarul Gerardin şi inspectorul 
Grimaldi, îl interoghează pe Roland care este pe moarte, în 
prezenţa mamei lui. Infirmierele le-au spus că starea lui este 
disperată. Nu fac decât să citez raportul lor şi nimeni nu poate să- 
mi reproşeze că-l inventez pentru că a fost publicat într-o carte 
scrisă special pentru a mă desfiinţa şi prefațată, deci susţinută, de 
un comisar divizionar, Paul Romain. Cei doi poliţai îl interoghează 
pe Legrand: 

— Lângă dumneavoastră se află comisarul de poliţie şi mama 
dumneavoastră, cea care este cel mai sfânt lucru pe care-l aveţi pe 
lume. Spuneţi-ne adevărul. Cine a tras şi v-a rănit? 

Răspunde: „Papillon Roger”. 

li cer să jure c-a spus adevărul. „Da, domnule, am spus 
adevărul!” 

„Ne retragem, lăsând-o pe mama lui cu el”, consemnează, în 
final, raportul. 

Deci, puştiule de douăzeci şi trei de ani, în acea noapte de 25 
martie 1930, se spune clar şi net, cel ce a tras a fost Papillon 
Roger. 

Roland Legrand este un cârnăţar de proxenet, care-şi 
exploatează prietena, Nini, cu care locuieşte pe strada Elysees des 
Beaux Arts la nr. 4. Nu este tocmai un om al tagmei, dar, ca toţi cei 
ce frecventează Montmartre, ca toţi cei din tagmă, cunoaşte mulţi 
cărora li se spune Papillon. Şi, de teamă să nu fie arestat un alt 
Papillon în locul ucigaşului, ceea ce nu i-ar conveni, îi precizează 
prenumele. Căci, chiar dacă a trăit ca un proxenet, ca toţi cei ce nu 


— 246 — 


fac parte cu adevărat din tagmă, vrea ca poliţia să-l pedepsească 
pe duşmanul lui. Nu spune numai marca maşinii, ci indică şi 
numărul ei de înmatriculare. Un Papillon, da, dar un Papillon Roger. 

Şi-mi amintesc din nou totul revenind în aceste locuri 
blestemate. Probabil că mi-am rememorat de mii de ori datele din 
dosarul pe care l-am învăţat aproape pe dinafară, ca pe o biblie, în 
celula mea, căci avocaţii mei mi l-au dat şi am avut timp să mi-l 
gravez în memorie, înainte de a ajunge în faţa Curţii cu Juri. 

Deci, declaraţia lui Legrand, făcută înainte de a muri, şi 
declaraţia lui Nini. Niciunul nu te desemnează ca fiind ucigaşul. 

Patru bărbaţi intră acum în scenă. In noaptea crimei s-au dus la 
spital şi au întrebat: 

1. - dacă Roger Legrand este cel rănit; 

2. - în ce stare se află. 

Imediat, poliţaii sunt informaţi de vizita lor şi îi caută. Deoarece 
nu se ascund, nefăcând parte din tagmă, au venit pe jos şi au 
plecat la fel. Sunt arestaţi pe când mergeau pe bulevardul 
Rochechouart şi sunt duşi la Comisariatul arondismentului XVIII. 

Se numesc: 

Goldstein Georges, 24 de ani; Dorin Roger, 24 de ani; Jourmar 
Roger, 21 de ani; Cape Emile, 18 ani. 

Declaraţiile lor sunt consemnate chiar în ziua omorului, la 
Comisariatul arondismentului XVIII. Totul este clar şi net. 

Goldstein declară că, mergând pe stradă, a auzit, din întâmplare, 
în îmbulzeală, că un anume Legrand a fost rănit cu trei gloanţe de 
revolver. Gândindu-se că ar fi putut fi vorba de prietenul lui, Roland 
Legrand, care frecventa cartierul, s-a dus la spital, pe jos, să se 
intereseze. În drum, s-a întâlnit cu Dorin, apoi cu ceilalţi doi, şi i-a 
rugat să-l însoţească. Ceilalţi nu ştiu nimic despre afacerea asta şi 
nici nu cunosc victima. 

— İl cunoaşteţi pe Papillon, îl întreabă comisarul pe Goldstein. 

— Da, puţin. L-am întâlnit de câteva ori. ÎI cunoaşte pe Legrand, 
asta-i tot ce vă pot spune. 

Şi ce dacă! Ce înseamnă, de fapt, Papillon? Sunt cinci sau şase 
cu numele ăsta în Montmartre! Nu te enerva, Papi. Retrăind toate 
astea, am din nou douăzeci şi trei de ani şi îmi recitesc dosarul în 
celula mea de la Conciergerie. 

Depoziţia lui Dorin: Goldstein i-a cerut să-l însoţească la 
Lariboisiere pentru a afla noutăţi despre un prieten a/ cărui nume 
nu i l-a spus. A intrat la spital cu el, şi Goldstein a întrebat dacă cel 

internat, Legrand, este grav rănit. 

— II cunoaşteţi pe Legrand? Vă amintiţi de Papillon Roger? îl 
întreabă comisarul. 

— Nu-l cunosc pe Legrand nici din vedere, nici după nume. 
Cunosc unul Papillon, pentru că l-am văzut pe bulevard. Este foarte 
cunoscut şi este considerat teribil. Nu am vorbit niciodată cu el. Nu 
ştiu nimic în plus. 

Nici acum nimic despre Papillon Roger. 

Cel de-al treilea interogat, Jourmar, declară că Goldstein, ieşind 
din spital, unde intrase cu Dorin, i-a spus: „Sigur este prietenul 
meu.” 

Deci, înainte de a intra în spital, nu era sigur, nu, Papi? 
Comisarul: 

— li cunoaşteţi pe Papillon Roger şi pe un anume Legrand? 

— Cunosc un Papillon care frecventează Pigalle. L-am văzut 
ultima oară acum trei luni. 

Acelaşi lucru şi cu al patrulea pungaş. Nu-l cunoaşte pe Legrand. 
Un Papillon, da, dar numai din vedere. 

Mama victimei confirmă în prima sa depoziţie că fiul ei a spus 
Papillon Roger. 

Numai după aceste prime declaraţii încep complicațiile. Până 
acum totul este clar, net, precis. Nu tu promisiuni, nu tu poliţai, toţi 
martorii îşi fac depoziţia în deplină libertate, în faţa unui comisar 
din cartier, fără a fi manipulaţi, ameninţaţi, orientaţi. 

Concluzie: în barul Le Clichy, unde se află Roland înaintea 
dramei, nu sunt decât necunoscuţi. Fie că sunt jucători de cărţi sau 
de zaruri, cei cu care vine în contact Roland sunt toţi nişte 
necunoscuţi. Ceea ce este curios şi totuşi surprinzător este faptul 
că aşa vor rămâne până la sfârşit. 

Al doilea punct: Roland Legrand, prietena lui o declară, a ieşit din 
bar ultimul, singur. Nimeni n-a venit să-l caute. Puțin timp după ce 
a ieşit, este rănit de un necunoscut, pe care-l identifică pe patul de 
moarte ca fiind Papillon Roger. Cel ce vine s-o prevină pe Nini este 
tot un necunoscut, care va rămâne şi el un necunoscut. Totuşi, el 
este cel care l-a ajutat pe Legrand să se urce în taxi imediat după 
ce a fost împuşcat. Necunoscut care nu se urcă în maşină, ci merge 
pe jos, alături de aceasta, până la barul unde o anunţă pe Nini. Şi 
acest martor principal va rămâne pentru totdeauna un necunoscut, 
când tot ceea ce a făcut dovedeşte că este un om al tagmei din 
Montmartre, deci este imposibil să nu fie cunoscut de sticleţi. Bizar. 

Al treilea punct: Goldstein, care va fi martorul principal al 
acuzării, nu ştie cine a fost rănit şi se duce la spitalul Lariboisière să 
vadă dacă nu este vorba cumva de prietenul lui Legrand. Singurele 
indicii pentru a-l putea repera pe acel Papillon sunt că se numeşte 
Roger şi că este considerat teribil. 

Erai, oare, teribil, Papi, la douăzeci şi trei de ani, erai un individ 
periculos? Nu, nu încă, dar aveam şanse să ajung. Sigur că pe 
atunci eram „un băiat rău”, dar sunt sigur, de asemenea, că la 
douăzeci şi trei de ani, douăzeci şi trei (cei ai căror fii au avut sau 
au această vârstă să se gândească bine), nu puteam să mă fi decis 
pentru totdeauna să rămân aşa. Sunt sigur, totodată, că la acea 
vârstă, aflat numai de doi ani în Montmartre, nu puteam fi niciun 
caid, nici teroarea cartierului Pigalle. Dar, fără îndoială, deranjam 
ordinea publică, fusesem bănuit că am participat la unele lovituri 
importante, fără să se fi putut dovedi însă nimic. Sigur că fusesem 
reţinut de mai multe ori şi torturat de cei de la Quai des Orf&vres, 
nr. 36, fără să se obţină vreodată de la mine vreo informaţie sau 
vreun nume. Sigur că după drama trăită în copilărie, după perioada 
nefericită din marină, după refuzul administraţiei de a mă accepta 
într-o funcţie stabilă, mă hotărâsem să trăiesc în afara acestei 
societăţi de paiaţe şi să o fac să simtă aceasta. Sigur că, de fiecare 
dată când eram arestat şi torturat de poliţie pentru o afacere 
serioasă la care se credea că participasem, îmi insultam călăii, 
făcându-i în toate felurile, spunându-le chiar, adesea, că într-o zi 
voi fi eu în locul lor şi că ei se vor afla în mâinile mele. Umiliţi 
profund, poliţaii aveau toate motivele să-şi spună: „Acest Papillon 
nu trebuie să scape fără să-i tăiem aripile cu prima ocazie.” 

Dar, totuşi, nu aveam decât douăzeci şi trei de ani! Existenţa 
mea nu însemna numai furie împotriva societăţii, împotriva 
proştilor care se supuneau legilor ei cretine, ci şi viața adevărată, 
râsul continuu, bucuria şi exuberanţa tinereţii. Făcusem prostii 
destul de mari, da, dar nu prostii care să fi implicat violenţa. De 
altfel, când m-au închis, în dosarul meu de la poliţie nu era 
consemnată decât o condamnare: patru luni de închisoare, cu 
suspendare, pentru tăinuire de obiecte furate. Trebuia să fiu şters 
dintre cei vii doar pentru că i-am umilit pe poliţişti şi pentru că s-ar 
fi putut să ajung periculos? Nu, totuşi! 

Dacă Venezuela ar fi reacţionat la fel, niciodată nu mi-ar fi dat 
azil şi cu atât mai puţin nu m-ar fi naturalizat. Căci ei aveau de-a 
face cu un om de treizeci şi opt de ani, deci în plină forţă, şi care se 

prezenta cu o carte de vizită mai degrabă încărcată: condamnat la 
ocnă pe viaţă, la vârsta de douăzeci şi patru de ani, pentru omor, 
cu mai multe tentative de evadare, şi chiar evadat de două ori, 
periculos. 

Şi totul porneşte, de fapt, de aici, din momentul în care Poliţia 
judiciară începe să se ocupe de această afacere. Vor fi căutaţi toţi 
cei pe care-i cheamă Papillon. Căci, bătrâne, la douăzeci de ani te 
numeai Papillon. N-ai abandonat această poreclă decât în 
Venezuela. Poate că ţi-o vei relua într-o zi. 

Zvonul se întinde rapid în Montmartre că sunt căutaţi cei ce 
poartă numele de Papillon: Papillon le Petit, Poussini Papillon, 
Papillon Trompe la Mort, Papillon Roger etc. 

Mie mi se spune, în mod obişnuit, Papillon şi doar dacă este 
nevoie de precizări Papillon Pouce Coupé, cu toate că prenumele 
mele sunt Henri Antoine. Cu toate astea, nu vreau să intru din nou 
în relaţii cu sticleţii şi o iau repede din loc. 

Dar de ce ai plecat, Papi, dacă nu te ştiai cu musca pe căciulă? 

Acum te-ai găsit să-ţi pui o asemenea întrebare? La şaizeci de 
ani te-ai tâmpit? Sau ai uitat că până să fi împlinit douăzeci şi trei 
de ani fuseseşi torturat de mai multe ori la Quai des Orf&vres? Nu 
ti-au plăcut niciodată loviturile încasate şi nici torturile atât de 
ingenioase ale poliţiei de atunci. Hârdăul în care ţi se vâra capul în 
apă, ca să nu mai poţi respira, şi erai ţinut aşa până când nu mai 
ştiai ce e cu tine, sticleţii care-ţi răsuceau de cinci sau şase ori 
boaşele de ţi se umflau atât de tare că timp de câteva săptămâni 
mergeai ca un călăreț din pampasul argentinian, presa pentru 
hârtie în care ţi se striveau unghiile până ce-ţi dădea sângele, iar 
apoi se învineţeau şi-ţi cădeau, loviturile cu bastoanele de cauciuc 
care-ţi provocau leziuni în plămâni încât vărsai sânge pe gură, 
sticleţii în civil, de optzeci până la o sută de kilograme, care-ţi 
săreau pe burtă ca şi cum ai fi fost o trambulină... Ai ajuns, oare, la 
vârsta când faci amnezie şi ai uitat toate astea? Aveam nu unul, ci 
mii de motive s-o iau la fugă în viteză. Dar, nu prea departe, căci 
nu mă ştiam vinovat de nimic. Nu era nevoie s-o şterg în 
străinătate, ci doar într-un colţişor nu prea îndepărtat de Paris. Il 
vor aresta sau, cel puţin, îl vor identifica în curând pe acel Papillon 
Roger şi atunci, cu taxiul, mă voi întoarce la Paris, şi gata! Niciun 
pericol pentru boaşe, unghii şi tot restul. 

Numai că Papillon Roger nu a fost niciodată identificat. Şi niciun 
alt vinovat nu a putut fi descoperit. 

Şi, dintr-o dată, iată-l că răsare ca prin minune. E vorba de un 
Papillon Roger? Nicio problemă, se elimină Roger şi rămâne doar 
Papillon, porecla lui Henri Charriere, numit Papillon. Soluţia este la 
îndemână, rămâne numai să fie adunate probe. Nu mai este vorba 
de căutarea adevărului, printr-o anchetă cinstită şi fără 
prejudecată, întreprinsă de nişte vânători dornici să-şi adauge un 
trofeu în plus la palmaresul lor, ci de fabricarea, în întregime, a 
unui vinovat. 

Pentru că noi, ceilalţi, poliţiştii, avem nevoie cu orice preţ, ca să 
putem fi avansați în foarte nobila şi cinstita noastră carieră, de 
soluționarea unei crime. Or, clientul nostru are tot ceea ce-i trebuie 
pentru a fi pe placul tuturor. Mai întâi al şefilor noştri, care au 
încredere în noi, apoi al judecătorului de instrucţie care se ocupă de 
afacere şi, în sfârşit, al celor douăsprezece momâi din juriu care îi 
vor da cel mult zece ani. Este tânăr, puţin proxenet... De iubita lui 
vom avea noi grijă să pară că este o curvă. Suspectat de hoţie, a 
avut de mai multe ori de-a face cu poliţia, dar a fost condamnat o 
singură dată, pentru tăinuire de obiecte furate, la patru luni, cu 
suspendare. 

Mai mult, tipul este de un soi rău, ne trimite la dracu când îl 
arestăm, îşi bate joc de noi, ne umileşte, şi-a botezat cățelul 
Chiappe (aşa îl chema pe prefectul de atunci al poliţiei din Paris) şi 
nu o dată şi-a permis să le spună unor colegi de-ai noştri: „Ai face 
bine s-o laşi mai moale cu «torturile» dacă vrei să mai apuci 
pensia.” Asemenea ameninţări că vom fi pedepsiţi într-o bună zi 
pentru procedeele noastre „moderne” şi „îngrijite” folosite la 
interogatoriu ne îngrijorează. 

„Ei, băiete, n-ai nici o şansă. Ne-am asigurat în toate privinţele 
ca să te băgăm la apă.” 

lată tristul început, Papi. Aveai douăzeci şi trei de ani când te-au 
prins cei doi sticleţi împuţiţi, la Saint-Cloud, la 10 aprilie, la trei 
săptămâni după crimă, în timp ce mâncai melci. 

Ehei! Şi nu le-a păsat! Ce înflăcărare, ce perseverenţă, ce 
încăpățânare, ce pasiune, ce machiavelism pentru a te face să 
ajungi într-o zi la Curtea cu Juri unde ai primit acea palmă după 
care ţi-ai revenit abia peste treisprezece ani! 

Au acţionat, oare, ca atunci când e vorba de uciderea unuia din 
tagmă? Aş, de unde, au fost atât de zeloşi de parcă era vorba de 
„fabricarea” asasinului unui bancher sau ai unui cinstit tată de 
familie. 

Nu a fost aşa de uşor să se dea impresia că sunt vinovat. Dar, 
inspectorul Mayzaud de la Poliţia Judiciară, însărcinat cu afacerea, 
specialist în Montmartre, pornit împotriva mea atât de tare încât se 
va ajunge la un război deschis între el şi apărătorii mei până la 
Curtea cu Juri, aşa cum au scris ziarele epocii, cu insulte, plângeri şi 
procedee neloiale, deci, Mayzaud, din nefericire pentru mine îl avea 
la mână pe grăsanul de Goldstein, fiu de postăvar, unul dintre acei 
nemernici care ling picioarele celor din tagmă în speranţa că într-o 
zi vor ajunge în fruntea acestora. Şi cât de docil este acest 
Goldstein! Mayzaud (el va declara aceasta la Curtea cu Juri) îl 
întâlneşte poate de-o sută de ori, din întâmplare, în timpul 
anchetei. Şi acest preţios martor, care declarase în ziua crimei că 
auzise, în îmbulzeala de pe stradă, că un oarecare Roland primise 
trei gloanţe în stomac şi că s-a dus la spital să afle identitatea 
exactă a victimei şi gravitatea rănii, depoziţie susţinută de trei 
camarazi care nu au nicio legătură cu toată tărăşenia, acelaşi 
Goldstein, trei săptămâni mai târziu, la 18 aprilie, după multiple 
întâlniri cu Mayzaud, declară următoarele: 

In noaptea de 25 spre 26 martie, înainte de crimă, l-a întâlnit pe 
Papillon (adică pe mine), întovărăşit de doi necunoscuţi (iarăşi?), 
Papillon îl întreabă unde-l poate găsi pe Legrand. Goldstein îi 
răspunde: „La Clichy”. Papillon pleacă, iar el se duce imediat să-l 
prevină pe Legrand. In timp ce discută cu el, unul din cei doi care-l 
însoțeau pe Papillon intră în bar şi-i cere lui Legrand să iasă până 
afară. El însuşi iese puţin după aceea şi-i vede pe Papillon şi pe 
Legrand discutând cu calm, dar nu rămâne în preajma lor. Mai 
târziu, revenind în Place Pigalle, îl întâlneşte din nou pe Papillon 
care-i spune că l-a împuşcat pe Legrand şi că-l roagă să se ducă la 
Lariboisiere să vadă în ce stare se află, iar dacă mai trăieşte să-l 
sfătuiască să-şi ţină gura. 

Căci, bineînţeles, Papi, tu care, la Curtea cu Juri, eşti prezentat 
ca un tip teribil, ca unul din tagmă, cu atât mai periculos cu cât eşti 
inteligent şi şiret, tu, caidul, tu eşti atât de tâmpit încât, după ce ai 
tras într-un tip, în plin bulevard, să rămâi acolo, în Place Pigalle, /a 
locul crimei, aşteptând să treacă Goldstein. Nu, nu te vei duce să 
respiri aerul unui alt cartier sau al împrejurimilor Parisului, nu! 
Rămâi acolo, ca o bornă kilometrică, aşteptând ca sticleţii să vină, 
repede, la locul crimei, să-ţi spună bonjur. 

El, Goldstein, care spune că mă cunoaşte bine, este mai puţin 
tâmpit decât crede că sunt eu. A doua zi după această declaraţie, o 

şterge pentru o vreme în Anglia. 

In timpul ăsta, eu mă apăr ca un nebun. Goldstein? Nu-l cunosc. 
Este posibil să-l fi văzut, să fi schimbat câteva cuvinte cu el, aşa 
cum se întâmplă între oameni ce frecventează acelaşi cartier, fără 
să ştii cu cine ai de-a face. Intr-adevăr, nu reuşesc să pun o figură 
pe acest nume, încât numai cu ocazia unei confruntări reuşesc să 
aflu cine este. Sunt surprins să constat că un tip oarecare, 
necunoscut de mine, mă acuză cu atâta precizie, încât mă întreb ce 
delict o fi comis - nu prea grav, asta-i sigur, căci tipul este prea 
jalnic - pentru ca sticleţii să-l poată manipula astfel. Mă mai întreb 
şi astăzi, de altfel. Moravuri sau droguri? 

Căci, fără el, fără declaraţiile lui succesive, care, de fiecare dată, 
adaugă noi cărămizi la edificiul pe care-l construiesc sticleţii, 
declaraţii care lasă deschisă uşa atâtor „se spune”, fără el, deci, 
nimic n-ar sta în picioare. Nimic. 

Dar el declară: „Am auzit-o pe doamna X spunând că...”, şi este 
audiată doamna X, care declară la rândul ei că s-ar putea să fi spus 
că... etc. Şi toată această adunătură de declaraţii care încep cu 
„este posibil ca”, smulse celor pe care sticleţii îi hărţuiesc fără 
încetare, va umple în cele din urmă dosarul. 

lată, însă, că intervine un element miraculos la prima vedere, 
care, însă, mai târziu, se va dovedi extrem de periculos, fatal chiar. 
O  maşinaţie poliţienească machiavelică, o capcană în care, 
împreună cu avocaţii mei, am căzut cu capul înainte. Crezând că 
mă salvez, m-am pierdut. Căci nu era nimic solid în dosar, 
mărturiile succesive ale lui Goldstein erau neverosimile. Atât de 
puţin convingător era dosarul încât pretinsei mele crime îi lipsea un 
lucru esenţial: mobilul. Neavând niciun motiv să-i port sâmbetele 
victimei şi nefiind nebun, cădeam în toată afacerea asta ca musca- 
n lapte şi orice juriu, chiar alcătuit din cele mai cretine momâi, n-ar 
fi putut să nu-şi dea seama. 

Atunci, poliţia inventează mobilul, iar cel ce-l lansează este un 
curcan ce bate Montmartre de zece ani, inspectorul Mazillier. 

Unul dintre avocaţii mei, maestrul Beffey, care se plimbă prin 
Montmartre în timpul liber, îl întâlneşte pe acest curcan care-i 
spune că ştie ce s-a întâmplat cu adevărat în noaptea de 25 spre 
26 martie şi că este gata să depună mărturie, ceea ce se 
subînţelege că este în favoarea mea. Impreună cu Beffey, îmi spun: 
sau acţionează din cinste profesională sau, ceea ce pare mai 
verosimil, este vorba de rivalitatea dintre el şi Mayzaud. 

Şi noi cerem depoziţia lui. Noi. 

Dar ceea ce declară Mazillier nu este defel ceea ce aşteptăm noi. 
Declară că mă cunoaşte bine, că i-am făcut multe servicii şi 
adaugă: „Datorită informaţiilor furnizate de Charriere am putut să 
fac mai multe arestări. Circumstanţele crimei /e ignor. Totuşi, am 
auzit spunându-se (câţi de „am auzit spunându-se” în cazul meu!) 
că Charriere era suspectat de nişte indivizi necunoscuţi de mine (ca 
să vezi!) care-i reproşau relaţiile lui cu poliţia. 

Şi iată mobilul crimei! L-am ucis pe Roland Legrand în timpul 
unei discuţii aprinse pentru că acesta răspândea în Montmartre 
zvonul că eram un turnător. 

Şi când este făcută această declaraţie a inspectorului Mazillier? 
La 14 aprilie. lar cea a lui Goldstein, prin care, revenind asupra 
celei făcute în ziua crimei, mă vâră până-n gât în rahat? La 18 
aprilie, patru zile după cea a lui Mazillier. 

Dar, în afara judecătorului de instrucţie Robbe, pe care curcanii îl 
au, probabil, cu ceva la mână, magistraţii nu sunt dispuşi să înghită 
orice fel de gogoşi. 

Ba chiar atât de puţin dispuşi încât decizia lor cade ca un 
trăsnet. 

Camera de punere sub acuzaţie, în faţa acestor mărturii înnădite, 
a acestor grămezi de bârfe, minciuni, declaraţii dirijate, impuse 
poate, simte că ceva nu este în regulă în acest dosar. Căci, Papi, cu 
toate că eşti dispus adesea să pui în acelaşi sac, considerând că fac 
tot atâtea parale, magistrați, justiţie, curcani, momâi şi 
administraţie penitenciară, trebuie să recunoşti, şi trebuie să te 
înclini în faţa lor, că ai întâlnit şi magistrați excesiv de oneşti. 

Rezultat imediat, Camera de punere sub acuzare refuză să mă 
trimită cu acest dosar dubios în faţa Curţii cu Juri şi restituie toate 
actele judecătorului de instrucţie, cerând un supliment de 
informații. 

Turbarea curcanilor este fără margini şi găsesc martori peste tot, 
la închisoare, în ajun de-a fi eliberaţi, sau a două zi după eliberare. 
Tot „mi s-a spus”, „am auzit spunându-se”, „se pare că...” sau 
„aproape...”. Nu se mai opresc. Dar suplimentul de informaţii nu 
aduce nimic, nici cel mai mic indiciu sau cel puţin un început de 
dovadă nouă şi serioasă. 

In sfârşit, fără nimic nou, în afară de o ciorbă de peşte prost 
făcută, fără peşte de soi, doar cu peşte de râu ce este dat drept 
peşte din Mediterana, dosarul este acceptat şi trimis la Curtea cu 

Juri. 

Şi acolo, o nouă lovitură de trăsnet. Se petrece un lucru ce poate 
fi întâlnit foarte rar în lumea judiciară: un procuror general, 
acuzatorul public, cel al cărui rol şi interes este să apere societatea 
şi să avanseze pe scara ierarhică trimițând cât mai mulţi acuzaţi în 
spatele gratiilor, procurorul general căruia i s-a dat dosarul pentru 
a susţine în numele legii acuzarea, îl ia cu vârful degetelor ca într- 
un cleşte şi-l pune pe birou spunând: „Nu accept să susţin acuzarea 
în numele legii în această afacere... Se simte că ceva este dubios şi 
prefabricat, daţi-l altora.” 

Cât era de radioasă, în acea zi, faţa maestrului Raymond Hubert 
care îmi anunţă această ştire extraordinară la Conciergerie! 

—  Inchipuie-ţi, Charriere, că dosarul este atât de puţin 
convingător încât a creat un nou incident. Ţine-te bine. Un procuror 
general a refuzat să te acuze în numele legii şi a cerut ca dosarul 
să fie încredinţat altcuiva! 


„„„S-a lăsat frigul în seara asta de când stau pe banca de pe 
bulevardul Clichy. Fac câţiva paşi pe sub copaci, nu vreau să ies la 
lumină de teamă să nu întrerup lanterna magică ce-şi proiectează 
spre mine acel val de imagini ce vine direct de acum treizeci şi 
şapte de ani. Imi ridic gulerul pardesiului. Imi scot pălăria pentru a- 
mi aerisi capul înfierbântat de intensitatea acestor evocări. Mă aşez 
din nou, îmi adun pulpanele pardesiului peste picioare, apoi, 
întorcându-mă cu spatele spre bulevard, îmi trec picioarele pe sub 
speteaza băncii şi iată-mă aşezat invers, cu braţele sprijinite pe 
spetează, aşa cum stăteam pe marginea boxei acuzaților la 
şedinţele Curţii cu Juri în timpul acelei prime runde din iulie 1931. 

Căci, pentru mine, nu a fost suficientă o singură sesiune, ci a fost 
nevoie de două. 

Foarte diferite una de alta. Una în iulie, alta în octombrie. 

Mergea prea bine, Papi! Sala nu era roşie sângerie. Cu valul de 
lumină al acelei minunate zile de iulie, draperiile, covoarele, robele 
magistraţilor păreau aproape roz deschis. Nimic asemănător unui 
abator, mai degrabă un imens budoar. Şi, în această sală, un 
preşedinte surâzător, cu o mină de om cumsecade, puţin sceptic, 
nu prea convins de ce citea în dosar, încât deschide dezbaterile 
astfel: 

— Charriere Henri, actul de acuzare nu corespunde întocmai cu 
ceea am dori şi ar trebui să găsim în el. Vă rog să expuneţi singur 

Curţii şi juraţilor cazul dumneavoastră. 

Acest lucru formidabil, nemaiauzit, de nesperat, care nu se 
întâmplă decât o dată la o mie de cazuri, ţi s-a întâmplat ţie, Papi, 
ţie. Un preşedinte al unei Curți cu Juri care-i cere acuzatului să-şi 
expună cazul! iți aduci aminte de această şedinţă din luna iulie, 
plină de soare şi de magistrați minunaţi? Era prea frumos, Papi. 
Aceşti judecători conduc dezbaterile cu atâta imparţialitate, acest 
preşedinte caută cu calm şi cinste profesională adevărul, punând 
întrebări surprinzătoare  curcanilor, martorilor, punându-l pe 
Goldstein pe foc, scoţându-le în relief contradicţiile, permiţându-ne, 
mie şi avocaţilor mei, să punem întrebări încuietoare; era prea 
frumos, era o justiţie plină de soare, ţi-o repet, Papi, o sesiune de 
vacanţă cu aceşti judecători impresionați în favoarea ta de talmeş- 
balmeşul de rapoarte îndoielnice ale unor poliţişti şi mai îndoielnici. 

Acolo puteai lupta şi te puteai apăra, Papi. Să lupţi, cu cine? 
Adversarii nu lipseau, erau numeroşi. 

Primul martor capital, deja manipulat de Casa Curcanii & Cie, 
mama victimei. Nu cred că din rea credinţă, ci din inconştienţă, şi-a 
însuşit insinuările curcanilor. 

Mama nu mai declară ceea ce a auzit odată cu comisarul - 
„Papillon Roger” - şi că Legrand a mai spus (când?) că unul dintre 
prietenii lui Goldstein îl cunoaşte bine pe Papillon. Ea declară, 
astăzi, că fiul ei a răspuns: „Este Papillon, Goldstein îl cunoaşte.” A 
uitat de Roger şi a adăugat „Goldstein îl cunoaşte”, cuvinte pe care 
comisarul Gerardin şi inspectorul Grimaldi nu le-au auzit. Nu vi se 
pare curios că un comisar nu-şi notează un lucru atât de important, 
nu? 

Maestrul Gautrat, avocatul părţii civile, mă roagă să-i cer iertare 
mamei victimei. Îi spun: 

— Doamnă, nu am de ce să vă cer iertare, căci nu eu sunt 
ucigaşul fiului dumneavoastră. Mă înclin, însă, în faţa durerii pe 
care o trăiţi, este tot ceea ce pot face. 

Dar comisarul Gerardin şi inspectorul Grimaldi nu schimbă cu 
nimic prima lor declaraţie. Legrand a spus „Papillon Roger”, asta-i 
tot. 

Atunci apare martorul perpetuu, bun în toate sosurile, Goldstein. 
Acest martor, adevărat disc înregistrat pe Quai des Orf&vres, la nr. 
36, a făcut cinci sau şase depoziţii. S-au reţinut doar trei în dosar. 
De fiecare dată, declaraţiile lui mă învinovăţesc şi mai mult, chiar 
dacă se contrazic, adăugând o nouă proptea pentru susţinerea 

schelăriei poliţiştilor. Îl revăd ca şi cum ar fi azi. Vorbeşte încet, 
abia a ridicat mâna să spună „Jur”. Când şi-a terminat depoziţia, 
maestrul Beffey atacă: 

— Goldstein, înainte de toate, de câte ori l-ai întâlnit, din 
întâmplare, pe inspectorul Mayzaud, care declară el însuşi că v-aţi 
întâlnit şi aţi discutat despre această afacere de mai multe ori? 
Este ceva curios, Goldstein. In prima depoziţie susţineţi că nu ştiţi 
nimic despre această afacere, apoi spuneţi că îl cunoaşteţi pe 
Papillon, apoi declaraţi că l-aţi întâlnit în noaptea crimei, chiar 
înaintea acesteia, apoi că v-a rugat să vă duceţi la Lariboisière să 
vedeţi cum se simte Legrand. Cum vă explicaţi aceste declaraţii 
diferite? 

In loc de răspuns, Goldstein nu face decât să repete un singur 
lucru: „Imi era teamă de Papillon, căci era teroarea din 
Montmartre.” 

Este evident că protestez prin atitudinea mea şi preşedintele îmi 
spune: 

— Acuzat, aveţi întrebări pentru martor? 

— Da, domnule Preşedinte. 

Mă uit fix la Goldstein. 

— Goldstein, întoarce-te spre mine, priveşte-mă în faţă. Care 
este motivul care te face să minţi şi să mă acuzi pe nedrept? Care 
este delictul cunoscut de Mayzaud pe care-l plăteşti cu aceste 
declaraţii mincinoase? 

Imbecilul mă priveşte în faţă, tremurând, dar reuşeşte, totuşi, să 
pronunţe clar: 

— Spun adevărul. 

Atunci, acolo, l-aş fi ucis pe acest ticălos! Mă întorc spre Curte. 

— Domnilor judecători, domnilor juraţi, procurorul general spune 
că sunt un personaj viclean, inteligent şi abil, or, din declaraţiile 
martorului reiese că sunt un imbecil perfect şi am să v-o dovedesc. 
Dacă eşti un om inteligent, ca să-i faci cuiva o confidenţă atât de 
gravă, ca să-i spui că i-ai ucis un prieten, înseamnă că-l cunoşti 
foarte bine; dar trebuie să fii un adevărat imbecil să-i mărturiseşti 
aşa ceva unui necunoscut, or pentru mine Goldstein este un 
necunoscut. 

Şi, întorcându-mă spre Goldstein, continui: 

— Poţi cita, în Paris sau în Franţa, o singură persoană care ne-a 
văzut împreună, stând de vorbă? 

— Nu ştiu pe nimeni care ar putea face o astfel de depoziţie. 

— Bine. Poţi cita, în Montmartre, Paris sau Franţa, un bar, 
restaurant sau bistro unde am băut sau mâncat o singură dată 
împreună? 

— Nu am băut, nici nu am mâncat cu dumneata. 

— Foarte bine. Spui că prima dată când m-ai întâlnit în acea 
noapte bizară eram însoţit de doi indivizi. Cine erau? 

— Nu-i cunosc. 

— Nici eu, de fapt. Spune repede, fără să te gândeşti, unde ţi-am 
dat rendez-vous ca să-mi aduci răspunsul la comisionul pe care te- 
am trimis să mi-l faci la spital şi dacă acest loc l-ai comunicat şi 
celor care te însoțeau. Dacă nu le-ai spus nimic, de ce ai procedat 
astfel? 

Niciun răspuns. 

— Răspunde, Goldstein, de ce nu răspunzi? 

— Nu ştiam unde să te găsesc. 

Maestrul Raymond Hubert: 

— Deci, clientul meu te trimite să-i faci un comision atât de 
important, să vezi în ce stare se găsea Roland Legrand şi dumneata 
nu ştiai unde să-i aduci răspunsul? Este tot atât de ridicol pe cât 
este de necrezut! 

Da, Papi, este de necrezut, dar a fost şi mai lamentabil să se 
accepte ca toată acuzarea să se construiască pe mărturii 
succesive, de fiecare dată agravante ale acestui nenorocit, care nici 
măcar nu era destul de inteligent să nu se dea de gol, cu toate că 
fusese dresat cu grijă de către curcani ca să răspundă în sensul 
dorit de ei. 

Preşedintele: 

— Charriere, poliţia pretinde că l-ai ucis pe Legrand pentru că ți- 
a spus că eşti un turnător. Ce ai de declarat? 

— Am avut de-a face cu poliţia de şase ori şi de fiecare dată s-a 
văzut că am fost basma curată şi m-au eliberat; o singură dată am 
fost condamnat la patru luni, cu suspendare. Niciodată nu am fost 
arestat cu altcineva, niciodată nu am dat declaraţii care să ducă în 
arestarea cuiva. Este de necrezut şi imposibil de admis că atât timp 
cât sunt în mâinile poliţiei nu vorbesc, dar când sunt în libertate îmi 
denunţ prietenii. 

— Un inspector spune că eşti un turnător. Introduceţi-l pe 
inspectorul Mazillier. 

— Declar că Charriere mi-a dat informaţii care m-au făcut să 
arestez numeroşi şi periculoşi indivizi şi că acest zvon circula prin 

Montmartre. În ceea ce priveşte afacerea Legrand, nu ştiu nimic 
despre asta. 

— Ce ai de spus, Charriere? 

— La sfatul maestrului Beffey, care mi-a spus că acest individ 
cunoaşte adevărul despre uciderea lui Legrand, am cerut să fie 
citat la anchetă. Şi-mi dau seama că avocatul meu şi cu mine am 
căzut într-o capcană periculoasă. Sfătuindu-l pe maestrul Beffey să- 
| citeze, inspectorul Mazillier i-a spus că ştie totul despre această 
afacere, şi avocatul meu a crezut, cum am crezut şi eu. Am crezut 
fie că este un poliţist onest, fie că este vorba de-o rivalitate între el 
şi Mayzaud, ceea ce-l face să depună mărturie despre crimă. Or, 
vedeţi şi dumneavoastră, acest poliţist nu ştie nimic despre crimă. 

Era evident, în schimb, că depoziţiile acestui inspector dădeau 
crimei, în sfârşit, mobilul care-i lipsea. Intr-adevăr, venind de la un 
poliţist, această declaraţie era providenţială, salva eşafodajul 
acuzării şi dădea ceva consistenţă unui dosar care nu prea ţinea. 

Căci, este evident şi acum că, fără ajutorul dat de Mazillier, cu 
toate eforturile inspectorului Mayzaud, dosarul acuzării ar fi fost ca 
şi inexistent. Manevra era atât de evidentă încât te miri că a fost 
reţinută de acuzare. 

Dar eu continui să mă bat şi le spun: 

— Domnilor de la Curte, domnilor juraţi, dacă aş fi fost cu 
adevărat un turnător al poliţiei, doar două variante ar fi fost 
posibile: sau nu l-aş fi ucis pe Roland Legrand pentru că mă făcea 
turnător, căci un personaj atât de josnic cum este un turnător 
acceptă o astfel de insultă fără să crâcnească; sau dacă, în urma 
acestei jigniri, aş fi tras asupra lui Legrand, fiţi siguri că poliţia ar fi 
respectat regulile jocului şi s-ar fi abținut să mă înfunde cu această 
îndârjire şi această stângăcie evidente pentru că ar fi avut în 
continuare nevoie de mine. Mai mult, ar fi închis ochii în ceea ce 
priveşte această răfuială între tipi neînsemnaţi ai tagmei sau ar fi 
aranjat ceva ca să fi părut că am fost în legitimă apărare. Se pot 
cita numeroase exemple de acest fel, dar, din fericire pentru mine, 
nu este cazul. Domnule Preşedinte, îi pot pune o întrebare 
martorului? 

— Da. 

Ştiind unde vreau să ajung, maestrul Raymond Hubert cere Curţii 
să-l dezlege pe Mazillier de secretul profesional, fără de care nu-mi 
va putea răspunde. 

Preşedintele: 

— Curtea, prin puterea ei discreţionară, îl dezleagă pe 
inspectorul Mazillier de secretul profesional şi-i cere, în interesul 
adevărului şi al justiţiei, să răspundă la întrebarea ce i se va pune. 

— Inspectore Mazillier, vreţi să citați, în Franţa, în colonii sau în 
străinătate, un singur om pe care l-aţi arestat datorită informaţiilor 
mele? 

— Nu pot să răspund. 

— Sunteţi un mincinos, inspectore! Nu puteţi să răspundeţi 
pentru că nu a existat niciodată aşa ceva! 

—  Charriere, controlează-ţi expresiile, mă pune la punct 
preşedintele. 

— Domnule Preşedinte, apăr aici două lucruri: onoarea şi viaţa 
mea! 

Dar incidentul nu merge mai departe. Mazillier se retrage. 

lar ceilalţi martori cum au mai defilat! Toţi purtând parcă acelaşi 
tip de costum, executat din acelaşi cupon de stofă, tăiat şi cusut la 
fel, confecţionat de Casa Curcanii & Cie, adresa: Quai des Orfevres, 
nr. 36, Paris. Poliţia judiciară din 1930. Sper că s-a schimbat ceva 
de atunci. Să sperăm, dar să nu credem prea mult în această 
schimbare. 

Şi ultima ta explicaţie, Papi, nu ţi-o aminteşti, era atât de logică? 
Dacă mi-o amintesc? Dar crezi că se putea s-o uit? 

— Domnilor, fiţi drepţi cu mine şi ascultaţi-mă cu atenţie. 
Legrand n-a încasat decât un singur glonte, nu s-a tras decât o 
singură dată asupra lui, a rămas în picioare, a plecat viu, a fost 
lăsat să ia liniştit un taxi. Deci, cel care a tras nu a vrut să-l 
omoare, căci altfel ar fi tras patru, cinci sau şase gloanţe, aşa cum 
procedează cei din tagmă. Oricine frecventează Montmartre o ştie. 
Da sau nu? Deci, dacă aş fi fost eu, v-aş mărturisi faptul şi v-aş 
declara: „Domnilor, acest om, pentru un anume motiv, pe drept sau 
pe nedrept, a discutat cu mine sau m-a acuzat de ceva, a dus mâna 
la buzunar şi cum era un tip din tagmă, ca şi mine, mi-a fost teamă 
şi am tras, că să mă apăr, un singur glonte.” Dacă fac o asemenea 
declaraţie, vă dau în acelaşi timp dovada că n-am vrut să-l omor, 
deoarece a plecat pe picioare şi în viaţă, şi atunci închei, spunându- 
vă: „Deoarece un inspector spune că sunt foarte util poliţiei, vă rog 
să acceptaţi că ceea ce v-am spus este adevărat, ca şi depoziţia 
mea, şi să mă judecaţi pentru lovituri şi răni ce au provocat 
moartea victimei fără intenţie.” 

Tribunalul mă ascultă în linişte, gândindu-se, probabil, la spusele 

mele. Adaug: 

— De zece ori, de-o sută de ori, atât maestrul Raymond Hubert, 
cât şi maestrul Beffey mi-au pus următoarea întrebare: „Dumneata 
ai tras? Dacă este aşa, spune-le-o. Vei căpăta cel mult cinci ani, 
poate mai puţin, nu poţi fi condamnat la mai mult. Ai douăzeci şi 
ceva de ani. Vei ieşi din închisoare încă tânăr.” Dar, domnilor de la 
Curte, domnilor juraţi, nu pot urma acest drum, deşi sunt sigur că 
aşa m-aş salva chiar de la ghilotină sau de la ocnă, căci sunt 
nevinovat şi victimă a unei maşinaţiuni a poliției. 

Toate acestea se petreceau la acea Curte cu Juri plină de soare, 
unde mi se dăduse posibilitatea să mă explic până la capăt. Nu, 
Papi, era prea frumos, mergea prea bine, simţeam că tribunalul era 
tulburat şi că victoria era posibilă. Puşti sărman, nu vedeai că totul 
era prea frumos? 

Căci atunci s-a produs un incident pus la cale de Mayzaud, care 
dovedea încă o dată, fără nicio îndoială, machiavelismul acestui 
personaj diabolic. Simţind că partida este pierdută pentru el şi că 
eforturile sale de cincisprezece luni riscau să fie reduse la zero, 
face un lucru care este interzis. Cu ocazia suspendării unei 
audienţe, intră în sala unde mă aflam doar cu jandarmii şi unde nu 
are dreptul să pătrundă. Şi, apropiindu-se de mine, are 
neobrăzarea să-mi spună: 

— De ce nu le spui că vinovatul este Roger Corsicanul? 

Cu totul surprins, îi răspund: 

— Dar nu-l cunosc pe Roger Corsicanul! 

Discută un minut, iese repede, se duce la procuror şi-i spune: 

— Papillon mi-a mărturisit că vinovatul este Roger Corsicanul. 

Atunci se întâmplă ceea ce voia acest nenorocit de Mayzaud. 

Şedinţa se suspendă cu toate protestele mele. Şi, totuşi, încerc 
să mă apăr şi le explic: 

— De atâtea luni Mayzaud vehiculează aceleaşi argumente: 
afirmă că nu există decât un Papillon în această afacere şi că acela 
sunt eu; susţine că eu sunt, fără nicio îndoială, ucigaşul lui Legrand; 
declară că nu numai că el este convins de acest lucru, dar aduce şi 
martori cinstiţi, de necombătut, care dovedesc, fără nici cea mai 
mică îndoială, vina mea. Dacă poliţiştii au găsit toţi martorii şi toate 
dovezile necesare împotriva mea, din ce cauză tot eşafodajul lor nu 
ţine? Totul să fie, oare, minciună în acest dosar? Şi este oare de 
ajuns să se arunce un nume nou în arenă pentru ca nimeni să nu 
mai fie prea sigur că Papillon este vinovatul? Deoarece până acum 

consideraţi că aveţi toate dovezile că sunt vinovat, este posibil ca 
doar pe baza unei simple supoziţii privind existenţa unui fantomatic 
Roger Corsicanul - fabricat de Mayzaud, dacă mă credeţi pe mine, 
fabricat de mine, dacă încă o dată el este cel crezut - totul să fie 
oprit şi să o luăm de la capăt? Nu cred că este posibil aşa ceva, cer 
ca dezbaterile să continue, cer să fiu judecat. Vă rog, domnilor 
juraţi, domnule preşedinte! 

Câştigaseşi, Papi, aproape câştigaseşi, dar corectitudinea 
procurorului general te-a făcut să pierzi. Căci acesta, Cassagnau, se 
ridică şi spune: 

— Domnilor juraţi, domnilor de la Curte, nu pot susţine 
acuzarea... Nu mai ştiu. Trebuie să evităm un incident neplăcut. 
Propun Curţii să amâne judecarea şi am să cer un supliment de 
informaţii. 

Nimic altceva, Papi; doar aceste fraze ale procurorului 
Cassagnau sunt suficiente pentru a dovedi că ai fost condamnat pe 
baza unui dosar măsluit. 

Căci dacă acest magistrat cinstit ar fi avut în faţă un caz clar, 
indiscutabil, dacă ar fi fost sigur pe dosarul din mâna lui, n-ar fi 
spus: „Opriţi Curtea cu Juri, nu pot susţine acuzarea.” 

Ar fi spus: „Incă o invenţie a lui Charriere, acuzatul vrea să ne 
încurce cu acest Roger Corsicanul. Nu cred niciun cuvânt, domnilor, 
am în mână tot ce trebuie pentru a dovedi că Charriere este 
vinovat şi am s-o fac.” 

Or, n-a spus-o, n-a făcut-o, de ce? Pentru că, fiind un om onest, 
nu credea destul în acest dosar şi începea să-şi pună unele 
întrebări cu privire la corectitudinea curcanilor care-l alcătuiseră. 

Şi iată cum, biet puşti de douăzeci şi patru de ani, în momentul 
în care au simţit că pierd ruşinos partida, curcanii te-au legat la 
gard tocmai când ajunseseşi la finiş, ştiind că acel Roger Corsicanul 
era un fals. Sperau ca până la cealaltă Curte cu Juri să mai poată 
fabrica alte bazaconii. Şi se bazau, desigur, în toate şmecheriile lor, 
pe faptul că o altă Curte, un alt Preşedinte, un alt procuror general, 
în mohoreala începutului de octombrie, nu-ţi vor mai fi tot atât de 
favorabili şi că budoarul se va transforma în abator. 

Se suspendă Curtea cu Juri şi se cere un nou supliment de 
informaţii, a/ doilea în această afacere. 

Bineînţeles, suplimentul de informaţii nu va aduce niciun fapt 
nou. Roger Corsicanul nu va fi găsit niciodată. 

In timp ce se adună suplimentul de informaţii solicitat, jandarmii 

sunt corecţi şi depun mărturie contra lui Mayzaud în legătură cu 
incidentul din iulie, când acesta a intrat fără să aibă dreptul în 
camera în care ei mă păzeau. De altfel, cum ar fi fost posibil ca un 
om care striga că este inocent şi demonstra logic acest lucru, care 
simţea că argumentele lui au convins Curtea, cum ar fi putut acest 
om să arunce totul în aer şi să spună deodată: „Mă aflam acolo, dar 
nu eu am tras, ci Roger Corsicanul.” 

Şi cealaltă Curte cu Juri, Papi? Cealaltă sesiune, ultima, 
definitiva, cea în care ghilotina aceea uscată, care nu face să curgă 
sânge, a început să funcţioneze, atunci când cei douăzeci şi patru 
de ani ai tăi, tinereţea ta, încrederea ta în viaţă au primii lovitura 
de măciucă, pe viaţă, atunci când Mayzaud, regăsindu-şi tot 
aplombul, se scuză în faţa procurorului general şi recunoaşte că a 
greşit în luna iulie, atunci când tu i-ai strigat „|ţi voi smulge masca 
ta de om cinstit, Mayzaud!”... vrei cu adevărat s-o mai retrăieşti? 
Ţii cu tot dinadinsul să revezi acea sală, acea zi mohorâtă? Treizeci 
şi şase de ani au trecut, băiete, de câte ori vrei să-ţi repet? Vrei să 
simţi din nou pe obraz palma aceea zdravănă care te-a obligat să 
lupţi atâţia ani ca să ajungi abia astăzi, aici, pe această bancă de 
pe bulevardul Clichy din Montmartre? Da, pentru a putea aprecia 
mai bine drumul parcurs, vreau să cobor rând pe rând treptele 
scării pe care am ajuns în fundul puţului ticăloşiei umane. 

iti aduci aminte? Când ai intrat în sala Curţii cu Juri, frumos, cu 
un costum impecabil, cu moaca ta de puşti de douăzeci de ani, ai 
constatat imediat cât de diferită era de cealaltă! Şi totuşi, era 
aceeaşi! 

Mai întâi, cerul este atât de înnorat şi plouă încontinuu încât e 
nevoie să se aprindă luminile. De data asta totul este îmbrăcat în 
sânge. Roşu sângeriu. Covoare, draperii, robele magistraţilor, toate 
stofele fuseseră parcă muiate în coşul în care cad capetele 
ghilotinate. De data asta magistraţii nu mai sunt pe punctul de a 
pleca în vacanţă, s-au întors din vacanţă, nu-i la fel ca în iulie. Şi, 
apoi, să trebuiască să rezolve chiar la întoarcere această mică 
răfuială între tineri din Montmartre li se pare un lucru plicticos, mai 
ales că trenează de atâta timp. Trebuie să treacă la afaceri într- 
adevăr serioase. 

Câtă dreptate au persoanele cu experienţă în palatele de justiţie, 
avocaţi şi magistrați, care ştiu mai bine ca oricine cât de mult 
influenţează timpul de afară, perioada anului, caracterul 
preşedintelui, dispoziția lui din ziua aceea, personalitatea 

procurorului general, a juriului, forma în care se găsesc acuzatul şi 
avocaţii lui, balanţa dreptăţii care se vrea echitabilă. 

De data asta preşedintele nu-mi mai acordă favoarea să-mi 
expun singur cazul şi se mulţumeşte cu lectura monotonă, de către 
grefier, a actului de acuzare. 

Cele douăsprezece momâi din juriu au creierul umed ca şi timpul 
de afară, asta se vede bine în ochii lor verzi-albaştri de imbecili. Nu 
le vine greu să absoarbă ca o sugativă tâmpeniile „literare” 
cuprinse în actul acuzării. 

Procurorul general, primul furnizor al ghilotinei, nu are nimic 
uman în el. El n-ar fi în stare să spună, precum Cassagnau: „Nu pot 
susţine acuzarea...” 

Cum am intrat, după ce-am aruncat o privire rapidă asupra 
mulţimii, am simţit toate astea: „Fii atent, Papillon, în faţa acestei 
Curți cu Juri nu te vei putea apăra bine.” Şi mă înşel foarte puţin în 
această apreciere pentru că, în tot timpul dezbaterilor, care vor 
dura două zile, nu voi fi lăsat aproape deloc să vorbesc. Nicio 
asemănare cu Curtea cu Juri din iulie. De altfel, în iulie se 
întâmplase aproape un miracol. 

Aceleaşi mărturii, aceleaşi depoziţii, aceleaşi presupuneri - „se 
spune”, „am auzit spunându-se” etc. - ca şi în iulie. Inutil să 
revenim în detaliu, acelaşi circ reîncepe, cu singura diferenţă că, 
dacă mă înfurii, dacă izbucnesc uneori, mi se ia imediat dreptul de 
a vorbi. 

Singurul lucru nou, venirea unui martor care susţine alibiul meu, 
Lellu Femand, şofer de taxi, care nu avusese răgazul să facă o 
depoziţie în iulie, înaintea suspendării procesului, singurul martor 
pe care curcanii nu reuşiseră să-l găsească şi pe care îl considerau 
doar un mit. 

Era, totuşi, un martor capital pentru mine, căci a declarat că 
atunci când a intrat la /ris-Bar spunând „S-a tras cu revolverul” eu 
eram acolo. 

Ciudată poveste, căci deşi în timpul instrucției curcanii nu-l 
găsesc pe Lellu, găsesc în schimb un alt martor, un recidivist, care 
are în spate zece condamnări şi care declară că cel ce va apărea 
într-o zi şi va depune mărturie în favoarea mea este un martor de 
complezenţă. 

Şi inspectorul Mayzaud, care, într-un lung raport, negase 
existenţa lui Lellu, el care pretinde că poate găsi orice probă şi 
dovedi totul, cum se face că nu l-a întâlnit niciodată pe martorul 

citat de noi? Ştie el, oare, că, deşi nu poate fi găsit, acest martor 
este hotărât să se prezinte de bună voie? Un martor despre care 
comisarul de cartier afirmă că este un om cinstit şi muncitor? 

Lellu confirmă mărturia, dar este acuzat că face o depoziţie de 
complezenţă. Maestrul Raymond Hubert ridică braţele spre cer: 

— După asta, nu vă mai rămâne altceva de făcut, domnule Lellu, 
decât să vă duceţi la plimbare! 

Mă cuprinde parcă din nou turbarea pe banca asta verde de pe 
bulevard, nu simt nici frigul, nici ploaia fină care începe să cadă! 

II mai revăd pe patronul de la /ris-Bar declarând la bară că nu 
puteam să fiu la el, când Lellu a intrat spunând că s-a tras afară, 
pentru că el îmi interzisese să mai intru în bistroul lui de vreo 
cincisprezece zile. 

Ceea ce înseamnă că eram atât de cretin încât, într-o poveste 
atât de gravă, în care îmi jucam libertatea şi poate viaţa, să dau ca 
alibi tocmai locul unde nu mi se mai permitea să intru! Şi chelnerul 
confirmă declaraţia patronului. Uită să adauge, evident, că 
permisiunea de-a ţine deschis până la ora 5 dimineaţa este o 
favoare din partea poliţiei şi că, dacă ar fi spus adevărul, şi-ar fi 
aprins paie în cap. Ceea ce ar fi însemnat, totodată, închiderea 
bistroului la ora două dimineaţa. Patronul îşi apăra afacerea, 
chelnerul bacşişurile. 

Maestrul Raymond Hubert a făcut tot ce-a putut, iar maestrul 
Beffey la fel. Un maestru Beffey atât de indignat încât a ajuns la un 
război deschis împotriva lui Mayzaud, care, în rapoartele 
confidenţiale ale poliţiei (nu atât de confidenţiale încât un ziarist 
dibaci să nu reuşească să pună mâna pe ele şi să le publice), 
încerca să-l compromită povestind tot felul de istorioare de 
moravuri care nu aveau însă nimic de-a face cu cazul meu. 

Este sfârşitul. Vorbesc ultimul. Ce să le spun? „Sunt întru totul 
nevinovat şi victimă a unei maşinaţiuni a poliţiei. Asta-i tot.” 

Juraţii şi tribunalul se retrag. După o oră, intră, eu mă ridic, în 
timp ce ei îşi ocupă locurile. Mă aşez din nou. Apoi, preşedintele se 
ridică la rândul lui pentru a citi sentinţa: „Acuzat, ridică-te.” 

Şi am impresia că mă aflu din nou în acea sală a Curţii cu Juri, 
uitând că stau aşezat sub aceşti copaci de pe bulevardul Clichy; 
încerc să mă ridic imediat în picioare, dar cum picioarele-mi sunt 
prinse sub speteaza băncii pe care mă aşezasem invers, cad în 
fund. 

Şi astfel, aşezat, şi nu în picioare cum ar fi trebuit să fiu, am 

impresia că ascult, din nou, în 1967, sub copacii de pe bulevard, 
vocea fără timbru a preşedintelui care, în octombrie 1931, citeşte 
sentinţa: 

— Acuzat, eşti condamnat la muncă silnică pe viaţă. Gardieni, 
luaţi-l pe condamnat. 

Sunt pe punctul de a-mi întinde braţele, dar nimeni nu-mi va 
pune cătuşele, jandarmii nu mai sunt alături de mine. Nu văd decât 
o biată bătrână, care s-a culcat chircită şi care-şi acoperă capul cu 
nişte ziare pentru a se proteja de frig şi de ploaie. 

Imi eliberez picioarele, mă scol şi mi le dezmorţesc, apoi, 
ridicând uşor ziarele, pun o bancnotă de 100 de franci în mâna 
acestei bătrâne condamnate şi ea la mizerie pe viaţă. 

Pentru mine, „pe viaţă” nu a însemnat decât treisprezece ani. 

Şi tot pe sub copacii de pe bulevardul Clichy mă duc până în 
Place Blanche, urmărit de ultima imagine a acelei Curți cu juraţi, 
unde, în picioare, am primit palma zdravănă care m-a înlăturat din 
Montmartre, din Montmartre-ul meu, timp de aproape patruzeci de 
ani. 

Apoi, în lumina acestei piețe minunate, lanterna magică se 
stinge şi nu mai văd decât nişte cerşetori care, aşezaţi la ieşirea din 
metrou, dorm cu capul pe genunchi. 

Incerc să găsesc repede un taxi. Nu mă atrage nimic, nici umbra 
copacilor care-mi ascund lumina artificială, nici strălucirea pieţei cu 
cabaretul Moulin-Rouge, luminat din plin. Una îmi aminteşte mult 
prea mult de trecutul meu, cealaltă îmi strigă: „Nu mai eşti de aici.” 
Totul, da, totul este schimbat, pleacă repede dacă vrei să nu vezi 
că toate amintirile celor douăzeci de ani ai tăi au murit, au fost 
îngropate. 

— Hei! Taxi! La gara Lyon, vă rog! 

Şi, în cursa care mă duce la nepotul meu, îmi rememorez toate 
articolele pe care maestrul Raymond Hubert mi le-a dat să le citesc 
după condamnare. Nu era unul care să nu scoată în evidenţă 
îndoiala care a planat de-a lungul dezbaterilor. La Dépêche, La 
France, Le Matin, L'Intransigeant, L'Humanité, Le Journal, care 
publică chiar un articol intitulat „Afacere obscură”. 

Aceste ziare le-am căutat după ce m-am întors în Franţa. lată 
câteva citate drept exemplu: 

La Depeche, 27.10.1931, citează cuvintele avocatului meu: „Cele 
trei restituiri ale dosarului pentru suplimentarea informaţiilor 
dovedesc fragilitatea acuzațiilor.” 

Le Matin, 27.10.1931: „Sunt citați treizeci de martori. Unul singur 
ar fi fost poate de ajuns: necunoscutul care l-a urcat pe rănit în 
maşină, care a pescuit-o pe «femeia» acestuia şi care apoi a şters- 
o; dar acest necunoscut rămâne necunoscuta ecuaţiei pe care 
treizeci de depoziţii succesive nu vor reuşi, probabil, s-o rezolve...” 
Declaraţia jandarmilor: „Inspectorul Mayzaud se apropie de 
Charriere şi îi spune: «Ştii bine cine a tras.»” 

La France, 28.10.1931:  „Acuzatul răspunde cu calm şi 
fermitate... Acuzatul: «Este penibil să auzi aşa ceva, spune el. 
Acest Goldstein nu are niciun motiv să-mi poarte pică, dar se află în 
mâinile inspectorului Mayzaud, la fel ca şi alţii ca el care nu prea 
stau la locul lor, ăsta-i adevărul!»... Inspectorul Mayzaud este 
chemat la bară. Protestează imediat: «De zece ani de când acţionez 
în Pigalle, ştiu că Goldstein nu face parte din tagmă. Dacă ar fi fost 
din tagmă, n-ar fi vorbit niciodată (sic).»” 

L'Humamite din 28 octombrie. Articolul merită să fie citat în 
întregime. Titlul lui: „Charriere - Papillon este condamnat la ocnă 
pe viaţă.” 

„Juriul departamentului Sena, cu toată îndoiala ce pluteşte 
asupra identității adevăratului Papillon, a celui care l-ar fi ucis, într- 
o seară de martie, pe colina Montmartre, pe Roland Legrand, l-a 
condamnat pe Charriere. 

leri, la începutul audierii, a fost ascultat martorul Goldstein, pe 
ale cărui declarații se bazează toată acuzația. Acest martor, care a 
rămas în contact permanent cu poliția, pe care inspectorul 
Mayzaud afirmă că l-a văzut, după dramă, de mai mult de o sută de 
ori, şi-a făcut declarațiile în trei reprize diferite, agravându-le de 
fiecare dată. Acest martor, se poate deduce uşor acest lucru, este 
un auxiliar devotat al poliției judiciare. 

În timp ce martorul îşi formulează acuzaţiile, Charriere îl ascultă 
atent. Când termină, izbucnește: 

— Nu înțeleg, nu-l înțeleg pe acest Goldstein căruia nu i-am făcut 
niciodată nimic şi care vine să debiteze aici astfel de minciuni, doar 
pentru a mă trimite la ocnă. 

Este chemat la bară inspectorul Mayzaud. Pretinde, de data asta, 
că depoziția lui Goldstein nu a fost influențată de nimeni. Dar se 
văd, ici şi colo, surâsuri sceptice. 

Procurorul general Siramy, într-un rechizitoriu amorf, constată că 
sunt mulţi Papillon în Montmartre şi chiar şi în alte cartiere. Cere, 
totuşi, o condamnare, fără să precizeze durata pedepsei, lăsând 

asta în grija juriului. 

Partea civilă, reprezentată de maestrul Gautrat, care a descris în 
mod comic ocna ca o şcoală de „ameliorare morală”, cere ca 
Charriere să fie trimis acolo, în propriul lui interes, pentru a deveni 
un „om cinstit”. 

Apărătorii, maeştrii Beffey şi Raymond Hubert, pledează pentru 
nevinovăția clientului lor. Sub pretext că nu a fost găsit Roger 
Corsicanul, zis „Papillon”, nu se poate susține că Charriere, zis 
Papillon, ar fi vinovatul. 

Dar juriul, după o lungă deliberare, se întoarce în sală, aducând 
un verdict afirmativ şi Curtea îl condamnă pe Henri Charriere la 
muncă silnică pe viață, acordând 1 franc daune părții civile.” 


Timp de ani şi ani mi-am pus întrebarea: de ce poliţia s-a 
înverşunat împotriva unui răufăcător de douăzeci şi ceva de ani 
despre care spunea ea însăşi că făcea parte dintre cei mai buni 
colaboratori ai ei? Nu am găsit decât un singur răspuns, singurul 
logic: îl acoperea pe un altul, un adevărat turnător. 


A doua zi, pe soare, am revenit în Montmartre. Ceea ce regăsesc 
acum este cartierul meu, cu străzile Tholoze şi Durantin, cu piaţa 
din strada Lepic, dar mutrele, unde sunt mutrele de altădată? 

Am intrat la nr. 26 de pe strada Tholoze ca s-o văd pe 
portăreasă, prefăcându-mă că sunt în căutarea cuiva. Cea de pe 
vremea mea era o femeie grasă, cu un neg scârbos pe obraz, plin 
de păr. A dispărut. O bretonă i-a luat locul şi sunt aşa de contrariat 
încât nu o întreb dacă, atunci când a venit aici, a mai găsit negul cu 
păr. 

Montmartre al tinereţii mele nu a fost furat, nu, totul este acolo, 
exact totul, dar totul este schimbat. Lăptăria s-a transformat într-o 
spălătorie expres, barul din colţ în farmacie, magazinul de fructe a 
devenit o autoservire. Toate astea mi se par cam prea de tot! 

Barul Bandevez, la colţul dintre străzile Tholoze şi Durantin, locul 
de întâlnire al soțiilor funcţionarilor de la poşta din Place des 
Abbesses, care veneau aici să-şi bea vinul de coacăze şi cărora, 
foarte serioşi, noi le reproşam că vin să se îmbete în timp ce bieţii 
lor soţi muncesc, ei bine, localul mai există încă, dar barul a fost 
pus în altă parte, iar mesele mi se par aşezate aiurea. In plus, 
patroana este o algeriană, clienţii arabi, spanioli sau portughezi. 
Unde a dispărut vechiul patron originar din Auvergne? 

Urc scările care, pornind din strada Tholoze, duc la Moulin de la 
Galette. Balustrada nu s-a schimbat, se termină tot atât de 
periculos. Aici l-am ajutat odinioară pe un bătrânel care căzuse, 
nevăzând că balustrada se opreşte atât de brusc. Mângăi 
balustrada şi, retrăind scena, îl aud pe bătrânel mulţumindu-mi: 
„Tinere, eşti amabil şi foarte bine educat. Te felicit şi-ţi 
mulţumesc.” Această simplă frază m-a tulburat atât de mult încât 
nu mai ştiam cum să fac să-mi adun de pe jos revolverul care-mi 
alunecase când mă aplecasem spre el, nevrând să-şi dea seama că 
tânărul cel bun nu era întotdeauna chiar aşa de amabil! 

Da, Montmartre este totuşi acolo, nu mi-a fost furat, n-au fost 
furaţi decât oamenii, fetele amabile, surâzătoare, care-mi spuneau: 
„Papillon, ce mai faci?” Toate acestea mi-au fost furate şi simt o 
sfâşiere cumplită când mă gândesc la ele. 

Seara, intru într-un bar ceva mai deocheat. Dintre clienţii mai în 
vârstă îl aleg pe cel ce mi se pare cel mai bătrân şi-l întreb: 

— Scuzaţi-mă, îl cunoaşteţi pe X? 

— Da. 

— Unde este? 

— Inăuntru. 

— Şi pe Y? 

— Mort. 

— Dar pe Z? 

— Nu-l cunosc. Dar scuză-mă. Pui cam multe întrebări. Cine eşti? 

A ridicat puţin tonul, o face dinadins pentru a atrage atenţia 
celorlalţi. Un necunoscut care pare atât de curios, care a intrat fără 
să se prezinte şi fără să fie însoţit de cineva de-al casei trebuie să 
fie întrebat ce vrea. 

— Mă numesc Henri, sunt din Avignon şi vin din Columbia. De 
asta nu mă cunoaşteţi. La revedere. 

Nu mai întârzii pe acolo şi mă duc să iau repede trenul ca să-mi 
petrec noaptea în afara departamentului Sena. Îmi iau aceste 
precauţii căci nu vreau, cu niciun preţ, să mi se atragă atenţia 
asupra interdicţiei pe care am evitat s-o primesc. 

Dar sunt la Paris, sunt aici, eşti aici cu adevărat, frate! Şi m-am 
dus să mă distrez ca odinioară. La Boucastel, la Bal-ă-Jo, mi-am dat 
pălăria pe ceafă şi mi-am scos cravata. Chiar mi-am permis să invit 
o gagică, cum făceam la douăzeci de ani şi cam în acelaşi mod. Şi 
tot învârtindu-mă în sunetul unui acordeon, aproape la fel de bun 
ca cel al lui Mimile Vacher din tinereţea mea, îi spun puştoaicei, 

care mă întreabă cu ce mă ocup, că sunt patron de bar în provincie, 
ceea ce o face să mă privească cu mare respect. 

Am fost deja la La Coupole să dejunez şi, ca şi cum aş fi venit 
dintr-o altă lume, am fost atât de naiv să-l întreb pe chelner dacă 
se mai joacă încă pétanque pe terasă. Chelnerul era de douăzeci şi 
cinci de ani acolo, dar a rămas cu gura căscată la întrebarea mea. 

La La Rotonde am căutat în zadar colţul pictorului Fujita şi, 
deoarece mă uitam cu disperare la mobilier, la aşezarea meselor, a 
barului, încercând să regăsesc obiecte din trecut, dezgustat să văd 
că totul a fost întors cu fundul în sus şi că tot ce-am cunoscut şi 
iubit a fost distrus, m-am ridicat şi-am plecat repede uitând să achit 
nota. Chelnerul mă ajunge din urmă şi mă apucă de braţ fără 
menajamente, la intrarea în staţia de metrou Vavin, şi cum s-a cam 
uitat curtoazia în Franţa îmi aruncă în obraz nota cerându-mi să 
plătesc imediat dacă nu vreau să cheme un poliţist. Bineînţeles că 
plătesc, dar îi dau un bacşiş aşa de mic încât mi-l aruncă zicând: 
„Poţi să-l păstrezi pentru soacra dumitale! Are, probabil, mai multă 
nevoie de el decât mine!” 

Dar Parisul este Paris! M-am plimbat ca un tânăr de sus în jos, 
apoi de jos în sus pe Champs-Elysées iluminat cu mii de lumini, cu 
acea lumină specifică a Parisului care te încălzeşte şi-ţi transmite o 
încântare extraordinară care te face să cânţi. Oh, ce dulce este să 
trăieşti la Paris! 

În mine nu simt nicio încrâncenare, niciun fel de dorinţă de 
răzbunare când sunt la poarta Saint-Denis sau în foburgul 
Montmartre, în faţa clădirii vechiului ziar L'Auto unde Rigoulot, pe 
atunci campion al lumii, ridica în chip de greutăţi un enorm sul de 
hârtie de ziar. Sufletul îmi este liniştit când trec prin faţa localului 
unde jucam baccara cu Stavisky şi asist, singur, fără să mă mai 
gândesc la altceva, la spectacolul de la cabaretul Lido. Şi mă 
amestec tihnit câteva ore în fierberea din Halles, care au rămas 
aproape aceleaşi ca înainte. 

Numai în Montmartre îmi trec prin minte gânduri pline de 
amărăciune. 

Am stat opt zile la Paris. De opt ori m-am întors la locul 
faimosului omor. 

De opt ori m-am aşezat pe bancă după ce am mângâiat copacul. 

De opt ori, cu ochii închişi, am reconstituit tot ceea ce ştiam 
despre anchetă şi despre cele două Curți cu Juri. 

De opt ori am revăzut chipurile tuturor acelor mizerabili artizani 

ai condamnării mele. 

De opt ori am murmurat: „De aici a început totul şi aici au 
hotărât să-mi răpească atâţia ani din viaţă.” 

De opt ori am repetat: „Ai renunţat la răzbunare, da, este bine, 
dar niciodată nu vei putea ierta.” 

De opt ori i-am cerut lui Dumnezeu ca, în schimbul renunţării 
mele la răzbunare, să nu se mai întâmple aşa ceva vreodată. 

De opt ori i-am cerut băncii să-mi spună dacă faimosul martor şi 
curcanul cel dubios nu şi-au pregătit, pe îndelete, următoarea 
depoziţie aşezaţi, „din întâmplare”, chiar pe această bancă, în 
cursul numeroaselor lor întâlniri „întâmplătoare”. 

De opt ori am plecat din ce în ce mai puţin încovoiat, aşa că 
ultima oară, plecând cu corpul drept ca al unui tânăr, mi-am 
murmurat numai pentru mine: „Ai câştigat, totuşi, frăţioare, pentru 
că eşti aici, liber, sănătos, iubit şi stăpân pe viitor. Nu mai căuta să 
afli ce s-a întâmplat cu ceilalţi, cu toate figurile din trecutul tău. Tu 
eşti aici, este aproape un miracol, Dumnezeu nu face zilnic astfel 
de minuni. Să fii sigur că, dintre toţi, tu eşti cel mai fericit.” 


Capitolul 18 - Israel - Cutremurul 


Părăsind Parisul de la Orly, îmi iau zborul spre Israel, unde stă 
acum mama Ritei, fiind curios, de asemenea, să cunosc ţara în care 
aceşti oameni persecutați dintotdeauna sunt pe cale, se spune în 
întreaga lume, să facă minuni. 

Sincer să fiu, eram sceptic. Consideram că Israelul este ţara unui 
popor de oameni prizonieri ai religiei lor, unde rabinii şi bigoţii 
impun întregii populaţii concepţia şi felul lor de viaţă. 

Avionul mă lasă la Tel-Aviv. Trebuie să ajung lângă Haifa, într-o 
localitate numită Tel Hanam, unde locuieşte mama Ritei. 

Ei bine, îmi dau seama imediat că nu sunt deloc proşti băieţii şi 
fetele de pe aici. 

Toţi şoferii de taxi vorbesc cel puţin o limbă, adesea două, pe 
lângă ebraică. Primul care se apropie de mine nu vorbeşte decât 
engleza. Nu trec decât trei minute până găsesc unul care vorbeşte 
şi franceza, şi spaniola. Şi mă urc într-un vechi taxi condus de un 
tânăr care vorbeşte la fel de bine ambele limbi. Încep imediat 
conversaţia: 

— De unde eşti? 

— Sunt născut la Casablanca, unde mi-am dat şi bacalaureatul. 

Sunt sefard. 

— Ce înseamnă sefard? 

— Sunt evreii expulzați de către regina Isabela Catolica. Am fost 
educat la şcoala franceză, dar eu mama şi tata vorbesc spaniola. 

— Te afli de mult aici? 

— De zece ani. Am venit împreună cu mama, tata, o bunică şi 
două surori. Ne simţim bine aici, toată lumea munceşte, suntem la 
noi, pe pământul nostru. Am învăţat toţi ebraica. De ce? Pentru că 
trebuie să avem o limbă comună, chiar dacă în Israel se întâlnesc 
evrei din toată lumea. Fiecare vine cu limba lui şi cum am putea să 
ne înţelegem dacă nu am avea cu toţii şi o limbă comună? 

— Lucrezi pentru tine? Taxiul îţi aparţine? 

— Nu, nu sunt aşa de bogat să am taxiul meu. 

— Costă scump? 

— Foarte scump, aproape 50.000 de franci. 

— Atunci şi aici e ca peste tot, sunt şi bogaţi, şi săraci. 

— Sunt unii mai bogaţi, este adevărat. Dar nimeni nu este sărac, 
căci nimeni nu trebuie să ceară de lucru sau să cerşească. 

— Şi bătrânii? 

— Sunt respectaţi de toată lumea. Primesc o pensie bună şi au 
fiecare o căsuţă cu grădină. 

— Ai şi tu o casă? 

— Nu încă. Şefii administraţiei sunt în marea lor majoritate 
polonezi şi au instituit un fel de segregaţie pentru sefarzi. 

— Asta-i culmea! Ar trebui să fiţi ultimii care să aibă probleme 
etnice! 

Râde. 

— Este adevărat, dar aşa este. Nu-i totdeauna prea plăcut, dar 
asta nu se va mai întâmpla cu generaţia următoare, vor fi toţi 
sabras. 

— Şi actualii sabras nu sunt rasişti? Sabras sunt toţi cei născuţi 
în Israel, nu? 

— Da, şi ei sunt într-un fel rasişti. Se cred superiori şi consideră 
că au mai multe drepturi decât ceilalţi, pentru că s-au născut aici, 
în Israel. 

— Deci nu merge totul chiar ca pe roate. 

— Nu, dar uităm totul când acţionăm ca israelieni, adică atunci 
când muncim cu toţii ca să avem o agricultură şi o economie 
prospere, bazate pe propriile noastre eforturi. 

— Primiţi mulţi bani de la evreii din străinătate? 

— Nu ştiu exact, dar sumele primite nu sunt risipite, nu sunt 
folosite doar pentru nevoile zilnice ale oamenilor. Ele servesc în 
primul rând la crearea de întreprinderi industriale, la irigarea 
deşertului, la fertilizarea acestuia şi la construirea a tot ceea ce 
poate fi util colectivităţii. 

— lţi iubeşti ţara! 

— Mi-aş da viaţa pentru ea. 

— Ce este mai tare în tine? Fanatismul religios? 

— Nu, sunt evreu, dar acasă nu prea urmăm preceptele religiei 
evreieşti. Vedeţi, ceea ce trebuie să se înţeleagă este că în nicio 
ţară din lume nu suntem cu adevărat egali cu ceilalţi. Am un tată 
care a făcut războiul alături de francezi şi marocani. Ei bine, 
întotdeauna se găsea un imbecil, fie francez, fie arab, care să-l 
insulte spunându-i că e un evreu împuţit. 

— De acord, dar un om nu reprezintă o întreagă societate. 

— Este adevărat, dar când îţi rişti viaţa şi când porţi uniforma 
armatei unei naţiuni, trebuie să fii respectat ca fiind egalul tuturor. 

— Corect. 

lată-ne la Haifa, într-un sfert de oră vom fi la Tel Hanam. 

— Cunogşti adresa asta? 

— Nu, dar vom fi îndrumați. 

Este ora zece seara când ajungem la Tel Hanam, o mare 
periferie a Haifei. Străzile sunt pline de lume, fete şi băieţi, de toate 
vârstele, se plimbă în grup. Râd, cântă, sunt gălăgioşi, se 
îmbrăţişează. Văzând puşti şi  puştoaice de treisprezece, 
paisprezece ani îmbrăţişându-se, fără niciun fel de complex că 
încep atât de tineri jocul dragostei, în faţa tuturor, am dintr-o dată 
imaginea a ceva foarte nou pentru mine. 

Intreb de adresă. 

— Pe aici, da, coborâţi aici, taxiul nu poate ajunge la uşa 
imobilului, trebuie să urcați scările până acolo. 

Plătesc taxiul, un tânăr îmi ia valiza şi, plini de bunăvoință, trei 
fete şi trei băieţi ne însoțesc. 

— Veniţi de departe? 

— Din Venezuela. Ştiţi unde este? 

— Bineînţeles, în America de Sud. 

— Cum de vorbeşti franceza? 

— Sunt francez, ca şi el, celălalt este din Tanger, iar celălalt tot 
marocan. 

— Şi fetele? 

— Toate trei sunt poloneze. 

— Sunt frumoase. Sunt logodnicele voastre? 

— Nu, prietene. Prietene bune. 

— Şi în ce limbă vă înţelegeţi între voi? 

— Ebraica. 

— Şi ce faceţi dacă nu ştiţi toţi ebraica? 

— Nu-i nevoie să ştii neapărat ebraica, îmi răspunde râzând cel 
ce-mi duce valiza, ca să te distrezi, să te plimbi sau să te 
îmbrăţişezi. De altfel, acum nu mai suntem francezi, sau polonezi, 
suntem toţi israelieni. 

Ajunşi în faţa imobilului, au vrut să urce cu mine cele trei etaje şi 
nu m-au părăsit decât atunci când s-a deschis uşa şi mama Ritei s- 
a aruncai în braţele mele. 

Extraordinar mi se pare Israelul, extraordinară e ţara pe care o 
descopăr. Căci, cu toată emoția revederii mamei Ritei şi cu tot ceea 
ce are ea să-mi povestească şi ce am eu să-i povestesc, nu-mi 
petrec întreaga zi în casă. Mă duc peste tot, la dreapta, la stânga, 
îmi fac repede prieteni, în special tineri, care mă interesează mai 
mult decât bătrânii. 

li descopăr pe tinerii Israelului. Nu sunt mai cuminţi decât alţii, 
iubesc viaţa, le plac motocicletele, cursele nebuneşti, fetele, le 
place să se distreze, să danseze. Dar ceea ce găsesc eu la 
majoritatea dintre ei este această convingere, pe care profesorii lor 
au reuşit să le-o formeze, că este bine să ştie mai multe limbi, să 
înveţe o meserie bună ca să-şi poată asigura mai uşor, mai târziu, 
existenţa, dar, în special, ca să devină un element pozitiv şi util ţării 
lor. Am văzut mulţi tineri capabili să facă sacrificii din mândria de a 
ajunge să joace în colectivitate rolul pe care îl merită. Nu au 
ambiția atingerii unor situaţii bune pentru bani sau lux. 

Şi mai fac o descoperire: evreii din Israel nu sunt interesaţi în 
primul rând de bani. Cum se face că această rasă atât de 
întreprinzătoare în toate ţările lumii, unde se pare că trăieşte numai 
pentru a acumula din ce în ce mai mulţi bani, se poate schimba 
atât de radical în propria ei ţară? 

Dar, totuşi, pentru a-mi da seama până unde merge fermitatea 
sentimentelor unuia dintre tinerii pe care-i întâlnesc, îl întreb cât 
câştiga cu meseria lui de bun tehnician. Imi spune o sumă 
modestă, mai puţin de două sute de dolari pe lună. 

— Ştii că, în Venezuela, cu meseria ta, ai câştiga de cinci ori mai 
mult? 

Îmi răspunde, râzând, că în Franţa i s-a oferit de patru ori mai 
mult, dar asta nu-l interesează. Aici este liber, se simte foarte bine 
şi, mai ales, este în țara lui. 

Nici el nu urmează toate ritualurile religioase, numai pe cele 
strict necesare. Nu-i plac bătrânii evrei cu barbă şi cu pălăriuţă 
neagră, mai ales polonezi, care sunt prea sectari şi care vor să 
strângă toată lumea în chingile religiei. Işi iubeşte naţia, dar cea 
tânără, sportivă, liberă, deschisă la plăcerile sexului, fără niciun fel 
de complexe. Viaţa în comun, fete şi băieţi, îl încântă. Fiecare 
reuşită a poporului său, în orice domeniu, industrial sau agricol, o 
consideră ca fiind a sa şi se bucură din toată inima. 

Trebuie să spun că, datorită dificultății de a ne înţelege direct, n- 
am putut să discut mai pe larg decât cu tineri veniţi din Franţa, sau 
din nordul Africii, sau din Spania. Unul dintre ei îmi explică de ce, 
din punct de vedere politic, ar fi mai degrabă socialist, ca 
majoritatea tovarăşilor lui. Un altul, marocan, îmi mărturiseşte că 
nu-i urăşte pe arabi şi că ştie foarte bine că doar propaganda 
oficială şi interesele unora fac din arabi nişte duşmani. Are amintiri 
plăcute şi-mi vorbeşte cu căldură despre perioada în care, la 
Casablanca, vorbea şi se juca cu copiii arabi pe stradă, fără nicio 
problemă. Şi-a pus multe întrebări şi pretinde că sentimentele şi 
relaţiile actuale au fost fabricate de alţii, care nu sunt nici arabi, 
nici evrei. 

— De ce ar porni arabii la luptă împotriva noastră? adaugă el, 
căci zvonurile de război, în acest sfârşit de mai al anului 1967, 
încep să circule tot mai serios. Pentru a ne lua deşerturile pe care 
le cultivăm? Nu au şi ei imense terenuri necultivate pe teritoriul lor? 
Vorbesc de libertatea lumii arabe şi de independenţa lor, dar 
pentru a face acest război, cu speranţa de a-l câştiga, se duc direct 
în braţele ruşilor. Or, un arab se deosebeşte mai mult de un rus 
decât de un evreu, vărul său. 

Totuşi, este un sionist convins şi acest lucru l-am putut constata 
şi la prietenii lui. 

Am venit s-o văd pe mama Ritei, dar şi pentru a studia ce sunt - 
chibuţurile, forma lor de organizare, administrarea lor. De când am 
auzit despre ele m-au interesat, dar mai ales după aventura mea 
cu pescăria de la Maracaibo, când mi-am spus adesea că, dacă 
lucrurile ar fi mers bine, aş fi încercat să creez ceva în acest gen 
pentru pescarii mei, ceea ce le-ar fi dat, inevitabil, un nivel şi un 
mod de viaţă superioare. 

Am fost impresionat nu numai de rezultatele pe care le obţin 
chibuţurile, dar şi de bunăstarea acestor mici colectivităţi. 

Mă duc să vizitez mai multe, de diferite genuri. 

Sunt uimit de eficienţa funcţionării acestor comunităţi, în care 
fiecare are sarcina lui. Toată lumea face câte ceva. Comunitatea 
este prosperă, îşi vinde produsele dacă este un chibuţ specializat şi 
fiecare dintre membrii săi profită, în egală măsură, de aceste 
rezultate. Dar ceea ce mă impresionează şi mai mult este faptul că 
unii profesori, medici, avocaţi muncesc în oraş şi revin seara aici 
punând tot ceea ce câştiga în casa comună! 

Mă plimb şi ca turist. Haifa este un oraş important, un port cu 
trafic mare, cu străzi animate. Noaptea este veselă. M-am dus în 
diverse baruri şi am găsit chiar baruri cu fete. Jos pălăria! Mai întâi, 
vorbesc toate între trei şi cinci limbi, iar în privinţa jumulirii 
clienţilor sunt mai versate decât animatoarele din orice altă ţară. 
Un pahar de lichior de mentă costă patru dolari şi-l beau cu atâta 
viteză cerând imediat altul încât ai tot interesul să pleci rapid dacă 
vrei să-ţi mai păstrezi ceva dolari în buzunar. 

Deci, ce constat în Israel: nu există disciplină impusă, viaţa este 
într-adevăr liberă, fiecare se amuză sau munceşte făcând ce vrea şi 
cum vrea. Nu sunt cerşetori pe stradă, nici măcar unul singur, copil 
sau bătrân. 

Observ şi o chestie care mi se pare tare haioasă. In staţia de 
autobuz aşteaptă douăzeci de persoane şi mă întreb ce se va 
întâmpla dacă va veni mai întâi autobuzul arabilor, îl vor lua oare? 
Unii evrei nu fac niciun fel de diferenţiere şi se urcă liniştiţi, dar alţii 
se cred obligaţi să le explice celor care rămân că sunt foarte grăbiţi 
şi nu pot aştepta autobuzul pentru evrei. 

Şoferul arab, serios ca un papă, primeşte preţul biletului fără să 
mulţumească şi pleacă mai departe. 

Alt lucru pitoresc. Intr-o ţară unde lisus se ducea la pescuit, 
evreii vând creştinilor sticluţe cu apă având imprimate pe ele o 
cruce şi fiind însoţite de-o hârtie semnată de un episcop, care 
atestă că aceasta conţine apă din lordanul în care pescuia lisus. 
Vând şi săculeţi cu pământ sfânt. 

Şi aceştia sunt însoţiţi de un certificat de autenticitate semnat de 
un episcop. Fiecare sticluţă şi fiecare săculeţ costă câte doi dolari, 
iar afacerea merge ca pe roate căci pământul nu este scump, iar 
lordanul are apă destulă. 

Sunt aici de cincisprezece zile. Am adunat toată documentaţia 

necesară despre administrarea unei ferme colective. 

Se crede că războiul va începe chiar în săptămâna asta. Nu văd 
deloc necesitatea de a mă amesteca în conflict sau de a primi vreo 
lovitură pe gratis, dar când mă duc la agenţia Air-France ca să-mi 
iau bilet mi se răspunde că toate avioanele sunt rezervate pentru 
femei şi copii. Găsesc, în sfârşit, un loc la o cursă a companiei 
Sabena care merge la Belgrad, aşa că voi pleca poimâine seara. 

In aceste ultime două zile asist la pregătirile de apărare 
împotriva unor posibile bombardamente aeriene. Văd cum se 
golesc debaralele de la parterul tuturor imobilelor din Tel Hanam, 
căci aici nu există pivnițe, fiecare apartament are o debara care 
poate servi drept adăpost. Oamenii nu sunt nici speriaţi, nici 
abătuţi. Fac totul cu calm. Numai mama Ritei, având în vedere 
vârsta ei înaintată, este puţin înfricoşată. 

Se sapă tranşee. Toată lumea munceşte, şi femeile, şi copiii. 

Autobuzele vin să ia bărbaţii din cartier. 

Un sergent cu o listă în mână îi strigă pe cei ce trebuie să plece, 
înainte de plecare, se face din nou apelul şi sunt găsiţi şapte sau 
opt bărbaţi în plus, care nu figurau pe listă, dar se strecuraseră 
printre cei chemaţi. Este un semn bun, nimeni nu încearcă să se 
ascundă, ci dimpotrivă. 

Decolez spre Belgrad cu speranţa că războiul va putea fi evitat în 
ultimul moment. Apoi, două zile mai târziu, îmi iau zborul spre 
Caracas. 

Şi în avion, purtând în minte toate imaginile acestei lungi 
călătorii, cea care mă urmăreşte cel mai mult, cea care le domină 
pe toate celelalte este aceea a străzilor înguste din Tiberiada, pline 
de măgăruşi, cu forfota arabilor, evreilor, maurilor creştinaţi, cu 
dughenele şi vânzătorii de apă, a acelor străduţe pe unde, trecând 
pe lângă aceleaşi case şi călcând pe acelaşi caldarâm, auzind 
susurul aceloraşi fântâni, aceleaşi strigăte, aceleaşi discuţii sau 
aceleaşi cântece, lisus mergea desculţ, îndreptându-se spre lordan 
unde se scălda sau pescuia. Cât de profundă trebuie să fi fost 
pentru mine, un ateu, această impresie încât mi s-a impus cu o 
asemenea forţă. 

Avionul aterizează la Caracas, unde mă aşteaptă Rita, care, 
îmbrăţişându-mă, îmi spune: 

— Războiul ar fi putut să te prindă acolo! 

— Războiul? De ce războiul, Rita? Să sperăm din tot sufletul că 
nu va mai avea loc 

— Dar a început, Henri, a început acum trei ore. 


În şase zile, acest război care era cât pe ce să mă surprindă 
acolo s-a terminat. Mama Ritei nu a păţit nimic şi începem luna iulie 
liniştiţi. 

Afacerile ne merg bine, suntem fericiţi împreună şi m-am întors 
din Franţa cu un buchet atât de mare de amintiri încât, chiar dacă 
aş lua în fiecare zi câte una dintre ele, mă aflu în posesia unei mine 
inepuizabile de întâmplări la care pot visa tot restul vieţii mele. 

Viitorul, la care nu încetez să mă gândesc de câţiva ani (căci 
trebuie să te gândeşti şi la bătrâneţe), îl privesc fără teamă, căci 
ne-am luat măsurile de precauţie care trebuie să ne pună 
bătrâneţea la adăpost în condiţiile în care totul va decurge normal. 

28 iulie 1967, anul sărbătoririi a 400 de ani de la întemeierea 
Caracasului. 

Este ora opt seara, abia m-am întors acasă după ce am aprins 
firma de neon a barului nostru care se află vizavi de imobilul cu opt 
etaje în care locuim într-un apartament confortabil de la etajul 
şase. Uşa spre balcon este deschisă, cele două lustre luminează 
puternic şi Rita şi cu mine, aşezaţi alături pe o canapea, privim 
programul televiziunii. 

— Luna asta care se apropie de sfârşit a fost bună, nu-i aşa, 
Henri? 

— Foarte bună, draga mea, ca şi iunie, de altfel. Nu eşti prea 
obosită? 

— Nu, merge. Oh! Dumnezeule! 

Un monstru zguduie casa, care se mişcă precum un camion ce 
se hurducăie pe un drum plin de gropi şi hârtoape, un fel de dragon 
balansează imobilul de la dreapta la stânga, din faţă în spate, 
lustrele se mişcă asemenea unui pendul, podeaua se transformă în 
tobogan, înclinându-se într-o parte şi în alta până la 30°, câinii, cei 
doi câini, alunecă pe mozaicul lustruit dintr-un zid într-altul al 
holului de la intrare, tablourile cad de pe pereţi, zidurile se cască 
asemenea unor rodii prea coapte, televizorul explodează, mesele şi 
scaunele par a fi aşezate pe patine cu rotile, se aude un vuiet 
metalic mai puternic decât zgomotul plăcilor de tablă folosite la 
teatru pentru a sugera furtuna, urletele răsună de peste tot, din 
camera Mariei, cât şi din stradă, iar noi, Rita şi cu mine, strâns lipiţi 
unul de altul, obraz lângă obraz, aşteptăm ca dintr-un moment în 
altul întreg universul să se prăbuşească peste noi... 

Totul a durat exact treizeci şi cinci de secunde. Credeam că cele 
opt minute de aşteptare din timpul tentativei nereuşite de lovitură 
de stat fuseseră cele mai lungi din viaţa mea, dar ele nu fuseseră 
nimic pe lângă aceste treizeci şi cinci de secunde. 

De abia s-a oprit în loc tot ceea ce dansa, trosnea, se învârtea c- 
am şi ieşit pe scări, ţinându-ne de mână, şi am coborât în goană 
cele şase etaje, ajungând în stradă odată cu câinii şi cu Maria. 

Găsim sute de oameni urlând de frică şi de bucurie că au scăpat 
cu viaţă din acest cutremur de 6,7 grade pe scara Richter. 

lar cei ce se aflau pe stradă în momentul cutremurului şi se 
refugiaseră în mijlocul ei ca să nu fie striviţi de imobilele care se 
balansau asemenea cocotierilor ne strângeau mâinile şi strigau că 
este un miracol că imobilul nostru nu s-a prăbuşit ca un castel din 
cărţi de joc. 

La ora douăzeci şi patruzeci şi unu de minute a avut loc un nou 
cutremur care a durat doar zece secunde. 

Nimeni nu îndrăzneşte să se întoarcă în casă şi nici noi. Pot urma 
alte zvârcoliri ale pământului şi de data asta totul se poate prăbuşi. 

Aici, pe pământ, cu picioarele bine sprijinite pe caldarâm, 
neavând alt acoperiş deasupra capului decât cerul, trebuie să ne 
instalăm, să mâncăm, să dormim şi să aşteptăm. 

Ne ducem, totuşi, să vedem ce s-a întâmplat în localul instalat în 
vila aflată pe cealaltă parte a străzii, aşteptându-ne la un dezastru. 
Nimic. Vreo şase sticle căzute de pe etajerele barului, cam asta-i 
tot. Lumina funcţionează, telefonul de asemenea. In loc să 
trebuiască să coborâm în fugă şase etaje, de aici avem de coborât 
doar zece trepte şi suntem jos. Putem sări chiar pe fereastră cum 
simţim primele zguduituri. li propun Ritei: 

— Să rămânem aici, Minouche. Vom putea primi chiar câteva 
persoane care s-ar putea să aibă nevoie de adăpost. 

Şi reacţia ei vine prompt: 

— Ce noroc extraordinar am avut, dragul meu. 

Şi ne îmbrăţişăm, şi ne sărutăm, bona mângâie câinii, noi o 
îmbrăţişăm pe ea, ne îmbrăţişăm vecinii, ne sărutăm fiica sosită în 
fugă, albă ca varul. 

leşim din nou în stradă, unde ştirile încep să circule cu 
repeziciune. S-au prăbuşit câteva clădiri, care anume? Aia, cealaltă, 
una foarte mare, una foarte mică. Ne ducem să vedem grămezile 
imense de moloz, tot ce-a mai rămas din imobile de douăsprezece 
şi cincisprezece etaje. Pompierii degajează dărâmăturile încercând 

să vadă dacă, printr-un miracol, mai sunt supraviețuitori. În marea 
piaţă din Altamira, unul din frumoasele cartiere ale Caracasului, un 
imens imobil a fost tăiat în două: o parte s-a prăbuşit, cealaltă a 
rămas aplecată periculos şi se poate prăbuşi dintr-un moment într- 
altul. Aici se află soţia prietenului meu Jean Mallet de la Tr&vanche, 
directorul agenţiei France-Presse de la Caracas. Singură în 
apartament, căci Jean a fost surprins de cutremur pe stradă, la 
volanul maşinii. Ca prin minune, iese vie din această jumătate de 
imobil aflată încă într-un echilibru precar. 

Şi sunt pe cale să-l înjur pe Bunul Dumnezeu pentru această 
catastrofă când îi zăresc în faţa imobilului pe cei doi fraţi 
Ducourneau, bunii mei prieteni. li interpelez ca de obicei: 

— Hei, voi, cei doi Ducourneau! Şi voi aţi reuşit să scăpaţi! 
Bravo! 

Se îndreaptă încet spre mine, cu faţa gravă şi ochii plini de 
lacrimi: 

— Henri, Rita, vedeţi grămada aia de moloz? Dedesubt se află 
mama, tata, sora noastră, fetiţa ei şi bona. 

li strângem, plângând, în braţe. N 

Ne îndepărtăm de acest loc oribil. li spun Ritei: „Să-i mulțumim 
lui Dumnezeu, căci a fost generos de această dată cu noi.” 

Intr-adevăr, a doua zi, printre nenumăratele întâmplări atroce 
care ne sunt povestite o aflăm şi pe aceea a familiei Azerad, care 
locuia la etajul opt în Edificio Neveri. 

Tata, mama şi cei patru copii erau aşezaţi în jurul mesei pentru 
cină, când, la prima zguduire, imobilul s-a prăbuşit. Ca şi cum ar fi 
fost presat de o forță uriaşă, se tasează şi familia Azerad este 
prinsă sub dărâmături, aproape în aceeaşi poziţie în care se aflau în 
jurul mesei: mama şi trei copii separați de tată şi de-al patrulea 
copil de un bloc de piatră care-i striveşte. Nu au murit pe loc, iar 
sfârşitul mamei şi al celor trei copii a fost groaznic. i 

Soțul şi soția agonizează, dar nu şi-au pierdut cunoştinţa. In 
întuneric, nu se văd, dar îşi vorbesc. Au amândoi pieptul strivit. Ea 
urmăreşte neputincioasă moartea celor trei copii ce se aflau lângă 
ea, dintre care cel mai mic avea doar opt ani. La un moment dat îi 
spune: „Micuţul a murit”, apoi, după câteva ore: „Şi celălalt a murit 
chiar acum.” Apoi, linişte, nu-i mai răspunde soţului. Murise şi ea la 
rândul ei. 

Tatăl, Jean-Claude Azerad, un bărbat de treizeci şi opt de ani, şi 
cel de-al patrulea copil, Remy, sunt descoperiţi după şaptezeci şi 

două de ore, în stare de comă. Sunt degajaţi şi duşi la reanimare. 
Micului Rémy i se amputează un picior. Tatăl trebuie să suporte mai 
multe operaţii, fiind zdrobit peste tot şi atins foarte serios la rinichi. 
Este operat prima dată la Caracas, unde doctorul Benaim îl 
operează urmărind prin telex şi telefon instrucţiunile profesorului 
Hamburger, de la spitalul Necker de la Paris, mare specialist în 
chirurgia rinichiului. Scapă cu viaţă, dar nu se gândeşte decât la 
moarte, nereacţionând în niciun fel la tratamente. A fost nevoie de 
săptămâni şi săptămâni pentru a-l face să admită că micul Remy 
are nevoie de el. 

Mai mult de o săptămână oamenii au dormit în maşini, în parcuri, 
pe bănci, în pieţe, dar întotdeauna sub cerul liber. Pământul se mai 
cutremura din când în când, apoi, ca după orice furtună, calmul a 
revenit. Odată cu calmul a revenit şi încrederea, iar oamenii s-au 
reîntors în apartamente. Şi noi am făcut la fel ca toţi ceilalţi. 


Capitolul 19 - Naşterea unui Papillon 


Am pierdut, totuşi, în cutremur mai mult decât am crezut la 
început, dar, mai ales, afacerile stagnează. La sfârşitul lunii august, 
suma pe care putem s-o punem de-o parte are puţine cifre, nu mă 
pot împiedica să nu mă gândesc la viitor cu teamă, căci am 
aproape şaizeci şi unu de ani. 

Mă gândesc, mă gândesc, ce-aş mai putea face? 

Şterg de praf un vechi dosar cu proiectul unei pescării de 
languste pe Coasta Guyanei, mă documentez despre creşterea 
scroafelor, despre făina de peşte, despre pescuitul rechinilor. Ce-aş 
putea găsi sau inventa, nu pentru a-mi câştiga existenţa, ci pentru 
a ne asigura bătrâneţea. 

Trebuie să găsesc ceva, dar ce? 

Am uitat complet o întâmplare care s-a petrecut puţin înaintea 
cutremurului. 

La 11 iulie 1967, Albertine Sarrazin moare în urma unei operaţii. 
Necitind ziare din Franţa de mai mulţi ani, aflu abia acum că 
această femeie este o scriitoare de mare succes, că a povestit o 
evadare şi viaţa ei din închisoare în două romane, dintre care 
L'Astragale aproape că a îmbogăţit-o. Sărmana fată nu a putut 
profita de aceşti bani. Citesc toate astea într-un articol publicat în 
ziarul £/ Nacional, un mare cotidian venezuelean cât se poate de 
serios. 

Şi dacă mi-as scrie şi eu aventurile? 

— Rita! 

— Da, ce vrei? 

— Am să-mi scriu viaţa. 

— De cincisprezece ani îmi tot spui şi-mi repeţi că, în ziua în care 
ţi le vei publica, memoriile tale vor fi o bombă! Dar mai trebuie să 
treacă ceva timp până când bomba va exploda! Dragul meu, nu 
mai cred în ea! 

Are dreptate Rita, căci, de fiecare dată când ne petrecem seara 
cu nişte prieteni, se găseşte câte unul să-mi spună: „Henri, trebuie 
să scrii neapărat poveştile astea.” Şi, de fiecare dată, răspund la 
fel: „Le voi scrie într-o zi şi atunci vor fi o bombă!” 

— Ai să vezi, de data asta mă apuc serios de treabă! 

— Nu-mi promite nimic, nu o vei face. 

Şi, într-adevăr, n-am făcut-o. 

De ce? Inainte de toate pentru că nu mă cred capabil, nu ştiu de 
ce, dar sunt convins că nu pot să scriu. Să vorbesc? Da! Să 
povestesc? Mai bine ca alţii, asta-i sigur. Poţi să fii un bun 
povestitor, dar să ştii să scrii este cu totul altceva. Pe scurt, o las 
baltă şi nu mă mai gândesc la promisiunea făcută. 

Două luni după cutremur, la sfârşitul lui septembrie, îi dau Mariei 
mai multe ziare, iar ultimul dintre ele este un număr vechi din £/ 
Nacional. Are nevoie de ele să le pună pe jos pentru ca zugravul 
care face reparaţiile după cutremur să nu murdărească prea rău 
podeaua. Şi din nou, pe prima pagină a acestui ziar mototolit, este 
vorba de moartea Albertinei Sarrazin. 

Au trecut deja două luni. Sărmana fată, sunt mai liniştit decât ea, 
chiar dacă nu sunt bogat. 

Şi nici măcar n-ai încercat, Papi, să-ţi scrii memoriile alea ale tale 
şi te-ai şi dezumflat imediat! Nu-i frumos din partea ta. Dar am tot 
felul de motive neîntemeiate pentru a-mi găsi scuze! Aproape 
nimeni nu-mi cunoaşte trecutul aici, fiica noastră lucrează la 
ambasada britanică de şapte ani, suntem consideraţi, eu şi soţia 
mea, nişte comersanţi fără trecut, cinstiţi. In afară de câţiva şefi de 
poliţie, nimeni nu ştie nimic şi voi avea puterea să-i înfrunt pe toţi? 
Şi în Franţa, ce vor spune surorile mele, nepoţii, Tanti Ju? Şi, apoi, 
un succes în literatură este foarte greu, aproape imposibil de 
anticipat. Nu, nu este ceva serios, Papi. Pentru a ieşi din situaţia ta 
actuală, căci trăieşti bine, dar nu câştigi destul pentru a-ţi asigura 
serios bătrâneţile, va trebui să găseşti ceva. Ce anume? Nu-mi pasă 

ce, trebuie doar să rezolvi această chestie, asta-i tot. A devenit o 
idee fixă şi mă voi ocupa serios de asta. 


Peste câteva zile, trec pe strada Acueducto. Am uitat-o din nou 
pe Albertine, am uitat că, timp de o oră, am vrut şi eu să scriu o 
carte de succes. Aceste memorii, cum le spune Rita, ar putea fi o 
bombă care nu riscă, însă, să explodeze, nici măcar să eşueze, 
pentru că nu va fi niciodată fabricată. 

Dar pe afurisita asta de stradă Acueducto se află Librăria 
Franceză, iar în vitrina prin faţa căreia sunt obligat să trec zăresc o 
carte, şi pe această carte o banderolă roşie - 123.000 de 
exemplare vândute - iar această banderolă nu mă împiedică să-i 
văd titlul: L'Astragale. 

Pe naiba! 123.000 de exemplare vândute! Cât costă cartea? 
Treizeci de bolivari, aproape treizeci şi trei de franci. Şi scot imediat 
banii pentru a intra în posesia acestei cărţi faimoase. 

Deci, pentru cartea asta Albertine a încasat ceva lovele! Având 
acele lovele, nu a mai fost nevoită să spargă uşi cu Julien alei 
pentru a se ghiftui! 

Şi-am citit L'Astragale şi am fost uluit de L'Astragale. Dar de ce 
oare? De aventură sau de armonia cuvintelor? De aventură în 
adevăratul înţeles al cuvântului nu se poate vorbi, nu se prea 
petrece nimic sau aproape nimic. Işi rupe piciorul când evadează, îl 
întâlneşte pe Julien care-o ascunde şi pe care-l iubeşte, este prinsă 
din nou tocmai când totul se aranjase între ei. Deci, nu este vorba 
despre asta. Dar cum este scrisă cartea! Nu este o pictură 
oarecare, ci o capodoperă! 

Cine citeşte capodoperele? 

Cine se poate lăsa legănat de cuvinte, de frazele bine cizelate? 

Cine se duce la Operă? Destul de puţină lume. 

Această carte seamănă cu un spectacol de operă. Ei bine, nu-i 
rău deloc că 123.000 de persoane iubesc opera, plătind cu 20% din 
preţul unui bilet povestea puştoaicei cu astragalul sfărâmat. Numai 
cu acest început a putut să-şi deschidă un cont în bancă, să-şi 
cumpere o baracă la soare, punându-se la adăpost de vremuri 
rele... Căci eu i-aş fi dat 20% dacă aş fi fost editorul ei. Nu 
cunoşteam încă lumea editorială. 

Am închis cartea, derutat să aflu că există gagici care-şi trec 
bacalaureatul în închisoare, care pot să-şi pregătească licenţa în 
litere şi să scrie cu cuvinte atât de complicate fără să deschidă un 

dicţionar. 

Dă-ţi seama că tu ai, poate, de o sută de ori mai multe aventuri 
decât ea, mii de lucruri mai interesante de povestit şi că, dacă vei 
ajunge să le scrii, vei vinde nu numai 123.000 de cărţi, ci de zece 
ori mai mult. Asta-i sigur, numai că trebuie să ştii să le scrii, şi nu-i 
cazul tău. 

Dar dacă, în loc să caut fraze frumoase, în loc să-l leagăn pe 
cititor în muzica stilului frumos, l-aş zgudui? Dacă, în loc să scriu 
pentru el, i-aş vorbi? 

Să-i vorbesc? De ce nu? Am deja o anumită experienţă în ceea 
ce priveşte efectul pe care-l pot produce asupra publicului! 

— Rita! N-ai păstrat cumva scrisoarea de la Europe N°1? Am 
primit-o demult, prin 57 sau 58 cred, acum mai bine de zece ani. 

— Ba da, dragul meu, am păstrat-o, ce crezi tu! 

— Vrei să mi-o dai? 

Mi-o aduce. 

— Ce vrei să faci cu ea? 

— Să mă impregnez de conţinutul ei ca să dobândesc curajul de 
care am nevoie ca să scriu faimoasa mea carte. 

— Bomba? Va exploda, în sfârşit? 

Scrisoarea se află aici. 


EUROPE N°1 
RADIO-TELEVISION 

22 ianuarie 1958 
Domnului Henri Papillon 
Caracas (Venezuela) 


Stimate Domnule, 

Mă hotărâsem de câteva săptămâni să vă adresez aceste câteva 
rânduri de felicitări şi călduroase mulțumiri. 

Și dacă numeroasele ocupații de sfârşit de an m-au împiedicat s- 
o fac până acum, nu voi mai întârzia astăzi pentru că bunul meu 
camarad Carlos Alamon, pe care tocmai l-am întâlnit la Paris cu 
multă plăcere, pleacă mâine la Caracas şi vă va aduce scrisoarea. 

Ați acceptat interviul pe care vi l-a propus Pierre Robert Tranie, 
unul din cei şapte globe-trotteri pe care i-am trimis în jurul lumii, iar 
personalitatea Dvs. a dat atâta culoare şi vervă acestei întâlniri 
încât interviul difuzat de postul nostru Europe N°1 i-a pasionat pe 
auditori şi a fost recunoscut ca cel mai bun reportaj difuzat în acea 

seară, aducându-i lui Tranie premiul întâi. Sunt sigur că trebuie să 
vă spunem „bravo” în primul rând Dvs. Fără îndoială că mesajul pe 
care l-aţi transmis va fi auzit şi sper, împreună cu Dvs., că va servi 
cauzei tuturor camarazilor care, ca şi Dvs., au dovedit capacitatea 
de a se readapta la viața normală. 

Bravo, deci, şi vă mulțumesc că ne-ați ajutat să-i atragem şi să-i 
emoționăm pe auditorii noştri. 

Vă rog să credeți, stimate domnule, în sentimentele mele cele 
mai bune. 

Louis Merlin 

Director, Europe N°1 


Deci, când povestesc n-o captivez numai pe soţia mea, pe 
nepoţii, nepoatele şi prietenii mei, grupurile de necunoscuţi dintr-o 
reuniune de familie, ci îi captivez şi pe auditorii invizibili de la 
Europe N°1. 

Şapte globe-trotteri au colindat lumea timp de două luni, luând 
câte un interviu pe săptămână, ceea ce înseamnă cincizeci şi şase 
de interviuri, iar tu, Papillon, ai fost pe primul loc. Da, serios, ai o 
şansă. 

Şi pornesc la drum, într-o nouă aventură! 

Nu trebuie să-mi bat capul, voi scrie cum vorbesc. 

Voi vorbi, deci, înainte de a scrie. 

Şi a doua zi, de la Sears, marele magazin din Caracas, cumpăr 
cel mai frumos magnetofon pe care şi-l poate dori un profesionist, 
pe credit, bineînţeles. Cinci sute de dolari. 

Şi povestesc, şi povestesc, la nesfârşit. Nu mai las microfonul din 
mână. 

Şi povestesc noaptea. 

Şi povestesc dimineaţa. 

Şi povestesc după-amiaza. 

Şi povestesc atât de mult încât răguşesc, iar vocea mea spartă 
nu mai poate fi înregistrată de microfon. 

Obligat, deci, să mă opresc aici cu povestitul, încep imediat să 
transcriu banda pe hârtie. Sunt plin de entuziasm, sigur că am 
făcut o treabă formidabilă. Anumite pasaje au făcut-o pe Rita să 
plângă cu lacrimi cât pumnul când le-a ascultat. Fără îndoială, tipul 
care-i povesteşte soţiei sale istorioare pe care ea le ştia deja pe 
dinafară, dar reuşeşte, totuşi, s-o mai emoţioneze încă, are toate 
şansele să izbândească. 

Ei bine, nu e aşa! Înregistrările transcrise pe hârtie sunt un 
rahat! Nu-mi revin, nu înţeleg nimic. 

Recitesc aceste cincizeci şi două de pagini şi i le dau Ritei să le 
citească şi ea, iar când le recitim încă o dată împreună hotărâm că 
asta e şi n-ai ce face, cele cincizeci şi două de pagini sunt un rahat 
perfect. 

Totul s-a terminat repede. După-amiază o ajutăm pe Clotilde să 
pună în portbagaj faimosul magnetofon de cinci sute de dolari, de 
care nu mai vreau să aud vorbindu-se şi pe care nu mai vreau să-l 
văd. Preţios cadou pentru ea, o adevărată uşurare pentru mine. 

Am avut noroc că m-au lăsat corzile vocale, altfel aş mai fi 
trăncănit câteva săptămâni în şir pentru nimic. 

— Să nu mai vorbim despre asta, Minouche. Adio viței, vaci, 
porci, găini, pui şi alte orătănii. Jean-Jacques Pauvert, editorul, 
poate dormi liniştit, nu va avea concurent care să facă să-i scadă 
vânzările la L'Astragale. 

Noiembrie. Mi-am spart capul degeaba să găsesc ceva original 
pentru a-mi asigura retragerea la pensie, dar nu văd nimic cert. 

Cum am fel de fel de prieteni, am propuneri de afaceri din cele 
mai bizare. Un prieten care are o proprietate în Guyana 
venezueleană şi care ştie că se găseşte ceva aur prin împrejurimi, 
îmi spune că, dacă suntem isteţi, putem să „descoperim” o mină şi 
că, după ce o vom declara, înregistra şi delimita, vom putea găsi un 
fraier care s-o cumpere. Operaţiunea este simplă. Este de ajuns să 
încarci cartuşe cu pudră de aur şi cu câteva pepite, să le tragi în 
pământ, iar atunci când geologul fraierului va face prelevări în 
locurile pe care i le vom sugera noi va întocmi un raport cât se 
poate de favorabil. li demonstrez, foarte serios, că preţul de cost al 
cartuşelor încărcate cu aur riscă să ne ruineze definitiv numai dacă 
vom trage o sută de cartuşe. Căci nu putem fi siguri că vom găsi şi 
un cumpărător. 


Primele caiete le scriu în biroul barului nostru Scotch. 

De câtva timp, se întâmplă ceva nou în barurile de noapte din 
Caracas. Mici grupuri de tineri vin în chip de clienţi, nu ştiu nici 
măcar să bea, dar caută ceartă cu lumânarea. Până la cutremur nu 
veniseră niciodată la mine. După una sau două asemenea „vizite” 
care s-au terminat cu puţin scandal, ştiu ce am de făcut. Pentru 
bunul mers al afacerii trebuie să fiu tot timpul aici, chiar dacă nu în 
sală. Un mic birou alăturat îmi permite să fiu absent când totul 

merge bine şi prezent când este nevoie de mine. Îmi aduc ziare şi 
hârtii cu ajutorul cărora îmi propun să-mi petrec în mod util timpul. 

Un caiet nou, un caiet de şcolar, cu spirală, se află pe birou. 
Aceste caiete ne servesc pentru consemnarea cheltuielilor zilnice, a 
livrărilor de alcool etc. Mă plictisesc. 

Şi, fiind sigur că va fi din nou un eşec, mă apuc şi scriu primul 
caiet din Papi/lon. 

Când îl termin, într-o duminică, îl citesc soţiei, fiicei mele şi 
ginerelui care veniseră la noi la masă. 

Sunt atât de interesaţi încât uită să privească la televizor 
emisiunea „5 şi 6”, un fel de concurs la care, dacă indici primii trei 
clasaţi la cinci sau şase curse, poţi câştiga mai mult de un milion de 
bolivari. Este speranţa a trei sute de mii de jucători în fiecare 
duminică. 

Încurajat de acest rezultat la care nu mă prea aşteptam, atac al 
doilea caiet. Rezultat pozitiv sută la sută, credem cu toţii. Apoi, vine 
îndoiala. Nu e vorba, oare, de o indulgență firească pentru că sunt 
soţia, fiica, ginerele meu? Ar fi o tâmpenie să continui fără să văd 
care este opinia, mai puţin subiectivă, a unor oameni foarte diferiţi! 

O sticlă de whisky, una de lichior de anason, una de chianti, totul 
este gata pentru a primi, într-o sâmbătă după-amiază, câteva 
persoane ce-şi vor spune cinstit părerea. Un profesor care se 
numără printre ei îmi spune că această reuniune de personalităţi 
diferite se numeşte în Franţa „comitet de lectură”. 

Sunt nervos. Trebuie să sosească la ora şase. Acum este abia ora 
patru. Nu vor râde de mine după ce vor ieşi din casă? 

Numai de n-ar fi prea ipocriţi! l-am ales totuşi bine. Mai întâi, doi 
tipi care s-au ocupat de maşini furate, dar care, acum, sunt 
comersanţi cinstiţi. Sunt importanţi datorită cunoştinţelor pe care le 
au despre tagmă. Un inginer, distins economist, fost colaborator al 
lui Laval. Un frizer care citeşte mult, cunoaşte cărţile Albertinei 
Sarrazin şi ale altora. Un profesor de franceză. Un profesor de 
literatură la Universitatea din Caracas. Un judocan din Limoges, 
centură neagră. Un industriaş chimist originar din Lyon. Un cofetar 
parizian. Se înţelege de la sine că toţi sunt francezi. 

Au venit aproape la ora fixată. Nu lipseşte decât profesorul de 
franceză, care apare după ce citisem deja douăzeci de pagini. 

Am gâtul uscat de teama de a citi, nimeni n-a spus nicio vorbă, 
feţele lor nu-mi spun încă nimic. Este, într-adevăr, proba focului. 
Zarvă la sosirea întârziatului. Scuze, zgomot de cuburi de gheaţă în 

paharul său, în sfârşit, se aşază. 

— Continui, domnilor. 

— Nu, spune profesorul de literatură. Ţin neapărat ca Henri să 
recitească paginile pe care le-a parcurs. Sunt excelente şi vreau să 
le audă şi colegul meu, ceea ce ne va permite şi nouă să profităm şi 
să le ascultăm încă o dată. Toată lumea este de acord? 

Da, toţi sunt de acord. Şi atunci soarele începe să-mi intre în 
suflet. Le-am citit mai multe ore şi în tot acest timp n-au mâncat 
nimic, de abia au băut câte ceva, semn că povestea mea îi 
interesează. 

Am plecat târziu de acasă. l-am instalat într-un restaurant aflat 
în faţa barului Scotch şi, înainte să mă aşez cu ei la masă, m-am 
dus la bar, am luat-o pe Rita care era la casă, am dus-o în birou, am 
strâns-o în braţe şi i-am spus: 

— Minouche, am câştigat, sigur am câştigat, simt asta. Bomba 
va exploda cu un zgomot îndrăcit. 

Şi am lăsat-o cu lacrimi în ochi, ducându-mă să-mi regăsesc 
„comitetul de lectură” înainte de a li se aduce comanda. ŞI în timp 
ce mâncam o friptură la grătar, auzeam de ici, de colo: Unul dintre 
cei doi tipi: „Frăţioare, nu-mi revin, sincer să fiu!” 

Colaboratorul lui Laval: „Totul este viu, alert, uşor de citit.” 

Profesorul de franceză şi profesorul de literatură: „Sunteţi, într- 
adevăr, foarte dotat.” 

Judocanul, cofetarul şi chimistul sunt de acord că trebuie să 
continui, căci sunt siguri de succes. 

Frizerul: „Dacă toată cartea va fi ca aceste două caiete, va fi 
formidabilă.” 

Am scris în două luni şi jumătate celelalte unsprezece caiete. 

Din disputele membrilor „comitetului de lectură”, care vor, 
fiecare, să fie primul care ia şi citeşte caietele unul după altul, 
acasă, pentru patruzeci şi opt de ore, îmi dau seama că îi 
interesează cu adevărat. 

Am terminat în ianuarie 1968. 

Caietele sunt aici, le recitesc atât de des că le ştiu aproape pe 
dinafară. 

Da, caietele sunt aici, pe birou, acasă la mine. Şi ce dacă? Sunt 
aici, asta-i tot. Ce să fac cu ele? Nu se pot trimite caiete scrise de 
mână. Şi cum să le trimit? Şi dacă n-am o dublură, orice şmecheraş 
care ar pune mâna pe ele ar putea spune că nu ştie cine le-a scris 
şi să păstreze toţi banii pentru el, dacă va fi vorba cândva de bani. 

Da, până acum nu-i deloc rău. Mi-am scris cartea, dar nu prea 
ştiu cum s-o lansez. Să văd, deci, ce am de făcut. Mai întâi, trebuie 
să dactilografiez manuscrisul în trei exemplare. 

Şi dactilografele astea, una iugoslavă, alta rusoaică, alta 
nemţoaică, iar ultima martinicheză, îl fac pe Castelnau să scrie mai 
târziu, în prefaţă: „Această carte bătută la maşină de dactilografe 
entuziaste, mai multe şi nu întotdeauna prea pricepute la 
franceză...” 

Ei da, nu întotdeauna prea pricepute la franceză, dar 
întotdeauna entuziaste, încât, într-o zi, intrând fără zgomot în 
camera unde lucra, o surprind pe martinicheză în picioare, făcând 
gesturi largi în faţa maşinii de scris. Mima o scenă din carte. 

Cartea ajunge să mă coste cam scump: magnetofonul, maşina 
de scris, sticlele de whisky, mesele „comitetului de lectură”, hârtia, 
plata dactilografelor cel puţin bilingve (căci suntem în Venezuela). 
Incepe să fie o investiţie importantă. Cartea, odată bătută la 
maşină, are şase sute douăzeci de pagini. Bătându-se în medie 
paisprezece pagini pe zi, a fost nevoie de aproape opt săptămâni 
ca să fie dactilografiată. Cost total aproximativ: trei mii cinci sute 
de dolari. Din fericire, putem plăti, şi Rita, ca să mă calmeze, îmi 
spune că sunt bani bine cheltuiţi, căci, chiar dacă nu va fi tipărită 
vreodată, dispunem de trei cadouri extraordinare de Crăciun, 
pentru membrii familiei. 

— Nu, îi spun. Doar două cadouri. Cel de-al treilea este pentru 
tine. Şi, apoi, nu se ştie niciodată, este bine să păstrăm totuşi un 
exemplar. 

Şi, în faţa acestor trei grămezi de câte şase sute douăzeci de 
pagini fiecare sunt la fel de agasat ca înainte. Chiar mai mult, 
poate. 

Caietele erau ale mele, numai ale mele. Erau scrise de mâna 
mea. Le scrisesem într-un fel de transă. Scrierea trasează pe hârtie 
forma unor litere care-ţi aparţin. Nimeni nu poate reface la fel 
aceste litere, foarte diferite unele de altele. In această mâzgăleală, 
numai tu poţi să descifrezi fără ezitare frazele ce vorbesc despre 
viaţa ta trecută, şi când le-am trecut pe hârtie, retrăiam cu atâta 
intensitate trecutul încât parcă nu le scriam, ci eram în miezul lor, 
le trăiam. 

Caietele nu sunt decât ale tale. Dar când dactilografele bilingve 
au transcris cu litere de maşină frazele, stilul tău, atunci totul a 
devenit foarte grav şi foarte important. 

Paginile nu-ţi mai aparţin. Deja. Nu sunt numai ale tale, asta-i 
sigur. Paginile pot fi judecate într-un veritabil proces, ai cărui 
judecători sunt cititorii, şi nu poţi să ţi le aperi. Lângă fiecare cititor 
nu va sta avocatul tău, verdictul lor vă fi fără apel. 

Cum trebuie să procedezi pentru ca manuscrisul să-ţi fie editat? 
Dar mai întâi, această carte poate interesa un editor? Cum să afli? 
Ajungând până la el. Să vedem, deci, din nou ce am de făcut. 
Această carte a plăcut tuturor membrilor faimosului „comitet de 
lectură”, întregii mele familii, prietenilor mei venezuelieni care 
vorbesc franceza, unui fost ambasador la Londra, Hector Santaella, 
chiar şi unui tip atât de autorizat - şi blazat - pentru astfel de istorii 
cum este Jean Maillet de la Trevanche sau unui polemist comunist, 
Hernani Portocarrerro. Toate astea ce înseamnă? De fapt, nimic. 

Poate le plac aventurile. Ceea ce nu înseamnă că publicul le va 
aprecia neapărat dacă le va găsi într-o carte. Deci, nu trebuie să fii 
pretenţios, trebuie să le oferi manuscrisul spunând: „Dacă nu vă 
place, nu puteţi să-l daţi la rescris?” Dacă nu cumva va trebui să-l 
dau la rescris înainte. Dar, probabil, asta costă mult şi ar trebui să 
investesc din nou ceva bani în această aventură fără să ştiu dacă 
textul va fi publicat. 

Un tip în trecere prin Caracas îmi dă soluţia. Îl aştepta la mine pe 
Joseph Carita, fratele surorilor Carita de la Paris, celebrele coafeze. 
Joseph întârzie, tipul îmi cere permisiunea să răsfoiască paginile 
dactilografiate. Nu şi-a dat seama când au trecut două ore. Este un 
semn bun. 

A plecat în Franţa cu două caiete, un prieten al lui le va revedea 
şi le va bate din nou la maşină dacă va fi nevoie. 

O lună am aşteptat poştaşul în fiecare dimineaţă. Trebuia să-mi 
aducă verdictul unui scriitor profesionist şi un fragment din carte 
rescris, cel cu insula leproşilor. 

Nu ştiu ce să fac cu scrisoarea şi cu pachetul pe care tocmai le- 
am primit. Nu ştiu dacă voi deschide întâi scrisoarea sau pachetul 
unde leproşii nu vor mai fi cum i-am descris eu pe „leproşii mei”. 
Este ora unsprezece, nu mă ating de nimic, nu deschid nimic, 
scrisoarea şi pachetul rămân pe biroul meu, neatinse. Aştept să fim 
cu toţii adunaţi la masă. 

Intâmplarea face să avem la masă doi invitaţi, pe profesorul de 
franceză şi pe soţia lui. 

— Deschide mai întâi scrisoarea. 

Scriitorul francez îmi spune că paginile mele l-au interesat mult, 

îmi promite să facă o carte bună din memoriile mele, bine scrisă, 
într-o franceză bună. O carte serioasă, cu valoare literară. Condiţiile 
ar fi următoarele: 50% din drepturile mele plus o sumă de 18.000 
franci pentru muncă şi celelalte cheltuieli. „Aveţi aici episodul 
leproşilor. Sper că o să vă placă.” 

E o linişte mormântală. Cu gâtul uscat, încep să citesc episodul 
leproşilor, în „franceză bună”. Voi vedea, în sfârşit, cum trebuie să 
fie transformată povestirea mea ca să poată fi editată. 

Am terminat. Aştia-s leproşii mei? Dar nu este posibil aşa ceva, 
ăştia nu mai sunt leproşii mei! Am pierdut. 

— Nu, Henri, leproşii tăi sunt formidabili, nu sunt ăştia, afirmă 
profesorul de franceză. De ce ai un aer aşa de abătut, Henri? 

— ţi baţi joc de mine, profesore! Cum să nu fiu surprins, 
tulburat. Mă agasează nespus, citind aceste pagini, să constat că 
leproşii mei nu mai au capul şi corpul pe care le-am văzut eu. Dacă 
asta înseamnă editori, este mai rău ca la ocnă, nu trebuie să 
greşeşti pentru a fi mâncat de viu. Şi loveşte tare tipul, ca să-mi 
„corecteze” cartea vrea 50%, nici mai mult, nici mai puţin! Nu ţine, 
profesore, îmi place să mă bat, începe să devină pasionant, 
aventura se complică. Şi în loc să fiu un om sincer, cinstit cum 
credeam că trebuie să fii în acest mediu special, voi intra în această 
junglă şi voi lua atitudinea cuvenită după oameni şi circumstanţe. 
Ai încredere în mine: jungla, haimanalele cu cravată şi decoraţii, 
şiretenia de a nu-mi da cărţile pe faţă decât în momentul în care 
anunţ că am câştigat potul, toate astea le ştiu de multă vreme! 

Formidabil, va fi pasionant să nu te destăinui nimănui, să nu ai 
încredere în nimeni. Prima atitudine ce trebuie adoptată: să te 
prefaci că eşti prost, un tip uşor de şmecherit, moş Goriot al lui 
Balzac, să te bâlbâi şi să faci pe surdul ca să ai răgazul să 
reflectezi, mai pe îndelete, la răspunsul pe care-l vei da. 

intre noi doi acum, lume a editorilor şi a negrilor aflaţi în solda 
lor! 

Trebuie să-i faci pe toţi să creadă, efectiv, că este indispensabil 
ca proza ta, chiar dacă o crezi mai bună decât a lor, să fie rescrisă. 

La cine să apelez mai întâi? Hachette? Pion? Nu cunosc decât 
aceste două edituri. Probabil că mai sunt şi altele. 

— Şi de ce să nu iei legătura cu editorul Albertinei Sarrazin? îmi 
spune Clotilde. 

— Excelentă idee, fetiţo! 

După masă, Clotilde telefonează la Librăria Franceză şi le cere 

adresa lui Pauvert. Cinci minute mai târziu, bate la maşină o 
scrisoare către domnul Jean-Jacques Pauvert, rue de Nesle, nr. 8, 
Paris, în care îi spun că sunt un fost ocnaş evadat de mai bine de 
douăzeci şi cinci de ani, că am fost ruinat de cutremur şi că la 
şaizeci şi unu de ani este greu să te mai refaci, că, după ce a editat 
L'Astragale, ar putea să mă ajute şi pe mine publicându-mi 
memoriile, prost scrise, desigur, pentru că nu sunt un scriitor, dar 
sunt sigur că va găsi pe cineva care să facă din acest material o 
carte bună: „Fostul ocnaş are încredere în Dvs., ceva îmi spune că 
am ales bine. Trebuie să ai încredere în oameni, voi accepta 
condiţiile pe care mi le veţi propune. Anexez câteva fragmente pe 
care vă rog să le parcurgeţi.” 

Deştept, nu le trimit toată cartea. Cine ştie ce-ar putea să facă 
cu ea! 

Scrisoarea şi fragmentele pleacă pe 20 august, recomandat. 


La coş, frate, probabil că Pauvert ţi-a aruncat acolo fragmentele. 
Căci suntem pe 20 septembrie, a trecut o lună fără niciun răspuns. 
Un tip interesat ar fi răspuns de mult timp. 

Poate că este în vacanţă. Să sperăm. Este adevărat, un editor 
poate să-şi permită, din sudoarea altora, să-şi petreacă vacanțe 
lungi şi luxoase. Dacă până la 30 septembrie nu soseşte nimic, voi 
scrie în altă parte. 


Pe 28 septembrie, dimineaţa, soseşte un plic galben. ÎI deschid 
cu febrilitate. In interior doar o pagină, tot galbenă. Căutându-mi 
ochelarii îmi spun: „Parcă ar fi o casă de geloşi încornoraţi.” Rita 
este lângă mine. 

— Ţi-au răspuns, totuşi. 

— Să vedem. Şi citesc: 


„Stimate Domnule, 

Am fost foarte interesaţi de cele câteva fragmente pe care ni le- 
ați trimis. Constituie baza unei povestiri excelente. 

Ar trebui, dacă nu ati făcut-o încă, să scrieţi şi restul exact cum 
ați scris ceea ce ne-ati trimis. Este viu, direct. Este un proiect pe 
care-l vom urmări cu multă atenţie. 

Inainte de a vă face o propunere, dorim să citim tot ceea ce ați 
scris.” Etc, 

Semnează Jean-Pierre Castelnau. 

Am citit scrisoarea de trei ori. Întâi eu, apoi Rita, apoi din nou eu, 
fiecare frază, fiecare cuvânt, cu voce tare, cântărind nuanțele, aşa 
cum citeşte, probabil, notarul un testament moştenitorilor pentru 
ca aceştia să înţeleagă cât mai bine semnificaţia fiecărui cuvânt. 

— Olé, Minouche! Olé! Demarează, a demarat chiar! Şi... cum 
semnează tipul ăla? Ei, da... acest Castelnau va descoperi lucruri vii 
şi directe în istoriile pe care nici nu bănuieşte că le-am scris. 

— la-o încet, dragă. Este adevărat că ai primit o veste bună, dar 
de aici până la a fi editat cred că mai e o cale lungă! 

— Minouche, tipii ăştia nu-şi pierd timpul să scrie vorbe dulci 
dacă n-au de ce s-o facă. Dacă au răspuns, înseamnă că sunt 
interesaţi. Da sau nu? 

— Da, şi pe urmă? 

— De altfel, îmi trimit şi flori: „Este viu, direct... constituie baza 
unei povestiri excelente.” Nu râzi, nu? Să nu crezi, totuşi, că aceşti 
şmecheri de editori fac complimente gratuit! Căci, cu cât îţi vor 
spune că este mai bine, cu atât asta îi va costa mai mult. Aşa că 
trebuie să gândească ce spun. Dar, cum sunt şmecheri, nu spun 
decât jumătate din ceea ce simt. Vrei să-ţi spun eu, un tip evadat, 
un scriitor al străzii, vrei să-ţi spun ce înseamnă „viu, direct”, „baza 
unei povestiri excelente”, „dorim să citim tot ceea ce aţi scris”? 

— Da. 

— Asta vrea să spună: am primit trei fragmente formidabile 
dintr-o carte. Dacă totul este scris în acelaşi stil, este o carte 
excepţională. 

— Şi vrei să le trimiţi toate cele şase sute douăzeci de pagini? 

— Glumeşti? Mă voi duce personal cu ele... 

— Totuşi, costă cam scump călătoria. 

— jucăm, fetiţo! Jucăm, şi vrei să-ţi spun ceva? Ne vom pune în 
joc baraca, cei câţiva gologani pe care-i mai avem în bancă, tot 
creditul de care ne mai bucurăm. Banco singur, înţelegi? Banco 
singur pentru tot. Şi, ascultă-mă bine. De data asta o simt, sunt 
sigur, poporul francez va răspunde: „Nouă de cupă, adună Papillon, 
ai câştigat, în sfârşit, un banco în curva asta a ta de viaţă.” 


Capitolul 20 - Domnii mei editori 


Purtând o valiză mică de trei kilograme şi jumătate plină cu 
pagini dactilografiate, iau avionul Caracas-Paris. Bilet dus-întors, pe 

credit. 

Sunt atât de grăbit să iau contact cu acest editor încât voi 
înfrunta poliţia de la Orly. Numai să nu fiu arestat şi să nu mi se 
interzică şederea în Paris, pe viaţă! Voi fi atunci obligat să cerşesc 
într-un birou împuţit un permis de şedere, ceea ce este deprimant 
de pe acum. După treizeci şi opt de ani sper să fi dispărut de pe 
listele cu cei ce trebuie urmăriţi. 

Rue de Nesle, nr. 8, Editions Jean-Jacques Pauvert. Mie, care vin 
de la Caracas, cu bulevardele lui moderne, străduţa mi se pare tare 
îngustă, nenorocită, iar imobilul bolnav de lepră. Curtea este la fel 
de descurajantă ca şi strada. Un pavaj ca în Parisul de acum o sută 
de ani, un portal pe care, probabil, intrau odinioară trăsurile şi 
caleştile. lar ca să iasă de acolo trebuiau să fie foarte atenţi. Un 
etaj de urcat, o scară cu trepte înalte, fără covor, incomodă. Este 
rece (suntem în octombrie), treptele sunt uzate, parc-ar fi intrarea 
închisorii centrale de la Caen. Ei bine, Editions Pauvert nu prea are 
un aspect încurajator. 

Degeaba îmi spun că este unul dintre cele mai vechi cartiere ale 
Parisului şi că o mulţime de tipi plini de cunoştinţe artistice s-ar 
lăsa omorâţi, sau mai bine zis i-ar lăsa pe alţii să se sacrifice, dacă 
s-ar atinge vreo piatră, căci pentru cineva care vine din America de 
Sud, cu o bombă de speranţă sub braţ, prima impresie nu prea este 
aceea a unei „afaceri înfloritoare”. 

Totuşi, la etajul întâi, uşa este frumoasă, bine lustruită, o uşă 
imensă ca de notar din provincie. Pe ea se află înscris, cu litere de 
metal strălucitor: Jean-Jacques Pauvert, editor. 

Uşa se deschide când apeşi pe un buton. Nu le este deloc frică 
de hoţi în casa asta! Este adevărat că aici nu găseşti decât hârtie. 
Dar, totuşi, să laşi uşa să se deschidă singură dovedeşte o anumită 
încredere! 

Mai ales că mă anunţasem prin telefon. 

— Alo, domnul Castelnau? Aici Charriere. 

— la te uită, îmi telefonaţi din Caracas? 

— Nu, sunt la Paris. 

— Extraordinar! 

Nu-i venea să creadă şi mi-a spus să trec pe la editură cam pe la 
sfârşitul după-amiezii. 

In sala de aşteptare, două persoane ţinând manuscrise pe 
genunchi. Când secretara m-a invitat să iau loc, o doamnă în vârstă 
s-a aplecat spre mine şi mi-a spus: „Sper că nu sunteţi grăbit, căci 

aştept de mult.” 

— Nu, nu sunt grăbit. 

După un minut: 

— Este de necrezut să vă văd aici, domnule Charriere! 

Un bărbat de vreo patruzeci de ani, cu o înfăţişare încă tânără, 
surâzător, cu o faţă simpatică, slab ca o scândură. Mi se pare că 
înoată într-un costum care trebuie să fi văzut mai multe anotimpuri. 

Se prezintă: 

— Jean-Pierre Castelnau. Şi, râzând, adaugă: Sincer să fiu, mi se 
pare incredibil! La orice m-aş fi aşteptat, numai să vă văd aici nu! 

Mă conduce cu amabilitate în biroul lui. Un birou încălzit, sobru, 
dar înveselit de-o bibliotecă înţesată cu cărţi şi cu tot felul de 
dosare şi de afişele de pe pereţi. 

— Nu-mi vine să cred că sunteţi aici. Scuzaţi-mă, dar, după 
scrisoarea pe care v-am trimis-o, aşteptam celelalte caiete, dar nu 
pe dumneavoastră. 

— Sunteţi mirat că un om aproape ruinat vine de la Caracas în 
urma unei simple scrisori care nu vă angajează cu nimic, nu-i aşa? 

— Ei bine, mărturisesc că da, îmi răspunde el surâzând. 

— Vedeţi, sunt lefter, este adevărat, dar am, încă, cu ce să-mi 
plătesc chiria şi telefonul. 

— Important este că vă aflaţi aici. Jean-Jacques va fi mulţumit. 
Aveţi manuscrisul? Este terminat? 

— Am manuscrisul, este terminat şi complet. 

— Il aveţi la dumneavoastră? 

— Nu, îl voi aduce mâine. Astăzi am venit doar pentru o simplă 
luare de contact. 

Discutăm de câtva timp când îşi face apariţia un bărbat tânăr, 
înalt, cu ochii limpezi şi cu un surâs simpatic. „Vi-l prezint pe Jean 
Castelli”, spune Castelnau. 

— Incântat, Henri Charriere. Aveţi acelaşi nume ca unul dintre 
ocnaşii din cartea mea. N-o să vă deranjeze? 

— Deloc, răspunse râzând. V-am citit fragmentele şi le-am găsit 
foarte bune. Vă felicit. 

Pleacă. Mai discutăm puţin şi mă ridic să plec. 

— Pe mâine. 

— Cum, nu vreţi să cinăm împreună? 

— Mulţumesc, pe mâine. 

— Atunci, pe mâine, cu caietele. 

— Cu toate caietele. 

Mă întorc la nepotul meu care locuieşte în afara oraşului. 
Cunoaşte Parisul ca pe propriul lui buzunar şi are o opinie destul de 
precisă despre mediul literar, căci lucrează la Paris-Match. Este şi 
artist. Mă aşteaptă împreună cu fermecătoarea lui soţie, Jacqueline, 
care este decoratoare, şi cu cele două fetiţe, în vila lor atât de 
agreabilă, înconjurată de o grădină. 

— Ce-ai făcut, unchiule? mă întreabă Jacques în timp ce închide 
uşa... 

— Uite... şi-i povestesc totul. Un Castelnau cât se poate de 
simpatic... etc. 

— Şi Pauvert? 

— Nu l-am văzut. 

— Nu l-ai văzut? 

— Ei bine, nu! 

— După părerea ta, este un semn bun sau rău? 

— Cred că cel ce conduce operaţiunile privind manuscrisele şi ia 
primele hotărâri trebuie să fie Castelnau. Marele patron lucrează, 
probabil, în stilul unui businessman american. 

— Ce vrei să spui? 

— Că, în orice afacere, orice propunere este studiată mai întâi, în 
amănunt, de colaboratori, care îi explică şefului raţiunile pentru 
care recomandă asta sau asta, fie că este vorba de o lucrare 
literară sau de un nou model de robinet. Şi, apoi, în ultimul 
moment, intervine marele patron. Cum nu a avut niciun contact cu 
tine, nici nu a dejunat, nici nu a băut un whisky, nici nu te 
simpatizează şi nici nu a avut cum să lase să-i scape vreun cuvânt 
elogios sau entuziast, când intervine el îţi taie capul sau ţi-l 
salvează. Dar mai înainte începe să-ţi toarne gogoşi: „Inţelegeţi, nu 
este chiar aşa de grozav, colaboratorii mei se ambalează repede, 
nu ei sunt cei ce plătesc, cei ce riscă, eu nu sunt la fel. Acum, poate 
că o să vedem, o să încercăm, bineînţeles, dacă acceptaţi să lucraţi 
cu noi în condiţii mai modeste!” Ei bine, Pauvert este, probabil, un 
astfel de tip. 

— Poate că eşti nedrept, unchiule! 

— Din contră, sunt bun psiholog, fiule! Pentru că atunci când un 
tip ca mine revine din infern în condiţiile pe care eu le-am trăit şi 
face douăsprezece mii de kilometri cu avionul ca să-ţi aducă 
paginile ce relatează calvarul său, dacă ai ceva sentimente de 
omenie, chiar dacă eşti foarte ocupat, vii să-i dai bună ziua, măcar 
atât. Dar el nu a venit, deci nu-i nevoie să-i mai faci radioscopia, 

este făcută dinainte; ca şi unui businessman american, inima nu-i 
bate, probabil, decât în ritmul şi la sunetul banilor. Să fii sigur de 
asta. 

Auzind aceste explicaţii, Jacques şi Jacquotte se prăpădesc de 
râs. 


M-am sculat devreme pentru a fi sigur că voi ajunge fix la ora 
zece la Paris, la întâlnire. lau cu mine cele şase sute douăzeci de 
pagini ale manuscrisului dactilografiat. Taxiul mă lasă la 
întretăierea străzilor de Nesle şi Dauphine, şi acolo, pe trotuar, în 
faţa bistroului aflat la colt, îl zăresc pe Jean-Pierre Castelnau care 
mă aşteaptă. 

Este în pardesiu, are dreptate, căci este răcoare, şi, slab cum 
este, nu grăsimea îl va proteja. Se îndreaptă spre mine: 

— lată-vă! Vreţi să bem o cafea? 

Oare din întâmplare mă aştepta pe trotuar? Vom vedea! 

— E totul în ordine, domnule Castelnau? 

— Sigur, mulţumesc în valiză aveţi manuscrisul? 

— Da. 

Ni se aduc cele două cafele. 

— Imi permiteţi să-mi arunc ochii pe el? 

— Da. (Este grăbit tipul, îl interesează.) Pune valiza pe masă şi-i 
deschide fermoarul. 

Şi jovialul, amabilul, simpaticul Castelnau îşi lasă cafeaua să se 
răcească, parcurgând cu un ochi rapid, de profesionist, pagini de ici 
de colo. li privesc faţa, concentrată, ochii puţin strânşi, încordaţi. 
Tipul a uitat de mine. Este un semn bun. 

— Ei bine, dragul meu Charriere, astăzi este joi, am să citesc 
manuscrisul în timpul weekendului şi luni am să vă spun ce putem 
face. Nu mai este nevoie să urcați în biroul meu. Cred că ne-am 
spus ceea ce era esenţial. De acord? 

— Foarte bine! 

— Atunci, la revedere şi pe luni. 

Toate astea spuse cu multă dezinvoltură, cu un surâs amabil, cu 
o privire directă şi tânără, în timp ce închide fermoarul valizei şi o 
ia în posesie, arătându-mi cu naturaleţe că este grăbit, foarte grăbit 
să rămână singur cu manuscrisul. 

— La revedere, domnule Castelnau, pe luni. 

Omul meu cel simpatic o ia pe strada de Nesle, iar eu pe strada 
Dauphine, spre staţia de metrou Odeon. 

Burează, dar nu-mi este frig, căci am şi eu pardesiu şi, pe 
deasupra, destulă grăsime ca să mă protejeze. 

Să iau totuşi un taxi, este mai bine decât cu metroul. Numai 
când mă aflu în trenul care mă duce spre periferie mă gândesc la 
tot ceea ce s-a întâmplat. Viaţa străzilor Parisului, văzută din taxi, 
m-a acaparat. 

N-ar fi trebuit să-mi dea o chitanţă? De ce, Papi? Nu-i o comoară 
cartea ta, dar, oricum, până luni se poate copia în întregime sau 
măcar o parte din ea. Se pare că, nepotul meu mi-a spus asta, 
înainte de a da un manuscris oricui trebuie să fii prudent şi să depui 
o copie la Societatea Oamenilor de Litere. Dar eu nu sunt încă un 
autor! Şi, apoi, nimeni nu se poate substitui lui Papillon, cel trimis la 
ocnă pe viaţă de către douăsprezece momâi, iar aşa ceva nu i se 
poate întâmpla unui scriitor adevărat. 

Atenţie, de ce nu a vrut să urci? Probabil că avea un motiv? Hei, 
Papi, trebuie să fii suspicios, dar, totuşi, nu chiar aşa! l-ai văzut 
moaca simpatică, de om onest, amabil, vesel. Am văzut-o, da, dar 
americanul cu moaca lui ca o lună, cu aerul lui de om bun şi 
prostănac, n-avea şi el o faţă de om cinstit? Nu, a vrut doar să te 
scutească să mai urci scările. Să sperăm! 

Oricum, peste patru zile vei afla. Şi, un lucru formidabil, tipul atât 
de important de la Editions Pauvert îţi va citi cartea în timpul 
weekendului. Câte manuscrise au această şansă, mai ales dacă 
sunt ale unui necunoscut? Şi încă acela al unui fost borfaş? 

Cele patru zile vor fi foarte lungi. Dacă te vei duce să-ţi vezi 
nepoata la Saint-Priest? 

A doua zi, iau avionul pentru Lyon. Avionul este plin. Aşezat 
comod, fumez. Alături de mine, o femeie citeşte France-Soir. 
Deoarece am refuzat ziarul oferit de stewardesă, trag cu coada 
ochiului la titlurile din ziarul vecinei mele, care, amabilă, îl deschide 
larg ca să văd mai bine. 

Dumnezeule! Nu este posibil! Cu litere de-o şchioapă, remarc 
sub semnătura „Edgard Schneider” următoarea întrebare: 

„PAUVERT ESTE DE UTILITATE PUBLICĂ?” 

Nu pot citi decât titlul, căci nu am ochelarii la mine, sunt în 
pardesiu, în plasa de bagaje de mână de deasupra capului. Cum 
am locul lângă hublou, ar trebui să deranjez două persoane pentru 
a mi-i lua. Ar fi neplăcut pentru toată lumea. 

De altfel, acest Pauvert nu poate fi Pauvert-ul meu; literele sunt 
prea mari, dacă-i vorba de un editor, poate că articolul se referă la 

vreun ministru? 

Orice s-ar întâmplă, nu mai rezist. 

— Doamnă, scuzaţi-mă, puteţi să-mi spuneţi cine este acest 
Pauvert? 

— Doriţi ziarul? 

— Nu, mulţumesc, nu am ochelarii la mine. Fiţi amabilă şi citiți- 
mi textul. 

Şi amabila mea vecină începe cu o voce indiferentă: „Jean- 
Jacques Pauvert (nu mai am nicio îndoială acum) ar putea să fie 
salvat de la faliment de propriii săi creditori. Ceea ce editorul cel 
mai puţin conformist din Paris numeşte un incident de parcurs se 
traduce, în realitate, printr-un deficit de X... franci vechi... etc”. 

— Vă mulţumesc, doamnă, vă mulţumesc mult. M-aş bucura 
dacă mi-aţi lăsa ziarul după ce-l veţi fi citit, căci articolul mă 
interesează foarte mult. 

— II cunoaşteţi pe Jean-Jacques Pauvert? 

— Nu, mai rău, trebuia să ne întâlnim luni. 

Văd surpriza întipărită pe faţa ei, în timp ce avionul îşi continuă 
drumul printre norii ca de vată ai acestui octombrie. 

Cu atât mai rău dacă-mi voi deranja vecinii, dar emoția mă face 
să simt nevoia să urinez. 

— Pardon, doamnă, vă rog să mă scuzaţi, domnule. 

In loc să rămân în picioare, mă aşez pe W.C. Singur, pot să mă 
gândesc mai bine. Se aud bătăi în uşă, mă doare-n cot, să se ducă 
să-şi facă nevoile în altă parte. 

— Ei bine, frate, asta înseamnă să fii în plin dezastru. Aproape că 
te aleseseşi cu un editor, îl aveai deja în buzunar, dar el este de 
fapt în pom. 

Şi, în plus, are şi manuscrisul tău. 

Deci, de asta te aştepta tipul cu surâsul fermecător în faţa 
bistrou-lui şi nu dorea să urci! 

La naiba! Ar fi trebuit să simţi plutind în aer mirosul dezastrului! 
Poate că sus era un portărel care tocmai punea sechestru pe 
mobilier şi pe maşinile de scris. Aşa e! 

Nu sunt nişte tâmpiţi ăştia de la France-Soir. Datorită lor ai aflat 
veşti de ultimă oră! Şi nu orice fel de veşti, scuză-mă! Ci din cele 
care-ţi pun sare pe rană! 

Ce să fac? Să iau ziarul femeii şi să mă întorc la Paris! 

La ora 10, avionul aterizează la Lyon. 

La ora 10 şi 20, îmi iau valiza. 

La ora 10 şi 30, o înregistrez pentru zborul Lyon-Paris. 

La ora 15, dau buzna în holul editurii Pauvert. 

La ora 15 şi un minut, intru, fără să fiu anunţat, şi fără să fi cerut 
permisiunea, în biroul lui Castelnau, pe care-l găsesc cu 
manuscrisul în faţă şi discutând cu Jean Castelli. 

La 15 şi 6, îmi aranjez liniştit manuscrisul în valijoară şi verific 
dacă sunt toate paginile. 

La 15 şi 15, îi declar lui Castelnau că nu mai vreau să-i las 
manuscrisul, acesta nu înţelege ce se întâmplă, căci nu-i dau nicio 
altă explicaţie. 

La 15 şi 20, Castelnau îmi explică, în faţa unei cafele, că faptul 
că Jean-Jacques Pauvert are mari dificultăţi financiare cu firma care- 
i poartă numele nu-l împiedică să mă editeze într-una din filialele 
sale care, măcar ele, merg bine. 

La 15 şi 25, îi declar net lui Castelnau că nu mai vreau să ştiu 
nimic despre acest abil om de afaceri. 

La 15 şi 30, hotărâm să cinăm împreună, în aceeaşi seară, la ora 
20. 

Şi atunci îl descopăr pe omul cel mai nobil, cel mai generos, cel 
mai cinstit din câţi am cunoscut. 

La whisky aflu că el, Castelnau, s-a ocupat foarte intens, de la 
început, de afacerea Albertine Sarrazin; la stridii, că este lefter şi că 
părăseşte editura Pauvert, care nu-l mai poate plăti, şi că nu i se 
vor da ceva bani decât mult mai târziu; la peşte, că Pauvert este 
prietenul său şi că-i lasă în folosinţă, pe gratis, o cămăruţă 
orientată spre curtea interioară, puţin dărăpănată, pe care o va 
amenaja ca birou, şi că speră să se descurce şi să facă faţă 
viitorului; la friptură, că are, colac peste pupăză, cinci copii 
minunati, patru fete şi un băiat, şi o soţie foarte drăguță; la brânză, 
că, totuşi, este norocos, căci toţi sunt drăguţi şi se iubesc mult; la 
desert, că are ceva datorii, dar nu este prea grav, căci şcoala 
copiilor este plătită şi sunt îmbrăcaţi pentru iarnă; la cafea, că, 
dacă nu mai vreau să aud de Pauvert, nu am de ce să nu-i 
încredinţez lui manuscrisul; la coniac, că este sigur că, în 
următoarele şase luni, va reuşi să publice cartea mea în condiţii 
foarte bune. 

— Ce garanţii poţi să-mi dai? 

— Din punct de vedere material, niciuna. Problema este să ai 
încredere absolută. Nu vei regreta. 

Mă uimeşte. Sau este cel mai machiavelic borfaş, sau... 


— 300 — 


— Pot să vin să te văd mâine, /a tine, şi, dacă da, la ce oră? 

— Vino la masă, la ora unu. Poţi? 

— O.K. 

Am fost prin câteva baruri împreună. Bea bine, rămâne mereu 
acelaşi, amabil şi vesel, dă pe gât paharele cu whisky ca un 
cunoscător obişnuit cu aşa ceva. 

— Pe mâine, Jean-Pierre. 

— Pe mâine, Henri. 

Nu ştiu ce s-a petrecut atunci, dar am izbucnit amândoi în râs, 
strângându-ne mâinile. 


Ajung la nepoţii mei la ora unu noaptea. Copiii dorm. 

— Tu, unchiule? Te credeam la Lyon. Ce se întâmplă? Totu-i în 
regulă? 

— Da, totul merge strună. Editorul meu sau, mai degrabă, cel ce 
trebuia să fie este pe drojdie. 

Şi toţi izbucnim în râs. 

— Intr-adevăr, unchiule, dumneata nu vei avea niciodată o viaţă 
ca toată lumea. Mereu ţi se întâmplă ceva neprevăzut! 

— Chiar că aşa e! Noapte bună, tuturor! 

Şi adorm repede, fără nicio grijă pentru viitorul cărții mele. 

N-aş putea spune de ce, dar presimt că totul va fi bine. 

Vom vedea mâine. Noaptea a fost liniştită. 

La ora treisprezece, sâmbătă, urc la etajul doi al unui imobil 
curat, în arondismentul şase. Scările sunt uşor de urcat, ceea ce 
contează foarte mult pentru mine de când mi-am rupt ambele 
picioare la Baranquilla, au un covor acceptabil, atât cât trebuie, 
care te împiedică să aluneci. Afară, mai plouă încă. 

Jean-Pierre are un trib, un adevărat trib de indieni. 

Două fete frumoase, Olivia şi Florence, de optsprezece şi 
şaisprezece ani, apoi o pauză ceva mai lungă în activitatea 
„Clocitoarei Marianne”, căci soţia lui se numeşte Marianne. li observ 
surâsul blând şi ochii strălucitori când îi priveşte pe cei mici, care 
au început să sosească şase ani după Florence, când nimeni nu-i 
mai aştepta, îmi spun în sinea mea. 

Un apartament mare, bine întreţinut şi înzestrat, câteva mobile 
vechi fiind dovada că unul sau altul, sau amândoi, au avut bunici 
din clasele înstărite. Tot vorbind, înregistrez fără să vreau detaliile. 

La masă, remarc două lucruri importante: toată lumea ştie să se 
poarte cât se poate de corect, copiii mâncând la fel de civilizat ca şi 

cei mari, mai bine decât Papillon, viitor autor de succes; masa este 
rotundă, toţi ne vedem bine. Frumos educate, fetele cele mari ajută 
discret la servit, una ducându-se să caute ceva, cealaltă să aducă 
altceva. Cei trei mai mici îşi adoră vizibil tatăl şi nu vorbesc decât 
atunci când li se dă cuvântul, ceea ce se întâmplă destul de rar. 
Căci Jean-Pierre trăncăneşte ca şi mine, şi asta nu prea lasă nicio 
şansă celorlalţi să mai plaseze vreun cuvânt. 

A avut ce-mi povesti Jean-Pierre: povestea descoperirii Albertinei 
Sarrazin, succesul ei, cum se lansează şi care sunt şansele lansării 
unui autor, raporturile cu presa, radioul, criticii. Toate numele 
criticilor importanţi, cu referinţe, pedigree, sunt trecute rapid în 
revistă, informaţiile curg atât de uşor de pe buzele viitorului meu 
editor încât mă simt foarte impresionat. 

Are aerul să-şi cunoască bine meseria, ceea ce spune este logic, 
vorbeşte fără să forţeze nota. La sfârşitul mesei, în salon, am 
încheiat pactul: 

— ţi încredinţez cartea şi drepturile ce mi se cuvin. Ştii că am 
scris-o ca să câştig bani, nu pentru altceva. Şi ştii şi de ce am 
nevoie de ei. 

Surâde: 

— Nu se ştie niciodată prea exact pentru ce se scrie o carte! 

— Poate, dar eu ştiu. 

— Poţi conta pe mine. 

— La revedere. 

— Pe curând. 

— Să sperăm. 


În trenul care mă duce la nepoţii mei nu mai am de această dată 
nicio îndoială, nicio suspiciune. Acasă la el am găsit o atmosferă 
sănătoasă, totul este luminos, nu poţi avea o astfel de familie dacă 
eşti un om dubios. Abil, mai presus de toate, pentru că, ultra lefter 
cum e, reuşeşte, totuşi, ca atmosfera de acasă să nu fie umbrită de 
incertitudinea zilei de mâine, iar viaţa să pară fără probleme, ca 
într-o familie înstărită 


După paisprezece ore de zbor, iată-mă la Caracas. 

— Minouche! Mă întorc ca un învingător! 

— Ai reuşit? Te publică? 

— Mai mult, mi se pregăteşte un succes răsunător. 

Octombrie, noiembrie, decembrie... începe un schimb de scrisori 

între mine şi Castelnau. Îmi mărturiseşte toată consideraţia pe care 
o are pentru manuscris, pentru tot ceea ce a simţit parcurgându-i 
paginile. A simţit ce trebuia: „Intorcându-te la Caracas, te-ai 
întrebat, probabil, dacă totul nu este un vis, o scorneală etc. Nu-i 
nevoie să ţi se rescrie cartea şi să se facă din ea un roman, trebuie 
să fie doar corectate greşelile de franceză, de ortografie sau de 
punctuație... Cartea ta are un timbru al ei specific, va rămâne 
intactă, va fi cartea ta, nu te nelinişti. Etc.” 

30 ianuarie 1969, soseşte o telegramă: 

„Victorie. Contract semnat cu marele editor Robert Laffont 
entuziasmat. Stop. Voi urmări personal lansarea cărții mai-iunie. 
Stop. Urmează scrisoare. Jean-Pierre.” 

Şi soarele a reintrat în casă o dată cu telegrama prietenului meu. 

Şi soarele ne-a reîncălzit inimile la vestea că mi se va edita cu 
siguranţă cartea. 

Şi soarele face să se nască un curcubeu de speranţe pentru că 
voi fi publicat de un „mare” editor, Robert Laffont. 

Deoarece încă dormeam la ora zece dimineaţa când a sosit 
telegrama (ne culcasem la ora şase, după închiderea barului 
Scotch), ne culcăm din nou cu telegrama lângă noi. Inainte de a 
adormi, o mai citesc o dată, apoi îi spun Ritei: 

— Minouche, aşteaptă o secundă. 

O sun pe fiica noastră la ambasada unde lucrează şi-i dau 
extraordinara veste. Fericită, mă întreabă: 

— Cine este editorul? (Fata noastră citeşte mult.) 

— Robert Laffont, trebuie să-l ştii. 

Bucuria îi dispare din voce când îmi răspunde: „N-am auzit de el. 
Trebuie să fie unul neînsemnat, căci, sinceră să fiu, nu i-am întâlnit 
până acum numele.” 

Inchid telefonul puţin dezamăgit, căci fiica mea nu-l cunoaşte pe 
marele meu editor. 

Ora şaisprezece. Clotilde vine acasă, Rita este la coafor. Citeşte 
şi reciteşte telegrama. 

— Robert Laffont un „mare editor”? Cred că exagerează, Henri, 
pentru că n-am auzit de el. 

— Totuşi, Castelnau este un tip serios! 

— Poate că nu-i chiar aşa. La ambasadă am întrebat-o pe o 
prietenă care citeşte mai mult decât mine şi nici ea n-a auzit de 
Laffont. Este franţuzoaică şi pariziancă pe deasupra. 

Bizar. 

Ţârrr, Ţârrr, Ţârrr... sună telefonul. 

— Henri, sunt eu, Rita. Este adevărat, este un mare editor! 

— Ce? Ce spui? 

— Aici, la coafor, am găsit o revistă mai veche cu fotografia 
editorului tău. Pe o pagină întreagă. 

— Vino imediat acasă. 

— Nu sunt încă coafată. 

— Nu-i nimic, vino în viteză, fetiţo, te rog, ai să te coafezi mâine! 

Un sfert de oră mai târziu, ne dăm seama că Jean-Pierre nu a 
exagerat cu nimic scriind „mare editor”. 

E un număr din revista „Jours de France”. 

Într-un birou  somptuos, doi oameni: Robert Laffont şi 
romancierul Bernard Clavel. Fotografii mari. Râd şi au de ce. 
Bernard Clavel, autorul lui Laffont, câştigase cel de-al 63-lea premiu 
Goncourt. Un premiu care, se spune în articolul din revistă, îi va 
aduce o avere editorului (cu atât mai bine, va avea lovele să-mi 
publice şi mie cartea), iar autorului drepturi ce se ridică la un milion 
de franci. 

Aflu, astfel, că acest simpatic Laffont (în fotografie parcă ar fi un 
june prim) şi-a fondat editura în 1941. Este, deci, ceva serios! 

Mai aflu că acest ultim laureat al premiului Goncourt, Bernard 
Clavel, a cunoscut la primele sale cărţi decepţiile pe care le produc 
refuzurile editorilor sau strâmbăturile din nas ale criticilor. 

Eu sunt un norocos atunci! Niciun editor nu m-a refuzat şi am 
găsit de la început unul de excepţie. Mai rămâne de văzut cum va 
arăta nasul criticilor când se vor afla în faţa cărţii mele. Să sperăm 
că nu se vor strâmba a mirare. 

Rita şi cu mine le plasăm acum pe Clotilde şi pe prietena ei în 
rândul subintelectualilor; cât de ignorante pot fi dacă nu cunosc 
numele unui editor atât de important, atât de mare cum este 
Robert Laffont, editorul meu. Râzând, Clotilde este de acord şi pune 
imediat într-o ramă cele două pagini din revistă şi le agaţă pe 
perete în biroul meu. 

Ah, ce zi frumoasă! Telegrama mult aşteptată de la Jean-Pierre şi 
revista care ne-a informat despre ceea ce mai era nevoie să ştim 
pentru a fi pe deplin fericiţi! 

Şi, astfel, intru pe poarta cea mare într-o lume necunoscută până 
acum pentru mine. 


Într-o scrisoare primită de la Castelnau sunt rugat să vin pentru 

cincisprezece zile la Paris. Ar vrea, de acord cu Laffont, care 
doreşte foarte mult să mă cunoască, să fac eu însumi, dacă voi fi 
de acord, câteva tăieturi în manuscrisul mult prea lung şi să revăd 
unul sau două pasaje care nu i se par prea reuşite. 

Sosesc, opt zile mai târziu, la începutul lui martie. 

La Orly, mă aşteaptă Castelnau. In timp ce dejunăm într-un 
bistrou, îmi explică ce aşteaptă de la mine: să scot în întregime 
câteva întâmplări, foarte interesante de altfel, pe care le-am auzit 
la ocnă. 

— De ce? 

— Deoarece, Henri, câteodată povesteşti, pe zece sau douăzeci 
de pagini, istoria unui alt tip şi cu aceste pagini, mai ales dacă sunt 
captivante, rupi povestirea aventurilor celui pe care-l urmărim cu 
sufletul la gură: Papillon. 

— Am înţeles. Nimic altceva decât Papillon. O.K. 

Hotărât lucru, înveţi zilnic câte ceva. Pentru că eu, când am scris 
„Papillon”, îmi spuneam: „Papillon, iar Papillon, tot Papillon, poate.-i 
voi plictisi cu timpul. In schimb, adăugând povestirea unuia sau a 
altuia, cartea va căpăta diversitate şi va fi şi mai interesantă.” Dar 
cum Castelnau şi editorul sunt de acord că este mai bine să le scot, 
voi face ce cred ei. 

L-am întâlnit pe Laffont la editură şi imediat ne-a legat o 
prietenie sinceră. 

Este frumos, tip „tânăr zeu”, matur. Un om aşezat, calm, cu 
maniere de diplomat, dar la care se simte că pasiunea arde în 
interior, fără să se exteriorizeze uşor într-un foc de artificii. Un mare 
senior, ce mai, care-l primeşte pe fostul ocnaş ca pe un prieten şi 
care, pentru a-l face s-o simtă într-un mod subtil, îl invită să 
dejuneze a doua zi, o zi de sâmbătă, nu la restaurant, ci în propriul 
lui cămin foarte burghez. 

Nu voi uita niciodată acest dejun, primul cu adevărat excepţional 
pentru mine, într-un apartament somptuos de la marginea pădurii 
Bois de Boulogne. În toată viaţa mea n-am cunoscut decât lumea 
simplilor profesori sau a restaurantelor de lux. Dar într-un cadru şi 
o ambianţă atât de rafinată nu am pătruns niciodată. 

Nu numai că nu-mi revin, că rămân cu gura căscată, uluit, ci e 
vorba de mult mai mult, căci mă simt şi astăzi profund emoţionat 
de atenţia pe care mi-au arătat-o, începând chiar din ziua care a 
urmat primei noastre întâlniri, Robert Laffont şi soţia lui. În jurul 
mesei, Robert şi familia lui, un bancher, Castelnau cu soţia şi, 

desigur, eu, Papillon. i 

Robert vorbeşte despre carte. Imi spune că a fost atât de 
entuziasmat încât, începând să citească manuscrisul în weekend, 
nu a putut să-l lase din mână până duminică noaptea. Soţia sa 
adaugă că, în timpul acestor două zile, nu a deschis gura şi că 
nimeni n-a putut să se apropie de el. 

Cel pe care-l descopăr în timpul acestui dejun este un om loial, 
de-o mare nobleţe sufletească, generos. Exact contrariul omului de 
afaceri viclean, care nu caută decât să facă o bună afacere. 

Nu-ţi pot descrie, cititorule, toată frumuseţea, comuniunea 
spirituală, emoția acestor momente. Dar poţi să-ţi dai seama singur 
de intensitatea sentimentelor pe care le simt descoperind o altă 
lume, o societate atât de diferită de cea pe care-o cunosc şi, în 
plus, trăind o schimbare atât de neaşteptată a vieţii mele: sunt, 
într-adevăr, beat de fericire. 

Să-i spui unui om care are un trecut ca al meu: „Valorezi cât 
oricare alt om, meriţi atenţiile cuvenite fiinţelor ieşite din comun, 
eşti la locul tău aici, în mijlocul familiei mele, în casa mea, nu faci 
notă discordantă, sunt fericit să te am oaspete.” Dar toate astea să 
nu le spui direct, ci să-l laşi să le simtă, fără niciunul din acele 
complimente inutile care mai mult dezgustă decât fac plăcere, şi 
nimic, absolut nimic nu va mai putea ajunge până la sufletul 
acestui om cu o asemenea intensitate. 

Şi, lucru surprinzător pentru Laffont şi Castelnau, iată că în 
conversaţia mea viitorul şi succesul sperat al cărţii trec pe planul 
doi. Cartea mi-a dat emoţii atât de profunde şi de frumoase încât 
mă simt deja răsplătit pentru efortul de-a o fi scris. Aşa că încerc 
să-l atac pe bancher, prietenul lui Robert, şi să-l conving, cu multă 
pasiune, să facem împreună o afacere cu languste în Venezuela. 

Fac cunoştinţă, printre alţii, şi cu entuziasta Françoise Lebert, 
ataşat de presă la Laffont. Nu a avut timp să citească manuscrisul, 
căci a fost trimis urgent în tipografie. Ne dăm întâlnire la ora şapte 
la La Coupole, cu Castelnau, ca să ne cunoaştem, iar acolo are 
proasta inspiraţie să-mi ceară: „Spuneţi-mi, vă rog, în mare despre 
ce este vorba în cartea dumneavoastră.” Aşa se face că ne-am 
ridicat de la masă abia la ora unu şi jumătate dimineaţa. A doua zi, 
îi telefona lui Castelnau: „Nu am petrecut niciodată o seară atât de 
formidabilă, sunt sigură de succes.” Semn bun. 

Mă întorc la Caracas plin de entuziasm. 

Atât de entuziasmat încât, adâncit în gânduri, pe aeroport, 

retrăind tot ce s-a întâmplat, nu aud anunţându-se plecarea 
avionului meu care decolează fără mine. Şaisprezece ore de 
aşteptare. Telegramă Ritei. 

Şaisprezece ore, timp în care, la cafenea, apoi la bar, apoi la 
restaurantul de la Orly, trec în revistă aceste extraordinare şi foarte 
scurte trei săptămâni petrecute la Paris. 

După dejunul de la Laffont, un alt dejun, la un mare intelectual 
francez, Jean-François Revel. Unul dintre oamenii cei mai importanţi 
din Paris, mi-a spus Castelnau, remarcabil scriitor, filosof, căruia 
Laffont i-a dat manuscrisul să-l citească şi care a fost şi el atât de 
entuziasmat încât vrea să scrie ceva despre el. 

Mă impresionează să mă duc să-l văd, cum mă impresionează şi 
apartamentul, şi familia lui. Un apartament pe malul Senei, 
luminos, vesel, armonios, plin de cărţi, în aer plutind ceva care te 
face să simţi imediat că numai sentimentele înălţătoare pot fi 
admise în această casă. 

Jean-François Revel şi soţia sa mă primesc fără să afişeze nici 
măcar cea mai mică notă de superioritate. Nu-mi acordă azil la 
masa lor, ci mă primesc ca pe unul de-ai lor, de la egal la egal. 

De mai multe ori, în timpul mesei, vorbesc despre 
„regenerarea”, despre „reabilitarea” mea şi Jean-François Revel 
este cel care mă face să înţeleg mai bine ca oricine, apreciind mai 
bine chiar decât mine situaţia, că nu trebuie să vorbesc aşa despre 
„reabilitarea”, despre „regenerarea” mea. Mă convinge că nu 
ceilalţi, chiar tipii teribili pe care i-am întâlnit în viaţă, mi-au fabricat 
personalitatea, căci ea exista de fapt dinainte. 

Reabilitat? Regenerat? Faţă de cine? Faţă de ce? Ceea ce am în 
mine, oricare ar fi importanţa şi valoarea acestor calităţi, ceea ce 
am ca forţă a sufletului, a caracterului, a inteligenţei, a gustului de 
aventură, a spiritului de dreptate, de prietenie, toate astea au fost 
întotdeauna în mine. Toate astea existau de la început, înainte de 
Montmartre şi de ocnă, şi fără ele n-aş fi putut niciodată să fac tot 
ceea ce-am făcut pentru a scăpa de „calea putreziciunii” şi n-aş fi 
făcut-o niciodată aşa cum am făcut-o. 

Şi continuă spunându-mi că anumiţi oameni cu o înzestrare 
superioară pot să te facă să vezi unele lucruri într-un mod diferit de 
cel în care tu le-ai văzut până acum, dar că ei nu te pot face să 
trăieşti, să reuşeşti, să domini împrejurările vieţii. Nimeni nu m-a 
„regenerat”, căci, chiar dacă anumite circumstanţe ale tinereţii 
mele au aruncat un văl asupra celui ce era în esenţa lui Henri 

Charriere, chiar dacă ele m-au făcut să duc, o anumită perioadă, o 
viaţă cu totul diferită, ceea ce aveam în mine s-a exprimat din plin 
în lupta pe care am dus-o pentru a scăpa de teroarea ocnei. 
Pierderea mamei mele a avut o influenţă determinantă asupra vieţii 
mele, a explodat ca un vulcan în carnea mea de puşti de 
unsprezece ani, nu puteam admite această monstruozitate, o 
nedreptate atât de mare, eu, un băiat violent, hipersensibil, 
imaginativ, şi nimeni nu poate spune, nimeni nu are dreptul să 
spună că fără această dramă, având alături de mine această 
prezenţă liniştitoare, această dragoste capitală pentru mine, până 
la vârsta bărbăţiei, nu aş fi devenit cu totul altcineva, rămânând 
totuşi acelaşi. Un fel de creator, poate un inventator de sisteme 
moderne revoluţionare, la care am visat atâta, un aventurier, da, 
un conchistador, poate, dar în societate. 

Nu se regenerează ceva ce există deja, dar acest ceva poate să 
aibă, mai devreme sau mai târziu, ocazia de-a se exprima plenar. 
Venezuelienii nu m-au fabricat aşa cum sunt, dar mi-au dat şansa, 
libertatea, încrederea de-a alege un alt mod de viaţă, în care tot 
ceea ce aveam mai bun în mine şi pe care justiţia franceză l-a 
negat şi condamnat să dispară s-a putut afirma într-o colectivitate 
normală. Numai pentru asta şi le datorez o recunoştinţă eternă. 

Şi el îmi spune că nu trebuie să am complexe de inferioritate 
morală faţă de oamenii din această societate în care revin cu 
cartea mea, chiar dacă „Papillon” va produce o explozie, iar 
aceasta nu trebuie să mă facă să mă cred, dimpotrivă, un om 
superior. Da, am făcut prostii, dar am fost pedepsit pentru ele. 
Ceea ce am făcut, însă, pentru a ieşi din „calea putreziciunii”, toţi 
aceşti oameni normali, cinstiţi ar fi putut să facă, ar fi avut forţa 
interioară, credinţa necesară? 

Nu, nu trebuie să mă gândesc că, faţă de mine, care am suferit 
atât, toţi aceşti oameni din Franţa valorează mai puţin pentru că ei 
m-au trimis acolo, dar nici nu trebuie să mă gândesc că, din cauza 
trecutului meu, toată lumea va avea dreptul să nu aibă încredere în 
mine, să mă dispreţuiască şi să-mi spună: „Taci, eşti un nimeni, 
adu-ţi aminte de unde vii”. 

Asemenea idei îmi trecuseră şi mie prin cap câteodată, dar, 
venind de unde veneam, după toţi acei ani în care, la Curtea cu Juri 
mai întâi, apoi peste tot, mi se spusese, mi se repetase la nesfârşit 
că nu sunt decât drojdia societăţii, nu puteam fi liniştit, eram 
tulburat, nu îndrăzneam să cred cu adevărat în ele. A fost nevoie 

de oameni precum Castelnau, Laffont, Revel ca să pot, în sfârşit, să 
mă privesc bine în faţă, ca într-o oglindă, şi să privesc, în sfârşit, 
fără nelinişte, un om plin de defecte, desigur, dar un om, un om 
demn de ceilalţi. 

Venind spre ei era ca şi cum m-aş fi apropiat de un fotoliu fără să 
ştiu dacă am dreptul să mă aşez. Şi ei mi-au spus: „Aşază-te, eşti la 
locul tău aici”. 

Toate acestea sunt, în sfârşit, limpezi pentru mine în timp ce 
stau şi aştept aici, la Orly, şi-mi spun că atunci când voi reveni la 
Paris pentru lansarea cărţii mele voi avea ocazia să întâlnesc, 
desigur, şi alţi oameni de reală valoare. 

Nu numai aventurierii pot fi oameni. Fiecare bărbat, fiecare 
femeie îşi are povestea lui, dar de oriunde ar veni, din orice zonă a 
societăţii sau a lumii, îi recunoşti foarte uşor pe cei care nu au 
acceptat cu spinarea curbată morala curentă atunci când, 
analizând-o, nu au găsit-o dreaptă. 


Capitolul 21 - Înainte de Paris 


În sfârşit, aeroportul din Caracas, unde mă aşteaptă familia 
împreună cu toţi prietenii ţinuţi la curent de Rita cu veştile pe carei 
le trimiteam zilnic. 

— Am câştigat, Minouche, totul o să meargă ca pe roate. 

Şi sărutări, şi iar sărutări. 

— Cartea va fi lansată la 19 mai. Laffont mi-a promis că primul 
tiraj va fi de 25.000 de exemplare. 

Profesorul de franceză şi aproape întreg „comitetul de lectură” 
se află aici. 

— Azi nu a venit nicio oficialitate să te întâmpine, dar data 
viitoare va fi sigur televiziunea. 

— Să nu exagerăm, spune Rita, totdeauna serioasă. 

Râd şi numai acasă, în timp ce bem un pahar cu whisky, 
continui: 

— Ei bine, vreţi să vă spun cu adevărat ce gândesc eu? 

— Haide, spune-ne. 

— Cred, sincer, că atunci când voi reveni la Caracas, după 
lansarea cărţii mele, televiziunea va fi la aeroport să mă primească. 

— Eşti complet nebun, dragul meu, spune Rita! 

— Nu cred, sunt absolut sigur! 

Şi toţi izbucnim în râs, de acord cu toţii că de data asta am 

exagerat. 


Aprilie 69, un alt mic miracol. Coperta făcută de nepotul meu, 
Jacques Bourgeas, a fost aleasă dintre toate proiectele prezentate. 
Nimeni de la Laffont nu ştia că acest concurent este nepotul meu. 
Când mi-am început aventurile, fiul surorii mele Helene nici nu era 
născut. Timp de douăzeci de ani nu a ştiut nimic despre existenţa 
mea şi abia acum doi ani, în 1967, m-a cunoscut. 

Şi Providenta l-a ales chiar pe el să conceapă coperta cărţii mele, 
cartea unchiului lui, care atâţia ani nici nu a existat pentru el! 

Da! Multe circumstanţe stranii s-ar părea că au favorizat 
naşterea cărţii mele. 

Şi minunata aventură continuă. 

O scrisoare a lui Castelnau, de pe 8 aprilie, îmi aduce la 
cunoştinţă că: 

— reprezentanții lui Laffont, cu Mermet în frunte, au citit 
şpalturile cărţii şi sunt gata să o susţină până la capăt; 

— nişte, tipi de la Radio-Luxemburg cu care a vorbit mai pe 
îndelete sunt şi ei foarte încântați de carte şi gata să-i susţină 
lansarea; 

— o fată formidabilă, Paule Neuveglise, studiază posibilitatea 
publicării în avanpremieră a unor fragmente, în France-Soir. 

Pe străzile Caracasului, seara, într-una sau două cafenele unde 
intru ca să strâng mâinile unor cunoştinţe pe care ştiu că le voi găsi 
aici, mă simt cu sufletul plin, parcă, de un soare interior care 
iradiază o lumină puternică şi agreabilă. Am chef să râd, să fiu bun, 
gentil. Sunt oarecum dezolat că cei cărora le strâng mâinile nu ştiu 
nimic, nu simt cum simt eu că se pregăteşte ceva foarte important. 
Ei sunt aceiaşi, cu aceleaşi capete pe care le-au avut şi ieri. Şi eu, 
la fel. Dar, în aceste momente, când la orizont se iveşte o speranţă 
enormă, totul ţi se pare că este la fel şi nimic nu este la fel, nu mai 
ştii bine cum te simţi, eşti în acelaşi timp fericit, neliniştit, agitat şi 
senin. 

La 22 aprilie, Jean-Pierre îmi trimite textul postfeţei scrise de 
„unul dintre spiritele cele mai cultivate ale epocii noastre”, Jean- 
Francois Revel”. 


7 Papillon, „povestirea” celebră astăzi a lui H. Charriere, a apărut 
însoţită de o „Prezentare” semnată de Jean-Pierre Castelnau şi de postfaţa 
sus-amintită a lui Jean-François Revel intitulată „Papillon ou la litterature 
orale”. (n.tr.). 

Sunt foarte emoţionat citindu-l, dar şi, mărturisesc, puţin 
surprins. Pentru că aici, simt asta, este vorba de marea literatură, 
de trecutul ei şi de toate celelalte şi să fiu considerat un fel de văr 
literar al unui episcop mort acum trei sute de ani, Gregoire de 
Tours, nu este oare prea multă onoare pentru mine? În sfârşit, dacă 
Castelnau spune că este poate textul cel mai perspicace din punct 
de vedere literar ce se va scrie vreodată despre cartea mea, nu-mi 
rămâne altceva de făcut decât să mă las cucerit de impresia de 
frumuseţe pe care mi-a lăsat-o. 

Chiar dacă, din acea zi, familia şi prietenii îmi spun că sunt 
camaradul lui Grégoire de Tours. 

Dar, aventura cărţii este o adevărată aventură, frumoasă cum nu 
credeam că poate fi, tot aşa cum, după toate cele pe care le-am 
trăit, nu credeam că nişte pagini mâzgălite cu cerneală pot face să 
se ivească în viaţa unui om atâtea chestii neaşteptate, ciudate, 
surprinzătoare, emoţionante, extraordinare şi, oricum, unele mai vii 
decât altele. 

— Trăim, trăim, trăim, Minouche! Trăim intens, nu-i aşa, draga 
mea? Nu ştiu dacă se vor vinde destule cărţi pentru a recupera 
toate cheltuielile care s-au făcut până acum pentru ea, dar, într- 
adevăr, merită, nu-i aşa, să trăieşti toate astea? 

— Da, Henri, merită. O simt în adâncul sufletului meu. Nu pot să 
găsesc cuvintele cele mai potrivite pentru a-ţi spune cât sunt de 
fericită pentru tine, mai întâi, pentru noi doi, apoi. 

— iți mulţumesc, iar la sfârşitul lunii mai, vei vedea, francezii vor 
spune: „Nouă de cupă, domnule Papillon! Luaţi tot. De data asta aţi 
câştigat.” 

M-am dus la croitor să-mi fac un costum. Pe credit, nu se ştie 
niciodată. Lucru nemaiauzit, a ţinut să-mi facă două, unul pentru zi, 
altul pentru seară: „Sunt sigur că drepturile de autor vor fi 
suficiente pentru a vă achita factura.” Şi el crede în succesul cărţii 
mele. 


De Gaulle se retrage. Datorită acestui eveniment, cartea mea va 
ieşi în lume în plină bătălie pentru alegerile prezidenţiale, la 
sfârşitul lui mai. Dacă ajung la Paris tocmai atunci, cine va mai 
avea timp să se ocupe de un Papillon necunoscut? Poate că n-ar fi 
rău să atacăm ceva mai înainte. In momentul când vreau să-l chem 
la telefon, mă sună Castelnau: a avut şi el aceeaşi idee ca mine. S- 
au hotărât să devanseze totul, aşa că trebuie să fiu la Paris la 

începutul lunii mai. 

Sunt aşteptat, mi-a spus, în toate sensurile cuvântului. Mai mulţi 
ziarişti din presă şi de la radio sunt deja în alertă. 

Deci, în cincisprezece zile voi fi din nou la Paris, cartea va ieşi 
câteva zile mai târziu. Da, Papi, nu mai sunt decât câteva zile şi vei 
lua tu însuţi, în persoană, legătura cu ziariştii, criticii literari, 
radioul, poate cu televiziunea, şi toate astea - presă, radio, 
televiziune - aparţin unui popor care numără mai mult de 
50.000.000 de persoane. 

Cum va fi primită cartea ta şi cum vei fi tu primit? 

Căci cartea ta este povestea ta, cât se poate de adevărat, dar 
aventurile nu sunt numai ale tale. Capete de afiş vor fi şi justiţia, şi 
poliţia şi, mai ales, sistemul penitenciar al unei ţări ca Franţa. 

Numai ale Franţei? Poate mai mult, ale tuturor ţărilor din lume, 
ale tuturor ţărilor care, datorită cărţii tale, vor fi nevoite să facă o 
comparaţie cu propria lor justiţie, poliţie, cu felul lor de a-i trata pe 
cei pedepsiţi în închisorile lor. 

Căci, fii sigur de asta, cartea ta s-ar putea să fie devorată de 
Franţa însetată să cunoască adevărul, să descopere, prin 
intermediul aventurilor tale, lucruri pe care le ignoră, şi acesta ar fi 
preţul pe care ar trebui să-l plătească pentru a salvgarda liniştea 
publică, dar nu-i exclus ca Franţa să-i întoarcă spatele, refuzând să 
ştie adevărul, acest adevăr prea supărător. 

— Ei bine, nu! Sunt convins că francezii, popor generos, 
preocupat să aibă o justiţie adevărată şi o poliţie acceptabilă, care 
respinge cu dezgust orice sistem penitenciar asemănător cât de cât 
„ghilotinei uscate” despre care am mai vorbit, sunt convins că toţi 
francezii vor citi cu atenţie şi până la capăt Papi/lon, căci ei 
constituie o nație care nu se teme de adevăr. Comuna din Paris mai 
există în subconştientul lor, iar urmaşii celor care au gândit şi au 
scris Carta drepturilor omului şi ale cetăţeanului vor fi revoltați 
văzând că aceasta nu se aplică, măcar cât de puţin, atunci când 
este vorba de reprimarea celor care au greşit. 

Şi dacă francezii, sunt sigur de asta, vor accepta, discuta şi 
analiza actul de acuzare care este în fond cartea mea, toate ţările 
vor fi interesate mai întâi de ce întâmplă la noi, pentru ca apoi să 
se intereseze de ce se întâmplă şi la ei. 

Ştiu bine că suntem în 1969 şi că în cartea mea vorbesc despre 
lucruri care s-au petrecut în urmă cu aproape patruzeci de ani. Ştiu 
bine că ocna nu mai există, din fericire, căci ea reprezenta, în acei 

ani 30, o ruşine a Franţei faţă de englezi, olandezi, americani şi faţă 
de toate ţările care ştiau de existenţa ei. 

Ştiu bine că, printr-un raţionament logic, dacă ocna de la 
Cayenne nu mai există şi dacă eu am fost condamnat în 1931, mi 
se poate spune: „Domnule Papillon, ne vorbiţi despre timpuri 
străvechi, despre Vercingétorix, despre legiunile romane. De atunci 
au mai fost Carol cel Mare, Revoluţia din 1789 şi multe altele! Totul 
s-a schimbat: justiţia, poliţia, închisorile!” 

Oare s-a schimbat cu adevărat totul? Politia, justiţia, închisorile? 

Şi afacerea Gabrielle Russier? Şi afacerea Devaux? 

Cu adevărat s-au schimbat chiar atât de mult? 

Oare pentru că un juriu nu mai este format decât din nouă 
momâi în loc de douăsprezece se poate spune că totul s-a 
schimbat? 

Oare nu în faţa aceleiaşi Curți cu Juri, conservată cu grijă, cu 
draperii şi covoare de aceeaşi culoare, cu aceeaşi rânduială a 
judecătorilor, procurorului, acuzatului, cu aceiaşi jandarmi şi acelaşi 
public se joacă în fiecare zi soarta unor tineri, a altora mai în vârstă 
sau chiar a unor bătrâni? Şi asta nu în funcţie de anotimp, de 
timpul de afară, de forma sau de dispoziţia celor prezenţi? 

Oare, în ultimul an nu au mai fost curcani suspendaţi, oameni 
condamnaţi, morţi suspecți? 

Nu, Papi, crezi că este cazul să glumeşti cu aşa ceva? Toată 
lumea va înţelege, doar dacă nu preferă liniştea unei conştiinţe 
burgheze în locul adevărului, că ceea ce ataci tu povestind 
evenimente ale trecutului există încă, chiar dacă este mai puţin 
bătător la ochi. 

Mai puţin bătător la ochi? Nu prea cred. Ar trebui să citesc cu 
atenţie ziarele franceze. Şi nici măcar cu atenţie, titlurile ar fi 
suficiente. 

Deoarece tipi precum Mayzaud vor exista întotdeauna. 

Deoarece tipi ca alde Goldstein, adevărate discuri înregistrate pe 
Quai des Orfăvres la nr. 36, vor exista întotdeauna. 

Deoarece momâi de juraţi, care, fără să fi văzut nimic, fără să fi 
trăit nimic, fără să fi înţeles ceva în viaţa lor, vor decide fără să 
aibă nici cea mai mică competenţă - „Acest domn este vinovat de 
faptele pentru care este acuzat, merită închisoarea pe viaţă” - vor 
exista întotdeauna. 

De altfel, e; există dintotdeauna. Datorită experienţei acumulate 
într-o viaţă de om ştiu că este aşa. Aceeaşi poveste, acelaşi cântec. 

Când diverşi tipi, tineri sau bătrâni, îmi povestesc ce au făcut sau 
ce li s-a întâmplat am adesea impresia că eu sunt cel ce a trăit 
toate astea. Câteodată chiar îi întreb: 

— Nu ţi-au spus asta, sau n-au făcut asta, sau ailaltă? 

— De unde ştii? 

Şi râd de naivitatea lor atât de fermecătoare. 

Papi, scriindu-ţi cartea, nu ţi-ai dat seama că ea poate deveni 
obiectul unei aprige dispute. Ai scris-o pentru a da o lovitură, 
pentru a câştiga ceva bani, pentru bătrâneţea ta şi a Ritei, numai 
pentru asta, cel puţin aşa credeai. Dar, retrăind cei treisprezece ani 
de carceră, chinurile pe care le-ai îndurat, nu numai tu, ci şi mulţi 
alţii, le-ai impus dorinţa ta de a se şti adevărul şi de a se face, la 
urma urmei, dreptate. Nu. Sincer să fii, nu ţi-ai dat deloc seama. 

Acum este prea târziu, bani sau nu, nu mai ai decât o datorie, să 
te arunci cu totul în încăierare, chiar dacă-ţi rişti liniştea, libertatea 
şi chiar viaţa. 

Societatea din 1930 ar fi fost de acord ca un fost ocnaş ce revine 
ca un strigoi de la Cayenne să se scufunde în uitare, mizerie şi 
ruşine, dar nu ar fi tolerat niciodată ca el să devină un domn, 
respectabil şi respectat. 

Numai că acum suntem în 1969. Toţi oamenii iubesc libertatea, 
adevărata libertate. Toţi oamenii s-au săturat să fie una dintre miile 
de rotiţe ale unei imense maşinării. Toţi, fără excepţie, de la 
americani la englezi, de la scandinavi la slavi, de la germani la 
mediteraneeni, vor să simtă viaţa, să aibă parte de o porţie bună 
de emoţii în aventuri, să se plimbe în pielea goală când vor, în 
comuniune completă cu natura. Am întâlnit aici, în Venezuela, tineri 
scandinavi, germani, spanioli, englezi, americani, israeliți. li văd pe 
unii sau pe alţii în fiecare zi, am zeci de prieteni printre ei, fără să 
existe deosebiri de rasă, naţionalitate sau religie, şi toţi, fără 
excepţie, resping conformismul, sunt ostili faţă de legile care-i 
îngrădesc şi nu-i cer Providenţei decât un lucru: să mănânce, să 
bea, să poată face dragoste când au chef şi nu atunci când cineva, 
chiar tatăl sau mama lor, le spune ce să facă. 

Da, acest adevărat act de acuzare care este de fapt cartea mea, 
Papillon, nu reprezintă doar o provocare adresată poporului 
francez, ci o provocare a întregii lumi. 

Aş vrea ca toţi revoltaţii, toţi contestatarii din lume să înţeleagă 
că sunt alături de ei, că-i iubesc. 

Orizonturi fără sfârşit, farmecul junglei, câmpiile imense unde 

poţi să încaleci pe cai nebuni, sălbatici, care pornesc în galop în 
orice direcţie doreşti; să cauţi un trib de indieni alături de care ai 
putea trăi, câtva timp, la fel ca ei; să iei un avion şi să aterizezi în 
apropierea celor mai frumoase cascade din lume, mai mari decât 
cele ale Niagarei; să te duci când ai chef la cascadele Llovisna, 
unde cei câţiva oameni care trăiesc acolo nu au drept muzică decât 
zgomotul căderii apei, cântecul păsărilor, strigătul maimuţelor, al 
papagalilor şi papagaliţelor multicolore; să iei un vapor şi să ajungi, 
după ce-ai parcurs nouăzeci de mile, în mijlocul acestui lac imens 
constituit de sutele de insulițe de coral de la Los Roquès; să petreci 
ore, zile, săptămâni hrănindu-te doar cu peştii pe care-i pescuieşti, 
cu langustele pe care le prinzi cu mâna; să stai ore în şir admirând 
fundul acestui lac atât de limpede încât distingi la cincisprezece 
metri adâncime langustele şi caracatiţele care se deplasează şi de 
aici să treci în insulele Las Aves, cu miile de păsări atât de puţin 
sperioase din cauză că nu cunosc răutatea oamenilor, care vin şi se 
caţără pe tine când stai culcat pe nisip, la soare. 

Ei bine, ce? O să mi se reproşeze că-mi plac toate astea? Şi cine 
o s-o facă? 

O să mi se ia dreptul de a vorbi şi de a spune că, odată, aflându- 
mă pe una din aceste insule, am petrecut mai mult de-o săptămână 
cu patru cupluri de tineri americani, dintre care unul de negri, veniţi 
pe o mică ambarcaţiune, nebuni de bucurie că motorul li s-a blocat 
tocmai aici, şi că am trăit alături de ei într-o minunat de naturală şi 
completă comuniune de spirit şi de sex. 

Cuplul de negri, frumoşi ca nişte statui de abanos inteligenţi, 
buni, deschişi, dăruindu-se şi trăind în comun fără niciun complex 
sexual, acele fete blonde, care regretau că întreaga noastră 
comunitate era aşa de mică, toate astea, pe care le-am trăit, cine 
ar vrea să le schimb şi cu ce? Cu un cazier judiciar imaculat? Cu o 
slujbă la o bancă sau într-o întreprindere oarecare, unde în loc de 
Papillon să fiu Henri Charriere, cetăţean la casa lui, respectând 
legile făcute de indivizi care le aplică doar altora, mulţumiţi să 
poată ei înşişi să nu le respecte, deoarece ei fac parte din clasele 
privilegiate? Ai, oare, nevoie de mulţi bani ca să fii fericit toată 
viaţa când ştii să te porţi bine? 

Decât un cont gras în bancă, cred că este mai bine să aio 
flacără în inimă, un cont care nu se stinge niciodată, dacă el îţi dă 
dorinţa de a trăi, de a trăi, de a trăi mereu şi mereu intens. 

Da, ora H a înfruntării se apropie, geamantanele sunt deja gata, 

am o nouă viză de trei luni pentru Franţa. Voi ateriza din nou la 
Orly, dar, de data asta, nu va fi uşor să sosesc fără să fiu remarcat. 
Castelnau mi-a spus că va fi sigur un ziarist sau, poate, doi. 

Mă gândesc cu teamă doar la eventualitatea că, profitându-se de 
ocazie, să nu mi se anunţe interdicţia de a sta la Paris. 


Nu am vrut să fiu însoţit în această zi de 9 mai 1969 când îmi iau 
zborul spre Paris. Numai Rita este alături de mine. Pe terasa 
aeroportului bem un ceai. Mă ţine de mână şi mi-o strânge uşor, 
pentru ca privirea mea să n-o părăsească pe a ei. Nu vorbim, ştie 
ce gândesc: începând de mâine, de la ora unsprezece, un crupier 
va scoate una câte una cărţile. Căci, dacă am să fac banco pe data 
de 19 mai pentru apariţia cărţii, partida începe pe 10 mai, la ora 
unsprezece. Incă o apăsare a degetelor, o privesc şi îi surâd cu 
toată încrederea. 

Aşa-i viaţa când două fiinţe se iubesc cu adevărat: nu au nevoie 

să-şi vorbească pentru a-şi spune miile de lucruri pe care le 
gândesc, fiecare devine celălalt şi aşa se întâmplă şi cu ceea ce ei 
gândesc. Dacă există vreo îndoială, le ajunge să se privească 
pentru a fi siguri că sunt pe aceeaşi lungime de undă. 
_ La un moment dat, Rita surâde şi are o privire puţin ironică. 
Inţeleg ce vrea să-mi spună: „Te-ai purtat puţin cam dur, adineauri, 
cu italianul. Gândeşti ce-ai spus sau râdeai de tine şi de el?” „Nu, 
am fost serios şi am spus-o fără răutate, nu ştiu cum de-ai putut să 
crezi aşa ceva”, îi răspund ochii mei. 

Este vorba de un antreprenor italian care, acum o jumătate de 
oră, mi-a urat drum bun şi, vrând să discutăm ceva despre o 
afacere, m-a rugat să-l anunţ când mă întorc la Caracas. Mi-a dat 
numărul lui de telefon. 

Fără premeditare i-am răspuns: 

— Mario, vei afla despre întoarcerea mea din ziare. 

— Şi de ce vor anunţa ziarele întoarcerea ta? 

— Pentru că atunci când voi reveni la Caracas voi fi un om 
celebru. 

Mario, un om cumsecade, a izbucnit în râs, mulţumindu-se cu 
acest răspuns, fără să mă întrebe de ce, convins că am făcut o 
glumă. Şi, totuşi, aşa gândesc. 

Megafoanele anunţă: „Zborul Air France pentru Paris. Pasagerii 
sunt rugaţi să se prezinte imediat pentru îmbarcare.” 

Câteva sărutări, dar mai ales acele braţe în jurul gâtului meu, ca 

un preţios colier, şi vorbele spuse la ureche, cu o voce foarte 
înceată, pentru a le auzi doar eu: „Să te gândeşti la mine, noapte şi 
zi, aşa cum şi eu voi fi cu tine noapte şi zi... Să scrii imediat, dacă ai 
timp, dacă nu, să telegrafiezi.” 

lată-mă instalat confortabil într-un fotoliu de clasa I. Rita mi-a 
cumpărat biletul şi mi-a făcut această surpriză ca să călătoresc 
comod. Avionul rulează încet. Am putut s-o mai văd timp de 
aproape două minute, cu braţul întins, agitând o batistă. 


Să acţionezi, să înfrunţi o situaţie necunoscută şi dificilă este 
întotdeauna pasionant. Dar cel mai intens nu te solicită chiar 
momentul luptei, ci așteptarea ei. Gândurile ţi se bulucesc în cap şi- 
ţi spui: „Ce se va întâmpla? Cine mă aşteaptă? Voi spune asta, voi 
spune cealaltă, voi face aşa sau aşa.” Şi nimic nu se petrece cum ai 
prevăzut. Te trezeşti dintr-odată în plină bătălie şi numai atunci poţi 
să găseşti arma cea mai potrivită să-l neutralizeze pe adversar, să-l 
convingă sau să-l elimine. Nu ai decât un singur lucru să-ţi spui: 
„Trebuie să trec, voi trece obstacolul, fie că sunt mai puternic sau 
mai slab decât cei ce vor să mă împiedice.” 

Dacă mă gândesc ceva mai bine, totul pare a fi împotriva 
apariţiei cărţii mele în perioada prevăzută. Franţa va fi în plină 
bătălie politică pentru alegerile prezidenţiale. Este un moment mai 
mult decât important pentru majoritatea francezilor. Şi tu ai vrea ca 
în afară de lupta politică să se mai ocupe şi de lansarea cărţii unui 
necunoscut? Şi de ce nu, în clipele de înseninare, de calm. Vom 
vedea! 

Oricum, cred că nu trebuie să am în vedere doar elementele 
negative care ar putea influenţa succesul lansării cărţii mele. Mai 
este şi aniversarea baricadelor din mai 1968. 

Un moment de puternică înfruntare, când, la Paris, mai departe 
sau mai aproape de Paris, toată Franţa, fiecare din cetăţenii ei s-au 
aflat în faţa, în spatele sau alături de baricade. 

Acele baricade prin care contestatarii voiau să facă să iasă din 
turnul de fildeş o anumită clasă de oameni şi să-i oblige la dialog. 

Acele baricade ridicate de-a curmezişul străzilor, al bulevardelor 
pentru a afirma că nu mai este posibil să te supui fără să înţelegi 
„de ce” trebuie să fie aşa şi să discuţi zecile, sutele, miile de „de 
ce?” care te apasă în fiecare zi. 

Câteva maşini arse, câteva sute de ciomăgiţi, de răniţi, şi de-o 
parte şi de alta, şi au fost nevoiţi să iasă din turnul lor de fildeş cei 

ce până atunci nu aveau nici urechi, nici limbă, şi au răspuns, atât 
cât erau ei capabili, atâtor „de ce”-uri, şi au ajuns să aştepte ei 
înşişi un răspuns la întrebarea lor: „De ce aţi ridicat baricade şi aţi 
ars maşini?” 

Mai 1969, aniversarea sângelui clocotitor al tinerilor studenţi 
francezi, aniversarea prea plinului de gaz acumulat şi ţinut ani de 
zile sub presiune. Aniversarea marii lovituri de secure dată 
copacului tabu în care druidul era cocoţat, aniversare a zilei când, 
în sfârşit, cei din frunte au fost obligaţi să-i asculte pe oamenii care 
păreau a fi condamnaţi pe viaţă la tăcere. 

De asta cred că tocmai acum este momentul meu, o dată 
predestinată pentru ca şi eu, condamnat la tăcere pe viaţă, să spun 
ce am de spus şi să mi se dea puţină atenţie. 

— Mai doriţi şampanie? 

— Nu, mulţumesc. Dar dacă aveţi puţin camembert şi vin roşu... 
Este posibil? 

— Da, se poate. 

— Mulţumesc, domnişoară Air France. 

— Mergeţi la Paris? 

— Da. 

— Sunteţi venezuelean? 

— Da şi nu. 

Pleacă şi revine imediat. 

— Poftiţi un camembert bun şi un vin beaujolais. Sunteţi, deci, de 
origine franceză şi naturalizat venezuelean... 

— Da, drăguţa mea. 

— Nu vi se pare ciudat să vă întoarceţi în Franţa deşi aveţi acum 
o altă naţionalitate? 

— Puțin, dar asta-i aventura. 

— Aţi avut multe aventuri? 

— Destule şi agitate. 

— Vă rog, acum când mi s-a terminat serviciul, puteţi să-mi 
povestiţi unele din ele? 

— Ar fi cam lung, drăguţa mea, dar în câteva zile le vei putea 
afla pe toate dintr-o carte. 

— Sunteţi scriitor? 

— Nu, dar mi-am scris aventurile. 

— Cum se numeşte cartea? 

— Papillon 

— De ce Papillon? Este numele dumneavoastră? 

— Nu, porecla. 

— Despre ce povestiţi în cartea dumneavoastră? 

— Drăguţa mea, eşti cam curioasă. Doar dacă-mi mai dai puţin 
camembert am să-ţi spun. 

N-a durat mult. După un minut: 

— Poftiţi. Acum trebuie să-mi povestiţi. De altfel, vreţi să vă spun 
ceva, cu toată sinceritatea? 


— Spuneţi. 
— Incerc aproape întotdeauna să ghicesc cu ce se ocupă, ce 
poziţie socială au pasagerii de la clasa l. Ei bine, în cazul 


dumneavoastră nu am reuşit. De când aţi intrat mă tot întreb cine 
poate fi acest domn? 

— Şi nu aţi găsit niciun răspuns? 

— Nu. Am eliminat una câte una toate profesiunile care se 
potriveau cu imaginea dumneavoastră şi, în cele din urmă, am 
renunţat. Nu am găsit. 

— Ei bine, am să-ţi satisfac curiozitatea. Profesiunea mea este... 
aventurier. 

— Nu mai spuneţi! g 

Puştoaica se ridică şi-i duce o pătură unei pasagere. Imi spun că 
am ocazia să fac un test. O necunoscută, o fată care, datorită 
profesiunii ei, călătoreşte mult, probabil că şi citeşte mult, poate fi 
un bun termometru. Cu ajutorul ei voi lua temperatura lui Papillon. 

— Micuța mea, am să-ţi povestesc: este vorba de un tânăr de 
douăzeci şi patru de ani, băiat destul de drăguţ şi destul de rău pe 
asupra, dar care are motive, sau cel puţin crede el că are, pentru a 
da dracului tot ce reprezintă ordinea şi disciplina. Il vezi pe acest 
tânăr? 

— Da, foarte bine. 

— Acest tânăr este judecat la Curtea cu Juri a departamentului 
Sena pentru un omor în lumea interlopă pe care, de fapt, el nu-l 
făcuse şi este condamnat pe viaţă. 

— Nu-i posibil aşa ceva. 

— Ba da. Este condamnat să putrezească încetul cu încetul, până 
la moarte, în locul cel mai infect din lume, la ocnă, la Cayenne. 
Acest tânăr este trimis, în 1933, în Guyana, închis alături de alţi 
nefericiţi într-o cuşcă cu bare de fier, în calele unui vapor construit 
special pentru aşa ceva. Nu acceptă situaţia aceasta, evadează de 
două ori, ratează alte două sau trei evadări... In sfârşit, după 
treisprezece ani de la condamnare, ajunge în Venezuela, liber. 

Acolo, redevine om, îşi face un rost în viaţă, se căsătoreşte, 
aproape se echilibrează. Treizeci şi nouă de ani mai târziu, el, un 
fost ocnaş, revine la Paris cu o carte în care-şi povesteşte viaţa, 
calvarul, celulele, evadările, eforturile, cei trei ani şi jumătate de 
izolare, în care, de două ori, a fost aruncat într-un fel de cuşcă 
zăbrelită, fără să aibă dreptul să pronunţe vreun cuvânt, în 
semiobscuritate, şi unde se plimba în lung şi în lat ca un animal, 
pentru a nu-şi pierde raţiunea şi pentru a putea, după ce va ieşi, să 
pregătească o nouă evadare. lată cartea mea, nici mai mult, nici 
mai puţin. Viaţa unui om la ocnă. 

Stewardesa mă priveşte cu ochii ei mari, negri, holbaţi, nu spune 
nimic, dar simt că încearcă să descopere pe obrazul meu marcat de 
trecerea timpului alte lucruri care ar merita să fie cunoscute. 

— Şi aţi avut curajul să spuneţi toate astea în cartea 
dumneavoastră? Absolut tot? 

— Tot. 

— Şi nu vă e teamă să înfruntaţi opinia publică, dumneavoastră, 
un... 

— Poţi s-o spui: un fost ocnaş. 

Fata nu îndrăzneşte să-mi răspundă, dă doar din cap aprobator. 
Da, asta este. Eu, un fost ocnaş, un condamnat pe viaţă, pentru 
omucidere, un evadat cu toată prescrierea lui, revin la Paris, cu 
sufletul meu deschis aşezat pe-o tavă, şi doar peste câteva ore, voi 
prezenta această tavă poporului francez. 

Din nou ochii mari şi negri caută să pătrundă parcă într-ai mei. 
Fata este tulburată, ochii ei par să-mi spună: „Dar nu-ţi dai seama 
de enormitatea a tot ceea ce faci? De tot ceva fi răscolit!” 

— Ce crezi, micuța mea? Este vorba de curaj sau de sinucidere? 

— Fără să-mi pun asemenea întrebări, cred, totuşi, că istoria 
asta va face vâlvă. Mai ales dacă e vorba de dumneavoastră. 

— De ce? 

— Pentru că, atunci când vă vede cineva, simte că aveţi ceva 
deosebit. 

— Ai, într-adevăr, impresia că această poveste ar putea 
interesa? Chiar în această Franţă neliniştită, aflată în căutarea unui 
înlocuitor al lunganului Charlot? 

— Sunt sigură şi aş vrea să fiu alături de dumneavoastră măcar 
pentru a trăi o parte din ceea ce veţi trăi. Căci nu este posibil ca 
cineva în Franţa să rămână indiferent faţă de ce mi-aţi povestit, 
mai ales dacă scrieţi tot aşa cum povestiţi. Scuzaţi-mă că vă las, 

dar acum e timpul să mă duc la postul de gardă. Deşi aş prefera să 
rămân cu dumneavoastră. Credeţi-mă. Pe mâine, noapte bună! 

Cu amabilitate, se apleacă spre mine şi, privindu-mă drept în 
ochi, îmi spune: „Vă îndreptaţi spre o mare victorie, sunt sigură, v-o 
doresc din tot sufletul”. 

Testul a fost pozitiv. Doar câteva fraze despre o mică parte din 
aventurile mele au fost suficiente pentru ca această fată să fie 
foarte interesată. Vor fi mulţi ca ea. N 

Imi întind scaunul. Nu pot dormi. Imi înfăşor picioarele într-o 
pătură pe care mi-am luat-o singur de deasupra capului. Nu am 
vrut s-o deranjez pe fata cu ochi mari, negri. Vreau să fiu singur. 

Căci de acum maşinăria a pornit. Boeingul zboară, în noapte, cu 
900 kilometri pe oră, peste Atlantic. Momentul este capital. 

Eu îmi ştiu pe dinafară cartea, dar pentru ei, acolo, cine este cel 
ce soseşte? Un nimeni, un necunoscut. 

Nu există, deci, decât un singur mod de acţiune: să merg direct 
la ţintă. 

— Mă prezint: Papillon. 

— Profesiunea dumneavoastră înainte de a scrie cartea? 

— Mai întâi ocnaş. 

— Apoi? 

— Ocnaş evadat, apoi ocnaş prescris. 

— Naţionalitate? 

— Venezuelean din Ardèche. 

Da, un ocnaş evadat va sosi la Orly. Un om pe care poliţia 
franceză l-a trimis foarte legal pe calea putreziciunii, pe viaţă. Chiar 
dacă prescripţia este valabilă, asta nu înseamnă că nu ţi se mai 
poate face nimic şi că situaţia ta faţă de justiţie şi faţă de curcani s- 
a schimbat prea mult. Cu prescripţie sau nu, eşti încă un evadat din 
ocnă. Nu te întorci pe furiş, căutând un colţişor retras, unde, în 
linişte, să-ţi sfârşeşti viaţa, umil, bine ascuns în spatele zidurilor cât 
mai înalte cu putinţă ale grădinii tale ca să nu poţi fi văzut şi să nu 
fii nevoit să auzi lucruri dezagreabile. 

Nu, vii cu o carte şi în această carte scrii: „Francezi, iată oroarea 
de care aţi avut parte timp de patruzeci de ani.” Şi în această carte 
ataci sistemul penitenciar, curcanii şi chiar justiţia unei ţări de mai 
bine de cincizeci de milioane de locuitori, ataci cele trei instituţii pe 
care se bazează liniştea publică. Ei bine, frate, nu te crezi cumva 
prea grozav? Fii atent să n-o dai în bară! 

In plus, cartea ta nu va ieşi discret în librării pe 19 mai. Soseşti 


— 321 — 


pe 10 mai la Paris (unde nu ai dreptul să pui piciorul pentru că ţi s-a 
interzis şederea) şi pe 12, după câte ţi s-a scris, France-Soir începe 
să publice câteva fragmente. Adică, pe 12, într-un milion două sute 
de exemplare din France-Soir, Franţa întreagă va afla de existenţa 
ta. Un ziar este citit de trei persoane, deci, frăţioare, 3.600.000 de 
persoane, timp de opt zile, vor afla de existenţa unui anume Henri 
Charriere, poreclit Papillon, ocnaş evadat din Cayenne, după o 
condamnare pe viaţă, prescrisă acum, şi care, ca şi cum ar fi foarte 
normal acest lucru vine şi spune: „In 1931, doisprezece dintre voi 
m-au şters de pe lista celor vii. Magistraţii voştri reprezintă justiţia 
voastră şi securitatea voastră şi, în 1931, a fost adus în faţa 
acestora un tânăr numit Papillon. Aceşti magistrați au crezut tot 
ceea ce le-a spus poliţia, au luat de bune interogatoriile şi 
anchetele pe care aceasta le-a făcut. Aceşti magistrați şi cele 
douăsprezece momâi au permis o monstruozitate: să fie eliminat 
un tânăr de douăzeci şi patru de ani din societate. Aşa au crezut că 
trebuie procedat, s-au lăsat duşi de nas de un poliţist corupt. Apoi, 
tânărul a fost aruncat în mâinile administraţiei penitenciare, 
abandonat practicilor ei medievale, unde omul era tratat mai rău 
decât cel mai infect gunoi. Şi a reuşit, totuşi, ca prin miracol, să 
reînvie. Şi se află aici, tânărul de altădată, cu cei şaizeci şi trei de 
ani ai lui de acum, pentru a vă întreba: «Eraţi de acord? Eraţi la 
curent? Eraţi complici?» Căci nici Albert Londres, nici atâţia alţi 
ziarişti eminenţi, nici maiorul Pean din Armata Salvării nu au putut 
să vă înduplece să cereţi ca imediat să se suprime calea 
putreziciunii, această ghilotină uscată.” 

Da, le voi spune toate astea. Da, le vor citi. Trebuie ca, împreună 
cu tine, să numere „unu, doi, trei, patru, cinci” în celulele şi 
carcerele care ţi-au mâncat anii tinereţii. 

Căci, după fragmentele ce vor apărea în avanpremieră în France- 
Soir, Papi, va trebui să te aştepţi la orice. Vei fi solicitat de presă, 
radio, televiziune şi toţi aceştia nu vor accepta cu uşurinţă 
afirmaţiile tale. 

Aşa că, mai întâi, le vei spune: 

— Imi permiteţi să vorbesc? Credeţi că am dreptul să exprim o 
opinie? Admiteţi că este posibil ca un fost ocnaş să devină un 
domn? Aţi aruncat, aţi îndepărtat vechile prejudecăţi ale bunicilor 
voştri? Spuneţi, pot respira liber în această Franţă a anului 1969? 
Sau trebuie să cer permisiunea? Şi cui? 

Căci este imposibil să nu le sară în ochi că pedeapsa nu era pe 

măsura faptei de care erai acuzat, chiar dacă ai fi fost vinovat. 
Dacă, în ciuda alegerilor, lumea se va interesa de tine, nu va fi 
uşor, frate. 

De ce? Pentru că o grămadă de tipi vor fi bolnavi gândindu-se că 
un fost ocnaş evadat - căci aşa rămâi încă în faţa legii - îşi permite 
să vorbească despre toate astea chiar în propria lui ţară care l-a 
condamnat. Asta mi se pare mai mult decât normal. Se vor auzi 
scrâşnete de măsele într-o anumită clasă socială. Câţi vor 
reacţiona? Poate un milion, dar acest milion va face scandal! Toţi 
aceşti conservatori care, privilegiați de soartă, găsesc că în lumea 
noastră totul este bun aşa cum este, toţi revanşarzii, toţi închistaţii, 
toţi cei ce nu pot admite că celelalte clase se modifică şi evoluează. 
La fel ca şi colonialiştii. Aşa se întâmplă cu cei din Algeria sau din 
Maroc, care se indignează că nu mai au dreptul să-i facă „să 
lucreze din greu” pe arabi şi care-i califică pe toţi cei ce gândesc că 
arabii sunt oameni egali cu noi drept comunişti, sau utopişti, sau 
trădători faţă de Franţa imperialistă. Această categorie de oameni 
admit să se suprime, într-un fel sau altul, tot ceea ce le deranjează 
lor liniştea. Inventatorii închisorilor, ai caselor de corecție, care nu 
pot duce decât la ocnă. Vinovat sau nu? Puțin le pasă. Intr-un 
sistem odios şi subuman? li doare-n cot. N-aveau decât să nu facă 
asta sau aia. 

„Nu aveau decât să nu...” ăsta-i eternul laitmotiv. Cei ce acceptă 
să fie mai răi decât delincventul în aplicarea pedepsei. Cei ce 
regretă galerele, timpul când puteau condamna pe cineva doar 
pentru că ar fi fost „capabil de acest fapt”. Da! vei avea ocazia să 
întâlneşti astfel de oameni. N 

Totuşi, au trecut aproape patruzeci de ani. Din fericire. In timpul 
războiului, mii de oameni cinstiți au cunoscut închisoarea, poliția, 
chiar justiţia în anumite cazuri şi, mai ales, au aflat cum eşti tratat 
când nu mai reprezinţi decât un număr. 

Multe lucruri s-au schimbat, să sperăm, dar ceea ce este sigur 
este că, dacă voi fi întrebat de ziarişti, de cei de la radio sau 
televiziune, nu am dreptul să mă ascund după deget, trebuie să 
spun adevărul. Indiferent de consecinţe. 

Va fi exaltant, dar nu va fi totul roz. Inainte! Trebuie să joci 
cinstit, chiar dacă asta ar avea repercusiuni asupra cărţii mele. Pe 
dracu! Chiar dacă, fiind prea precis, prea sincer, prea pasionat să 
apăr adevărul, va trebui să pierd succesul financiar al cărţii, o voi 
face, trebuie, totuşi, să se audă ce am de spus, trebuie să se afle 

ce am văzut. Chiar dacă, în loc să-mi pot cumpăra căsuţa 
bătrâneţilor, nu-mi va mai rămâne decât cu ce să închiriez două 
cămăruţe pe malul râului Ardèche, într-un loc însorit. 

Se ivesc zorile prin hublouri şi abia atunci reuşesc să adorm, 
liniştit, împăcat cu mine însumi că am luat această hotărâre. 

— Puţină cafea, domnule aventurier? 

Ochii mari şi negri îmi surâd cu amabilitate. Citesc în ei interes şi 
simpatie. 

— Mulţumesc, micuța mea. Dar ce e, s-a făcut deja ziuă? 

— Da, şi ajungem în curând. Cel mult într-o oră. Spuneţi-mi, ocna 
a fost desfiinţată, nu-i aşa? 

— Din fericire, acum douăzeci de ani. 

— Vedeţi, atunci numai simplul fapt că a fost desfiinţată poate să 
însemne că francezii de azi vă vor da dreptate dinainte. 

— S-ar putea să fie aşa, micuța mea, nu m-am gândit la asta. 

— Credeţi-mă, domnule, vă vor asculta, vă vor înţelege şi, mai 
mult decât atât, mulţi vă vor iubi. 

— O doresc din tot sufletul. Mulţumesc, micuța mea. _ 

„Vă rugăm să vă puneţi centurile de siguranţă. Incepem 
coborârea spre Orly, unde vom ateriza peste douăzeci de minute. 
Temperatura este de 19*C, cerul senin.” 

Cerul este senin pentru toată lumea, dar pentru mine, ocnaşul 
care soseşte şi pe care unii îl aşteaptă gata să-i deschidă braţele 
(să sperăm), iar alţii poate cu pietre, cum este, oare, cerul 
Parisului? 

Destul cu întrebările! Nu-mi pasă! Am jucat toată viaţa, astăzi 
continui. O partidă frumoasă în perspectivă. Prin toţi porii voi simţi 
intens lupta cu cei care, mai bine pregătiţi decât mine prin meseria 
şi studiile lor, sunt gata să disece tot ceea ce eu am dezvăluit sau, 
mai degrabă, să încerce să interpreteze în maniera lor destinul pe 
care îl înfăţişez, destinul unuia dintre sutele de ocnaşi care au 
scăpat rechinilor. 

Calvarul şi adevărul îţi aparţin. 

Negru sau nu, cerul Parisului mă întâmpină cu o rază de soare, 
căci, ieşind din vamă, îl văd pe Castelnau surâzând emoţionat şi 
întinzându-mi, în timp ce mă îmbrăţişează, cartea mea, primul 
exemplar din Papillon. 

— Mulţumesc, Jean-Pierre. Aşteaptă-mă aici, scriu ceva pe el şi-l 
trimit imediat Ritei. 

— Bine, dar repede. Suntem aşteptaţi. 

— Unde? 

— La mine. Doi ziarişti importanţi. Am să-ţi explic pe drum. 

În momentul în care-l părăsesc, două flash-uri mă surprind. 
Primele flash-uri ale reporterilor fotografi. 

— Este pentru France-Soir. Bun venit la Paris, domnule Charriere. 

— Ai avut dreptate, Jean-Pierre, când o asemenea acţiune se 
declanşează informaţia se difuzează imediat la Paris! 

Cartea este expediată. Il văd pe Jean-Pierre puţin neliniştit: 

— Henri, cum merge? Nu eşti înfricoşat de ceea ce urmează? 

— Nu, fii liniştit. Ar fi nevoie de mult mai mult pentru ca eu să fiu 
tulburat. 

— Pentru că, ştii, Parisul, ziariştii, criticii, nu sunt poate chiar aşa 
cum te aştepţi tu. Stiloul este câteodată mai periculos chiar decât 
revolverul. 

— Nu-ţi face griji, frate. Sunt în plenitudinea forţelor mele. Ai 
încredere. 

— De acord. Dar, te previn. Va fi dur, greu, te va consuma. lar 
bătălia va începe chiar peste o oră. 

— Imi place treaba asta şi am de partea mea două argumente: 
adevărul şi dorinţa de-a învinge obstacolele când am dreptatea de 
partea mea. 

— Cu atât mai bine. Haidem acasă. 


Capitolul 22 - Banco! 


Şi primii doi „trăgători” ies din tranşee, în cazul de faţă se ridică 
din cele două fotolii aflate în salonul lui Castelnau. Cel ce ţine 
mitraliera este nici mai mult nici mai puţin decât Jacques Laurent 
Bost, iar prietenul lui, voinicul cu puşca cu lunetă, se numeşte 
Serge Lafaurie. 

Prezentările de rigoare. Nu am timp decât să-mi pun jos valiza în 
hol şi trecem la masă pentru un dejun cât se poate de rapid, în 
timpul căruia aflu care sunt intenţiile acestor doi domni simpatici şi 
deschişi, trimişii revistei Le Nouvel Observateur, despre care îmi 
vorbise Castelnau pe drum. 

Primul mic complex pe care nu-l las să se vadă îl constituie faptul 
că până atunci nu ştiusem nimic de existenţa lui Le Nouvel 
Observateur, despre care Jean-Pierre îmi vorbise ca despre o 
revistă foarte importantă. 

Cei doi „trăgători” care mă iau în primire de la sosire, după o 

călătorie de paisprezece ore, în care aproape că nu am dormit, 
după o schimbare completă de fus orar, de climă, de tot, au socotit, 
oare, că pot să mă învingă în condiţii de oboseală prelungită? Este 
posibil, pentru că Bost îmi umple de mai multe ori paharul spunând 
că am neapărată nevoie de un întăritor după o călătorie aşa de 
lungă. După ultima înghiţitură, trecem în salon. Cafea. Whisky. 
Atacul a fost rapid. 

Nu m-au învins decât prin simpatia pe care mi-au inspirat-o. Căci 
nişte pungaşi mai simpatici, mai periculoşi, mai superdiscreţi sau 
mai supersceptici nu cred că poţi să găseşti. Focul încrucişat a 
durat exact şapte ore. Trei sticle de whisky n-au avut alt efect 
decât să-i facă pe Bost şi pe Lafaurie şi mai decişi în atac: „Este 
adevărat asta? Nu-i adevărat? Puțin? Mai mult? Mult, deloc!” Cele 
două fiinţe care m-au supus unui adevărat interogatoriu demn de 
Biroul Federal de Investigaţii întorceau în mod machiavelic 
întrebările pentru a părea diferite, chit că erau aceleaşi. Jos pălăria! 
Nişte adevăraţi maeştri în modul cum ştiu să descoasă pe cineva. 

La sfârşitul interogatoriului, transpirat, cu cămaşa ieşită din 
pantaloni, trecuseră aproape douăzeci şi trei de ore de când nu mai 
dormisem, dintre care şapte le petrecusem răspunzând la întrebări. 

la te uită, „afacerea” începe bine! Dacă aş fi încasat câteva 
lovituri şi ar fi lipsit simpatia şi sticlele de whisky, aş fi crezut că mă 
aflu cu patruzeci de ani în urmă, pe Quai des Orfăvres, la nr. 36. 

Am avut satisfacția să-i însoțesc până la maşină, rămânând cu 
impresia că erau mai obosiţi decât mine. Asta, oare, pentru că nu 
au rezistenţa mea la băutură? 

Ne-am despărţit mulţumiţi unii de ceilalţi. Jean-Pierre îmi spune: 

— Hai să ne culcăm. Cred că eşti sfârşit. 

Incepe să râdă ca un copil când îi răspund: 

— Nici vorbă. Ca să ne remontăm, hai să mai bem un păhărel 
într-un bar. 

In zgomotul muzicii, se apleacă la un moment dat spre mine şi 
îmi spune pe un ton confidenţial: 

— Papi, cred că am câştigat, presimt asta. 

La ora trei dimineaţa, după ce am mai colindat prin nişte baruri, 
ne întoarcem la el acasă. Mă voi culca în camera lui Jean, fiul lui. Il 
ia aşa cum e adormit în braţe şi-l aşază pe canapeaua din salon 
punându-i doar o pernă şi acoperindu-l cu o pătură. 

Mă întind în cearşafurile impregnate încă de căldura corpului 
puştiului de unsprezece ani. Şi mă scufund dintr-odată într-un 

vârtej nebulos, în care tipul cu mitraliera şi cel cu puşca cu lunetă 
dansează în jurul meu într-un ritm îndrăcit, ca nişte indieni sioux, 
ale căror strigăte sunt de fapt întrebări care pârâie ca nişte rafale 
de arme automate. 

— Scoală-te, Papi! 

Ordinul dat cu blândeţe este însoţit de o bătaie uşoară pe umăr. 
Castelnau se află lângă mine, în picioare, îmbrăcat şi cu cravată. 

— Cât e ceasul? 

— Nouă. 

— Seara? 

— Nu, dimineaţa. 

— Eşti nebun, băiete! Şi iresponsabil! Ai curajul, aşa de liniştit, să 
mă scoli la ora nouă dimineaţa? Cară-te de aici, şi repede! 

Şi-mi înfund capul în pernă, acoperindu-mi urechile cu marginea 
ei. Tipul, inconştient, mă atinge din nou, de data asta în coaste. Ca 
un diavol ce iese dintr-o cutie de jucării, mă ridic în fund, gata să 
fac un salt pentru a-l arunca pe nebunul ăsta din cameră. 
Păstrându-şi surâsul pe buze, îmi spune: 

— Este îngrozitor, aşa e. Dar tu ai dorit-o. Este greşeala mea, ca 
şi a ta. Nu mai putem da înapoi, o mulţime de oameni te aşteaptă. 


La dracu! Şi iată-mă luat pe sus de un veritabil taifun din mările 
tropicale. Parisul, un paradis? Nu, un monstru care, descoperind 
omul actualităţii, vrea să-l devoreze de viu. Cu François Lebert şi 
Castelnau după mine, fugim, ne ducem, ne întoarcem, răspundem 
la telefon, acceptăm, refuzăm. De ce am acceptat, de ce am 
refuzat? Dar lăsaţi-mă să mai şi respir. 

— Oare, noi, ceilalţi, ziariştii, noi respirăm în timp ce fugim după 
dumneavoastră? 

— Dar nu-i vina mea! 

— Ba da, dumneavoastră sunteţi vinovatul! Eram liniştiţi cu 
articolele noastre despre candidaţii la preşedinţie, puteam dejuna 
în linişte cu un autor consacrat, când, hop, sosiți dumneavoastră! 
De unde, oare? De acord, se ştie, din ocnă, după o şedere în 
Venezuela. Şi nu numai că sosiți, dar sosiți lansând o sfidare tocmai 
instituţiilor noastre care sunt considerate tabu. Veniţi să ne agasaţi, 
de fapt, şi mai aveţi tupeul să cereţi să fiţi lăsat în pace? Dar asta 
este mai mult decât inconştienţă! Nu ştiţi nimic despre nimic, 
stimate domn, dumneavoastră care veniţi din capitala liniştită a 
Venezuelei. Aici este o altă lume. Ne aparţineţi zi şi noapte, sunteţi 

actualitatea momentului, felul principal al acestei mese bogate din 
care toţi trebuie să ne înfruptăm pentru ca apoi să-l facem 
cunoscut publicului, dulăul care-şi aşteaptă hrana zilnică. Sunteţi 
actualitatea în actualitate, cu toate nuanțele ei, cu punctele de 
vedere şi concluziile acceptate sau respinse de cei care vă 
chestionează. Doar nu credeţi că un reporter, când vă trage de 
haină pe scară, când vă împiedică să porniţi cu maşina, când vă 
aşteaptă la ieşirea de la editură, când stă de pază la uşa W.C.-ului, 
când descoperă unde vă duceţi să mâncaţi în grabă o friptură, când 
vă însoţeşte în ascensor, când vă adulmecă urma asemenea unui 
vânător care-şi pândeşte vânatul, când, urmărindu-vă pe stradă, 
visează că intraţi la frizerie, unde, profitând de faptul că sunteţi 
imobilizat vreo douăzeci de minute, ar putea să vă pună câteva 
întrebări, nu are altceva mai bun de făcut! Doar nu credeţi că noi, 
ăştia, toţi cei ce lucrăm cu informaţiile, facem toate astea doar 
pentru plăcerea noastră sau pentru ochii dumneavoastră frumoşi! 

— Atunci, de ce? 

— Din dragoste pentru meserie. Pentru că sperăm că vom avea 
ocazia să scriem un articol mai lung decât ceilalţi confraţi despre 
lucruri necunoscute încă. Pentru că trebuie să demonstrăm că nu 
suntem mai proşti decât şmecherii care au reuşit să vă vadă la 
răsăritul soarelui. Dar şi din conştiinţă profesională, pentru că nu 
vrem să fim certaţi de patron şi să-l auzim cum ne spune cu vocea 
aceea care parcă te muşcă: „Toate ziarele au reuşit să obţină un 
interviu, numai voi, voi n-aţi adus nimic! Sunteţi imbecili sau 
incapabili?” 

— lartă-ne, şefule, am vrut să-i respectăm omului somnul prea 
scurt, părea dărâmat de tot! 

— Chiar dacă este dărâmat, supt până la măduvă, clătinându-se 
pe picioare, nu ne putem permite să-i respectăm viaţa particulară! 
Sunteţi nebuni, complet nebuni! Nu are dreptul să doarmă când 
vrea, nici să mănânce când vrea şi unde vrea. Ne aparţine în primul 
rând nouă, pentru ca apoi să hrănească curiozitatea publicului. 
Fiind actualitatea întruchipată, el trebuie să fie tot timpul la 
dispoziţia noastră, ca să putem prezenta această actualitate sub 
toate aspectele care ne plac nouă şi cititorilor. 

Nicio masă fără ziarişti, unul sau mai mulţi, nicio masă fără o 
personalitate marcantă. Unele dintre aceste întâlniri sunt pline de 
farmec. De exemplu, cea cu Paule Neuvâglise (France-Soir), care 
vine din Nouméa şi care, fără să mai treacă pe acasă, vine cu un 

magnetofon în braţe. Totul se petrece la La Cafeteria, rue Mazarine. 
Personalitatea, inteligenţa, fineţea, tonalitatea atât de plăcută a 
vocii, magnetofonul care se încăpăţânează să nu funcţioneze, 
privirea deschisă şi directă, în care citesc o adevărată simpatie, 
toate astea mă trezesc de-a binelea şi mă dinamizează. Şi vorbesc, 
şi vorbesc, cu bucurie, cu sinceritate. Să-mi deschid sufletul în faţa 
unei sensibilităţi atât de adevărate mi se pare odihnitor şi 
captivant. 

La un dejun, un tip cu o ţinută ireproşabilă, slab, cu o privire 
deschisă, se îndreaptă spre mine cu mâna întinsă: „Auguste 
Lebreton”. Şi vorbim, şi vorbim, şi fug la editură pentru a semna 
câteva dintre cele trei sute de cărţi pe care le trimit ca exemplare 
de protocol şi la presă, şi ascult lista celor ce doresc să mă vadă şi 
pe care trebuie să-i întâlnesc, şi dau ziua bună tuturor celor din 
birourile lui Laffont, toţi amabili, care lucrează de două luni pentru 
a pregăti lansarea cărţii mele. 

Fumez, fumez, semnez, semnez, vorbesc, vorbesc, ascult 
întrebări, răspund şi iar răspund, fără să mă uit cine mă întreabă, şi 
asta timp de zile, zile şi nopţi, în birouri, pe stradă, în cafenele, la 
restaurant, pe o bancă în Pigalle, pe o bancă pe Champs-Elysées, şi 
fotografii atât de liniştiţi care îi însoțesc pe reporteri, şi paharele de 
whisky băute în picioare, lângă bar, unde, între două înghiţituri, pe 
jumătate sufocat pentru că am înghiţit prea repede, răspund la o 
întrebare: 

— Dar bine, m-au făcut să îndur un supliciu demn de Evul Mediu. 

— Nu-i posibil! Suntem, totuşi, în Franţa! 

— Exact, tocmai pentru că Franţa era ţara drepturilor omului şi 
ale cetăţeanului totul părea şi mai monstruos decât în altă parte! 

Zdrobit? Obosit? Răguşit? Nu, extenuat, acesta-i cuvântul cel mai 
potrivit, extenuat fizic şi spiritual. La ore târzii din noapte mă 
prăbuşesc pe patul lui Jean, fiul lui Castelnau, care-l ia pe umăr ca 
să-l culce pe canapeaua din salon, de abia având puterea să-mi 
scot cravata şi pantofii înainte de a cădea într-un somn de plumb. 

Şi, în mijlocul acestei furtuni, al acestui taifun care mă poartă ca 
pe un pai, în momentul când trebuie să privesc şi să răspund la 
stânga, la dreapta, sus, jos, unor bărbaţi, femei, ziare, reviste, când 
sunt obligat să vorbesc la radio, să înregistrez secvenţe de zece 
minute care vor fi transmise zilnic, timp de aproape două 
săptămâni, când ajung să am privirea rătăcită şi limba atârnându- 
mi, când rămân aproape fără voce şi când intru din farmacie în 

farmacie ca să găsesc un remediu pentru tenori, în momentul în 
care încerc să înţeleg unde sunt, când mă întreb dacă trebuie să 
răspund neapărat prezent oricărei solicitări sau dacă îmi pot 
permite s-o iau uneori la goană, când mă aflu deci în mijlocul 
acestui adevărat vulcan care mă aruncă împreună cu lava şi fumul 
său pe undele informaţiei internaţionale, poşta îmi aduce un plic 
din care aflu că Nenette, Nénette a celor douăzeci de ani ai mei de 
odinioară, trăieşte. Şi plec ca un nebun, în maşina hodorogită a lui 
Julien Sarrazin, soţul Albertinei, la Limeil-Brevannes, unde este 
internată în spital. 

Plâng de emoție revăzând-o pe fiinţa pe care-am părăsit-o fără 
voia mea acum aproape patruzeci de ani, fără să mai ştiu nimic 
despre ea de atunci şi regăsind-o îmbătrânită, bolnavă, slăbită din 
cauza unui accident, dar având în ochi aceeaşi flacără a curajului şi 
corectitudinii. Şi ea plânge. Imi golesc buzunarele de puţinul pe 
care-l conţin şi plec în goană spre gloata care mă aşteaptă, 
promiţându-i că voi reveni şi că n-o voi mai abandona niciodată, 
angajament pe care am reuşit să mi-l ţin. 

Şi cum după una caldă trebuie să vină şi una rece, sunt invitat la 
poliţie, Quai de l'Horloge, să mi se aducă la cunoştinţă, în mod 
oficial, interdicţia de şedere în Paris. Nu din întâmplare, este acelaşi 
birou de la Conciergerie unde, acum trei ani, pentru a nu trebui să 
aştepte prea mult, Castelnau a însoţit-o pe Albertine Sarrazin, 
căreia i se interzisese, şi ei, şederea în capitala Franţei. 

In această vânătoare cu ogari în care eu sunt cerbul, se ivesc şi 
scurte momente de acalmie. Un dejun de neuitat cu Claude 
Lanzman, un sărut de la minunata Judith Magre. lar pentru Radio- 
Luxembourg mă răpeşte Pierre Dumayer. Puțin după acea un alt 
interviu, apoi, seara, o reuniune la Daniel Mermet, şeful 
departamentului vânzări de la Laffont, care vrea să-mi prezinte atât 
de dinamica lui echipă de reprezentanţi care parcurg în lung şi în 
lat toată Franţa. Toţi sunt plini de entuziasm: „Haide, Papillon, 
suntem ai tăi!” Cu o asemenea echipă nu se poate să nu vindem 
ceva cărţi, altfel ar însemna să nu mai poţi spera în nimic bun pe 
lumea asta. 

Sunt la Combs-la-Ville, la nepoţii mei. Este 18 mai. Tot ceea ce 
am povestit până acum am trăit în decurs de opt zile. In fiecare zi, 
fragmente din carte au apărut în France-Soir, cu fotografia mea. 
Astfel, întreaga Franţă cunoaşte în câteva zile nu numai aventurile 
lui Papillon, ci şi moaca lui. Este duminică, totul a fost atât de rapid, 

atât de grandios, atât de neaşteptat încât am avut nevoie de zece 
ore de somn pentru a mai recupera puţin din energia consumată. 
Voi petrece o minunată zi de odihnă la nepoţii mei, împreună cu 
cele două fetiţe ale lor, ce-l privesc cu multă curiozitate pe acest 
unchi despre care vorbesc ziarele şi a cărui voce o aud mereu la 
radio. 

— Un anason, unchiule? 

— Da, un Rocard. Imi va face bine în această oază de linişte de 
24 de ore. Şi când mă gândesc că totul va reîncepe mâine! 

— Să te aştepţi şi la mai rău decât până acum. 

— Ce, eşti nebun! Nu poate fi mai rău! 

— Ai să vezi, va fi mult mai rău. Va fi de nesuportat! 

Ţârrr, ţârrr, ţârrr... Soneria telefonului nu mă tulbură. Nu poate fi 
pentru mine. O voi suna mai târziu pe Rita, la Caracas, să-i spun că 
bomba cărţii a explodat mai tare decât am crezut. 

— Da, este aici, răspunde Jacques. Vi-l dau. Unchiule! E 
Castelnau, are să-ţi transmită ceva din partea lui Laffont. 

— Eşti drăguţ că m-ai sunat. Da, recuperez puţin. Frumoasă zi de 
duminică, nu-i aşa Eşti în weekend? 

— Pregăteşte-te să apari la televiziune, peste trei ore. Eşti 
invitatul lui Gaslon Bonheur la emisiunea „Invitatul de duminică”. 
Invitatul este el, dar el te invită, la rândul lui, împreună cu alte 
personalităţi. Este o mare onoare pentru tine şi un lucru foarte 
important pentru lansarea cărţii tale. Vin să te iau sau vii singur? 

— Vin eu. 

Şi pun receptorul în furcă. 

— Ce se întâmplă? mă întreabă Jacques. 

— Sunt invitat la emisiunea „Invitatul de duminică” de către 
Gaston Bonheur. Asta-ţi spune ceva? 

— Dar e fantastic, unchiule, ai o şansă nemaipomenită! 

— Deci trebuie neapărat să mă duc? 

— Alergând, unchiule, alergând! 

— Ai să apari la televizor? mă întreabă entuziasmate puştoaicele. 

— Da, o să mă vedeţi peste câteva ore pe ecranul televizorului 
vostru. 

Televiziunea franceză este o televiziune de stat. lar eu, un fost 
ocnaş evadat, voi putea să vorbesc în toată libertatea în faţa 
camerelor de luat vederi ale acestei televiziuni oficiale, ca orice alt 
cetăţean. Este de necrezut şi, totuşi, adevărat! Asta-i Franţa de azi! 
Aceeaşi Franţă care, în 1931, m-a aruncat într-un puț fără fund 

pentru a putrezi acolo, aceeaşi Franţă vrea să ştie, azi, adevărul, 
acceptă dialogul, faţă-n faţă cu mine. Jos pălăria! 

Emisiune extraordinară pentru mine. Cel ce m-a invitat este un 
intelectual foarte cunoscut, autor de succes, plin de fineţe şi de 
cordialitate, fiu al unor institutori, ca şi mine. Cu o generozitate 
puţin obişnuită, mă prezintă întregii Franţe spunând: „Amândoi 
suntem fii de institutori de provincie, veniţi la Paris. Două destine 
cu totul diferite. Eu, Gaston Bonheur, intru în mediile intelectuale şi 
jurnalistice şi reuşesc să-mi fac o carieră. El, Henri Charriere, 
poreclit Papillon, trece în fugă prin acelaşi Paris şi ia drumul ocnei, 
condamnat pe viaţă. Acest fost ocnaş, redevenit astăzi un om ca şi 
ceilalţi, vă va povesti ceva din extraordinara lui aventură.” 

După discuţia condusă în mod strălucit de Jacques Ertaud, am 
lacrimi în ochi atunci când îi strâng mâinile lui Gaston Bonheur şi 
părăsesc platoul televiziunii. 

La bistrou, în faţa unui pahar de whisky, toţi cei ce m-au 
întovărăşit îmi mărturisesc prin ce emoţii au trecut când eu am 
pătruns în studio: „nu este obişnuit cu aşa ceva”, „chestia asta îl 
poate bloca pe oricine” etc. Ei bine, nu, sincer să fiu, m-am simţit în 
largul meu. Trecusem cu succes, eram convins de asta, şi ei la fel, 
trecusem deci un examen dificil pentru viitorul şi succesul cărţii 
mele. 

Mi se atrăsese atenţia, dar nu-mi imaginasem ce repercusiuni 
explozive poate să aibă această emisiune. A doua zi, luni, taifunul 
mă înhaţă din nou, de două ori mai puternic. Şi radioul, şi ziarele, 
toţi, fără excepţie, cer, publică interviuri, cer din nou, revistele se 
amestecă şi ele, televiziunea, Paris-Match mă fac să alerg în toate 
direcţiile, ziua, noaptea, de la Pigalle la Bastille, chiar şi într-o 
şcoală primară, unde le vorbesc unor puşti de unsprezece ani 
despre libertate, ceea ce va produce un tărăboi imens la 
direcţiunea televiziunii, încât această secvenţă va fi tăiată cu 
indignare dintr-un reportaj. 

Cum? Cine se crede acest tip? Un ocnaş evadat să dea lecţii 
despre libertate copiilor noştri? Au înnebunit cu toţii sau ce naiba 
se întâmplă? 

Dar în această viaţă cu adevărat nebună, când reuşesc să dorm 
cel mult patru ore pe noapte, trăiesc şi ore de excepţie. Un ceai 
luat la sfârşitul unei dimineţi la Simone de Beauvoir. Sunt profund 
emoţionat şi impresionat că stau alături de ea. Respir în atmosfera 
pe care o degajă marea clasă a acestei femei, spiritul ei. Şi, în acest 

budoar mobilat cu atâta delicateţe, unde cel mai mic detaliu este 
pentru mine un poem, alături de această fiinţă care, cu multă 
înţelegere, îmi spune lucruri amabile, îmi pune întrebări cu vădit 
interes şi blândeţe, îmi dau seama deodată, fără să mă fi gândit 
până acum la acest lucru, unde mă aflu, cu cine, dar şi de unde vin, 
şi cu cine am fost acolo. Şi acea abjectă carceră a Recluziunii de la 
Saint-joseph, păzită de mutre sadice, îmi apare deodată cu o 
halucinantă precizie chiar deasupra pianului, în spatele unei 
delicate dansatoare din porțelan de Boemia, apoi dispare încet, 
încet pentru a nu lăsa decât ziua de azi, această clipă privilegiată, 
în această casă în care statueta pare că mă întâmpină surâzându- 
mi la fel cum îmi surâde Simone de Beauvoir care-mi spune: 
„Drumul parcurs a fost lung şi spinos, nu-i aşa? Dar aţi ajuns la 
liman, asta-i important. Odihniţi-vă aici, în linişte, la o prietenă.” 
Gâtul îmi este atât de uscat de emoție încât, în loc să-i mulţumesc, 
trag din ţigară şi înghit cu greutate fumul. Soseşte Claude Lanzman 
şi mergem să dejunăm toţi trei într-un bistrou select... 

Şi iau totul de la capăt, şi L'Express, şi Minute, şi Yvan Audouard 
cu al său Canard Enchaine, şi Elle, şi Figaro Litteraire, şi iarăşi 
Europe N°1 şi din nou Radio-Luxembourg, şi cei despre care nu-mi 
mai aduc aminte pentru că nu-i vedeam, nu-i mai vedeam. Taifunul 
ia proporţii, mă aflu în centrul lui, îi aparţin, sunt al altora, mă duc 
unde sunt chemat, mă aşez unde mi se cere şi, cu toate că am spus 
tot ce aveam pe suflet, sunt din nou prizonier, dar, de data asta, 
prizonier al faimoasei mele cărţi. 

Am reuşit să-i telegrafiez Ritei: „Totul merge formidabil, mare 
succes, te îmbrăţişez.” A doua zi primesc o telegramă: „Presa din 
Caracas mi-a dat ştiri despre succes. Bravo.” Şi mă gândesc râzând 
la italianul meu de la aeroport, Mario. Cel mai surprins este, 
desigur, el. 

In fiecare zi văd ziarele, revistele. Le Nouvel Observateur a 
publicat şapte pagini pe cinste cuprinzând interogatoriul celor doi 
franctirori, în Elle un articol minunat al lui Lanzman. Şi chiar 
academicianul Frangois Mauriac scrie în Figaro Litteraire: „Acest 
nou confrate este un maestru.” 

Râzând, îi spun lui Castelnau: 

— Sper că nu mă vor duce şi la Academia Franceză în zilele 
următoare. 

— Fii liniştit, s-au văzut altele şi mai rele, îmi răspunde serios, ca 
un papă. 

Douăzeci şi şase de zile de nebunie, douăzeci şi şase de zile în 
care necunoscutul care eram a devenit celebru, adoptat, răsfăţat, 
vedetă, chiar în această ţară, de aceiaşi oameni, în acelaşi Paris 
care m-au condamnat să crap, ca pe multe alte mii de nefericiţi, în 
Guyana. Este dificil să fii vedetă. 

Şi cărţile se vând, 3.000, 4.000, 5.000 de exemplare pe zi. 

Da, am cunoscut multe vedete ale scenei, ale ecranului, ale 
spectacolului. Da, internat la spitalul american din Paris, un om de 
talia lui Peter Towsend a venit să mă salute. Da, la prietenii mei 
Armel şi Sophie Issartel am dejunat cu unii dintre cei mai faimoşi 
oameni din lume. Da, un pictor milionar, Vincent Roux, prieten cu 
strălucitul avocat Paul Lombard, mi-a pus la dispoziţie 
apartamentul său, unul din cele mai elegante din Paris. Da, toţi 
aceşti oameni privilegiați de soartă au dorit să mă aibă oaspete. 

Dar cu toate aceste onoruri rămân cu picioarele pe pământ. Am 
văzut mult prea multe lucruri în viaţa mea, şi dintre cele mai rele, şi 
dintre cele mai bune, pentru a nu mă gândi că această lume 
strălucitoare este amabilă cu mine acum pentru că sunt un 
personaj al momentului. Dar, după asta, când, în ordinea firească a 
lucrurilor, alte evenimente vor trece pe primul plan al actualităţii, 
cum voi mai fi privit? 

Şi ce rămâne important pentru mine, emoţionant, este momentul 
în care o midinetă, un hippy simpatic, un muncitor cu cămaşa 
asudată vin să-mi strângă mâna, să-mi spună bravo şi să-mi ceară 
un autograf pe-o carte sau pe-o bucată de hârtie. 

La 6 iunie, mă întorc la Caracas, epuizat, dar fericit, lăsând în 
urma mea un Castelnau şi o Françoise Lebert aproape la capătul 
puterilor. La sosire, televiziunea se afla la aeroport. 

Ce drum am parcurs de la primii mei paşi de om liber făcuţi pe 
acest pământ la ieşirea din închisoarea de la El Dorado! 

Venezuela, unde Rafael Caldera, preşedintele republicii, m-a 
primit în particular, ca şi episcopul Caracasului, unde toţi ziariştii, 
cu câteva excepţii, bineînţeles, m-au sărbătorit în articolele lor, 
unde intelectuali de valoarea lui Uslar Pietri mi-au elogiat cartea, 
un loc special între aceştia ocupându-l Otero Silva, scriitor distins şi 
proprietar al unuia dintre cele mai mari ziare din America de Sud; 
Otero Silva şi soţia lui au fost aici adevărații naşi ai cărţii mele, pe 
care i-au trimis-o şi lui Pablo Neruda, iar acesta mi-a făcut onoarea 
să mă felicite personal. Fără a mai vorbi de radio şi televiziune, 
unde un show-man atât de prestigios precum Renny Ottolina m-a 

prezentat în termeni mai mult decât entuziaşti. 

Liniştit la Caracas? La odihnă la Caracas? Aiurea! Nu trecuseră 
nici zece zile de când mă întorsesem că reporterii de la Paris-Match, 
veniţi special de la Paris, mă antrenează într-un adevărat pelerinaj 
în Guyana, în Insule şi în locurile pe unde am trecut în evadările 
mele. Mergem în Trinidad, unde-l regăsesc pe Master Bowen, 
avocatul care m-a primit în timpul primei mele evadări, la 
Georgetown, unde-i întâlnesc pe vechii mei prieteni Pierrot le Fou şi 
L'Horloger, acum cu părul alb, şi la închisoarea din El Dorado, unde 
nu numai că-i regăsesc pe unii dintre foştii mei camarazi, eliberaţi 
şi închişi din nou, dar reporterii reuşesc să descopere şi să 
fotografieze în registrul de intrări numele meu, data sosirii şi cea a 
eliberării. 

Mă întorc în Franţa la începutul lui august şi alerta continuă. 

Totul a durat, fără întrerupere, opt luni. 

Opt luni, timp în care am început prin a fi privit ca un fenomen 
de actualitate, am trecut la rangul de scriitor deosebit de ceilalţi, ca 
să ajung în cele din urmă să fiu socotit în rândul vedetelor. 

Şi în aceste opt luni au fost vândute mai mult de 800 000 de 
exemplare. 

Incep atunci călătoriile în ţările în care este tradusă cartea: Italia, 
Spania, Germania, Anglia, Belgia, SUA, Grecia. Şi peste tot mă 
solicită radioul, televiziunea, ziarele, iar eu vorbesc, vorbesc. lar 
peste tot, de asemenea, sunt primit cu o extraordinară amabilitate. 

Şi cum să uit Geneva, unde televiziunea romandă îmi face 
surpriza să-l aducă în studio, într-o emisiune în direct, pe cel ce s-a 
luptat la ocnă pentru binele nostru, maiorul Pan, care, cu 
sinceritate declară că tot ceea ce am scris este nu numai adevărat, 
dar, din păcate, uneori poate chiar mai puţin dur decât realitatea. 
Cum să uit o vizită de mai multe ore la Charlie Chaplin, la Vevey, şi 
seara petrecută în compania fiicei lui? Şi filmul turnat de 
televiziunea belgiană cu Georges Simenon? Cum să uit prietenia 
constantă, care n-a fost umbrită niciodată de nimic, a unui poet ca 
Jacques Prevert, care nu numai că-mi oferă toate cărţile pe care le- 
a publicat, dar le şi împodobeşte pe fiecare dintre ele cu un desen 
extraordinar şi minunat? 

Sunt în Grecia când aflu de publicarea unor texte „anti-Papillon” 
- chiar două cărţi - care încearcă să mă desființeze. Mi se pare 
teribil de excitant să descoperi că ai duşmani pe gratis, cărora nu 
le-ai făcut nimic şi pe care nici măcar nu-i cunoşti. 

Am avut sinceritatea să răspund de mai multe ori, în cadrul unor 
interviuri, la întrebările reporterilor privind justiţia actuală din 
Franţa. Nu pot să uit mai ales o emisiune a R.T.L., „Journal 
Inattendu”, de sâmbătă la prânz, unde cel care conduce jurnalul 
este o personalitate invitată în mod special, un „personaj” al 
actualităţii dintr-un motiv sau altul. In acea sâmbătă, „Redactorul 
şef” al jurnalului: Papillon. La dreapta, solidul Jean-Pierre Farcas, la 
stânga mea, Jean Carlier. Cât despre actualitatea imediată a acelei 
zile, ea era destul de încărcată. Pe de-o parte afacerea unei tinere 
profesoare, Gabrielle Russier, împinsă la sinucidere, iar pe de alta 
afacerea unui comisionar, Devaux, acuzat de un oribil asasinat. 

— Papillon, care este părerea dumneavoastră despre aceste 
două afaceri? 

Am intuit imediat pericolul. Dacă nu răspundeam, dacă ocoleam 
întrebările, s-ar fi spus: „Lui Papillon succesul i s-a cam urcat la 
cap, a devenit pretenţios, uită de unde vine. Nici măcar nu mai 
vrea să colaboreze cu mediile de informare care l-au ajutat atât de 
mult să ajungă să fie cunoscut. Este un egoist incapabil de 
recunoştinţă.” lar dacă răspund da, dacă răspund ceea ce gândesc, 
ca la orice altă întrebare, se va spune: „Papillon se consideră acum 
«Domnul Ştie-tot», are răspuns la toate, dă sfaturi despre orice, 
chiar şi reţete culinare, ba, mai mult, crede el, un fost ocnaş, că are 
dreptul să ne dea lecţii despre ce trebuie sau nu să facem. Aşa 
ceva nu se mai poate accepta.” 

Deci, cum sunt prins în la, şi dintr-o parte, şi din alta, este mai 
bine să spun deschis, direct, ceea ce gândesc, cu atât mai mult cu 
cât îmi este aproape imposibil să fac altfel când mă pasionează 
ceva. 

Bineînţeles că au fost şi ziarişti care gândeau: „Povestea asta nu 
mai poate dura, l-am făcut să se nască, am făcut din el un erou, ei 
bine, acum este timpul să-l şi distrugem. Va fi amuzant şi, totodată, 
rentabil. A fost o «marfă» bună pentru noi înainte, este şi acum, va 
fi şi după.” 

Această emisiune a R.T.L. în care îmi spun părerea despre 
afacerea Russier şi despre afacerea Devaux - Edgar Schneider 
avea să scrie: „Papillon a făcut să tremure antenele de la Radio- 
Luxembourg, care mai tremură încă şi acum de indignare” -, 
această emisiune a fost una din cele două picături care au făcut 
probabil ca paharul răbdării unora să dea pe dinafară. 

Cealaltă este invitaţia primită personal, ca „beneficiar al 

justiţiei”, din partea oamenilor care fac legile, care sunt pasionaţi 
de justiţie şi de consecinţele legilor. Totul se petrece sub 
respectabila cupolă a Facultăţii de Drept din Paris. Un fost ocnaş să 
fie aşezat alături de avocatul Jean Lemaire, Decan al Ordinului 
Avocaţilor din Paris, să fie invitat să spună ce gândeşte de către 
nişte oameni de mare prestigiu cum sunt Profesorul Baruk, Decanul 
Brunois, Profesorul Levasseur, Consilierul  Sacotte, Maestrul 
Stancier, Secretar General al Societății Internaționale de Profilaxie 
Criminală, iată un fapt inadmisibil, nu se poate suporta aşa ceva, 
trebuie să i se închidă gura lui Papillon sau, cel puțin, să fie 
discreditat. 

Şi câţiva curcani găsesc un ziarist, „adevărat poliţai literar”, cum 
va scrie ziarul La Suisse, care, cu ajutorul unui comisar divizionar, 
scoate una dintre cărţile îndreptate împotriva mea. 

În viaţă sunt multe situaţii diametral opuse, situate chiar la 
distanţe astronomice una de alta. 

Aţi fost vreodată în rai? 

Aţi fost în raiul unde toţi oamenii sunt amabili, vă salută, vă 
ridică în slăvi calităţile? 

Aţi fost în raiul unde muzica, special compusă pentru voi, se 
răspândeşte în eter şi vă învăluie cu sonorităţile ei armonioase? 

Aţi fost în raiul unde îngeri graţioşi vin cu mici foi de hârtie 
rugându-vă să le daţi autograful dumneavoastră atât de preţios? 

Aţi fost în raiul unde vi se cer reţete despre tot şi toate şi unde 
tot ce spuneţi este imediat aprobat? 

Aţi fost în raiul unde fiii celor ce v-au maltratat odinioară vă cer 
iertare pentru părinţii lor şi condamnă astfel de procedee? 

Aţi fost în raiul unde profesorii vă ascultă în loc să vorbească ei? 

Aţi fost în raiul unde mari spirite ale literaturii vă privesc ca pe 
unul de-al lor şi vă aplaudă? 

Dar, ieşind din acest rai, de unde resturile de la prea minunatele 
sărbători sunt aruncate în canalele de scurgere, aţi fost în canalele 
de scurgere unde şobolanii îşi dispută firimiturile pe care tocmai le- 
aţi aruncat? 

Aţi fost în canalele de scurgere, împinşi acolo de o gloată de 
geloşi, invidioşi, hrăpăreţi, larve care trăiesc acolo în voie, 
simțindu-se ca acasă în aceste ape împuţite, îngrăşându-se şi 
înmulţindu-se? 

Aţi fost în canalele de scurgere unde învinşii vieţii, asemenea 
resturilor crisalidelor abandonate de fluturi atunci când îşi iau 

zborul, îşi sfârşesc existenţa lor chinuită crăpând de amărăciune şi 
de ură, bâjbâind ani de zile în obscuritatea anonimatului? 

Aţi căzut în aceste canale de scurgere, traşi, împinși, târâţi spre 
aceste fiinţe atinse de turbare, care nu fac altceva decât să încerce 
să vă muşte pentru a vă inocula boala lor oribilă, neputând să vă 
ierte succesul? 

Da sau nu, aţi cunoscut acest rai şi aceste canale de scurgere? 

Da sau nu, aţi cunoscut aceste două Parisuri? 

Poate că nu le-aţi cunoscut nici pe unul, nici pe altul. 

Ei bine, eu le-am cunoscut pe amândouă. 

lar ceea ce-mi rămâne din toate acestea sunt miile de scrisori şi 
de mărturii primite din toate ţările, prin care cititorii îmi spun: 

— Nouă de cupă, Papillon! O dată în curva asta de viaţă a ta ai 
câştigat şi tu banco-ul! Adună tot, băiete! Ne bucurăm pentru tine! 


Întoarcere la Caracas, care îşi are şi el raiul şi canalele lui de 
scurgere. 

Şi în apartamentul nostru, acelaşi ca înainte, cel din timpul 
cutremurului, în cartierul nostru, Chacaito, pe biroul de metal unde 
am scris cele mai multe pagini din „Papillon”, îmi mângâi comorile 
adunate în această minunată aventură. 

Aici am deschis scrisorile, sutele, miile de scrisori, aceste scrisori 
care m-au obligat să scriu această nouă carte, scrisori din lumea 
întreagă, aceste scrisori în care oamenii mi se confesează 
povestindu-mi lucruri intime, aceste scrisori ce-mi spun: „Datorită 
dumneavoastră, datorită cărţii dumneavoastră, nu m-am sinucis, 
am lăsat să treacă momentul în care aş fi putut să o fac, am regăsit 
încrederea în viaţă, mi-am schimbat viaţa, am dominat o situaţie pe 
care credeam că este imposibil s-o înving”, aceste scrisori în care 
tineri, bătrâni, fete, băieţi din lumea întreagă îmi explică prin ce 
anume cartea mea le-a redat tonusul necesar pentru a iubi şi a se 
bucura de viaţă. 

Ador această viaţă de aventură, în care joci totul pe-o carte, în 
care, atunci când pierzi o iei de la capăt, această viaţă generoasă, 
care le oferă mereu ceva nou acelora care iubesc riscul, această 
viaţă în care vibrezi intens până în străfundul fiinţei tale, această 
viaţă care palpită în noi, de când începem să ne mişcăm, de când 
sărim pe fereastră pentru a intra în aventură, această aventură 
care este la îndemâna tuturor - o putem întâlni chiar pe scara 
imobilului în care locuim dacă o dorim cu adevărat -, această viaţă 

în care nu vei fi niciodată învins pentru că în momentul în care vei 
pierde o manşă vei începe să o pregăteşti pe următoarea cu 
speranţa că de această dată vei câştiga, această sete de viaţă ce 
nu trebuie să fie înăbuşită niciodată, căci, la orice vârstă, în orice 
situaţie, trebuie să te simţi mereu tânăr, pentru a trăi, a trăi, a trăi, 
în plină libertate, fără nicio barieră, de niciun fel, care să te 
îngrădească într-un spaţiu sau într-o colectivitate umană oarecare. 

Şi, de aceea, după banco-ul cărţii mele, în loc să stau liniştit şi 
să-mi cumpăr casa mult visată a bătrâneţii, am făcut un film, în 
care am investit mulţi bani şi cu care am pierdut mulţi, Popsy-Pop. 

Autor, scenarist, actor, încă o dată pentru plăcerea de a câştiga 
sau de a pierde, de a avea senzaţii intense. Senzaţiile le-am avut, 
le am, dar de data asta am dat chix. Banco-ul l-am pierdut. 

Din fericire, sunt şi alte banco-uri de jucat. Sigur că într-o zi voi 
mai pregăti ceva. Ce? Nu are acum importanţă, viaţa este atât de 
minunată. 

La revedere. 

Papillon 


Fuengirola, august 1971 
Caracas, februarie 1972 

